(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΘ΄

Τετάρτη 13 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη:Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης ασυλίας των Βουλευτών κ. Ιωάννη Βρούτση και κ. Παύλου Πολάκη , σελ.   
3. Ηλεκτρονική ονομαστική ψηφοφορία επί των αιτήσεων άρσης ασυλίας , σελ.   
4. Επιστολικές ψήφοι επί της ονομαστικής ψηφοφορίας, σελ.   
5. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτή, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Δουλειές Ξανά: Αναδιοργάνωση Δημόσιας Υπηρεσίας Απασχόλησης και ψηφιοποίηση των υπηρεσιών της, αναβάθμιση δεξιοτήτων εργατικού δυναμικού και διάγνωσης των αναγκών εργασίας και άλλες διατάξεις», σελ.   
2. Κατάθεση Εκθέσεως Διαρκών Επιτροπών:   
 Α. Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις Εκθέσεις των σχεδίων νόμων του Υπουργείου Εθνικής Άμυνας:, σελ.   
 i. «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Ρουμανίας σχετικά με την ίδρυση, διοίκηση και λειτουργία του Κέντρου Αριστείας Ναυτικής Ασφάλειας (Maritime Security Center of Excellence Operational Memorandum of Understanding)», σελ.   
 ii. «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας, του Υπουργείου Εθνικής Άμυνας της Ρουμανίας καθώς και του Στρατηγείου του Ανώτατου Συμμαχικού Διοικητή Μετασχηματισμού σχετικά με τη λειτουργική σχέση που αφορά στο Κέντρο Αριστείας Ναυτικής Ασφάλειας (Maritime Security Center of Excellence Functional Memorandum of Understanding)», σελ.   
 iii. «Κύρωση της Συμφωνίας Ασφαλείας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών», σελ.   
 Β. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Προστασίας του Πολίτη «Εναρμόνιση της ελληνικής νομοθεσίας με την εκτελεστική Οδηγία (Ε.Ε.) 2019/69 της Επιτροπής της 16ης Ιανουαρίου 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας δυνάμει της Οδηγίας 2021/555 του Ευρωπαϊκού Κοινοβουλίου και του Συμβουλίου της 24ης Μαρτίου 2021 σχετικά με τον έλεγχο της απόκτησης και της κατοχής όπλων (L 115)», σελ.   
   
ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΑΡΑΜΠΑΤΖΗ Φ. , σελ.   
 ΒΡΟΥΤΣΗΣ Ι. , σελ.   
 ΜΠΟΥΚΩΡΟΣ Χ. , σελ.   
 ΠΟΛΑΚΗΣ Π. , σελ.   
  
Β. Επί διαδικαστικού θέματος:

ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΙΤΣΑΣ Δ. , σελ.   
 ΓΙΑΝΝΟΥΛΗΣ Χ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΤΣΩΤΗΣ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΡΑΣ Α. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΦΩΤΗΛΑΣ Ι. , σελ.   
  
Γ. Επί του σχεδίου νόμου του Υπουργείου Εργασίας και Κοινωνικών Υποθέσεων:  
 ΑΔΑΜΟΠΟΥΛΟΥ Α. , σελ.   
 ΑΘΑΝΑΣΙΟΥ Μ. , σελ.   
 ΑΚΤΥΠΗΣ Δ. , σελ.   
 ΑΠΑΤΖΙΔΗ Μ. , σελ.   
 ΑΠΟΣΤΟΛΟΥ Ε. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΑΥΛΩΝΙΤΗΣ Α. , σελ.   
 ΑΧΜΕΤ Ι. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΛΟΠΟΥΛΟΣ Κ. , σελ.   
 ΒΕΤΤΑ Κ. , σελ.   
 ΒΙΛΙΑΡΔΟΣ Β. , σελ.   
 ΒΡΥΖΙΔΟΥ Π. , σελ.   
 ΓΙΑΝΝΟΥΛΗΣ Χ. , σελ.   
 ΓΙΟΓΙΑΚΑΣ Β. , σελ.   
 ΓΚΑΓΚΑ Α. , σελ.   
 ΓΚΑΡΑ Α. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΖΑΧΑΡΙΑΔΗΣ Κ. , σελ.   
 ΗΓΟΥΜΕΝΙΔΗΣ Ν. , σελ.   
 ΘΡΑΨΑΝΙΩΤΗΣ Ε. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΑΦΑΝΤΑΡΗ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΦΑΛΑ Μ. , σελ.   
 ΚΟΚΚΑΛΗΣ Β. , σελ.   
 ΚΟΛΛΙΑΣ Κ. , σελ.   
 ΚΟΤΡΩΝΙΑΣ Γ. , σελ.   
 ΚΟΥΒΕΛΑΣ Δ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΤΣΟΣ Γ. , σελ.   
 ΛΙΟΥΠΗΣ Α. , σελ.   
 ΜΑΛΑΜΑ Κ. , σελ.   
 ΜΑΝΤΑΣ Π. , σελ.   
 ΜΑΡΑΒΕΓΙΑΣ Κ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΕΛΑΣ Ι. , σελ.   
 ΜΕΝΔΩΝΗ Σ. , σελ.   
 ΜΗΤΣΟΤΑΚΗΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΚΑΣ Κ. , σελ.   
 ΜΠΟΥΚΩΡΟΣ Χ. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΗΛΙΟΥ Γ. , σελ.   
 ΠΑΦΙΛΗΣ Α. , σελ.   
 ΠΕΤΣΑΣ Σ. , σελ.   
 ΠΟΥΛΑΣ Α. , σελ.   
 ΣΑΝΤΟΡΙΝΙΟΣ Ν. , σελ.   
 ΣΙΜΟΠΟΥΛΟΣ Ε. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΟΝΔΡΑ Α. , σελ.   
 ΣΚΟΥΡΟΛΙΑΚΟΣ Π. , σελ.   
 ΣΤΑΜΕΝΙΤΗΣ Δ. , σελ.   
 ΣΥΡΕΓΓΕΛΑ Μ. , σελ.   
 ΤΖΗΚΑΛΑΓΙΑΣ Ζ. , σελ.   
 ΦΑΜΕΛΛΟΣ Σ. , σελ.   
 ΦΩΤΗΛΑΣ Ι. , σελ.   
 ΦΩΤΙΟΥ Θ. , σελ.   
 ΧΑΤΖΗΔΑΚΗΣ Κ. , σελ.   
 ΧΡΗΣΤΙΔΟΥ Ρ. , σελ.   
  
Δ. ΠΑΡΕΜΒΑΣΕΙΣ:  
 ΔΑΒΑΚΗΣ Α. , σελ.   
 ΗΓΟΥΜΕΝΙΔΗΣ Ν. , σελ.   
 ΜΕΛΑΣ Ι. , σελ.   
 ΜΠΑΡΚΑΣ Κ. , σελ.   
 ΠΙΠΙΛΗ Φ. , σελ.   
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΘ΄

Τετάρτη 13 Απριλίου 2022

Αθήνα, σήμερα στις 13 Απριλίου 2022, ημέρα Τετάρτη και ώρα 9.24΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-4-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΗ΄ συνεδριάσεώς του, της Τρίτης 12 Απριλίου 2022, σε ό,τι αφορά την ψήφιση στο σύνολο του σχεδίου νόμου: «Ενσωμάτωση α) της Οδηγίας (ΕΕ) 2019/2162 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των Οδηγιών 2009/65/ΕΚ και 2014/59/ΕΕ, β) της Οδηγίας (ΕΕ) 2019/1153 του Ευρωπαϊκού Κοινοβουλίου και του Συμβουλίου για τη θέσπιση κανόνων με σκοπό τη διευκόλυνση της χρήσης χρηματοοικονομικών και άλλων πληροφοριών για την πρόληψη, την ανίχνευση, τη διερεύνηση ή τη δίωξη ορισμένων ποινικών αδικημάτων και την κατάργηση της Απόφασης 2000/642/ΔΕΥ του Συμβουλίου, γ) της Οδηγίας (ΕΕ) 2019/2034 σχετικά με την προληπτική εποπτεία επιχειρήσεων επενδύσεων, την τροποποίηση των Οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ και την προσαρμογή στον Κανονισμό (ΕΕ) 2019/2033 σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των Κανονισμών (ΕΕ) 1093/2010, (ΕΕ) 575/2013, (ΕΕ) 600/2014 και (ΕΕ) 806/2014, δ) του άρθρου 1 της Οδηγίας (ΕΕ) 2019/2177 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων, ε) της Οδηγίας (ΕΕ) 2020/1504 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων και την προσαρμογή στον Κανονισμό (ΕΕ) 2020/1503 σχετικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις, στ) της Οδηγίας (ΕΕ) 2019/1160 για την τροποποίηση των Οδηγιών 2009/65/ΕΚ και 2011/61/ΕΕ όσον αφορά τη διασυνοριακή διανομή οργανισμών συλλογικών επενδύσεων, ζ) της Οδηγίας (ΕΕ) 2021/338 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2021 για την τροποποίηση της Οδηγίας 2014/65/ΕΕ όσον αφορά τις απαιτήσεις παροχής πληροφοριών, την παρακολούθηση των προϊόντων και τα όρια θέσης, και των Οδηγιών 2013/36/ΕΕ και (ΕΕ) 2019/878 όσον αφορά την εφαρμογή τους στις εταιρείες επενδύσεων, με σκοπό τη διευκόλυνση της ανάκαμψης από την κρίση της COVID-19, Συμπληρωματικός Κρατικός Προϋπολογισμός οικονομικού έτους 2022 και συναφείς διατάξεις».)

Θα ήθελα να σας ενημερώσω ότι η καθυστέρηση οφείλεται σε μία λανθασμένη συνεννόηση με τον Υπουργό, ο οποίος σε δέκα λεπτά -δεκαπέντε το πολύ- θα είναι εδώ. Γι’ αυτό και αντί για τις 9.00΄ η ώρα, καθυστερούμε την έναρξη. Όμως, θα ξεκινήσουμε με την ανάγνωση των αναφορών που θα μας πάρει περί το ένα δεκάλεπτο και ενδιαμέσως νομίζω ότι θα έχει φθάσει και ο Υπουργός, για να μπούμε στο νομοσχέδιο.

Ζητώ συγγνώμη εκ μέρους του Υπουργού.

Επομένως, κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Αλεξάνδρα Κεφάλα, Βουλευτή Ιωαννίνων, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το e-mail με τις απαντήσεις)

ΑΛΛΑΓΗ ΣΕΣΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καθώς ολοκληρώθηκε η ανάγνωση των αναφορών, για να μη χάνουμε χρόνο, θα ήθελα να σας κάνω την εξής πρόταση, αλλά χρειάζομαι τη συναίνεσή σας. Θα καλέσω στο Βήμα τον κ. Φωτήλα, κατά τη διάρκεια της ομιλίας του οποίου θα έχει έρθει και ο Υπουργός. Δεν είναι τόσο «fair» προς τον κ. Φωτήλα, αλλά θα υποστηρίξει την κυβερνητική άποψη, εν πάση περιπτώσει, διότι διαφορετικά ξεφεύγουμε πολύ από τον χρόνο μας.

Κατ’ αρχάς να ρωτήσω τον κ. Φωτήλα και ύστερα τους συναδέλφους της Αντιπολίτευσης.

Κύριε Φωτήλα, θα μας πείτε τη γνώμη σας;

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, θα κάνω εκείνο που θα μου πείτε. Εμένα δεν μου αρέσει και δεν θα το ήθελα.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, εντάξει.

Η κ. Ξενογιαννακοπούλου έχει τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, θέλω να εκφράσω και την απορία, αλλά και να πω ότι είναι τελείως αντικανονικό αυτό που συμβαίνει σήμερα, δηλαδή να είμαστε εδώ από τις 9.00΄ -αρχικά είχε προσδιοριστεί η συνεδρίαση στις 10.00΄- και να μην έχει έρθει ακόμα ο Υπουργός. Οφείλω να διαμαρτυρηθώ γι’ αυτό.

**ΠΡΟΕΔΡΕΥΩΝ (Νικήτας Κακλαμάνης):** Κυρία Ξενογιαννακοπούλου, σας είπα ότι δεν οφείλεται στις Υπηρεσίες της Βουλής…

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Δεν κατηγορώ. Λέω, όμως, ότι δεν είναι σεβασμός στα κόμματα.

**ΠΡΟΕΔΡΕΥΩΝ (Νικήτας Κακλαμάνης):** …αλλά η μη καλή συνεννόηση με τον Υπουργό. Ζήτησα εκ μέρους του συγγνώμη. Εγώ είμαι εδώ από τις 8.50΄ στο γραφείο μου. Όμως, το κάνω αυτό, για να γλιτώσουμε λίγο χρόνο. Ξέρω ότι είναι αδόκιμο. Τριάντα χρόνια που είμαι στη Βουλή δεν το έχω ξανακάνει. Όμως, επειδή βλέπω ότι θα γραφτείτε αρκετοί και για να μη φθάσουμε μετά τα μεσάνυχτα, γι’ αυτό κάνω αυτή την πρόταση.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, ο Υπουργός έχει πάρα πολλούς συνεργάτες. Θα μπορούσε κάποιος να του πει ότι είναι στις 9.00΄ η ώρα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, τώρα δεν θα εκπροσωπήσω τον Υπουργό σ’ αυτά. Εγώ απευθύνομαι σε σας και πείτε μου να αρχίσω ή να μην αρχίσω.

(Θόρυβος στην Αίθουσα)

Απ’ ό,τι καταλαβαίνω, λοιπόν, θέλετε να αρχίσουμε. Εντάξει.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Δουλειές Ξανά: Αναδιοργάνωση Δημόσιας Υπηρεσίας Απασχόλησης και ψηφιοποίηση των υπηρεσιών της, αναβάθμιση δεξιοτήτων εργατικού δυναμικού και διάγνωσης των αναγκών εργασίας και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 7 Απριλίου 2022 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Υποθέτω ότι δεν υπάρχει αντίρρηση σ’ αυτό το απλό διαδικαστικό.

Επομένως τον λόγο έχει ο εισηγητής της Νέας Δημοκρατίας και Βουλευτής Αχαΐας κ. Ιάσονας Φωτήλας.

Ευχαριστώ, κύριε Φωτήλα, και για την ευγένεια που είχατε να το δεχθείτε.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Ορίστε, κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ας ξεκινήσουμε από τα βασικά. Τι είναι μεταρρύθμιση και ποιο, αλήθεια, νομοσχέδιο θεωρείται μεταρρυθμιστικό;

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, σας παρακαλώ.

**ΙΑΣΟΝΑΣ ΦΩΤΗΛΑΣ:** Φτάνει που μιλώ αντικανονικά. Τουλάχιστον, να μιλήσω.

Μεταρρυθμιστικό, λοιπόν, κυρίες και κύριοι συνάδελφοι, είναι το νομοσχέδιο που σε μία παγιωμένη κατάσταση φέρνει ριζικές αλλαγές.

Ερώτηση: Μπορεί ένα τέτοιο νομοσχέδιο να είναι ευχάριστο και καλοδεχούμενο από τους πάντες, να μην υπάρχει, βρε αδερφέ, ούτε ένας Έλληνας που να μην το αγκαλιάσει; Απάντηση: Όχι. Δυστυχώς όταν μιλάμε για μεταρρύθμιση, πάντα θα υπάρχει κάποιος που θίγεται, που ξεβολεύεται και αυτό, πιστέψτε μας, δεν μας είναι ευχάριστο. Δεν νομοθετούμε τιμωρητικά ούτε εκδικητικά. Νομοθετούμε δίκαια και αποτελεσματικά και πάντα με γνώμονα το συμφέρον των πολλών και δη των πιο ευάλωτων.

Αυτό, λοιπόν, που έχει σημασία όταν κάνεις μία μεταρρύθμιση, δεν είναι να καταφέρεις να μη δυσαρεστήσεις κανέναν, αλλά να δεις πόσους, ποιους και γιατί δυσαρεστείς και ταυτόχρονα πόσους και ποιους προστατεύεις και στηρίζεις.

Πάμε, λοιπόν, να δούμε με αυτό το νομοσχέδιο, που όπως είπα είναι πράγματι μεταρρυθμιστικό, γιατί αλλάζει, επιφέρει ριζικές αλλαγές στον εργασιακό χώρο και δη στον τομέα εύρεσης εργασίας, τι αλλάζει, γιατί αλλάζει, ποιους θίγει και ποιους ευνοεί.

Ας ξεκινήσουμε από το όνομα γιατί άκουσα διάφορες ενστάσεις σχετικά με την αλλαγή του ονόματος: «γιατί αλλάζετε το όνομα», «γιατί ξοδεύετε λεφτά για το όνομα», «ο κόσμος ξέρει τον ΟΑΕΔ εδώ και ογδόντα χρόνια τώρα», «ο ΟΑΕΔ είναι brand name». Μα τι κουταμάρα είναι αυτή; Δεν αλλάζεις την «Coca Cola» να την κάνεις «Γιούπι Cola»!

Ας σκεφτούμε λίγο πιο καθαρά και λίγο πιο υπεύθυνα. Γιατί μιλάμε για τον ΟΑΕΔ; Τι είναι σήμερα ο ΟΑΕΔ με ευθύνη όλων των κυβερνήσεων; Πώς είναι συνυφασμένος στην αντίληψη του μέσου Έλληνα πολίτη; Τι περιμένει κατά κανόνα όποιος στρέφεται στον ΟΑΕΔ; Γιατί, βρε αδερφέ, πηγαίνουν σήμερα οκτώ στους δέκα Έλληνες στον ΟΑΕΔ; Απάντηση: Για να πάρουν ένα επίδομα. Αυτός είναι όμως ο ρόλος του ΟΑΕΔ; Όχι. Ρόλος του ΟΑΕΔ είναι πρωτίστως να βρίσκει δουλειές στον κόσμο και δευτερευόντως να τους στηρίζει στο μεσοδιάστημα. Αυτό, λοιπόν, από σήμερα αλλάζει. Από σήμερα λέμε στους Έλληνες πολίτες: Θυμάστε τον ΟΑΕΔ που ξέρατε; Ξεχάστε τον. Πέθανε και στη θέση του γεννιέται μία νέα υπηρεσία, στην οποία θα απευθύνονται όσοι πραγματικά επιθυμούν να εργαστούν.

Γι’ αυτό, λοιπόν, αλλάζουμε το όνομα, για να δώσουμε και στον τελευταίο Έλληνα πολίτη να καταλάβει ότι εδώ, σήμερα, συντελείται μια μεγάλη, μία τεράστια αλλαγή, όλα αλλάζουν σε σχέση με το παρελθόν. Πιστεύω μάλιστα ότι η αλλαγή του ονόματος βοηθά τόσο σε συμβολικό, αν μη τι άλλο, και επικοινωνιακό επίπεδο, που θα άξιζε ίσως τον κόπο να πληρώσουμε το κόστος. Παρά ταύτα δεν συμβαίνει κάτι τέτοιο. Δεν υπάρχει δημοσιονομικό κόστος, γιατί το κονδύλι είναι ευρωπαϊκό, υπάρχει στο Ταμείο Ανάκαμψης.

Πάμε τώρα παρακάτω. Ποια είπαμε ότι είναι η μεγάλη αλλαγή που συντελείται με αυτό το νομοσχέδιο; Ότι περνάμε από τις παθητικές πολιτικές των επιδομάτων στις ενεργητικές της εύρεσης εργασίας. Πώς το καταφέρνουμε αυτό; Με δύο τρόπους: Πρώτον, με τη δημιουργία των νέων ψηφιακών εργαλείων και στη συνέχεια με σωστή νομοθέτηση. Ποια είναι τα ψηφιακά εργαλεία; Η ψηφιακή κάρτα που θα διευκολύνει τον αναζητούντα εργασία στις συναλλαγές του βεβαιώνοντας αυτόματα την ιδιότητά του, αλλά και τα δικαιώματα που απορρέουν από αυτή, το ψηφιακό μητρώο που θα περιλαμβάνει τους αναζητούντες εργασία και τυχόν στοιχεία τους, τυχόν προτάσεις για απασχόληση, την ύπαρξη ή μη ατομικού σχεδίου δράσης η εγγραφή και η παραμονή στο οποίο θα αποτελεί προϋπόθεση προκειμένου ο αναζητών εργασία να είναι δικαιούχος των επιδομάτων, βοηθημάτων και παροχών που προβλέπονται κατά περίπτωση και, τέλος, το ψηφιακό σχέδιο δράσης, η κατάρτιση του οποίου από τον αναζητούντα εργασία σε συνεργασία με τον εργασιακό σύμβουλο της ΔΥΠΑ θα περιλαμβάνει τις γνώσεις, τις ικανότητες, τις δεξιότητες, την προηγούμενη απασχόλησή του, καθώς και τις ανάγκες κατάρτισης ή άλλες ενέργειες που θα διευκολύνουν την εύρεση εργασίας με συγκεκριμένο χρονοδιάγραμμα υλοποίησής τους.

Αλήθεια, κυρίες και κύριοι, συνάδελφοι, τι λέτε; Κακώς κάνουμε χρήση των ψηφιακών εργαλείων; Αν αυτό πιστεύετε, πείτε το. Παράλληλα με τα ψηφιακά εργαλεία νομοθετούμε διατάξεις που αποσκοπούν στο να βοηθηθούν οι άνεργοι και ιδίως οι μακροχρόνια άνεργοι, να βρουν δουλειά. Έτσι, προβλέπεται πριμ 300 ευρώ για τους μακροχρόνια -άνω των πέντε ετών- ανέργους, που θα καταρτίζουν ψηφιακό σχέδιο δράσης. Δίνουμε κίνητρα, δηλαδή, και μπόνους στους μακροχρόνια ανέργους, ώστε να τους ωθήσουμε σε ενεργό αναζήτηση εργασίας. Εσείς τι λέτε, κυρίες και κύριοι συνάδελφοι; Καλά κάνουμε; Θα δούμε το βράδυ αν συμφωνείτε.

Επίσης, για πρώτη φορά προβλέπεται ότι θα καταβάλλεται επίδομα εργασίας, αντί για επίδομα ανεργίας. Ειδικότερα, όσοι βρίσκουν δουλειά κατά την περίοδο καταβολής του επιδόματος ανεργίας θα συνεχίσουν να εισπράττουν το 50% αυτού μέχρι την προβλεπόμενη ημερομηνία λήξης της περιόδου καταβολής. Εδώ τι λέτε; Συμφωνείτε;

Μας κατηγορήσατε ότι ασκούμε τιμωρητική πολιτική διότι ενεργοποιούμε τη διαγραφή από τα μητρώα του ΟΑΕΔ. Στην πραγματικότητα, όμως, ενεργοποιούμε την ποινή διαγραφής για όσους πραγματικά δεν ψάχνουν για δουλειά, γι’ αυτούς στους οποίους ενώ προσφέρονται όχι μία, όχι δύο, αλλά τρεις κατάλληλες θέσεις εργασίας -ως κατάλληλες ορίζονται εκείνες που αντιστοιχούν με το εργασιακό τους προφίλ όπως αυτό αποτυπώνεται στα ψηφιακά εργαλεία που οι ίδιοι έχουν φτιάξει, δηλαδή τις δεξιότητες, τις ικανότητές τους, την κατάρτισή τους, τον τελευταίο τους μισθό, τον τόπο κατοικίας τους- δεν τις θέλουν, με συγχωρείτε πάρα πολύ δεν ψάχνουν για δουλειά αυτοί.

Άκουσα επίσης από πολλούς ομιλητές της Αντιπολίτευσης ότι δήθεν τιμωρούμε τους άνεργους με την επιβολή εισοδηματικών κριτηρίων. Ας το ξεκαθαρίσουμε, λοιπόν. Τα εισοδηματικά κριτήρια που είναι τα ίδια με αυτά για το επίδομα θέρμανσης, θεσπίζονται όχι για το επίδομα ανεργίας, αλλά για τα άλλα ωφελήματα που χορηγούνται σε όσους είναι εγγεγραμμένοι στις λίστες του ΟΑΕΔ, όπως, για παράδειγμα, ο κοινωνικός τουρισμός ή ακόμα ακόμα και η αυξημένη μοριοδότηση για τους διαγωνισμούς και τις προσλήψεις στο δημόσιο. Στόχος της ρύθμισης είναι η αντιμετώπιση των φαινομένων κατάχρησης ή απάτης. Η συγκεκριμένη διάταξη δεν αφορά όσους έχουν πραγματικά ανάγκη, αλλά τους νόμιμους καταχραστές του δημοσίου χρήματος, όλους εκείνους -επιτρέψτε μου την έκφραση- τους «πονηράκηδες», που αξιοποιώντας την κείμενη νομοθεσία, αν και δηλώνουν εισοδήματα 50, 60 ή και 100 χιλιάδων ευρώ εγγράφονται στο μητρώο του ΟΑΕΔ και κάνουν επί σειρά ετών χρήση μιας σειράς από ωφελήματα στερώντας τα από εκείνους που τα έχουν πραγματική ανάγκη. Βρέθηκαν περιπτώσεις εγγεγραμμένων επί εικοσαετία με εισοδήματα πολλών δεκάδων χιλιάδων ευρώ ετησίως. Ξανατονίζω: Η ρύθμιση δεν αφορά το ίδιο επίδομα ανεργίας, το οποίο θα εξακολουθεί να χορηγείται χωρίς εισοδηματικά κριτήρια, όπως επίσης δεν αφορά ούτε το επίδομα μακροχρόνιας ανεργίας, όπως και το βοήθημα για αυτοτελώς και ανεξάρτητα απασχολούμενους.

Για να καταλάβω, εσείς τι προτείνετε; Να συνεχίσουν τα πράγματα ως έχουν; Αυτή είναι η κοινωνική πολιτική που προτείνετε; Άνθρωποι με υψηλότατα εισοδήματα να συνεχίσουν να απολαμβάνουν ωφελήματα στερώντας τα από εκείνους που τα έχουν ανάγκη ή οι άνεργοι που καλούνται να δεχθούν οποιαδήποτε δουλειά να συνεχίζουν να καταχρώνται το δημόσιο χρήμα εις βάρος των πιο ευάλωτων; Θα μας το πείτε το βράδυ διά της ψήφου σας.

Περνάμε στο σημαντικότατο ζήτημα της κατάρτισης. Προωθούμε ρυθμίσεις, ώστε να διασφαλίσουμε ότι τα χρήματα των φορολογουμένων για τα επιδοτούμενα προγράμματα κατάρτισης θα πιάνουν τόπο. Μέχρι σήμερα δεν φαίνεται να γίνεται αυτό. Και αυτό δεν το ισχυρίζομαι εγώ, αλλά η τελευταία έρευνα του Ευρωπαϊκού Κέντρου για την Επαγγελματική Κατάρτιση και Εκπαίδευση για τον Ευρωπαϊκό Δείκτη Δεξιοτήτων του 2022 η οποία δημοσιεύτηκε τον Φεβρουάριο. Σύμφωνα με αυτή, η Ελλάδα κατατάσσεται στις τελευταίες θέσεις ως προς την ανάπτυξη, ενεργοποίηση και αντιστοίχιση δεξιοτήτων, στην τέταρτη από το τέλος ως προς την ανάπτυξη, στην πέμπτη από το τέλος ως προς την ενεργοποίηση και στην προτελευταία σε ό,τι έχει να κάνει με αντιστοίχιση δεξιοτήτων.

Έτσι, δε, εξηγείται το γεγονός ότι αν και η ανεργία κινείται σε υψηλά επίπεδα, πολύ χαμηλότερα βέβαια από αυτά που παραλάβαμε, παρ’ όλα αυτά υπάρχουν χιλιάδες θέσεις εργασίας που δεν μπορούν να καλυφθούν. Γι’ αυτόν τον λόγο ανεβάζουμε ψηλότερα τον πήχη για την κατάρτιση τόσο για τους παρόχους της κατάρτισης όσο και για τους ίδιους τους καταρτιζόμενους, με στόχο η κατάρτιση να μετατραπεί σε αποτελεσματικό εργαλείο από τη μια, για να βρουν δουλειά οι άνεργοι και από την άλλη να καλύψουν τις ανάγκες τους οι επιχειρήσεις.

Στεγαστική πολιτική: Μετά από σχεδόν δέκα χρόνια εκσυγχρονίζεται επιτέλους η στεγαστική πολιτική του ΟΑΕΔ. Με το υπό ψήφιση νομοσχέδιο προχωρούμε στην αξιοποίηση 1,5 δισεκατομμυρίου ευρώ από το αποθεματικό του ΟΑΕΔ, για να στηρίξουμε τη στεγαστική πολιτική και κυρίως τους νέους. Ο ΟΑΕΔ, ΔΥΠΑ στο εξής, αντί να κάνει απλώς εργατικές κατοικίες, θα μπορεί να κινηθεί με πιο σύγχρονο τρόπο και πιο ευέλικτα, διευρύνοντας τη στεγαστική πολιτική του.

Με άλλα λόγια, επεκτείνονται οι αρμοδιότητες της ΔΥΠΑ, ώστε να μπορεί να ασχοληθεί με τις στεγαστικές ανάγκες των νέων, μέσω της χορήγησης παροχών και της υλοποίησης σχετικών προγραμμάτων. Εισάγονται ρυθμίσεις που θα επιτρέψουν την καλύτερη εκμετάλλευση και την αύξηση των εσόδων της. Προβλέπεται η εκμίσθωση ακινήτων, η ανοικοδόμηση με δαπάνες του μισθωτή, η δυνατότητα αγοράς ακινήτων από την ΔΥΠΑ, η σύμπραξη με δημόσιους και ιδιωτικούς φορείς για την ανέγερση ακινήτων. Έτσι θα πετύχουμε την αποτελεσματικότερη αξιοποίηση της περιουσίας του πρώην ΟΕΚ, αλλά και την ανάπτυξη μιας πολιτικής που θα διευκολύνει τη στέγαση για χιλιάδες εργαζόμενους και περισσότερο ιδιαίτερα τους νέους. Αλήθεια, εσείς τι προτιμάτε; Να βλέπετε την ακίνητη περιουσία του οργανισμού να ρημάζει, όπως γίνεται τόσα χρόνια, αντί να αξιοποιείται;

Συνεχίζω, με τη θέσπιση του πλαισίου υλοποίησης της δράσης «Δημιουργία χώρων φύλαξης βρεφών εντός επιχειρήσεων», άλλη μια σημαντική προσπάθεια στήριξης για τους νέους γονείς. Αντικείμενο της δράσης είναι η χρηματοδότηση εκατόν είκοσι επιχειρήσεων για τη δημιουργία και τον εξοπλισμό των χώρων φύλαξης βρεφών ηλικίας έξι μηνών έως δυόμισι ετών εντός των εγκαταστάσεων όπου ασκούν τη δραστηριότητά τους. Ποιοι είναι οι ωφελούμενοι; Οι γονείς παιδιών που απασχολούνται στην εγκατάσταση όπου δημιουργείται ο χώρος φύλαξης. Άλλωστε έτσι, με αυτόν τον τρόπο καταφέρνουμε να εναρμονίσουμε την επαγγελματική ζωή με την οικογενειακή και παρέχουμε κίνητρα στους νέους να κάνουν οικογένεια.

Νομοθετούμε με γνώμονα την ενίσχυση της ισότητας των δύο φύλων. Και η ρύθμιση αυτή μάλιστα έρχεται σε συνέχεια του προηγούμενου νόμου, που καθιέρωσε τις άδειες πατρότητας για πρώτη φορά και διεύρυνε τις γονικές άδειες, με αποτέλεσμα μάλιστα η Ελλάδα σήμερα να συγκαταλέγεται στις δώδεκα πρώτες χώρες παγκοσμίως που κατοχυρώνουν τη νομική ισότητα μεταξύ ανδρών και γυναικών.

Θα κλείσω με μια σημαντική τροπολογία που κατετέθη χθες, σχετικά με την επιτάχυνση της απονομής των συντάξεων. Με δυο λόγια, η πρόοδος που έχει σημειωθεί στο κομμάτι των συντάξεων είναι ήδη σημαντική. Από εκατόν είκοσι τρεις χιλιάδες αποφάσεις για κύριες συντάξεις το 2019 ανεβήκαμε στις διακόσιες είκοσι τέσσερις χιλιάδες απονομές κύριων συντάξεων το 2021, χρονιά-ρεκόρ για τα ασφαλιστικά ταμεία. Μιλάμε για μια αύξηση των αποφάσεων κατά 83%. Αλλά αυτό δεν είναι αρκετό για εμάς, γι’ αυτό και προχωράμε σε συντάξεις fast track, όπου ο ΕΦΚΑ θα είναι υποχρεωμένος να εκδίδει συντάξεις εντός τριών μηνών, συντάξεις εμπιστοσύνης που θα αφορούν στο στοκ των εκκρεμών συντάξεων. Πρόκειται για καινοτομία που αφορά όχι μόνο τον ΕΦΚΑ, αλλά τη δημόσια διοίκηση συνολικά και θα επιλύσει σημαντικά το μπάχαλο με τις εκκρεμείς συντάξεις, κληροδότημα του ΣΥΡΙΖΑ. Θα μας τα αναλύσει, πιστεύω, διεξοδικά άλλωστε ο Υπουργός στη συνέχεια.

Κυρίες και κύριοι συνάδελφοι, συνεχίζουμε τηρώντας κατά γράμμα τις προεκλογικές μας δεσμεύσεις. Προχωράμε σε εκείνες τις αναγκαίες, απαραίτητες μεταρρυθμίσεις για τις οποίες άλλωστε ο κόσμος μάς εμπιστεύθηκε. Κτίζουμε την Ελλάδα του αύριο, την Ελλάδα ισότιμο εταίρο και όχι ουραγό της Ευρώπης, την Ελλάδα που μας αξίζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται τώρα στο Βήμα ο γενικός εισηγητής του ΣΥΡΙΖΑ, ο συνάδελφος κ. Κωνσταντίνος Μπάρκας.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα ξεκινήσω κι εγώ με ακόμη μία τεράστια «επιτυχία» του Υπουργού Εργασίας κ. Χατζηδάκη, ο οποίος χθες το βράδυ κατέθεσε μια τροπολογία η οποία χαρακτηρίζει τις δικές του «επιτυχίες» όλο αυτό το χρονικό διάστημα. Καταθέτει, λοιπόν, ο κ. Χατζηδάκης μια τροπολογία για την fast track -όπως λέει- απονομή συντάξεων. Ο κ. Χατζηδάκης είναι ο ίδιος άνθρωπος, ο ίδιος Υπουργός Εργασίας, ο οποίος το προηγούμενο διάστημα με τις ψήφους των Βουλευτών της Νέας Δημοκρατίας είχε φέρει μια άλλη διάταξη για να μπορέσει να ξεπεράσει το πρόβλημα της απονομής των συντάξεων -το πρόβλημα αυτό που του είχε δοθεί από την «ανάλγητη» κυβέρνηση του ΣΥΡΙΖΑ- όπου έβαζε μέσα ιδιώτες για την απονομή συντάξεων. Θυμάστε τότε ότι ψηφίσατε εσείς να έχουν τη δυνατότητα οι ιδιώτες, δικηγόροι, οικονομολόγοι, να δίνουν συντάξεις σε ανθρώπους οι οποίοι επί τόσο χρονικό διάστημα μένουν εκτός.

Αυτή, λοιπόν, η προηγούμενη επιτυχία του κ. Χατζηδάκη είναι μια τεράστια αποτυχία, διότι προφανώς καμμία σύνταξη δεν βγήκε, αλλά ο κ. Χατζηδάκης, για να μπορέσει να μειώσει τον όγκο των συντάξεων οι οποίες είναι εκκρεμούσες, έρχεται τώρα να φέρει μια άλλη διάταξη -λέει- με την οποία η απονομή σύνταξης θα γίνεται με fast track διαδικασία. Και ποια θα είναι αυτή; Θα πηγαίνει ο κάθε συνταξιούχος, θα δηλώνει περίπου τι σύνταξη θέλει, θα την παίρνει και όταν θα καθαρογραφεί, θα έρχεται το Υπουργείο Εργασίας, ή δεν ξέρω εγώ ποιος, να του δίνει την κανονική σύνταξη και από εκεί και πέρα να παρακρατεί ή να αποδίδει τα παραπάνω χρήματα. Αυτή είναι μια τεράστια επιτυχία, κατά τον κ. Φωτήλα, ο οποίος κουνάει το κεφάλι! Ποια είναι η επιτυχία; Ότι ο κ. Χατζηδάκης κανένα πρόβλημα δεν έχει λύσει όσον αφορά τις συντάξεις. Ίσα-ίσα που δημιουργεί παραπάνω προβλήματα όσον αφορά την απονομή των συντάξεων. Και θα έρθω στη συνέχεια να σας πω για ποιους λόγους η Νέα Δημοκρατία έχει δημιουργήσει σοβαρότατο πρόβλημα, επιτιθέμενη ακόμα και στους δικούς της πρώην Υπουργούς -και αναφέρομαι στον κ. Βρούτση.

Τώρα, το εν λόγω νομοσχέδιο, το οποίο έχει εισαχθεί προς ψήφιση είναι η αλλαγή του ονόματος του ΟΑΕΔ, ενός οργανισμού που επί πενήντα και πλέον χρόνια δίνει μια ουσιαστική βοήθεια, είναι ένα ουσιαστικό εργαλείο για την ενεργητική πολιτική απασχόλησης, ελέγχου της ανεργίας και υπεράσπισης της εργασίας στη χώρα μας.

Στις συνολικά τέσσερις συνεδριάσεις που κάναμε, αγαπητοί Βουλευτές -και αναφέρομαι στους Βουλευτές της Νέας Δημοκρατίας, οι οποίοι δυστυχώς δεν συμμετείχαν στη διαδικασία αυτή- είχαμε και τη δεύτερη συνεδρίαση της ακρόασης των φορέων. Περίπου δεκαέξι φορείς ήρθαν και μας μίλησαν στην επιτροπή. Από αυτούς τους δεκαέξι φορείς οι δεκαπέντε τάχθηκαν εναντίον του νομοσχεδίου αυτού, ο καθένας για τους δικούς του λόγους. Πάντως, για πάρα πολλούς λόγους. Ο μόνος φορέας ο οποίος υπερασπίστηκε τον κ. Χατζηδάκη και την Κυβέρνηση της Νέας Δημοκρατίας είναι ο ΣΕΒ, ο εκπρόσωπος του οποίου είπε ότι «το νομοσχέδιο αυτό πραγματικά αποτελεί μία μεταρρύθμιση», κατά τα κοινώς λεγόμενα της Νέας Δημοκρατίας και του Μαξίμου, στο οποίο προφανώς υπάρχει ο έλεγχος των βιομηχάνων. Άλλωστε γι’ αυτούς και μόνο παλεύετε και για κανέναν άλλον στην κοινωνία. Κανείς, μα κανείς άλλος φορέας δεν είπε ότι η αλλαγή του ονόματος του ΟΑΕΔ που προτείνεται στο νομοσχέδιο ή ότι οι αλλαγές που προτείνονται από την κυβερνητική πλειοψηφία θα βοηθήσουν στην επίλυση των όποιων προβλημάτων έχουν αναπτυχθεί.

Επιτρέψτε μου, κύριοι Βουλευτές της Νέας Δημοκρατίας, να σας πω ότι ο Υπουργός, τον οποίο υπερασπίζεστε και η Κυβέρνηση, την οποία υπερασπίζεστε -το ανέφερε κι ο εισηγητής σας κ. Φωτήλας- αναφέρονται στους εργαζόμενους και στους ανέργους της χώρας ως καταχραστές. Γιατί; Γιατί λένε ότι μέσα από τον έλεγχο ο οποίος διενεργήθηκε από τη διοίκηση του ΟΑΕΔ βρέθηκαν κάποιοι άνθρωποι οι οποίοι δηλώνουν άνεργοι αλλά έχουν ένα εισόδημα αυξημένο, κατά τα κοινώς λεγόμενα, όπως διαπιστώθηκε μετά από έρευνες της διοίκησης του ΟΑΕΔ.

Ποιοι το λένε αυτό; Ποιοι, δηλαδή, χαρακτηρίζουν τους ανέργους της χώρας καταχραστές; Ποιοι, δηλαδή, επιτίθενται με αυτόν τον ανήθικο, κατά την άποψή μας, τρόπο στους ανέργους της χώρας ή σε αυτούς που αγωνιούν να βρουν εργασία ή να διατηρήσουν, αν θέλετε, την εργασία τους στη χώρα;

Είναι το κόμμα το οποίο χρωστά 200 εκατομμύρια -δεν ξέρω και πόσα χρωστάτε, έχουμε χάσει τον λογαριασμό- στις τράπεζες, το κόμμα το οποίο δεν έχει αποπληρώσει κανένα από τα ποσά που οφείλει, το κόμμα το οποίο θεωρεί ότι θα φτιάξει την οικονομία στη χώρα μας και ότι θα κάνει ενεργητικές πολιτικές για την απασχόληση και την εργασία στη χώρα μας, το κόμμα αυτό με Αντιπρόεδρο τον εν λόγω Υπουργό Εργασίας, ο οποίος έχει περάσει από διάφορα πόστα και τα έχει καταφέρει. Είναι αυτό το κόμμα το οποίο χρωστά στις τράπεζες και το οποίο χαρακτηρίζει ως καταχραστές τους ανέργους στη χώρα μας.

Οι μόνοι καταχραστές στη χώρα μας είστε εσείς, κύριοι της Νέας Δημοκρατίας, οι οποίοι χρωστάτε σε όποιον, κατά το κοινώς λεγόμενο, κατά τη νεοελληνική αργκό, μιλά ελληνικά.

Το προς ψήφιση, λοιπόν, νομοσχέδιο, το οποίο φέρνει η κοινοβουλευτική πλειοψηφία, αποτελεί ουσιαστικά τη συμπύκνωση όλων όσων νεοφιλελεύθερων υπερασπίζεστε, κάνετε και θέλετε και στον τομέα της εργασίας και στον τομέα της οικονομίας και στον τομέα της ενέργειας.

Και το λέω αυτό, κυρίες και κύριοι της Νέας Δημοκρατίας, γιατί ο κύριος Πρωθυπουργός εχθές ανακοίνωσε μια νέα προοπτική για τους συνανθρώπους μας στη χώρα, γι’ αυτούς οι οποίοι δεν μπορούν να πληρώσουν τους λογαριασμούς ρεύματος που εσείς με δική σας ευθύνη έχετε αυξήσει και πλέον οι άνθρωποι αυτοί δυσκολεύονται όχι απλά να τα βγάλουν πέρα, αλλά δυσκολεύονται να ανοίξουν και το φως στο σπίτι τους.

Και το λέω αυτό γιατί εχθές ο κ. Μητσοτάκης ανακοίνωσε ότι θα κάνουμε έρευνες για υδρογονάνθρακες. Ο κ. Μητσοτάκης ψεύδεται και μάλιστα -εντάξει, το γνωρίζουμε ότι αυτό είναι μια δική του λογική- μπροστά στους δέκτες των τηλεοράσεων, κοιτώντας και καλά τους συνανθρώπους του στα μάτια.

Διότι αυτή η διαδικασία, δηλαδή η διενέργεια ερευνών για το αν υπάρχουν φυσικά κοιτάσματα φυσικού αερίου στη χώρας μας, έχει ξεκινήσει από πολύ πριν, από το 2016, και σήμερα η εφημερίδα «ΚΑΘΗΜΕΡΙΝΗ» λέει στα ψιλά γράμματα όσων ο κ. Μητσοτάκης ανακοίνωσε ότι η έρευνα θα τελειώσει περίπου, κατά γενική ομολογία, το 2026 και τότε θα αποφασίσουμε, με βάση την έρευνα που θα γίνει, αν μπορούμε και οικονομικά να κάνουμε εξόρυξη υδρογονανθράκων.

Μέχρι το 2026 θα ισχύει αυτό που ισχύει και σήμερα. Οι άνθρωποι δεν μπορούν να πληρώσουν τους λογαριασμούς ρεύματος, κάτι για το οποίο φταίτε εσείς. Φταίει ο κ. Χατζηδάκης, ο οποίος ως πρώην Υπουργός Ενέργειας τα έχει καταφέρει τόσο καλά!

Έλεγε ότι με το άνοιγμα της αγοράς ενέργειας θα έχουμε μείωση των τιμολογίων. Αυξάνονται όμως τα τιμολόγια. Και το γνωρίζετε πολύ καλά οι Βουλευτές της επαρχίας της Νέας Δημοκρατίας που έχετε καθημερινά ανθρώπους στα γραφεία σας, οι οποίοι δεν μπορούν να τα βγάλουν πέρα και η τσέπη τους πλέον έχει καταρρεύσει, δεν μπορούν να ζήσουν οι άνθρωποι. Όμως ο κ. Μητσοτάκης, αντί να κάνει πράξη αυτά που η Αντιπολίτευση του προτείνει, λέει ότι θα κάνουμε εξόρυξη υδρογονανθράκων.

Πάλι σας ενδιαφέρει η επικοινωνία από την πολιτική πρακτική. Το αντιλαμβάνομαι αυτό, αλλά και αυτό το αφήγημα έχει καταρρεύσει. Και το λέω αυτό γιατί, κύριε Υπουργέ, η ιδιωτικοποίηση της επικουρικής ασφάλισης είναι και αυτό δικό σας δημιούργημα, μια τερατογένεση και δική σας, η οποία κόστισε στον ελληνικό λαό 1,5 δισεκατομμύριο.

Σας λέγαμε τότε όλες οι πλευρές της Βουλής, αλλά και οι φορείς, ότι αυτό που κάνετε είναι προς τη λάθος κατεύθυνση και ότι θα οδηγήσει στην κατάρρευση των επικουρικών συντάξεων. Δεν θα δίνονται χρήματα στους ανθρώπους που τα δικαιούνται. Κόστισε, λοιπόν, αυτό το τερατούργημα 1,5 δισεκατομμύριο.

Την ίδια στιγμή, κύριοι της Νέας Δημοκρατίας, αντί για υδρογονάνθρακες, θα μπορούσατε να μειώσετε τον ειδικό φόρο κατανάλωσης στο πετρέλαιο, το οποίο κοστίζει 1,7 δισεκατομμύριο. Αρνείστε να το κάνετε αυτό και κάνετε τον «φανοστάτη» στην αισχροκέρδεια. Δεν κάνετε κανέναν έλεγχο στις εταιρείες, στις οποίες εσείς δώσατε τη δυνατότητα να διαχειρίζονται την ενέργεια στη χώρα μας.

Τον «φανοστάτη» τούς κάνετε για τα υπερκέρδη, τα οποία η Ευρωπαϊκή Ένωση ονομάζει «ουρανοκατέβατα κέρδη». Εσείς επιδιώκετε την αισχροκέρδεια για να πλουτίζουν οι επτά, οκτώ, δέκα άνθρωποι, τους οποίους πολιτικά υπερασπίζεστε και θεωρείτε ότι αυτοί θα σας βοηθήσουν και στη συνέχεια της κυβερνητικής σας ζωής, πράγμα που, κατά την άποψή μου, είναι λάθος.

Κύριε Υπουργέ, σας ρώτησα και στην επιτροπή, δεν μου απαντήσατε, αλλά θα το πω και στην Ολομέλεια, στους Βουλευτές και τον ελληνικό λαό που μας παρακολουθεί.

Σας ρωτήσαμε πόσο κοστίζει η αλλαγή ακόμη και του ονόματος του ΟΑΕΔ, πόσο κοστίζει, δηλαδή, να αλλάξετε ταμπέλες στον οργανισμό ο οποίος υπερασπίζεται την εργασία και προσπαθεί να βοηθήσει τους ανέργους στη χώρα μας. Δεν μας απαντήσατε. Το μόνο που μας λέτε είναι ότι τα χρήματα αυτά θα δοθούν από ευρωπαϊκά κονδύλια, λες και τα ευρωπαϊκά κονδύλια δεν θα μπορούσαν να πάνε σε άλλου είδους πολιτικές στη χώρα μας, αλλά μπορούν να δοθούν σε φίλους σας για να αλλάξουν το όνομα του ΟΑΕΔ.

Δεν απαντάτε σε αυτό. Δεν απαντάτε ούτε καν στο οικονομικό επιτελείο του Υπουργείου Εργασίας, δηλαδή στην οικονομική επιτροπή του Υπουργείου Εργασίας, που λέει σε έγγραφό του ότι είναι τεράστιο το ποσό για να υπολογίσουμε την αλλαγή του ονόματος του ΟΑΕΔ που επιχειρεί η Νέα Δημοκρατία.

Φαντάζομαι ότι τα χρήματα αυτά θα μας πείτε, κύριε Υπουργέ, σε ποιες εταιρείες θα πάνε, γιατί ακούγονται ότι θα πάνε και στο εξωτερικό. Θα πείτε και στην ομιλία σας, φαντάζομαι, σε ποιους θα δώσετε τα χρήματα αυτά από το ευρωπαϊκό ταμείο, από το οποίο ισχυρίζεστε ότι θα τα δώσετε.

Η επιτροπή, λοιπόν, οικονομικών του Υπουργείου Εργασίας λέει ότι δεν υπάρχει λόγος να αλλάξει το όνομα και ότι το κόστος είναι τεράστιο. Γιατί, κύριε Υπουργέ, δεν μας απαντάτε; Γιατί δεν απαντάτε πόσο κοστίζουν στα ευρωπαϊκά ταμεία, για να μη σας πω στα ελληνικά ταμεία;

Όπως επίσης, κύριε Υπουργέ, θέλω να σας πω το εξής. Ακυρώνετε τον ηλεκτρονικό υπολογισμό των συντάξεων της χώρας μας, δηλαδή το ηλεκτρονικό σύστημα το οποίο έβγαζε συντάξεις στη χώρας μας. Είναι ένα σύστημα, κύριε Υπουργέ, το οποίο είχε ξεκινήσει στο τέλος της δική σας διακυβέρνησης -και το αναγνωρίζουμε αυτό-, με Υπουργό τον κ. Βρούτση, το οποίο σύστημα εμείς το βρήκαμε και το επεκτείναμε -η κ. Αχτσιόγλου-, το παρέλαβε στη συνέχεια ο κ. Βρούτσης το 2019 και το συνέχισε κι έρχεστε εσείς, κύριε Υπουργέ, και το καταργείτε.

Πραγματικά, πέραν του να δίνετε χρήματα σε ιδιώτες και φίλους σας, τι άλλο κάνετε, κύριε Υπουργέ; Ποιος είναι ο ρόλος σας, κύριε Υπουργέ, στο Υπουργείο Εργασίας; Κοιμάστε καλά το βράδυ; Εσείς οι Βουλευτές της Νέας Δημοκρατίας, το βράδυ κοιμάστε καλά; Είστε ήσυχοι με αυτά τα πράγματα που κάνετε;

Έρχεστε και αυξάνετε τους υποδιοικητές του ΟΑΕΔ. Κάποια άλλα «γαλάζια» παιδιά τα οποία ήταν στην αναμονή έρχονται τώρα να εισπράξουν κι αυτά. Καταρρέετε πολιτικά κι έρχεστε πάλι να βοηθήσετε φίλους σας, να βάλετε υποδιοικητές.

Κι όχι μόνο δίνετε χρήματα σε φίλους και «ημετέρους», αλλά εκπαραθυρώνετε και την παρουσία των σωματείου των εργαζομένων του ΟΑΕΔ και των κοινωνικών εταίρων στη διοίκηση του οργανισμού και τη λήψη αποφάσεων. Τι κάνετε δηλαδή; Αποκόπτετε τους καθ’ ύλην αρμόδιους από την ενεργητική πολιτική της εργασίας και της ανεργίας στη χώρα μας, στο εργαλείο αυτό, και πλέον μόνοι σας θα αποφασίζετε, λες και τα καταφέρνετε τόσο καλά όλα, τι θα γίνετε με τον ΟΑΕΔ.

Δεν ντρέπεστε; Λίγη ντροπή, λίγη τσίπα δεν έχετε πάνω σας με αυτά που κάνετε;

Πάμε στην κατάρτιση. Η κατάρτιση όντως αποτελούσε ένα εργαλείο, το οποίο βοήθησε την περίοδο της οικονομικής κρίσης, στην οποία η Νέα Δημοκρατία μας έβαλε το 2010, έτσι ώστε οι άνθρωποι, λόγω της αυξημένης, της τεράστιας ανεργίας την οποία βιώναμε στη χώρα και κυρίως των νέων επιστημόνων έως είκοσι πέντε ετών, να μπορέσουμε με τα προγράμματα κατάρτισης να τους βοηθήσουμε. Όχι νομοθετώντας τον υποκατώτατο μισθό, το οποίο κάνατε εσείς, δηλαδή να πληρώνονται οι νέοι εργαζόμενοι έως είκοσι πέντε ετών με 350 ευρώ, οι νέοι επιστήμονες της χώρας -αυτό νομοθετήσατε τότε. Εμείς το καταργήσαμε αυτό. Και όντως αναδιαμορφώσαμε τα προγράμματα κατάρτισης, και σε επίπεδο γνωστικό αλλά και σε επίπεδο κατάρτισης, δηλαδή αυτοί οι οποίοι θα αναλάμβαναν να καταρτίζουν τους νέους επιστήμονες της χώρας πραγματικά να έχουν τα εχέγγυα.

Ναι, συνεργαστήκαμε και με φορείς, όπως με τη ΓΣΕΒΕΕ, με όλους τους φορείς οι οποίοι είχαν τη δυνατότητα να κάνουν προγράμματα κατάρτισης. Όμως ο ΟΑΕΔ -και είχα την τιμή να είμαι Υφυπουργός Εργασίας με αρμοδιότητα τον ΟΑΕΔ- ήταν εκείνο το εργαλείο το οποίο ήλεγχε πώς πάει το πρόγραμμα. Έτσι φτιάξαμε προγράμματα, όπως τους νέους επιστήμονες που μπήκαν στον ΕΦΚΑ για να βγάζουν συντάξεις, τους επιστήμονες οι οποίοι συνεργαζόντουσαν με την «Google» για να κάνουν προγράμματα κατάρτισης και έναν σωρό άλλα πράγματα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπάρκα, ολοκληρώστε σιγά-σιγά.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, κλείνω.

εσείς, λοιπόν, τώρα τι κάνετε; Κόβετε τα φίλτρα προστασίας και δίνετε 1 δισεκατομμύριο ευρώ από το Ταμείο Ανάκαμψης σε ΚΕΚ. Και ξέρετε ποιοι είστε εσείς; Είστε εσείς, οι Βουλευτές της Νέας Δημοκρατίας και η Κυβέρνηση της Νέας Δημοκρατίας, η οποία έφτιαξε το «σκόιλ ελικικού». Και πού πήγαν τα χρήματα του «σκόιλ ελικικού», αυτού του προγράμματος κατάρτισης, κύριοι Βουλευτές της Νέας Δημοκρατίας; Σε πλατφόρμες, οι οποίες δημιουργήθηκαν τρεις ημέρες πριν την έναρξη του προγράμματος από ανθρώπους οι οποίοι ήταν υποψήφιοι Βουλευτές και Ευρωβουλευτές της Νέας Δημοκρατίας. Έτσι αντιλαμβάνεστε τα προγράμματα κατάρτισης. Έτσι αντιλαμβάνεστε τη διαχείριση των χρημάτων του Ταμείου Ανάκαμψης.

Σας λέμε ευθαρσώς ότι δεν υπάρχει κανείς λόγος να αλλάξετε τον ΟΑΕΔ. Να υπερασπιστείτε πρέπει τον ΟΑΕΔ, να τον βοηθήσετε πρέπει τον ΟΑΕΔ! Να βοηθήσετε τους ανέργους της χώρας πρέπει! Όχι να τον αλλάξετε και όχι να μοιράζετε χρήματα αφειδώς σε φίλους και «ημετέρους». Εμείς σας λέμε ότι θα δημιουργήσετε παραπάνω προβλήματα, θα δημιουργήσετε όλα τα προβλήματα που ο κ. Χατζηδάκης από όποια θέση Υπουργού κι αν πέρασε δημιούργησε στην ελληνική κοινωνία. Σας λέμε ότι αυτό εμείς θα το καταργήσουμε. Πραγματικά ο ΟΑΕΔ θα είναι πάλι εκείνος ο πυλώνας που θα βοηθά τους ανέργους και τους εργαζόμενους στη χώρα μας.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Προς ενημέρωσή σας, έχουν εγγραφεί περίπου εξήντα πέντε συνάδελφοι. Έχουμε την άρση ασυλίας. Οι πληροφορίες λένε ότι θα μιλήσουν πολιτικοί Αρχηγοί. Άρα η μη τήρηση του χρόνου σημαίνει ότι οι μισοί εκ των συναδέλφων θα μιλήσετε μετά τη δωδεκάτη. Παρακαλώ να τηρείται ο χρόνος, λοιπόν.

Τον λόγο έχει ο ειδικός αγορητής από το Κίνημα Αλλαγής κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, πολύ, κύριε Πρόεδρε.

Κυρίες και κύριοι συνάδελφοι, μεταρρυθμίσεις-εκσυγχρονισμός-εξευρωπαϊσμός είναι το γνωστό τρίπτυχο που διατυμπανίζει η Κυβέρνηση για τις πολιτικές της στο Υπουργείο Εργασίας και Κοινωνικών Υποθέσεων.

Επί τριάντα δύο μήνες, που βρίσκεται στο τιμόνι της χώρας, δεν έχει σταματήσει, υποτίθεται, να μεταρρυθμίζει, να εκσυγχρονίζει, να εξευρωπαΐζει, με στόχο την απόδοση συντάξεων στους ταλαιπωρημένους πολίτες, αλλά και στη μείωση της ανεργίας. Μεγάλος σταθμός ο δήθεν εκσυγχρονισμός του e-ΕΦΚΑ για τη μείωση των εκκρεμών συντάξεων.

Ας δούμε, όμως, αυτόν τον μεταρρυθμιστικό οίστρο της Κυβέρνησης και τα αποτελέσματά του. Επτά παρεμβάσεις χωρίς αποτέλεσμα. Τις θυμίζω: Πρώτον, πριν δύο χρόνια η Κυβέρνηση είχε υποσχεθεί την έκδοση της ψηφιακής σύνταξης σε μία ημέρα. Αποτέλεσμα; Το ξέρετε.

Δεύτερον, ο ΕΦΚΑ δίνει προσωρινή σύνταξη στο 70% ή 80% της εκτιμώμενης σύνταξης. Ωστόσο, το σύνολο σχεδόν των ασφαλισμένων που αναμένουν εδώ και τρία ή και τέσσερα χρόνια τη σύνταξη δεν παίρνουν την προσωρινή σύνταξη.

Τρίτον, πριν έναν χρόνο προβλέφθηκε η προκαταβολή της σύνταξης.

Τέταρτον, τον περασμένο Μάιο θεσπίστηκε η εμπλοκή των ιδιωτών στην έκδοση συντάξεων, οι οποίοι ωστόσο προώθησαν μερικές μόνο δεκάδες υποθέσεις, κυρίως γιατί η ασχολία τους περιορίζεται στους ασφαλισμένους σε ένα και μόνο ταμείο.

Πέμπτον, προβλέφθηκε μπόνους στους υπαλλήλους του ΕΦΚΑ που θα βγάλουν περισσότερες συντάξεις από εξήντα κάθε μήνα.

Έκτον, οι εκκρεμείς υποθέσεις μεταφέρθηκαν στο πράσινο κτήριο στη λεωφόρο Κηφισίας, όπου τον ασφαλιστέο χρόνο εισάγει στους ηλεκτρονικούς υπολογιστές ιδιωτική εταιρεία. Ωστόσο απαιτείται διασταύρωση και έλεγχος του ΕΦΚΑ, ο οποίος καθυστερεί.

Έβδομο, τον περασμένο μήνα νομοθετήθηκε η πρόσληψη διευθυντών από τον ιδιωτικό τομέα με παχυλές αμοιβές, χωρίς από αυτή τη διαδικασία να προκύπτει ο τρόπος βελτίωσης της εκκαθάρισης των αιτήσεων.

Ήταν τόσο επιτυχημένες οι προηγούμενες παρεμβάσεις που τώρα ο κύριος Υπουργός, το Υπουργείο Εργασίας, η Κυβέρνηση θεσμοθετεί μία επιπλέον «μεταρρύθμιση», που τι είναι στην ουσία; Είναι μια ακόμα προσωρινή σύνταξη, η οποία ονομάζεται παραπλανητικά από την Κυβέρνηση «fast track σύνταξη». Διότι η αλήθεια είναι ότι το Υπουργείο μεταθέτει την ευθύνη της απραξίας στον ασφαλισμένο, νομοθετώντας ότι η πληρωμή ποσών σύνταξης θα γίνεται με ό,τι μπορεί να αποδείξει ο ασφαλισμένος.

Δίνει δύο χρόνια, λέει, μπόνους με εξαγορά στους ασφαλισμένους που δήλωναν παραπάνω χρόνο από αυτόν που έχουν. Μόνο όμως για τις αιτήσεις συνταξιοδότησης από τούδε και στο εξής και στις εκκρεμείς αιτήσεις. Και για αυτούς τους δύσμοιρους που απορρίφθηκε η αίτηση συνταξιοδότησής τους γιατί τους έλειπαν λίγα ένσημα τι γίνεται; Τίποτα! Και στους υπόλοιπους που δήλωναν κανονικά τον χρόνο ασφάλισής τους; Ομοίως τίποτα! Προφανώς η διάταξη πάσχει, και ηθικά, και νομικά, και πολιτικά. Αν θέλει το Υπουργείο ας δώσει σε όλους τη δυνατότητα εξαγοράς ακόμη και για δύο χρόνια. Και -ακούστε- το κάνει τώρα, αυτή την ώρα, που πάνω από το ένα τέταρτο των αιτήσεων για τη συνταξιοδότηση απορρίπτονται. Fast track, λοιπόν, είναι οι διαδικασίες ή αλλιώς είναι η ομολογία αποτυχίας του συστήματος του επιτελικού κράτους της κοινωνικής ασφάλισης.

Ο αριθμός των εκκρεμών συντάξεων αντί να μειώνεται αυξάνεται. Ο ΕΦΚΑ με ευθύνη του Υπουργείου βρίσκεται υπό κατάρρευση και για επικοινωνιακούς και μόνο λόγους για μια ακόμη φορά υπόσχεται λαγούς με πετραχήλια, που λέμε επί το λαϊκότερο.

Να δούμε, λοιπόν, τις εκκρεμείς συντάξεις; Ο κύριος Υπουργός μιλάει για ογδόντα οκτώ χιλιάδες εκκρεμότητες κύριων συντάξεων, αλλά όλοι γνωρίζουμε ότι αυτό δεν ισχύει. Διότι ο κ. Χατζηδάκης δεν υπολογίζει τις μη ληξιπρόθεσμες, δηλαδή αυτές που εκκρεμούν λιγότερο από τρεις μήνες, καθώς επίσης δεν υπολογίζει και τις διεθνείς συντάξεις.

Την ίδια ώρα η μηχανογράφηση του ΕΦΚΑ και η διαλειτουργικότητα με άλλα μηχανογραφικά συστήματα, παραδείγματος χάριν, του ΚΕΑΟ, απλώς δεν υπάρχουν. Ενδεικτικά παραδείγματα: Η ψηφιοποίηση του ασφαλιστικού ιστορικού κάθε ασφαλισμένου -προϋπόθεση της εντός του εύλογου διαστήματος σύνταξης- δεν προβλέπεται όχι φέτος, αλλά ούτε καν στα επόμενα δύο ή και τρία χρόνια.

Ακόμη δεν έχει φτιαχτεί μια απλή μηχανογραφική εφαρμογή για τον συνυπολογισμό στη σύνταξη του παράλληλου χρόνου ασφάλισης και του επισφαλίστρου των βαρέων.

Την ίδια ώρα δεν έχουν ολοκληρωθεί ενιαίοι κανονισμοί ασφάλισης και παροχών, δεν έχει ολοκληρωθεί η ψηφιοποίηση του φορέα, αλλά και η ψηφιοποίηση του ασφαλιστικού ιστορικού του κάθε ασφαλισμένου. Δεν έχει αντικατασταθεί ο παρωχημένος τεχνολογικός εξοπλισμός. Ο ΕΦΚΑ δεν έχει ενισχυθεί με ανθρώπινο δυναμικό. Αυτή είναι η ζοφερή πραγματικότητα που η Κυβέρνηση έχει δημιουργήσει και καμμία επικοινωνία δεν μπορεί να την κρύψει.

Κυρίες και κύριοι συνάδελφοι, η Κυβέρνηση αυτή έχει αποτύχει παταγωδώς στο θέμα απονομής των συντάξεων και έρχεται τώρα να εφαρμόσει τη γνωστή δήθεν εκσυγχρονιστική συνταγή για να μεταμορφώσει τον ΟΑΕΔ σε σούπερ υπηρεσία απασχόλησης, ενώ στην ουσία προχωρά σε μια αχρείαστη και παράδοξη αλλαγή του ονόματος ενός ιστορικού οργανισμού, παρ’ όλο που έχουν διατεθεί δεκάδες χιλιάδες ευρώ για αναβάθμιση του λογοτύπου του ΟΕΑΔ, για τη διαφήμισή του κ.λπ..

Το επιχείρημα της Κυβέρνησης ότι τα κονδύλια για το κόστος της μετονομασίας θα διατεθούν από το Ταμείο Ανάκαμψης και Ανθεκτικότητας είναι αδύναμο επιχείρημα και δεν δικαιολογείται στην πράξη. Είναι ξεκάθαρο πια ότι το νομοθέτημα του Υπουργείου Εργασίας για «δουλειές ξανά» συνιστά οπισθοδρόμηση στο πεδίο του κοινωνικού διαλόγου, της συνδιαμόρφωσης με τους κοινωνικούς εταίρους πολιτικών σε κάθε κρίσιμο τομέα και πεδίο της κοινωνικής πολιτικής.

Ο χαρακτήρας του ΟΑΕΔ αλλάζει και από οργανισμός τριμερούς χρηματοδότησης και αντίστοιχης τριμερούς εκπροσώπησης στη διοίκηση μετατρέπεται σε φορέα αποκλειστικά κρατικής διοικητικής παρέμβασης.

Αποκλείονται οι κοινωνικοί εταίροι. Γιατί; Οι κοινωνικοί εταίροι από πλειοψηφία στο Δ.Σ. μετατρέπονται σε μειοψηφία και ο διοικητής του ΟΑΕΔ, πλαισιωμένος από τρεις πλέον υποδιοικητές, αποκτά υπερεξουσίες.

Το επιχείρημα του κυρίου Υπουργού ότι η Κυβέρνηση λογοδοτεί στον ελληνικό λαό και οφείλει να έχει τον έλεγχο δεν είναι και τόσο πειστικό. Γιατί δεν είναι; Διότι η υποβάθμιση της παρουσίας των κοινωνικών εταίρων αντιτίθεται πλήρως στις κοινές και εδραιωμένες ευρωπαϊκές πολιτικές και πρακτικές, που επιδιώκουν την ενισχυμένη και ουσιαστική συμμετοχή των κοινωνικών εταίρων στα θεσμικά όργανα διοίκησης, έτσι ώστε να διασφαλίζεται η κοινωνική συμμετοχή στη διαδικασία της διακυβέρνησης και να ενισχύεται η νομιμοποίηση των εφαρμοζόμενων κάθε φορά κανόνων και πολιτικών.

Η Κυβέρνηση καταργεί την αυτοτέλεια των λογαριασμών κοινωνικής πολιτικής του ΟΑΕΔ, αυτοτέλεια που διασφάλιζε ότι οι οικονομικοί πόροι κάθε επιμέρους λογαριασμού θα αξιοποιούνται για την εξυπηρέτηση σκοπών κάθε λογαριασμού και μεταφέρει αυτά τα αποθεματικά, όλα τα αποθεματικά, στη ΔΥΠΑ, ώστε να καλυφθούν τα ταμειακά ελλείμματα που προκύπτουν από τη μείωση των εισφορών κατά 3,9%, που προήλθαν αποκλειστικά από τη μείωση εισφορών υπέρ ανεργίας, επαγγελματικής κατάρτισης και κοινωνικής πολιτικής.

Σημειωτέον ότι τα έσοδα του ΛΑΕΚ προέρχονται από τους εργαζομένους στο μεγαλύτερο μέρος τους και λιγότερο από τους εργοδότες, όχι από το κράτος. Κι όμως, κυρίες και κύριοι συνάδελφοι, για τα θέματα που τους αφορούν οι κοινωνικοί εταίροι επιτρέπεται να εκφράζουν μόνο απλή γνώμη. Και μάλιστα πότε την εκφράζουν; Εάν προσκληθούν. Καμμία, μα καμμία συμμετοχή.

Εμείς επισημαίνουμε ότι η κατάργηση της αυτοτέλειας του ΛΑΕΚ θέτει σε κίνδυνο τη συνέχιση των κοινωνικών πολιτικών, που είναι κρίσιμες για ευάλωτες κοινωνικές ομάδες, όπως αυτή τη ρύθμιση που έχει θεσμοθετηθεί με το άρθρο 10 του ν.2874/2000 επί κυβέρνησης ΠΑΣΟΚ. Κύριε Υπουργέ, θα πρέπει να δεσμευτείτε ότι δεν θα κινδυνεύσει αυτή η νομοθετική ρύθμιση του ν.2874/2000, που προστατεύει τους μακροχρόνια ανέργους μεγάλης ηλικίας, προκειμένου αυτοί να θεμελιώσουν συνταξιοδοτικό δικαίωμα. Αυτό το ζητήσαμε και στις επιτροπές, αλλά δεν πήραμε καμμία απάντηση.

Κυρίες και κύριοι συνάδελφοι, άλλες βασικές ρυθμίσεις του νομοσχεδίου είναι η θέσπιση εισοδηματικών κριτηρίων για τη λήψη συγκεκριμένων παροχών, ποινές στους ανέργους, δηλαδή στέρηση παροχών και διαγραφή από το μητρώο των ανέργων. Ο κ. Χατζηδάκης προβάλλει την άποψη ότι στις περισσότερες ευρωπαϊκές χώρες ισχύουν αντίστοιχες ρυθμίσεις για τη διακοπή του επιδόματος ανεργίας ή διαγραφή από το μητρώο ανέργων, συχνά με πιο αυστηρές προϋποθέσεις. Αλλά συγκρίνονται έτσι ανόμοιες αγορές εργασίας, ανόμοιες παροχές ανεργίας, ανόμοιες υποδομές και προσωπικό στους αντίστοιχους ΟΑΕΔ αυτών των χωρών.

Βεβαίως είπε ο κύριος Υπουργός ότι δεν πρωτοτυπεί και μάλιστα στον ν.1545/1985 προβλεπόταν ήδη το ποινολόγιο. Πράγματι, με τον νόμο αυτόν προβλέφθηκε ότι ο άνεργος που δεν αποδέχεται να απασχοληθεί σε εργασία που του προσφέρεται ή δεν δέχεται να παρακολουθήσει προγράμματα επαγγελματικής κατάρτισης του ΟΑΕΔ χάνει την αξίωση για επιδότηση. Το είπαμε εξάλλου και κατά τη διάρκεια των επιτροπών. Η διαφορά αυτού του νόμου με αυτόν που σκοπεύει και κρίνεται σήμερα με το υπό συζήτηση νομοσχέδιο έγκειται στο ότι το ΠΑΣΟΚ τότε δεν προέβλεπε τη διαγραφή από τα μητρώα ανέργων, αλλά μόνο την απώλεια των αξιώσεων για επιδότηση.

Εμείς διαφωνούμε στη διαγραφή από το μητρώο. Διότι ο διαγραφείς από το μητρώο δεν χάνει απλώς τα επιδόματα -το είπαμε και στην επιτροπή- χάνει και την ιατροφαρμακευτική περίθαλψη. Και δεν εννοώ, κύριε Υπουργέ, την προβλεπόμενη, υποτυπώδη ιατροφαρμακευτική περίθαλψη των ανασφάλιστων, αλλά εννοώ την πλήρη ιατροφαρμακευτική περίθαλψη. Αυτή είναι η διαφορά μας.

Εκτιμούμε τελικά ότι ο πολιτικός σκοπός της διάταξης είναι η τεχνική μείωση του αριθμού των εγγεγραμμένων στον ΟΑΕΔ ανέργων, που ανέρχονται στο 1,1 εκατομμύριο, εκ των οποίων μόνο οι διακόσιες χιλιάδες παίρνουν το επίδομα ανεργίας, αριθμός που αναιρεί το αφήγημα της Κυβέρνησης για τη δήθεν αναπτυξιακή πορεία της χώρας.

Κυρίες και κύριοι συνάδελφοι, με επικοινωνιακό καταιγισμό -θα έλεγα- η Κυβέρνηση καθιερώνει και το επίδομα ανεργίας. Δηλαδή ένας άνεργος, ο οποίος θα προσλαμβάνεται σε μια επιχείρηση, θα παίρνει όχι μόνο τον μισθό, αλλά και το 50% του επιδόματος εργασίας για το διάστημα που θα υπολείπεται μέχρι την κανονική λήξη του επιδόματος ανεργίας. Ξεκαθαρίσαμε, θετική διάταξη.

Όμως, όπως το επισημάναμε και στην επιτροπή σε όλες τις συνεδριάσεις, η διάταξη αυτή αποτελεί κι ένα χαρακτηριστικό παράδειγμα πρακτικής και πολιτικής «καρότου και μαστίγιου». Διότι στην ίδια διάταξη ανοίγετε ένα επικίνδυνο παράθυρο, σύμφωνα με την παράγραφο 3. Για πρώτη φορά μερικές μέρες κανονικής εργασίας δεν θα προσμετρώνται στον υπολογισμό των προϋποθέσεων μελλοντικής επιδότησης. Αυτό φαίνεται να λέει η παράγραφος 3. Ζητήσαμε στις επιτροπές να μας απαντήσετε, κύριε Υπουργέ, αν ισχύει ή δεν ισχύει και πώς αντιμετωπίζετε το ερώτημα. Θα θέλαμε να ακούσουμε την απάντησή σας.

Τώρα, στην κριτική μας για τις επικείμενες αλλαγές στο κομμάτι της κατάρτισης, ο κύριος Υπουργός απάντησε ότι υπήρχε ένα κενό στα θέματα που αφορούν τις δεξιότητες του εργατικού δυναμικού και έρχεται τώρα η ΔΥΠΑ να τα καλύψει. Κυρίες και κύριοι συνάδελφοι, παρά το ότι το νομοσχέδιο διατυμπανίζει ότι η ΔΥΠΑ καθίσταται ο μόνος φορέας προώθησης στην απασχόληση με καινοτόμες διαδικασίες και ανθρώπινο δυναμικό με πλήρη τεχνογνωσία, υποχρεώνει τελικά τους παρόχους να παίξουν αυτόν τον ρόλο και μάλιστα επί ποινή αποκλεισμού από τα προγράμματα, σε περίπτωση που δεν τοποθετήσουν σε θέση απασχόλησης το 50% των καταρτιζομένων κάθε προγράμματος.

Στο νομοσχέδιό σας, τώρα, κύριε Υπουργέ, και στην κυβερνητική επικοινωνιακή διαδικασία λέτε ότι δρομολογείται στεγαστική συνδρομή των νέων ζευγαριών. Αλήθεια, τι σημαίνει «δρομολογείται»; Με ποιο χρονοδιάγραμμα κάνετε αυτή τη δρομολόγηση και με ποια κονδύλια; Μας είπατε, κύριε Υπουργέ, προχθές για πρώτη φορά ότι θα διατεθούν το 1,5 δισ. ευρώ. Ερώτηση: Σε ποια διάταξη προβλέπεται ρητά ότι τα αποθεματικά του πρώην ΟΕΚ θα χρησιμοποιηθούν αποκλειστικά για τον σκοπό αυτό; Διότι τέτοια πρόβλεψη δεν υπάρχει. Αναφέρθηκε για πρώτη φορά προχθές στην επιτροπή.

Οι διακηρύξεις του Υπουργείου περί στεγαστικής πολιτικής, υπέρ των νέων ανθρώπων, είναι απλώς επικοινωνία. Δεν υπάρχει ουσία. Κι αυτό γιατί το Υπουργείο τρέχει πίσω από τις εξελίξεις. Εάν πραγματικά θα ήθελε η Κυβέρνηση να ενισχύσει τη στεγαστική πολιτική, θα το είχε ήδη πράξει, όχι με υποσχέσεις για επιδότηση επιτοκίου στεγαστικών δανείων σε μια χώρα που εδώ και χρόνια οι εργαζόμενοι του ιδιωτικού δικαίου είναι πλήρως, μα πλήρως αποκλεισμένοι από τον τομέα της δανειοδότησης.

Επισημαίνουμε ότι στο Εθνικό Σχέδιο Ανάκαμψης και Ανθεκτικότητας, που εγκρίθηκε από το Ευρωπαϊκό Συμβούλιο, η Κυβέρνηση τη μόνη πρόταση που συμπεριέλαβε ως πρόγραμμα στεγαστικής πολιτικής είναι η ολοκλήρωση ανακαίνισης του προγράμματος εκατό διαμερισμάτων, εβδομήντα στον Δήμο Αθηναίων και τριάντα στον Δήμο Θεσσαλονίκης, για διακόσιους πενήντα δικαιούχους, ύψους 1,3 εκατομμυρίου ευρώ.

Προφανώς αυτή η πρόβλεψη, που εγκρίθηκε σύμφωνα με το σχέδιο που υπάρχει στο Εθνικό Σχέδιο Ανάκαμψης και Ανθεκτικότητας, δεν συγκρίνεται με τίποτα με το πορτογαλικό πρόγραμμα, που διαθέτει 2,733 δισ. ευρώ για στεγαστικά προγράμματα από το σύνολο των 16,644 δισ. επιχορηγήσεων και δανείων, που θα πάρει από το Ταμείο Ανάκαμψης σε στεγαστικό πρόγραμμα, ήτοι ποσοστό 16,4%.

Η Ισπανία, με τη σειρά της, έχει προβλέψει διάθεση 1 δισ. ευρώ για οικοδόμηση τουλάχιστον είκοσι χιλιάδων κοινωνικών κατοικιών. Έχει προβλέψει ήδη στο πρόγραμμα!

Την ίδια στιγμή η Σουηδία έχει προβλέψει αύξηση του ήδη υπάρχοντος προϋπολογισμού για κοινωνική στέγαση ύψους 740 εκατομμυρίων ευρώ, διαθέτοντας για ανέγερση κοινωνικών κατοικιών επιπλέον 180 εκατομμύρια ευρώ, μόνο για το 2021. Θα καταθέσω και στα Πρακτικά τα σχετικά στοιχεία.

Η απραξία στο κομμάτι της στεγαστικής πολιτικής αποδεικνύεται και από το γεγονός ότι αφήσατε ανεκμετάλλευτο και το έργο που εκπονήθηκε από το Εθνικό Κέντρο Κοινωνικών Ερευνών, με πρωτοβουλία του τότε Υφυπουργού Εργασίας, που είναι σήμερα και παριστάμενος, του κ. Κεγκέρογλου, στο πρόγραμμα επιστημονικής υποστήριξης των πολιτικών κοινωνικής κατοικίας 2014-2015, με στόχο την ανάπτυξη πολιτικών κοινωνικής κατοικίας για το διάστημα 2014-2020. Δυστυχώς η προηγούμενη κυβέρνηση δεν το παρέλαβε το έργο. Έγινε δικαστικός αγώνας. Το παρέλαβε ο Υπουργός κ. Βρούτσης της προηγούμενης κυβέρνησης. Θα καταθέσω στα Πρακτικά και αυτό το έγγραφο. Αλλά αυτό δεν έχει αξιοποιηθεί με αφορμή τη χρηματοδότηση από το Ταμείο Ανάκαμψης και Ανθεκτικότητας.

Καταλήγω, κύριε Πρόεδρε, αναφέροντας ότι σε μια χώρα με δημογραφική κατάρρευση η κοινωνική στέγαση θα έπρεπε να αποτελεί αιχμή του δόρατος, όπως στα περισσότερα κράτη της Ευρωπαϊκής Ένωσης, όπου η στεγαστική πολιτική είναι πρωταρχικά εργαλείο δημογραφικής, οικογενειακής πολιτικής και δευτερευόντως εργαλείο πρόνοιας. Διότι για την Κυβέρνηση δυστυχώς είναι μόνο θέμα επικοινωνίας.

Κύριε Υπουργέ, τα θετικά που είπαμε στις επιτροπές τα αναδείξαμε, κι αυτά τα θετικά, τα όποια θετικά υπάρχουν, αυτά θα ψηφίσουμε.

Τέλος, κύριε Πρόεδρε, καταθέσαμε τρεις τροπολογίες, τις οποίες θα αναφέρω στο Σώμα. Η πρώτη τροπολογία είναι για την ισότιμη αντιμετώπιση των απασχολούμενων συνταξιούχων λόγω γήρατος και των απασχολούμενων συνταξιούχων λόγω θανάτου, ισότιμη αντιμετώπιση τέκνων θανόντων συνταξιούχων, αριθμός 1280.

Η δεύτερη είναι συμμετοχή της Εθνικής Συνομοσπονδίας Ατόμων με Αναπηρία, ΕΣΑΜΕΑ, στο Συμβούλιο Κοινωνικών Εταίρων της Δημόσιας Υπηρεσίας Απασχόλησης και συμπερίληψη του Ινστιτούτου της Εθνικής Συνομοσπονδίας Ατόμων με Αναπηρία στην ίδρυση του Ειδικού Λογαριασμού Επαγγελματικής Κατάρτισης.

Η τρίτη τροπολογία αφορά ρυθμίσεις για τους ελέγχους της ΔΥΠΑ, ώστε να δίνεται η δυνατότητα αποζημίωσης για τις δαπάνες και ελέγχους στις επιχειρήσεις και πόσες ελεγκτές-υπαλλήλους της ΔΥΠΑ, χωρίς την οικονομική τους επιβάρυνση, δεδομένων των αυξημένων δαπανών και του κόστους μετακίνησής τους, με αριθμό 1279.

Σας ευχαριστώ πολύ.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από το Κομμουνιστικό Κόμμα Ελλάδας κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ένα ακόμη νομοσχέδιο προαπαιτούμενο του Ταμείου Ανάκαμψης, συνέχεια του αντιδραστικού εργασιακού νόμου Χατζηδάκη, που εκτός από την περιστολή των συνδικαλιστικών και δημοκρατικών ελευθεριών, την ποινικοποίηση των αγώνων, την ουσιαστική κατάργηση του δικαιώματος στην απεργία, το χτύπημα των συνδικάτων, όπως και αυτές τις μέρες την Ομοσπονδία των Εργαζομένων στον ΟΑΕΔ, κατάργησε το οκτάωρο, θέσπισε το δεκάωρο, αύξησε τις υπερωρίες και μείωσε την αμοιβή τους, ενίσχυσε το διευθυντικό δικαίωμα, δηλαδή την ασυδοσία της εργοδοσίας και αποτελεί και αυτός παράγοντα αύξησης της ανεργίας.

Στο στόχαστρο τώρα είναι η όποια στήριξη των ανέργων, που με ευθύνη όλων των κυβερνήσεων ήταν πολύ πίσω από τις ανάγκες. Στο στόχαστρο, βέβαια, όπως πάντα, είναι και οι συνταξιούχοι. Μετά την αποτυχία της "ψηφιακής σύνταξης", που θα έβγαινε με ένα κουμπί, την έκδοση από λογιστές και δικηγόρους, που λέγατε ότι πάει καλά η έκδοση των συντάξεων, με την τροπολογία μεταφέρετε την ευθύνη στον ίδιο τον ασφαλισμένο που τώρα τον εμπιστεύεστε -τότε λέγατε ότι παίρνουν συντάξεις «μαϊμού»- και θα βγαίνει η σύνταξη σύμφωνα με ό,τι δηλώσει.

Όμως, αν μετά τον έλεγχο από τρία έως πέντε χρόνια, όσα ο έλεγχος διαπιστώσει ότι δεν έπρεπε να καταβληθούν, θα τα αναζητήσετε πίσω και έντοκα. Τι κάνετε ουσιαστικά; Νομιμοποιείτε και αυξάνετε τη νόμιμη καθυστέρηση της έκδοσης οριστικής σύνταξης από τρία έως πέντε χρόνια. Νομιμοποιείτε, λοιπόν, αυτή την απαράδεκτη καθυστέρηση απονομής των συντάξεων.

Καμμιά εμπιστοσύνη δεν πρέπει να δείξουν οι συνταξιούχοι, οι οποίοι εδώ και τόσα χρόνια εξαπατώνται από σας και από τους προηγούμενους και τώρα πρέπει να προσλάβετε όσους εργαζόμενους χρειάζονται για να εκδίδουν οριστικές συντάξεις σε μικρό χρόνο.

Ο τίτλος του νομοσχεδίου είναι «Δουλειές Ξανά». Η Κυβέρνηση θέλει να παρουσιάσει τις ρυθμίσεις ότι δήθεν θα στηρίξουν τον άνεργο να βρει δουλειά.

Κύριοι, κουμάντο στην ανάπτυξη κάνουν τα μονοπώλια, οι μεγάλοι επιχειρηματικοί όμιλοι. Εκεί ακριβώς βρίσκεται η αιτία της ανεργίας. Αποτελεί όχημα η ανεργία για την επιβολή μεσαιωνικών εργασιακών σχέσεων, κατάργηση των δικαιωμάτων, αφαίρεση των όποιων κατακτήσεων. Είναι όπλο στα χέρια των επιχειρηματικών ομίλων, ενάντια στην εργατική τάξη.

Η πολιτική των κυβερνήσεων και των κομμάτων του κεφαλαίου οδηγεί όχι μόνο σε μείωση της τιμής της εργατικής δύναμης, αλλά και σε μεγαλύτερη ανεργία. Δεν υπάρχει σήμερα εργατική οικογένεια που να μην έχει τουλάχιστον έναν άνεργο. Δεν υπάρχει εργατικό σπίτι που να μη βιώνει μισό μεροκάματο, μισό μισθό, μισή ζωή. Είναι δικά σας έργα, όλων σας! Χιλιάδες εργαζόμενοι συνθλίβονται στις μυλόπετρες της ανεργίας, της ανασφάλειας, της αβεβαιότητας. Η απειλή της απόλυσης κρέμεται πάνω από το κεφάλι του εργάτη και της εργάτριας. Καταργήσατε τη σταθερή δουλειά.

Το 2021 είχαμε δύο εκατομμύρια διακόσιες δύο χιλιάδες προσλήψεις και αντίστοιχα, δύο εκατομμύρια εξήντα έξι χιλιάδες απολύσεις. Αυτή είναι η κατάσταση στον ιδιωτικό τομέα. Μια θέση δουλειάς μοιράζεται σε δύο, σε τρεις. Τα τρίωρα, τα τετράωρα κυριαρχούν, με συμβάσεις μιας μέρας, λίγων μηνών. Είναι τα αποτελέσματα της πολιτικής που ασκήσατε όλοι, Νέα Δημοκρατία, ΣΥΡΙΖΑ, ΠΑΣΟΚ-ΚΙΝΑΛ, υλοποιώντας τις κατευθύνσεις της Ευρωπαϊκής Ένωσης για τη λεγόμενη flexicurity, τις ευέλικτες μορφές απασχόλησης. Οι πολιτικές που ασκούνται είναι αυτές που γεννούν βάσανα για την εργατική τάξη και κέρδη για το κεφάλαιο.

Η απάντηση που δίνει η Κυβέρνηση, αλλά και τα κόμματα της Ευρωπαϊκής Ένωσης στο πρόβλημα της ανεργίας είναι αντιδραστική, ταξική, επικίνδυνη, αφού μεταφέρει τους πόρους στους εργοδότες, αφήνοντας χωρίς στήριξη τους ανέργους, που οι πόροι προέρχονται από τους ίδιους τους εργαζόμενους.

Η συνέχιση της πολιτικής της λεγόμενης «επιδότησης της εργασίας αντί της ανεργίας» επιβάλλει στους εργαζόμενους ακόμα πιο σκληρούς όρους εκμετάλλευσης, μοιράζονται μεταξύ τους τις συνέπειες της κρίσης, τα βάρη όλων των μέτρων, μνημονιακών και αναπτυξιακών, της ανεργίας, τις ελαστικές μορφές απασχόλησης, τους μισθούς και τα μεροκάματα πείνας. Επιχορηγείτε την καπιταλιστική εργοδοσία με τεράστια ποσά και μοιράζετε την ανεργία σε περισσότερους εργαζόμενους, καταδικάζοντάς τους στη φτώχεια και την εξαθλίωση.

Οι προϋποθέσεις για επιδότηση ανεργίας είναι αυτές που αντιστοιχούσαν στη σταθερή δουλειά -κάποτε, δηλαδή- και παραμένουν οι ίδιες, ενώ η ελαστική εργασία γενικεύεται. Έτσι πετιούνται έξω από το μητρώο των ανέργων η συντριπτική πλειοψηφία των ανέργων. Από το ένα εκατομμύριο εκατό χιλιάδες εγγεγραμμένους ανέργους επιδοτούνται οι εκατόν είκοσι χιλιάδες με το ποσό των 407 ευρώ από τέσσερις μήνες η μεγάλη πλειοψηφία έως δώδεκα μήνες το πολύ κάποιοι που έχουν τις προϋποθέσεις. Και για τους μακροχρόνια άνεργους είναι 200 ευρώ με εισοδηματικά κριτήρια. Σε χρονικό διάστημα τεσσάρων χρονών υπάρχει πλαφόν. Δεν μπορεί να είναι παραπάνω από τετρακόσιες ημέρες η επιδότηση. Μετά, ο άνεργος είναι απροστάτευτος.

Το νομοσχέδιο, λοιπόν, έρχεται σε συνέχεια προηγούμενων νόμων. Δεν είναι μόνο αυτός ο νόμος για τον ΟΑΕΔ. Είναι νόμοι που εξέτρεψαν τον οργανισμό από τον ρόλο και την αποστολή του. Από το 1990 και μετά οι ανατροπές δεν σταμάτησαν. Δεν αντιμετωπίζετε την αξιοπρεπή διαβίωση του ανέργου. Χειροτερεύετε την κατάσταση. Επιτίθεστε ακόμη και σε στοιχειώδεις παροχές για την προστασία των ανέργων. Ενεργοποιείτε το ποινολόγιο για τους ανέργους, τη στενότερη σύνδεση των υπηρεσιών με τις επιχειρήσεις, την παραπέρα ανακύκλωση της ανεργίας με διαρκή κατάρτιση, επανακατάρτιση, μετακίνηση των ανέργων από τη μία ληξιπρόθεσμη θέση εργασίας στην άλλη. Και όλα αυτά συνοδεύονται από συκοφαντίες της Κυβέρνησης για ανέργους «ρετιρέ», καταχραστές των παροχών του οργανισμού. Καταχραστές οι άνεργοι και όχι αυτοί που τσεπώνουν δεκάδες δισεκατομμύρια ευρώ ούτε και οι κυβερνήσεις που νομιμοποιούν αυτό το πλιάτσικο.

Την ευθύνη της ανεργίας τη χρεώνετε στον ίδιο τον άνεργο. Αυτός φταίει που είναι άνεργος, ελλιπώς καταρτισμένος, φταίει που δεν ικανοποιείται με τους όρους εργασίας της όποιας δουλειάς του προσφερθεί και φυσικά, τιμωρείται και για τα δύο με διαγραφή από το μητρώο των ανέργων έξι μήνες, αν παραλείψει τη σύνταξη ατομικού σχεδίου δράσης, αν αρνηθεί ή δεν ολοκληρώσει, επίσης επιτυχώς, το πρόγραμμα κατάρτισης και για δύο χρόνια, αν αρνηθεί να τοποθετηθεί σε υποδεικνυόμενη σε αυτόν εργασία από τον ΟΑΕΔ, που τώρα θα ονομάζεται ΔΥΠΑ.

Είπα και ένα παράδειγμα προχθές στην επιτροπή και κανείς δεν είπε τίποτε, όπου στη Γερμανία έστειλαν σερβιτόρα να δουλέψει ως ιερόδουλη σε οίκο ανοχής!

Και εδώ τέτοια παραδείγματα θα έχουμε, κύριοι, το επόμενο διάστημα και θα πετιούνται εκτός οι άνεργοι που δεν θα δέχονται μια τέτοια δουλειά.

Η Κυβέρνηση διαφημίζει το άρθρο 25 του νομοσχεδίου, σύμφωνα με το οποίο ο αναζητών εργασία, αν βρει δουλειά πριν από τη λήξη του επιδόματος που παίρνει, θα συνεχίζει να λαμβάνει μαζί με τον μισθό, αν δεν τον ψαλιδίσει η εργοδοσία, το 50% του επιδόματος μέχρι την τυπική λήξη του.

Με το ίδιο άρθρο, όμως, πρέπει να γνωρίσουμε εδώ στους Βουλευτές που θα ψηφίσουν μετά ότι αυτός ο χρόνος εργασίας, δηλαδή οι μήνες που ο εργαζόμενος δουλεύει και ταυτόχρονα, λαμβάνει το μισό του επιδόματος δεν θα προσμετρώνται στις ημέρες εργασίας που απαιτούνται -εκατόν εικοσιπέντε μέρες τους τελευταίους δεκατέσσερις μήνες- για να πάρει επιδότηση ανεργίας σε επόμενη φάση, αν απολυθεί.

Δηλαδή, αν ένας εργαζόμενος βρει δουλειά, για παράδειγμα, έναν μήνα αφότου ξεκίνησε να λαμβάνει το επίδομα, θα συνεχίσει να το παίρνει για όσους μήνες ακόμη το δικαιούται, αν όμως ο εργοδότης τον απολύσει -που αυτόθα γίνεται, είπα προηγουμένως τα στοιχεία για τις προσλήψεις και τις απολύσεις κάθε χρόνο-, οι ημέρες αυτές δεν θα υπολογίζονται για την ανεργία. Έτσι το κράτος τον πετάει έξω από οποιαδήποτε στήριξη, επικαλούμενοι αυτό το μισό επίδομα ανεργίας που του έδωσε για αυτή την περίοδο.

Η Κυβέρνηση, λοιπόν, έρχεται να παρουσιάσει ως επιτυχία μια εικονική πραγματικότητα για τη μείωση της ανεργίας, αφού δεν θα μετρά όλους τους ανέργους, αλλά μόνο αυτούς που θα χαρακτηρίζει ενεργούς, αναζητούντες εργασία. Δεν θα μετρά αυτούς που δεν έκαναν ατομικό σχέδιο δράσης, που δεν πήγαν στην κατάρτιση ή που δεν πιστοποιήθηκε αυτή ή που δεν πήγε στη δουλειά που του υπέδειξαν, γιατί δεν συμβιβάστηκε με τους όρους αμοιβής και εργασίας ή που δεν ήταν αντίστοιχη των δεξιοτήτων του, δηλαδή που δεν είχε σχέση με το αντικείμενό του. Αυτοί θα διαγράφονται από το μητρώο. Με τρεις αρνήσεις θα διαγράφονται για δύο χρόνια. Θα παρουσιάσετε, λοιπόν, εδώ μια εικονική πραγματικότητα το επόμενο διάστημα.

Λέτε, λοιπόν, μεταστροφή από παθητικές πολιτικές σε ενεργητικές πολιτικές, αναβάθμιση των δεξιοτήτων και είσοδος στην αγορά εργασίας. Ρωτάμε και σας ρωτήσαμε και προχθές: Μέχρι τώρα, αυτό δεν έκαναν όλες οι κυβερνήσεις; Δεν εφάρμοζαν ενεργητικές πολιτικές; Μπορείτε να μας πείτε, κύριοι, πόσα δισεκατομμύρια ευρώ έχουν δοθεί για αυτές τις ενεργητικές πολιτικές; Πόσες θέσεις σταθερής εργασίας έχουν δημιουργηθεί την τελευταία δεκαετία από τα περίφημα και πολυδιαφημισμένα προγράμματα του οργανισμού;

Δεν απαντήσατε ούτε εσείς ούτε οι προηγούμενοι σε αυτά τα ερωτήματα. Έχετε εγκληματικές ευθύνες, γιατί παραδίδετε τους πόρους του οργανισμού στους επιχειρηματικούς ομίλους, ενώ θα έπρεπε να πάνε στους ανέργους. Και δεν μπορείτε να απαντήσετε σε αυτά τα ερωτήματα.

Λέτε δουλειές ξανά. Αυτές δεν είναι για τους άνεργους, αλλά για όλα τα παράσιτα που έχουν ζεστό χρήμα, με υπερδεκαπλάσιους πόρους, όπως είπε ο Υπουργός, και θα εμπορεύονται την ανάγκη για εργασία. Θα εξασφαλίζουν τζάμπα εργασία, θα παρέχουν βραχύβιες υπηρεσίες κατάρτισης αμφιβόλου και ανύπαρκτης ποιότητας και, βέβαια, με το αζημίωτο.

Στο πλαίσιο της γνωστής, πλέον, ατομικής ευθύνης καθιστάτε υπεύθυνο τον άνεργο για την κατάσταση της ανεργίας του. Τον θέλετε εργαζόμενο μικρής διάρκειας, καταρτιζόμενο για πέντε, έξι ή οκτώ μήνες και στη συνέχεια, να επιστρέφει στη δεξαμενή της ανεργίας στο πλαίσιο της ανακύκλωσης και της κινητικότητας χωρίς καν προστασία.

Μετατρέπετε και νομοθετικά τον ΟΑΕΔ σε μια μεγάλη επιχείρηση ανακύκλωσης της ανεργίας σε συντονισμό με ΚΕΚ και οποιαδήποτε άλλα παράσιτα που σε κάθε περίοδο δημιουργούνται, ώστε να τσεπώνουν χρήμα με βάση το κεφάλι του κάθε άνεργου.

Τα έσοδα του οργανισμού, κύριοι, προέρχονται από τις κρατήσεις, τον ιδρώτα και τον μόχθο εκατομμυρίων εργαζομένων. Είναι το πλέγμα προστασίας για κάθε λαϊκή εργατική οικογένεια μπροστά στο φάσμα της ανεργίας. Η προστασία από την μακροχρόνια ανεργία, η άμυνα που πρέπει να έχει ένας άνεργος μπροστά στην ακρίβεια, το δικαίωμά του στις διακοπές, στο βιβλίο, στη μητρότητα, στο οξυμμένο πρόβλημα της αστεγίας. Είναι παροχές σε κατασκηνώσεις, σε βρεφονηπιακούς σταθμούς, στη μαθητεία.

Η θέση μας είναι καθαρή: Ούτε 1 ευρώ στους επιχειρηματικούς ομίλους. Είναι λεφτά των εργαζομένων. Σε περίοδο αυξημένης αστεγίας των νέων, έχετε παύσει το κατασκευαστικό έργο του οργανισμού, όπως κι άλλες παροχές των καταργηθέντων οργανισμών εργατικής κατοικίας και εστίας. Το ύψος των αποθεματικών των δύο κατηργημένων οργανισμών εργατικής κατοικίας και εστίας ανέρχεται σήμερα στο ύψος των 2,5 δισεκατομμυρίων ευρώ. Αυτά θα διατίθενται πλέον για αλλότριους σκοπούς με απόφαση του Διοικητικού Συμβουλίου του ΟΑΕΔ, δηλαδή, της ΔΥΠΑ σήμερα. Πρόκειται για λεηλασία των αποθεματικών των εργαζομένων τα οποία παρακρατήθηκαν, για να επιστρέψουν στους ίδιους με τη μορφή στεγαστικής πολιτικής. Αυτά η Κυβέρνηση θα τα δώσει στους επιχειρηματικούς ομίλους με τις διάφορες ρυθμίσεις που προβλέπονται.

Θεσπίζεται η διαδικασία μίσθωσης προς εκμετάλλευση από ιδιωτικούς φορείς των ακινήτων δομημένων και αδόμητων του ΟΑΕΔ που πολλά από αυτά τα ακίνητα αγοράστηκαν με τις εισφορές των εργαζομένων. Μόνο τα προερχόμενα αδόμητα τεμάχια από τον τέως ΟΕΚ ανέρχονται περίπου στα εκατόν πενήντα τεμάχια και διαθέτουν συνολική επιφάνεια τρεις χιλιάδες οκτακόσια στρέμματα. Όλα τα ακίνητα του ΟΑΕΔ πρέπει να διατεθούν αποκλειστικά για στεγαστική συνδρομή και όχι γι’ αυτούς τους σκοπούς που προβλέπονται στο νομοσχέδιο.

Είναι γνωστή η απόφασή σας για παραχώρηση ακόμη και χωρίς αντίτιμο ακινήτου στους επιχειρηματικούς ομίλους, όπως κάνατε με τις κατασκηνώσεις του ΝΑΤ στον Μαραθώνα που με πράξη νομοθετικού περιεχομένου δόθηκε σε επιχειρηματία για τη λειτουργία κέντρου νυχτερινής διασκέδασης. Ο ΟΑΕΔ, εκτός από δουλεμπορικό γραφείο, μετατρέπεται και σε μεσιτικό γραφείο.

Με τα άρθρα 48, 49 και 50 είμαστε κάθετα αντίθετοι, καθώς είναι οπισθοδρόμηση -θα αναφερθεί και ο σύντροφος κ. Δελής εκτενέστερα. Χρηματοδοτείτε εκατόν είκοσι μεγάλες επιχειρήσεις για τη δημιουργία και τον εξοπλισμό χώρων φύλαξης των εργαζομένων, με τη στελέχωση σε βρεφονηπιοκόμους και βοηθούς. Λέμε ότι ο στόχος αυτής της ρύθμισης είναι να μπορεί να ανταποκριθεί επιτόπου η μητέρα στα κελεύσματα της εργοδοσίας, στα ευέλικτα, εξαντλητικά και ακανόνιστα ωράρια της δεκάωρης και δωδεκάωρης εργάσιμης μέρας που απορυθμίζει συνολικά της ζωής της…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

…απαλλάσσει την εργοδοσία από τη διευκόλυνση των μητέρων για την ανατροφή των παιδιών και καταργεί ακόμα και αυτές τις ρυθμίσεις που σήμερα υπάρχουν.

Τέλος, μειώνετε τις οποιεσδήποτε φωνές ή αντιστάσεις μέσα στο Δ.Σ. του οργανισμού που θα μπορούσαν να αποκαλύπτουν έως και να μπλοκάρουν αντεργατικές μεθοδεύσεις. Μειώνονται οι εκπρόσωποι των συνδικάτων, οι εκπρόσωποι των εργαζομένων του ΟΑΕΔ και δημιουργείται ένα Δ.Σ. με κυβερνητικά στελέχη και golden boys.

Ως ΚΚΕ αγωνιζόμαστε και στηρίζουμε τα αιτήματα των συνδικάτων που παλεύουν για τη διεύρυνση των κοινωνικών παροχών, την αύξηση του επιδόματος ανεργίας, των επιδομάτων προστασίας, της παροχές του κοινωνικού τουρισμού και άλλων προγραμμάτων χωρίς όρους και προϋποθέσεις.

Στηρίζουμε, επίσης, την επανασύσταση των οργανισμών του ΟΕΚ και της Εργατικής Εστίας και του έργου της που η κατάργησή τους έχει την υπογραφή του ΠΑΣΟΚ, της Νέας Δημοκρατίας και του ΣΥΡΙΖΑ στη συνέχεια, που αρνήθηκε να επανασυστήσει τους οργανισμούς.

Ο αγώνας για τα δικαιώματα στη δουλειά κατά των απολύσεων και της ανεργίας είναι συνδεδεμένος με την πορεία του αγώνα για ριζικές και πολιτικές αλλαγές. Μόνο όταν η εργατική τάξη, τα λαϊκά στρώματα πάρουν στα χέρια τους την ευθύνη και τα μέσα για να καθορίζουν τι και πώς θα αναπτυχθεί, όταν, δηλαδή, κατακτήσουν τη δική τους εξουσία, μόνο τότε θα αρχίσει η αντίστροφη θετική μέτρηση στο ζήτημα της απασχόλησης και της λαϊκής κοινωνικής ευημερίας.

Το ΚΚΕ καλεί τις εργατικές λαϊκές οικογένειες να γυρίσουν την πλάτη σε όλους αυτούς που ευθύνονται για την ανεργία, την υποαπασχόληση, τη φτώχεια και την εξαθλίωση, σε αυτούς που μπλέκουν τη χώρα μας στους ιμπεριαλιστικούς πολέμους και σε επεμβάσεις. Το ΚΚΕ είναι το μόνο κόμμα που αγωνίζεται για το δικαίωμα όλων για σταθερή δουλειά με πλήρη δικαιώματα -κανείς άλλος πια δεν το λέει- για ουσιαστικές αυξήσεις στους μισθούς και τις συντάξεις, για ουσιαστική στήριξη των ανέργων, όπως είπαμε και προηγουμένως.

Το νομοσχέδιο δεν έχει καμμία σχέση με όλα αυτά που βασανίζουν τους άνεργους και τις οικογένειές τους. Καλούμε έστω και τώρα την Κυβέρνηση να αποσύρει αυτό το νομοσχέδιο, καθώς δεν αποτελεί βάση για συζήτηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η κ. Μαρία Αθανασίου, συνάδελφος και εκπρόσωπος από την Ελληνική Λύση.

Ελάτε, κυρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, η Κυβέρνηση επιμένει να ασχολείται μόνο με την επικοινωνιακή συγκάλυψη των άστοχων επιλογών της, που έχουν οδηγήσει στην καταστροφή την ελληνική οικονομία και την ελληνική κοινωνία. Ο ισχυρισμός ότι το πρωτοφανές κύμα ανατιμήσεων και η έκρηξη του κόστους της ενέργειας οφείλεται στον πόλεμο στην Ουκρανία είναι ψευδής και παραπλανητικός. Είναι το άλλοθί σας για την ανικανότητά σας.

Από τον Φεβρουάριο του 2021 η Κυβέρνηση σχεδόν διπλασίασε την ηλεκτροπαραγωγή από φυσικό αέριο, μειώνοντας περαιτέρω τη λειτουργία των λιγνιτικών και υδροηλεκτρικών μονάδων. Τότε δεν υπήρχε κανένας πόλεμος, παρά μόνο οι επιλογές της Νέας Δημοκρατίας. Αντίθετα, ο Πρωθυπουργός και ο Υπουργός Εξωτερικών απέκλειαν ακόμα και το ενδεχόμενο εξόρυξης των ελληνικών υδρογονανθράκων, καθιστώντας τη χώρα ενεργειακό όμηρο.

Η Ελληνική Λύση εξαρχής προέτρεπε την Κυβέρνηση να εξασφαλίσει με συγκεκριμένες, κοστολογημένες ενέργειες την ενεργειακή επάρκεια της χώρας, προτείνοντας λύσεις για τη συγκράτηση των τιμών στα είδη πρώτης ανάγκης. Όταν η Ελληνική Λύση προειδοποιούσε εδώ και μήνες για το επερχόμενο κύμα ανατιμήσεων, καλώντας την Κυβέρνηση να μειώσει άμεσα τον ΦΠΑ, η Νέα Δημοκρατία κώφευε.

Παρ’ ότι η πρότασή μας ήταν κοστολογημένη, με ελάχιστο δημοσιονομικό κόστος, όταν οι αυξήσεις στα βασικά προϊόντα σάρωναν το εισόδημα των πολιτών, οι Υπουργοί έκαναν λόγο για παροδικό φαινόμενο, αγνοώντας τις εκκλήσεις μας. Τώρα η Κυβέρνηση σκέφτεται να μειώσει τον ΦΠΑ, αφού επί μήνες επέφερε τεράστιο πλήγμα στα εισοδήματα των πολιτών. Πόσο ακόμα θα σκέφτεστε; Πότε θα αποφασίσετε να δράσετε; Η Νέα Δημοκρατία δεν εξυπηρετεί απλά κερδοσκόπους, είναι το συνώνυμο της κερδοσκοπίας. Ο λαός βλέπει και γνωρίζει και στις επερχόμενες εκλογές να είστε σίγουροι ότι δεν θα ξεχάσει τις πολιτικές αστοχίες σας και τα ψέματά σας.

Με τις ρυθμίσεις που περιλαμβάνει το παρόν σχέδιο νόμου ως Ελληνική Λύση πιστεύουμε ότι θα επέλθει σημαντική επιδείνωση και όχι βελτίωση της κατάστασης. Οι περισσότερες από τις παρεμβάσεις που επιχειρούνται θα οδηγήσουν σε περαιτέρω χειροτέρευση της ήδη άσχημης υφιστάμενης κατάστασης και καθόλου στην ποιοτική αναβάθμιση και την αύξηση της αποτελεσματικότητας των παρεχόμενων υπηρεσιών.

Άρθρα 1 και 3, αναφορικά με την προτεινόμενη μετονομασία του ΟΑΕΔ σε Δημόσια Υπηρεσία Απασχόλησης, ΔΥΠΑ. Η Ελληνική Λύση πιστεύει ότι δεν υπάρχουν λόγοι που να δικαιολογούν τη μετονομασία ενός οργανισμού με εκατοντάδες παραρτήματα και ένα πασίγνωστο πανελλαδικά όνομα και λογότυπο, διαμορφωμένο και εδραιωμένο με το έργο πολλών δεκαετιών. Αντιθέτως, μια τέτοια ενέργεια θα προκαλέσει πολύ μεγάλο, μη αναγκαίο, κόστος και θα απαιτήσει σημαντικό χρονικό διάστημα προσαρμογής των πολιτών.

Ταυτοχρόνως, σύμφωνα με το Διοικητικό Δίκαιο, στο οποίο υπάγεται ο ΟΑΕΔ, το περιεχόμενο και το όνομα του όρου «υπηρεσία» έναντι του όρου «οργανισμός» είναι σαφώς στενότερα και πιο περιορισμένα.

Επιπλέον, προκύπτει ότι μετατρέπεται στον βασικό κρατικό φορέα που θα αναλάβει μεγάλο όγκο έργων και πόρων σε τομείς εκτός των συνηθισμένων δράσεων, κοινωνικών, πολιτικών και υποστήριξης των ανέργων, κυρίως για δράσεις συμβουλευτικής, κατάρτισης και πιστοποίησης προσόντων ανέργων και εργαζομένων.

Δεδομένου ότι ο ΟΑΕΔ δεν διαθέτει διαχειριστική και υπηρεσιακή επάρκεια για τέτοιας έκτασης και περιεχομένου έργα, τα γεγονότα υποδηλώνουν ότι κατά πάσα πιθανότητα θα λειτουργήσει ως φορέας μεταβίβασης πόρων και δράσεων που αφορούν τον ιδιωτικό τομέα, όπως παραδείγματος χάριν μεγάλες εταιρείες στον τομέα της πληροφορικής, εταιρείες επαγγελματικού προσανατολισμού και προώθησης στην απασχόληση, χωρίς να εξασφαλίζεται η δυνατότητα επαρκούς ελέγχου και ουσιαστικής επίδρασης στην υλοποίηση των έργων.

Με το άρθρο 7 για τις αρμοδιότητες του διοικητή και το άρθρο 8 για τις αρμοδιότητες των υποδιοικητών δημιουργείται συγκέντρωση αρμοδιοτήτων σε μονοπρόσωπα όργανα που έχουν απόλυτη ελευθερία δράσης, χωρίς τις απαιτούμενες διασφαλίσεις για έναν αποτελεσματικό κοινωνικό έλεγχο. Τέτοιου είδους δράσεις απαιτούν συλλογικές διαδικασίες και αποφάσεις βασισμένες στην ανταλλαγή απόψεων και γόνιμου διαλόγου.

Άρθρο 9: «Σύνθεση, διορισμός, θητεία και ασυμβίβαστα των μελών του Διοικητικού Συμβουλίου». Η υπέρμετρη διεύρυνση των ασυμβιβάστων οδηγεί σε πλήρη αδυναμία εύρεσης εκπροσώπων εκ μέρους των κοινωνικών εταίρων, αφού προφανώς αποκλείονται ακόμη και οι εργαζόμενοι στο δημόσιο και ευρύτερο δημόσιο τομέα, αλλά και επαγγελματίες που μπορούν να συνάψουν σχετική σύμβαση οποιουδήποτε ύψους ποσού.

Ο Διοικητής και τα μέλη του Δ.Σ. του ΟΑΕΔ δεν πρέπει να συνδέονται με σχέση εξαρτημένης εργασίας ή να έχουν συγγένεια μέχρι τρίτου βαθμού εξ αίματος ή εξ αγχιστείας με πρόσωπα που συναλλάσσονται με τον οργανισμό για την εκτέλεση έργων, προμηθειών ή παροχή υπηρεσιών.

Σχετικά με τα όργανα διοίκησης και τη σύνθεση του Δ.Σ. της ΔΥΠΑ, διαπιστώνουμε ότι στο νέο εντεκαμελές -έναντι του σημερινού δεκαεπταμελούς- Δ.Σ. της ΔΥΠΑ η συμμετοχή των εκπροσώπων των κοινωνικών εταίρων στο Δ.Σ. μειώνεται και αντιθέτως της Κυβέρνησης αυξάνεται, με ό,τι συνεπάγεται αυτό για τον ρόλο του κάθε παράγοντα στις διαδικασίες λήψεις αποφάσεων. Ταυτοχρόνως, δεδομένου ότι οι εργοδοτικοί κοινωνικοί εταίροι είναι πέντε, υποχρεώνονται πλέον να εναλλάσσονται στο Δ.Σ. της ΔΥΠΑ, με αποτέλεσμα να μην εξασφαλίζεται η άμεση και ξεχωριστή εκπροσώπηση του καθενός.

Επίσης, οι υποδιοικητές της ΔΥΠΑ δεν θα προέρχονται, όπως συμβαίνει μέχρι σήμερα με τους αντιπροέδρους, από τις δύο κατηγορίες κοινωνικών εταίρων, εργοδότες και εργαζόμενους, αλλά θα ορίζονται από τον Υπουργό Εργασίας. Εξυπηρέτηση φίλων, γαρ, για μια ακόμη φορά! Παρομοίως, θα μπορούν να παυθούν από τον Υπουργό Εργασίας, εάν κριθεί ότι δεν εφαρμόζουν τις επιμέρους κυβερνητικές πολιτικές που σχετίζονται με τους σκοπούς της ΔΥΠΑ.

Το άρθρο 13 προβλέπει τη δημιουργία δεκατριμελούς συμβουλίου των κοινωνικών εταίρων, με βασική αρμοδιότητα τη διαχείριση των κονδυλίων που αναφέρονται στο άρθρο 16. Προφανής επιδίωξη με την προαναφέρομενη ρύθμιση είναι ο περιορισμός του ρόλου της συμβολής και της δυνατότητας παρέμβασης των κοινωνικών εταίρων σε συγκεκριμένα θέματα και ειδικότερα όσον αφορά στη διαχείριση μέρους των πόρων που προέρχονται από τις εισφορές εργοδοτών και εργαζομένων και η περιστολή της ουσιαστικής δυνατότητας παρέμβασης στο σύνολο των θεμάτων που απασχολούν τις δράσεις και τις προοπτικές της ΔΥΠΑ.

Είναι σαφές ότι οποιοδήποτε περιστατικό καταχρηστικής αξιοποίησης των ωφελημάτων που απορρέουν από την ένταξη ενός ατόμου στο Μητρώο Ανέργων του ΟΑΕΔ πρέπει να εντοπίζεται και να τιμωρείται, διότι εκμεταλλεύεται παρανόμως τους περιορισμένους δημόσιους πόρους για την αντιμετώπιση της ανεργίας, με αρνητικές συνέπειες για όσους χρειάζονται πραγματικά αυτούς τους πόρους. Ο εντοπισμός και η επίλυση, άλλωστε, τέτοιων προβλημάτων είναι καθήκον των υπηρεσιών του οργανισμού.

Ωστόσο, δεν πρόκειται για γενικευμένο φαινόμενο εξαπάτησης του ΟΑΕΔ ούτε χρειάζονται τέτοιου είδους αιτιολογήσεις, για να προχωρήσει η αναγκαία ψηφιακή αναβάθμιση των υπηρεσιών του οργανισμού. Η ανεργία είναι, χωρίς αμφιβολία, ένα τεράστιο κοινωνικό πρόβλημα και οι άνεργοι κατά κανόνα επιθυμούν σταθερή, αμειβόμενη εργασία και όχι περιστασιακά και ανεπαρκή επιδόματα.

Άρθρο 19. Όσον αφορά στα εισοδηματικά κριτήρια που τίθενται σχετικά με παροχές που συνδέονται με την ιδιότητα του ανέργου, αυτά θα πρέπει να καθοριστούν ανά παροχή και σε κάθε περίπτωση μετά την ολοκλήρωση του ψηφιακού μητρώου, όπου θα υπάρχει και η δυνατότητα διαπίστωσης της έκτασης καταχρηστικών συμπεριφορών.

Άρθρο 20: «Υποχρεώσεις Δημόσιας Υπηρεσίας Απασχόλησης προς αναζητούντες εργασία». Ο ΟΑΕΔ απασχολεί ειδικευμένο προσωπικό εργασιακών συμβούλων εργοδοτών με μακρά προϋπηρεσία πάνω στο αντικείμενο προσφέροντας συμβουλευτική επιχειρηματικότητας, το ποιες τάσεις κυριαρχούν στην αγορά, καθώς και ποιες ανάγκες διαμορφώνονται, πώς αξιολογείται η δυνατότητα μιας επιχείρησης, ποιου είδους προσωπικό πρέπει να προσλαμβάνεται.

Θα ήταν χρήσιμο να προστεθεί ένα νέο άρθρο, σχετικό με τις υπηρεσίες που μπορεί να παράσχει η ΔΥΠΑ προς τις επιχειρήσεις και τους νέους επιχειρηματίες. Επιπλέον, οι εργασιακοί σύμβουλοι θα πρέπει να είναι ενήμεροι για τυχόν καταγγελίες εργαζομένων λόγω ανάρμοστης συμπεριφοράς εργοδοτών και να λαμβάνουν τα απαραίτητα μέτρα προς προστασία των εργαζομένων.

Άρθρο 22: «Συνέπειες σε παράβαση των υποχρεώσεων των αναζητούντων εργασία». Αλήθεια, έχετε εξετάσει τις περιπτώσεις κατά τις οποίες εργαζόμενοι με ειδικές ανάγκες δεν μπορούν να προσέλθουν στην εργασία τους λόγω ακατάλληλων συνθηκών προσβασιμότητας; Πρέπει να λάβετε υπ’ όψιν ότι πολλοί εργασιακοί χώροι δεν είναι προσβάσιμοι στα άτομα με αναπηρία.

Επιπλέον, το εδάφιο 1 του άρθρου 22 αναφέρει ότι υπόκειται σε διετή αποκλεισμό πρόσωπο, μετά τη διαγραφή του από το μητρώο, σε περίπτωση κατά την οποία αρνηθεί την προσφορά τριών προτάσεων για εργασία ανάλογα του προφίλ του. Τι θα γίνουν όσοι διαγράφονται; Δεν μας έχετε απαντήσει ακόμα, κύριε Υπουργέ. Στη σημερινή αβέβαιη εποχή δεν επιτρέπεται να αποστερείτε την κάρτα ανεργίας από πραγματικούς ανέργους με καμμία πρόφαση.

Άρθρο 33: Η ΔΥΠΑ αποκτά τη βασική αρμοδιότητα για την επιδοτούμενη συνεχιζόμενη επαγγελματική κατάρτιση, είτε προέρχεται από ενωσιακούς είτε από εθνικούς πόρους. Στο πλαίσιο αυτό, η ΔΥΠΑ θα κάνει προκηρύξεις έργων κατάρτισης, θα διαχειρίζεται, θα αξιολογεί, θα χρηματοδοτεί, θα τηρεί μητρώα παρόχων και ωφελουμένων και άλλα. Η ρύθμιση αυτή αναμένεται να προκαλέσει συγχύσεις αρμοδιοτήτων αλλά και ασυμβατότητες μεθόδων και πρακτικών μεταξύ της ΔΥΠΑ και των Υπουργείων Εργασίας, Ανάπτυξης και Παιδείας, ειδικότερα δε στο πεδίο της επαγγελματικής εκπαίδευσης και κατάρτισης ενηλίκων.

Η ΔΥΠΑ, σύμφωνα με το άρθρο 37, συγκροτεί δικό της μητρώο επιλέξιμων παρόχων επιδοτούμενης ΣΕΚ, την ίδια στιγμή που υφίσταται σχετικό θεσμικό πλαίσιο για την αδειοδότηση των κέντρων διά βίου μάθησης από το Υπουργείο Παιδείας. Δεν είναι σαφές πού αποσκοπεί αυτή η ρύθμιση και γιατί είναι αναγκαία. Δεν είναι καθόλου ξεκάθαρο ή αιτιολογημένο. Η ύπαρξη δύο μητρώων παρόχων ενεργειών κατάρτισης αναμένεται να δημιουργήσει ασυμβατότητες και περαιτέρω σύγχυση στους ενδιαφερόμενους φορείς.

Αναφορικά με το πλαίσιο αξιολόγησης και λογοδοσίας των επιλέξιμων παρόχων επιδοτούμενης ΣΕΚ -άρθρο 38-, η μείωση της ανεργίας σχετίζεται με τις νέες θέσεις εργασίας και τη διατήρηση αυτών που υπάρχουν. Στη βάση αυτή, δεν μπορεί να είναι κριτήριο αξιολόγησης των παρόχων κατάρτισης η εξασφάλιση εργασίας, ανεξαρτήτως ποσοστού επιτυχίας. Η μείωση της ανεργίας περισσότερο σχετίζεται με τη διάγνωση των αναγκών, την επιλογή των αντικειμένων κατάρτισης, την ύπαρξη και εφαρμογή προγραμμάτων απασχόλησης και ενίσχυσης της επιχειρηματικότητας.

Επομένως δεν πρέπει να αξιολογείται το αν τουλάχιστον το 50% των καταρτισθέντων βρήκε εργασία εντός δώδεκα μηνών. Η επαγγελματική αποκατάσταση των ανέργων δεν αποτελεί αντικείμενο εργασιών ενός κέντρου διά βίου μάθησης. Η δραστηριότητα των κέντρων διά βίου μάθησης είναι η παροχή κατάρτισης σε ανθρώπους διάφορων ηλικιών, μορφωτικού επιπέδου, αναγκών και λοιπά. Η εξεύρεση εργασίας είναι μία τελείως διαφορετική δραστηριότητα, που δεν εντάσσεται στο φάσμα των αντικειμένων τους.

Υπάρχει ο ΟΑΕΔ, ο οποίος διαθέτει άρτια καταρτισμένους συμβούλους εργασίας, οι οποίοι είναι πλέον αρμόδιοι στη διερεύνηση των αναγκών των ανέργων και τη διασύνδεσή τους με τις επιχειρήσεις οι οποίες ζητούν προσωπικό. Είναι εκπαιδευτικοί φορείς και όχι φορείς προώθησης ανέργων στην αγορά εργασίας είτε αλλαγής αντικειμένου εργασίας εργαζομένων.

Η προώθηση των ανέργων στην αγορά εργασίας αποτελεί ένα σύνθετο πεδίο δράσεων και πολιτικών, που ανήκει κυρίως στο Υπουργείο Εργασίας και στον ΟΑΕΔ. Η εύρεση εργασίας σχετίζεται με την κεντρική πολιτική της Κυβέρνησης, τα περιφερειακά χαρακτηριστικά της αγοράς εργασίας, το εκπαιδευτικό επίπεδο των συμμετεχόντων και λοιπά. Το κριτήριο αξιολόγησης των κέντρων διά βίου μάθησης για την εύρεση εργασίας σε τουλάχιστον 50% των καταρτιζομένων ως τιμωρία τους, αν δεν το πετύχουν, με διετή αποκλεισμό από την επαγγελματική δραστηριοποίηση δεν μπορεί να γίνει αποδεκτό.

Άραγε το πανεπιστήμιο τιμωρείται για τη μη σύνδεσή του με την αγορά εργασίας και πληθώρα άνεργων πτυχιούχων; Οι σύμβουλοι του ΟΑΕΔ έχουν κάποια επίπτωση στην εργασία τους ή κινδυνεύουν με διετή αναστολή εργασιών, αν δεν βρουν δουλειά σε ένα ποσοστό των ανέργων στους οποίους παρέχουν τις υπηρεσίες τους; Είναι τουλάχιστον θέμα αρχής η πολιτεία να επιβάλλει στα κέντρα διά βίου μάθησης την άσκηση αυτού του διαφορετικού επαγγέλματος και να κριθεί η επιβίωσή τους από το αποτέλεσμα. Είναι επίσης μη λειτουργικό, διότι τυχούσα επιβολή οποιουδήποτε ποσοστού εύρεσης εργασίας θα οδηγεί σε ουσιαστικό μηδενισμό του κέντρου διά βίου μάθησης που θα μπορούν να υλοποιήσουν προγράμματα, μεταφέροντας το πρόβλημα της οργάνωσης και υλοποίησης των προγραμμάτων στην πολιτεία. Προτείνουμε την οριστική απαλοιφή της συγκεκριμένης διάταξης, κύριε Υπουργέ, διότι εκτός των άλλων υπάρχει και ο κίνδυνος διαφθοράς. Ποιος άραγε και πόσο ανεξάρτητος θα είναι αυτός που θα αξιολογεί τα κέντρα διά βίου μάθησης;

Άρθρο 43: «Εκμετάλλευση προσοδοφόρων ακινήτων της Δημόσιας Υπηρεσίας Απασχόλησης» και άρθρο 44: «Απόκτηση ακινήτων και προώθηση συμπράξεων προς επίτευξη των σχετικών με τη στεγαστική συνδρομή σκοπών της Δημόσιας Υπηρεσίας Απασχόλησης». Διερωτώμεθα. Έχετε καταλήξει στο ποιοι ακριβώς θα είναι οι φορείς οι οποίοι θα μπορούν να διαχειρίζονται καταλλήλως τα διαθέσιμα ακίνητα του νέου φορέα; Φοβούμαστε ότι στις προθέσεις σας συμπεριλαμβάνεται και η συμμετοχή ΜΚΟ στη διαχείριση ακινήτων. Φοβούμαστε επίσης ότι η Κυβέρνηση για άλλη μία φορά θα επιδιώξει να ικανοποιήσει ιδιωτικά συμφέροντα σε βάρος του δημοσίου καλού. Μην πέσετε στο σφάλμα να θυσιάσετε τα ικανοποιητικά έσοδα δημοσίων ακινήτων στον βωμό εξυπηρέτησης ιδιωτικών συμφερόντων.

Άρθρο 51. Πάλι βρισκόμαστε εν αδίκω οι μη εμβολιασμένοι ΑΜΕΑ, οι οποίοι χάνουν τα δικαιώματά τους. Καταπατάτε τις ελευθερίες τους. Αν ήταν μεμπτός μια φορά ο υποχρεωτικός εμβολιασμός των υπερηλίκων συμπολιτών μας, ωστόσο ο υποχρεωτικός εμβολιασμός ατόμων με ειδικές ανάγκες συνιστά εκβιαστική τακτική. Ποιος ο λόγος πλέον να αφαιρείτε θεμελιώδη προνόμια από πρόσωπα ΑΜΕΑ; Γνωρίζετε ότι και την παραμικρή βασική παροχή την περιμένουν με λαχτάρα, τόσο για την εξυπηρέτηση αυτή καθ’ αυτή, όσο και για το ενδιαφέρον. Το ξέρετε; Όχι. Από την παράλογη εμμονή σας και τη διάθεσή σας να τιμωρείτε όσους διατυπώνουν αντίθετη άποψη θα πρέπει να αφήσετε εκτός τους συμπολίτες μας ΑΜΕΑ, οι οποίοι ελπίζουν σε εσάς και στην εκάστοτε κυβέρνηση. Και τι άλλο προσδοκούν από εσάς, παρά καλύτερες συνθήκες καθημερινότητας;

Κύριε Πρόεδρε, κύριοι συνάδελφοι, ο ΟΑΕΔ -ή όπως αλλιώς τυχόν μετονομαστεί- πάλι ΟΑΕΔ θα λέγεται στη συνείδηση του λαού. Το ζήτημα δεν είναι η ονομασία, αλλά το τι είδους υπηρεσίες θα τον αφήνετε να προσφέρει στους αδύναμους. Πολύ φοβούμεθα ότι η ελίτ θα συνεχίσει να πλουτίζει και οι φτωχοί θα γίνονται ακόμα φτωχότεροι. Άλλο ένα νομοσχέδιο με αδιαφανείς διατάξεις, με ασάφειες στις προβλεπόμενες διαδικασίες, προάγγελος ότι θα βρεθεί τρόπος να διασπαθιστεί το δημόσιο χρήμα και παράλληλα να φέρει κέρδη σε φίλους ιδιώτες.

Σταματήστε πια τις προσφιλείς σας πρακτικές και αναλάβατε, παρακαλώ, την ευθύνη που σας αναλογεί προς όφελος των αδυνάμων, που και σε αυτό το νομοσχέδιο δεν προβλέπεται. Γι’ αυτό δεν δίνετε περιθώριο στην Ελληνική Λύση παρά να καταψηφίσει αυτό το νομοσχέδιο.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Καθαρίστε το Βήμα. Λογικά θα έπρεπε να κάνουμε τώρα τη διακοπή για να μπούμε στις άρσεις ασυλιών, αλλά έχει μείνει μόνο η κ. Απατζίδη. Νομίζω ότι πρέπει να έρθει να μιλήσει, για να κλείσουμε τον κύκλο εισηγητών και ειδικών αγορητών και χωρίς διακοπή αμέσως μετά θα μπούμε στις άρσεις ασυλιών.

Καταλάβατε τώρα τι χάρη σάς έκανα, έτσι; Ορίστε, κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Ευχαριστώ, κύριε Πρόεδρε, και για τη διευκόλυνση.

Κυρίες και κύριοι συνάδελφοι, κύριε Υπουργέ, έχουμε για ακόμη μια φορά άλλο ένα σουπερ-νομοσχέδιο από τον σουπερ-Υπουργό κ. Χατζηδάκη, το οποίο αποτελεί την κορύφωση μιας ολοένα και αυξανόμενης μνημονιακής δυστοπίας, στην οποία μάς έχετε βυθίσει εσείς, εσείς κι εσείς. Αυτή η δυστοπία περιέχει τα πάντα. Άγρια αντεργατική νομοθεσία, ξεπούλημα των πάντων στους ιδιώτες και τώρα, αφού διαλύσατε τις εργασιακές συνθήκες, επιτίθεστε για άλλη μία φορά, πού αλλού; Στους ανέργους.

Καταργείτε μέσα σε μία μέρα έναν οργανισμό που αριθμεί μισό αιώνα ζωής. Από οργανισμό υποστήριξης των ανέργων τον μετατρέπετε σε οργανισμό τιμωρίας και καταστολής των ανέργων, σε έναν οργανισμό επιτήρησης και πειθάρχησης των ανέργων, ο οποίος θα τους εκδιώκει από τα όποια ωφελήματά του. Ο σκοπός σας βεβαίως είναι προφανής. Επιθυμείτε να απαξιώσετε την εργασία, για να ρίξετε το κόστος της. Γιατί προφανώς, κύριε Χατζηδάκη, δεν είστε Υπουργός Εργασίας, είστε «Υπουργός εργοδοσίας».

Και κάτι πάρα πολύ σημαντικό, μιας που έχω την ευκαιρία να αναφερθώ. Είναι πάρα πολύ χαρακτηριστικό ότι έτσι όπως στις χειρότερες στιγμές των μνημονίων είχαμε μια άνοδο της Χρυσής Αυγής, έτσι και τώρα σε μια νέα αποχαλίνωση των μνημονιακών πολιτικών έχουμε κάτι παρόμοιο και μάλλον χειρότερο. Έχουμε την ίδια την κυβερνώσα παράταξη να ξεπλένει τον ναζισμό φέρνοντας μαχητές του τάγματος Αζόφ μέσα στο ελληνικό Κοινοβούλιο. Δεν είναι καθόλου τυχαίο κάτι τέτοιο. Δεν έχει ξανασυμβεί.

Ο Πρόεδρος Ζελένσκι μίλησε σε μια πληθώρα κοινοβουλίων σε όλες τις χώρες, αναφέρθηκε στην ιστορία τους και έδωσε εξατομικευμένα μηνύματα ειδικά για αυτές. Λοιπόν, από όλες τις χώρες ο Πρόεδρος Ζελένσκι -και όσοι είναι επικοινωνιακά πίσω από αυτόν- διάλεξε την Ελλάδα και μόνο αυτή για να ξεπλύνει το τάγμα Αζόφ.

Κύριοι της Κυβέρνησης, πείτε μου πώς το καταφέρνετε αυτό. Πώς καταφέρνετε να είστε οι μόνοι σε όλη την Ευρώπη, σε όλο τον κόσμο που προφερθήκατε για να ξεπλυθεί ο ναζισμός μέσα στο ελληνικό Κοινοβούλιο; Μάλλον σας έχει καταλάβει πολύ καλά ότι είστε πολύ δεκτικοί σε κάτι τέτοιο, για ένα τέτοιο ξέπλυμα, ή ότι είστε πρόθυμοι να προσφέρετε οποιαδήποτε υπηρεσία, ώστε να μην προβάλετε καμμία αντίρρηση σε οτιδήποτε κι αν σας ζητήσουν, όσο επικίνδυνο και αν είναι για τη δημοκρατία μας αυτό και για τα εθνικά μας συμφέροντα.

Δεν είμαι εκτός θέματος να ξέρετε, γιατί όλα αυτά συνδέονται. Όταν φέρνετε ένα νομοσχέδιο που καταργεί τον ΟΑΕΔ, μετατρέποντάς τον σε μία υπηρεσία τιμωρητική για τους εργαζόμενους, και ταυτόχρονα την ίδια στιγμή ξεπλένετε ένα ναζιστικό τάγμα, τα συμπεράσματα βεβαίως είναι προφανή. Είναι ένα δείγμα μιας νέας συμμαχίας νεοφιλελευθερισμού και φασισμού. Σήμερα ξεπλένετε τους ναζί στην Ουκρανία. Σύντομα θα τους υποστηρίζετε ξανά στην Ελλάδα, για να εξυπηρετήσουν ποια συμφέροντα; Τα δικά σας. Άλλοτε οι ναζί έμπαιναν στο ελληνικό Κοινοβούλιο ως σύμπτωμα της μνημονιακής κρίσης. Σήμερα τους φέρνει το ελληνικό Κοινοβούλιο, η ίδια η Κυβέρνηση, ως προνομιακούς προσκεκλημένους της. Και χειροκροτούν τους ναζί και όρθιοι ο Πρωθυπουργός και ο Πρόεδρος της Βουλής.

Για να μην έχουμε καμμία ψευδαίσθηση, ταυτόχρονα όμως καταθέσατε και ένα νομοσχέδιο που τιμωρεί τους ανέργους που παράγουν οι μνημονιακές πολιτικές σας. Για να ξέρουμε τι μας περιμένει: Ξέπλυμα του φασισμού, βία και μέσα από το νομοσχέδιό σας. Σύντομα πιθανόν και βία από φασίστες, με τις ευλογίες της Κυβέρνησης, κάτι που είθισται να συμβαίνει στις κρίσεις του καπιταλισμού και όταν αναλαμβάνει ο φασισμός να βγάλει τα κάστανα από τη φωτιά, που λέμε, και να πολεμήσει τις φωνές της αριστερής αντίστασης.

Εμείς ως ΜέΡΑ25 είμαστε ξεκάθαροι. Είμαστε αλληλέγγυοι στον λαό της Ουκρανίας, όχι σε κανένα τάγμα Αζόφ. Και όπως παλεύουμε για την ειρήνη και τη δημοκρατία στην Ουκρανία, έτσι θα αγωνιζόμαστε και για τη δημοκρατία στην Ελλάδα, γιατί η δημοκρατία κινδυνεύει όσο ξεπλένετε τον φασισμό.

Δυστυχώς, κυρίες και κύριοι συνάδελφοι, παρόμοια φαινόμενα όπως η άνοδος της ανεργίας και η καταστολή των εργαζομένων από αυταρχικές κυβερνήσεις που ξεπλένουν τον φασισμό πάνε μαζί.

Ας δούμε λίγο τι έγινε επί μνημονίων. Η επίμονη ανεργία είναι αποτέλεσμα όλων των μνημονιακών κυβερνήσεων, καθώς υπήρξε επιλογή τους. Ο λόγος ήταν ότι εντασσόταν στο πλαίσιο της εξαρχής επιδιωκόμενης απαξίωσης της εργατικής δύναμης από την τρόικα.

Στα χρόνια των μνημονίων ο αριθμός των ανέργων εκτοξεύτηκε από περίπου πεντακόσιες χιλιάδες άτομα, που αντιστοιχούσε στο 7% έως 10% του εργατικού δυναμικού, μεταξύ του 2001 και 2009, σε πάνω από ένα εκατομμύριο μέσα σε δύο χρόνια. Το αποκορύφωμα, βέβαια, ήταν η διετία 2013-2014, όταν οι άνεργοι ξεπέρασαν το ενάμισι εκατομμύριο, δηλαδή πάνω από 25% του εργατικού δυναμικού.

Είναι πιο ρεαλιστικό να συμπεριλάβουμε και τους ακούσια υποαπασχολούμενους, που είναι διακόσιες με τριακόσιες χιλιάδες, ένας αριθμός που βαίνει αυξανόμενος έως και σήμερα, καθώς και τους αποθαρρυμένους ανέργους, δηλαδή όσους είναι διαθέσιμοι, αλλά δεν αναζητούν εργασία, και είναι περίπου εκατό χιλιάδες την τελευταία δωδεκαετία. Τότε, δηλαδή, το ποσοστό της ανεργίας εκτοξεύτηκε στο 35%.

Η ζοφερή πραγματικότητα αναδεικνύεται σε όλη την έκτασή της, αν στα παραπάνω προσθέσουμε το γεγονός ότι η Ελλάδα βρίσκεται στην τελευταία θέση μεταξύ των χωρών της Ευρωζώνης όσον αφορά τον δείκτη ευάλωτης απασχόλησης, δηλαδή επισφαλούς εργασίας, με περιορισμένα εργασιακά δικαιώματα απασχόλησης. Το σχετικό ποσοστό είναι υπερδιπλάσιο σε σύγκριση με αυτό των οικονομιών της Ευρωζώνης μεσοσταθμικά.

Έκτοτε, η ανεργία είχε αρχίσει να μειώνεται με πολύ αργούς ρυθμούς. Αν και ο αριθμός των εγγεγραμμένων ανέργων παρέμενε στάσιμος στο ένα εκατομμύριο περίπου, ωστόσο, ήδη από το 2020, από την εμφάνιση της πανδημίας και μετά, επί Κυβέρνησης Μητσοτάκη δηλαδή, ο αριθμός των ανέργων συμπολιτών μας άρχισε να εμφανίζει πάλι άνοδο. Σύμφωνα με τα στοιχεία του ΟΑΕΔ, τον Ιανουάριο του 2022 ο αριθμός των ανέργων που αναζητούσαν εργασία ήταν ένα εκατομμύριο εκατό χιλιάδες και κάτι, αλλά μόλις διακόσιες δώδεκα χιλιάδες οκτακόσιοι εξ αυτών επιδοτήθηκαν. Δηλαδή, ποσοστό χαμηλότερο από το 20% του συνόλου.

Οι κυβερνήσεις του μνημονιακού τόξου, οι μεγαλοεργοδότες και οι θεσμοί της τρόικας αποσκοπούν στην προώθηση μιας λογικής μερικής ανεργίας, σε μια οικονομία όπου επιδιώκεται να κυριαρχεί το outsourcing, η ελαστική, η μερική, η εποχιακή απασχόληση. Ευνοούνται, δηλαδή, οι θέσεις εργασίας οι κακοπληρωμένες, συχνά χωρίς ασφάλιση και με ημερομηνία λήξης.

Δεν είναι τυχαίο ότι όλα αυτά τα σχετικά νομοθετήματα της Κυβέρνησης Μητσοτάκη κινούνται στην κατεύθυνση της δανεικής εργασίας, που έχει υπαγορεύσει ποιος άλλος; Ο Σύνδεσμος. Ήταν και ο φορέας που συμφώνησε μόνο με τον κ. Χατζηδάκη, ο Σύνδεσμος Επιχειρήσεων και Βιομηχανιών.

Σε αυτό το πλαίσιο εντάσσεται το υπό εξέταση απαράδεκτο νομοσχέδιο. Το σχέδιο νόμου, λοιπόν, αποτελείται από εξήντα πέντε άρθρα, χωρισμένο σε τέσσερα μέρη.

Στο πρώτο μέρος ορίζονται ο σκοπός και το αντικείμενο.

Στο δεύτερο μέρος περιλαμβάνονται οι ρυθμίσεις που αφορούν την αντικατάσταση του ΟΑΕΔ και τη Δημόσια Υπηρεσία Απασχόλησης.

Στο τρίτο μέρος περιλαμβάνονται διάσπαρτες και άσχετες μεταξύ τους διατάξεις, αρμοδιότητας του συγκεκριμένου Υπουργείου, όπως η θέσπιση δράσης με τον τίτλο «Δημιουργία χώρων φύλαξης βρεφών εντός επιχειρήσεων», η καταβολή voucher σε τέκνα των ωφελούμενων μητέρων και κηδεμόνων της συγχρηματοδοτούμενης δράσης «Εναρμόνιση οικογενειακής και επαγγελματικής ζωής» και η διανομή ετήσιου μερίσματος στα μέλη του Ταμείου Μηχανικών και Εργοληπτών Δημοσίων Έργων.

Στο τέταρτο μέρος περιλαμβάνονται εξουσιοδοτικές, μεταβατικές και καταργούμενες διατάξεις, που αφορούν τη Δημόσια Υπηρεσία Απασχόλησης.

Ήδη από τις αρχές Μαρτίου του τρέχοντος έτους διοχετεύτηκαν δημοσιεύματα που έκαναν λόγο για ριζικές αλλαγές στον ΟΑΕΔ, με θέσπιση εισοδηματικών και περιουσιακών κριτηρίων και αποδοχή θέσεων εργασίας που θα προτείνονται, προκειμένου να δικαιούται ένας άνεργος να εγγραφεί στα μητρώα του. Μάλλον πρόκειται για παγκόσμια πρωτοτυπία, με σκοπό πάλι να συμπίπτουν τελικά τα μαγειρεμένα στοιχεία -ποιας άλλης;- της ΕΛΣΤΑΤ με τον αριθμό των εγγεγραμμένων του ΟΑΕΔ. Αυτό, γιατί θα διαγράφονται, λέει, από τις λίστες του ΟΑΕΔ οι άνεργοι που θεωρούνται δήθεν οι πλούσιοι του ΟΑΕΔ και οι τεμπέληδες.

Στις 10 Μαρτίου ο κύριος Υπουργός με ανάρτησή του στα κοινωνικά δίκτυα, ο αρμόδιος Υπουργός, επιτέθηκε με όπλο το ψεύδος και τη διαστρέβλωση. Κατέφυγε στην περιπτωσιολογία -το τονίζω-, με απώτερο στόχο την πρόκληση του κοινωνικού αυτοματισμού, απαξιώνοντας και διαβάλλοντας τους ανέργους. Ανέφερε μία περίπτωση μιας πενηνταπεντάχρονης από την περιφέρειά μου στον Διόνυσο, η οποία, λέει, είναι εγγεγραμμένη επί δέκα χρόνια στους καταλόγους του ΟΑΕΔ και διαθέτει οικογενειακό εισόδημα 250.000 ευρώ. Μία περίπτωση που, ακόμα και αν είναι αληθής -να το πιστέψουμε-, αποσκοπεί στο να τσουβαλιάσετε τις χιλιάδες ανέργους που είναι φτωχοποιημένοι. Πιστέψτε με, αν δεν έχετε επαφή με την κοινωνία. Δηλαδή, όσοι είναι εγγεγραμμένοι στα μητρώα του ΟΑΕΔ, αλλά η αμαρτωλή ΕΛΣΤΑΤ δεν τους προσμετρά για ανέργους.

Τόλμησε και να αναφερθεί σε ωφελήματα, όταν όλοι οι άνεργοι και οι οικογένειές τους γνωρίζουν πως το πενιχρό επίδομα δίνεται μόνο κατά τους πρώτους δώδεκα μήνες, ενώ το πραγματικό όφελος είναι η δωρεάν μετακίνηση με τα μέσα μαζικής μεταφοράς, η μοριοδότηση για δυνατότητα συμμετοχής σε ολιγόμηνα κοινωφελή προγράμματα απασχόλησης έναντι πενιχρότατης αμοιβής.

Και καθώς ο Υπουργός αντιλήφθηκε, προφανώς, ότι δεν πείθει με την εκστρατεία λάσπης που εξαπέλυσε, πριν από λίγες μέρες, στις 5 Απριλίου, κορύφωσε την αθλιότητά του. Αποκάλεσε καταχραστές και απατεώνες τους άνεργους συμπολίτες μας, οι οποίοι, λέει, δηλώνουν εισοδήματα 50.000 έως 100.000 ευρώ. Θέλω να τους γνωρίσω, πραγματικά, αυτούς τους ανθρώπους. Μάλλον εννοεί ότι δήθεν κροίσοι, που είναι πάνω από πεντακόσιες χιλιάδες, είναι εγγεγραμμένοι στον ΟΑΕΔ, αλλά δεν τους προσμετρά έτσι το μαγειρείο της ΕΛΣΤΑΤ.

Με το παρόν σχέδιο νόμου η Κυβέρνηση Μητσοτάκη μετατρέπει την ευθύνη του κράτους, όπως απορρέει από το Σύνταγμα με το άρθρο 22, σε ατομική ευθύνη και σε ευθύνη του ίδιου του ανέργου. Επιβάλλει ποινές που προβλέπουν τη διαγραφή τους από τα σχετικά μητρώα έως και δύο χρόνια. Και γιατί συμβαίνει αυτό; Γιατί η μετατροπή του ΟΑΕΔ σε Δημόσια Υπηρεσία Απασχόλησης, δηλαδή από οργανισμό σε υπηρεσία, δεν είναι συμβολική ούτε τυχαία. Σηματοδοτεί την αλλαγή στόχων, αφού, αντί να αποτελεί φορέα στήριξης των ανέργων, μεταλλάσσεται σε μηχανισμό ελέγχου και καταστολής τους.

Οι άνεργοι, λέει, θα διαγράφονται από τον ΟΑΕΔ για δύο χρόνια, δεν θα λαμβάνουν κανένα επίδομα, καμμία παροχή και καμμία ενημέρωση, ακόμα και στην περίπτωση που ενδέχεται στο μεσοδιάστημα να διαθέτουν όλες τις προϋποθέσεις για επίδομα ανεργίας. Πώς προκύπτει όλο αυτό; Αν θα διαφωνήσουν να αναλάβουν, λέει, τρεις εργασίες σε τρεις εργοδότες, οι οποίοι εργοδότες θα τους υποδειχθούν με το έτσι θέλω. Αυτοί αποφασίζουν και χωρίς καμμία συναίνεση του ανέργου, του εργαζομένου.

Οι όροι εργασίας θα είναι μονομερείς, αποκλειστικό πάλι προνόμιο του εργοδότη. Ο άνεργος δεν θα έχει κανένα δικαίωμα επιλογής ούτε τη δυνατότητα διεκδίκησης μίας καλύτερης θέσης. Προβλέπεται, επίσης, διαγραφή από τα μητρώα για έξι μήνες, σε περίπτωση που ο άνεργος αρνηθεί να συμμετάσχει σε κατάρτιση που άλλοι θα επιλέξουν ή -ακούστε το χειρότερο- αποτύχει στις εξετάσεις πιστοποίησης. Έτσι, ακόμα και η κατάρτιση, που είμαστε σύμφωνοι, γιατί θεωρούμε ότι είναι χρήσιμο εργαλείο για τη βελτίωση και την απόκτηση δεξιοτήτων, μετατρέπεται σε μέσο καταναγκασμού και εργαλείο διαγραφής.

Προβλέπονται εισοδηματικές προϋποθέσεις για την παραμονή στα μητρώα. Αξιοσημείωτο είναι ότι τα ανώτατα όρια είναι υψηλά. Παραδείγματος χάριν, 14.000 για μονοπρόσωπο νοικοκυριό, 20.000 για ζευγάρι, 26.000 για ζευγάρι με δύο παιδιά. Όμως, κυρίως αφορούν τόσο στο πραγματικό όσο και στο τεκμαρτό εισόδημα. Για παράδειγμα, αν ένας άνεργος, η οικογένειά του, κατοικεί σε ιδιόκτητο σπίτι ή έχει ακίνητο στον τόπο καταγωγής του ή διαθέτει ένα αυτοκίνητο και αν όλα αυτά αθροιστικά ξεπερνούν το όριο του τεκμαρτού εισοδήματος, τότε αποκλείεται ή διαγράφεται από τα μητρώα. Πείτε μου αν είναι δίκαιο αυτό, γιατί νόμιμο θα είναι σε λίγο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Παράλληλα, προβλέπεται παροχή υπερεξουσιών στον διοικητή και νέα σύνθεση του διοικητικού συμβουλίου, με προφανή στόχο τον απρόσκοπτο έλεγχο από πλευράς Κυβέρνησης. Για άλλη μία φορά golden boys παντού, φίλοι της Κυβέρνησης, κομματάνθρωποι. Από δεκαέξι μέλη του ΟΑΕΔ σε έντεκα μέλη στη ΔΥΠΑ, με τις τρεις από τις πέντε θέσεις των μελών που χάνονται να είναι από αυτές που καλύπτονταν από τους εκπροσώπους των εργαζομένων.

Πολύ σημαντικό είναι και το ζήτημα που αφορά και τη συνεχιζόμενη επαγγελματική κατάρτιση, καθώς και σε αυτόν τον τομέα είναι ευδιάκριτη η προσπάθεια της Κυβέρνησης να τον ιδιωτικοποιήσει, μεταβιβάζοντας για άλλη μία φορά την ευθύνη από τον ΟΑΕΔ -πού αλλού;- στα ΚΕΚ και στα ΙΕΚ.

Συμπερασματικά εμείς ως ΜέΡΑ25 κρίνουμε ότι το παρόν νομοσχέδιο δεν επιδέχεται διορθώσεις ή βελτιώσεις. Η μόνη λύση είναι πραγματικά η απόσυρσή του.

Εμείς και θα το καταψηφίσουμε και ζητάμε και την αποπομπή του συγκεκριμένου Υπουργού.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κυρία συνάδελφε.

Κυρίες και κύριοι συνάδελφοι, στο σημείο αυτό θα διακόψουμε για λίγο τη συζήτηση του νομοσχεδίου του Υπουργείου Εργασίας και Κοινωνικών Υποθέσεων, για να προχωρήσουμε στις αιτήσεις άρσης ασυλίας Βουλευτών, σύμφωνα με την ειδική ημερήσια διάταξη.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων Ιωάννη Βρούτση και Παύλου Πολάκη. Και οι δύο υποθέσεις αφορούν το αδίκημα της συκοφαντικής δυσφήμισης.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της 30ής Μαρτίου τρέχοντος έτους, σύμφωνα με την οποία τα μέλη της επιτροπής πρότειναν ομόφωνα τη μη άρση ασυλίας του κ. Ιωάννη Βρούτση.

Από την ίδια αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 6ης Απριλίου τρέχοντος έτους, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Παύλου Πολάκη.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο του Κανονισμού της Βουλής.

Ο λόγος δίνεται πάντα, εφόσον ζητηθεί, στον Βουλευτή τον οποίο αφορά η αίτηση και στους Προέδρους των Κοινοβουλευτικών Ομάδων ή τους αναπληρωτές τους.

Υπενθυμίζω ότι, σύμφωνα με απόφαση της Διάσκεψης των Προέδρων της 7ης Μαρτίου 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Επίσης, υπενθυμίζω ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών».

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ηλεκτρονική ονομαστική ψηφοφορία, όπως σας προανέφερα.

Η πρώτη υπόθεση αφορά τον συνάδελφο κ. Ιωάννη Βρούτση.

Κύριε Βρούτση, παρακαλώ, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα επαναλάβω ακριβώς ό,τι είπα και στην επιτροπή, η οποία συνεδρίασε περίπου πριν από έναν μήνα και στην οποία καλέστηκα να τοποθετηθώ για το ζήτημα για το οποίο με εγκαλεί ο κ. Φουρθιώτης, για ένα ζήτημα το οποίο αφορά την περίοδο εκείνη που ήμουν εν ενεργεία Υπουργός Εργασίας.

Θέλω εκ προοιμίου να σας πω κάποια θέματα τα οποία αφορούν την υπόθεση πολύ-πολύ επιγραμματικά. Το συγκεκριμένο ζήτημα αφορά το πρόγραμμα «ΣΥΝ-ΕΡΓΑΣΙΑ», το οποίο θεσπίστηκε με σκοπό να στηρίξει τις επιχειρήσεις και τους εργαζόμενους την κρίσιμη περίοδο της πανδημίας.

Με τον συγκεκριμένο κύριο, ο οποίος σήμερα με εγκαλεί διά μέσου της Βουλής για να άρει την ασυλία μου, ούτε έχω συναντηθεί ούτε έχω ανταλλάξει ποτέ τηλέφωνο μαζί του ούτε έχω επικοινωνήσει διά μηνύματος μαζί του ούτε έχω πάει στην εκπομπή του, παρά τις συνεχείς εγκλήσεις, ούτε έχει γίνει ποτέ η παραμικρή συνάντηση μαζί του. Το ξεκαθαρίζω αυτό προς τη Βουλή.

Κάποια χρονική στιγμή, κατά τη διάρκεια λειτουργίας του προγράμματος, οι οικονομικές υπηρεσίες του Υπουργείου Εργασίας και του e-ΕΦΚΑ -ανοίγω εδώ μια παρένθεση γιατί οφείλω να το κάνω αυτό και να απευθύνω ένα θερμό ευχαριστώ προς τους ευσυνείδητους υπαλλήλους και του Υπουργείου Εργασίας και του e-ΕΦΚΑ- μου έστειλαν κείμενο βάσει του οποίου διαπιστώθηκαν συμπεριφορές καταχραστικές, κατά τη γνώμη τους, βάσει των οποίων είδαν έξι ως επτά άτομα περίπου να αλλάζουν τη μισθολογική τους κατάσταση με βάση το πρόγραμμα «ΣΥΝ-ΕΡΓΑΣΙΑ» και οι μισθοί να εκτινάσσονται στο ύψος των 85.000 ευρώ, των 65.000 ευρώ, των 75.000 ευρώ. Δεν έχει σημασία το πόσο. Είδαν πάντως και διαπίστωσαν αλλαγές στη μισθοδοσία επτά ατόμων που είχαν ενταχθεί στο πρόγραμμα «ΣΥΝ-ΕΡΓΑΣΙΑ».

Επαναλαμβάνω ότι αυτό δεν θα γινόταν αντιληπτό από μένα, εάν οι υπηρεσιακοί παράγοντες και του Υπουργείου Εργασίας και του e-ΕΦΚΑ δεν με ενημέρωναν, διότι είναι αδύνατον ένας Υπουργός να γνωρίζει το τι ακριβώς μπορεί να συμβαίνει στη διαδικασία πληρωμών του Υπουργείου.

Όταν ήρθε το κείμενο στα χέρια μου, έκανα αυτό το οποίο πιστεύω ότι θα έκανε οποιοσδήποτε άλλος Υπουργός: Μπλοκάρισα τις πληρωμές του προγράμματος «ΣΥΝ-ΕΡΓΑΣΙΑ» για τον μήνα Οκτώβριο, Νοέμβριο και Δεκέμβριο. Αυτό υπέπεσε στην αντίληψή μου Νοέμβριο και μπλοκαρίστηκε, λοιπόν, η μισθοδοσία του προγράμματος «ΣΥΝ-ΕΡΓΑΣΙΑ» και για τον Οκτώβριο και για τον Νοέμβριο και για τον Δεκέμβριο.

Και τον μήνα Δεκέμβριο, με τον ν.4764/2020, από αυτό εδώ το Βήμα εξηγούσα πάλι προς την Εθνική Αντιπροσωπεία τους λόγους για τους οποίους έφερα τη συγκεκριμένη διάταξη. Δηλαδή με τη διάταξη που έφερα στη Βουλή τον Δεκέμβριο του 2020 ως Υπουργός Εργασίας έβαλα πλαφόν οροφής στο πρόγραμμα «ΣΥΝ-ΕΡΓΑΣΙΑ».

Μετά τη νομοθέτηση και την ψήφιση από τη Βουλή της συγκεκριμένης διάταξης, δεχόμουν συνεχώς πιέσεις, εγκλήσεις κι έναν καταγγελτικό λόγο μέσω της εκπομπής που είχε ο κ. Φουρθιώτης συγκεκριμένα. Η εκπομπή του ήταν κάθε μέρα -όταν υπήρχε- ένα «κατηγορώ» στο πρόσωπό μου.

Σημασία έχει ότι το δημόσιο με αυτόν τον τρόπο, με αυτή τη διάταξη διασφάλισε -πιστεύω- αρκετά εκατομμύρια, διότι, αν δεν συνέβαινε η συγκεκριμένη διάταξη και συνέχιζε ο κύριος ο συγκεκριμένος να παίρνει τις μισθοδοσίες που είχε βάλει, αυτά τα ποσά των 85.000, σήμερα θα μιλούσαμε για πολλά εκατομμύρια τα οποία θα είχε απολέσει το δημόσιο.

Αυτή είναι η υπόθεση. Στο τέλος του Δεκεμβρίου πλέον εφαρμόστηκε ο νόμος και από κει και μετά η διαδικασία είναι γνωστή. Ζήτησε από την ελληνική Βουλή την άρση της ασυλίας μου. Αυτό είναι το περιεχόμενο της όλης διαδικασίας.

Ζητάω, λοιπόν, από όλες και όλους να μη γίνει άρση ασυλίας για τους λόγους που είναι κατανοητοί από όλους.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Βρούτση.

Υπάρχει συνάδελφος που επιθυμεί να λάβει τον λόγο για την υπόθεση αυτή; Ουδείς.

Προχωράμε στην επόμενη υπόθεση, που αφορά τον συνάδελφο κ. Παύλο Πολάκη. Και αυτή η υπόθεση αφορά συκοφαντική δυσφήμιση κατά της συναδέλφου, της κ. Αραμπατζή.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, άλλο ένα επεισόδιο. Έχω αρχίσει και βαριέμαι πλέον. Έχετε άρει καμμιά εικοσαριά φορές την ασυλία μου. Μέχρι σήμερα, από τότε που έχετε αναλάβει την Κυβέρνηση, έχω είκοσι τρία δικαστήρια. Στα είκοσι έχω αθωωθεί. Τα άλλα τρία είναι «Χ», μέχρι την εκδίκαση της έφεσης. Κι εκεί θα αθωωθώ.

Είναι τρομερός ο πολιτικός εξανδραποδισμός που και σήμερα θα υποστείτε, διότι πρόκειται για μία καθαρά εκδικητική πολιτική δίωξη μετά από μήνυση της Βουλευτού σας, της κ. Αραμπατζή, για μία ανάρτηση που έκανα τον Μάρτη του 2019. Ποιο είναι το έγκλημα που έγινε;

Στις 26 Μαρτίου του 2019 έκανα μια ανάρτηση στα κοινωνικά δίκτυα, η οποία έλεγε τα εξής: «Ο ψευτοπατριωτισμός θα είναι πάντα το τελευταίο καταφύγιο του παλιού συστήματος και των πολιτικών εκπροσώπων του», με πρώτη φωτογραφία τη Βουλευτή Νέας Δημοκρατίας Αραμπατζή από τις Σέρρες να παρελαύνει χθες με στολή μακεδονομάχου. Θυμάστε τι γινόταν τότε.

Είχε καβαλήσει ο Μητσοτάκης το άρμα των μακεδονομάχων του Βουκεφάλα και τις περικεφαλαίες, για να πάρει κανένα ψηφαλάκι, τότε που ήμασταν προδότες και τώρα τιμάτε τη συμφωνία. Και ήθελα να ξέρω αν έχει ξαναπάει και σε καμμία παρέλαση μετά από αυτό η κ. Αραμπατζή.

(Χειροκροτήματα από την πτέρυγα του ΣΥΡΙΖΑ)

Φωτογραφία δεύτερη: Η ίδια καταδικάστηκε πέρυσι για μη καταβολή δεδουλευμένων στους εργαζόμενους. Χρησιμοποίησα μια πληροφορία που δεν την ήξερα, γιατί, αν την ήξερα, θα την είχα πει πιο πριν, από τότε που ασχολιόμουν και με το ΚΕΕΛΠΝΟ, από το 2015, μια πληροφορία που δημοσίευσε η «ΝΕΑ ΣΕΛΙΔΑ», που έλεγε ότι έχει καταδικαστεί για μη πληρωμή ασφαλιστικών εισφορών στους εργαζόμενούς της. Τότε την είδα.

Και, τρίτον, η τρίτη φωτογραφία είναι ότι ο κ. Αραμπατζής, πατέρας της Βουλευτού, εκδότης της εφημερίδας «ΠΑΝΣΕΡΡΑΪΚΗ» πήρε το 2014 από το ΚΕΕΛΠΝΟ 39.000 ευρώ για διαφήμιση, banner κ.λπ.. Αυτό ήταν το έγκλημα.

Πού είναι το ψέμα; Πού είναι η συκοφαντία; Πού είναι ο δόλος; Θα τα πάρουμε ένα-ένα.

Πρώτον, παρέλασε με στολή μακεδονομάχου; Είχατε καβαλήσει το άρμα των ψευτοπατριωτών τότε για να πάρετε την κυβέρνηση; «1-0».

Πάμε στο άλλο. Εγώ για την κ. Αραμπατζή είχα αναφερθεί και άλλες φορές στο παρελθόν, μαζί με πολλούς άλλους. Και για τον κ. Παππά έχω πει από τη Ρόδο, τον Βουλευτή σας, ότι ήταν από αυτούς που είχαν χρηματοδοτηθεί από τα «μαύρα» ταμεία του ΚΕΕΛΠΝΟ στο όνομα της διαφημιστικής δαπάνης. Δεν ήξερα ότι είχε καταδικαστεί πρωτόδικα. Εκείνη την ημέρα το είδα. Το είχε βγάλει η «ΝΕΑ ΣΕΛΙΔΑ» και το αναδημοσίευσα. Και, μάλιστα, έμαθα μετά -τώρα το έμαθα, τώρα που ήρθε η μήνυση- ότι η «ΝΕΑ ΣΕΛΙΔΑ» δύο μήνες μετά ανακάλεσε αυτό, γιατί είχε αθωωθεί στο εφετείο η κ. Αραμπατζή. Και, μάλιστα, αν παρακολουθήσετε δημοσιεύματα της εποχής, θα δείτε ότι και τον Ιούλη και τον Ιούνη και τον Αύγουστο υπάρχουν δημοσιεύματα που αναπαράγουν το ίδιο πράγμα τότε. Η κ. Αραμπατζή έκανε μήνυση και στη «ΝΕΑ ΣΕΛΙΔΑ», έκανε και σε μένα. Εκεί με μια δήλωση ανακάλεσε τη μήνυση στον κ. Λιβάνη, ο οποίος ένα υπόμνημα κατέθεσε, και εδώ ήρθε στη Βουλή.

Πάμε στο τρίτο, που είναι το σημαντικό και που για αυτό γίνεται η μήνυση, γιατί είναι σε μια μικρογραφία αυτό που συμβαίνει στον Βαξεβάνη. Αποκάλυψε τα πάντα και τον πάτε κατηγορούμενο, για τη «NOVARTIS» εννοώ. Κάτι αντίστοιχο σε μικρογραφία είναι και εδώ, που δείχνει πόσο έχει κυριαρχήσει σε εσάς σαν γραμμή αυτή η ακροδεξιά δράκα.

Κυρία Αραμπατζή, αριθμός ΓΕΜΥ τάδε, εταιρεία «Σερραϊκά Μέσα Ενημέρωσης - Επικοινωνίας», διοίκηση Αραμπατζή Μαρία - Αραμπατζής Αθανάσιος, συγκεκριμένα. Το 2004 στην καταχώριση εκεί φαίνεται ότι η κ. Αραμπατζή είναι Αντιπρόεδρος, αλλά είναι εκτελεστικό μέλος. Δεν είναι Δ.Σ., δηλαδή, που συμμετέχει στο Δ.Σ. της εταιρείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείστε το λίγο αυτό.

Το Δ.Σ. βάσει του άρθρου 20 του καταστατικού αναθέτει στον Πρόεδρο και Διευθύνοντα Σύμβουλο Δημήτριο Αραμπατζή και στην Αντιπρόεδρο Φωτεινή Αραμπατζή από κοινού και στον καθένα χωριστά την άσκηση των δικαιωμάτων αυτών στο σύνολο. Είναι εκτελεστικό μέλος, δηλαδή. Δεν είναι ότι πήρε κάποια χρήματα μια εταιρεία και, εντάξει, ο άλλος είναι μέλος του Δ.Σ. και δεν έχει. Είναι εκτελεστικό μέλος.

Πάμε παρακάτω. Ψάχνοντας, λοιπόν, τώρα, γιατί αυτά θα πάνε και στο δικαστήριο -έτσι;-, δεν είναι μόνο αυτά που είπα εγώ το 2014, που είχα βρει τότε με το ΚΕΕΛΠΝΟ, με τη λίστα ΚΕΕΛΠΝΟ, που τώρα έγινε λίστα Πέτσα. Πληροφοριακά σάς λέω ότι το 85% της λίστας Πέτσα είναι η λίστα ΚΕΕΛΠΝΟ, οι οχτακόσιες ενενήντα συμβάσεις του 2014 τότε επί Γεωργιάδη κ.λπ.. Τα ίδια ακριβώς είναι.

Προσέξτε τώρα το 2009 την εταιρεία «Σερραϊκά ΜΜΕ Α.Ε.». Αυτό είναι από το πόρισμα του μεικτού κλιμακίου. Δεν τα λέω εγώ. Έτσι; Έχει πάει στον εισαγγελέα. Το έχει συρταρώσει ο Μπίλυς τώρα, αλλά θα το ξαναβγάλουμε και αυτό, όπως και τη «NOVARTIS» και να το ξέρετε. «Σερραϊκά ΜΜΕ Α.Ε.» 71.400. Για να κάνετε τη σύγκριση, η «ΚΑΘΗΜΕΡΙΝΗ» εκείνη τη χρονιά πήρε 46.000. Το τεράστιο ΜΜΕ των Σερρών πήρε 71.400. Το 2012 πήρε ένα πεντοχίλιαρο και το 2014, με αφορμή τώρα την υπόθεση τα βρήκα όλα, υπήρχαν δύο καταχωρίσεις. Εγώ είχα χρησιμοποιήσει τη μία. Η μία καταχώριση έλεγε: «Αραμπατζής Αθανάσιος 39.040». Αυτά είχα βγάλει στη δημοσιότητα από παλιά και είχα καταθέσει στην εξεταστική της Βουλής για τα σκάνδαλα κ.λπ., αλλά έχει και άλλη μια καταγραφή, που έλεγε: «Αθανάσιος Αραμπατζής 19.520», δηλαδή, 60 χιλιαρικάκια το 2014, την προεκλογική χρόνια.

Αυτός είναι ο λόγος που γίνεται η μήνυση, κυρία Αραμπατζή. Αυτός είναι ο λόγος.

Ξέρετε κάτι, κυρία Αραμπατζή; Ψηφίστε ό,τι θέλετε. Είναι σαφές αν θα πρέπει να αρθεί ή όχι η ασυλία μου. Είναι σαφές αν πρέπει να πάω στο δικαστήριο ή οτιδήποτε.

**ΠΡΟΕΔΡΕΥΩΝ (Χαράλαμπος Αθανασίου):** Μην κάνετε διάλογο. Μην απευθύνεστε στους Βουλευτές. Μην κάνετε διάλογο με την κ. Αραμπατζή. Στη Βουλή απευθύνεστε.

**ΠΑΥΛΟΣ ΠΟΛΑΚΗΣ:** Όχι, τη βλέπω απέναντί μου. Γι’ αυτό το λέω.

Ξέρετε κάτι; Χθες το βράδυ έγραψα μια ανάρτηση: «Σε αυτή τη ζωή ο καθένας…» -και από εμάς και από όλους και σκεφτείτε το, μετά από είκοσι-τριάντα χρόνια γιατί θα θυμούνται εμένα, γιατί θα θυμούνται εσάς-; «…είναι το έργο του και τα παιδιά του».

(Χειροκροτήματα από την πτέρυγα του ΣΥΡΙΖΑ)

Εσάς το έργο σας στο Υπουργείο Αγροτικής Ανάπτυξης τι ήταν; Βγάλατε κανά φραγκάκι σε κανέναν πελάτη. Εμάς στο Υπουργείο Υγείας είναι ότι ανατάξαμε ένα διαλυμένο πράμα από τον Γεωργιάδη, τον Βορίδη και τον Λοβέρδο και βάλαμε 2,5 εκατομμύρια μέσα.

**ΦΩΤΕΙΝΗ ΠΙΠΙΛΗ:** Καταθέστε τα όλα.

**ΠΑΥΛΟΣ ΠΟΛΑΚΗΣ:** Άσ’ τα τώρα.

Και αποκαλύψαμε και στείλαμε στον εισαγγελέα όλη τη βρωμιά και δυσωδία και το «μαύρο» χρήμα το οποίο διακινήθηκε μέσα από την offshore που λέγεται ΚΕΕΛΠΝΟ.

(Χειροκροτήματα από την πτέρυγα του ΣΥΡΙΖΑ)

Ψηφίστε, κύριοι. Δεν υποχωρούμε. Δεν κωλώνουμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Πολάκη.

Υπάρχει συνάδελφος που θέλει τον λόγο;

**ΦΩΤΕΙΝΗ ΑΡΑΜΠΑΤΖΗ:** Εγώ παρακαλώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Πράγματι, κύριε Πολάκη, η ιστορία μάς κρίνει όλους και, πιστέψτε με, είναι αμείλικτη. Εσάς, λοιπόν, θα σας θυμάται η ιστορία ως τον record man Βουλευτή, που είναι ο μόνος στο ελληνικό Κοινοβούλιο ο οποίος, αν δεν κάνω λάθος, έχει διψήφιο αριθμό αιτήσεων άρσης της βουλευτικής του ασυλίας, η πλειοψηφία των οποίων για συκοφαντική δυσφήμιση, κύριε Πολάκη.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΠΑΡΚΑΣ:** Το είπε. Γαλόνια είναι αυτά.

**ΦΩΤΕΙΝΗ ΑΡΑΜΠΑΤΖΗ:** Όσον αφορά το έργο μου, το όποιο έργο μου, στο Υπουργείο Αγροτικής Ανάπτυξης δεν θα το κρίνετε εσείς. Το κρίνει ο Πρωθυπουργός.

Να μας μιλήσετε για το δικό σας έργο ως Αναπληρωτής Υπουργός Υγείας, κύριε Πολάκη.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρία Αραμπατζή, μην απευθύνεστε στον κ. Πολάκη, στη Βουλή, παρακαλώ.

**ΦΩΤΕΙΝΗ ΑΡΑΜΠΑΤΖΗ:** Κυρίες και κύριοι συνάδελφοι, βρισκόμαστε μια ακόμη φορά στην Ολομέλεια της Βουλής για να συζητήσουμε όχι απλά για μία ακόμη άρση ασυλίας του κ. Πολάκη, αλλά για μια αμετανόητη προσπάθειά του να λασπολογήσει και να συκοφαντήσει τους πολιτικούς του αντιπάλους.

(Θόρυβος - διαμαρτυρίες από την πτέρυγα του ΣΥΡΙΖΑ)

Το έχει κάνει πολλές φορές. Τον άκουσα με πολλή προσοχή να με συκοφαντεί και σήμερα.

Κύριε Πρόεδρε, σας παρακαλώ.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΠΑΡΚΑΣ:** Για αυτό σάς έδιωξε. Σας απέπεμψε.

**ΠΡΟΕΔΡΕΥΩΝ (Χαράλαμπος Αθανασίου):** Αφήστε τη συνάδελφο να μιλήσει. Παρακαλώ.

**ΦΩΤΕΙΝΗ ΑΡΑΜΠΑΤΖΗ:** Το έχει κάνει πολλές φορές.

Είναι δευτέρα φύση σας, κύριε Πολάκη, κατά συρροή και εξακολούθηση. Το έχει κάνει με τον Άδωνη Γεωργιάδη, με τη σύζυγό του, με τον Γιάννη Στουρνάρα, με δημοσιογράφους, επιφυλάσσοντας, βέβαια, πάντοτε για τον θεσμό του Βουλευτή την ίδια λυπηρή κατάληξη, να κρύβεται σαν δειλός που είναι πίσω από τη βουλευτική του ασυλία και να ζητά, να εκλιπαρεί και συγκεκαλυμμένα να απειλεί -θα πω εγώ- να μην αρθεί η ασυλία σας, κύριε Πολάκη. Να μην αρθεί η ασυλία σας, γιατί τρέμετε να βρεθείτε, όπως ο κάθε απλός Έλληνας πολίτης, ενώπιον της δικαιοσύνης, για να κριθείτε για όσα λέτε και όσα γράφετε.

Κρύβεστε πίσω από την ασυλία σας…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριοι, μη διακόπτετε! Δεν είναι το πρόβλημα τα λεφτά. Το πρόβλημα είναι αν υπάρχει…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** Τα λεφτά των πολιτών είναι! Πού πήγαν τα λεφτά;

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ! Εδώ είναι ένα προσωπικό αδίκημα. Μη διακόπτετε! Δεν δικάζεται!

Κύριοι συνάδελφοι, αυτά είναι αρμοδιότητα άλλης επιτροπής, δεν είναι της παρούσης. Κατά το μέρος που συνάπτεται τα είπε ο κ. Πολάκης. Εσείς αφήστε, μη διακόπτετε! Δεν είναι σήμερα το θέμα αυτό. Σας παρακαλώ!

Συνεχίστε, κυρία συνάδελφε.

Παρακαλώ, αφήστε την κυρία συνάδελφο να ολοκληρώσει.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, μπορώ να συνεχίσω;

Κρύβεται, λοιπόν, πίσω από την ασυλία του, γιατί πολύ απλά αυτοαναγορεύεται ο ίδιος σαν δικαστής, σαν κήνσορας, σαν τιμητής των πάντων. Περιφρονεί τους θεσμούς, χρησιμοποιεί αλά καρτ τις αποφάσεις της δικαιοσύνης, λέει τη μισή αλήθεια…

**ΣΩΚΡΑΤΗΣ ΦΑΜΕΛΛΟΣ:** Εσείς πείτε μας πού πήγαν τα λεφτά!

(Θόρυβος - διαμαρτυρίες από την πτέρυγα του ΣΥΡΙΖΑ)

**ΦΩΤΕΙΝΗ ΑΡΑΜΠΑΤΖΗ:** Λέει τη μισή αλήθεια…

**ΠΡΟΕΔΡΕΥΩΝ (Χαράλαμπος Αθανασίου):** Μα, γιατί το κάνετε αυτό; Αφήστε να ολοκληρώσει η συνάδελφος και μετά θα κρίνουμε όλοι. Αφήστε, σας παρακαλώ πολύ! Αυτοί είναι οι κανόνες του Κοινοβουλίου! Θα κρίνετε με την ψήφο σας, ακούστε και θα κρίνετε όλοι σας.

Ορίστε, κυρία συνάδελφε, συνεχίστε.

**ΦΩΤΕΙΝΗ ΑΡΑΜΠΑΤΖΗ:** Λέει, λοιπόν, τη μισή αλήθεια, που είναι χειρότερη πολλές φορές και από το πιο μεγάλο ψέμα. Χρησιμοποιεί, βεβαίως, χυδαίο λόγο, λάσπη και απειλές. Τον ακούσατε πριν από λίγο σε ένα από τα γνωστά «πολακικά» παραληρήματα.

Ας ακουστεί, όμως και η άλλη πλευρά. Φαντάζομαι ότι εσείς οι δημοκράτες την ξέρετε καλά αυτή την αρχή, «audiatur et altera pars».

Γιατί έκανα μήνυση στις 19-4-2019 κατά του κ. Πολάκη; Γιατί όσα έγραψε, διέδωσε και ουδέποτε ανακάλεσε ήταν ο ορισμός της συκοφαντίας από την αρχή μέχρι το τέλος και εξηγούμαι:

Στις 26 Μαρτίου, λοιπόν, ο Παύλος Πολάκης ως Αναπληρωτής Υπουργός Υγείας αναρτά φαρδιά πλατιά στον προσωπικό του λογαριασμό την παρακάτω υβριστική και συκοφαντική δημοσίευση: «Ο ψευτοπατριωτισμός θα είναι πάντα το τελευταίο καταφύγιο του παλιού συστήματος και των πολιτικών εκπροσώπων του.». Φωτό 1: «Βουλευτής Νέας Δημοκρατίας, Αραμπατζή, Σέρρες, παρελαύνει χθες με στολή μακεδονομάχου.».

Κατ’ αρχάς, ανιστόρητε κύριε, δεν είναι στολές οι εθνικές μας φορεσιές. Δεν είναι καρναβάλι, δεν είναι πιερότος και κολομπίνα, είναι εθνικές φορεσιές!

(Θόρυβος - διαμαρτυρίες από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΠΑΡΚΑΣ:** Να δικαστεί!

**ΦΩΤΕΙΝΗ ΑΡΑΜΠΑΤΖΗ:** Φωτό 2: «Η ίδια καταδικάστηκε πέρυσι, δηλαδή το 2018, για μη καταβολή δεδουλευμένων σε εργαζομένους.». 2019. Είμαι αθωωμένη από το 2015!

Φωτό 3: «Ο κ. Αραμπατζής, πατέρας της Βουλευτού, εκδότης της εφημερίδας “ΠΑΝΣΕΡΡΑΪΚΗ” πενήντα έξι χρόνια αδιάλειπτα, πήρε το 2014 από το ΚΕΕΛΠΝΟ 37.000 ευρώ για διαφήμιση.». Για την ιστορία -το είπε, βέβαια και ο κ. Πολάκης- ήταν η αλήστου μνήμης εποχή που η κυβέρνηση ΣΥΡΙΖΑ - ΑΝΕΛ απεργαζόταν την επιζήμια Συμφωνία των Πρεσπών.

Προσβολή νούμερο 1, λοιπόν: Με σκοπό να πλήξει τον αξιακό μου χάρτη με χαρακτηρίζει ψευτοπατριώτισσα του παλιού πολιτικού συστήματος, γιατί τόλμησα να αποδεχθώ την πρόσκληση του πιο ιστορικού πολιτιστικού συλλόγου της πόλης μας, του Λυκείου Ελληνίδων Σερρών, μέλος του οποίου και χορεύτρια του οποίου είμαι τα τελευταία τριάντα -και βάλε- χρόνια και να φορέσω για μια ακόμη φορά ως μέλος του Λυκείου των Ελληνίδων Σερρών την ιστορική φορεσιά του Ρουμλουκιού της Αλεξάνδρειας Ημαθίας. Με τρόπο ιταμό, μάλιστα, ειρωνεύεται την ιστορία και την αξιακή και πατριωτική φόρτιση που φέρνει η συγκεκριμένη φορεσιά, αποδίδοντας στη λέξη «μακεδονομάχος» απαξίωση και χλευασμό. Ποιος και σε ποιους; Στους μακεδονομάχους, αυτούς δηλαδή που σύμφωνα και με την ιστορική ετυμολογία έλαβαν μέρος στον αγώνα για την απελευθέρωση της Μακεδονίας.

Συκοφαντία νούμερο 2: Με παρουσιάζει το 2019 ως καταδικασμένη Βουλευτή, αποσιωπώντας σκοπίμως ότι από το 2015, τέσσερα χρόνια πριν από την ανάρτησή του δηλαδή, είχα αθωωθεί αμετακλήτως στον δεύτερο βαθμό από την ελληνική δικαιοσύνη. Εργαλειοποίησε μια εργατική διαφορά που είχε κριθεί αμετακλήτως, για να με παρουσιάσει ψευδώς ως μία κατάδικη Βουλευτή, που δεν δικαιούται να έχει, δεν δικαιούται να εμφορείται από ήθη, έθιμα, παραδόσεις, δεν δικαιούται να εκφράζει εθνικές ευαισθησίες και -ενδεχομένως για τον κ. Πολάκη- δεν δικαιούται να αναπνέει και δεν δικαιούται να ομιλεί.

**ΠΑΥΛΟΣ ΠΟΛΑΚΗΣ:** Τι λες, καλέ;

**ΦΩΤΕΙΝΗ ΑΡΑΜΠΑΤΖΗ:** Και επειδή δεν κρύβομαι πίσω από το δάχτυλό μου -«καλέ» στους ομοίους σας, κύριε Πολάκη-, πράγματι, κυρίες και κύριοι συνάδελφοι, από δικονομικό ατύχημα, επειδή δεν παρέστη ο δικηγόρος μου λόγω εκδίκασης άλλης υποθέσεως στον πρώτο βαθμό το Μονομελές Πλημμελειοδικείο Σερρών υπό τον φόβο της παραγραφής των αξιώσεων -που θα πω δυο κουβέντες παρακάτω- ερημοδίκησε το 2015.

Δεν θέλω να σας κουράσω λέγοντας -φυσικά η Βουλή δεν είναι δικαστήριο- πως η υπόθεση αφορούσε όχι μη καταβολή δεδουλευμένων μισθών, δώρων, αδειών, επιδομάτων -που ήταν όλα τακτοποιημένα και καταβεβλημένα στην ώρα τους με βάση τις συλλογικές συμβάσεις εργασίας των δημοσιογράφων, της ΕΣΗΕΜΘ, γιατί τα θέματα των εργασιακών σχέσεων είναι ευαίσθητα, αξιοσέβαστα και δεν πρέπει να δημιουργούνται λανθασμένες εντυπώσεις-, αλλά αφορούσαν όψιμες -καινούργιες, δηλαδή-, αναδρομικές εργατικές διαφορές και αξιώσεις υπερωριακής απασχόλησης, που διατυπώθηκαν από τις δύο ευγενείς πρώην συνεργάτιδες-εργαζόμενες της επιχείρησης που διηύθυνα -πότε;- οκτώ χρόνια μετά την επίδικη αξίωση για το διάστημα που δεν ήμουν Βουλευτής. Βεβαίως, ηγέρθησαν αμέσως μόλις έγινα Βουλευτής του ελληνικού Κοινοβουλίου.

Γι’ αυτό, κύριε Πολάκη, και όταν ήρθε η δικογραφία μου στη Βουλή στις 19-3-2014…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, μην απευθύνεστε στον κ. Πολάκη. Είναι η ίδια παρατήρηση που έκανα και στον ίδιο.

**ΦΩΤΕΙΝΗ ΑΡΑΜΠΑΤΖΗ:** …πρωτοεκλεγμένη Βουλευτής τότε, κύριε Πρόεδρε, ζήτησα από το Σώμα ρητά, επανειλημμένως και ανεπιφύλαχτα να αρθεί η ασυλία μου, γιατί η υπόθεση δεν αφορούσε το διάστημα που ήμουν Βουλευτής, γιατί δεν είχε να κάνει σε τίποτα με την άσκηση των όποιων στενών κοινοβουλευτικών μου καθηκόντων και θεωρούσα απολύτως κοινοβουλευτικά και ηθικά ανεπίτρεπτο να θέλω να κρυφτώ πίσω από την άρση της ασυλίας μου.

Αυτό δεν συμβαίνει, βέβαια, όπως βλέπετε, με τον κ. Πολάκη. Δεν συμβαίνει κάθε φορά που συκοφαντεί και έρχεται ξανά και ξανά στην ίδια θέση. Δεν συνέβη τον Φεβρουάριο του 2017, όταν ζήτησε να μην αρθεί η ασυλία του. Δεν συνέβη τον Απρίλιο του 2019, όταν ζήτησε να μην αρθεί η ασυλία του. Δεν συνέβη τον Σεπτέμβριο του 2020, όταν ζήτησε να μην αρθεί η ασυλία του. Δεν συνέβη τον Οκτώβριο του 2021, όταν ζήτησε να μην αρθεί η ασυλία του. Και, βεβαίως, δεν συμβαίνει και σήμερα, που -τι σύμπτωση!- ζητά να μην αρθεί η ασυλία του.

Και σας ρωτώ, κύριε Πολάκη: Αφού, όπως λέτε, εν είδει απειλητικής προειδοποίησης -δεν πίστευα στα πρακτικά που διάβαζα στην Επιτροπή Δεοντολογίας λίγες μέρες πριν-, αν άρουν την ασυλία σας, θα με ξεφτιλίσετε στο δικαστήριο, γιατί δεν τη ζητάτε, λοιπόν, σήμερα, αντρίκεια, τίμια και λεβέντικα την άρση της ασυλίας σας, να πάτε να με ξεφτιλίσετε στο δικαστήριο;

(Χειροκροτήματα από την πτέρυγα της Νέας Δημοκρατίας)

Γιατί δεν καταφεύγετε στη δικαιοσύνη, για να με πάτε αίμα, όπως είπατε; Γιατί δεν πάμε στα δικαστήρια, για να γίνει της αλεπούς ο θάνατος, όπως είπατε; Γιατί κρύβεστε, δυο μέτρα άντρας, πίσω από την ασυλία σας;

(Χειροκροτήματα από την πτέρυγα της Νέας Δημοκρατίας)

Τι φοβάστε; Θα σας πω εγώ τι φοβάστε. Φοβάστε ότι εκεί θα αποκαλυφθούν τα ψέματα και οι συκοφαντίες σας. Φοβάστε ότι θα αποκαλυφθεί ότι, μολονότι ξέρατε ότι έχω αθωωθεί -oι ίδιες οι μηνύτριές μου είπαν ότι «δεν υπήρχε δόλος»-, όχι ένα, όχι δύο, όχι τρία, τέσσερα χρόνια μετά την αθώωσή μου προβήκατε σε αυτή την κατασυκοφάντησή μου. Και έρχεστε χωρίς ίχνος ντροπής στην επιτροπή και λέτε: «Δεν ήξερα, δεν έψαξα, σιγά μην ασχοληθώ με την Αραμπατζή. Και τι; Να “μυρίσω τα νύχια μου” για να δω την έκβαση της δικαστικής της υπόθεσης;».

Ξέρατε, όμως, να «μυρίσετε τα νύχια σας» ή, για να το πω όπως το λέει ο θυμόσοφος λαός μας, είχατε την πηλάλα, αντί να ασχοληθείτε με τα υπουργικά σας καθήκοντα, στις 26-3-2019 να σερφάρετε στο διαδίκτυο και να αναδημοσιεύετε ό,τι μπροστά σας μπορεί να βλέπατε ως fake news, πιάνοντας το «μυστρί», πολλή λάσπη, ψεύδη και συκοφαντίες, στήνοντας τα δικά σας, διαδικτυακά, «πολακικά» δικαστήρια, τις δικές σας «γκιλοτίνες».

Και καλά, δεν το ξέρατε ότι αθωώθηκα. Και καλά, δεν θα αξίωνα από το ήθος και το ύφος σας να μπείτε στη βάσανο να το εξακριβώσετε. Όμως, λίγη ώρα αργότερα, κύριε Πολάκη, την ίδια μέρα, σας απάντησα με τον ίδιο τρόπο, με το ίδιο μέσο, από τον προσωπικό μου λογαριασμό, ότι έχω αθωωθεί. Και η ιστοσελίδα που υποτίθεται σας παραπληροφόρησε το κατέβασε αμέσως μετά την επικοινωνία μου μαζί τους και ζήτησε δημόσια συγγνώμη τον Μάιο, κύριε Πολάκη.

Ξέρετε γιατί ζήτησε τον Μάιο; Γιατί η ιστοσελίδα το κατέβασε, δεν είπε τίποτα, απλά το κατέβασε. Και ναι, τους μήνυσα τον Απρίλιο μαζί με εσάς. Και μόλις τους μήνυσα, έρχονται και λένε: «Η ιστοσελίδα οφείλει μία ειλικρινή συγγνώμη στη Φωτεινή Αραμπατζή για το εκ παραδρομής εσφαλμένο δημοσίευμα».

Εσείς, λοιπόν, γιατί δεν ζητήσατε συγγνώμη; Γιατί τρία ολόκληρα χρόνια, από τη στιγμή που σας μήνυσα για συκοφαντική δυσφήμιση, δεν ζητήσατε μία συγγνώμη; Γιατί αυτό είναι το ήθος και το ύφος σας. Ανακηρύσσεστε σε κήνσορα, σε ιεροεξεταστή, γράφετε στα «παλιά σας τα παπούτσια» το δικαιικό μας σύστημα, που προβλέπει ατυχώς για εσάς -ατυχώς!- τρεις βαθμούς δικαιοδοσίας. Υιοθετείτε τις αποφάσεις της δικαιοσύνης, όταν αυτές είναι καταδικαστικές ή σας συμφέρουν για τους πολιτικούς σας αντιπάλους. Ονειρεύεστε βεβαίως νέα δομή δικαστών, νέο δικανικό σύστημα και τρέχετε σαν τον λαγό όπου φύγει-φύγει, όπως καλή ώρα σήμερα, που η δικαιοσύνη σάς καλεί ενώπιόν της.

Συκοφαντία τρίτη. Ο κ. Πολάκης, για να κάνει πιο εύπεπτη, πιο πικάντικη και πιο διαβαστερή την ανάρτησή του, βάζει μέσα και λίγο από ΚΕΕΛΠΝΟ βέβαια, για να ρίξει τη «λάσπη» και στον πατέρα μου και την οικογένεια μου και να μας περιλάβει όλους οικογενειακώς. Αρχίζει, λοιπόν, το αγαπημένο του σπορ, τα «θολά νερά», το αφήγημα περί «μαύρου» πολιτικού χρήματος, ποινικοποιώντας νόμιμες, φορολογημένες, τιμολογημένες εμπορικές δραστηριότητες.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε.

**ΦΩΤΕΙΝΗ ΑΡΑΜΠΑΤΖΗ:** Έτσι, αυθαίρετα, ανεύθυνα και συκοφαντικά, για μία ακόμα φορά πλήττει υπολήψεις, συνειδήσεις, ανθρώπους, επιχειρήσεις του Τύπου, κύριε Πολάκη, και, μάλιστα, της περιφέρειας, που καταφέρνουν σε απίστευτες δυσκολίες να έχουν πορεία δεκαετιών.

Θα μου πείτε τώρα: «Σιγά, εδώ λέει όλα τα μέσα "βοθροκάναλα" και στους δημοσιογράφους ότι θα τους χώσει "τρία μέτρα κάτω από τη γη". Σε εμένα θα ορρωδούσε;».

Κυρίες και κύριοι συνάδελφοι, πέρα από το φαιδρό του πράγματος, οι τραμπουκισμοί, τα νταϊλίκια, τα «τσίγκινα σωβρακάκια», η κατ’ επάγγελμα δολοφονία χαρακτήρων, η συμπεριφορά ενός ασύδοτου τρολ του διαδικτύου που υιοθετεί ο κ. Πολάκης, παίρνοντας το ψέμα και το μίσος, πετώντας τη «λάσπη» και την απειλή ότι θα μας ξεφτιλίσει και θα πάθουμε της «αλεπούς τον θάνατο», ανήκουν μάλλον σε μαύρες σελίδες άλλων εποχών και συστημάτων, που η Αριστερά, στην οποία ομνύετε, πολεμάει υποτίθεται και αντιστρατεύεται. Είναι μια συμπεριφορά επικίνδυνη για τον κοινοβουλευτισμό και τη δημοκρατία.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε.

**ΦΩΤΕΙΝΗ ΑΡΑΜΠΑΤΖΗ:** Για να τελειώνουμε, λοιπόν, κύριε Πολάκη. Τις απειλές σας εκεί που σας παίρνει και τη «λάσπη» σας εκεί που σας ανέχονται. Εσείς μπορεί να έχετε χάσει το μέτρο και να απειλείτε «θεούς και δαίμονες». Εμένα, όμως, τέτοιοι τζάμπα μάγκες που κρύβονται στο «λαγούμι» τους την κρίσιμη στιγμή δεν μου λένε τίποτα.

Αν σας έχει μείνει, λοιπόν, ίχνος θάρρους, ψήγμα θάρρους, ζητήστε τώρα την άρση της ασυλίας σας, για να κριθούμε και οι δύο από τη δικαιοσύνη. Όχι από τους ελεγχόμενους «αρμούς της εξουσίας» που ονειρεύεστε. Ελάτε, αν τολμάτε, για να αποφασίσει η δικαιοσύνη ποιος είναι ο συκοφάντης και ποιος πρέπει να τιμωρηθεί για την κατ’ εξακολούθηση άθλια συμπεριφορά του.

Όσο για το ΚΕΕΛΠΝΟ, κύριοι συνάδελφοι, ευαίσθητοι, φαντάζομαι ότι γνωρίζετε ότι έχουν γίνει οι σχετικές εξονυχιστικές συνεδριάσεις και τα πορίσματα της εξεταστικής επιτροπής της Βουλής. Ό,τι έχετε επιλήψιμο, ό,τι έχετε ύποπτο, στη φόρα και θα το κρίνει η δικαιοσύνη, στην οποία έχουμε απεριόριστη εμπιστοσύνη, όχι ο κ. Πολάκης.

Ευχαριστώ, κύριε Πρόεδρε, και για την ανοχή και για τον χρόνο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΝΙΚΟΛΑΟΣ ΗΓΟΥΜΕΝΙΔΗΣ:** Τα λεφτά τα πήρες;

**ΑΘΑΝΑΣΙΟΣ ΔΑΒΑΚΗΣ:** Μια ζωή τέτοιοι είστε.

**ΠΡΟΕΔΡΕΥΩΝ (Χαράλαμπος Αθανασίου):** Ηρεμήστε, παρακαλώ.

Τώρα έχουν τον λόγο, εφόσον το επιθυμούν, οι Κοινοβουλευτικοί Εκπρόσωποι των κομμάτων.

**ΠΑΥΛΟΣ ΠΟΛΑΚΗΣ:** Κύριε Πρόεδρε,…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πολάκη, δεν σας κάλεσα ακόμα. Περιμένετε.

**ΧΡΗΣΤΟΣ ΜΠΟΥΚΩΡΟΣ:** Έχουν δευτερολογία…

**ΠΡΟΕΔΡΕΥΩΝ (Χαράλαμπος Αθανασίου):** Αφήστε με να ολοκληρώσω.

Προβλέπεται, σύμφωνα με τον Κανονισμό, να δίνεται ο λόγος σε Βουλευτή, αν θέλει, και ο Κανονισμός λέει «οι Πρόεδροι των Κοινοβουλευτικών Ομάδων ή οι αναπληρωτές τους».

Έγινε, όμως, κάτι το οποίο είναι ασυνήθιστο για την πρακτική της Βουλής. Μόλις τώρα με ειδοποίησε από τον ΣΥΡΙΖΑ η Γραμματέας, η κ. Όλγα Γεροβασίλη, ότι ορίστηκε Κοινοβουλευτικός Εκπρόσωπος ο κ. Πολάκης.

(Χειροκροτήματα από την πτέρυγα του ΣΥΡΙΖΑ)

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θέλω τον λόγο επί της διαδικασίας. Θέλω τον λόγο τώρα!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπουκώρο, σας παρακαλώ. Αφήστε με να ολοκληρώσω.

Ούτε η μία πλευρά ούτε η άλλη θα επηρεάσει το Προεδρείο στην εφαρμογή του Κανονισμού. Αφήστε με να ολοκληρώσω. Είναι πράγματι ασυνήθιστο. Ο Κανονισμός, όμως, το προβλέπει.

**ΚΩΝΣΤΑΝΤΙΝΟΣ ΜΠΑΡΚΑΣ:** Μπράβο!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, λοιπόν, οι Κοινοβουλευτικοί Εκπρόσωποι που θα μιλήσουν να μιλήσουν αυστηρά για πέντε λεπτά. Το ότι υπερέβη τον χρόνο και ο κ. Πολάκης και η κ. Αραμπατζή είναι μία πρακτική δι’ εθίμου. Έχει επικρατήσει στη Βουλή να γίνεται.

Κύριε Πολάκη, παρ’ ότι δεν συμφωνώ με την πρακτική, αλλά τυπικά και μόνο είμαι υποχρεωμένος να σας δώσω τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, έχω ζητήσει τον λόγο επί της διαδικασίας.

**ΠΡΟΕΔΡΕΥΩΝ (Χαράλαμπος Αθανασίου):** Όχι. Θα πάρετε τον λόγο μετά, ως Κοινοβουλευτικός Εκπρόσωπος.

**ΧΡΗΣΤΟΣ ΜΠΟΥΚΩΡΟΣ:** Έχει καμμία έννοια μετά; Θέλω να μιλήσω επί της διαδικασίας τώρα!

**ΠΡΟΕΔΡΕΥΩΝ (Χαράλαμπος Αθανασίου):** Τι να πούμε τώρα επί της διαδικασίας;

**ΧΡΗΣΤΟΣ ΜΠΟΥΚΩΡΟΣ:** Λυπάμαι ειλικρινά. Μιλάμε για ευτελισμό του Κοινοβουλίου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πολάκη, έχετε τον λόγο αυστηρά για πέντε λεπτά.

**ΠΑΥΛΟΣ ΠΟΛΑΚΗΣ:** Να πω κατ’ αρχάς ως Κοινοβουλευτικός Εκπρόσωπος μία κουβέντα για την άρση του κ. Βρούτση. Εννοείται ότι θα την καταψηφίσουμε. Νομίζω ότι έχουμε δώσει δείγματα γραφής σε σχέση με τον κ. Φουρθιώτη, ο οποίος ήταν συνομιλητής του Γεραπετρίτη, προκειμένου και να πετύχει αυτές τις υπέρογκες αποζημιώσεις.

Δεύτερον, πόσο προβλέψιμη είστε, κυρία Αραμπατζή! Πόσο προβλέψιμη είστε! Σήμερα κράτησα δύο πράγματα από την ομιλία σας. Το ένα είναι μία προσπάθεια επανάληψης σεναρίου δολοφονίας χαρακτήρα που έχετε κάνει τόσα χρόνια, αλλά δεν σας βγήκε, και μία αγωνιώδης προσπάθεια, επειδή έρχεται και ανασχηματισμός, μπας και σας ξαναβάλει πουθενά ο Κυριάκος Μητσοτάκης. Μάλλον δεν τα καταφέρατε.

Το ζουμί είναι αυτό που είπε ο κύριος Πρόεδρος. Δεν είναι το θέμα τα λεφτά, λέει. Μα, τα λεφτά είναι το θέμα!

(Χειροκροτήματα από την πτέρυγα του ΣΥΡΙΖΑ)

Όλοι αυτοί που με έχουν μηνύσει και που η ακροδεξιά σας δράκα έχει βάλει να αρθεί η ασυλία μου είναι αυτοί που αποκάλυψα πως πήραν τζάμπα και «μαύρο» χρήμα. Να τους πάρω με τη σειρά; Ο Κουρτάκης, ένα εκατομμύριο ευρώ και 50.000 στο ψευτο-site «Βελόνα και κλωστή». Αυτός με μήνυσε. Ο Πουλής του ΚΕΕΛΠΝΟ, που θα τον κατεβάσετε και Βουλευτή στη δυτική Αττική και δεν ντρέπεστε! Αυτός που πουλούσε τις φακές 12,5 ευρώ, αυτός με μήνυσε! Ο Στουρνάρας, που είπα για τα δάνεια που χάρισε η Πειραιώς στους εφοπλιστές και ότι εκεί γενικώς προήδρευε! Αυτοί με μήνυσαν! Εσείς με μηνύετε!

Δεν είναι φορολογημένη εμπορική δραστηριότητα. Έτσι; Είναι τζάμπα χρήμα διαφημιστικής δαπάνης για banner που σας δίνανε 5.000 ευρώ τον μήνα, όταν είναι 300 ευρώ στα μεγάλης κυκλοφορίας, για καταχωρίσεις κάποιων ψευτοδημοσιεύσεων που τιμολογούνταν 5.000 και 10.000 ευρώ! Είχατε πάρει 58.500 το 2014! Εδώ είναι! Και δεν τα έβγαλα εγώ! Τόσα είναι! Και άλλες 70.000 το 2009. Αυτά τα έβγαλε το μεικτό κλιμάκιο, δεν τα έβγαλα εγώ!

Τώρα δεν θα μιλάγατε μ’ αυτόν τον τρόπο όλοι σας, αν αυτή η δικαιοσύνη και ένα της κομμάτι -το οποίο, ναι, έχει πρόβλημα και το λέμε πολύ δυνατά- είχε προχωρήσει την εκδίκαση αυτών των συντριπτικών στοιχείων. Εδώ, στην Αμερική η «NOVARTIS» πλήρωσε 345 εκατομμύρια δολάρια και εδώ πάτε κατηγορούμενο τον Βαξεβάνη με ψεύτικη κατηγορία -που χθες το βράδυ απέδειξε ότι αυτά που έλεγε η ανακρίτρια ότι δημοσίευσε πριν, ήταν καταθέσεις προηγούμενων ημερών- και στήνεται έτσι!

Θα μιλήσετε εσείς για μας, για δικαιοσύνη και για αρμούς της εξουσίας;

**ΠΡΟΕΔΡΕΥΩΝ (Χαράλαμπος Αθανασίου):** Ελάτε στο θέμα, παρακαλώ!

**ΠΑΥΛΟΣ ΠΟΛΑΚΗΣ:** Θα μιλήσετε εσείς, που βάλατε τον Μπίνη στην Εθνική Αρχή Διαφάνειας και όρισε εβδομήντα τέσσερις προϊσταμένους από κάτω και ελέγχει ο Μητσοτάκης όλα τα ελεγκτικά σώματα; Θα μιλήσετε εσείς για αρμούς της εξουσίας, που διώξατε τη Θάνου, επειδή είχε ετοιμάσει την καταγγελία του πρακτορείου των εφημερίδων; Θα μιλήσετε εσείς για αρμούς της εξουσίας, με όλα αυτά που έχετε κάνει, με τις ανεξάρτητες αρχές που έχετε βολέψει, με την ιστορία με τη δικαιοσύνη, που άρατε την ασυλία και στήνατε ειδικό δικαστήριο του Παπαγγελόπουλου και της Τουλουπάκη και σας κυνηγάνε από την Ευρώπη; Θα μιλήσετε εσείς για τέτοια;

Ναι, φάγατε πολλά λεφτά! Κοροϊδέψατε κάποιους και ξαναβγήκατε, αλλά να είστε σίγουροι ότι το κλίμα έχει αλλάξει. Ο ΣΥΡΙΖΑ ξανάρχεται και η «άλλη φορά» θα είναι αλλιώς! Να είστε σίγουροι!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Ευχαριστώ πολύ.

Πριν δώσω τον λόγο στον κ. Μπουκώρο, θα ήθελα να κάνω μία γενική ευχή προς όλους. Εύχομαι αυτή η καταστρατήγηση του Κανονισμού που έγινε σήμερα να μην ξαναγίνει, με την επιλογή την τελευταία στιγμή Κοινοβουλευτικών Εκπροσώπων.

Ο κ. Μπουκώρος, ο Κοινοβουλευτικός Εκπρόσωπος της Νέας Δημοκρατίας, έχει τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, αυτό που κάνετε τώρα είναι μνημόσυνο. Επιτρέψατε την καταστρατήγηση, χωρίς να δώσετε δικαίωμα για αντίλογο.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Δεν θα μιλήσω, κυρίες και κύριοι συνάδελφοι, όσο και αν σας φαίνεται περίεργο, ούτε για τον κ. Πολάκη ούτε για την αγαπητή συνάδελφό μας κ. Αραμπατζή. Θα τοποθετηθώ τα λίγα λεπτά που μου δίνει το Προεδρείο για ορισμένες αρχές, ορισμένες αξίες, ορισμένα κοινοβουλευτικά ήθη που σήμερα τσαλαπατήθηκαν κυριολεκτικά.

Κυρίες και κύριοι συνάδελφοι της Αξιωματικής Αντιπολίτευσης, αφού ορίζετε κατά παραγγελία Κοινοβουλευτικό Εκπρόσωπο την τελευταία στιγμή και μάλιστα ένας ορισμός που ενέχει την ταυτοπροσωπία, εφόσον ο ίδιος είναι ο απολογούμενος για την άρση της ασυλίας του ή όχι, και του δίνετε το δικαίωμα να είναι Κοινοβουλευτικός Εκπρόσωπος, που σημαίνει εκπρόσωπος του Προέδρου σας στη Βουλή -αυτό σημαίνει «Κοινοβουλευτικός Εκπρόσωπος»-, δεν έχετε παρά να τον ορίσετε και Πρόεδρο! Ορίστε τον, λοιπόν!

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Έχουμε συνέδριο να αποφασίσουμε!

**ΧΡΗΣΤΟΣ ΜΠΟΥΚΩΡΟΣ:** Να πάμε τώρα στο ζήτημα.

Εσείς ονειρεύεστε λεφτά, καταδίκες στις πλατείες και στα πεζοδρόμια, συκοφαντίες και κρεμάλες. Για σας μπορεί να είναι το θέμα τα λεφτά. Για μας σήμερα, εδώ, σ’ αυτή τη συζήτηση, το θέμα είναι η καταφανέστατη κατασυκοφάντηση ενός μέλους του ελληνικού Κοινοβουλίου. Μάλιστα, μιλάμε για μία συκοφάντηση η οποία εμμένει και επιμένει για μία ολόκληρη τετραετία, εφόσον, όπως πληροφορηθήκαμε από τη συνάδελφό μας, είχε γίνει γνωστό και από το πρωτογενές μέσο ότι η αθώωσή της ήταν δεδομένη, είχε ζητηθεί συγγνώμη, είχαν υπάρξει δημοσιεύματα και είχε υπάρξει και ανάρτηση της ίδιας της συναδέλφου στο μέσο του κυρίου συναδέλφου.

Εσείς το λέτε αυτό: «Δεν ήξερα, δεν γνώριζα, δεν έμαθα», «Πού να το πληροφορηθώ;» ή «Να μυρίσω τα νύχια μου;». Και αυτό το λέτε «ευθύνη σοβαρού πολιτικού κόμματος»; Ειλικρινά το λέτε; Ειλικρινά, μπορείτε να το στηρίξετε και να το υποστηρίξετε;

(Θόρυβος από την πτέρυγα του ΣΥΡΙΖΑ)

Μάλιστα.

Επειδή μας ακούει ο ελληνικός λαός, γιατί ακούει τη Βουλή ο ελληνικός λαός, παρά τη λυσσώδη προσπάθεια ορισμένων να την ευτελίσουν και να την υποβιβάσουν, ας μας κρίνει ο ελληνικός λαός ως προς το αν μπορεί να σταθεί από σοβαρή πολιτική δύναμη της χώρας μία τέτοια θέση, μία τέτοια άποψη.

Αυτός ο ευτελισμός των θεσμών, δηλαδή δεν υπάρχει Βουλή, δεν υπάρχει δικαιοσύνη, δεν υπάρχουν πολιτικά κόμματα, πού μπορεί να οδηγήσει; Αναλογίζεστε; Αυτή είναι η στόχευσή σας; Και πώς συνάδει αυτή η στόχευση με τις θέσεις σας ότι ερχόμαστε στην εξουσία και μας θέλει ο λαός και οι δημοσκοπήσεις και έτσι κι αλλιώς; Δυστυχώς για σας, ο ελληνικός λαός έχει καταλάβει την απέραντη υποκρισία σας, ότι άλλα λέτε, άλλα σκέφτεστε και άλλα εννοείτε.

Να σας ρωτήσω και κάτι, κυρίες και κύριοι συνάδελφοι. Πόσο ηθικό είναι να ανασύρεις από το χρονοντούλαπο του παρελθόντος μία αστική διαφορά, μία ποινική υπόθεση και οποιαδήποτε άλλη διαφορά ενός εκλεγμένου Βουλευτή; Διότι θέλω να σας θυμίσω ότι εδώ μέσα είμαστε όλοι εκλεγμένοι, αιρετοί αντιπρόσωποι του ελληνικού λαού. Έχουμε την ίδια βαρύτητα εκπροσώπησης σ’ αυτή την Αίθουσα. Κανένας δεν είναι περισσότερο Βουλευτής και κανένας δεν είναι περισσότερο πατριώτης, γιατί παλιά είχατε τα «προοδευτικόμετρα», τώρα μας φέρνετε και τα «πατριωτόμετρα». Είναι δικής σας κατασκευής; Είμαστε αιρετοί. Πόσο ηθικό είναι, λοιπόν; Επειδή, μάλιστα, ελέχθησαν πολλά περί γενναιότητας κ.λπ., πόσο ίσιο είναι να επικαλείσαι υποθέσεις του παρελθόντος που έχουν τελεσιδικήσει οριστικά, για να στραφείς εναντίον ενός Βουλευτή μετά την εκλογή του;

Αλήθεια το λέτε ότι είστε η Αριστερά της ευθύτητας, της εντιμότητας, της ειλικρίνειας και όλων όσα επικαλείστε;

(Χειροκροτήματα από την πτέρυγα της Νέας Δημοκρατίας)

Σε κάθε περίπτωση, το Σώμα θα ψηφίσει σήμερα. Την ελληνική δικαιοσύνη η δική μου παράταξη την εμπιστεύεται, είτε βγάζει αποφάσεις που μας ευνοούν είτε βγάζει αποφάσεις που δεν μας αρέσουν, γιατί τη δικαιοσύνη ή τη σέβεσαι ή δεν τη σέβεσαι. Δεν είναι αλά καρτ!

**ΣΩΚΡΑΤΗΣ ΦΑΜΕΛΛΟΣ:** Ναι, αλλά τα λεφτά είναι θέμα;

**ΧΡΗΣΤΟΣ ΜΠΟΥΚΩΡΟΣ:** Εσείς μη μιλάτε, κύριε Φάμελλε, γιατί φέρατε έναν νόμο για να πάρετε 250 εκατομμύρια από τους Έλληνες αγρότες, ο οποίος κατέπεσε, συνετρίβη στο Συμβούλιο της Επικρατείας.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ:** Τα λεφτά ποιος τα πήρε τελικά, κύριε Μπουκώρο; Δεν μας απαντάτε.

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, κύριε συνάδελφε. Δεν ακούγεστε.

**ΧΡΗΣΤΟΣ ΜΠΟΥΚΩΡΟΣ:** Κυρίες και κύριοι συνάδελφοι, είναι γνωστή διαχρονικά και ιστορικά η συνήθεια ορισμένων κύκλων της Αριστεράς να συκοφαντούν τους αντιπάλους τους, προκειμένου να τους δώσουν βορά στις μάζες, τις χειραγωγούμενες και ελεγχόμενες. Είναι πολλά τα παραδείγματα ιστορικά και στην Ελλάδα και στο εξωτερικό.

**ΣΩΚΡΑΤΗΣ ΦΑΜΕΛΛΟΣ:** Τα λεφτά ποιος τα πήρε;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, σας παρακαλώ.

**ΧΡΗΣΤΟΣ ΜΠΟΥΚΩΡΟΣ:** Η μεγάλη υπηρεσία, λοιπόν, που προσφέρατε στον ελληνικό λαό είναι ότι κυβερνήσατε και σας μάθαμε και οι συκοφαντίες επιστρέφουν σε εσάς.

Ας ψηφίσει, λοιπόν, το Σώμα και ας αποφανθεί η δικαιοσύνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, προχωρούμε στην ψηφοφορία και για τις δύο υποθέσεις.

Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία μπορείτε να απευθύνεστε στους αρμόδιους υπαλλήλους της Βουλής.

Παρακαλώ τώρα να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους.

Οι ψήφοι αυτές θα καταχωριστούν στα Πρακτικά και θα συνυπολογιστούν στην ηλεκτρονική καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 47.α.)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, για την οικονομία του χρόνου σε ένα λεπτό θα συνεχίσουμε τη συζήτηση επί του νομοσχεδίου του Υπουργείου Εργασίας και Κοινωνικών Υποθέσεων, γι’ αυτό παρακαλούνται οι εισηγητές και οι Κοινοβουλευτικοί Εκπρόσωποι των κομμάτων να έρθουν στην Αίθουσα.

Σε ένα λεπτό ακριβώς κλείνει και το σύστημα της ηλεκτρονικής ψηφοφορίας.

Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, μέχρι να ολοκληρωθεί η ηλεκτρονική καταμέτρηση, επανερχόμαστε στη συζήτηση του νομοσχεδίου.

Τον λόγο έχει ο πρώτος ομιλητής κ. Παναγής Καππάτος από τη Νέα Δημοκρατία.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ακούγοντας τους συναδέλφους της Αντιπολίτευσης, ιδιαίτερα της Αξιωματικής, δεν μπορώ παρά να εκφράσω την έκπληξή μου για το εξής παράδοξο: Μας λένε από τον ΣΥΡΙΖΑ ότι μιλάμε για ένα σχέδιο νόμου που το μόνο νέο που κομίζει είναι η μετονομασία του ΟΑΕΔ σε «Δημόσια Υπηρεσία Απασχόλησης», ότι με άλλα λόγια δεν κάνουμε και τίποτα σπουδαίο, πέραν φυσικά της αλλαγής του τίτλου του οργανισμού και της απορρύθμισης στη λειτουργία του, που σύμφωνα με τους επικριτές μας εκείνη επιφέρει. Την ίδια ώρα μας κατηγορούν ότι ανατρέπουμε τα πάντα. Πενήντα τρία χρόνια λειτουργίας του οργανισμού τα αγνοούμε. Χιλιάδες ανέργων περνούν στην αβεβαιότητα και ό,τι θετικό έχει αποδώσει ο ΟΑΕΔ στην κοινωνία μέχρι σήμερα διαγράφεται.

Επειδή όμως για τον ΣΥΡΙΖΑ μιλάμε, δεν έχουμε παρά να παρακάμψουμε τη χαοτική αυτή σκέψη και να μιλήσουμε για την ουσία της μεταρρύθμισης που εισάγουμε. «Δουλειές Ξανά» είναι ο τίτλος του σχεδίου νόμου του Υπουργείου Εργασίας και Κοινωνικών Υποθέσεων και συνοψίζει την πρόθεση που προγραμματικά έχουμε εκφράσει, την ένταξη των ανέργων στην αγορά εργασίας, την ενίσχυση των δεξιοτήτων του εργατικού δυναμικού και τη διάγνωση των αναγκών εργασίας με έναν μηχανισμό που διευκολύνει τη λήψη των αποφάσεων προς όφελος των πολλών και σε πείσμα των λίγων.

Αναφορικά με τη συγκρότηση στη θέση του ΟΑΕΔ της Δημόσιας Υπηρεσίας Απασχόλησης, εκείνη αποτελεί βασική παράμετρο του νομοσχεδίου, με το δεύτερο μέρος να αντιμετωπίζει, μεταξύ άλλων, ζητήματα της εσωτερικής λειτουργίας του οργανισμού. Η μετονομασία βεβαίως του ΟΑΕΔ συντελείται από κοινού με μια σειρά κομβικές παρεμβάσεις. Η ενίσχυση, για παράδειγμα, της ενεργούς αναζήτησης εργασίας και ο εκσυγχρονισμός του τρόπου εμπλοκής της Δημόσιας Υπηρεσίας Απασχόλησης στην εύρεση εργασίας είναι μια μεταρρύθμιση προς όφελος των αναζητούντων εργασία. Η βελτίωση ακόμη των δεξιοτήτων που το σύγχρονο εργασιακό περιβάλλον απαιτεί, καθώς και η αναβάθμιση της επαγγελματικής κατάρτισης, δεν είναι πολυτέλεια, αλλά είναι ανάγκη, μία ανάγκη που το παρόν σχέδιο νόμου φιλοδοξεί να καλύψει.

Υπάρχει επομένως μια ποιοτική διάσταση στα όσα ενδεικτικά προανέφερα, την οποία τονίζουμε εμφατικά και συστηματικά. Οι ενεργητικές πολιτικές απασχόλησης δεν αποτελούν μια ευκαιριακή στάση, αλλά μια προγραμματική μας θέση απέναντι στο μεγάλο ζητούμενο, τον περιορισμό της ανεργίας και την ενίσχυση της εργασίας για όλους χωρίς αποκλεισμούς.

Αναφορικά τώρα με τη στεγαστική πολιτική του ΟΑΕΔ δεν πρέπει να αφήσουμε αναπάντητες τις αοριστίες που ακούστηκαν, δυστυχώς χωρίς φειδώ, σε αυτήν εδώ την Αίθουσα. Συγκεκριμένα, αξιοποιώντας το ποσό των 1,5 δισεκατομμυρίων ευρώ από το αποθεματικό του ΟΑΕΔ στηρίζουμε τη στεγαστική πολιτική με το βλέμμα στραμμένο στη νέα γενιά.

Στο εξής ο οργανισμός, αντί να υλοποιεί απλώς εργατικές κατοικίες, έχει τη δυνατότητα να αγοράζει ή να εκμισθώνει οικόπεδα για ανάπτυξη μέσω ΣΔΙΤ και θα εφαρμόσει μια σειρά πρωτοποριακές δημόσιες πολιτικές: Παραχώρηση με χαμηλό ενοίκιο, ώστε ο εργαζόμενος να μπορεί να αγοράσει το ακίνητο σε μερικά χρόνια με κατάλληλες ρυθμίσεις, rent-to-own, και επιδότηση του ενοικίου της αγοράς πρώτης κατοικίας είναι λίγες από τις δυνατότητες που παρέχονται με το «καταστροφικό» σύμφωνα με την Αντιπολίτευση σχέδιο νόμου.

Ολοκληρώνω την εισήγησή μου με το τρίτο μέρος του νομοσχεδίου και τη δημιουργία χώρων φύλαξης βρεφών εντός επιχειρήσεων. Με πόρους του Ταμείου Ανάκαμψης η θέσπιση της δράσης δίνει ανάσα σε εκατοντάδες νέους γονείς, σε εκείνους που καλούνται να ισορροπήσουν την επαγγελματική με την οικογενειακή τους ζωή στα πρώτα τους βήματα ως γονέων. Η επιστροφή στην εργασία μιας νέας μητέρας σηματοδοτεί και την αγωνία φροντίδας του βρέφους. Σκοπός της δράσης δεν είναι άλλος από την ενδυνάμωση της συμμετοχής των γυναικών στην αγορά εργασίας, από τη στήριξη των επιχειρήσεων να δημιουργήσουν φιλικότερους εργασιακούς χώρους αλλά και νέες θέσεις εργασίας στον τομέα της φροντίδας βρεφών.

Θα υπάρξει άραγε συνάδελφός μας να αντιταχθεί στο περιεχόμενο και τον κοινωνικό χαρακτήρα του μέτρου αυτού; Είναι σε θέση κανείς να εισηγηθεί αρνητικά στο αντικείμενο της δράσης που μόλις περιέγραψα; Σε κάθε περίπτωση θα βρει απέναντί του την πλειοψηφία των Ελλήνων πολιτών και ιδιαίτερα τους ωφελούμενους από την υλοποίηση της πρωτοποριακής αυτής δράσης δημόσιας πολιτικής.

Κυρίες και κύριοι συνάδελφοι, συνηθίζουμε να παραλληλίζουμε τη θέση του Υπουργού Εργασίας με εκείνη της ηλεκτρικής καρέκλας. Πρόκειται για άποψη που έχει καθιερωθεί στον δημόσιο λόγο, με τον εκάστοτε υπουργό να επιχειρεί να αποδείξει το αντίθετο. Με το σχέδιο νόμου «Δουλειές Ξανά» αρκεί μόνο καλοπροαίρετα να διαβάσει κανείς το τι ακριβώς ρυθμίζουμε. Όσο κι αν μερίδα της Αντιπολίτευσης θέλει να μετατρέψει το άσπρο σε μαύρο, η πραγματικότητα είναι δύσκολο να παρερμηνευτεί. Η εύρεση εργασίας, η στήριξη των δεξιοτήτων και η επέκταση των πολιτικών κοινωνικού χαρακτήρα είναι μέτρα που μπορούν να γίνουν αντιληπτά διά γυμνού οφθαλμού, αρκεί μόνο να διαβάσει κανείς το νομοσχέδιο σήμερα ή να παρακολουθήσει την εφαρμογή του το αμέσως επόμενο διάστημα.

Στα «ψέματα ξανά» του ΣΥΡΙΖΑ απαντάμε με «δουλειές ξανά», κοινωνική ευαισθησία και αποτελεσματικότητα.

Πριν ολοκληρώσω την εισήγησή μου οφείλω να αναφερθώ στην πολύ σημαντική τροπολογία για την επιτάχυνση της διαδικασίας απονομής συντάξεων. Το Υπουργείο Εργασίας από το 2019 έχει επιτύχει μια εντυπωσιακή αύξηση του ρυθμού απονομής συντάξεων κατά 83%. Η Κυβέρνηση, όμως, δεν αρκείται σε αυτό. Αντιμετωπίζει με αποφασιστικότητα το κοινωνικό πρόβλημα της ομηρίας των ασφαλισμένων, που συχνά περιμένουν για χρόνια μέχρι να λάβουν τη σύνταξή τους.

Έτσι, για τις συντάξεις που θα εκδίδονται από εδώ και πέρα θεσμοθετείται η διαδικασία fast track, ενώ για τις εκκρεμείς συντάξεις θεσμοθετείται η διαδικασία «σύνταξη εμπιστοσύνης». Κοινό χαρακτηριστικό των δύο αυτών εργαλείων είναι η απόδοση σύνταξης σε σύντομο χρονικό διάστημα με τα υπάρχοντα ηλεκτρονικά στοιχεία κάθε ασφαλισμένου, με τον έλεγχο των στοιχείων να γίνεται σε επόμενο στάδιο.

Αυτή η μεγάλη αλλαγή είναι πλέον εφικτή χάρη στην ωρίμανση της ψηφιακής μεταρρύθμισης του κράτους από την Κυβέρνηση του Κυριάκου Μητσοτάκη. Από αυτές τις αλλαγές, που αλλάζουν την καθημερινότητα όλων των Ελλήνων προς το καλύτερο, γίνεται εύκολα αντιληπτή η τεράστια σημασία του έργου που επιτελείται στον τομέα της ψηφιακής πολιτικής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Έχω την τιμή, κυρίες και κύριοι συνάδελφοι, να σας ανακοινώσω ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή.

Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Ευχαριστώ, κύριε Πρόεδρε.

Θέλω να κάνω ένα σχόλιο, κύριε Πρόεδρε, για τα προηγούμενα που είδαμε, γιατί μόνο θλίψη -τουλάχιστον σε εμάς- προκαλεί στην Ελληνική Λύση η εικόνα του ελληνικού Κοινοβουλίου πριν από λίγα λεπτά. Και θα έλεγα ότι θα μπορούσε κάποιος να το δει με συμπάθεια, γιατί υπήρχε μια προσωπική αντιπαράθεση μεταξύ δύο Βουλευτών, μία αντιδικία. Αλλά απορώ, το σόου προς τι; Στα κανάλια, για να παίξει το βράδυ η κόντρα του κ. Πολάκη με τη Νέα Δημοκρατία;

Εγώ ρωτώ πολιτικά πλέον τη Νέα Δημοκρατία, τον ΣΥΡΙΖΑ και το ΚΙΝΑΛ, πού διαφωνείτε, κύριοι, πείτε μου στα μείζονα ζητήματα που απασχολούν τον ελληνικό λαό; Δυστυχώς πουθενά. Και όχι μόνο δεν διαφωνείτε, αλλά υποκριτικά οι του ΣΥΡΙΖΑ με τη Νέα Δημοκρατία διαγκωνίζονται, λογομαχούν στο Κοινοβούλιο για να ικανοποιήσουν τα ταπεινά οπαδικά ένστικτα των ψηφοφόρων τους, για να συσπειρώσουν τον δικό τους λαό.

Όμως μπορώ να σας δώσω πλείστα όσα παραδείγματα ότι συγκυβερνάτε, συγκυβερνάτε και είστε υπόγεια συγκυβερνώντες και μετά τις εκλογές ΣΥΡΙΖΑ, ΚΙΝΑΛ και Νέα Δημοκρατία θα κυβερνήσετε.

Κύριε Υπουργέ, η δήλωση του ξαδέρφου του κ. Τσίπρα ότι υπάρχει η καλή Νέα Δημοκρατία με την οποία θα συνεργαστούμε δεν δείχνει διάθεση άμβλυνσης των γωνιών για περαιτέρω συνεργασία; Δεν θα πω για τα νομοσχέδια, που το 50% και πλέον των νομοσχεδίων της Νέας Δημοκρατίας τα ψηφίζει σήμερα ο ΣΥΡΙΖΑ. Κατά το παρελθόν το 60% και πλέον των νομοσχεδίων του ΣΥΡΙΖΑ ψήφιζε η Νέα Δημοκρατία, όταν κυβέρνησε ο ΣΥΡΙΖΑ.

Θα αναφέρω τη δήλωση του κ. Αποστολάκη, που έγινε προχθές. Λέει: «Ήδη και από τους δύο Αρχηγούς νομίζω ότι δηλώνεται μια τέτοια κατεύθυνση για συνεργασίες». Τα είπε ο άνθρωπος του κ. Τσίπρα, ότι ο ΣΥΡΙΖΑ και η Νέα Δημοκρατία, οι δύο Αρχηγοί, έχουν τάση για συνεργασίες. Χθες στο ΚΙΝΑΛ μάλωναν μεταξύ τους για το αν πρέπει να συνεργαστούν ή όχι.

Εδώ, στο ελληνικό Κοινοβούλιο, κύριε Υπουργέ, κάνετε μια λαθροχειρία και εσείς και ο ΣΥΡΙΖΑ και το ΚΙΝΑΛ -θα σας την πω τώρα- για την ωμή παραβίαση δημοκρατικών διαδικασιών. Οι υπάλληλοι της Βουλής έχουν κάνει ένα δικό τους Προεδρείο. Ήταν με 54% πρώτη η Νέα Δημοκρατία και έβγαλε Πρόεδρο και άλλα τρία μέλη. Ξαφνικά προχθές, ο Πρόεδρος αποπέμπεται, γιατί ένα μέλος της Νέας Δημοκρατίας πηγαίνει με την ομάδα του ΣΥΡΙΖΑ και του ΚΙΝΑΛ και κάνουν νέο Προεδρείο. Αδειάζει η Νέα Δημοκρατία τον δικό σας εκπρόσωπο, το δικό του Προεδρείο και πηγαίνει να συγκυβερνήσει, να συνδιοικήσει τον σύλλογο των εργαζομένων στη Βουλή μαζί με τον ΣΥΡΙΖΑ και το ΚΙΝΑΛ.

Κύριε Υπουργέ, φαίνεται ότι ωρίμασαν οι χρόνοι. Και ωρίμασαν οι χρόνοι, επειδή η ανικανότητα της Κυβέρνησης οδηγεί τον ΣΥΡΙΖΑ και το ΚΙΝΑΛ να θέλουν να συγκυβερνήσουν. Όμως, να αδειάζετε μία ολόκληρη παράταξη που πήρε πλειοψηφία στις εκλογές του Συλλόγου των Υπαλλήλων της Βουλής, να αδειάζετε τον κ. Σιαμπάνη, τον προερχόμενο από τη Νέα Δημοκρατία Πρόεδρο, με τους άλλους τρεις, να φεύγει ένας από τους τέσσερις που είχατε εσείς και να πηγαίνει στους άλλους τρεις του ΣΥΡΙΖΑ και του ΚΙΝΑΛ, για να κάνουν Προεδρείο, αυτό είναι κατάφωρη παραβίαση δημοκρατικών διαδικασιών.

Αυτό, όμως, αποδεικνύει τι; Ότι για ακόμη μια φορά, κύριε Χατζηδάκη, η Ελληνική Λύση είναι πολύ πιο μπροστά από εσάς και πολύ πιο μπροστά από όλους σας. Σας λέγαμε ότι θα συγκυβερνήσετε.

Έρχεται, κύριε Χατζηδάκη. Σε λίγο στα έδρανα μπορεί να είναι ο κ. Πολάκης μαζί σας στην επόμενη κυβέρνηση. Ναι, εκπλήσσεσθε, γιατί καταλαβαίνετε ότι υπάρχει μια δυσκολία. Το αντιλαμβάνομαι, αλλά τα λέει ο ξάδερφος του κ. Τσίπρα, τα λέει το δεξί χέρι του Τσίπρα, ο κ. Αποστολάκης, τα λέμε όλοι πλέον.

Όσο για το ΚΙΝΑΛ, μια ζωή απόν. Αυτοί μαλώνουν ακόμα για το αν συγκυβερνήσουν μαζί σας ή με τους συριζαίους. Αυτά είναι τραγικά πράγματα για τη δημοκρατία.

Ειλικρινά, κύριε Υπουργέ, το δούλεμα είναι πασιφανές πλέον, αλλά θα έρθουν οι εκλογές και θα πάρετε τα επίχειρα αυτών των διαδικασιών σας. Και ποια θα είναι αυτά; Θα πάρετε, επαναλαμβάνω, αυτό που σας αξίζει, ένα ποσοστό κάτω από το 25%, από ό,τι φαίνεται, παρά τις ψεύτικες δημοσκοπήσεις.

Πάμε στα καθ’ ημάς.

Η ακρίβεια, κύριε Χατζηδάκη, καλπάζει. Η Κυβέρνηση συνεδριάζει καθημερινά για να αποφασίσει, όπως λέει, τι θα κάνει με τα όσα πρέπει να κάνει, τα μέσα που πρέπει να λάβει.

Σας το έχουμε πει, κύριε Χατζηδάκη, εδώ και πάρα πολύ καιρό. Ακούστε την Ελληνική Λύση.

Ασκείτε, δυστυχώς, κύριε Χατζηδάκη και εσείς και η Κυβέρνησή σας, επιδοματική πολιτική. Τι σημαίνει αυτό; Ότι το ένα τρίτο της χώρας βασίζεται στην πολιτική μιζέρια.

Όταν δίνεις επιδόματα στο ένα τρίτο των Ελλήνων, που είναι δανεικά, κύριε Υπουργέ, κύριε Χατζηδάκη, είναι δυσάρεστη εικόνα. Δεν είναι κρίμα που παράγεται στον τόπο σου.

Είναι κρίμα που δανείζεσαι, κύριε Χατζηδάκη και το δίνεις με επιδόματα. Όμως, αυτό δεν σημαίνει παραγωγή. Σημαίνει, επαναλαμβάνω, υπερχρέωση έτι περαιτέρω και η Ελλάδα θυμίζει ένα καρυδότσουφλο στις διεθνείς τρικυμίες. Καμμία σοβαρή απόσταση.

Από τις πιο ευάλωτες χώρες είμαστε, κύριε Χατζηδάκη. Δεν θα σας πω ότι είμαστε οι πρώτοι στο χρέος -το προσπερνώ- αλλά λείπει το οικονομικό παραγωγικό βάθος σε αυτή τη χώρα.

Οι προτεραιότητες που πρέπει, κύριε Χατζηδάκη, να πάρετε τώρα για τις επόμενες εκλογές -όλοι μαζί να τις συζητήσουμε- είναι: Ενεργειακή αυτάρκεια μέσω λιγνιτών και φυσικού αερίου και πυρηνικό εργοστάσιο, όπως ετοιμάζεται να κάνει η Γαλλία και η Γερμανία εσχάτως, μαζική ψηφιοποίηση και μείωση του δημοσίου, που ακούω από εσάς προσωπικά επί δέκα χρόνια για γραφειοκρατία, για κωλυσιεργία.

Μπορώ να παραθέσω άπειρα παραδείγματα παθογενειών. Δεν κάνατε τίποτα. Επίσης, αμυντική τεχνολογία και πρωτογενής τομέας. Αυτοί είναι οι πυλώνες ενός παραγωγικού μοντέλου άξιου λόγου. Κάποια στιγμή, όμως, να το κάνουμε και πράξη. Δεν πηγαίνει έτσι πουθενά.

Βγαίνει ο κ. Σταϊκούρας -που μέχρι πριν έναν μήνα, κύριε Χατζηδάκη, εδώ, τα έλεγε σε μένα ότι όλα πάνε καλά, ότι η οικονομία πάει καλά- χθες και λέει ότι βυθιζόμαστε σε νέα κρίση. Δηλαδή, χρειάστηκε τρία χρόνια να καταλάβει αυτό που του λέει η Ελληνική Λύση επί τρία χρόνια, ότι έτσι δεν πάμε καλά με δανεικά. Πρέπει να παράγει ο τόπος.

Για να καταλάβετε πόσο φαιδρή είναι η κατάσταση, βγαίνει Υπουργός της Κυβέρνησή σας και λέει -ακούστε- «θα λάβουμε μέτρα εναντίον των ψητοπωλείων», για το σουβλάκι.

Επιτέλους, κύριε Χατζηδάκη, να κτυπήσετε το καρτέλ στο σουβλάκι! Ναι, ανακοίνωσε Υπουργός της Νέας Δημοκρατίας ότι θα κτυπήσει το καρτέλ στο σουβλάκι!

Είναι τραγικά αυτά, πραγματικά! Κάποιοι από σας τουλάχιστον διατηρήστε τη σοβαρότητά σας. Μην ακούτε αυτούς που λένε ανοησίες και μην τους αφήνετε να μιλούν.

Θα δώσω ένα παράδειγμα, μιας και μιλάμε για το κρέας. Δεν κάνατε κάτι για τις ζωοτροφές, που αυξάνουν την τιμή του κρέατος, κύριε Υπουργέ. Παραδείγματος χάριν, κτηνοτρόφος ψηφοφόρος της Νέας Δημοκρατίας μου τηλεφώνησε και μου είπε ότι αγόρασε καλαμπόκι για τα ζώα του. Τρεις εβδομάδες πριν είχαν 15 ευρώ τα σαράντα κιλά. Μια εβδομάδα πριν είχαν 18 ευρώ, σήμερα 21 ευρώ. Αυτά είναι τραγικά λάθη. Από κάπου ξεκινήστε επιτέλους!

Πάμε στην ενέργεια, το μεγαλύτερο έγκλημά σας. Λάθος πρώτο. Χθες από τις δηλώσεις του Πρωθυπουργού η Ελληνική Λύση για ακόμη μια φορά δικαιώθηκε. Για ακόμη μια φορά ο Πρωθυπουργός ήρθε στη γραμμή της Ελληνικής Λύσης, στη γραμμή της λογικής, που λέγαμε εξορύξεις, εξορύξεις, εξορύξεις, εξορύξεις φυσικού αερίου και πετρελαίου. Η εμμονή του στα «πράσσειν άλογα», στην «πράσινη» ενέργεια, στα φουρφουράκια και όλα αυτά οδήγησαν τον Έλληνα να πληρώνει κάθε μήνα τεράστια ποσά, ακριβά, για τα καύσιμά του, για τη θέρμανσή του, για το αυτοκίνητό του, για την παραγωγή προϊόντων. Δικαίωσή μας, αλλά είναι γλυκόπικρη η γεύση για δύο λόγους.

Ο πρώτος λόγος, κύριε Υπουργέ, είναι ο εξής. Ήσασταν Υπουργός και κάποτε, το 2011, αν δεν κάνω λάθος, είχα κάνει μια ερώτηση προς εσάς. Τα ίδια έλεγα και τότε. Δεν έχω αλλάξει απόψεις εγώ. Υπάρχει φυσικό αέριο, υπάρχει και πετρέλαιο. Γιατί, όμως, ο Πρωθυπουργός άφησε τον Πατραϊκό εκτός, που είναι πιστοποιημένο ότι υπάρχουν διακόσια εκατομμύρια βαρέλια; Ήταν έτοιμο να τρυπήσει το πρώτο τρυπάνι. Γιατί άφησε εκτός τον Πατραϊκό κόλπο; Γιατί άφησε έξω τα οικόπεδα του τουρκολιβυκού μνημονίου; Και γιατί ο Πρωθυπουργός της χώρας με μια περίεργη δήλωση λέει ότι θα χρειαστούμε δέκα χρόνια;

Μα, οι Αιγύπτιοι, κύριε Χατζηδάκη, ξεκίνησαν πριν από τέσσερα χρόνια και τώρα βγάζουν φυσικό αέριο. Γιατί μόνο στην Ελλάδα; Θα μου πείτε «γραφειοκρατία, κωλυσιεργία».

Εύχομαι η συστράτευση στη γραμμή της Ελληνικής Λύσης της Νέας Δημοκρατίας για την εξόρυξη φυσικού αερίου και πετρελαίου να μην είναι ένα προεκλογικό πυροτέχνημα, να μην το κάνει δηλαδή για τις εντυπώσεις, ταΐζοντας ελπίδα στον ελληνικό λαό. Εύχομαι!

Και επειδή έχω κουραστεί να δίνω στοιχεία, έχω μπροστά μου την έκθεση του Ινστιτούτου Ενέργειας Νοτιοανατολικής Ευρώπης, 11 Απριλίου του 2022.

Εδώ μέσα, αγαπητέ μου, κύριε Χατζηδάκη, επειδή ο Πρωθυπουργός έλεγε πάλι χθες «αν έχει, να δούμε κ.λπ.», είναι το πιο σημαντικό ινστιτούτο που ασχολείται με το φυσικό αέριο και το πετρέλαιο. Πρακτικά του ελληνικού Κοινοβουλίου: Μόνο σε δύο σημεία λέει αυτό το Ινστιτούτο, το ΙΕΝΕ, ότι έχουμε 250 δισεκατομμύρια ευρώ κοιτάσματα.

Ακούστε το νούμερο εσείς που με βλέπετε και πεινάτε σήμερα. Είναι 250 δισεκατομμύρια ευρώ-δολάρια κοιτάσματα. Εδώ και δεκαετίες το έλεγα. Γελούσατε, με κοροϊδεύατε. Θυμάμαι τον πρώην Υπουργό Εθνικής Οικονομίας, τον κ. Παπακωνσταντίνου, του ΠΑΣΟΚ, ΚΙΝΑΛ -δεν ξέρω πώς λέγονται αυτοί, μια ζωή εξαφανισμένοι είναι- να με κοροϊδεύει.

Χαμογελάτε, κύριε Χατζηδάκη. Αν δεν κάνω λάθος, μαζί ήμασταν στο Περιστύλιο με τον κ. Σαχίνη, όταν με φώναξε ο Παπακωνσταντίνου και μου είπε: «Καλώς τον πετρελαιά, που θα βρει πετρέλαιο στην Ελλάδα!». Δεν θα πω για τον Πρετεντέρη, που θα έπινε ένα ποτήρι πετρέλαιο, δεν μιλώ για όλους αυτούς που κορόιδευαν. Όμως, όλοι σήμερα έρχεστε και μας επιβεβαιώνετε.

Να σας πω τι άλλα λάθη κάνετε, κύριε Χατζηδάκη ή τι ψέματα λένε οι Υπουργοί σας στον ελληνικό λαό. Το plan B της Κυβέρνησης για την ενέργεια είναι πραγματικά κωμικό.

Είναι κωμικό, κύριε Χατζηδάκη. Θα βάλετε, λέει, τάνκερ στη Ρεβυθούσα, χωρητικότητας εκατόν σαράντα χιλιάδων κυβικών μέτρων, μόνιμα ελλιμενισμένο για να έχουμε φυσικό αέριο. Η μέση ημερήσια κατανάλωση ρωσικού φυσικού αερίου στη χώρα μας είναι 7,3 εκατομμύρια κυβικά. Δηλαδή, το ποσοστό αποθηκεύσεως θα είναι 2%. Και λέτε στον ελληνικό λαό ότι έχουμε.

Βγαίνει ο Υπουργός και λέει ότι έχουμε, κύριε Χατζηδάκη, ότι είμαστε καλυμμένοι. Με 2%; Δεν γίνεται. Μην κοροϊδεύετε τον κόσμο.

Η άλλη εμμονή σας που πληρώνει ο Έλληνας ακριβά, πανάκριβα από το υστέρημά του, από τον μισθό του, από τη σύνταξή του είναι η κατάργηση των λιγνιτών. Επί τρία ολόκληρα χρόνια σας το έλεγα εγώ εδώ, το είπα και στον Πρωθυπουργό: «Μην κλείνεις τους λιγνίτες». Τους έκλεισε, έγινε αυτό που λέγαμε «το εφαλτήριο της αύξησης της τιμής». Δυστυχώς πήγε σε δυσθεώρητα ύψη η τιμή του ρεύματος και σήμερα αυτό το αποτέλεσμα της κακής επιλογής της Κυβέρνησης το πληρώνει ο μέσος Έλληνας πολίτης. Γιατί;

Και μάλιστα –αυτό είναι το χειρότερο από όλα- δεν λέει: «Κάναμε λάθος, ανοίγουμε τις λιγνιτικές μονάδες». Πάει στην Κοζάνη, ανοίγει φωτοβολταϊκό πάρκο και εκεί ψιθυριστά λέει ότι θα ανοίξουμε τις λιγνιτικές μονάδες. Γιατί;

Συνεχίζετε να σπέρνετε ανεμογεννήτριες και φωτοβολταϊκά. Ο ΑΔΜΗΕ αναφέρει ασφυξία στο δίκτυο από τις ΑΠΕ. Τα δίκτυα έχουν κορεστεί, κύριε Χατζηδάκη. Μέσα σε δεκαπέντε μήνες τα αιτήματα σύνδεσης έφτασαν στα 19,3 GW. Δηλαδή, ενώ λέει ο ΑΔΜΗΕ ότι δεν θέλει άλλο ρεύμα από ΑΠΕ –κύριε Χατζηδάκη μου, είστε κι εσείς λάτρης των ΑΠΕ- ότι δεν μπορεί, γιατί δεν μπορεί να αποθηκεύσει, εσείς δίνετε κι άλλες άδειες. Αν πάτε στο Λαύριο τώρα, είναι γεμάτο από ανεμογεννήτριες, έχουν ελλιμενιστεί και περιμένουν μεγάλοι σωλήνες και πυλώνες. Γιατί; Όλα η μπίζνα είναι; Όλα για να βγάλουν λεφτά οι κολλητοί μας, οι πάροχοι κι αυτοί που κάνουν ανεμογεννήτριες;

Ας τα πάμε στον ελληνικό λαό. Δώστε τα δισεκατομμύρια αυτά όχι στις ανεμογεννήτριες, αλλά στον φτωχό Έλληνα, σε αυτόν που πεινάει. Γιατί δεν το κάνετε;

(Χειροκροτήματα από την πτέρυγα της Ελληνικής Λύσης)

Και για να καταλάβετε, κύριε Χατζηδάκη, τι λάθη κάνετε, σας αναφέρω το εξής: Πήγε ο Πρωθυπουργός στη Φλώρινα και στην Κοζάνη και εγκαινίασε ένα μέγα φωτοβολταϊκό πάρκο –ο Πρωθυπουργός το εγκαινίασε, τον άνθρωπο τον διασύρουν οι ίδιοι οι σύμβουλοί του, κύριε Χατζηδάκη- το ξέρετε; Μπράβο. Αυτή η περιοχή έχει ηλιοφάνεια εκατόν είκοσι μέρες τον χρόνο. Η Φλώρινα έχει θερμοκρασίες μείον 10 και μείον 15 βαθμούς, έχει ηλιοφάνεια εκατόν είκοσι μέρες και μέγιστη θερμοκρασία 24 βαθμούς! Πώς, γιατί το κάνατε; Για πείτε μου εσείς.

Θα σας πω εγώ, γιατί η επιδότηση εκεί είναι 90%. Αντί να πάτε κάπου στην Πελοπόννησο –σας λέω εγώ κάποια σημεία, έτσι;- κάπου που να έχει και ήλιο, εσείς καταστρέφετε χιλιάδες στρέμματα γης στην Κοζάνη. Αντί να επιδοτείτε, λοιπόν, τα φωτοβολταϊκά, επιδοτείστε την παραγωγή πλούτου, τον αγρότη και τον κτηνοτρόφο.

Κι εδώ θα σας το πω, για να το καταλάβετε. Κάνετε κι άλλο λάθος. Σας καταθέσαμε πλήρη μελέτη, κύριε Χατζηδάκη. Κάθισαν δέκα εμπειρογνώμονες δικοί μας μαζί με τον Μιχάλη Χριστοδουλίδη και έκαναν προμελέτη –χωρίς να δώσετε ούτε ένα ευρώ εσείς, εμείς πληρώσαμε, η Ελληνική Λύση, όπως κάνουμε σε όλες τις μελέτες μας- για τη δημιουργία πυρηνικού εργοστασίου. Η Βρετανία κάνει σχέδια για κατασκευή επτά νέων πυρηνικών εργοστασίων και η Γερμανία για άλλα τρία. Σας το καταθέσαμε. Τίποτα! Κανείς δεν μιλάει.

Επίσης, κύριε Χατζηδάκη, κάνατε λάθος με τον EastMed. Κύριε Χατζηδάκη, ο μοναδικός αγωγός αντιρωσικών συμφερόντων είναι ο EastMed. Εμείς πολεμάμε για να γίνει ο EastMed και η Νέα Δημοκρατία πολεμάει για να μη γίνει ο EastMed, μαζί με τον ΣΥΡΙΖΑ και το ΚΙΝΑΛ. Σας τα λέω με πολύ απλά λόγια.

(Χειροκροτήματα από την πτέρυγα της Ελληνικής Λύσης)

Και βέβαια, εμείς δεν είμαστε επικριτικοί, πρέπει να κάνουμε και προτάσεις. Πώς μπορεί, λοιπόν, μία Κυβέρνηση να λειτουργήσει τώρα; Είναι αργά, όμως πρέπει τώρα! Μειώστε τον ΦΠΑ σε είδη πρώτης ανάγκης, δηλαδή, ενέργεια και αγροτικά εφόδια, ώστε να μην αισχροκερδεί το δημόσιο, δυστυχώς. Ποιος αισχροκερδεί με τον ΦΠΑ; Το δημόσιο, γιατί έχει έσοδα. Αυτή είναι η αλήθεια.

Επίσης, ακούστε. Μειώστε τις ασφαλιστικές εισφορές, για να αυξηθούν πραγματικά τα εισοδήματα των εργαζομένων, χωρίς όμως να επιβαρυνθούν οι επιχειρήσεις και να πάμε σε απολύσεις των εργαζομένων.

Και εδώ είναι η μεγάλη λύση και όποιος θέλει, κύριε Χατζηδάκη, το κάνει. Το είπα σήμερα το πρωί στην ΕΡΤ. Καταργήστε τον ΕΤΜΕΑΡ που τον παίρνουν έξι οικογένειες από τη ΔΕΗ μέσα από τα τιμολόγια της ΔΕΗ. Είναι 800 εκατομμύρια ευρώ ετησίως. Να γίνει αναστολή για δύο έτη.

(Χειροκροτήματα από την πτέρυγα της Ελληνικής Λύσης)

Επίσης, κλείστε τις ανεξάρτητες αρχές των τεμπέληδων που δίνουμε 600 εκατομμύρια ευρώ ετησίως, για να βολεύετε δύο χιλιάδες τριακόσιους ανθρώπους δικούς σας, πραιτοριανούς και να παίρνουν πέντε και έξι χιλιάρικα τον μήνα. Αναστολή στα 800 εκατομμύρια από τον ΕΤΜΕΑΡ και στα 600 εκατομμύρια από τις ανεξάρτητες αρχές επί δύο έτη, είναι 1,4 δισεκατομμύρια ευρώ ανά έτος, άρα 2,8 δισεκατομμύρια να πάρει ο Έλληνας συνταξιούχος, ο μισθωτός, ο υπάλληλος, ο ανάπηρος και αυτός που δικαιούται χρήματα.

(Χειροκροτήματα από την πτέρυγα της Ελληνικής Λύσης)

Επίσης, κάντε ό,τι έκανε και ο Ντράγκι, ο οποίος είναι από τους ανθρώπους που συμπαθείτε πολύ εκεί στη Νέα Δημοκρατία ως τραπεζίτης, γνωστός άνθρωπος της Γερμανίας. Ελέγξτε την ενεργειακή αγορά! Καταργήστε το χρηματιστήριο αξιών!

Κύριε Χατζηδάκη, πριν έναν μήνα έγινε ένα συνέδριο στη Θεσσαλονίκη. Ξέρετε πόση είναι η αξία των ορυκτών στη χώρα μας; Το ανέφεραν πανεπιστημιακοί καθηγητές, ψάξτε στα Πρακτικά, το κατέθεσα πριν λίγο καιρό. Στη μάνα ελληνική γη υπάρχουν αποθηκευμένα 2,4 τρισεκατομμύρια ευρώ. Υπάρχουν 2,4 τρισεκατομμύρια σε ορυκτά! Το ανέφεραν στο συνέδριο ο Καθηγητής κ. Φιλιππάκης και άλλοι είκοσι επτά από αμερικανικά και ευρωπαϊκά πανεπιστήμια.

Τι πράξατε εδώ και δεκαετίες; Μηδέν! Μηδέν! Δυστυχώς όλη αυτή η αποτυχία του ΣΥΡΙΖΑ, του ΚΙΝΑΛ και της Νέας Δημοκρατίας –θα το πω ωμά- έχει ονοματεπώνυμο: Λέγεται Νέα Δημοκρατία, Κυριάκος Μητσοτάκης, ΠΑΣΟΚ-ΚΙΝΑΛ και ΣΥΡΙΖΑ. Είστε ίδιοι σε όλα, ακόμα και στις αποτυχίες.

(Χειροκροτήματα από την πτέρυγα της Ελληνικής Λύσης)

Θέλω να κάνω μια ερώτηση στον Υπουργό τώρα και να μου απαντήσει.

Κύριε Υπουργέ, γράφτηκε στον Τύπο και δεν ξέρω αν ισχύει, ρωτάω τώρα εγώ. Στο Υπουργείο Εργασίας βγάλατε την υποδιευθύντρια; Έτσι μου λένε, ότι η υποδιευθύντρια στο Υπουργείο Εργασίας που διαχειρίζεται το 1,8 δισεκατομμύρια από τα αποθεματικά των ασφαλιστικών, έχει βγει και μπαίνει ένας –λέει- που είναι από τον κ. Βενιζέλο, Πασοκοκινάλ. Όχι, εάν δεν το ξέρετε εσείς, ψάξτε το λιγάκι. Πώς βγήκε αυτή; Ποιος την έβγαλε την υποδιευθύντρια; Ισχύει αυτή η είδηση; Γράφεται σήμερα στον Τύπο. Να μας απαντήσετε κι εγώ θα το ακούσω. Γιατί, αν βγάζετε τους δικούς σας τους νεοδημοκράτες, για να βάζετε του ΚΙΝΑΛ, του Βενιζέλου, ε, ορίστε ακόμη μια απόδειξη –πέραν όσων λέγαμε- ότι θα συγκυβερνήσετε. Θα κάνετε την ανάγκη φιλότιμο, θα σφίξετε τα δόντια και θα συγκυβερνήσετε όλοι μεταξύ σας. Και φαίνεται.

Κι εδώ θα ήθελα να πω κάτι, επειδή προανέφερα τα της Ρωσίας. Κύριε Χατζηδάκη μου, η Δύση, πραγματικά, όπως την εννοείτε εσείς, δεν έχει καμμία σχέση με αυτό που εννοούμε εμείς, δηλαδή τη Δύση του ανθρωπισμού, της αλληλεγγύης, του διαφωτισμού. Η Δύση του ανθρώπου που βοηθάει ο ένας τον άλλο, δεν υπάρχει, δεν υφίσταται.

Η Δύση δεν ενδιαφέρεται για τους χριστιανούς. Έγινε σφαγή από τους Αζερμπαϊτζανούς στους Αρμενίους. Δεν άνοιξε ρουθούνι! Ούτε η Νέα Δημοκρατία ούτε ο Υπουργός Εξωτερικών, κανένας δεν μίλησε. Οι Δυτικοί δεν δείχνουν τόσο ζήλο όταν σφάζονται οι χριστιανοί. Όταν όμως συμβαίνει κάτι άλλο που βολεύει στα δικά τους συμφέροντα, προστρέχουν. Ο ψευτοευρωπαϊσμός μεταλλάχθηκε στην Ελλάδα σε μπλοκ εξουσίας. Για εμάς δεν υπάρχει ψευτοευρωπαϊσμός, υπάρχει Ελληνισμός και Ευρώπη. Δεν υπάρχει ψευτοευρωπαϊσμός, τελεία και παύλα.

(Χειροκροτήματα από την πτέρυγα της Ελληνικής Λύσης)

Δεν θα πω για τον Αζοφίτη που χειροκροτήσατε, η ιστορία το έγραψε, κύριοι της Νέας Δημοκρατίας, κύριοι του ΣΥΡΙΖΑ και του ΚΙΝΑΛ. Χειροκροτήσατε τους ναζί των ταγμάτων Αζόφ. Η μεγαλύτερη ύβρις στον Ναό της Δημοκρατία είναι η ώρα που έβλεπα νεοδημοκράτες Βουλευτές, κιναλίτες και συριζαίους να χειροκροτούν τους ναζί. Είναι ντροπή και αίσχος αυτό που έγινε. Και μάλιστα, αυτός που λέγατε, κύριε Χατζηδάκη, με ενημέρωσαν ότι δεν ήταν και Έλληνας. Γεωργιανός μισθοφόρος ήταν. Αυτόν χειροκροτήσατε.

Και να πω και το εξής, για να κλείσω σε λίγο. Όλοι εσείς εδώ –κι εγώ μαζί σας, κύριε Δαβάκη- χειροκροτούμε τον ελληνικό λαό της Ουκρανίας που αμύνεται υπέρ πίστεως. Και πρέπει να το κάνουμε όλοι. Ένας λαός που αμύνεται, είναι ο αδύναμος λαός και οι Έλληνες έχουν μάθει να στηρίζουν τους αδυνάμους. Αληθές.

Όμως, η λογική σας ότι η Ουκρανία μπορεί να αμύνεται έναντι της εισβολής της Ρωσίας, αλλά η Ελλάς πρέπει να συρθεί σε διάλογο με την Τουρκία, για να μην υπάρξει πόλεμος, δεν είναι ελληνοπρεπής λογική.

(Χειροκροτήματα από την πτέρυγα της Ελληνικής Λύσης)

Το λέω με πόνο ψυχής, γιατί οι Τούρκοι διεκδικούν νησιά. Διεκδικούν την Κύπρο, διεκδικούν νησιά, διεκδικούν κομμάτια εδάφους. Εκεί να μην αμυνθούμε; Γιατί πρέπει να πάμε σε διάλογο και να συρθούμε;

Είναι ερωτήσεις που χρειάζονται απαντήσεις, διότι και χθες είδαμε τι έγινε στο Αιγαίο με τους Τούρκους, παρά τα όσα φιλότιμα επιχειρεί ο Πρωθυπουργός σε σχέση με τη διπλωματία και την κουβέντα με τον Τούρκο. Τι κουβέντα να κάνουμε με τον Τούρκο που ουδέποτε η Τουρκία εφήρμοσε τα συμφωνηθέντα. Ποτέ!

Κύριε Χατζηδάκη, με όλα αυτά που σας είπα –και πολλά άλλα θα πω σε λίγο, θέλω ένα δευτερόλεπτο ακόμα- θα φάτε στις εκλογές μια εκλογική ρήτρα αναπροσαρμογής που θα είναι όλη δικιά σας. Θα φάτε μια ρήτρα αναπροσαρμογής που θα είναι όλη δικιά σας, κύριε Χατζηδάκη, αλλά θα είναι προς τα κάτω, δεν θα είναι προς τα πάνω. Αυτή θα είναι η ρήτρα αναπροσαρμογής και θα είναι όλη δικιά σας.

Και για να καταλάβετε ποια είναι η διαφορά η δική μας, εμείς τα βάζουμε με ένα κράτος. Τιμούμε ένα κράτος, κύριε Χατζηδάκη, το Ισραήλ. Το Ισραήλ στον πρωτογενή του τομέα, στην εθνική του άμυνα και στην κοινωνική του αλληλεγγύη είναι σωστά δομημένο.

Η Ελληνική Λύση δεσμεύεται ότι η Ελλάδα θα γίνει Ισραήλ σε επίπεδο οργάνωσης και δομών εξουσίας, είτε το θέλουν είτε δεν το θέλουν κάποιοι.

(Χειροκροτήματα από την πτέρυγα της Ελληνικής Λύσης)

Όταν βγαίνει ο πρέσβης του Ισραήλ, κύριε Χατζηδάκη, για τις δηλώσεις της Νούλαντ και λέει: «Τιμώ την κ. Νούλαντ, αλλά το ποιος θα κάνει τους αγωγούς είναι υπόθεση δική μας» -για τον αγωγό EastMed αναφερόταν ο πρέσβης- και από τη δική μας πλευρά υπάρχει σιωπή, δεν υπάρχει μία δήλωση, ούτε καν μία κίνηση, σημαίνει κάτι, ότι το Ισραήλ, οι Υπουργοί τους, οι Πρόεδροί τους, οι Πρωθυπουργοί τους τιμούν την εθνική τους κυριαρχία, ενώ η Ελλάς διαπραγματεύεται την εθνική της κυριαρχία.

Άκουσα και έναν Υπουργό και δεν μπορώ να καταλάβω πώς οι νεοδημοκράτες Βουλευτές, κύριε Χατζηδάκη, τιμούν τέτοια λόγια. Άκουσα Υπουργό δικό σας να λέει ότι είναι ντροπή να αγοράζουμε φυσικό αέριο από τη Ρωσία. Και εγώ αναρωτιέμαι: Είναι ντροπή να αγοράζεις φυσικό αέριο από τη Ρωσία; Τζάμπα το παίρνεις; Πρώτον, το πληρώνεις. Δεύτερον, δεν είναι ντροπή να παίρνεις αρβύλες και λάστιχα για τον Στρατό από την Τουρκία; Μα, είμαστε με τα καλά μας; Να το λέει Υπουργός της Νέας Δημοκρατίας; Δεν είναι ανήθικο αυτό; Πόσο ηθικό είναι να αγοράζεις από την Τουρκία, να δίνεις όπλα στην Τουρκία με τα χρήματά σου, όταν το χρειάζεσαι το φυσικό αέριο; Γιατί δεν μας είπε ο Υπουργός πώς θα καλυφθεί το φυσικό αέριο. Να σας πω εγώ, κύριε Χατζηδάκη. Θα πληρώνουμε τέσσερις φορές επάνω το αμερικανικό. Για να οικονομούν οι Αμερικανοί, πρέπει εμείς να φτωχύνουμε έτι περαιτέρω.

Πάμε και σε αυτό για το οποίο προειδοποιούσαμε, κύριε Χατζηδάκη. Νομίζω ότι δεν ήσασταν εδώ τότε, ο Πρωθυπουργός ήταν πάντως. Πρωτογενής τομέας. Τι πρέπει να κάνει η Ελλάδα, για να παράγει προϊόντα υψηλών προδιαγραφών, που να ανταποκρίνονται στην καθημερινότητα και στις συνθήκες της σημερινής εποχής; Πρωτοποριακός μηχανολογικός εξοπλισμός, χωρίς να πληρώνει ο αγρότης ΦΠΑ για να πάρει τα μηχανήματα αυτά. Γιατί ο Γερμανός ανταγωνιστής του, ο Ιταλός και οι υπόλοιποι έχουν και καλύτερες τιμές και μικρότερο ΦΠΑ. Πλήρως αυτοματοποιημένη παραγωγική διαδικασία, εφαρμογές σύγχρονης ρομποτικής τεχνολογίας. Τι λέω τώρα εγώ; Εδώ, ρε παιδιά, τεύτλα δεν παράγουμε και ζάχαρη εισάγουμε. Εσείς, κύριε Χατζηδάκη, εσείς στη Νέα Δημοκρατία και το ΚΙΝΑΛ κλείσατε τη ζάχαρη, τα εργοστάσια ζαχάρεως, όχι γιατί έτσι απλά «έμπαιναν» μέσα. Γιατί «έμπαιναν» μέσα για ποιο λόγο; Γιατί βάζατε κάτι αποτυχημένους Βουλευτές σας διευθύνοντες συμβούλους και «έβαζαν» μέσα την εταιρεία με υπέρογκους μισθούς. Αντί να καταγγείλετε αυτό, εσείς επειδή πονούσε το δόντι κόψατε το κεφάλι. Κλείσατε τις εταιρείες και τώρα κάνουμε εισαγωγή ζάχαρης εμείς που κάναμε εξαγωγές! Καταλαβαίνετε, κύριε Χατζηδάκη, τι ζημιά κάνατε στην ελληνική οικονομία; Μακεδονία και Θράκη είχαν πέντε εργοστάσια και εξαγωγικές μονάδες.

Βγαίνει τώρα άλλος Υπουργός και μου λέει: «Είναι προτεραιότητα της Νέας Δημοκρατίας ο πρωτογενής τομέας». Είναι να γελάς! Είναι να πέφτεις και να κλαις από τα γέλια, όταν μέσα από τα 40 τόσα δισεκατομμύρια δώσατε 150 εκατομμύρια. Κάπου τόσο είναι, 150 εκατομμύρια.

Τι λέει η Ελληνική Λύση, κύριε Χατζηδάκη; Για να καταλάβετε, εδώ είναι η διαφορά μας. Λέμε, από τώρα σχεδιάστε τα εννιακόσιες χιλιάδες στρέμματα στη Θεσσαλία που είναι ακαλλιέργητα να μη μείνει ούτε ένα εκατοστό γης χωρίς σπορά. Σπορά παντού! Να σπείρουμε σιτάρι, καλαμπόκι, φακές, έρχεται κρίση και πείνα. Το λέμε εδώ και πάρα πολύ καιρό. Διακόσιες πενήντα χιλιάδες τόνοι σιταριού, το 30% που χρειάζεται η Ελλάδα, το εισάγει από την Ουκρανία και τη Ρωσία. Το καταλαβαίνουμε αυτό; Η Ελλάς έχει 10% ικανότητα αυτάρκειας στο σιτάρι, που κάποτε κάναμε εξαγωγές!

Άρα, λοιπόν, πρέπει να ξεκινήσουμε επιτέλους ένα νέο παραγωγικό μοντέλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε Πρόεδρε, ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω, κύριε Πρόεδρε.

Κύριε Χατζηδάκη, το μετέφερα και στον Πρωθυπουργό, αλλά σας παρακαλώ πάρα πολύ να το ξαναπείτε. Προειδοποιούμε για το καλοκαίρι. Αεροσκάφη πυροσβεστικά δεν πήρατε. Τα ρωσικά Μπέριεφ δεν μπορούμε να τα πάρουμε πλέον, είμαστε χώρα εχθρική με τη Ρωσία. Θα καεί η Ελλάδα! Προειδοποιούμε εδώ, κρατήστε το βίντεο, ότι η Κυβέρνηση εκούσια ή μάλλον θα πω ακούσια –εκούσια, γιατί δεν αγόρασε αεροπλάνα- έκανε εχθρό τη Ρωσία, δεν θα μπορούμε να σβήσουμε, να έχουμε δυνάμεις αεροσκαφών πάνω από τις φωτιές. Προειδοποιούμε από τώρα, τα λέμε από τώρα, μπας και προλάβετε.

Και πώς αποδεικνύεται η ηθική χρεοκοπία της Νέας Δημοκρατίας; Διάγγελμα του Πρωθυπουργού το καλοκαίρι όταν είχαμε τις πυρκαγιές. Ο Βασίλειος Φιλώρας πήγε και βοήθησε στις πυρκαγιές ο άνθρωπος. Έπαιξε με τη ζωή του, κύριοι της Νέας Δημοκρατίας. Πέθανε την ώρα της πυρκαγιάς. Ο Πρωθυπουργός εισηγήθηκε στο Υπουργικό Συμβούλιο τιμητική σύνταξη στην οικογένεια. Μέχρι σήμερα, έναν χρόνο μετά, δεν έχει πάρει ούτε ένα ευρώ. Εκθέτετε τον Πρωθυπουργό της χώρας εσείς οι σύμβουλοί του, αλλά και ο ίδιος γιατί δεν ψάχνει να δει τι συμβαίνει και έτσι είστε Κυβέρνηση του φαίνεσθαι και όχι του είναι.

Ο Φιλώρας έπεσε για την πατρίδα, για να σβήσει φωτιές.

(Χειροκροτήματα από την πτέρυγα της Ελληνικής Λύσης)

Δεν τον ήξερα τον άνθρωπο, αλλά τιμή και δόξα σε τέτοιους ανθρώπους! Και είναι ντροπή για όλους να μη γίνεται αυτό που είπατε.

(Χειροκροτήματα από την πτέρυγα της Ελληνικής Λύσης)

Κλείνοντας, θα πω το εξής: Επιτέλους, αποφασίστε τι Κυβέρνηση είστε. Τα 100 ευρώ προστίμων πρέπει να τα πληρώσουν; Αφού ήρατε τα μέτρα, τα πήρατε πίσω πλέον. Διαγράψτε όλα τα πρόστιμα των Ελλήνων συνταξιούχων.

(Χειροκροτήματα από την πτέρυγα της Ελληνικής Λύσης)

Προσλάβετε τους Έλληνες υγειονομικούς, που είναι απεργοί πείνας έξω από το Υπουργείο Υγείας και τρέμει το φυλλοκάρδι μου μην πεθάνει κανένας.

(Χειροκροτήματα από την πτέρυγα της Ελληνικής Λύσης)

Είναι ντροπή αυτά τα πράγματα που γίνονται.

Και επίσης, για εμάς -και να το ξεκαθαρίσουμε εδώ, κύριε Χατζηδάκη-, δεν μπορεί να υπάρξει τέτοια ενωμένη Ευρώπη. Είναι μια Ευρώπη στη Δύση, είναι μια Ευρώπη ουρά των Αμερικανών, είναι μια Ευρώπη που υπηρετεί τους Αμερικανούς και όχι τους Ευρωπαίους πολίτες. Πώς μπορούμε να προχωρήσουμε στην πολυπόθητη ομοσπονδιοποίηση της Ευρώπης, όταν η εθνική συνείδηση των κρατών παραμένει ισχυρή και κυρίως τα συμφέροντα των Αμερικανών ποδηγετούν την ελεύθερη βούληση των κρατών-μελών της Ευρωπαϊκής Ενώσεως;

Θα πω κάτι ακόμα και κλείνω εδώ. Εάν ΣΥΡΙΖΑ, ΚΙΝΑΛ και Νέα Δημοκρατία, εάν αυτά τα κόμματα ήταν τόσο δραστήρια για τα ελληνοτουρκικά όσο για την Ουκρανία, η Ελλάδα σήμερα θα είχε τα σύνορα του Βυζαντίου.

(Χειροκροτήματα από την πτέρυγα της Ελληνικής Λύσης)

Θα είχαμε Βυζάντιο, εάν ήσασταν τόσο αγαπησιάρηδες με την Ελλάδα και την εθνική της κυριαρχία!

(Χειροκροτήματα από την πτέρυγα της Ελληνικής Λύσης)

Εμείς, ως Ελληνική Λύση, αγωνιζόμαστε για την ελευθερία των Ελλήνων, εσείς για την υποταγή τους. Εμείς για την ελευθερία της Ελλάδος, για την ελευθερία του έθνους, εσείς δεν ξέρω. Ξέρουμε, όμως, κάτι, η Μεγάλη Ιδέα δεν μπορεί να πραγματοποιηθεί σε μια στιγμή με ένα μόνο άλμα, αλλά είναι μια ανηφόρα, ένα βουνό, μια κοπιαστική πορεία, θέλει μόχθο, αγώνα, θέλει προσπάθεια, που μπορεί να διαρκέσει και δύο και τρία και πέντε και δέκα και είκοσι χρόνια. Εάν δεν μπορούμε να φτάσουμε κάποτε στο τέρμα, ως Ελληνική Λύση λέμε ότι αυτό δεν σημαίνει ότι θα παραιτηθούμε, θα πέσουμε, θα σηκωθούμε όρθιοι. Είμαστε υποχρεωμένοι να προχωράμε προς τα εμπρός, για να φτάσουμε στην κορυφή. Ο δρόμος τον οποίο χάραξε η Ελλάδα για την ιστορία της είναι ο δρόμος της Ελληνικής Λύσης, είναι ο αγώνας για την ελευθερία και τη δημοκρατία. Αυτόν τον δρόμο, τον δύσκολο δρόμο θα τον πορευτούμε εμείς στην Ελληνική Λύση με τα εκατομμύρια των Ελλήνων, για να ξανακάνουμε τους Έλληνες και την Ελλάδα περήφανη.

Ευχαριστώ πάρα πολύ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών κυρίων Ιωάννη Βρούτση και Παύλου Πολάκη.

Για την υπόθεση του συναδέλφου κ. Ιωάννη Βρούτση εψήφισαν συνολικά 263 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισε 1 Βουλευτής.

Κατά της άρσεως ασυλίας, δηλαδή «ΟΧΙ», εψήφισαν 262 Βουλευτές.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής απορρίπτεται.

Για την υπόθεση του συναδέλφου κ. Παύλου Πολάκη εψήφισαν συνολικά 260 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 159 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 101 Βουλευτές.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας, καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Κ.Ο | Ονοματεπώνυμο | Εκλ. Περιφέρεια | Ψήφος |
| **Σ.Α.Ψ: 1 (ΣΥΝΟΛΙΚΑ ΨΗΦΟΙ: NAI:1, OXI:262, ΠΡΝ:0)** |  |  |  |
| **Πράξη: Για την αξιόποινη πράξη της συκοφαντικής δυσφήμησης μέσω διαδικτύου κατ’ εξακολούθηση και δημόσια κατά το χρονικό διάστημα από 5.4.2021 έως 8.4.2021 με συνεντεύξεις σε διάφορους διαδικτυακούς τόπους (άρθρα 1, 14, 26, 27, 98, 363 εδ. β-α σε συνδ. με 362 Π.Κ.).     (ΣΥΝΟΛΙΚΑ ΨΗΦΟΙ: NAI:1, OXI:262, ΠΡΝ:0)** |  |  |  |
| ΕΛΛΗΝΙΚΗ ΛΥΣΗ | ΑΒΔΕΛΑΣ ΑΠΟΣΤΟΛΟΣ | Α΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΑΒΡΑΜΑΚΗΣ ΕΛΕΥΘΕΡΙΟΣ | ΣΕΡΡΩΝ | ΟΧΙ |
| ΑΝΕΞ. | ΑΔΑΜΟΠΟΥΛΟΥ ΑΓΓΕΛΙΚΗ | Α΄ ΑΘΗΝΩΝ | - |
| ΑΝΕΞ. | ΑΔΑΜΟΥ ΚΩΝΣΤΑΝΤΙΝΑ | Β΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΕΛΛΗΝΙΚΗ ΛΥΣΗ | ΑΘΑΝΑΣΙΟΥ ΜΑΡΙΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΑΘΑΝΑΣΙΟΥ ΧΑΡΑΛΑΜΠΟΣ | ΛΕΣΒΟΥ | ΟΧΙ |
| Νέα Δημοκρατία | ΑΚΤΥΠΗΣ ΔΙΟΝΥΣΙΟΣ | ΖΑΚΥΝΘΟΥ | ΟΧΙ |
| ΣΥΡΙΖΑ | ΑΛΕΞΙΑΔΗΣ ΤΡΥΦΩΝ | Β΄ ΠΕΙΡΑΙΩΣ | ΟΧΙ |
| ΕΛΛΗΝΙΚΗ ΛΥΣΗ | ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΑΛΕΞΟΠΟΥΛΟΥ ΧΡΙΣΤΙΝΑ | ΑΧΑΪΑΣ | ΟΧΙ |
| Νέα Δημοκρατία | ΑΜΑΝΑΤΙΔΗΣ ΓΙΩΡΓΟΣ | ΚΟΖΑΝΗΣ | ΟΧΙ |
| ΣΥΡΙΖΑ | ΑΜΑΝΑΤΙΔΗΣ ΙΩΑΝΝΗΣ | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΑΜΥΡΑΣ ΓΙΩΡΓΟΣ | ΙΩΑΝΝΙΝΩΝ | ΟΧΙ |
| ΣΥΡΙΖΑ | ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΑΧΑΪΑΣ | ΟΧΙ |
| Νέα Δημοκρατία | ΑΝΑΣΤΑΣΙΑΔΗΣ ΣΑΒΒΑΣ | Β΄ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΑΝΔΡΙΑΝΟΣ ΙΩΑΝΝΗΣ | ΑΡΓΟΛΙΔΟΣ | ΟΧΙ |
| Νέα Δημοκρατία | ΑΝΤΩΝΙΑΔΗΣ ΙΩΑΝΝΗΣ | ΦΛΩΡΙΝΗΣ | ΟΧΙ |
| ΜέΡΑ25 | ΑΠΑΤΖΙΔΗ ΜΑΡΙΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΥΡΙΖΑ | ΑΠΟΣΤΟΛΟΥ ΕΥΑΓΓΕΛΟΣ | ΕΥΒΟΙΑΣ | ΟΧΙ |
| Νέα Δημοκρατία | ΑΡΑΜΠΑΤΖΗ ΦΩΤΕΙΝΗ | ΣΕΡΡΩΝ | ΟΧΙ |
| ΣΥΡΙΖΑ | ΑΡΑΧΩΒΙΤΗΣ ΣΤΑΥΡΟΣ | ΛΑΚΩΝΙΑΣ | ΟΧΙ |
| ΕΛΛΗΝΙΚΗ ΛΥΣΗ | ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | Β΄ ΠΕΙΡΑΙΩΣ | ΟΧΙ |
| Νέα Δημοκρατία | ΑΥΓΕΝΑΚΗΣ ΕΛΕΥΘΕΡΙΟΣ | ΗΡΑΚΛΕΙΟΥ | ΟΧΙ |
| ΣΥΡΙΖΑ | ΑΥΓΕΡΗ ΘΕΟΔΩΡΑ(ΔΩΡΑ) | Β΄ θΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΗΛΕΙΑΣ | ΟΧΙ |
| ΣΥΡΙΖΑ | ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΚΕΡΚΥΡΑ | ΟΧΙ |
| Κίνημα Αλλαγής | ΑΧΜΕΤ ΙΛΧΑΝ | ΡΟΔΟΠΗΣ | ΟΧΙ |
| ΣΥΡΙΖΑ | ΑΧΤΣΙΟΓΛΟΥ ΕΥΤΥΧΙΑ | ΕΠΙΚΡΑΤΕΙΑΣ | ΟΧΙ |
| ΣΥΡΙΖΑ | ΒΑΓΕΝΑ-ΚΗΛΑΗΔΟΝΗ ΑΝΝΑ | ΛΑΡΙΣΗΣ | ΟΧΙ |
| ΕΛΛΗΝΙΚΗ ΛΥΣΗ | ΒΑΓΕΝΑΣ ΔΗΜΗΤΡΙΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΒΑΓΙΩΝΑΣ ΓΙΩΡΓΟΣ | ΧΑΛΚΙΔΙΚΗΣ | ΟΧΙ |
| Νέα Δημοκρατία | ΒΑΡΒΙΤΣΙΩΤΗΣ ΜΙΛΤΙΑΔΗΣ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΒΑΡΔΑΚΗΣ ΣΩΚΡΑΤΗΣ | ΗΡΑΚΛΕΙΟΥ | ΟΧΙ |
| ΣΥΡΙΖΑ | ΒΑΡΕΜΕΝΟΣ ΓΕΩΡΓΙΟΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| Νέα Δημοκρατία | ΒΑΡΤΖΟΠΟΥΛΟΣ ΔΗΜΗΤΡΙΟΣ | Β΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΠΕΛΛΗΣ | ΟΧΙ |
| ΣΥΡΙΖΑ | ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΕΠΙΚΡΑΤΕΙΑΣ | ΟΧΙ |
| ΣΥΡΙΖΑ | ΒΕΡΝΑΡΔΑΚΗΣ ΧΡΙΣΤΟΦΟΡΟΣ | Α΄ ΑΘΗΝΩΝ | ΟΧΙ |
| Νέα Δημοκρατία | ΒΕΣΥΡΟΠΟΥΛΟΣ ΑΠΟΣΤΟΛΟΣ | ΗΜΑΘΙΑΣ | ΟΧΙ |
| ΣΥΡΙΖΑ | ΒΕΤΤΑ ΚΑΛΛΙΟΠΗ | ΚΟΖΑΝΗΣ | ΟΧΙ |
| ΕΛΛΗΝΙΚΗ ΛΥΣΗ | ΒΙΛΙΑΡΔΟΣ ΒΑΣΙΛΕΙΟΣ | ΕΠΚΡΑΤΕΙΑΣ | ΟΧΙ |
| ΣΥΡΙΖΑ | ΒΙΤΣΑΣ ΔΗΜΗΤΡΙΟΣ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΒΛΑΣΗΣ ΚΩΝΣΤΑΝΤΙΝΟΣ | ΑΡΚΑΔΙΑΣ | ΟΧΙ |
| Νέα Δημοκρατία | ΒΛΑΧΟΣ ΓΕΩΡΓΙΟΣ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| Νέα Δημοκρατία | ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| Νέα Δημοκρατία | ΒΟΥΛΤΕΨΗ ΣΟΦΙΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΒΟΥΤΣΗΣ ΝΙΚΟΛΑΟΣ | Α΄ ΑΘΗΝΩΝ | ΟΧΙ |
| Νέα Δημοκρατία | ΒΡΟΥΤΣΗΣ ΙΩΑΝΝΗΣ | ΚΥΚΛΑΔΩΝ | ΟΧΙ |
| Νέα Δημοκρατία | ΒΡΥΖΙΔΟΥ ΠΑΡΑΣΚΕΥΗ | ΚΟΖΑΝΗΣ | ΟΧΙ |
| Νέα Δημοκρατία | ΓΕΡΑΠΕΤΡΙΤΗΣ ΓΕΩΡΓΙΟΣ | ΕΠΙΚΡΑΤΕΙΑΣ | ΟΧΙ |
| ΣΥΡΙΖΑ | ΓΕΡΟΒΑΣΙΛΗ ΟΛΓΑ | ΑΡΤΗΣ | ΟΧΙ |
| Νέα Δημοκρατία | ΓΕΩΡΓΑΝΤΑΣ ΓΕΩΡΓΙΟΣ | ΚΙΛΙΚΙΣ | ΟΧΙ |
| Νέα Δημοκρατία | ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΓΙΑΝΝΑΚΗΣ ΣΤΕΡΓΙΟΣ | ΠΡΕΒΕΖΗΣ | ΟΧΙ |
| Κίνημα Αλλαγής | ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΓΙΑΝΝΟΥΛΗΣ ΧΡΗΣΤΟΣ | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΓΙΟΓΙΑΚΑΣ ΒΑΣΙΛΕΙΟΣ | ΘΕΣΠΡΩΤΙΑΣ | ΟΧΙ |
| ΣΥΡΙΖΑ | ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΕΒΡΟΥ | ΟΧΙ |
| Νέα Δημοκρατία | ΓΚΙΚΑΣ ΣΤΕΦΑΝΟΣ | ΚΕΡΚΥΡΑΣ | ΟΧΙ |
| ΣΥΡΙΖΑ | ΓΚΙΟΛΑΣ ΙΩΑΝΝΗΣ | ΑΡΓΟΛΙΔΟΣ | ΟΧΙ |
| Νέα Δημοκρατία | ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΔΑΒΑΚΗΣ ΑΘΑΝΑΣΙΟΣ | ΛΑΚΩΝΙΑΣ | ΟΧΙ |
| Κ.Κ.Ε. | ΔΕΛΗΣ ΙΩΑΝΝΗΣ | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΕΒΡΟΥ | ΟΧΙ |
| Νέα Δημοκρατία | ΔΗΜΑΣ ΧΡΙΣΤΟΣ | ΚΟΡΙΝΘΙΑΣ | ΟΧΙ |
| Νέα Δημοκρατία | ΔΗΜΟΣΧΑΚΗΣ ΑΝΑΣΤΑΣΙΟΣ | ΕΒΡΟΥ | ΟΧΙ |
| Νέα Δημοκρατία | ΔΙΓΑΛΑΚΗΣ ΒΑΣΙΛΕΙΟΣ | ΧΑΝΙΩΝ | ΟΧΙ |
| Νέα Δημοκρατία | ΔΟΥΝΙΑ ΠΑΝΑΓΙΩΤΑ(ΝΟΝΗ) | Α΄ ΠΕΙΡΑΙΩΣ | ΟΧΙ |
| ΣΥΡΙΖΑ | ΔΡΑΓΑΣΑΚΗΣ ΙΩΑΝΝΗΣ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΔΡΙΤΣΑΣ ΘΕΟΔΩΡΟΣ | Α΄ ΠΕΙΡΑΙΩΣ | ΟΧΙ |
| ΣΥΡΙΖΑ | ΕΛΕΥΘΕΡΙΑΔΟΥ ΣΟΥΛΤΑΝΑ | ΚΑΒΑΛΑΣ | ΟΧΙ |
| Νέα Δημοκρατία | ΕΥΘΥΜΙΟΥ ΑΝΝΑ | Α΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΖΑΧΑΡΙΑΔΗΣ ΚΩΝΣΤΑΝΤΙΝΟΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΖΕΪΜΠΕΚ ΧΟΥΣΕΪΝ | ΞΑΝΘΗΣ | ΟΧΙ |
| Νέα Δημοκρατία | ΖΕΜΠΙΛΗΣ ΑΘΑΝΑΣΙΟΣ | ΕΥΒΟΙΑΣ | ΟΧΙ |
| ΣΥΡΙΖΑ | ΖΟΥΡΑΡΗΣ ΚΩΝΣΤΑΝΤΙΝΟΣ | Α΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΗΓΟΥΜΕΝΙΔΗΣ ΝΙΚΟΛΑΟΣ | ΗΡΑΚΛΕΙΟΥ | ΟΧΙ |
| Νέα Δημοκρατία | ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΕΠΙΚΡΑΤΕΙΑΣ | ΟΧΙ |
| Νέα Δημοκρατία | ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΘΡΑΨΑΝΙΩΤΗΣ ΕΜΜΑΝΟΥΗΛ | ΛΑΣΙΘΙΟΥ | ΟΧΙ |
| Νέα Δημοκρατία | ΙΑΤΡΙΔΗ ΤΣΑΜΠΙΚΑ(ΜΙΚΑ) | ΔΩΔΕΚΑΝΗΣΟΥ | ΟΧΙ |
| Νέα Δημοκρατία | ΚΑΒΒΑΔΑΣ ΑΘΑΝΑΣΙΟΣ | ΛΕΥΚΑΔΟΣ | ΟΧΙ |
| Νέα Δημοκρατία | ΚΑΙΡΙΔΗΣ ΔΗΜΗΤΡΙΟΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΚΑΚΛΑΜΑΝΗΣ ΝΙΚΗΤΑΣ | Α΄ ΑΘΗΝΩΝ | ΟΧΙ |
| ΣΥΡΙΖΑ | ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΗΛΕΙΑΣ | ΟΧΙ |
| Νέα Δημοκρατία | ΚΑΛΑΦΑΤΗΣ ΣΤΑΥΡΟΣ | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΚΑΛΛΙΑΝΟΣ ΙΩΑΝΝΗΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΚΑΛΟΓΙΑΝΝΗΣ ΣΤΑΥΡΟΣ | ΙΩΑΝΝΙΝΩΝ | ΟΧΙ |
| Νέα Δημοκρατία | ΚΑΠΠΑΤΟΣ ΠΑΝΑΓΗΣ | ΚΕΦΑΛΛΗΝΙΑΣ | ΟΧΙ |
| Νέα Δημοκρατία | ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| Νέα Δημοκρατία | ΚΑΡΑΜΑΝΛΗ ΑΝΝΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | ΣΕΡΡΩΝ | ΟΧΙ |
| Νέα Δημοκρατία | ΚΑΡΑΟΓΛΟΥ ΘΕΟΔΩΡΟΣ | Β΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΚΑΡΑΣΜΑΝΗΣ ΓΕΩΡΓΙΟΣ | ΠΕΛΛΗΣ | ΟΧΙ |
| ΣΥΡΙΖΑ | ΚΑΣΙΜΑΤΗ ΕΙΡΗΝΗ(ΝΙΝΑ) | Β΄ ΠΕΙΡΑΙΩΣ | ΟΧΙ |
| ΣΥΡΙΖΑ | ΚΑΤΡΟΥΓΚΑΛΟΣ ΓΕΩΡΓΙΟΣ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΚΑΤΣΑΝΙΩΤΗΣ ΑΝΔΡΕΑΣ | ΑΧΑΪΑΣ | ΟΧΙ |
| Νέα Δημοκρατία | ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Α΄ ΠΕΙΡΑΙΩΣ | ΟΧΙ |
| ΣΥΡΙΖΑ | ΚΑΤΣΗΣ ΜΑΡΙΟΣ | ΘΕΣΠΡΩΤΙΑΣ | ΟΧΙ |
| Κ.Κ.Ε. | ΚΑΤΣΩΤΗΣ ΧΡΗΣΤΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΚΑΦΑΝΤΑΡΗ ΧΑΡΟΥΛΑ(ΧΑΡΑ) | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΕΥΒΟΙΑΣ | ΟΧΙ |
| Νέα Δημοκρατία | ΚΕΛΕΤΣΗΣ ΣΤΑΥΡΟΣ | ΕΒΡΟΥ | ΟΧΙ |
| Νέα Δημοκρατία | ΚΕΛΛΑΣ ΧΡΗΣΤΟΣ | ΛΑΡΙΣΗΣ | ΟΧΙ |
| Νέα Δημοκρατία | ΚΕΡΑΜΕΩΣ ΝΙΚΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΙΩΑΝΝΙΝΩΝ | ΟΧΙ |
| Κίνημα Αλλαγής | ΚΕΦΑΛΙΔΟΥ ΧΑΡΟΥΛΑ(ΧΑΡΑ) | ΔΡΑΜΑΣ | ΝΑΙ |
| Νέα Δημοκρατία | ΚΕΦΑΛΟΓΙΑΝΝΗ ΟΛΓΑ | Α΄ ΑΘΗΝΩΝ | ΟΧΙ |
| Νέα Δημοκρατία | ΚΕΦΑΛΟΓΙΑΝΝΗΣ ΙΩΑΝΝΗΣ | ΡΕΘΥΜΝΗΣ | ΟΧΙ |
| Νέα Δημοκρατία | ΚΙΚΙΛΙΑΣ ΒΑΣΙΛΕΙΟΣ | Α΄ ΑΘΗΝΩΝ | ΟΧΙ |
| ΣΥΡΙΖΑ | ΚΟΚΚΑΛΗΣ ΒΑΣΙΛΕΙΟΣ | ΛΑΡΙΣΗΣ | ΟΧΙ |
| Νέα Δημοκρατία | ΚΟΛΛΙΑΣ ΚΩΝΣΤΑΝΤΙΝΟΣ | ΚΟΡΙΝΘΙΑΣ | ΟΧΙ |
| Νέα Δημοκρατία | ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΔΩΔΕΚΑΝΗΣΟΥ | ΟΧΙ |
| Νέα Δημοκρατία | ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | ΕΥΡΥΤΑΝΙΑΣ | ΟΧΙ |
| Νέα Δημοκρατία | ΚΟΤΡΩΝΙΑΣ ΓΕΩΡΓΙΟΣ | ΦΘΙΩΤΙΔΟΣ | ΟΧΙ |
| Νέα Δημοκρατία | ΚΟΥΒΕΛΑΣ ΔΗΜΗΤΡΙΟΣ | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΚΟΥΜΟΥΤΣΑΚΟΣ ΓΕΩΡΓΙΟΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΚΟΥΤΣΟΥΜΠΑΣ ΑΝΔΡΕΑΣ | ΒΟΙΩΤΙΑΣ | ΟΧΙ |
| Νέα Δημοκρατία | ΚΡΗΤΙΚΟΣ ΝΕΟΚΛΗΣ | ΛΑΚΩΝΙΑΣ | ΟΧΙ |
| Νέα Δημοκρατία | ΚΥΡΑΝΑΚΗΣ ΚΩΝΣΤΑΝΤΙΝΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΚΟΖΑΝΗΣ | ΟΧΙ |
| Νέα Δημοκρατία | ΚΩΤΣΗΡΑΣ ΓΕΩΡΓΙΟΣ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| Νέα Δημοκρατία | ΚΩΤΣΟΣ ΓΕΩΡΓΙΟΣ | ΚΑΡΔΙΤΣΗΣ | ΟΧΙ |
| Νέα Δημοκρατία | ΛΑΖΑΡΙΔΗΣ ΜΑΚΑΡΙΟΣ | ΚΑΒΑΛΑΣ | ΟΧΙ |
| Νέα Δημοκρατία | ΛΑΜΠΡΟΠΟΥΛΟΣ ΙΩΑΝΝΗΣ | ΜΕΣΣΗΝΙΑΣ | ΟΧΙ |
| Κ.Κ.Ε. | ΛΑΜΠΡΟΥΛΗΣ ΓΕΩΡΓΙΟΣ | ΛΑΡΙΣΗΣ | ΟΧΙ |
| ΣΥΡΙΖΑ | ΛΑΠΠΑΣ ΣΠΥΡΙΔΩΝΑΣ | ΚΑΡΔΙΤΣΗΣ | ΟΧΙ |
| Νέα Δημοκρατία | ΛΕΟΝΤΑΡΙΔΗΣ ΘΕΟΦΙΛΟΣ | ΣΕΡΡΩΝ | ΟΧΙ |
| Νέα Δημοκρατία | ΛΙΑΚΟΣ ΕΥΑΓΓΕΛΟΣ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| Νέα Δημοκρατία | ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | ΑΙΤΩΛΟΑΚΑΡΝΑΝΙΑΣ | ΟΧΙ |
| Νέα Δημοκρατία | ΛΙΟΥΠΗΣ ΑΘΑΝΑΣΙΟΣ | ΜΑΓΝΗΣΙΑΣ | ΟΧΙ |
| Νέα Δημοκρατία | ΛΙΟΥΤΑΣ ΑΘΑΝΑΣΙΟΣ | ΤΡΙΚΑΛΩΝ | ΟΧΙ |
| Κίνημα Αλλαγής | ΛΟΒΕΡΔΟΣ ΑΝΔΡΕΑΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΜΑΚΡΗ ΖΩΗ(ΖΕΤΤΑ) | ΜΑΓΝΗΣΙΑΣ | ΟΧΙ |
| ΣΥΡΙΖΑ | ΜΑΛΑΜΑ ΚΥΡΙΑΚΗ | ΧΑΛΚΙΔΙΚΗΣ | ΟΧΙ |
| ΣΥΡΙΖΑ | ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΗΡΑΚΛΕΙΟΥ | ΟΧΙ |
| Νέα Δημοκρατία | ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΠΙΕΡΙΑΣ | ΟΧΙ |
| Νέα Δημοκρατία | ΜΑΝΤΑΣ ΠΕΡΙΚΛΗΣ | ΜΕΣΣΗΝΙΑΣ | ΟΧΙ |
| Νέα Δημοκρατία | ΜΑΝΩΛΑΚΟΣ ΝΙΚΟΛΑΟΣ | Α΄ ΠΕΙΡΑΙΩΣ | ΟΧΙ |
| Νέα Δημοκρατία | ΜΑΡΑΒΕΓΙΑΣ ΚΩΝΣΤΑΝΤΙΝΟΣ | ΜΑΓΝΗΣΙΑΣ | ΟΧΙ |
| Νέα Δημοκρατία | ΜΑΡΚΟΠΟΥΛΟΣ ΔΗΜΗΤΡΙΟΣ | Β΄ ΠΕΙΡΑΙΩΣ | ΟΧΙ |
| ΣΥΡΙΖΑ | ΜΑΡΚΟΥ ΚΩΝΣΤΑΝΤΙΝΟΣ | ΑΧΑΪΑΣ | ΟΧΙ |
| Νέα Δημοκρατία | ΜΑΡΤΙΝΟΥ ΓΕΩΡΓΙΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΥΡΙΖΑ | ΜΕΪΚΟΠΟΥΛΟΣ ΑΛΕΞΑΝΔΡΟΣ | ΜΑΓΝΗΣΙΑΣ | ΟΧΙ |
| Νέα Δημοκρατία | ΜΕΛΑΣ ΙΩΑΝΝΗΣ | Α΄ ΠΕΙΡΑΙΩΣ | ΟΧΙ |
| Νέα Δημοκρατία | ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΧΙΟΥ | ΟΧΙ |
| Νέα Δημοκρατία | ΜΗΤΣΟΤΑΚΗΣ ΚΥΡΙΑΚΟΣ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΜΙΧΑΗΛΙΔΗΣ ΑΝΔΡΕΑΣ | ΧΙΟΥ | ΟΧΙ |
| Νέα Δημοκρατία | ΜΟΝΟΓΥΙΟΥ ΑΙΚΑΤΕΡΙΝΗ | ΚΥΚΛΑΔΩΝ | ΟΧΙ |
| ΣΥΡΙΖΑ | ΜΟΥΖΑΛΑΣ ΙΩΑΝΝΗΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΧΑΝΙΩΝ | ΟΧΙ |
| ΣΥΡΙΖΑ | ΜΠΑΛΑΦΑΣ ΙΩΑΝΝΗΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΠΙΕΡΙΑΣ | ΟΧΙ |
| ΣΥΡΙΖΑ | ΜΠΑΡΚΑΣ ΚΩΝΣΤΑΝΤΙΝΟΣ | ΠΡΕΒΕΖΗΣ | ΟΧΙ |
| Νέα Δημοκρατία | ΜΠΑΡΤΖΩΚΑΣ ΑΝΑΣΤΑΣΙΟΣ | ΗΜΑΘΙΑΣ | ΟΧΙ |
| Νέα Δημοκρατία | ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | ΛΑΡΙΣΗΣ | ΟΧΙ |
| Νέα Δημοκρατία | ΜΠΛΟΥΧΟΣ ΚΩΝΣΤΑΝΤΙΝΟΣ | ΔΡΑΜΑΣ | ΟΧΙ |
| Νέα Δημοκρατία | ΜΠΟΥΓΑΣ ΙΩΑΝΝΗΣ | ΦΩΚΙΔΟΣ | ΟΧΙ |
| Νέα Δημοκρατία | ΜΠΟΥΚΩΡΟΣ ΧΡΗΣΤΟΣ | ΜΑΓΝΗΣΙΑΣ | ΟΧΙ |
| ΕΛΛΗΝΙΚΗ ΛΥΣΗ | ΜΠΟΥΜΠΑΣ ΚΩΝΣΤΑΝΤΙΝΟΣ | ΣΕΡΡΩΝ | ΟΧΙ |
| Νέα Δημοκρατία | ΜΠΟΥΡΑΣ ΑΘΑΝΑΣΙΟΣ | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΣΥΡΙΖΑ | ΜΠΟΥΡΝΟΥΣ ΙΩΑΝΝΗΣ | ΛΕΣΒΟΥ | ΟΧΙ |
| Νέα Δημοκρατία | ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Α΄ ΠΕΙΡΑΙΩΣ | ΟΧΙ |
| ΕΛΛΗΝΙΚΗ ΛΥΣΗ | ΜΥΛΩΝΑΚΗΣ ΑΝΤΩΝΙΟΣ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΥΡΙΖΑ | ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΑΙΤΩΛΟΑΚΑΡΝΑΝΙΑΣ | ΟΧΙ |
| Νέα Δημοκρατία | ΝΙΚΟΛΑΚΟΠΟΥΛΟΣ ΑΝΔΡΕΑΣ | ΗΛΕΙΑΣ | ΟΧΙ |
| ΣΥΡΙΖΑ | ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | Α΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΞΑΝΘΟΠΟΥΛΟΣ ΘΕΟΦΙΛΟΣ | ΔΡΑΜΑΣ | ΟΧΙ |
| ΣΥΡΙΖΑ | ΞΑΝΘΟΣ ΑΝΔΡΕΑΣ | ΡΕΘΥΜΝΗΣ | ΟΧΙ |
| ΣΥΡΙΖΑ | ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΟΙΚΟΝΟΜΟΥ ΒΑΣΙΛΕΙΟΣ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| Νέα Δημοκρατία | ΟΙΚΟΝΟΜΟΥ ΙΩΑΝΝΗΣ | ΦΘΙΩΤΙΔΟΣ | ΟΧΙ |
| Νέα Δημοκρατία | ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΚΑΒΑΛΑΣ | ΟΧΙ |
| Νέα Δημοκρατία | ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΠΑΠΑΔΟΠΟΥΛΟΣ ΑΘΑΝΑΣΙΟΣ | ΤΡΙΚΑΛΩΝ | ΟΧΙ |
| Νέα Δημοκρατία | ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΚΟΖΑΝΗΣ | ΟΧΙ |
| ΣΥΡΙΖΑ | ΠΑΠΑΗΛΙΟΥ ΓΕΩΡΓΙΟΣ | ΑΡΚΑΔΙΑΣ | ΟΧΙ |
| Νέα Δημοκρατία | ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΤΡΙΚΑΛΩΝ | ΟΧΙ |
| ΣΥΡΙΖΑ | ΠΑΠΑΝΑΤΣΙΟΥ ΑΙΚΑΤΕΡΙΝΗ | ΜΑΓΝΗΣΙΑΣ | ΟΧΙ |
| Νέα Δημοκρατία | ΠΑΠΠΑΣ ΙΩΑΝΝΗΣ | ΔΩΔΕΚΑΝΗΣΟΥ | ΟΧΙ |
| ΣΥΡΙΖΑ | ΠΑΠΠΑΣ ΝΙΚΟΛΑΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΠΑΣΧΑΛΙΔΗΣ ΙΩΑΝΝΗΣ | ΚΑΒΑΛΑΣ | ΟΧΙ |
| Νέα Δημοκρατία | ΠΑΤΣΗΣ ΑΝΔΡΕΑΣ | ΓΡΕΒΕΝΩΝ | ΟΧΙ |
| Κ.Κ.Ε. | ΠΑΦΙΛΗΣ ΑΘΑΝΑΣΙΟΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΠΕΡΚΑ ΘΕΟΠΙΣΤΗ(ΠΕΤΗ) | ΦΛΩΡΙΝΗΣ | ΟΧΙ |
| Νέα Δημοκρατία | ΠΙΚΡΑΜΜΕΝΟΣ ΠΑΝΑΓΙΩΤΗΣ | ΕΠΙΚΡΑΤΕΙΑΣ | ΟΧΙ |
| Νέα Δημοκρατία | ΠΙΠΙΛΗ ΦΩΤΕΙΝΗ | Α΄ ΑΘΗΝΩΝ | ΟΧΙ |
| Νέα Δημοκρατία | ΠΛΑΚΙΩΤΑΚΗΣ ΙΩΑΝΝΗΣ | ΛΑΣΙΘΙΟΥ | ΟΧΙ |
| Νέα Δημοκρατία | ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Α΄ ΑΘΗΝΩΝ | ΟΧΙ |
| Νέα Δημοκρατία | ΠΝΕΥΜΑΤΙΚΟΣ ΣΠΥΡΙΔΩΝΑΣ | ΕΥΒΟΙΑΣ | ΟΧΙ |
| ΣΥΡΙΖΑ | ΠΟΛΑΚΗΣ ΠΑΥΛΟΣ | ΧΑΝΙΩΝ | ΟΧΙ |
| ΣΥΡΙΖΑ | ΠΟΥΛΟΥ ΠΑΝΑΓΙΟΥ(ΓΙΩΤΑ) | ΒΟΙΩΤΙΑΣ | ΟΧΙ |
| ΣΥΡΙΖΑ | ΡΑΓΚΟΥΣΗΣ ΙΩΑΝΝΗΣ | Β΄ ΠΕΙΡΑΙΩΣ | ΟΧΙ |
| Νέα Δημοκρατία | ΡΑΠΤΗ ΕΛΕΝΗ | Α' ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΡΑΠΤΗ ΖΩΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΣΑΛΜΑΣ ΜΑΡΙΟΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| Νέα Δημοκρατία | ΣΑΜΑΡΑΣ ΑΝΤΩΝΙΟΣ | ΜΕΣΣΗΝΙΑΣ | ΟΧΙ |
| ΣΥΡΙΖΑ | ΣΑΝΤΟΡΙΝΙΟΣ ΝΕΚΤΑΡΙΟΣ | ΔΩΔΕΚΑΝΗΣΟΥ | ΟΧΙ |
| ΣΥΡΙΖΑ | ΣΑΡΑΚΙΩΤΗΣ ΙΩΑΝΝΗΣ | ΦΘΙΩΤΙΔΟΣ | ΟΧΙ |
| Νέα Δημοκρατία | ΣΕΝΕΤΑΚΗΣ ΜΑΞΙΜΟΣ | ΗΡΑΚΛΕΙΟΥ | ΟΧΙ |
| Νέα Δημοκρατία | ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Α' ΘΕΣΣΑΛΟΝΙΚΗΣ | ΟΧΙ |
| Κίνημα Αλλαγής | ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Α΄ ΑΘΗΝΩΝ | ΟΧΙ |
| Νέα Δημοκρατία | ΣΚΟΝΔΡΑ ΑΣΗΜΙΝΑ | ΚΑΡΔΙΤΣΗΣ | ΟΧΙ |
| ΣΥΡΙΖΑ | ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΕΠΙΚΡΑΤΕΙΑΣ | ΟΧΙ |
| ΣΥΡΙΖΑ | ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΥΡΙΖΑ | ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΠΙΕΡΙΑΣ | ΟΧΙ |
| Νέα Δημοκρατία | ΣΚΡΕΚΑΣ ΚΩΝΣΤΑΝΤΙΝΟΣ | ΤΡΙΚΑΛΩΝ | ΟΧΙ |
| Νέα Δημοκρατία | ΣΚΥΛΑΚΑΚΗΣ ΘΕΟΔΩΡΟΣ | ΕΠΙΚΡΑΤΕΙΑΣ | ΟΧΙ |
| Νέα Δημοκρατία | ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΣΠΙΡΤΖΗΣ ΧΡΗΣΤΟΣ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| Νέα Δημοκρατία | ΣΤΑΪΚΟΥΡΑΣ ΧΡΗΣΤΟΣ | ΦΘΙΩΤΙΔΟΣ | ΟΧΙ |
| Νέα Δημοκρατία | ΣΤΑΜΕΝΙΤΗΣ ΔΙΟΝΥΣΙΟΣ | ΠΕΛΛΗΣ | ΟΧΙ |
| Νέα Δημοκρατία | ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΣΑΜΟΥ | ΟΧΙ |
| Κ.Κ.Ε. | ΣΤΟΛΤΙΔΗΣ ΛΕΩΝΙΔΑΣ | Β΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΣΤΥΛΙΑΝΙΔΗΣ ΕΥΡΙΠΙΔΗΣ | ΡΟΔΟΠΗΣ | ΟΧΙ |
| Νέα Δημοκρατία | ΣΤΥΛΙΟΣ ΓΕΩΡΓΙΟΣ | ΑΡΤΗΣ | ΟΧΙ |
| Κ.Κ.Ε. | ΣΥΝΤΥΧΑΚΗΣ ΕΜΜΑΝΟΥΗΛ | ΗΡΑΚΛΕΙΟΥ | ΟΧΙ |
| Νέα Δημοκρατία | ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Α΄ ΑΘΗΝΩΝ | ΟΧΙ |
| ΣΥΡΙΖΑ | ΣΥΡΜΑΛΕΝΙΟΣ ΝΙΚΟΛΑΟΣ | ΚΥΚΛΑΔΩΝ | ΟΧΙ |
| Νέα Δημοκρατία | ΤΑΓΑΡΑΣ ΝΙΚΟΛΑΟΣ | ΚΟΡΙΝΘΙΑΣ | ΟΧΙ |
| Νέα Δημοκρατία | ΤΑΡΑΝΤΙΛΗΣ ΧΡΗΣΤΟΣ | ΕΠΙΚΡΑΤΕΙΑΣ | ΟΧΙ |
| Νέα Δημοκρατία | ΤΑΣΟΥΛΑΣ ΚΩΝΣΤΑΝΤΙΝΟΣ | ΙΩΑΝΝΙΝΩΝ | ΟΧΙ |
| ΣΥΡΙΖΑ | ΤΕΛΙΓΙΟΡΙΔΟΥ ΟΛΥΜΠΙΑ | ΚΑΣΤΟΡΙΑΣ | ΟΧΙ |
| Νέα Δημοκρατία | ΤΖΑΒΑΡΑΣ ΚΩΝΣΤΑΝΤΙΝΟΣ | ΗΛΕΙΑΣ | ΟΧΙ |
| ΣΥΡΙΖΑ | ΤΖΑΚΡΗ ΘΕΟΔΩΡΑ | ΠΕΛΛΗΣ | ΟΧΙ |
| ΣΥΡΙΖΑ | ΤΖΑΝΑΚΟΠΟΥΛΟΣ ΔΗΜΗΤΡΙΟΣ | Α΄ ΑΘΗΝΩΝ | ΟΧΙ |
| Νέα Δημοκρατία | ΤΖΗΚΑΛΑΓΙΑΣ ΖΗΣΗΣ | ΚΑΣΤΟΡΙΑΣ | ΟΧΙ |
| ΣΥΡΙΖΑ | ΤΖΟΥΦΗ ΜΕΡΟΠΗ | ΙΩΑΝΝΙΝΩΝ | ΟΧΙ |
| ΣΥΡΙΖΑ | ΤΟΛΚΑΣ ΑΓΓΕΛΟΣ | ΗΜΑΘΙΑΣ | ΟΧΙ |
| Νέα Δημοκρατία | ΤΡΑΓΑΚΗΣ ΙΩΑΝΝΗΣ | Β΄ ΠΕΙΡΑΙΩΣ | ΟΧΙ |
| ΣΥΡΙΖΑ | ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΤΣΑΒΔΑΡΙΔΗΣ ΛΑΖΑΡΟΣ | ΗΜΑΘΙΑΣ | ΟΧΙ |
| ΣΥΡΙΖΑ | ΤΣΑΚΑΛΩΤΟΣ ΕΥΚΛΕΙΔΗΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΤΣΙΑΡΑΣ ΚΩΝΣΤΑΝΤΙΝΟΣ | ΚΑΡΔΙΤΣΗΣ | ΟΧΙ |
| Νέα Δημοκρατία | ΤΣΙΓΚΡΗΣ ΑΓΓΕΛΟΣ | ΑΧΑΪΑΣ | ΟΧΙ |
| Νέα Δημοκρατία | ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΞΑΝΘΗΣ | ΟΧΙ |
| ΣΥΡΙΖΑ | ΤΣΙΠΡΑΣ ΑΛΕΞΙΟΣ | ΑΧΑΪΑΣ | ΟΧΙ |
| ΣΥΡΙΖΑ | ΤΣΙΠΡΑΣ ΓΕΩΡΓΙΟΣ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| Νέα Δημοκρατία | ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΔΩΔΕΚΑΝΗΣΟΥ | ΟΧΙ |
| ΣΥΡΙΖΑ | ΦΑΜΕΛΛΟΣ ΣΩΚΡΑΤΗΣ | Β΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΦΙΛΗΣ ΝΙΚΟΛΑΟΣ | Α΄ ΑΘΗΝΩΝ | ΟΧΙ |
| ΣΥΡΙΖΑ | ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΕΠΙΚΡΑΤΕΙΑΣ | ΟΧΙ |
| Νέα Δημοκρατία | ΦΟΡΤΩΜΑΣ ΦΙΛΙΠΠΟΣ | ΚΥΚΛΑΔΩΝ | ΟΧΙ |
| Κίνημα Αλλαγής | ΦΡΑΓΓΙΔΗΣ ΓΕΩΡΓΙΟΣ | ΚΙΛΚΙΣ | ΟΧΙ |
| Νέα Δημοκρατία | ΦΩΤΗΛΑΣ ΙΑΣΩΝ | ΑΧΑΪΑΣ | ΟΧΙ |
| ΣΥΡΙΖΑ | ΦΩΤΙΟΥ ΘΕΑΝΩ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΧΑΡΑΚΟΠΟΥΛΟΣ ΜΑΞΙΜΟΣ | ΛΑΡΙΣΗΣ | ΟΧΙ |
| ΣΥΡΙΖΑ | ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΡΟΔΟΠΗΣ | ΟΧΙ |
| ΣΥΡΙΖΑ | ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΜΕΣΣΗΝΙΑΣ | ΟΧΙ |
| Νέα Δημοκρατία | ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΣΕΡΡΩΝ | ΟΧΙ |
| ΣΥΡΙΖΑ | ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΕΥΒΟΙΑΣ | ΟΧΙ |
| Νέα Δημοκρατία | ΧΑΤΖΗΔΑΚΗΣ ΔΙΟΝΥΣΙΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | ΦΘΙΩΤΙΔΟΣ | ΟΧΙ |
| ΕΛΛΗΝΙΚΗ ΛΥΣΗ | ΧΗΤΑΣ ΚΩΝΣΤΑΝΤΙΝΟΣ | Β΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΧΙΟΝΙΔΗΣ ΣΑΒΒΑΣ | ΠΙΕΡΙΑΣ | ΟΧΙ |
| ΣΥΡΙΖΑ | ΧΡΗΣΤΙΔΟΥ ΡΑΛΛΙΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΜΕΣΣΗΝΙΑΣ | ΟΧΙ |
| ΣΥΡΙΖΑ | ΨΥΧΟΓΙΟΣ ΓΕΩΡΓΙΟΣ | ΚΟΡΙΝΘΙΑΣ | ΟΧΙ |
| **Σ.Α.Ψ: 2 (ΣΥΝΟΛΙΚΑ ΨΗΦΟΙ: NAI:159, OXI:101, ΠΡΝ:0)** |  |  |  |
| **Πράξη: Για την αξιόποινη πράξη της συκοφαντικής δυσφήμισης κατόπιν έγκλησης, την 26.3.2022, μέσω Facebook, (άρθρο 62 του Συντάγματος) (ΣΥΝΟΛΙΚΑ ΨΗΦΟΙ: NAI:159, OXI:101, ΠΡΝ:0)** |  |  |  |
| ΕΛΛΗΝΙΚΗ ΛΥΣΗ | ΑΒΔΕΛΑΣ ΑΠΟΣΤΟΛΟΣ | Α΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΑΒΡΑΜΑΚΗΣ ΕΛΕΥΘΕΡΙΟΣ | ΣΕΡΡΩΝ | ΟΧΙ |
| ΑΝΕΞ. | ΑΔΑΜΟΠΟΥΛΟΥ ΑΓΓΕΛΙΚΗ | Α΄ ΑΘΗΝΩΝ | ΟΧΙ |
| ΑΝΕΞ. | ΑΔΑΜΟΥ ΚΩΝΣΤΑΝΤΙΝΑ | Β΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΕΛΛΗΝΙΚΗ ΛΥΣΗ | ΑΘΑΝΑΣΙΟΥ ΜΑΡΙΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΑΘΑΝΑΣΙΟΥ ΧΑΡΑΛΑΜΠΟΣ | ΛΕΣΒΟΥ | ΝΑΙ |
| Νέα Δημοκρατία | ΑΚΤΥΠΗΣ ΔΙΟΝΥΣΙΟΣ | ΖΑΚΥΝΘΟΥ | ΝΑΙ |
| ΣΥΡΙΖΑ | ΑΛΕΞΙΑΔΗΣ ΤΡΥΦΩΝ | Β΄ ΠΕΙΡΑΙΩΣ | ΟΧΙ |
| ΕΛΛΗΝΙΚΗ ΛΥΣΗ | ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΑΛΕΞΟΠΟΥΛΟΥ ΧΡΙΣΤΙΝΑ | ΑΧΑΪΑΣ | ΝΑΙ |
| Νέα Δημοκρατία | ΑΜΑΝΑΤΙΔΗΣ ΓΙΩΡΓΟΣ | ΚΟΖΑΝΗΣ | ΝΑΙ |
| ΣΥΡΙΖΑ | ΑΜΑΝΑΤΙΔΗΣ ΙΩΑΝΝΗΣ | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΑΜΥΡΑΣ ΓΙΩΡΓΟΣ | ΙΩΑΝΝΙΝΩΝ | ΝΑΙ |
| ΣΥΡΙΖΑ | ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΑΧΑΪΑΣ | ΟΧΙ |
| Νέα Δημοκρατία | ΑΝΑΣΤΑΣΙΑΔΗΣ ΣΑΒΒΑΣ | Β΄ΘΕΣΣΑΛΟΝΙΚΗΣ | ΝΑΙ |
| Νέα Δημοκρατία | ΑΝΔΡΙΑΝΟΣ ΙΩΑΝΝΗΣ | ΑΡΓΟΛΙΔΟΣ | ΝΑΙ |
| Νέα Δημοκρατία | ΑΝΤΩΝΙΑΔΗΣ ΙΩΑΝΝΗΣ | ΦΛΩΡΙΝΗΣ | ΝΑΙ |
| ΜέΡΑ25 | ΑΠΑΤΖΙΔΗ ΜΑΡΙΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΥΡΙΖΑ | ΑΠΟΣΤΟΛΟΥ ΕΥΑΓΓΕΛΟΣ | ΕΥΒΟΙΑΣ | ΟΧΙ |
| Νέα Δημοκρατία | ΑΡΑΜΠΑΤΖΗ ΦΩΤΕΙΝΗ | ΣΕΡΡΩΝ | ΝΑΙ |
| ΣΥΡΙΖΑ | ΑΡΑΧΩΒΙΤΗΣ ΣΤΑΥΡΟΣ | ΛΑΚΩΝΙΑΣ | ΟΧΙ |
| ΕΛΛΗΝΙΚΗ ΛΥΣΗ | ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | Β΄ ΠΕΙΡΑΙΩΣ | ΟΧΙ |
| Νέα Δημοκρατία | ΑΥΓΕΝΑΚΗΣ ΕΛΕΥΘΕΡΙΟΣ | ΗΡΑΚΛΕΙΟΥ | ΝΑΙ |
| ΣΥΡΙΖΑ | ΑΥΓΕΡΗ ΘΕΟΔΩΡΑ(ΔΩΡΑ) | Β΄ θΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΗΛΕΙΑΣ | ΝΑΙ |
| ΣΥΡΙΖΑ | ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΚΕΡΚΥΡΑ | ΟΧΙ |
| Κίνημα Αλλαγής | ΑΧΜΕΤ ΙΛΧΑΝ | ΡΟΔΟΠΗΣ | - |
| ΣΥΡΙΖΑ | ΑΧΤΣΙΟΓΛΟΥ ΕΥΤΥΧΙΑ | ΕΠΙΚΡΑΤΕΙΑΣ | ΟΧΙ |
| ΣΥΡΙΖΑ | ΒΑΓΕΝΑ-ΚΗΛΑΗΔΟΝΗ ΑΝΝΑ | ΛΑΡΙΣΗΣ | ΟΧΙ |
| ΕΛΛΗΝΙΚΗ ΛΥΣΗ | ΒΑΓΕΝΑΣ ΔΗΜΗΤΡΙΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΒΑΓΙΩΝΑΣ ΓΙΩΡΓΟΣ | ΧΑΛΚΙΔΙΚΗΣ | ΝΑΙ |
| Νέα Δημοκρατία | ΒΑΡΒΙΤΣΙΩΤΗΣ ΜΙΛΤΙΑΔΗΣ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΖΑ | ΒΑΡΔΑΚΗΣ ΣΩΚΡΑΤΗΣ | ΗΡΑΚΛΕΙΟΥ | ΟΧΙ |
| ΣΥΡΙΖΑ | ΒΑΡΕΜΕΝΟΣ ΓΕΩΡΓΙΟΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| Νέα Δημοκρατία | ΒΑΡΤΖΟΠΟΥΛΟΣ ΔΗΜΗΤΡΙΟΣ | Β΄ ΘΕΣΣΑΛΟΝΙΚΗΣ | ΝΑΙ |
| Νέα Δημοκρατία | ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΠΕΛΛΗΣ | ΝΑΙ |
| ΣΥΡΙΖΑ | ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΕΠΙΚΡΑΤΕΙΑΣ | ΟΧΙ |
| ΣΥΡΙΖΑ | ΒΕΡΝΑΡΔΑΚΗΣ ΧΡΙΣΤΟΦΟΡΟΣ | Α΄ ΑΘΗΝΩΝ | ΟΧΙ |
| Νέα Δημοκρατία | ΒΕΣΥΡΟΠΟΥΛΟΣ ΑΠΟΣΤΟΛΟΣ | ΗΜΑΘΙΑΣ | ΝΑΙ |
| ΣΥΡΙΖΑ | ΒΕΤΤΑ ΚΑΛΛΙΟΠΗ | ΚΟΖΑΝΗΣ | ΟΧΙ |
| ΕΛΛΗΝΙΚΗ ΛΥΣΗ | ΒΙΛΙΑΡΔΟΣ ΒΑΣΙΛΕΙΟΣ | ΕΠΚΡΑΤΕΙΑΣ | ΟΧΙ |
| ΣΥΡΙΖΑ | ΒΙΤΣΑΣ ΔΗΜΗΤΡΙΟΣ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΒΛΑΣΗΣ ΚΩΝΣΤΑΝΤΙΝΟΣ | ΑΡΚΑΔΙΑΣ | ΝΑΙ |
| Νέα Δημοκρατία | ΒΛΑΧΟΣ ΓΕΩΡΓΙΟΣ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| Νέα Δημοκρατία | ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| Νέα Δημοκρατία | ΒΟΥΛΤΕΨΗ ΣΟΦΙΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΖΑ | ΒΟΥΤΣΗΣ ΝΙΚΟΛΑΟΣ | Α΄ ΑΘΗΝΩΝ | ΟΧΙ |
| Νέα Δημοκρατία | ΒΡΟΥΤΣΗΣ ΙΩΑΝΝΗΣ | ΚΥΚΛΑΔΩΝ | ΝΑΙ |
| Νέα Δημοκρατία | ΒΡΥΖΙΔΟΥ ΠΑΡΑΣΚΕΥΗ | ΚΟΖΑΝΗΣ | ΝΑΙ |
| Νέα Δημοκρατία | ΓΕΡΑΠΕΤΡΙΤΗΣ ΓΕΩΡΓΙΟΣ | ΕΠΙΚΡΑΤΕΙΑΣ | ΝΑΙ |
| ΣΥΡΙΖΑ | ΓΕΡΟΒΑΣΙΛΗ ΟΛΓΑ | ΑΡΤΗΣ | ΟΧΙ |
| Νέα Δημοκρατία | ΓΕΩΡΓΑΝΤΑΣ ΓΕΩΡΓΙΟΣ | ΚΙΛΙΚΙΣ | ΝΑΙ |
| Νέα Δημοκρατία | ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΓΙΑΝΝΑΚΗΣ ΣΤΕΡΓΙΟΣ | ΠΡΕΒΕΖΗΣ | ΝΑΙ |
| Κίνημα Αλλαγής | ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΖΑ | ΓΙΑΝΝΟΥΛΗΣ ΧΡΗΣΤΟΣ | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΓΙΟΓΙΑΚΑΣ ΒΑΣΙΛΕΙΟΣ | ΘΕΣΠΡΩΤΙΑΣ | ΝΑΙ |
| ΣΥΡΙΖΑ | ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΕΒΡΟΥ | ΟΧΙ |
| Νέα Δημοκρατία | ΓΚΙΚΑΣ ΣΤΕΦΑΝΟΣ | ΚΕΡΚΥΡΑΣ | ΝΑΙ |
| ΣΥΡΙΖΑ | ΓΚΙΟΛΑΣ ΙΩΑΝΝΗΣ | ΑΡΓΟΛΙΔΟΣ | ΟΧΙ |
| Νέα Δημοκρατία | ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Α΄ ΘΕΣΣΑΛΟΝΙΚΗΣ | ΝΑΙ |
| Νέα Δημοκρατία | ΔΑΒΑΚΗΣ ΑΘΑΝΑΣΙΟΣ | ΛΑΚΩΝΙΑΣ | ΝΑΙ |
| Κ.Κ.Ε. | ΔΕΛΗΣ ΙΩΑΝΝΗΣ | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΕΒΡΟΥ | ΝΑΙ |
| Νέα Δημοκρατία | ΔΗΜΑΣ ΧΡΙΣΤΟΣ | ΚΟΡΙΝΘΙΑΣ | ΝΑΙ |
| Νέα Δημοκρατία | ΔΗΜΟΣΧΑΚΗΣ ΑΝΑΣΤΑΣΙΟΣ | ΕΒΡΟΥ | ΝΑΙ |
| Νέα Δημοκρατία | ΔΙΓΑΛΑΚΗΣ ΒΑΣΙΛΕΙΟΣ | ΧΑΝΙΩΝ | ΝΑΙ |
| Νέα Δημοκρατία | ΔΟΥΝΙΑ ΠΑΝΑΓΙΩΤΑ(ΝΟΝΗ) | Α΄ ΠΕΙΡΑΙΩΣ | ΝΑΙ |
| ΣΥΡΙΖΑ | ΔΡΑΓΑΣΑΚΗΣ ΙΩΑΝΝΗΣ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΔΡΙΤΣΑΣ ΘΕΟΔΩΡΟΣ | Α΄ ΠΕΙΡΑΙΩΣ | ΟΧΙ |
| ΣΥΡΙΖΑ | ΕΛΕΥΘΕΡΙΑΔΟΥ ΣΟΥΛΤΑΝΑ | ΚΑΒΑΛΑΣ | ΟΧΙ |
| Νέα Δημοκρατία | ΕΥΘΥΜΙΟΥ ΑΝΝΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΥΡΙΖΑ | ΖΑΧΑΡΙΑΔΗΣ ΚΩΝΣΤΑΝΤΙΝΟΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΖΕΪΜΠΕΚ ΧΟΥΣΕΪΝ | ΞΑΝΘΗΣ | ΟΧΙ |
| Νέα Δημοκρατία | ΖΕΜΠΙΛΗΣ ΑΘΑΝΑΣΙΟΣ | ΕΥΒΟΙΑΣ | ΝΑΙ |
| ΣΥΡΙΖΑ | ΖΟΥΡΑΡΗΣ ΚΩΝΣΤΑΝΤΙΝΟΣ | Α΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΗΓΟΥΜΕΝΙΔΗΣ ΝΙΚΟΛΑΟΣ | ΗΡΑΚΛΕΙΟΥ | ΟΧΙ |
| Νέα Δημοκρατία | ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΕΠΙΚΡΑΤΕΙΑΣ | ΝΑΙ |
| Νέα Δημοκρατία | ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΖΑ | ΘΡΑΨΑΝΙΩΤΗΣ ΕΜΜΑΝΟΥΗΛ | ΛΑΣΙΘΙΟΥ | ΟΧΙ |
| Νέα Δημοκρατία | ΙΑΤΡΙΔΗ ΤΣΑΜΠΙΚΑ(ΜΙΚΑ) | ΔΩΔΕΚΑΝΗΣΟΥ | ΝΑΙ |
| Νέα Δημοκρατία | ΚΑΒΒΑΔΑΣ ΑΘΑΝΑΣΙΟΣ | ΛΕΥΚΑΔΟΣ | ΝΑΙ |
| Νέα Δημοκρατία | ΚΑΙΡΙΔΗΣ ΔΗΜΗΤΡΙΟΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΚΑΚΛΑΜΑΝΗΣ ΝΙΚΗΤΑΣ | Α΄ ΑΘΗΝΩΝ | ΝΑΙ |
| ΣΥΡΙΖΑ | ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΗΛΕΙΑΣ | ΟΧΙ |
| Νέα Δημοκρατία | ΚΑΛΑΦΑΤΗΣ ΣΤΑΥΡΟΣ | Α΄ ΘΕΣΣΑΛΟΝΙΚΗΣ | ΝΑΙ |
| Νέα Δημοκρατία | ΚΑΛΛΙΑΝΟΣ ΙΩΑΝΝΗΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΚΑΛΟΓΙΑΝΝΗΣ ΣΤΑΥΡΟΣ | ΙΩΑΝΝΙΝΩΝ | ΝΑΙ |
| Νέα Δημοκρατία | ΚΑΠΠΑΤΟΣ ΠΑΝΑΓΗΣ | ΚΕΦΑΛΛΗΝΙΑΣ | ΝΑΙ |
| Νέα Δημοκρατία | ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| Νέα Δημοκρατία | ΚΑΡΑΜΑΝΛΗ ΑΝΝΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| Νέα Δημοκρατία | ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | ΣΕΡΡΩΝ | ΝΑΙ |
| Νέα Δημοκρατία | ΚΑΡΑΟΓΛΟΥ ΘΕΟΔΩΡΟΣ | Β΄ ΘΕΣΣΑΛΟΝΙΚΗΣ | ΝΑΙ |
| Νέα Δημοκρατία | ΚΑΡΑΣΜΑΝΗΣ ΓΕΩΡΓΙΟΣ | ΠΕΛΛΗΣ | ΝΑΙ |
| ΣΥΡΙΖΑ | ΚΑΣΙΜΑΤΗ ΕΙΡΗΝΗ(ΝΙΝΑ) | Β΄ ΠΕΙΡΑΙΩΣ | ΟΧΙ |
| ΣΥΡΙΖΑ | ΚΑΤΡΟΥΓΚΑΛΟΣ ΓΕΩΡΓΙΟΣ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΚΑΤΣΑΝΙΩΤΗΣ ΑΝΔΡΕΑΣ | ΑΧΑΪΑΣ | ΝΑΙ |
| Νέα Δημοκρατία | ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Α΄ ΠΕΙΡΑΙΩΣ | ΝΑΙ |
| ΣΥΡΙΖΑ | ΚΑΤΣΗΣ ΜΑΡΙΟΣ | ΘΕΣΠΡΩΤΙΑΣ | ΟΧΙ |
| Κ.Κ.Ε. | ΚΑΤΣΩΤΗΣ ΧΡΗΣΤΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΚΑΦΑΝΤΑΡΗ ΧΑΡΟΥΛΑ(ΧΑΡΑ) | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΕΥΒΟΙΑΣ | ΝΑΙ |
| Νέα Δημοκρατία | ΚΕΛΕΤΣΗΣ ΣΤΑΥΡΟΣ | ΕΒΡΟΥ | ΝΑΙ |
| Νέα Δημοκρατία | ΚΕΛΛΑΣ ΧΡΗΣΤΟΣ | ΛΑΡΙΣΗΣ | ΝΑΙ |
| Νέα Δημοκρατία | ΚΕΡΑΜΕΩΣ ΝΙΚΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΙΩΑΝΝΙΝΩΝ | ΝΑΙ |
| Κίνημα Αλλαγής | ΚΕΦΑΛΙΔΟΥ ΧΑΡΟΥΛΑ(ΧΑΡΑ) | ΔΡΑΜΑΣ | ΝΑΙ |
| Νέα Δημοκρατία | ΚΕΦΑΛΟΓΙΑΝΝΗ ΟΛΓΑ | Α΄ ΑΘΗΝΩΝ | ΝΑΙ |
| Νέα Δημοκρατία | ΚΕΦΑΛΟΓΙΑΝΝΗΣ ΙΩΑΝΝΗΣ | ΡΕΘΥΜΝΗΣ | ΝΑΙ |
| Νέα Δημοκρατία | ΚΙΚΙΛΙΑΣ ΒΑΣΙΛΕΙΟΣ | Α΄ ΑΘΗΝΩΝ | ΝΑΙ |
| ΣΥΡΙΖΑ | ΚΟΚΚΑΛΗΣ ΒΑΣΙΛΕΙΟΣ | ΛΑΡΙΣΗΣ | ΟΧΙ |
| Νέα Δημοκρατία | ΚΟΛΛΙΑΣ ΚΩΝΣΤΑΝΤΙΝΟΣ | ΚΟΡΙΝΘΙΑΣ | ΝΑΙ |
| Νέα Δημοκρατία | ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΔΩΔΕΚΑΝΗΣΟΥ | ΝΑΙ |
| Νέα Δημοκρατία | ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | ΕΥΡΥΤΑΝΙΑΣ | ΝΑΙ |
| Νέα Δημοκρατία | ΚΟΤΡΩΝΙΑΣ ΓΕΩΡΓΙΟΣ | ΦΘΙΩΤΙΔΟΣ | ΝΑΙ |
| Νέα Δημοκρατία | ΚΟΥΒΕΛΑΣ ΔΗΜΗΤΡΙΟΣ | Α΄ ΘΕΣΣΑΛΟΝΙΚΗΣ | ΝΑΙ |
| Νέα Δημοκρατία | ΚΟΥΜΟΥΤΣΑΚΟΣ ΓΕΩΡΓΙΟΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΚΟΥΤΣΟΥΜΠΑΣ ΑΝΔΡΕΑΣ | ΒΟΙΩΤΙΑΣ | ΝΑΙ |
| Νέα Δημοκρατία | ΚΡΗΤΙΚΟΣ ΝΕΟΚΛΗΣ | ΛΑΚΩΝΙΑΣ | ΝΑΙ |
| Νέα Δημοκρατία | ΚΥΡΑΝΑΚΗΣ ΚΩΝΣΤΑΝΤΙΝΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΚΟΖΑΝΗΣ | ΝΑΙ |
| Νέα Δημοκρατία | ΚΩΤΣΗΡΑΣ ΓΕΩΡΓΙΟΣ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| Νέα Δημοκρατία | ΚΩΤΣΟΣ ΓΕΩΡΓΙΟΣ | ΚΑΡΔΙΤΣΗΣ | ΝΑΙ |
| Νέα Δημοκρατία | ΛΑΖΑΡΙΔΗΣ ΜΑΚΑΡΙΟΣ | ΚΑΒΑΛΑΣ | ΝΑΙ |
| Νέα Δημοκρατία | ΛΑΜΠΡΟΠΟΥΛΟΣ ΙΩΑΝΝΗΣ | ΜΕΣΣΗΝΙΑΣ | ΝΑΙ |
| Κ.Κ.Ε. | ΛΑΜΠΡΟΥΛΗΣ ΓΕΩΡΓΙΟΣ | ΛΑΡΙΣΗΣ | ΟΧΙ |
| ΣΥΡΙΖΑ | ΛΑΠΠΑΣ ΣΠΥΡΙΔΩΝΑΣ | ΚΑΡΔΙΤΣΗΣ | ΟΧΙ |
| Νέα Δημοκρατία | ΛΕΟΝΤΑΡΙΔΗΣ ΘΕΟΦΙΛΟΣ | ΣΕΡΡΩΝ | ΝΑΙ |
| Νέα Δημοκρατία | ΛΙΑΚΟΣ ΕΥΑΓΓΕΛΟΣ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| Νέα Δημοκρατία | ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | ΑΙΤΩΛΟΑΚΑΡΝΑΝΙΑΣ | ΝΑΙ |
| Νέα Δημοκρατία | ΛΙΟΥΠΗΣ ΑΘΑΝΑΣΙΟΣ | ΜΑΓΝΗΣΙΑΣ | ΝΑΙ |
| Νέα Δημοκρατία | ΛΙΟΥΤΑΣ ΑΘΑΝΑΣΙΟΣ | ΤΡΙΚΑΛΩΝ | ΝΑΙ |
| Κίνημα Αλλαγής | ΛΟΒΕΡΔΟΣ ΑΝΔΡΕΑΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΜΑΚΡΗ ΖΩΗ(ΖΕΤΤΑ) | ΜΑΓΝΗΣΙΑΣ | ΝΑΙ |
| ΣΥΡΙΖΑ | ΜΑΛΑΜΑ ΚΥΡΙΑΚΗ | ΧΑΛΚΙΔΙΚΗΣ | ΟΧΙ |
| ΣΥΡΙΖΑ | ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΗΡΑΚΛΕΙΟΥ | ΟΧΙ |
| Νέα Δημοκρατία | ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΠΙΕΡΙΑΣ | ΝΑΙ |
| Νέα Δημοκρατία | ΜΑΝΤΑΣ ΠΕΡΙΚΛΗΣ | ΜΕΣΣΗΝΙΑΣ | ΝΑΙ |
| Νέα Δημοκρατία | ΜΑΝΩΛΑΚΟΣ ΝΙΚΟΛΑΟΣ | Α΄ ΠΕΙΡΑΙΩΣ | ΝΑΙ |
| Νέα Δημοκρατία | ΜΑΡΑΒΕΓΙΑΣ ΚΩΝΣΤΑΝΤΙΝΟΣ | ΜΑΓΝΗΣΙΑΣ | ΝΑΙ |
| Νέα Δημοκρατία | ΜΑΡΚΟΠΟΥΛΟΣ ΔΗΜΗΤΡΙΟΣ | Β΄ ΠΕΙΡΑΙΩΣ | ΝΑΙ |
| ΣΥΡΙΖΑ | ΜΑΡΚΟΥ ΚΩΝΣΤΑΝΤΙΝΟΣ | ΑΧΑΪΑΣ | ΟΧΙ |
| Νέα Δημοκρατία | ΜΑΡΤΙΝΟΥ ΓΕΩΡΓΙΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΥΡΙΖΑ | ΜΕΪΚΟΠΟΥΛΟΣ ΑΛΕΞΑΝΔΡΟΣ | ΜΑΓΝΗΣΙΑΣ | ΟΧΙ |
| Νέα Δημοκρατία | ΜΕΛΑΣ ΙΩΑΝΝΗΣ | Α΄ ΠΕΙΡΑΙΩΣ | ΝΑΙ |
| Νέα Δημοκρατία | ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΧΙΟΥ | ΝΑΙ |
| Νέα Δημοκρατία | ΜΗΤΣΟΤΑΚΗΣ ΚΥΡΙΑΚΟΣ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΖΑ | ΜΙΧΑΗΛΙΔΗΣ ΑΝΔΡΕΑΣ | ΧΙΟΥ | ΟΧΙ |
| Νέα Δημοκρατία | ΜΟΝΟΓΥΙΟΥ ΑΙΚΑΤΕΡΙΝΗ | ΚΥΚΛΑΔΩΝ | ΝΑΙ |
| ΣΥΡΙΖΑ | ΜΟΥΖΑΛΑΣ ΙΩΑΝΝΗΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΧΑΝΙΩΝ | ΝΑΙ |
| ΣΥΡΙΖΑ | ΜΠΑΛΑΦΑΣ ΙΩΑΝΝΗΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΠΙΕΡΙΑΣ | ΝΑΙ |
| ΣΥΡΙΖΑ | ΜΠΑΡΚΑΣ ΚΩΝΣΤΑΝΤΙΝΟΣ | ΠΡΕΒΕΖΗΣ | ΟΧΙ |
| Νέα Δημοκρατία | ΜΠΑΡΤΖΩΚΑΣ ΑΝΑΣΤΑΣΙΟΣ | ΗΜΑΘΙΑΣ | ΝΑΙ |
| Νέα Δημοκρατία | ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | ΛΑΡΙΣΗΣ | ΝΑΙ |
| Νέα Δημοκρατία | ΜΠΛΟΥΧΟΣ ΚΩΝΣΤΑΝΤΙΝΟΣ | ΔΡΑΜΑΣ | ΝΑΙ |
| Νέα Δημοκρατία | ΜΠΟΥΓΑΣ ΙΩΑΝΝΗΣ | ΦΩΚΙΔΟΣ | ΝΑΙ |
| Νέα Δημοκρατία | ΜΠΟΥΚΩΡΟΣ ΧΡΗΣΤΟΣ | ΜΑΓΝΗΣΙΑΣ | ΝΑΙ |
| ΕΛΛΗΝΙΚΗ ΛΥΣΗ | ΜΠΟΥΜΠΑΣ ΚΩΝΣΤΑΝΤΙΝΟΣ | ΣΕΡΡΩΝ | ΟΧΙ |
| Νέα Δημοκρατία | ΜΠΟΥΡΑΣ ΑΘΑΝΑΣΙΟΣ | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΣΥΡΙΖΑ | ΜΠΟΥΡΝΟΥΣ ΙΩΑΝΝΗΣ | ΛΕΣΒΟΥ | ΟΧΙ |
| Νέα Δημοκρατία | ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Α΄ ΠΕΙΡΑΙΩΣ | ΝΑΙ |
| ΕΛΛΗΝΙΚΗ ΛΥΣΗ | ΜΥΛΩΝΑΚΗΣ ΑΝΤΩΝΙΟΣ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΥΡΙΖΑ | ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΑΙΤΩΛΟΑΚΑΡΝΑΝΙΑΣ | ΟΧΙ |
| Νέα Δημοκρατία | ΝΙΚΟΛΑΚΟΠΟΥΛΟΣ ΑΝΔΡΕΑΣ | ΗΛΕΙΑΣ | ΝΑΙ |
| ΣΥΡΙΖΑ | ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | Α΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΞΑΝΘΟΠΟΥΛΟΣ ΘΕΟΦΙΛΟΣ | ΔΡΑΜΑΣ | - |
| ΣΥΡΙΖΑ | ΞΑΝΘΟΣ ΑΝΔΡΕΑΣ | ΡΕΘΥΜΝΗΣ | ΟΧΙ |
| ΣΥΡΙΖΑ | ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΟΙΚΟΝΟΜΟΥ ΒΑΣΙΛΕΙΟΣ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| Νέα Δημοκρατία | ΟΙΚΟΝΟΜΟΥ ΙΩΑΝΝΗΣ | ΦΘΙΩΤΙΔΟΣ | ΝΑΙ |
| Νέα Δημοκρατία | ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΚΑΒΑΛΑΣ | ΝΑΙ |
| Νέα Δημοκρατία | ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΖΑ | ΠΑΠΑΔΟΠΟΥΛΟΣ ΑΘΑΝΑΣΙΟΣ | ΤΡΙΚΑΛΩΝ | ΟΧΙ |
| Νέα Δημοκρατία | ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΚΟΖΑΝΗΣ | ΝΑΙ |
| ΣΥΡΙΖΑ | ΠΑΠΑΗΛΙΟΥ ΓΕΩΡΓΙΟΣ | ΑΡΚΑΔΙΑΣ | ΟΧΙ |
| Νέα Δημοκρατία | ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΤΡΙΚΑΛΩΝ | ΝΑΙ |
| ΣΥΡΙΖΑ | ΠΑΠΑΝΑΤΣΙΟΥ ΑΙΚΑΤΕΡΙΝΗ | ΜΑΓΝΗΣΙΑΣ | ΟΧΙ |
| Νέα Δημοκρατία | ΠΑΠΠΑΣ ΙΩΑΝΝΗΣ | ΔΩΔΕΚΑΝΗΣΟΥ | ΝΑΙ |
| ΣΥΡΙΖΑ | ΠΑΠΠΑΣ ΝΙΚΟΛΑΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΠΑΣΧΑΛΙΔΗΣ ΙΩΑΝΝΗΣ | ΚΑΒΑΛΑΣ | ΝΑΙ |
| Νέα Δημοκρατία | ΠΑΤΣΗΣ ΑΝΔΡΕΑΣ | ΓΡΕΒΕΝΩΝ | ΝΑΙ |
| Κ.Κ.Ε. | ΠΑΦΙΛΗΣ ΑΘΑΝΑΣΙΟΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΖΑ | ΠΕΡΚΑ ΘΕΟΠΙΣΤΗ(ΠΕΤΗ) | ΦΛΩΡΙΝΗΣ | ΟΧΙ |
| Νέα Δημοκρατία | ΠΙΚΡΑΜΜΕΝΟΣ ΠΑΝΑΓΙΩΤΗΣ | ΕΠΙΚΡΑΤΕΙΑΣ | ΝΑΙ |
| Νέα Δημοκρατία | ΠΙΠΙΛΗ ΦΩΤΕΙΝΗ | Α΄ ΑΘΗΝΩΝ | ΝΑΙ |
| Νέα Δημοκρατία | ΠΛΑΚΙΩΤΑΚΗΣ ΙΩΑΝΝΗΣ | ΛΑΣΙΘΙΟΥ | ΝΑΙ |
| Νέα Δημοκρατία | ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Α΄ ΑΘΗΝΩΝ | ΝΑΙ |
| Νέα Δημοκρατία | ΠΝΕΥΜΑΤΙΚΟΣ ΣΠΥΡΙΔΩΝΑΣ | ΕΥΒΟΙΑΣ | ΝΑΙ |
| ΣΥΡΙΖΑ | ΠΟΛΑΚΗΣ ΠΑΥΛΟΣ | ΧΑΝΙΩΝ | ΟΧΙ |
| ΣΥΡΙΖΑ | ΠΟΥΛΟΥ ΠΑΝΑΓΙΟΥ(ΓΙΩΤΑ) | ΒΟΙΩΤΙΑΣ | ΟΧΙ |
| ΣΥΡΙΖΑ | ΡΑΓΚΟΥΣΗΣ ΙΩΑΝΝΗΣ | Β΄ ΠΕΙΡΑΙΩΣ | ΟΧΙ |
| Νέα Δημοκρατία | ΡΑΠΤΗ ΕΛΕΝΗ | Α' ΘΕΣΣΑΛΟΝΙΚΗΣ | ΝΑΙ |
| Νέα Δημοκρατία | ΡΑΠΤΗ ΖΩΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΣΑΛΜΑΣ ΜΑΡΙΟΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| Νέα Δημοκρατία | ΣΑΜΑΡΑΣ ΑΝΤΩΝΙΟΣ | ΜΕΣΣΗΝΙΑΣ | ΝΑΙ |
| ΣΥΡΙΖΑ | ΣΑΝΤΟΡΙΝΙΟΣ ΝΕΚΤΑΡΙΟΣ | ΔΩΔΕΚΑΝΗΣΟΥ | ΟΧΙ |
| ΣΥΡΙΖΑ | ΣΑΡΑΚΙΩΤΗΣ ΙΩΑΝΝΗΣ | ΦΘΙΩΤΙΔΟΣ | ΟΧΙ |
| Νέα Δημοκρατία | ΣΕΝΕΤΑΚΗΣ ΜΑΞΙΜΟΣ | ΗΡΑΚΛΕΙΟΥ | ΝΑΙ |
| Νέα Δημοκρατία | ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Α' ΘΕΣΣΑΛΟΝΙΚΗΣ | ΝΑΙ |
| Κίνημα Αλλαγής | ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Α΄ ΑΘΗΝΩΝ | - |
| Νέα Δημοκρατία | ΣΚΟΝΔΡΑ ΑΣΗΜΙΝΑ | ΚΑΡΔΙΤΣΗΣ | ΝΑΙ |
| ΣΥΡΙΖΑ | ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΕΠΙΚΡΑΤΕΙΑΣ | ΟΧΙ |
| ΣΥΡΙΖΑ | ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΥΡΙΖΑ | ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΠΙΕΡΙΑΣ | ΟΧΙ |
| Νέα Δημοκρατία | ΣΚΡΕΚΑΣ ΚΩΝΣΤΑΝΤΙΝΟΣ | ΤΡΙΚΑΛΩΝ | ΝΑΙ |
| Νέα Δημοκρατία | ΣΚΥΛΑΚΑΚΗΣ ΘΕΟΔΩΡΟΣ | ΕΠΙΚΡΑΤΕΙΑΣ | ΝΑΙ |
| Νέα Δημοκρατία | ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΖΑ | ΣΠΙΡΤΖΗΣ ΧΡΗΣΤΟΣ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| Νέα Δημοκρατία | ΣΤΑΪΚΟΥΡΑΣ ΧΡΗΣΤΟΣ | ΦΘΙΩΤΙΔΟΣ | ΝΑΙ |
| Νέα Δημοκρατία | ΣΤΑΜΕΝΙΤΗΣ ΔΙΟΝΥΣΙΟΣ | ΠΕΛΛΗΣ | ΝΑΙ |
| Νέα Δημοκρατία | ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΣΑΜΟΥ | ΝΑΙ |
| Κ.Κ.Ε. | ΣΤΟΛΤΙΔΗΣ ΛΕΩΝΙΔΑΣ | Β΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΣΤΥΛΙΑΝΙΔΗΣ ΕΥΡΙΠΙΔΗΣ | ΡΟΔΟΠΗΣ | ΝΑΙ |
| Νέα Δημοκρατία | ΣΤΥΛΙΟΣ ΓΕΩΡΓΙΟΣ | ΑΡΤΗΣ | ΝΑΙ |
| Κ.Κ.Ε. | ΣΥΝΤΥΧΑΚΗΣ ΕΜΜΑΝΟΥΗΛ | ΗΡΑΚΛΕΙΟΥ | ΟΧΙ |
| Νέα Δημοκρατία | ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Α΄ ΑΘΗΝΩΝ | ΝΑΙ |
| ΣΥΡΙΖΑ | ΣΥΡΜΑΛΕΝΙΟΣ ΝΙΚΟΛΑΟΣ | ΚΥΚΛΑΔΩΝ | ΟΧΙ |
| Νέα Δημοκρατία | ΤΑΓΑΡΑΣ ΝΙΚΟΛΑΟΣ | ΚΟΡΙΝΘΙΑΣ | ΝΑΙ |
| Νέα Δημοκρατία | ΤΑΡΑΝΤΙΛΗΣ ΧΡΗΣΤΟΣ | ΕΠΙΚΡΑΤΕΙΑΣ | ΝΑΙ |
| Νέα Δημοκρατία | ΤΑΣΟΥΛΑΣ ΚΩΝΣΤΑΝΤΙΝΟΣ | ΙΩΑΝΝΙΝΩΝ | ΝΑΙ |
| ΣΥΡΙΖΑ | ΤΕΛΙΓΙΟΡΙΔΟΥ ΟΛΥΜΠΙΑ | ΚΑΣΤΟΡΙΑΣ | ΟΧΙ |
| Νέα Δημοκρατία | ΤΖΑΒΑΡΑΣ ΚΩΝΣΤΑΝΤΙΝΟΣ | ΗΛΕΙΑΣ | ΝΑΙ |
| ΣΥΡΙΖΑ | ΤΖΑΚΡΗ ΘΕΟΔΩΡΑ | ΠΕΛΛΗΣ | ΟΧΙ |
| ΣΥΡΙΖΑ | ΤΖΑΝΑΚΟΠΟΥΛΟΣ ΔΗΜΗΤΡΙΟΣ | Α΄ ΑΘΗΝΩΝ | ΟΧΙ |
| Νέα Δημοκρατία | ΤΖΗΚΑΛΑΓΙΑΣ ΖΗΣΗΣ | ΚΑΣΤΟΡΙΑΣ | ΝΑΙ |
| ΣΥΡΙΖΑ | ΤΖΟΥΦΗ ΜΕΡΟΠΗ | ΙΩΑΝΝΙΝΩΝ | ΟΧΙ |
| ΣΥΡΙΖΑ | ΤΟΛΚΑΣ ΑΓΓΕΛΟΣ | ΗΜΑΘΙΑΣ | ΟΧΙ |
| Νέα Δημοκρατία | ΤΡΑΓΑΚΗΣ ΙΩΑΝΝΗΣ | Β΄ ΠΕΙΡΑΙΩΣ | ΝΑΙ |
| ΣΥΡΙΖΑ | ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | Α΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΤΣΑΒΔΑΡΙΔΗΣ ΛΑΖΑΡΟΣ | ΗΜΑΘΙΑΣ | ΝΑΙ |
| ΣΥΡΙΖΑ | ΤΣΑΚΑΛΩΤΟΣ ΕΥΚΛΕΙΔΗΣ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΤΣΙΑΡΑΣ ΚΩΝΣΤΑΝΤΙΝΟΣ | ΚΑΡΔΙΤΣΗΣ | ΝΑΙ |
| Νέα Δημοκρατία | ΤΣΙΓΚΡΗΣ ΑΓΓΕΛΟΣ | ΑΧΑΪΑΣ | ΝΑΙ |
| Νέα Δημοκρατία | ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΞΑΝΘΗΣ | ΝΑΙ |
| ΣΥΡΙΖΑ | ΤΣΙΠΡΑΣ ΑΛΕΞΙΟΣ | ΑΧΑΪΑΣ | ΟΧΙ |
| ΣΥΡΙΖΑ | ΤΣΙΠΡΑΣ ΓΕΩΡΓΙΟΣ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| Νέα Δημοκρατία | ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΔΩΔΕΚΑΝΗΣΟΥ | ΝΑΙ |
| ΣΥΡΙΖΑ | ΦΑΜΕΛΛΟΣ ΣΩΚΡΑΤΗΣ | Β΄ ΘΕΣΣΑΛΟΝΙΚΗΣ | ΟΧΙ |
| ΣΥΡΙΖΑ | ΦΙΛΗΣ ΝΙΚΟΛΑΟΣ | Α΄ ΑΘΗΝΩΝ | ΟΧΙ |
| ΣΥΡΙΖΑ | ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΕΠΙΚΡΑΤΕΙΑΣ | ΟΧΙ |
| Νέα Δημοκρατία | ΦΟΡΤΩΜΑΣ ΦΙΛΙΠΠΟΣ | ΚΥΚΛΑΔΩΝ | ΝΑΙ |
| Κίνημα Αλλαγής | ΦΡΑΓΓΙΔΗΣ ΓΕΩΡΓΙΟΣ | ΚΙΛΚΙΣ | - |
| Νέα Δημοκρατία | ΦΩΤΗΛΑΣ ΙΑΣΩΝ | ΑΧΑΪΑΣ | ΝΑΙ |
| ΣΥΡΙΖΑ | ΦΩΤΙΟΥ ΘΕΑΝΩ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΧΑΡΑΚΟΠΟΥΛΟΣ ΜΑΞΙΜΟΣ | ΛΑΡΙΣΗΣ | ΝΑΙ |
| ΣΥΡΙΖΑ | ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΡΟΔΟΠΗΣ | ΟΧΙ |
| ΣΥΡΙΖΑ | ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΜΕΣΣΗΝΙΑΣ | ΟΧΙ |
| Νέα Δημοκρατία | ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΣΕΡΡΩΝ | ΝΑΙ |
| ΣΥΡΙΖΑ | ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΕΥΒΟΙΑΣ | ΟΧΙ |
| Νέα Δημοκρατία | ΧΑΤΖΗΔΑΚΗΣ ΔΙΟΝΥΣΙΟΣ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| Νέα Δημοκρατία | ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | ΦΘΙΩΤΙΔΟΣ | ΝΑΙ |
| ΕΛΛΗΝΙΚΗ ΛΥΣΗ | ΧΗΤΑΣ ΚΩΝΣΤΑΝΤΙΝΟΣ | Β΄ ΘΕΣΣΑΛΟΝΙΚΗΣ | ΟΧΙ |
| Νέα Δημοκρατία | ΧΙΟΝΙΔΗΣ ΣΑΒΒΑΣ | ΠΙΕΡΙΑΣ | ΝΑΙ |
| ΣΥΡΙΖΑ | ΧΡΗΣΤΙΔΟΥ ΡΑΛΛΙΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| Νέα Δημοκρατία | ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΜΕΣΣΗΝΙΑΣ | ΝΑΙ |
| ΣΥΡΙΖΑ | ΨΥΧΟΓΙΟΣ ΓΕΩΡΓΙΟΣ | ΚΟΡΙΝΘΙΑΣ | ΟΧΙ |
|  |  |  |  |

|  |  |  |  |  |  |
| --- | --- | --- | --- | --- | --- |
|  |  | | |  |  |
|  |  | | |  |  |
|  |  | | |  |  |
|  | Άρσεις Ασυλίας | | |  |  |
|  |  | | |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | | | Αποτελέσματα | |
| ΒΡΟΥΤΣΗΣ ΙΩΑΝΝΗΣ | Για την αξιόποινη πράξη της συκοφαντικής δυσφήμησης μέσω διαδικτύου κατ’ εξακολούθηση και δημόσια κατά το χρονικό διάστημα από 5.4.2021 έως 8.4.2021 με συνεντεύξεις σε διάφορους διαδικτυακούς τόπους (άρθρα 1, 14, 26, 27, 98, 363 εδ. β-α σε συνδ. με 362 Π.Κ.). | | | ΝΑΙ | 1 |
| OXI | 262 |
| ΠΡΝ | 0 |
| ΣΥΝ | 263 |
| ΠΟΛΑΚΗΣ ΠΑΥΛΟΣ | Για την αξιόποινη πράξη της συκοφαντικής δυσφήμισης κατόπιν έγκλησης, την 26.3.2022, μέσω Facebook, (άρθρο 62 του Συντάγματος) | | | ΝΑΙ | 159 |
| OXI | 101 |
| ΠΡΝ | 0 |
| ΣΥΝ | 260 |
|  |  | | |  |  |
|  |  |  |
|  |  |  |
|  |  | | |  |  |
|  |  | | |  |  |
|  |  | | |  |  |
|  |  | | |  |  |
|  |  | | |  |  |
|  |  | | |  |  |
|  |  | | |  |  |
|  |  | | |  |  |
|  |  | | |  |  |
|  |  | | |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, επανερχόμαστε επί του νομοσχεδίου και στον κατάλογο των ομιλητών με επόμενο τον κ. Ηγουμενίδη Νικόλαο από τον ΣΥΡΙΖΑ. Αμέσως μετά θα μιλήσει ο κ. Κεγκέρογλου από το Κίνημα Αλλαγής. Εννοείται ότι οι Κοινοβουλευτικοί Εκπρόσωποι μπορούν ενδιάμεσα να παρεμβαίνουν ανά τρεις-τέσσερις ομιλητές.

Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μπορώ να κατανοήσω, να αντιληφθώ την προσπάθεια ορισμένων να αντιμετωπίσουν το κόμμα μας προσπαθώντας να μας προσάψουν διάφορα και όχι κρίνοντας τις θέσεις μας, αλλά το τι θα θέλατε να κάνουμε. Δεν θα επεκταθώ περισσότερο, θα ήθελα να πω απλώς, κύριε Βελόπουλε, ότι κανένας Βουλευτής του ΣΥΡΙΖΑ, κανένας Βουλευτής της Αριστεράς δεν χειροκρότησε τους ναζί.

Ας έρθουμε στο θέμα μας. Ο κ. Μητσοτάκης, οι Υπουργοί του και οι Βουλευτές της Νέας Δημοκρατίας, μαζί με το σύνολο του επικοινωνιακού επιτελείου της, προσπαθούν να πείσουν για ένα πράγμα: Μας βρήκαν δυσκολίες, αλλά τι να κάνουμε, ό,τι μπορούμε κάνουμε. Ωστόσο, εάν δούμε πλευρές της καθημερινότητας που βιώνουμε όλοι μας, θα δούμε ότι η Κυβέρνηση της Νέας Δημοκρατίας ούτε μπορεί ούτε είναι στις προθέσεις της να διαχειριστεί αυτές τις δυσκολίες που ζούμε σε όφελος της κοινωνίας.

Ας πάρουμε το μέτωπο της πανδημίας. Και δεν θα σταθώ στις πλευρές, στις ψηφίδες της μεγάλης εικόνας, τη μείωση του προϋπολογισμού, την πρόσφατη παρέμβαση με την οποία δημιουργεί η Κυβέρνηση δυσκολία στη συνταγογράφηση για τους ανασφάλιστους συμπολίτες μας, στη μη ένταξη της πρωτοβάθμιας φροντίδας υγείας στην αντιμετώπιση της πανδημίας κ.λπ..

Το θέμα είναι ότι η ιδεοληπτική εμμονή της Νέας Δημοκρατίας στην εκχώρηση αρμοδιοτήτων του ΕΣΥ στον ιδιωτικό τομέα και η επακόλουθη εμπορευματοποίηση της υγείας δημιουργεί προβλήματα, αποκλείει τους οικονομικά ασθενέστερους, αυτούς δηλαδή που πραγματικά έχουν ανάγκη από την πρόσβαση στις υπηρεσίες υγείας. Ας μην έχουμε αυταπάτες. Η ισχυροποιημένη από την εμπειρία της πανδημίας κοινωνική απαίτηση για ενίσχυση του δημοσίου συστήματος υγείας δεν ταιριάζει, δεν συμβαδίζει με τις ιδεολογικές αφετηρίες, με το πρόγραμμα αλλά και τις πολιτικές επιλογές της Νέας Δημοκρατίας.

Να έρθουμε στο μέτωπο της ακρίβειας. Πολλά έχουμε πει μέχρι σήμερα και πολλά θα πούμε και από τώρα και έπειτα. Αλήθεια, τι περιμένει ο κ. Γεωργιάδης; Διερωτώμαι. Τι εξετάζει ακόμα και δεν μειώνει τον ΦΠΑ στα βασικά είδη διατροφής; Πόσο θα παρακολουθεί θεατής τα μονοπώλια του χώρου, τις πολυεθνικές του χώρου να κερδοσκοπούν αισχρά εις βάρος των Ελλήνων εργαζομένων;

Στο μέτωπο της εργασίας ακόμα εξετάζετε, κύριε Χατζηδάκη, την αύξηση του κατώτατου μισθού; Είναι δυνατόν την ώρα που βουλιάζουν τα νοικοκυριά να μην παίρνετε καμμία πρωτοβουλία;

Ένα είναι το συμπέρασμα: Τα συμφέροντα των πολυεθνικών τα οποία με την πολιτική σας υπηρετείτε δεν συμβαδίζουν, δεν ταιριάζουν με τα συμφέροντα των νοικοκυριών και των εργαζομένων που σήμερα περισσότερο από ποτέ απαιτούν στήριξη.

Και μέσα σε όλα αυτά έρχεται το νομοσχέδιο που συζητάμε σήμερα. Πέρα από το ότι θα μπορούσε να ενταχθεί στα πιο σύντομα ανέκδοτα «κράτος της Δεξιάς και προστασία των ανέργων», είπαμε αρκετά πράγματα και στις επιτροπές και θα μιλήσουν οι συνάδελφοι του ΣΥΡΙΖΑ και στη συνέχεια απ’ όσα γνωρίζω.

Θα ήθελα να σταθώ σε δύο πλευρές. Πρώτον, πατάτε σε υπαρκτά προβλήματα που υπάρχουν, προβλήματα, όμως, που δημιούργησε η πολιτική σας. Μιλάτε για μαύρη εργασία. Αλήθεια, ποιος την ανέχθηκε; Ποιος την προωθεί; Ποιος την εκθρέφει; Μιλάτε για υποδηλωμένη εργασία. Αλήθεια, ποιος ανέχεται την υποδηλωμένη εργασία; Όλο αυτό το σύστημα που τελικά οδηγεί σε υποδουλωμένη εργασία ποιος το προωθεί; Η πολιτική σας το δημιούργησε. Αυτό είναι το πρώτο βήμα. Πατάτε σε προβλήματα που εσείς με την πολιτική σας δημιουργείτε. Δεύτερο βήμα η απαξίωση του θεσμού. Τρίτο θέμα το γκρέμισμά του.

Και το πιο σκανδαλώδες απ’ όλα είναι ότι έρχεστε να μιλήσετε δήθεν για μεταρρύθμιση και εκσυγχρονισμό στην Ελλάδα, δηλαδή στη χώρα που παρέχει τη χαμηλότερη εισοδηματική στήριξη και προστασία στους ανέργους μεταξύ των χωρών της Ευρωπαϊκής Ένωσης. Και όχι μόνο αυτό, αλλά και μία σειρά μέτρα που πήρε ο ΣΥΡΙΖΑ για αναβάθμιση του κύρους του ΟΑΕΔ ως δημόσιος φορέας απασχόλησης του εργατικού δυναμικού και ανάπτυξη του μηχανισμού διάγνωσης των αναγκών της αγοράς εργασίας, ακόμα και αυτά έρχεστε να τα διαλύσετε.

Δύο πλευρές. Οι εργαζόμενοι στα κέντρα δημιουργικής απασχόλησης και τα κέντρα δημιουργικής απασχόλησης των ατόμων με ειδικές ανάγκες. Υπάρχει κοινωνική απαίτηση να γίνουν οι δομές δημιουργικής απασχόλησης δημοτικές υπηρεσίες. Κωφεύετε σε αυτό το αίτημα.

Σε μερικές περιοχές της χώρας έχει ξεκινήσει η τουριστική περίοδος. Τώρα βρήκατε να βάλετε άλλα κριτήρια για τους αρχαιοφύλακες. Δεν είναι ότι απλά αδιαφορείτε για δύο συγκεκριμένες ομάδες εργαζομένων. Το θέμα και το πρόβλημα για το οποίο σας εγκαλούμε είναι ότι υποτάσσετε τα συμφέροντα των εργαζομένων στην δημιουργία ενός κομματικού ρουσφετολογικού κράτους των δικών σας παιδιών. Εν πάση περιπτώσει, με τη στάση σας πραγματικά διαλύετε και τις τελευταίες αυταπάτες σε όλους ακόμα ενδεχόμενα έχουν.

Και πέρα από όλα αυτά, τα στοιχεία της πολιτικής σας που μαυρίζουν την καθημερινότητά μας, υπάρχει και κάτι άλλο. Την προηγούμενη εβδομάδα στην πανεργατική απεργία φάνηκε ένα μέτωπο κοινωνικών και προοδευτικών δυνάμεων, και ολοκληρώνω, κύριε Πρόεδρε, που έδειξε με τη συμμετοχή του στην απεργία ότι είναι έτοιμο να βγει μπροστά. Να ξέρετε ότι η Αριστερά, ο ΣΥΡΙΖΑ θα προχωρήσουμε με τους εργαζόμενους, με αυτό το μέτωπο, θα υπερασπιστούμε τα εισοδήματα των εργαζομένων, των συνταξιούχων, των νέων ανθρώπων στη χώρα μας. Και μάλιστα, αν το θέλετε, όχι μόνο αυτό. Στην αναμέτρησή μας με την πολιτική της Δεξιάς να είστε σίγουροι ότι θα νικήσουμε. Θα χτίσουμε τη νέα Ελλάδα σε στέρεες βάσεις σε όφελος των πολλών, σε όφελος της πατρίδας μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Ηγουμενίδη, και για την τήρηση του χρόνου.

Τον λόγο έχει ο κ. Βασίλειος Κεγκέρογλου από το Κίνημα Αλλαγής.

Μετά τον κ. Κεγκέρογλου θα πάρει τον λόγο ο κ. Ιωάννης Δελής με την επιφύλαξη, μήπως έρθει ο επικεφαλής της Κοινοβουλευτικής Ομάδας του Κινήματος Αλλαγής.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, με την πανδημία και τον πόλεμο στην Ουκρανία οι πολιτικές, κοινωνικές και οικονομικές συνθήκες άλλαξαν διεθνώς. Αναδείχθηκε με δραματικό τρόπο η αξία του κοινωνικού κράτους και η ανάγκη να επανέλθει ο άνθρωπος στο επίκεντρο των πολιτικών σε ένα νέο ευρωπαϊκό πλαίσιο με νέες προτεραιότητες, με ένα νέο αναπτυξιακό και παραγωγικό μοντέλο.

Σήμερα οι επιλογές της Κυβέρνησης στη χώρα μας δεν απαντούν σε αυτές τις νέες απαιτήσεις της εποχής και ούτε βέβαια στις ανάγκες των πολιτών. Με τις μεταρρυθμίσεις στο εργασιακό, το ασφαλιστικό, τις αναποτελεσματικές ρυθμίσεις στην υγεία και την παιδεία και τις σκοπιμότητες στις επιλογές υπέρ των λίγων προκαλείται ανασφάλεια στους πολίτες και διευρύνονται οι κοινωνικές ανισότητες. Η υποβάθμιση της εργασίας και η έλλειψη κοινωνικής προστασίας και μάλιστα σε μία περίοδο επέλασης της ακρίβειας είναι πισωγύρισμα και δεν είναι μετάβαση στην τέταρτη βιομηχανική επανάσταση που αφορά πλέον τους λίγους.

Αντί να ολοκληρώσει η Κυβέρνηση τη μετέωρη μεταρρύθμιση του ΕΦΚΑ με οργανωτική και λειτουργική ενοποίηση και να επιταχύνει την έκδοση των καθυστερημένων συντάξεων με ψηφιακή τεχνολογία, μετά τα μπρος-πίσω, επέλεξε να δώσει την εύκολη έκδοση των μονοταμειακών συντάξεων σε ιδιώτες, δικηγόρους και λογιστές και των δύσκολων διαδοχικών συντάξεων πολλών ταμείων στον υποστελεχωμένο ΕΦΚΑ. Όμως και αυτό απέτυχε και η δέσμευση της Κυβέρνησης για έκδοση των συντάξεων μέχρι το καλοκαίρι αναβάλλεται για του χρόνου το καλοκαίρι με τη δέσμευση να έχει και τον χρόνο των εκλογών στο επίκεντρο.

Η τροπολογία που κατατέθηκε για την απονομή σύνταξης με υπεύθυνη δήλωση από τη μία είναι η απόλυτη παραδοχή της αποτυχίας και του κ. Χατζηδάκη μετά τον κ. Βρούτση και τον κ. Κατρούγκαλο και από την άλλη είναι η αποθέωση της πελατειακής αντίληψης να δώσουν εν όψει εκλογών όπως-όπως συντάξεις με υπεύθυνη δήλωση, με τον κίνδυνο να ζητούνται μετά πίσω μετά τις εκλογές εντόκως ως αχρεωστήτως καταβληθέντα.

Πείτε μας όμως, κύριε Υπουργέ, γιατί τη δυνατότητα εξαγοράς ενσήμων έως δύο ετών σε περίπτωση λάθους με τη fast track διαδικασία δεν τη δίνετε στην περίπτωση που πάμε με κανονική διαδικασία μέσω ΕΦΚΑ και εκκρεμούν πραγματικά χιλιάδες συντάξεις ακόμα και για λίγα ένσημα. Και εδώ δίνει δυνατότητα εξαγοράς μέχρι δύο έτη.

Όμως, δεν είναι η μοναδική μεταρρύθμιση - ρύθμιση αλά καρτ. Το Υπουργείο Εσωτερικών με τη 1274 τροπολογία που μας κατέθεσε παρατείνει τους συμβασιούχους των δήμων στις πυρόπληκτες περιοχές –και καλώς- αλλά όχι στις σεισμόπληκτες περιοχές ούτε της Κρήτης, ούτε της Θεσσαλίας ούτε της Σάμου, που λήγουν στις 27 Μαΐου. Με το νομοσχέδιο η Κυβέρνηση μάς γυρνάει πίσω στο θέμα του διαλόγου με τους κοινωνικούς εταίρους και εμποδίζει τη συνδιαμόρφωση των κοινωνικών πολιτικών.

Αντί να αναβαθμίσει τον ΟΑΕΔ, ώστε να μπορεί με τη συνεκτική σύμπραξη των κοινωνικών εταίρων να ανταποκριθεί στη δύσκολη αποστολή του, τον μετατρέπει σε υπηρεσία δημόσια κατά τον τίτλο της. Αλλά αυτό είναι φάρσα.

Είναι φάρσα η λέξη «δημόσια» στον τίτλο, όταν νονός είναι ο μετρ των ιδιωτικοποιήσεων, χωρίς ίχνος διασφάλισης του δημόσιου συμφέροντος. Τον μετατρέπει σε ένα γραφειοκρατικό μόρφωμα με τρεις υποδιοικητές και εκατόν πενήντα μετακλητούς, ενισχυμένες αρμοδιότητες του διοικητή, με παρίες τους εκπροσώπους των εργαζομένων και των επιχειρήσεων που βάζουν και τα χρήματα και βέβαια, χωρίς εκπροσώπηση εργαζομένων στον ΟΑΕΔ, επ’ ουδενί της ΕΣΑΜΕΑ. Ούτε καν τη λαμβάνει υπ’ όψιν του.

Καταργεί την αυτοτέλεια των επιμέρους λογαριασμών κοινωνικής πολιτικής, που διασφάλιζε ότι οι οικονομικοί πόροι θα αξιοποιούνταν για την εξυπηρέτηση των σκοπών του κάθε λογαριασμού. Όλες οι εισφορές, μαζί με τα αποθεματικά, πάνε σε κοινό κουβά, τη ΔΥΠΑ. Εργαζόμενοι και επιχειρήσεις, δηλαδή, μπορούν να καταβάλουν εισφορές, παραδείγματος χάριν για επιδόματα και κατάρτιση, και τα χρήματα να πηγαίνουν για την κάλυψη ταμειακών ελλειμμάτων.

Επιπλέον, αλλάζει τον ανταποδοτικό χαρακτήρα της πολιτικής του ΟΑΕΔ για τους ανέργους, με βάση τις εισφορές και τον μετατρέπει σε προνοιακό, με εισοδηματικά και περιουσιακά κριτήρια. Αυτό αφορά και το επίδομα αλλά και τις παροχές. Στους ανέργους, παραδείγματος χάριν, οι οποίοι έχουν ασφαλιστική ικανότητα μέχρι να μπουν στη φάση του μακροχρονίως ανέργου, λόγω των εισφορών που έχουν καταβάλλει ως εργαζόμενοι και των εισφορών που έχουν καταβάλλει στον ΟΑΕΔ ειδικά για την κάλυψη της ασφαλιστικής ικανότητας, τους λέει ο κ. Χατζηδάκης: «Από τώρα και στο εξής θα θεωρήστε άποροι ανασφάλιστοι». Και η ειρωνεία είναι ότι θεωρεί άπορους ανασφάλιστους, ενώ τους κόβει από το δικαίωμά τους, που είναι ανταποδοτικό για την ασφαλιστική ικανότητα, λόγω υψηλού εισοδήματος.

Η προνοιακή πολιτική, κύριε Χατζηδάκη, αφορά όσους δεν έχουν καταβάλλει εισφορές: Τους αδύναμους της ακραίας φτώχειας, τους ανασφάλιστους υπερήλικες, τους άστεγους, τους άπορους και γίνεται από τον ΟΠΕΚΑ, όχι από τον ΕΦΚΑ, όχι από τον ΟΑΕΔ, με χρήματα του κρατικού προϋπολογισμού ή ευρωπαϊκά, όπως το Ταμείο Επισιτιστικής Βοήθειας για τους Απόρους. Αντί να προχωρήσετε σε μια διεύρυνση των προγραμμάτων εργασίας -από τις εκατό λάθος, έχετε και μία ρύθμιση που είναι στη σωστή κατεύθυνση-, αντί να δείτε προγράμματα για τους νέους, για τους μακροχρόνια ανέργους, απαξιώνετε ακόμα και το επίδομα ανεργίας και μάλιστα, σε μια περίοδο ακρίβειας.

Στο θέμα της στεγαστικής πολιτικής, τριάντα δύο μήνες τώρα η Κυβέρνηση αδρανεί πλήρως. Στο Ταμείο Ανάκαμψης των 32 δισεκατομμυρίων ευρώ, συμπεριέλαβε πρόγραμμα παρωδία για ανακαίνιση εκατό διαμερισμάτων. Δεν αξιοποίησε τον Λογαριασμό Στεγαστικής Συνδρομής του ΟΑΕΔ που τώρα έχει 1,5 δισεκατομμύριο ευρώ. Προφανώς, πάει αυτό το ποσό για κάλυψη άλλων ελλειμμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο χρόνο, κύριε Πρόεδρε.

Το 2014, στο πλαίσιο των αρμοδιοτήτων μου στο Υπουργείο Εργασίας -το ανέφερε ο κ. Μουλκιώτης- ανέθεσα στον δημόσιο φορέα του Εθνικού Κέντρου Κοινωνικών Ερευνών τη μελέτη για το πλαίσιο στρατηγικής κοινωνικής στέγαση -κοινωνική κατοικία, ιδιοκατοίκηση, ενοικίαση. Η μελέτη ολοκληρώθηκε τον Απρίλιο του 2015. Καταθέτω και τη σύμβαση και το ένα από τα παραδοτέα που αφορά το στρατηγικό πλαίσιο.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνηση ΣΥΡΙΖΑ αρνήθηκε να πληρώσει το κόστος της μελέτης, το οποίο πληρώθηκε τελικά, μετά από δικαστική απόφαση, αφού το Εθνικό Κέντρο Κοινωνικών Ερευνών προσέφυγε στη δικαιοσύνη. Όταν, όμως, υπάρχουν κοινωνικές ανάγκες και έχοντας μία έτοιμη μελέτη για την κοινωνική κατοικία αλλά και χρηματοδότηση -και το 1,5 δισεκατομμύριο από τις εισφορές υπέρ ΟΕΚ και το Ταμείο Ανάκαμψης- και δεν προχωρά στις αναγκαίες πολιτικές πρωτοβουλίες και αποφάσεις, τότε είναι ή έλλειψη πολιτικής βούλησης ή ανικανότητα. Προσωπικά, δεν χρεώνω ανικανότητα ούτε στον προκάτοχό σας ούτε σε εσάς. Είναι απόλυτη έλλειψη πολιτικής βούλησης και είναι θέμα επιλογών.

Επιλέξατε να στηρίξετε και μάλιστα, αφειδώς τους λίγους και ισχυρούς, για να γίνουν ισχυρότεροι, ενώ για τους πολλούς και αδύναμους πάντα υπάρχουν δημοσιονομικοί περιορισμοί, ευρωπαϊκές απαγορεύσεις και διάφορες άλλες άτοπες δικαιολογίες. Είστε ξένοι με την αντίληψη για κοινωνικό κράτος και στήριξη των εργαζομένων, των ανέργων, των μικρομεσαίων, των ανθρώπων της παραγωγής, του μόχθου, της δουλειάς.

Είναι, πλέον, πασιφανές ότι τα συσσωρευμένα προβλήματα και τα αδιέξοδα στην οικονομική και κοινωνική ζωή μπορούν να αντιμετωπιστούν μόνο με μια άλλη, σοβαρή και υπεύθυνη διακυβέρνηση, με στρατηγική εθνικής ισχύος και προοδευτική πολιτική, με το ΠΑΣΟΚ-Κίνημα Αλλαγής που επιδιώκει να γίνει ξανά πρωταγωνιστής των εξελίξεων.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κεγκέρογλου.

Τον λόγο τώρα έχει ο Επικεφαλής της Κοινοβουλευτικής Ομάδας του Κινήματος Αλλαγής κ. Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κυρίες και κύριοι συνάδελφοι, όσο και αν προσπαθεί η Κυβέρνηση να κρύψει τα προβλήματα κάτω από το χαλί, η πραγματικότητα δεν την αφήνει.

Σταμάτησε η Κυβέρνηση να αναφέρεται στην πανδημία. Προσποιείται ότι δεν υπάρχει, ότι τελείωσε, με εβδομήντα νεκρούς την ημέρα, με τους διασωληνωμένους να παραμένουν κοντά στους τριακόσιους εξήντα και με το σύνολο των νεκρών να ξεπερνά τους είκοσι εννέα χιλιάδες.

Πιστεύει, άραγε, κανείς σε αυτήν εδώ την Αίθουσα ότι η Κυβέρνηση έχει πετύχει στη διαχείριση της πανδημίας και ότι έχουμε αφήσει πίσω το πρόβλημα; Οι αριθμοί είναι αποκαλυπτικοί και η πλειοψηφία των Ελλήνων πολιτών έχει ήδη σχηματίσει αντίληψη ότι η Κυβέρνηση όχι μόνο απέτυχε στη διαχείριση της πανδημίας, αλλά, παράλληλα, με την απόπειρα εξαφάνισης του προβλήματος από τον δημόσιο διάλογο, στέλνει ένα μήνυμα χαλαρότητας σε όλα τα επίπεδα.

Χαρακτηριστικά, ο κ. Σκυλακάκης προχθές στην Επιτροπή Οικονομικών μάς είπε ότι υπάρχουν, πλέον, μόνο υγειονομικές επιπτώσεις από την πανδημία και όχι οικονομικές. Οπότε δεν τρέχει και τίποτα. Μπορούμε να συνηθίσουμε στα χιλιάδες κρούσματα και στις συνεχιζόμενες απώλειες ζωών, εκτός, βέβαια, από το γεγονός ότι οι οικονομικές επιπτώσεις είναι και αισθητές και ορατές και τις βιώνουν οι πολίτες.

Η Κυβέρνηση που επαίρεται ότι διέθεσε 43 δισεκατομμύρια ευρώ μέσα στην πανδημία, ακόμη δεν έχει κάνει έναν απολογισμό, μια αξιολόγηση για το πού και σε ποιους, τελικά, διατέθηκαν αυτά τα χρήματα. Γιατί, κυρίες και κύριοι συνάδελφοι, διατέθηκαν αρκετά χρήματα σε μεγάλες επιχειρήσεις και από πολλές διαφορετικές πηγές, την ίδια στιγμή που για τις μικρές επιχειρήσεις, που τα είχαν απόλυτη ανάγκη, επιλέχθηκε να οδηγηθούν στο περιθώριο και να περιοριστούν οι πιο πολλές το πολύ σε μία δόση επιστρεπτέας προκαταβολής.

Χθες, μάλιστα, η Κυβέρνηση κατέθεσε και ψήφισε συμπληρωματικό προϋπολογισμό, που αυξάνει τις δαπάνες κατά 2,6 δισεκατομμύρια ευρώ, για να στηρίξει πολίτες, νοικοκυριά και επιχειρήσεις, απέναντι στο ράλι ανατιμήσεων στην αγορά αλλά και στην ενεργειακή κρίση. Είναι μέτρα, όμως, πολύ κατώτερα των πραγματικών αναγκών, μέτρα που δίνονται με πάρα πολύ μεγάλη καθυστέρηση, γιατί η Κυβέρνηση της Νέας Δημοκρατίας από την πρώτη στιγμή αρνείται να δει την πραγματικότητα.

Αναθεωρήσατε, λοιπόν, τον προϋπολογισμό με το ποσό των επιπλέον «πιστώσεων» να συμπίπτει, όλως τυχαίως, με το ποσό των δαπανών, η πληρωμή του οποίου ετεροχρονίστηκε για το πρώτο δίμηνο. Άρα μεταφέρετε λογιστικά τα χρήματα και αυτό το βαφτίζετε "διθυραμβικά" ως «επιπλέον δαπάνες», χωρίς συγκεκριμένα μέτρα, χωρίς συγκεκριμένο σχέδιο, χωρίς συγκεκριμένη στόχευση ή ιεράρχηση για το πώς θα διατεθούν αυτά τα χρήματα.

Το ερώτημα είναι αν και οι νέοι, αναθεωρημένοι στόχοι του προϋπολογισμού του 2022 δεν θα υποστούν και στο άμεσο μέλλον νέα αναθεώρηση, όπως έγινε και με τον αρχικό προϋπολογισμό. Κι αυτό αφού όλες, μα όλες οι εκτιμήσεις της Κυβέρνησής σας μέχρι σήμερα έχουν πέσει έξω, όταν, μάλιστα, την ίδια στιγμή οι κρατικές εγγυήσεις σκαρφάλωσαν επί της δικής σας Κυβέρνησης στο 17,2% στο τέλος του 2021 -το αμέσως προηγούμενο ρεκόρ ήταν στο τέλος του 2009, θυμάστε, μετά την πενταετία Καραμανλή- και συνιστούν, βεβαίως, έναν σοβαρό κίνδυνο για τη δημοσιονομική σταθερότητα της χώρας.

Και όπως είπα και στην αρχή της ομιλίας μου, παρά την προσπάθεια της Κυβέρνησης να υποβαθμίσει ή και να κρύψει τα προβλήματα, η πραγματικότητα είναι αμείλικτη. Το γεγονός ότι η αύξηση στις τιμές της ενέργειας στην Ελλάδα είναι μεγαλύτερη από το μέσο όρο της Ευρωζώνης, δεν προβληματίζει κανέναν; Σύμφωνα με τα στοιχεία της Ρυθμιστικής Αρχής Ενέργειας, η Ελλάδα είναι ανάμεσα στις τρεις πιο ακριβές χώρες της Ευρωπαϊκής Ένωσης σε ό,τι αφορά τις χρεώσεις κατανάλωσης ρεύματος. Συγκεκριμένα είναι στην τρίτη θέση, με τη Μάλτα που είναι στη δεύτερη να έχει πολύ μικρή διαφορά από τη χώρα μας. Επίσης, ο πληθωρισμός στην Ελλάδα είναι μεγαλύτερος από τον μέσο όρο της Ευρωζώνης και μόνο μέσα σε έναν μήνα ο δείκτης τιμών καταναλωτή σκαρφάλωσε κατά 2,7 μονάδες. Πλέον καταγράφονται πολύ σημαντικές αυξήσεις σε βασικά είδη διατροφής, όπως το ψωμί, το γάλα, το κρέας, τα φρούτα, τα λαχανικά, με ορατές επιπτώσεις στους οικογενειακούς προϋπολογισμούς και βεβαίως ορατές επιπτώσεις στα πιο ευάλωτα νοικοκυριά. Αυτά δεν προβληματίζουν κανέναν;

Κυρίες και κύριοι συνάδελφοι, η Κυβέρνηση μόλις τώρα αρχίζει να συζητά αυτό που εμείς στο Κίνημα Αλλαγής έχουμε προτείνει εδώ και αρκετούς μήνες. Και μιλάω για τη μείωση του ΦΠΑ στα βασικά είδη διατροφής. Όταν, όμως, αυτό το κάνεις με τις τιμές να έχουν ήδη σκαρφαλώσει και κυρίως όταν δεν υπάρχουν επαρκείς έλεγχοι, ενδεχομένως να είναι πολύ αργά και ακόμα κι αν το μέτρο θεσπιστεί, το αποτέλεσμα να είναι εντελώς, μα εντελώς αβέβαιο.

Η χώρα βρίσκεται στη δίνη της ενεργειακής κρίσης και η Κυβέρνηση εδώ και εννέα μήνες έχει παραλύσει. Απλά παρακολουθεί τις εξελίξεις. Αύξησε την εξάρτηση της χώρας από το φυσικό αέριο. Απέφυγε να συνταχθεί με την Ισπανία και την Πορτογαλία που διεκδίκησαν και κέρδισαν, ναι πέτυχαν να μειώσουν τις τιμές κατανάλωσης ηλεκτρικού ρεύματος για τους πολίτες τους.

Επανέφερε, μάλιστα, ο Πρωθυπουργός χθες την εξόρυξη φυσικού αερίου και υδρογονανθράκων στο Ιόνιο και στην Κρήτη που είχε απορρίψει, με την εξόρυξη να γίνεται –στην καλύτερη των περιπτώσεων- σε τρία χρόνια από τώρα. Είναι η ίδια Κυβέρνηση επί της θητείας της οποίας, κυρίες και κύριοι συνάδελφοι, εγκαταλείφθηκαν τα τέσσερα από τα έντεκα μπλοκ ερευνών υδρογονανθράκων, χωρίς να υπάρχει η παραμικρή αντίδραση τα προηγούμενα δυόμισι χρόνια.

Για το σήμερα, για τους λογαριασμούς που έρχονται φουσκωμένοι στους πολίτες, έχει η Κυβέρνηση να πει τίποτα; Για την αύξηση στις χρεώσεις κατανάλωσης ρεύματος, για την αδιαφάνεια στην τιμολόγηση και την παραπλάνηση καταναλωτών με τις απίστευτες, τις ασύλληπτες διακυμάνσεις στη ρήτρα αναπροσαρμογής, προτίθεται η Κυβέρνηση να κάνει κάτι, πέρα από το να λέει τι σκέφτεται ή τι θα κάνει στο μέλλον; Προτίθεται η Κυβέρνηση να ελέγξει την αγορά, να ελέγξει τους παρόχους;

Κυρίες και κύριοι συνάδελφοι, ήδη αρχίζουν και δημιουργούνται συνθήκες απόγνωσης στην ελληνική κοινωνία. Σε αυτή τη συγκυρία το έλλειμμα κοινωνικής πολιτικής και ευαισθησίας, αναδεικνύει το πρόβλημα, ένα πρόβλημα που επιβεβαιώνεται και από το περιεχόμενο του νομοσχεδίου που έρχεται σήμερα προς ψήφιση στη Βουλή, το οποίο δεν απαντά ουσιαστικά σε μείζονα προβλήματα, τη στιγμή που η κοινωνία χρειάζεται πραγματική στήριξη.

Γιατί με την πολιτική του κόμματός σας, αλλά ιδιαίτερα τη δική σας, κύριε Χατζηδάκη, για το διάστημα που είστε σε αυτό το Υπουργείο έχετε κάνει τα πάντα για να αφαιρέσετε κάθε δικαίωμα και κάθε προστασία από τον εργαζόμενο. Όλα για τους μεγάλους και ισχυρούς εργοδότες!

Και είστε πράγματι, κύριε Υπουργέ, αυτό οφείλω να το αναγνωρίσω, ο αυθεντικός εκφραστής, ο αυθεντικός εκτελεστής των πιο συντηρητικών επιλογών εφαρμόζοντας τις δεσμεύσεις που προεκλογικά ανέλαβε ο Πρωθυπουργός κατά τη Γενική Συνέλευση του ΣΕΒ. Είστε εσείς που αφαιρέσατε την υποχρέωση συλλογικής σύμβασης για τη διευθέτηση του χρόνου εργασίας αφήνοντας τον εργαζόμενο εντελώς απροστάτευτο σε εργοδοτικές πιέσεις. Είστε εσείς που αφαιρέσατε επίσημα τη δυνατότητα των κοινωνικών εταίρων να διαπραγματεύονται τον κατώτατο μισθό μέσω της εθνικής γενικής συλλογικής σύμβασης εργασίας. Είστε εσείς που καταργήσατε τη δυνατότητα ακύρωσης παράνομων απολύσεων μέσω προσφυγής των εργαζομένων στη δικαστική προστασία. Και είστε εσείς που συνειδητά αποδυναμώσατε την Επιθεώρηση Εργασίας, στερώντας από τον εργαζόμενο κάθε έννοια κρατικής προστασίας απέναντι στην εργοδοτική αυθαιρεσία.

Όμως, κύριε Υπουργέ, αυτό το έργο σας για το οποίο έχετε ήδη καταδικαστεί στην συνείδηση των εργαζομένων, να είστε βέβαιος ότι δεν θα διαρκέσει, δεν θα πάει μακριά. Είναι δέσμευσή μας ένα νέο πλαίσιο που θα στηριχθεί στον κοινωνικό διάλογο και στις συλλογικές συμβάσεις, ένα πλαίσιο που θα παρέχει ασφάλεια, αλλά κυρίως αξιοπρέπεια στον εργαζόμενο, αυτό που εσείς επιχειρήσαμε βίαια να αφαιρέσετε.

Κυρίες και κύριοι συνάδελφοι, το γεγονός ότι ο αριθμός των εγγεγραμμένων ανέργων έφτασε τον Ιανουάριο το 1,1 εκατομμύριο -ο πραγματικός αριθμός είναι μεγαλύτερος- είναι βέβαιο ότι κινητοποίησε την Κυβέρνηση. Την κινητοποίησε, όμως, όχι στην κατεύθυνση του πώς πραγματικά και ουσιαστικά και σταθερά θα δημιουργήσει νέες θέσεις εργασίας, αλλά στο πώς θα «μειώσει» τον αριθμό των ανέργων μέσα από μέτρα δημιουργικής λογιστικής. Η Κυβέρνηση εμφανίζει ως καινοτόμα και θετικά μέτρα, όπως είναι η διαγραφή των ανέργων αν δεν αποδεχθούν τρεις φορές τις θέσεις εργασίας που προσφέρει ο ΟΑΕΔ. Μόνο που ο σχετικός νόμος υπάρχει εδώ και χρόνια και ο νόμος αυτός δεν προέβλεπε διαγραφή των ανέργων σε τέτοια περίπτωση, απλώς προέβλεπε ότι δεν θα έχουν το δικαίωμα να αξιώσουν επιδότηση ανεργίας. Είναι προφανές ότι η Κυβέρνηση θέλει να μειώσει τον αριθμό των ανέργων μέσω δημιουργικής λογιστικής και μετέρχεται κάθε μέσο και κάθε τρόπο προς την επίτευξη του στόχου αυτού. Το πιο σοβαρό, όμως, είναι ότι ο ίδιος ο ΟΑΕΔ δεν προσφέρει τέτοιες θέσεις. Η διαμεσολαβητική του συμμετοχή στην αγορά εργασίας είναι μόλις 1%.

Επιπλέον, η Κυβέρνηση εμφανίζει ως θετική τη ρύθμιση για την παροχή επιδότησης επιτοκίων για την αγορά κατοικίας. Πείτε μας, κύριε Υπουργέ, πόσα δάνεια έχουν δοθεί τα τελευταία χρόνια από τις τράπεζες σε ιδιωτικούς υπαλλήλους γι’ αυτόν τον σκοπό; Έχετε στοιχεία; Γιατί αν αναζητήσετε στα στοιχεία θα διαπιστώσετε ότι καμμία σχεδόν τράπεζα δεν δανειοδοτεί ιδιωτικούς υπαλλήλους, οπότε η ρύθμιση για την οποία επαίρεστε ότι θα είναι θετική και θα αλλάξει την κατάσταση, είναι στην πράξη ανενεργή.

Εμείς έχουμε καταθέσει προτάσεις τόσο για την κοινωνική κατοικία, όσο και για την προσφορά φθηνής προς ενοικίαση στέγης στα νέα ζευγάρια. Υπάρχει μάλιστα και σημερινή παρέμβαση του Προέδρου μας του Νίκου Ανδρουλάκη προς αυτή την κατεύθυνση. Υπάρχει, λοιπόν, μια πολιτική του Κινήματος Αλλαγής ακριβώς όπως την ίδια πολιτική έκανε η Πορτογαλία και την εφάρμοσε. Ακριβώς όπως την ίδια πολιτική σκοπεύει να κάνει η Ισπανία και η Ιταλία, με αύξηση του αποθεματικού των κατοικιών που διατίθενται προς ενοικίαση από το κράτος με κοινωνικά κριτήρια και φορολογικά κίνητρα στους ιδιοκτήτες, για να προχωρήσουν σε χαμηλότερες μισθώσεις, ιδιαίτερα σε κατοικίες που μένουν για πάρα πολύ καιρό ξενοίκιαστες.

Σε αυτή τη συγκυρία, κυρίες και κύριοι συνάδελφοι, που οι ανατιμήσεις οδηγούν σε συνθήκες ακόμα και ορατής ανθρωπιστικής κρίσης, η Κυβέρνηση δεν επιλέγει, δυστυχώς, πολιτικές που θα μπορούσαν να αποτελέσουν μια στοιχειώδη ανακούφιση για τους ανέργους. Και αναφέρομαι στην αύξηση του επιδόματος ανεργίας, στην επιμήκυνση για ορισμένες κατηγορίες του επιδόματος ανεργίας ανθρώπων που σήμερα σε αυτή τη δίνη της ακρίβειας και της ενεργειακής κρίσης δεν έχουν κανένα, μα κανένα εισόδημα και καμμία εισοδηματική κάλυψη.

Η θέση του Κινήματος Αλλαγής για την αύξηση του κατώτατου μισθού στα 751 ευρώ είναι γεγονός ότι θα συμπαρασύρει και την αύξηση του επιδόματος ανεργίας. Περιμένουμε βεβαίως και την τελική απόφαση της Κυβέρνησης μετά τη συζήτηση που έχει ξεκινήσει με τους κοινωνικούς εταίρους.

Έρχομαι τώρα στο θέμα των εκκρεμών συντάξεων για το οποίο οι εξαγγελίες και οι υποσχέσεις της Κυβέρνησης της Νέας Δημοκρατίας έχουν διαψευστεί οικτρά. Επτά παρεμβάσεις-τομές δήθεν από την Κυβέρνηση για το θέμα των εκκρεμών συντάξεων, επτά αποτυχίες, η μία μεγαλύτερη από την άλλη, με το σύνολο των εκκρεμών συντάξεων το καλοκαίρι 2019 να είναι περίπου διακόσιες χιλιάδες και τον Δεκέμβριο του 2021, μετά από δύο και πλέον χρόνια διακυβέρνησης της Νέας Δημοκρατίας, να είναι διακόσιες εβδομήντα χιλιάδες, στις οποίες πρέπει να προστεθούν σαράντα πέντε χιλιάδες εφάπαξ και είκοσι τρεις χιλιάδες μερίσματα. Δεν τα λέμε εμείς αυτά, δεν είναι αποκύημα της φαντασίας του Κινήματος Αλλαγής. Τα λέει η έκθεση του τέταρτου τριμήνου του 2021 του Γραφείου Προϋπολογισμού της Βουλής στην σελίδα 37, κύριε Υπουργέ, για όσους ενδιαφέρονται.

Συνεπώς τα στοιχεία τα ίδια καταρρίπτουν τους ισχυρισμούς της Κυβέρνησης.

Στη συνέχεια εμφανίσατε ως λύση την ανάθεση σε λογιστές και δικηγόρους της δυνατότητας έκδοσης νέων συντάξεων, ώστε να επιταχυνθεί η διαδικασία. Μάλιστα, ξιφουλκήσατε σε αυτή την Αίθουσα εδώ λέγοντας ότι αυτή είναι η σωτήρια λύση και ότι ο κόσμος θα σταματήσει να ταλαιπωρείται και να αναμένει για πάρα πολλά χρόνια για την έκδοση συντάξεων.

Ανεπίσημα στοιχεία που υπάρχουν στον e-ΕΦΚΑ για το διάστημα Νοεμβρίου 2021-Ιανουαρίου 2222 αναφέρουν ότι τετρακόσιες πενήντα οκτώ συνολικά πιστοποιημένοι ιδιώτες λογιστές και δικηγόροι έχουν εκδώσει λιγότερα από πενήντα προσχέδια συνταξιοδοτημένων αποφάσεων, τα περισσότερα από τα οποία δυστυχώς είχαν σοβαρά σφάλματα.

Έχετε εσείς άλλα στοιχεία, κύριε Υπουργέ, να μας παραθέσετε, να επιβεβαιώσετε την επιτυχία της σύλληψης και του εγχειρήματος να ανατεθούν σε ιδιώτες λογιστές για να σταματήσει επιτέλους ο Έλληνας συνταξιούχος να περιμένει αρκετό χρονικό διάστημα, ίσως και αρκετά χρόνια, για να πάρει αυτονοήτως τη σύνταξή του; Θεωρείτε μήπως ότι είναι ικανοποιητικοί αυτοί οι ρυθμοί; Είστε ευχαριστημένος, αλήθεια, από την απόδοση του εγχειρήματός σας;

Εσείς δεν λέγατε, εσείς ο ίδιος, ότι οι εκκρεμότητες θα λήξουν ως τον Ιούνιο; Η Κυβέρνησή σας δεν ήταν αυτή που υποσχέθηκε δύο χρόνια πριν διά χειλέων του κ. Βρούτση την έκδοση ψηφιακής σύνταξης σε μία ημέρα και ότι στο τέλος του 2021 το 80%, τέσσερις στους πέντε συνταξιούχους θα έπαιρναν ψηφιακά τη σύνταξή τους; Εσείς δεν λέγατε ότι με την επιστράτευση ιδιωτών, λογιστών και δικηγόρων θα λυνόταν πολύ γρήγορα, πολύ αποτελεσματικά το πρόβλημα;

Εσείς τα λέγατε, αλλά δυστυχώς για τους πολίτες που ακόμα ταλαιπωρούνται για πολύ μεγάλο διάστημα, τίποτα από αυτά σχεδόν δεν έγινε ή έγιναν με πολύ μεγάλη καθυστέρηση και με πολύ μικρό αποτέλεσμα.

Και τώρα τι κάνετε; Φέρνετε άρον-άρον μια τροπολογία -η Κυβέρνηση, η οποία έχει δομημένη στρατηγική στο θέμα της απονομής συντάξεων, η Κυβέρνηση η οποία είχε πει ότι θα άρει τη γραφειοκρατία και θα δώσει λύση στα προβλήματα που ταλαιπωρούν χιλιάδες πολίτες σε αυτή τη χώρα, που είχε μια συγκεκριμένη κατεύθυνση την οποία υπηρετούσε όλα τα προηγούμενα σχεδόν τρία χρόνια- με την οποία ο ίδιος ο ασφαλισμένος καλείται να αποδείξει ό,τι μπορεί περισσότερο για το ποσό της σύνταξης που θα πρέπει τελικά να πάρει.

Η πραγματικότητα, κυρίες και κύριοι συνάδελφοι, είναι ότι η μηχανογράφηση του ΕΦΚΑ και η διαλειτουργικότητα με άλλα μηχανογραφικά συστήματα, όπως, παραδείγματος χάριν, του ΚΕΑΟ, απλά δεν υφίστανται και για αυτό δεν μπορεί να προχωρήσει η ταχύτητα στην απονομή των συντάξεων, για αυτό υπάρχει αυτή η καθυστέρηση, για αυτό υπάρχει αυτή η πρωτοφανής ταλαιπωρία, που πραγματικά δεν περιποιεί τιμή όχι μόνο στην Κυβέρνηση, αλλά συνολικά στο πολιτικό σύστημα της χώρας εν έτει 2022 να υπάρχει τόσο μεγάλη καθυστέρηση σε ένα αυτονόητο δικαίωμα, το οποίο μέσα στην ακρίβεια συνιστά και όρο πραγματικό επιβίωσης για χιλιάδες συμπολίτες μας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**).

Και επειδή εμείς μιλάμε πάντα με προτάσεις, θα αναφερθώ σε προτάσεις για τον ουσιαστικό εκσυγχρονισμό του ΕΦΚΑ, προκειμένου να εκδίδονται άμεσα οι συντάξεις. Έχουμε μιλήσει για ενιαίους κανονισμούς ασφάλισης και παροχών. Εδώ και τριάντα δύο σχεδόν μήνες δεν έχετε κάνει τίποτα. Έχουμε μιλήσει για επιτάχυνση διαδικασιών για τη μηχανογράφηση και ψηφιοποίηση του ΕΦΚΑ, αλλά και διασύνδεση και διαλειτουργικότητα με άλλα μηχανογραφικά συστήματα.

Μα, είναι δυνατόν στην Ελλάδα της ψηφιακής επανάστασης της Κυβέρνησης της Νέας Δημοκρατίας να μην έχει γίνει σχεδόν τίποτα σε αυτόν τον τομέα;

Εσείς προχτές στη διαδικασία στο Χαλάνδρι, στην περιφέρειά σας, κύριε Χατζηδάκη, επαιρόσασταν ότι έχετε προχωρήσει τη χώρα σε άλλη κατηγορία ψηφιακού εκσυγχρονισμού και ότι πλέον όλα γίνονται με διαλειτουργικό τρόπο άμεσα και χωρίς να υπάρχει γραφειοκρατία. Και σε αυτό το ζήτημα έχετε βρεθεί και υστερείτε πάρα πολύ.

Εμείς έχουμε προτείνει άμεση αντικατάσταση παρωχημένου τεχνολογικού εξοπλισμού. Μάλιστα, είχε έρθει και σχετική τροπολογία, γιατί πολλοί σήμερα στον ΕΦΚΑ δουλεύουν σε απαρχαιωμένους υπολογιστές με λογισμικά, τα οποία είναι ξεπερασμένα, ενώ, αν είναι δυνατόν, κάποιοι υπάλληλοι δεν έχουν καν υπολογιστή.

Βεβαίως, έχουμε μιλήσει για προσλήψεις εξιδεικευμένου προσωπικού μέσω ΑΣΕΠ, αλλά και αξιοκρατία και εμπέδωση επιτέλους ενός κλίματος εμπιστοσύνης και όχι έντασης, διαγκωνισμού ή αντιπαράθεσης σαν αυτό που έχετε δημιουργήσει μέσα στις τάξεις των εργαζομένων στον ΕΦΚΑ.

Κυρίες και κύριοι συνάδελφοι, η Κυβέρνηση του κ. Μητσοτάκη και οι Υπουργοί της αντιλαμβάνονται ότι πλέον δεν παίζουν μόνοι τους. Αντιλαμβάνονται ότι απέναντί τους δεν έχουν τον ΣΥΡΙΖΑ της αναξιοκρατίας και της προχειρότητας. Απέναντί τους έχουν το Κίνημα Αλλαγής που μιλάει με στοιχεία πάντα και καταθέτει προτάσεις πάντα. Απέναντί τους έχουν την ψυχή του ΠΑΣΟΚ, που διαχρονικά προσέφερε ελπίδα και αξιοπρέπεια στον Έλληνα πολίτη, που διαχρονικά προσέφερε ουσιαστική στήριξη και φροντίδα στους εργαζόμενους, στους ασφαλισμένους, στους συνταξιούχους, στους ανέργους.

Η συντηρητική παράταξη δεν είχε και δεν πρόκειται ποτέ να αποκτήσει καμμία σχέση με έννοιες όπως η κοινωνική πολιτική ή η κοινωνική ασφάλιση. Με τις πρόσφατες δε επιλογές της μεγαλώνει την απόσταση που τη χωρίζει από τον χώρο της εργασίας, τους συνταξιούχους, αλλά και από έναν κόσμο που ζει στη σκοτεινή πλευρά του φεγγαριού και η Κυβέρνηση δεν θέλει να τον ξέρει, τους ανέργους.

Αυτός ο κόσμος, όμως, όλοι αυτοί που σήμερα σπρώχνονται και στριμώχνονται στο περιθώριο, όλοι αυτοί που με απόγνωση βλέπουν την ακρίβεια να εξαφανίζει το απόθεμά τους και να απειλεί τη ζωή τους και να οδηγούνται στην εξαθλίωση. Όλοι αυτοί, κυρίες και κύριοι συνάδελφοι, έχουν δικαίωμα και στη ζωή και στην ελπίδα. Και δεν είναι μόνοι τους, γιατί είμαστε δίπλα τους, είμαστε μαζί τους.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κατρίνη.

Καλό μεσημέρι και από εμένα. Θα δώσω τον λόγο στον κ. Πέτσα. Μετά θα μιλήσει ο κ. Δελής από το Κομμουνιστικό Κόμμα Ελλάδας, στη συνέχεια ο κ. Βιλιάρδος και γύρω στις δυόμισι το μεσημέρι περιμένουμε και τον Γενικό Γραμματέα του Κομμουνιστικού Κόμματος Ελλάδας. Αυτή θα είναι η σειρά και μετά βλέπουμε. Απλά να επισημάνω ότι θα μιλάει ένας Κοινοβουλευτικός Εκπρόσωπος ανά τρεις ομιλητές και να ετοιμάζονται οι Κοινοβουλευτικοί, γιατί αργότερα τα πράγματα προς το απόγευμα θα γίνουν πολύ δύσκολα.

Έχει τον λόγο, λοιπόν, ο Αναπληρωτής Υπουργός Εσωτερικών κ Στυλιανός Πέτσας για την τροπολογία 1274 με ειδικό αριθμό 100.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, πράγματι πήρα τον λόγο για την υποστήριξη της τροπολογίας 1274/100 από τις 11-4-2022 και συγκεκριμένα τα άρθρα 1, 2 και 3 που είναι αρμοδιότητας του Υπουργείου Εσωτερικών.

Όσον αφορά το άρθρο 1, αυτό που κάνουμε είναι ότι επεκτείνουμε και για την περίπτωση των προγραμμάτων «Κοινωνικής Μέριμνας 1» και «Κοινωνικής Μέριμνας 2» για το προσωπικό αυτό τα ίδια που ισχύουν για τα προγράμματα «Βοήθεια στο Σπίτι», προκειμένου να έχουμε την όμοια αντιμετώπιση για ίδιες περιπτώσεις. Έτσι κρίνεται επιβεβλημένη η όμοια αντιμετώπιση, η οποία συνίσταται στο εξής ότι αυτοί οι εργαζόμενοι που υπηρετούσαν με συμβάσεις εξαρτημένης εργασίας ιδιωτικού δικαίου αορίστου χρόνου σε ΟΤΑ Α΄ βαθμού ή νομικά πρόσωπα αυτών για τις ανάγκες του «Βοήθεια στο Σπίτι» και για αυτούς τους εργαζόμενους που ήταν στην «Κοινωνική Μέριμνα 1» και «Κοινωνική Μέριμνα 2» κατατάσσονται ή όπου συντρέχει περίπτωση μεταφέρονται σε συνιστώμενες προσωποπαγείς θέσεις ιδιωτικού δικαίου αορίστου χρόνου στην ίδια ειδικότητα στις οργανικές μονάδες των οικείων ΟΤΑ.

Όσον αφορά το άρθρου 2, με τη ρύθμιση του άρθρου αυτού παρέχεται η δυνατότητα παράτασης για χρονικό διάστημα έως και δώδεκα μηνών της χρονικής διάρκειας των συμβάσεων σχέσης εργασίας των συμβάσεων ιδιωτικού δικαίου ορισμένου χρόνου του προσωπικού που προσελήφθη για την αντιμετώπιση των εκτάκτων αναγκών που προέκυψαν μετά τις πυρκαγιές του καλοκαιριού του 2021 για την εκτέλεση εν προκειμένω των αναγκαίων αντιπλημμυρικών έργων και των έργων αποκατάστασης υποδομών σε φορείς που εδρεύουν εντός των διοικητικών ορίων της Περιφερειακής Ενότητας Ευβοίας της Περιφέρειας Στερεάς Ελλάδος. Με αυτό τον τρόπο αξιοποιούνται η τεχνογνωσία και η εμπειρία που απέκτησε το προσωπικό αυτό κατά το χρονικό διάστημα που υπηρετεί στους ως άνω φορείς, ώστε να συνεχίσει να ασκεί απρόοπτα τις αρμοδιότητές του και να διασφαλιστεί η εύρυθμη και αποτελεσματική λειτουργία των εν λόγω φορέων.

Όσον αφορά το άρθρο 3, όπως γνωρίζετε πρόσφατα είχαμε προχωρήσει σε σχετική ρύθμιση, προκειμένου να επιταχυνθεί η διαδικασία μεταβίβασης ακινήτων όπου υπήρχε πρόβλημα καθυστέρησης λόγω της ανάγκης βεβαίωσης περί μη οφειλής ΤΑΠ. Για να ξεμπλοκάρουμε, λοιπόν, αυτές τις διαδικασίες προχωρήσαμε στη σχετική ρύθμιση του άρθρου 19 του πρόσφατου ν. 4915/2022. Αυτή ρύθμιση είχε ως ενδιάμεσο απαραίτητο στάδιο την εμπλοκή των συμβολαιογράφων. Όπως γνωρίζετε, παρά το γεγονός ότι υπήρχε συμφωνία μεταξύ της Κυβέρνησης φυσικά και των ενώσεών τους αρχικά, θεωρήθηκε ότι ήταν ένας υπέρμετρος φόρτος αυτός που ανέλαβαν οι συμβολαιογράφοι. Προκειμένου να αποφορτίσουμε όλη αυτή την διαδικασία, ερχόμαστε τώρα και κάνουμε μια τροποποίηση η οποία έχει να κάνει με τη δυνατότητα της εγγυοδοσίας, η οποία έχει να κάνει με τον μεταβιβάζοντα ή τον αποκτώντα ανεξαρτήτως της ύπαρξης αδυναμίας έκδοσης βεβαίωσης περί μη οφειλής ΤΑΠ και χωρίς τη σύμπραξη του συμβολαιογράφου και αποσαφηνίζεται ότι το ποσό της εγγύησης στην περίπτωση της πώλησης θα υπολογίζεται επί του τμήματος που αναγράφεται στη συμβολαιογραφική πράξη. Για τις λοιπές μεταβιβαστικές πράξεις η εγγυοδοσία θα υπολογίζεται με βάση την αντικειμενική αξία.

Περαιτέρω, απαλείφεται από την περίπτωση ε΄ της παραγράφου 18 του άρθρου 24 του ν.2130/1993 η αναγραφή στην πλατφόρμα που θα τηρούν οι δήμοι και των στοιχείων του αποκτώντος, καθώς αυτά δεν είναι αναγκαία για τον έλεγχο και τη βεβαίωση τυχόν οφειλών που αφορούν αποκλειστικά τον μεταβιβάζοντα ούτε άλλωστε εξυπηρετούν τον σκοπό του ελέγχου, ενώ παράλληλα δεν απαιτείται η σύμπραξη συμβολαιογράφου για τις ενέργειες αυτές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ, κύριε Υπουργέ.

Υπάρχουν ερωτήσεις για τον Υπουργό πριν φύγει; Όχι. Ωραία.

Τον λόγο έχει ο κ. Ιωάννης Δελής από το Κομμουνιστικό Κόμμα Ελλάδας.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** «Δουλειές ξανά!» διαλαλείτε με το νομοσχέδιό σας. Δουλειές ξανά, λοιπόν και όσο γι’ αυτό, ξέρετε, εμείς δεν έχουμε καμμιά αμφιβολία. Πράγματι, μετά το σημερινό ανοίγουν δουλειές, χρυσές δουλειές για όλα εκείνα τα «παράσιτα» των Κέντρων Επαγγελματικής Κατάρτισης, τα οποία εμπορεύονται αδίστακτα την ανθρώπινη ανάγκη για εργασία, προσφέροντας στους ανέργους κάτι ψευτοκαταρτίσεις της κακιάς ώρας. Τα ξέρουμε πάρα πολύ καλά αυτά.

Οι χρυσές δουλειές συνεχίζουν και μεγαλώνουν, όμως και για εκείνους τους καπιταλιστές που θα δουν το κράτος –το δικό τους κράτος!- να πληρώνει αυτό αντί για αυτούς τους νέους εργαζόμενους που έχουν στη δούλεψή τους στο όνομα πάντα –ξέρετε- εκείνων των ενεργητικών πολιτικών απασχόλησης.

Και υπέρ αυτών των ενεργητικών πολιτικών απασχόλησης είστε όλοι, πλην του ΚΚΕ και των ίδιων των ανέργων, φυσικά, από τους οποίους μονάχα ο ένας στους δέκα επιδοτείται. Τους άλλους, άραγε, τους ρωτήσατε πώς ζουν καμμιά φορά;

Μέχρι και δουλειές βρεφονηπιακής φροντίδας και πάλι επιδοτούμενες αδρά από το κράτος έχει το νομοσχέδιό σας για τους μεγάλους επιχειρηματίες που τους βοηθάτε πια να κερδίζουν από χίλιες μπάντες.

Business as usual, λοιπόν, ναι, ίσως αυτός θα ήταν ο πιο κατάλληλος τίτλος για το σημερινό σας νομοσχέδιο, γιατί εδώ μιλάμε –ξέρετε- για business δισεκατομμυρίων, όχι αστεία, πάνω από 1 δισεκατομμύριο ευρώ από το Ταμείο Ανάκαμψης και άλλα τόσα από τα τομεακά και περιφερειακά προγράμματα κατάρτισης των Υπουργείων Παιδείας και Εργασίας. Συγγνώμη, «Απασχόλησης», ήθελα να πω, γιατί με τη λέξη «εργασία» έχετε πάθει μια αλλεργία όλοι σας εδώ και η Ευρωπαϊκή Ένωση. Τη λέξη αυτή τη βγάζετε ακόμα και από τη νέα υπηρεσία που συστήνετε, αντικαθιστώντας το όνομα του ΟΑΕΔ.

Ζεστό, λοιπόν, και μπόλικο χρήμα, προορισμένο για τα «παράσιτα» και τους εκμεταλλευτές των ανέργων, αυτών των απόκληρων της καπιταλιστικής ζούγκλας και δισεκατομμύρια βγαλμένα, βέβαια -για να μην ξεχνιόμαστε δηλαδή- κατευθείαν από τη δουλειά, τον κόπο και πολλές φορές και το αίμα όσων εργάζονται στα διάφορα γκέτο των επιχειρηματικών ομίλων.

Πώς μετά να μην επαινέσουν, κύριε Χατζηδάκη, το νομοσχέδιό σας όλοι αυτοί που ετοιμάζονται να ροκανίσουν αυτά τα δισεκατομμύρια; Μέλι έσταζε το στόμα τους για την Κυβέρνησή σας προχθές στην επιτροπή. Δεν προλαβαίνατε να μαζεύετε τα μπράβο για τη μεγάλη μεταρρύθμιση του ΟΑΕΔ από όλους τους εκπροσώπους των επιχειρηματιών και των Κέντρων Κατάρτισης και Επανακατάρτισης, πρωτοστατούντος, βεβαίως –ποιου άλλου;- του Συνδέσμου Ελλήνων Βιομηχάνων. Δεν είναι και λίγο, βλέπετε, τα όνειρά τους να γίνονται πραγματικότητα και όλοι αυτοί να βλέπουν μπροστά στα μάτια τους τον ΟΑΕΔ να εκσυγχρονίζεται –λέμε τώρα- να μετατρέπεται δηλαδή σε ένα σύγχρονο κρατικό δουλεμπορικό γραφείο, το οποίο θα πληρώνει –και μάλιστα φθηνά- τους εργαζόμενους των δικών τους επιχειρήσεων.

Λίγο είναι, κύριε Υπουργέ, να σου εξασφαλίζουν τζάμπα δουλειά; Αχάριστοι δεν είναι, όλα και όλα. Και αν ακούστηκε και καμμιά γκρίνια από όλους αυτούς, ξέρετε εσείς, δεν ανησυχείτε, γιατί τέτοιες γκρίνιες, ακόμα και καυγάδες καμμιά φορά μεταξύ τους, είναι μονάχα για το πάπλωμα, για τη λεία δηλαδή των δισεκατομμυρίων των σχετικών προγραμμάτων και για το πώς αυτή η λεία θα μοιραστεί από εσάς.

Και κάτι για όλους εσάς τους θιασώτες, τους υπόλοιπους θιασώτες της Ευρωπαϊκής Ένωσης, ΣΥΡΙΖΑ, Κίνημα Αλλαγής και λοιποί, που γίνατε με μία φωνή και υμνητές του Ταμείου Ανάκαμψης: Ασφαλώς και γνωρίζετε ότι όλες αυτές οι αντιδραστικές αναδιαρθρώσεις στον ΟΑΕΔ που φέρνει τώρα η Νέα Δημοκρατία είναι ένα βασικό προαπαιτούμενο για την εκταμίευση των δισεκατομμυρίων από το Ταμείο Ανάκαμψης. Το γνωρίζετε, αλλά το κρύβετε από τον κόσμο και έτσι εξηγείται και η άσφαιρη και αμήχανη κριτική σας στο νομοσχέδιο. Είναι χαρακτηριστικό ότι ο εισηγητής του ΣΥΡΙΖΑ ελάχιστα έως καθόλου ασχολήθηκε με το νομοσχέδιο.

Μιας, όμως και μιλάμε σήμερα για τον ΟΑΕΔ, ας δούμε λιγάκι και τι γίνεται και με την επόμενη βάρδια των εργαζομένων, την οποία ετοιμάζει στις σχολές μαθητείας αυτός ο οργανισμός, ο οποίος σε λίγο αναμένεται να αλλάξει και το όνομά του, αλλά όχι και τη φύση του.

Το ξέρετε, κύριε Υπουργέ, ότι, όπως καταγγέλλεται από πολλές γενικές συνελεύσεις σπουδαστών επαγγελματικών σχολών του ΟΑΕΔ, οι εργαζόμενοι σπουδαστές αυτών των σχολών παραμένουν απλήρωτοι για τα δεδουλευμένα της μαθητείας τους από τον Νοέμβρη για τέσσερις και πέντε μήνες; Το ξέρετε; Και αν το ξέρετε, τι κάνετε γι’ αυτό; Το ξέρετε ότι αρκετοί σπουδαστές των σχολών του ΟΑΕΔ, οι οποίοι δικαιούνται επίδομα σίτισης και στέγασης, δεν τα έχουν ακόμα πάρει; Τι νομίζετε ότι είναι αυτά τα παιδιά; Γόνοι πλουσίων οικογενειών της Κηφισιάς; Φτωχόπαιδα είναι και όλα αυτά τα έχουν ανάγκη. Από τα χαράματα πρώτα στη δουλειά της μαθητείας και μετά μέχρι το βράδυ στο μάθημα της σχολής τους, αυτή είναι η ζωή τους.

Έχετε πάει, άραγε, κύριε Υπουργέ, να δείτε σε τι χάλι βρίσκονται μια σειρά υποδομές -κτήρια, εργαστήρια- σε πολλές επαγγελματικές σχολές του ΟΑΕΔ και ότι τα μαθήματα γίνονται χάρη στο μεράκι και το φιλότιμο των εκπαιδευτικών και των μαθητών;

Και σαν να μην έφταναν όλα αυτά, τους υποβαθμίσατε και πέρυσι με νόμο του Υπουργείου Παιδείας βέβαια και το πτυχίο τους από το «Επίπεδο 4» που βρισκόταν το πήγατε στο «Επίπεδο 3», μόνο και μόνο για να ξοδεύονται παραπάνω στις πιστοποιήσεις τους.

Και κάτι ακόμα, όμως, κύριε Υπουργέ, για εσάς: Εσείς και η Κυβέρνησή σας φέρετε ακέραια την ευθύνη για το ότι διευθύνσεις ορισμένων επαγγελματικών σχολών του ΟΑΕΔ στη Θεσσαλονίκη αρνούνται με κάτι φθηνές δικαιολογίες την είσοδο στις σχολές αυτές σε Βουλευτές του ΚΚΕ. Βλέπετε, για τους λογής λογής επιχειρηματίες και τις επιχειρήσεις τους οι πόρτες αυτών των σχολών είναι ορθάνοιχτες, αλλά όχι για τους Βουλευτές του ΚΚΕ. Και εδώ νομίζουμε, κύριε Χατζηδάκη, ότι οφείλετε ως αρμόδιος Υπουργός να πάρετε θέση.

Ας δούμε, τέλος και το άρθρο 48 και το επόμενο 49 που έχει τίτλο: «Δημιουργία χώρων φύλαξης βρεφών εντός επιχειρήσεων». Έτσι ακριβώς το λέει. Καμμιά φορά –ξέρετε- και οι λέξεις που χρησιμοποιείτε προδίδουν τη βαρβαρότητα της πολιτικής σας.

Τι νομίζετε, κύριε Χατζηδάκη, ότι τα βρέφη, τα παιδιά της εργατικής τάξης είναι αποσκευές, για να χρειάζονται χώρο φύλαξης; Έλεος πια! Όμως, όταν το μυαλό το δικό σας και της Ευρωπαϊκής Ένωσης, που τα σκαρφίζεται όλα αυτά και τα χρηματοδοτεί, είναι συνέχεια στο πώς θα στηρίξετε τους επιχειρηματικούς ομίλους με κάθε τρόπο και βέβαια, μέσα από τα ευέλικτα, τα εξαντλητικά, τα ακανόνιστα ωράρια της δεκάωρης και δωδεκάωρης δουλειάς που σμπαραλιάζουν τη ζωή των εργαζομένων, τέτοια θα ψηφίζετε, για να είναι εκεί, στη μεγάλη επιχείρηση απίκο η εργαζόμενη μάνα ακόμα και ενός βρέφους ή ενός μικρού παιδιού, εντελώς διαθέσιμη να εργαστεί όσες ώρες και όσες μέρες της βδομάδας χρειαστεί και όσο και όποτε το απαιτούν οι ανάγκες της κερδοφορίας αυτής της επιχείρησης. Γι’ αυτό το κάνετε.

Όσοι τώρα νομίζουν ότι αυτές οι μεγάλες επιχειρήσεις θα ξοδευτούν κάνουν λάθος. 16 ολόκληρα εκατομμύρια πάλι από το Ταμείο Ανάκαμψης θα μοιραστούν οι πρώτες εκατόν είκοσι μεγάλες επιχειρήσεις, για να ετοιμάσει –λέει- η καθεμιά τους τον δικό της χώρο φύλαξης βρεφών.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε παρακαλώ.

**ΙΩΑΝΝΗΣ ΔΕΛΗΣ:** Ολοκληρώνω, κύριε Πρόεδρε.

Σήμερα, όμως, όποιος νοιάζεται για τις μωρομάνες και τα νέα ζευγάρια δεν ετοιμάζει χώρους φύλαξης παιδιών, λες και αυτά είναι αντικείμενα. Προβάλλει και διεκδικεί αυτές οι νέες γυναίκες να έχουν σταθερή και όχι ακανόνιστη δουλειά, μειωμένο και όχι αυξημένο εργάσιμο χρόνο, για να έχουν όλες οι νέες μητέρες ελεύθερο χρόνο, να μπορούν να χαρούν, να παίξουν με τα παιδιά τους. Τόσο αναγκαίο και γι’ αυτές και γι’ αυτά. Για να έχουν δίπλα τους, όχι χώρους φύλαξης των παιδιών τους στους χώρους της δουλειάς τους ούτε νταντάδες στις γειτονιές τους, λες και είμαστε στον προηγούμενο αιώνα, αλλά μία σύγχρονη δωρεάν προσχολική αγωγή, με αποκλειστική φροντίδα του κράτους, με ενιαίο περιεχόμενο για όλα τα παιδιά και, βέβαια, μέσα από ένα απλωμένο παντού δίκτυο δημόσιων σύγχρονων εγκαταστάσεων και όχι σε υπόγεια και σε αίθουσες προκάτ.

Είναι ολοφάνερο, αφετηρία δική σας είναι οι ανάγκες των επιχειρήσεων. Αφετηρία δική μας, προτεραιότητά μας, οι ανάγκες του ίδιου του παιδιού. Δύο κόσμοι τόσο διαφορετικοί.

Κλείνω, κύριε Πρόεδρε.

Είναι που είναι, εν τω μεταξύ, αντεργατικό το νομοσχέδιο, φέρνετε και κάτι τροπολογίες και το κάνετε ακόμα χειρότερο, όπως αυτή με την οποία νομοθετείτε την κατάργηση της κυριακάτικης αργίας για τους εργαζόμενους στα φροντιστήρια. Να εργάζονται την ημέρα Κυριακή και κατά τις ημέρες αργίας!

Σαν πολύ φόρα δεν πήρατε και τα παίρνετε όλα σβάρνα; Είναι απαράδεκτη αυτή η τροπολογία, να την πάρετε πίσω. Σας το ζητάνε οι ίδιοι οι εργαζόμενοι, που τώρα αυτή τη στιγμή είναι έξω από τη Βουλή και διαμαρτύρονται γι’ αυτή την κατάπτυστη τροπολογία. Θα καταθέσω στα Πρακτικά την ανακοίνωσή τους.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κάτι ακόμα πριν κατέβω από το Βήμα.

**ΠΡΟΕΔΡΕΥΩΝ (Απόστολος Αβδελάς):** Παρακαλώ κλείστε.

**ΙΩΑΝΝΗΣ ΔΕΛΗΣ:** Κόβετε το ρεύμα από την Επιθεώρηση Εργασίας στα Άνω Λιόσια –γι’ αυτό το κλίμα μιλάμε- για να μην λειτουργεί ούτε τηλέφωνο ούτε ηλεκτρονικό ταχυδρομείο ούτε καν το κουδούνι. Έχει κοπεί το ρεύμα. Εμείς ξέραμε ότι τον ΣΕΠΕ θα τον κάνατε ανεξάρτητη αρχή. Δεν μας είπατε ότι θα τον κλείνατε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Δελή.

Δεν θέλω να γίνομαι γκρινιάρης ούτε γραφικός. Είναι δύσκολη μέρα. Να τηρείτε τους χρόνους, μόνο και μόνο για τους συναδέλφους σας ορισμένοι από τους οποίους θα μιλήσουν μετά τις δώδεκα τα μεσάνυχτα, έτσι όπως πάει. Ένα αυτό. Δεύτερον, είναι και οι υπάλληλοι, οι οποίοι θα χρειαστεί να φύγουν στη μία η ώρα και εννιά η ώρα το πρωί θα πρέπει να είναι πάλι εδώ. Ξέρετε ότι όταν υπάρχει χρόνος είμαι πολύ ελαστικός. Έχω αυτή τη φήμη πλέον. Αλλά τώρα δεν γίνεται. Είμαι κι εγώ σε δύσκολη θέση. Σας παρακαλώ πολύ.

Καλείται στο Βήμα ο Υπουργός Εργασίας και Κοινωνικών Υποθέσεων κ. Κωνσταντίνος Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, έχουμε κάνει φοβερές και ατελείωτες καταστροφές με αυτό το νομοσχέδιο. Ων ουκ έστιν αριθμός. Ας ξεκινήσω να τις απαριθμώ, έτσι όπως τις κατάλαβα από τους συναδέλφους της Αντιπολίτευσης.

Πρώτη καταστροφή. Υποβαθμίζουμε –κάποιοι είπαν ότι «διαλύουμε»- τον ΟΑΕΔ. Για να δούμε πώς. Πρώτα απ’ όλα, ενοχλεί το ότι αλλάζει το όνομα του ΟΑΕΔ και λέγεται Δημόσια Υπηρεσία Απασχόλησης. Δημόσια. Λέτε, όμως, ότι «αφού το λέτε εσείς της Νέας Δημοκρατίας ότι θα είναι δημόσια δεν το εννοείτε». Εντάξει. Θα κάνετε και ψυχολογική ανάλυση στο πλαίσιο της αντιπολίτευσής σας.

Με συγχωρείτε, εδώ πάμε και κάνουμε μία επανεκκίνηση στον ΟΑΕΔ με μία σειρά πολιτικών που θα τις εξηγήσουμε στη συνέχεια, ο οποίος ΟΑΕΔ ήταν στο σύνολο της κοινής γνώμης ταυτισμένος απλώς με την καταβολή κάποιων επιδομάτων. Δεν είχε την εικόνα που έχουν οι άλλες δημόσιες υπηρεσίες απασχόλησης στην Ευρώπη.

Και αυτό δεν το λέω εγώ. Το λέει η έρευνα που έγινε επί ΣΥΡΙΖΑ με την τότε διοικήτρια του οργανισμού, η οποία δημοσιεύτηκε. Έδειξε δηλαδή ότι ο ΟΑΕΔ για διάφορους λόγους δεν είχε καλή εικόνα. Και προσπαθούμε να επέμβουμε στον οργανισμό, να διορθώσουμε τα κακώς κείμενα και να κάνουμε ένα καινούργιο ξεκίνημα.

Όχι! Διότι ο ΟΑΕΔ έχει ισχυρό brand. Μάλιστα. Με συγχωρείτε, δεν θέλω να σας πω ότι υπερασπίζεστε ένα όνομα το οποίο καθιερώθηκε επί δικτατορίας. Διότι τότε καθιερώθηκε, το 1969. Θέλω να σας πω ότι αυτή η πολεμική στην οποία αναφέρθηκαν όλοι οι ομιλητές της αντιπολίτευσης είναι τουλάχιστον αστεία. Αυτό είναι που σας ενοχλεί επιτέλους; Ή το υποτιθέμενο κόστος; Όταν σας έχουμε πει πολλές φορές ότι δεν θα υπάρξει, διότι, ανεξάρτητα από το όνομα, υπήρχε προγραμματισμένη μία δράση για την επικοινωνιακή και ουσιαστική επανεκκίνηση του ΟΑΕΔ, η οποία θα πληρωθεί από πόρους του Ταμείου Ανάκαμψης. Άρα δεν υπάρχει καμμία επιβάρυνση.

Έρχομαι σε περαιτέρω καταστροφές που κάνουμε με το νομοσχέδιο αυτό.

Εισάγουμε ψηφιακά εργαλεία, τα οποία μέχρι τώρα δεν υπήρχαν: Ψηφιακή κάρτα της Δημόσιας Υπηρεσίας Απασχόλησης. Ψηφιακό μητρώο. Ψηφιακό ατομικό σχέδιο δράσης του αναζητούντος εργασία. Ενοχλούν όλα αυτά; Θέλετε να μείνετε στον δέκατο ένατο αιώνα; Ποια πολιτική δηλαδή προτείνετε, απλά και μόνο για να κάνετε κριτική στην Κυβέρνηση;

Στεγαστική πολιτική. Φέρνουμε ρυθμίσεις για να ενισχυθεί η στεγαστική πολιτική του ΟΑΕΔ και να επεκταθεί και στους νέους. Το φέρνουμε ή δεν το φέρνουμε; Σας ρωτώ. Είναι ανακρίβεια ότι επεκτείνεται η στεγαστική πολιτική της Δημόσιας Υπηρεσίας Απασχόλησης πλέον στους νέους; Είστε εναντίον; Θα το καταψηφίσετε; Ξαναρωτώ. Θα το καταψηφίσετε; Γιατί υπάρχουν και ονομαστικές ψηφοφορίες, ξέρετε. Εσείς τώρα που κάνετε εύκολη κριτική να δούμε πώς θα τοποθετηθείτε σε όλα αυτά τα πράγματα.

Μας λέει το ΚΙΝΑΛ ότι «η Ισπανία έχει ξεκινήσει ένα πρόγραμμα…» –επαναλήφθηκε και σήμερα- «…με ένα δισεκατομμύριο ευρώ για τη στεγαστική πολιτική». Η Ισπανία των 40 εκατομμυρίων. Η Ελλάδα των 10 εκατομμυρίων φέρνει ένα πρόγραμμα 1,5 δισεκατομμυρίου, 50% μεγαλύτερο από της Ισπανίας, για τη στεγαστική πολιτική, με τον ΟΑΕΔ εκτελεστικό βραχίονα αυτής της πολιτικής.

Τίθενται τώρα οι βάσεις με το νομοσχέδιο αυτό και το καλοκαίρι, όπως έχουμε ξαναπεί, θα γίνει η εξειδίκευση. Αλλά, βάσει του νόμου αυτού θα γίνει η εξειδίκευση, με τις κατάλληλες αποφάσεις του ΟΑΕΔ ή της Κυβέρνησης σε υπουργικό επίπεδο, αν χρειαστεί.

Σε αυτή την πολιτική είστε αντίθετοι; Το όραμά σας είναι, δηλαδή, απλώς και μόνο να συνεχίσουμε την πολιτική με τα όποια καλά είχε, προφανώς, των εργατικών κατοικιών; Τίποτα άλλο δεν θέλετε; Να μην δούμε τι γίνεται στην άλλη Ευρώπη, με την επιδότηση του επιτοκίου –είδα ότι κάποιους τους ενοχλεί- με τη μέθοδο να μπαίνει κανείς με χαμηλό ενοίκιο και στη συνέχεια να μπορέσει να το αγοράσει, με την ανακαίνιση διαμερισμάτων τα οποία είναι εγκαταλελειμμένα, με την ευθύνη της Δημόσιας Υπηρεσίας Απασχόλησης; Σε αυτά είστε εναντίον; Αυτή είναι η κοινωνική σας ευαισθησία;

Επίσης, τι είδους διάλυση γίνεται, εκτός από όλα τα παραπάνω, όταν ξέρετε, διότι είναι γνωστό τι προβλέπει το Ταμείο Ανάκαμψης, ότι η Δημόσια Υπηρεσία Απασχόλησης θα διαχειριστεί –προσέξτε όσοι δεν το γνωρίζετε- υπερδεκαπλάσιους πόρους σε σχέση με αυτούς που διαχειριζόταν μέχρι τώρα. Τι στο καλό διάλυση ισχυρίζεστε ότι φέρνουμε στη Δημόσια Υπηρεσία Απασχόλησης;

Θα χρειαζόταν να δώσουμε υπερδεκαπλάσια κονδύλια για να τη διαλύσουμε; Αν θέλαμε να τη διαλύσουμε, τη διαλύουμε έτσι κι αλλιώς! Δεν καταλαβαίνω, πραγματικά, τι είδους αντιπολίτευση είναι αυτή, ειδικά σε τούτο εδώ το νομοσχέδιο!

Δεύτερη «καταστροφή» στην κατάρτιση: Κάνουμε, λέει, ιδιωτικοποίηση της κατάρτισης και θα μοιράσουμε τα λεφτά άκριτα δεξιά και αριστερά. Μα, ακριβώς το αντίθετο κάνουμε. Αν ακούσατε στην ακρόαση των φορέων, την οποία επικαλείσθε, οι φορείς της κατάρτισης, τα ΚΕΔΙΒΙΜ, όπως λέγονται –ως ΚΕΚ είναι περισσότερο γνωστά- έκαναν πάρα πολλές παρατηρήσεις για το νομοσχέδιο, ακριβώς γιατί το νομοσχέδιο αυτό θέτει νέους αυστηρούς κανόνες για την κατάρτιση για να αποκτήσει ουσιαστικό περιεχόμενο. Συνδέει ένα μέρος των πόρων που διαχειρίζονται όλοι αυτοί οι άνθρωποι, με τα αποτελέσματα της δουλειάς του, το 30%, γιατί θα πιστοποιούνται μέσα από εξετάσεις. Το ίδιο θα ισχύει και για τους καταρτιζόμενους. Επίσης το 30% θα μένει στο τέλος, διότι θα περνάνε από κάποιο είδος εξετάσεων όλοι αυτοί οι άνθρωποι, έτσι ώστε η κατάρτιση να αναβαθμιστεί και να είναι πραγματικό εφόδιο των ανέργων και των εργαζομένων για το μέλλον, σε μία εποχή που αλλάζουν τα πράγματα στην οικονομία πάρα πολύ συχνά και χρειάζεται κατάρτιση και επανακατάρτιση.

Πώς είμαστε σε λάθος κατεύθυνση όταν εμείς για πρώτη φορά ξεκινήσαμε συνεργασίες με διεθνείς γίγαντες, οι οποίες προσθέτουν αξιοπιστία στον ΟΑΕΔ; Αναφέρομαι στις συμφωνίες με την «GOOGLE», την «AMAZON», την «CISCO», τη «MICROSOFT» και τον ΟΑΕΔ, οι οποίες προσθέτουν σε αξιοπιστία του ΟΑΕΔ και προσελκύουν όλους τους νέους που θέλουν να καταρτιστούν πάνω σε αυτά που προσφέρουν τα προγράμματα, διότι ξέρουν οι νέοι άνθρωποι ότι τα προγράμματα αυτά θα έχουν μία διεθνή σφραγίδα αξιοπιστίας.

Επίσης, εσείς μιλάτε για ιδιωτικοποίηση. Σας το είπα και στην επιτροπή, σας το λέω και εδώ, γιατί έρχεστε συνέχεια και τα λέτε και τα ξαναλέτε. Δεν καταλαβαίνω γιατί επιμένετε. Έχετε δει τι γίνεται στις άλλες ευρωπαϊκές χώρες; Στις άλλες ευρωπαϊκές χώρες δεν υπάρχουν ΚΕΔΙΒΙΜ; Δεν υπάρχουν ΚΕΚ; Πώς γίνεται η κατάρτιση εκεί; Είναι δική μας πατέντα, δική μας πρωτοτυπία; Ακόμα περισσότερο –επειδή τα ακούω και από τον ΣΥΡΙΖΑ ειδικά- επί ΣΥΡΙΖΑ δεν υπήρχαν ΚΕΚ; Δεν υπήρχαν; Είχε ανασταλεί η λειτουργία τους; Γιατί ξιφουλκείτε σήμερα εναντίον αυτονόητων ρυθμίσεων που ίσχυαν επί των ημερών σας και ισχύουν σε όλη την Ευρωπαϊκή Ένωση;

Επίσης, θα ήθελα να σας πω ότι ειδικά η λέξη «ιδιωτικοποίηση» σε αυτό το κεφάλαιο του νομοσχέδιου δεν θα έπρεπε να χρησιμοποιηθεί, διότι είμαστε οι πρώτοι που βάζουμε τα δημόσια πανεπιστήμια στην κατάρτιση. Θα ανοίξουν σε πολύ σύντομο διάστημα οι πύλες των ΑΕΙ, για να περνάνε άνεργοι και εργαζόμενοι και να καταρτίζονται από τα ελληνικά πανεπιστήμια.

Εμείς το κάνουμε! Δεν το έκανε καμμία προηγούμενη κυβέρνηση! Και θεωρούμε ότι αυτό είναι ακόμα ένα βήμα για την αναβάθμιση της κατάρτισης.

Αυτή είναι η «καταστροφή», λοιπόν, που φέρνουμε στην κατάρτιση και διερωτώμαι αν θα τα καταψηφίσετε κι αυτά! Διότι αυτό είναι αυτό που γίνεται!

Τρίτο πρόβλημα –διαλέγω έτσι τα πιο βασικά- το οποίο δημιουργούμε: Η υποτιθέμενη τιμωρία των ανέργων. Ας δούμε, λοιπόν, ποια είναι η τιμωρία των ανέργων. Πρώτον, αυτό το νομοσχέδιο εισάγει για πρώτη φορά το επίδομα εργασίας. Δεν υπήρχε μέχρι τώρα. Τι είναι το επίδομα εργασίας; Ο άνεργος επιδοτείται στην Ελλάδα για δώδεκα μήνες. Εμείς λέμε ότι αν βρεις δουλειά στους τέσσερις μήνες, εκτός από τον μισθό που θα παίρνεις από την επιχείρηση, θα παίρνεις και το μισό από το επίδομα ανεργίας, μέχρι να συμπληρωθεί το δωδεκάμηνο, για άλλους οκτώ μήνες. Αν προσληφθείς στους επτά μήνες, θα το παίρνεις για άλλους πέντε μήνες.

Είναι κακό; Θα είστε απέναντι και σε αυτό; Το θεωρείτε τιμωρία των ανέργων; Δεν καταλαβαίνω, δηλαδή, τι είδους αντιπολίτευση κάνετε! Ιδεολογικά ας είστε όπου είστε! Παντού υπάρχει Δεξιά, Κέντρο, Αριστερά. Όμως, τι πράγμα αντιπολίτευση είναι αυτό;

Προχωρώ με μία άλλη «τιμωρία» των ανέργων. Εισάγουμε για πρώτη φορά ένα πριμ 300 ευρώ για τους μακροχρόνια ανέργους άνω των πέντε ετών ως κίνητρο για να πάνε να συντάξουν ατομικό ψηφιακό σχέδιο με τον ΟΑΕΔ, για να επανασυνδεθούν με τη Δημόσια Υπηρεσία Απασχόλησης και να μην έχουν την αίσθηση ότι η πολιτεία τους εγκατέλειψε. Θα βρεθούν δίπλα τους εργασιακοί σύμβουλοι. Είναι και αυτό τιμωρία; Μα, τι στο καλό δηλαδή; Εδώ πέρα δεν μπορούμε να συνεννοηθούμε ούτε για τα στοιχειώδη!

Μετά έρχομαι στην άλλη «τιμωρία», τα εισοδηματικά κριτήρια. Δεν λέμε για το επίδομα ανεργίας το οποίο καταβάλλεται όπως καταβάλλεται σε όλη την Ευρώπη, αλλά για άλλα ωφελήματα του ΟΑΕΔ, όπως για παράδειγμα είναι οι δωρεάν μεταφορές ή η προνομιακή πρόσβαση στους διαγωνισμούς του δημοσίου ή ο κοινωνικός τουρισμός, κ.λπ.. Λέμε ότι θα πρέπει να εφαρμόζονται –για να έχεις αυτά τα ωφελήματα- τα εισοδηματικά κριτήρια του επιδόματος θέρμανσης.

Είναι αρνητικό; Εκείνο το οποίο βλέπουμε –είμαι βέβαιος ότι το ξέρετε, στις ιδιωτικές σας συζητήσεις το διαπιστώνετε- είναι ότι εδώ κάτι περίεργο συμβαίνει σε σχέση με το ποιοι είναι εγγεγραμμένοι στο μητρώο του ΟΑΕΔ. Δεν αναφέρομαι στην πλειονότητα, αναφέρομαι σε κάποιους. Αυτό συμβαίνει για τον εξής πολύ απλό λόγο. Ενώ η ΕΛΣΤΑΤ και η EUROSTAT δείχνουν μία συνεχή αποκλιμάκωση της ανεργίας και φθάσαμε να είναι από οκτακόσιες πέντε χιλιάδες που είχαμε το καλοκαίρι του 2019, περίπου στις πεντακόσιες εξήντα χιλιάδες η ανεργία τώρα –έτσι το μετρά και η ΕΛΣΤΑΤ και η EUROSTAT, έτσι το μετρούσαν και επί ΣΥΡΙΖΑ, με την ίδια μέθοδο εννοώ- στον ΟΑΕΔ είμαστε ακατέβατα στο ένα εκατομμύριο εκατό χιλιάδες.

Έγινε μία έρευνα, μία διασταύρωση, ανάμεσα στα μητρώα του ΟΑΕΔ και στην ΑΑΔΕ ως προς τα φορολογικά και βρέθηκε αμέσως, με την πρώτη έρευνα, ότι σαράντα χιλιάδες από τους εγγεγραμμένους έχουν δηλώσει μόνοι τους, ενώ είναι εγγεγραμμένοι στο μητρώο του ΟΑΕΔ, εισόδημα 20.000 ευρώ και πάνω, δεκατρείς χιλιάδες έχουν δηλώσει 30.000 ευρώ και πάνω και χίλιοι διακόσιοι τριάντα δύο –για να γίνω πιο συγκεκριμένος- είναι στο μητρώο για πάνω από δέκα χρόνια και δηλώνουν ετήσιο εισόδημα μόνοι τους 30.000 ευρώ και πάνω.

Το ερώτημα είναι τι πρέπει να κάνουμε κι εμείς κι εσείς. Πρέπει να τους θεωρήσουμε όλους ανεξαιρέτως ανέργους, και αυτούς που δεν έχουν πού την κεφαλήν κλίναι, αλλά και αυτούς που βγάζουν 30.000, 50.000, 100.000 ευρώ –διότι έχουμε και τέτοιους με 100.000 ευρώ που είναι σε αυτό το μητρώο- και να παραμείνουμε αδιάφοροι;

Θα πρέπει να ξεχωρίσουμε τους πραγματικούς ανέργους από τους καταχραστές αυτής της πολιτικής. Κι εμείς είμαστε απολύτως ξεκάθαροι σ’ αυτό. Τους καταχραστές δεν τους καλύπτουμε!

Κι επειδή βλέπω ότι ενοχλείται μία συνάδελφος, θα πω κάτι που είπα και στην επιτροπή. Μου ετέθη το ερώτημα: Κύριε Χατζηδάκη, γιατί τους λέτε καταχραστές; Είναι παράνομοι;

Απάντησα και στην επιτροπή, έχω απαντήσει και στα μέσα μαζικής ενημέρωσης. Μέχρι τώρα, δυστυχώς, δεν ήταν παράνομοι, διότι εκμεταλλεύονταν τις τρύπες του συστήματος και είχαν όλα αυτά τα ωφελήματα. Όμως εσείς πώς τους χαρακτηρίζετε, αφού σας ενοχλεί η λέξη «καταχραστές»; Εσείς στον ΣΥΡΙΖΑ ειδικά τους χαρακτηρίζετε «διαμάντια». Να τους χαίρεστε, αν σας φαίνονται διαμάντια!

**ΚΩΝΣΤΑΝΤΙΝΟΣ ΜΠΑΡΚΑΣ:** Δικοί μας είναι;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Και θα κάνω άλλη μία ερώτηση, που αφορά όλα τα κόμματα της Αντιπολίτευσης. Γιατί δεν σας ενοχλούν τα εισοδηματικά κριτήρια στο Κοινωνικό Τιμολόγιο του ρεύματος; Γιατί δεν σας ενοχλούν τα κοινωνικά κριτήρια στο επίδομα θέρμανσης; Τα αποδέχεστε, τα ψηφίζετε. Όμως, εδώ ειδικά, στον ΟΑΕΔ, για να έχεις κάποια ωφελήματα του ΟΑΕΔ, προτείνετε να μην υπάρχουν εισοδηματικά κριτήρια και να υπάρχουν και άνεργοι-ρετιρέ. Αυτοί είστε; Οι προστάτες των ρετιρέ; Η Αριστερά του χαβιαριού; Με ποια ατζέντα εμφανίζεστε σήμερα μπροστά στους Έλληνες πολίτες;

Η άλλη αδικία που κάνουμε επίσης κατά την άποψή σας είναι ότι ερχόμαστε στους ανέργους που είναι εγγεγραμμένοι και παίρνουν το επίδομα ανεργίας και τους λέμε ότι εάν η Δημόσια Υπηρεσία Απασχόλησης σας δώσει προσφορές για τρεις κατάλληλες θέσεις και τις αρνηθείτε, τότε διαγράφεστε από το μητρώο. Ποιες είναι οι κατάλληλες θέσεις; Αντίστοιχες με το εργασιακό σας προφίλ, με τα πτυχία σας, με τις θέσεις που έχετε δηλώσει εσείς οι ίδιοι ότι θέλετε να βρείτε στη Δημόσια Υπηρεσία Απασχόλησης, με τον τόπο κατοικίας σας και με τον τελευταίο μισθό σας. Έρχεται η Δημόσια Υπηρεσία Απασχόλησης, προσφέρει μία κατάλληλη θέση, δύο κατάλληλες θέσεις, τρεις κατάλληλες θέσεις και ο συγκεκριμένος αρνείται και τις τρεις θέσεις. Τι πρέπει να κάνουμε; Να του δώσουμε και ένα βραβείο που συμπεριφέρεται με αυτόν τον τρόπο; Δώστε του εσείς. Αντικοινωνική συμπεριφορά είναι αυτό που καλύπτετε εσείς και όχι αυτό που πάμε να αντιμετωπίσουμε εμείς. Νομίζω ότι αυτό είναι απολύτως σαφές.

Και ένα τελευταίο πριν περάσω στην τροπολογία για τις συντάξεις: Ετέθη το ερώτημα και μάλιστα από διάφορους: Ποιοι είστε εσείς -δηλαδή η Νέα Δημοκρατία, η Κυβέρνηση- που θα μιλήσετε για κοινωνική πολιτική; Δεν θα πω τα γνωστά, ότι δεν διεκδικούμε φυσικά, σε αντίθεση με εσάς, το μονοπώλιο της κοινωνικής ευαισθησίας, αλλά δεν το χαρίζουμε και σε εσάς. Θα μιλήσω με συγκεκριμένα στοιχεία. Εμείς, λοιπόν, που μιλάμε για κοινωνική πολιτική είμαστε αυτοί που μειώσαμε την ανεργία κατά πέντε ποσοστιαίες μονάδες.

Είναι συγκεκριμένοι οι αριθμοί που προβάλλονται και από την EUROSTAT και από την ΕΛΣΤΑΤ και θα ήθελα να σας παρακαλέσω να τους αμφισβητήσετε. Ακόμα και με τα στοιχεία του «ΕΡΓΑΝΗ» που βγήκαν εχθές, έχουμε ξανά αύξηση της απασχόλησης και τον μήνα Μάρτιο. Ελάτε εδώ να το αμφισβητήσετε αν νομίζετε ότι δεν περιορίστηκε η ανεργία και ότι έχει συνωμοτήσει όλη η Ευρώπη και όλο το σύμπαν υπέρ της Κυβέρνησης Μητσοτάκη σε σχέση με τη μείωση της ανεργίας.

Εμείς είμαστε που τριπλασιάσαμε τους ρυθμούς των προγραμμάτων του ΟΑΕΔ σε σχέση με τις ενεργητικές πολιτικές απασχόλησης, δηλαδή την επιδότηση για την εξεύρεση θέσεων εργασίας και στους νέους και στις γυναίκες και στους μακροχρόνια ανέργους.

Εμείς είμαστε που με τον ν.4808 οδηγήσαμε την Ελλάδα στην πρόσφατη έρευνα της Παγκόσμιας Τράπεζας να είναι στις δώδεκα χώρες του κόσμου που έχουν εξασφαλίσει τη νομική ισότητα μεταξύ ανδρών και γυναικών. Την περασμένη εβδομάδα βγήκε η σχετική μελέτη.

Εμείς επίσης είμαστε που προωθούμε τον προσωπικό βοηθό για τους ανάπηρους.

Εμείς είμαστε -και είμαστε περήφανοι γι’ αυτό- που προωθούμε όπως γίνεται σε όλες τις προηγμένες χώρες της Ευρώπης -και καλό είναι να κοιτάτε τι γίνεται και στις υπόλοιπες χώρες- το πρόγραμμα «Νταντάδες της Γειτονιάς».

Εμείς είμαστε που προχωρούμε την ψηφιακή κάρτα αναπηρίας για να γίνει λιγότερο δύσκολη η καθημερινότητα των αναπήρων.

Εμείς είμαστε που φέρνουμε την πρωτοβουλία και σε αυτό το νομοσχέδιο για τις εκατόν είκοσι μεγάλες επιχειρήσεις που θα επιδοτηθούν για να κάνουν χώρους φύλαξης βρεφών και μικρών παιδιών. Και διερωτώμαι πραγματικά τι επιδιώκει το ΚΚΕ τοποθετούμενο απέναντι σε αυτή την πρωτοβουλία και τι θα πει στους εργαζόμενους που πρόσκεινται στο ΚΚΕ, επειδή το κάνει η Νέα Δημοκρατία να μην πάνε τα παιδιά τους σε αυτές τις επιχειρήσεις; Ως πού, δηλαδή, θα φτάσει ο κομματικός φανατισμός και η άρνηση για την άρνηση;

Κλείνω με την τροπολογία για τις συντάξεις fast track και τις συντάξεις εμπιστοσύνης, που είναι μια σημαντική καινοτομία στην οποία συνδυάζεται η τεχνολογία με την εμπιστοσύνη απέναντι στον πολίτη. Και πάλι σας άκουσα να μιλάτε με στοιχεία τα οποία δεν έχουν καμμία σχέση με την πραγματικότητα -ως συνήθως άλλωστε- για τις ήδη εκκρεμείς συντάξεις, για το πώς έχει εξελιχθεί η κατάσταση. Όλοι μιλάγατε για φιάσκο κ.λπ..

Έχω καταθέσει τα επίσημα στοιχεία του συστήματος «ΑΤΛΑΣ» στη Βουλή. Τα ξαναλέω και πάλι, όχι ότι θα σας πείσω -σιγά μην σας πείσω, εσείς έχετε κόψει κάβους από την πραγματικότητα, διότι δεν σας βολεύει-, αλλά τα λέω για Ελληνίδες και τους Έλληνες. Το 2019 εκδόθηκαν εκατόν είκοσι τρεις χιλιάδες αποφάσεις για κύριες συντάξεις, εκατόν εξήντα μία χιλιάδες αποφάσεις για κύριες συντάξεις το 2020, διακόσιες είκοσι τέσσερις χιλιάδες αποφάσεις για κύριες συντάξεις το 2021, ρεκόρ όλων των εποχών για τα ασφαλιστικά ταμεία.

Το δεύτερο στοιχείο επίσης το έχω καταθέσει στα Πρακτικά της Βουλής, αλλά «στου κουφού την πόρτα όσο θέλεις βρόντα»! Το ξαναλέω: Τα οφειλόμενα στους συνταξιούχους σε σχέση με υπερημερίες ως προς τις συντάξεις ήταν το καλοκαίρι του 2019, όταν άλλαξε η κυβέρνηση, 486 εκατομμύρια. Τον Φεβρουάριο του 2022 που έχουμε τα τελευταία επίσημα στοιχεία, τα 486 είχαν περιοριστεί στα 217.

Πρώτη ερώτηση κρίσεως: Πώς είναι δυνατόν, ενώ πέσαμε από τα 486 εκατομμύρια οφειλές στα 217, να έχουν, όπως λέτε εσείς, όχι απλώς αυξηθεί, αλλά ότι έχουν δήθεν τριπλασιαστεί οι συντάξεις; Τι είδους μαθηματικά μάθατε στο σχολείο; Πώς έρχεστε εδώ, Βουλευτές στη Βουλή των Ελλήνων, και επικαλείστε τέτοιου είδους χονδροειδή ψέματα;

Δεύτερη ερώτηση κρίσεως: Όπως θυμόμαστε, μέχρι τώρα, όσο εγώ τουλάχιστον είμαι Υπουργός, δεν έχετε ψηφίσει τίποτα από τις διατάξεις που έχω φέρει σε σχέση με τις συντάξεις, τον ΕΦΚΑ και την επιτάχυνσή τους.

Δεν έχετε ψηφίσει πέρσι -μας καταγγείλατε- την προκαταβολή των εθνικών συντάξεων που κάναμε έτσι ώστε αμέσως να καλύπτονται οι εν αναμονή συνταξιούχοι έστω με τα 384 ευρώ. Το καταψηφίσατε και αυτό, μην χαθεί κανένας πόντος! Έχουν καλυφθεί δεκάδες χιλιάδες συνταξιούχοι από αυτό.

Καταψηφίσατε -και σήμερα τα είπατε- τους πιστοποιημένους δικηγόρους και λογιστές. Δεν ανοίγετε τηλεοράσεις φαίνεται, να δείτε όχι μόνο τους δικηγόρους και τους λογιστές, αλλά και τους πελάτες τους που είναι κατευχαριστημένοι και λένε ότι βγάλαμε συντάξεις σε έναν και σε δύο μήνες. Δείτε τα βίντεο που υπάρχουν -αν θέλετε να σας τα στείλω- για να δείτε τους ανθρώπους, γιατί μιλάτε με ορισμένους συνδικαλιστές των κομμάτων σας, οι οποίοι είναι στον δικό τους κόσμο, αλλά ο πραγματικός κόσμος είναι ο κόσμος των συνταξιούχων που εξυπηρετούνται από αυτούς τους ανθρώπους και οι οποίοι βγαίνουν και τα δηλώνουν.

Κόντρα, λοιπόν, ήσασταν στην προκαταβολή, κόντρα στους πιστοποιημένους, κόντρα σε ολόκληρο το νομοσχέδιο για τον εκσυγχρονισμό του ΕΦΚΑ. Ερώτημα: Αν ήμασταν έτσι όπως μας περιγράφετε, πώς φτάσαμε να έχουμε χρονιά - ρεκόρ για την έκδοση των συντάξεων; Και με συγχωρείτε, όταν φτάνεις να έχεις χρονιά - ρεκόρ και πας από τις εκατόν είκοσι τρεις χιλιάδες στις διακόσιες είκοσι τέσσερις χιλιάδες αποφάσεις για τις συντάξεις, αυτό στη δική σας γλώσσα είναι φιάσκο; Φιάσκο είναι η αντιπολίτευση που κάνατε. Στα όρια της αστειότητας είναι η αντιπολίτευση που κάνετε.

Εν πάση περιπτώσει, εξηγώ εν συντομία τι κάνουμε. Συνδυάζουμε όπως είπα την τεχνολογία με την εμπιστοσύνη στον πολίτη, γιατί τώρα πια μπορούμε να το κάνουμε. Δηλαδή από τη μια πλευρά έχουμε το σύστημα «ΑΤΛΑΣ», το ψηφιακό σύστημα το οποίο έχει εξελιχθεί. Μέσα στο σύστημα «ΑΤΛΑΣ» υπάρχει πια σε πολύ μεγάλη έκταση καταγεγραμμένο το ασφαλιστικό ιστορικό του ασφαλισμένου και του δυνάμει συνταξιούχου. Από την άλλη πλευρά, καθώς οι εκκρεμότητες έχουν περιοριστεί ουσιαστικά στο 2020 και βασικά στο 2021 και στο 2022, διότι οι παλιότερες πλην ελαχίστων εξαιρέσεων έχουν κλείσει, έχουμε πια λόγω των προβλέψεων που υπήρχαν ήδη στη νομοθεσία σε πολύ μεγάλη κλίμακα ηλεκτρονική υποβολή των αιτήσεων για σύνταξη. Άρα συνδυάζει κανείς το ηλεκτρονικό ασφαλιστικό ιστορικό με την ηλεκτρονική υποβολή σύνταξης, τα συνδέει όλα αυτά και ερχόμαστε με τη ρύθμιση που σήμερα συζητάμε να επιταχύνουμε την καταβολή των συντάξεων. Να σημειώσω ότι με το ασφαλιστικό ιστορικό, που το παίρνει ο εν αναμονή συνταξιούχος για να πει αν συμφωνεί ή όχι και να εκδοθεί η σύνταξή του, στατιστικά ξέρουμε ότι το 49% των συνταξιούχων συμφωνεί αμέσως.

Κι ένα ερώτημα που θέτω και προς τις υπηρεσίες του ΕΦΚΑ είναι το εξής: Αφού συμφωνούν τι λόγος υπάρχει να το ψάχνουμε περαιτέρω; Και φυσικά όλοι οι πραγματικά προοδευτικοί μέσα στον οργανισμό αντιλαμβάνονται ότι έχουμε δίκιο σε αυτή την τοποθέτηση. Εάν υπάρχει απόκλιση, ο συνταξιούχος κάνει τις παρατηρήσεις του, λαμβάνονται υπ’ όψιν αμέσως για τις συντάξεις εμπιστοσύνης, γίνεται ένας πολύ σύντομος έλεγχος για τις συντάξεις fast track -οι εμπιστοσύνης είναι για το παρελθόν, οι fast track είναι για το μέλλον- και στη συνέχεια πάρα πολύ γρήγορα εκδίδεται η σύνταξη.

Ερώτημα: Έχει ιδεολογικό χρώμα αυτή η παρέμβαση; Είμαι περίεργος να ακούσω διάφορους ομιλητές να τη χαρακτηρίσουν και αυτή τη ρύθμιση «Δεξιά», «ακροδεξιά», «νεοφιλελεύθερη» ή δεν ξέρω εγώ τι. Είναι χρήση της τεχνολογίας. Το ερώτημα είναι: είστε με την τεχνολογία ή προκειμένου να είστε απέναντί μας έχετε γίνει και τεχνοφοβικοί; Διότι δεν μπορώ πια να παρακολουθήσω τις τοποθετήσεις.

Δεύτερο ερώτημα. Το σύστημα που υιοθετούμε εμπιστευόμενοι τον εν δυνάμει συνταξιούχο έχει ή δεν έχει ομοιότητες με το σύστημα που ισχύει τώρα στην εφορία, η οποία εκ των υστέρων έρχεται και κάνει ελέγχους βασιζόμενη σε μια σχέση εμπιστοσύνης με τον φορολογούμενο; Τι θέλετε να κάνουμε; Τώρα που έχουμε τις δυνατότητες τις τεχνολογικές να τις κρατήσουμε αυτές τις δυνατότητες μόνο στα φορολογικά, αλλά να μην τις επεκτείνουμε στα ασφαλιστικά, μπας και κλείσει -όπως θα κλείσει σε πολύ λίγους μήνες- το θέμα των εκκρεμών συντάξεων; Τι είναι αυτό που σας ενδιαφέρει πραγματικά; Να κάνετε αντιπολίτευση για την αντιπολίτευση ή να δοθούν τελικά οι συντάξεις; Διότι εγώ καταλαβαίνω ότι από τις τοποθετήσεις σας έχετε πολύ μεγάλη στεναχώρια που θα λυθεί μια και καλή το θέμα των εκκρεμών συντάξεων.

Ε λοιπόν, εμείς θα το λύσουμε!

(Χειροκροτήματα από την πτέρυγα της Νέας Δημοκρατίας)

Εσείς το οξύνατε με την φύρδην μίγδην συγχώνευση του ΕΦΚΑ το 2016 και τότε έγινε πρωτοσέλιδο. Εμείς το αντιμετωπίζουμε κάθε μέρα και εμείς θα το λύσουμε οριστικά! Διότι οι διακηρύξεις περί κοινωνικής ευαισθησίας κρίνονται στην πράξη. Τις δικές σας διακηρύξεις τις είδε ο ελληνικός λαός και σας κατέταξε εκεί που σας κατέταξε. Εμείς προσπαθούμε κάθε μέρα, με σύστημα, με σχέδιο και βασισμένοι στις καλές ευρωπαϊκές πρακτικές να παράγουμε ουσιαστική κοινωνική πολιτική. Έτσι ξεκινήσαμε και έτσι θα συνεχίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης έχει τον λόγο για ένα λεπτό.

Ορίστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ, κύριε Πρόεδρε.

Θα τα απαντήσουμε μετά συνολικά, κύριε Χατζηδάκη. Ωστόσο θα το πω λαϊκά, κόψτε αυτό που λέτε για τους «καταχραστές». Πόσοι έχουν πάνω από 30.000; Πείτε μας. Χίλιοι διακόσιοι τριάντα. Σαράντα χιλιάδες; Πόσοι; Τα έχετε δώσει τα στοιχεία. Αυτό είπατε τώρα, χίλιοι διακόσιοι τριάντα. Πόσοι είναι εγγεγραμμένοι στο μητρώο; Είναι ένα εκατομμύριο εκατό χιλιάδες εργαζόμενοι. Δεν ντρέπεστε λίγο; Και γιατί τόσα χρόνια δεν κάνατε τίποτα εσείς που φωνάζετε τώρα; Εσείς δεν κυβερνάγατε και οι υπόλοιποι; Γιατί δεν το λύσατε αυτό; Το χρησιμοποιείτε ως πρόσχημα, αλλά δεν είναι πρόσχημα, είναι πρόστυχο, λέω, να επικαλείστε τους χίλιους διακόσιους τριάντα για ένα εκατομμύριο εκατό χιλιάδες ανέργους. Βγάλτε τους, δεν έχουμε κανένα πρόβλημα. Γιατί δεν το κάνετε; Σαράντα χιλιάδες; Σαράντα χιλιάδες. Βγάλτε τους. Γιατί δεν το κάνατε τόσο καιρό; Αλλά το κάνετε σκόπιμα, για να περάσετε όλα τα υπόλοιπα. Όμως σας λέω, σταματήστε το επιτέλους, γιατί εξαγριώνονται ένα εκατομμύριο άνθρωποι όταν το ακούνε.

Πάμε παρακάτω.

**ΙΑΣΟΝΑΣ ΦΩΤΗΛΑΣ:** Μα, δεν θίγονται.

**ΑΘΑΝΑΣΙΟΣ ΠΑΦΙΛΗΣ:** Να τελειώσω.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΑΘΑΝΑΣΙΟΣ ΠΑΦΙΛΗΣ:** Παρεμπιπτόντως επειδή το ακούω, το διαβάζω, λέω ότι κάποτε πρέπει να σταματήσει.

Εμείς θα καταθέσουμε ονομαστική ψηφοφορία εκ μέρους όλης της Κοινοβουλευτικής Ομάδας του ΚΚΕ επί της αρχής του νομοσχεδίου. Γι’ αυτό πήρα τον λόγο κυρίως, αλλά δεν αντέχεται αυτό που κάνετε.

(Στο σημείο αυτό κατατίθεται στα Πρακτικά η προαναφερθείσα αίτηση ονομαστικής ψηφοφορίας του Κομμουνιστικού Κόμματος Ελλάδας, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 227)

ΑΛΛΑΓΗ ΣΕΛΙΔΑΣ

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Εκπλήσσομαι, κύριε Πρόεδρε, για τον κ. Παφίλη, διότι έχουμε τεράστιες ιδεολογικές διαφορές αλλά αναγνωρίζω πάντοτε τις πνευματικές του ικανότητες.

Εκείνο το οποίο είπα -και παρακαλώ να το αναζητήσετε στα Πρακτικά- είναι ότι πάνω από 20.000 ευρώ ετήσιο εισόδημα δηλώνουν σίγουρα, με την πρώτη έρευνα που κάναμε, σαράντα χιλιάδες. Πάνω από 30.000 ευρώ είπα ότι δηλώνουν δεκατρείς χιλιάδες. Όσο για αυτό που είπατε για το χίλιοι διακόσιοι τριάντα δύο επαναλαμβάνω, για να το κατανοήσουμε όλοι, ότι είναι χίλιοι διακόσιοι τριάντα δύο που είναι πάνω από 30.000 και είναι στα μητρώα για πάνω από δέκα χρόνια.

Εν πάση περιπτώσει, η ρύθμιση που φέρνουμε εδώ αποκλείει τους σαράντα χιλιάδες διότι θέτουμε τα κριτήρια του επιδόματος θέρμανσης και αυτοί βγαίνουν απ’ έξω. Με δεδομένο λοιπόν, κύριε Παφίλη, ότι μόλις είπατε «αν είναι σαράντα χιλιάδες βγάλτε τους έξω», αυτούς βγάζουμε και σας καλώ κατόπιν της δικής σας τοποθέτησης στην ονομαστική ψηφοφορία, που θα γίνει, αυτό που είπατε τώρα ότι θα το υπερψηφίσετε να το υπερψηφίσετε πράγματι, όχι από εκεί να ξιφουλκείτε, αλλά να τιμήσετε και τον λόγο σας ως κόμμα.

(Χειροκροτήματα από την πτέρυγα της Νέας Δημοκρατίας)

Διότι εσείς είστε και μαζί και τα υπόλοιπα κόμματα της Αντιπολίτευσης που εξαγριώνετε τους Έλληνες πολίτες. Διότι υπάρχουν πολλοί φτωχότεροι από τους εν λόγω κυρίους και τις εν λόγω κυρίες, οι οποίες δεν έχουν αυτά τα ωφελήματα.

Εμείς λοιπόν τασσόμαστε με τους πολλούς ανυπεράσπιστους Έλληνες και εσείς εκ των πραγμάτων -λυπάμαι γι’ αυτό- με καταχραστές του δημοσίου χρήματος.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κύριε Χατζηδάκη, έχουμε και εμείς εμπειρία από τα αμφιθέατρα, αλλά κυρίως από τα σωματεία. Το έχετε καραμέλα: «καταχραστές», «καταχραστές», «καταχραστές». Και σας λέμε: Τόσα χρόνια γιατί δεν τους βγάλατε; Ποιος τους έκανε καταχραστές; Εσείς γιατί δεν τους βγάλατε τόσα χρόνια; Δικιά σας πολιτική ευθύνη δεν είναι; Πείτε: «Κάναμε λάθος». Αλλά δεν το κάνετε γι’ αυτόν τον λόγο. Για άλλο λόγο το κάνετε, για να περάσουν όλα τα υπόλοιπα που κυριολεκτικά θα τσακίσουν την κατάσταση των ανέργων.

Και όσον αφορά τα νούμερα, ξέρετε όταν έχει ο άλλος 40.000 δεν πάει τζάμπα με το λεωφορείο, έχει ένα και δύο ΙΧ όταν έχει και παραπάνω κιόλας. Ούτε αξιοποιεί εύκολα τον κοινωνικό τουρισμό, με την κατάσταση που υπάρχει στον κοινωνικό τουρισμό και με τα ξενοδοχεία. Επομένως, αφήστε αυτή την προπαγάνδα.

**ΠΡΟΕΔΡΕΥΩΝ (Απόστολος Αβδελάς):** Κύριοι συνάδελφοι, η ονομαστική και για οτιδήποτε άλλο θα γίνει αύριο το μεσημέρι, να το ξέρετε. Τα λέω γρήγορα για να δώσω τον λόγο στην Υπουργό Πολιτισμού και Αθλητισμού την κ. Μενδώνη για το άρθρο 4 της τροπολογίας 1274/100.

Ορίστε έχετε τον λόγο, κυρία Μενδώνη και θα ακολουθήσει η κ. Μαριλίζα Ξενογιαννακοπούλου.

**ΚΩΝΣΤΑΝΤΙΝΟΣ ΜΠΑΡΚΑΣ:** Θα έχει και αύριο συνεδρίαση; Τι ώρα είπατε για την ονομαστική;

**ΠΡΟΕΔΡΕΥΩΝ (Απόστολος Αβδελάς):** Θα σας ενημερώσω ακριβώς για την ώρα, να δούμε πώς θα πάει η συνεδρίαση, να ακούσουμε την κ. Μενδώνη και θα σας ενημερώσω. Δεν θα σας αφήσω έτσι.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, είμαστε σήμερα εδώ για να συζητήσουμε στην Ολομέλεια την ενιαία τροπολογία των Υπουργείων Εσωτερικών, Πολιτισμού και Αθλητισμού και Υγείας, η οποία αποτελεί προσθήκη στο νομοσχέδιο του Υπουργείου Εργασίας και Κοινωνικών Υποθέσεων, ένα νομοσχέδιο απολύτως μεταρρυθμιστικό, που εκσυγχρονίζει επιτέλους τις δημόσιες δομές απασχόλησης και θεσμοθετεί υπηρεσίες που μπορούν να ανταποκριθούν σε διεθνή πρότυπα και στις απαιτήσεις του εικοστού πρώτου αιώνα.

Στη συγκεκριμένη τροπολογία και ειδικότερα με το άρθρο 4 ζητείται η παράταση των συμβάσεων εργασίας ιδιωτικού δικαίου ορισμένου χρόνου του προσωπικού που απασχολείται σε υπηρεσίες του Υπουργείου Πολιτισμού και Αθλητισμού. Η διάταξη αφορά την παράταση των συμβάσεων συνολικά τετρακοσίων εβδομήντα υπαλλήλων ιδιωτικού δικαίου ορισμένου χρόνου διαφόρων ειδικοτήτων, οι οποίοι προσελήφθησαν με σκοπό την κάλυψη εποχικών και παροδικών αναγκών για την εύρυθμη και ασφαλή λειτουργία μουσείων και αρχαιολογικών χώρων.

Οι υπάλληλοι αυτοί προσελήφθησαν την 1η Ιανουαρίου του 2022 και για χρονικό διάστημα έως πέντε μήνες σύμφωνα με την προκήρυξη, η οποία προκήρυξη όμως είχε βγει αρκετά νωρίτερα το 2021 και έθετε ως πέρας την 30ή Απριλίου του 2022.

Ειδικότερα, με την προτεινόμενη ρύθμιση προβλέπεται η δυνατότητα παράτασης των συμβάσεων του ανωτέρω προσωπικού για έναν μήνα και συγκεκριμένα μέχρι την 31η Μαΐου του 2022. Η παράταση των συμβάσεων κρίνεται αναγκαία ενόψει των αναγκών που δημιουργούνται από την εφαρμογή του θερινού ωραρίου επίσκεψης σε αρχαιολογικούς χώρους, καθώς και από την αυξημένη επισκεψιμότητα που παρατηρείται λόγω των ημερών του Πάσχα και της έναρξης ήδη της τουριστικής περιόδου.

Με την παράταση των συμβάσεων διασφαλίζεται η εύρυθμη λειτουργία μουσείων και αρχαιολογικών χώρων ως την ολοκλήρωση των διαδικασιών πρόσληψης του προσωπικού ιδιωτικού δικαίου ορισμένου χρόνου της ανακοίνωσης ΣΟΧ1 του 2022 του Υπουργείου Πολιτισμού, το οποίο επίσης θα αξιοποιηθεί για την κάλυψη εποχικών και παροδικών αναγκών κατά τη διάρκεια του 2022.

Από την προτεινόμενη διάταξη προκαλείται δαπάνη, η οποία αφορά στη μισθοδοσία των ανωτέρω υπαλλήλων και εκτιμάται στο ποσόν των 568.500 ευρώ. Η εν λόγω δαπάνη έχει προβλεφθεί και έχει εξασφαλιστεί το ποσόν από τον τακτικό προϋπολογισμό του Υπουργείου Πολιτισμού και Αθλητισμού.

Επισημαίνω ότι η παράταση των συμβάσεων δεν μεταβάλλει τον χαρακτήρα της σχέσης εργασίας, βάσει της οποίας προσλήφθηκαν οι απασχολούμενοι στις θέσεις αυτές, και δεν προσμετράται στο ανώτατο χρονικό διάστημα των είκοσι τεσσάρων μηνών, κατά την έννοια του προεδρικού διατάγματος 164 του 2004.

Σε κάθε περίπτωση, η δυνατότητα παράτασης αφορά σε συμβάσεις που θα είναι σε ισχύ κατά την έναρξη ισχύος του νόμου και οι συμβάσεις αυτές θα λήξουν αυτοδίκαια χωρίς την καταβολή οποιασδήποτε αποζημίωσης στο προσωπικό μετά το πέρας της 31ης Μαΐου 2022.

Υπό το πρίσμα των ανωτέρω εκτεθέντων, σας ζητώ την ψήφιση αυτής της τροπολογίας, προκειμένου να διασφαλιστεί η εύρυθμη και ασφαλής λειτουργία αρχαιολογικών χώρων και μουσείων.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Υπουργέ.

Καλείται στο Βήμα η Κοινοβουλευτική Εκπρόσωπος του ΣΥΡΙΖΑ - Προοδευτική Συμμαχία κ. Μαριλίζα Ξενογιαννακοπούλου.

Ενημερώνω το Σώμα ότι θα διακοπεί η συνεδρίαση στις δώδεκα τα μεσάνυχτα γιατί ξεφύγαμε πολύ. Θα αρχίσει αύριο στις 9.00΄ και η ονομαστική ψηφοφορία του Κομμουνιστικού Κόμματος Ελλάδας θα γίνει περίπου 12.00΄ με 13.00΄.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, σας άκουσα με πολύ μεγάλο ενδιαφέρον. Θα ήθελα να κάνω κατ’ αρχάς δύο παρατηρήσεις.

Πρώτα από όλα, δεν μας είπατε ποια είναι η σημερινή κατάσταση επί των ημερών σας στη λειτουργία του ΟΑΕΔ. Δεν μας είπατε ότι λόγω της συνεχούς μείωσης των εισφορών, υπάρχει μια τεράστια μείωση όσον αφορά στα έσοδα και τους πόρους του ΟΑΕΔ, μια μείωση που την περασμένη χρονιά ήταν 56%, περίπου 1,2 δισεκατομμύρια, το οποίο σημαίνει βέβαια υποχρηματοδότηση και συρρίκνωση των κοινωνικών προγραμμάτων του ΟΑΕΔ και διαφόρων κρίσιμων κοινωνικών πολιτικών.

Αυτό ήταν μια επιλογή σας. Ήταν δηλαδή μια επιλογή σας να μειώνετε τις εισφορές, αλλά να μην έρχεστε να συμπληρώνετε την απώλεια που σημαίνει αυτό για τον προϋπολογισμό του ΟΑΕΔ.

Δεν μας είπατε, κύριε Υπουργέ, που συνηθίζετε να κάνετε αναφορά στο τι υπάρχει και ισχύει και εφαρμόζεται στην υπόλοιπη Ευρώπη, ότι η χώρα μας έχει διαχρονικά και τώρα πολύ περισσότερο σε αυτή την περίοδο της μεγάλης πολλαπλής κρίσης, της πανδημίας, της ακρίβειας, της ενεργειακής κρίσης, από τα πιο χαμηλά επιδόματα ανεργίας και για το μικρότερο χρονικό πλαίσιο που δίνεται αυτό το επίδομα, επειδή δημιουργείτε διάφορες εικόνες σε σχέση με το πώς ευεργετούνται οι άνεργοι και μάλιστα στοχοποιώντας τους.

Και φυσικά, δεν κάνετε καμμία αναφορά ότι στις επιλογές σας, όσον αφορά το Ταμείο Ανάκαμψης, ο πακτωλός του 1,2 δισεκατομμυρίου ευρώ πηγαίνει στην κατάρτιση, προκειμένου φυσικά να ευεργετήσετε με τις συγκεκριμένες προτεραιότητες και διαδικασίες που επιλέγετε την ιδιωτική αγορά στον τομέα της κατάρτισης, ενώ για τις ενεργητικές πολιτικές απασχόλησης σε μια τέτοια περίοδο κρίσης έχετε προσδιορίσει μόνο 571 εκατομμύρια και μάλιστα, έχετε, κύριε Υπουργέ, εξαιρέσει τον δημόσιο τομέα. Και ξέρουμε τη σημασία που έχει η συμμετοχή του δημόσιου τομέα, όσον αφορά τις ενεργητικές πολιτικές απασχόλησης.

Και ξέρετε, κύριε Υπουργέ και κυρίες και κύριοι συνάδελφοι της Νέας Δημοκρατίας, επειδή σας αρέσει πάρα πολύ να μιλάτε για λαϊκισμό και είναι η καραμέλα για οποιαδήποτε κριτική είτε πολιτική είτε κοινωνική, ο χειρότερος λαϊκισμός είναι ο νεοφιλελεύθερος λαϊκισμός.

(Χειροκροτήματα από την πτέρυγα του ΣΥΡΙΖΑ)

Είναι ο λαϊκισμός εκείνος ο οποίος θέλει την κάθε αντιμεταρρύθμιση, την κάθε απορρύθμιση της εργασίας, κάθε αντικοινωνικό μέτρο να το θεωρήσει ότι είναι ένα βήμα για το μέλλον και εκσυγχρονισμός -αυτό που μας είπατε «επανεκκίνηση και το βλέμμα μπροστά»-, όταν στην ουσία με κάθε νομοσχέδιο που μας έχετε φέρει, από το αντεργατικό νομοσχέδιο, από την ιδιωτικοποίηση της επικουρικής ασφάλισης, από τον πελατειακό στρατό των διακοσίων πενήντα έξι εκλεκτών ημετέρων μετακλητών στις διοικητικές θέσεις προϊσταμένων του ΕΦΚΑ με 8.000 ευρώ και 4.000 ευρώ μισθούς, έρχεστε τώρα στο απόγειο του λαϊκισμού να συνεχίζετε να μιλάτε για καταχραστές και για απατεώνες. Για ποιον λόγο;

Για να δημιουργήσετε ένα κλίμα, γιατί αυτή είναι η θεωρία που εφαρμόζετε σε όλα τα νομοσχέδια και σε κάθε πολιτική. Στοχοποιείτε, απαξιώνετε, δημιουργείτε κοινωνικό αυτοματισμό, έχετε και τα μέσα ενημέρωσης να «πιπιλίζουν» όλη αυτή την ιστορία των καταχραστών, απατεώνων, όπως ήταν τεμπέληδες οι του ΕΦΚΑ ή άχρηστοι οι του ΣΕΠΕ. Αυτό κάνετε κάθε φορά.

Είναι τάχα μόνο για τους σαράντα χιλιάδες που εσείς λέτε ότι έρχονται να ωφεληθούν από τι; Από τα εισιτήρια στα λεωφορεία, για να ξέρουμε για τι πράγμα μιλάμε, και για τον κοινωνικό τουρισμό. Τίποτε άλλο. Για όλα τα άλλα υπάρχουν ήδη εισοδηματικά κριτήρια στον ΟΑΕΔ. Και δημιουργείτε και μια εικόνα μιας τεράστιας σπατάλης.

Όχι, το κάνετε για να δικαιολογήσετε τις τιμωρητικές διατάξεις, οι οποίες αφορούν το σύνολο των ανέργων. Δεν αφορούν τις σαράντα χιλιάδες. Αφορούν το σύνολο των ανέργων, αφορούν το ένα εκατομμύριο εκατό χιλιάδες των ανέργων. Αυτή είναι η πραγματικότητα.

Κι έρχεστε και μας λέτε: «Μα, είσαστε εναντίον της επανεκκίνησης;». Είμαστε εναντίον της λογικής της έκθεσης Πισσαρίδη που εσείς είσαστε ο πιο πιστός εφαρμοστής, όπου το δικαίωμα στην εργασία και την υποχρέωση ένα σύγχρονο ευρωπαϊκό κράτος να στηρίζει τους ανέργους, που είναι η πιο ευάλωτη ομάδα της κοινωνίας μας, εσείς δεν το δέχεστε. Μιλάτε για την ατομική διάσταση, όπως και στην εργασία έτσι και για τους ανέργους, την ατομική τους ευθύνη.

Δηλαδή αν δεν δεχτούν τρεις φορές μία θέση εργασίας που μπορεί για οποιοδήποτε λόγο να μην τους ταιριάζει ή να μην τους αρμόζει, έρχεστε και τους τιμωρείτε και ταυτόχρονα, και την κατάρτιση την κάνετε τιμωρητική διαδικασία. Αντί να είναι μια ελκυστική διαδικασία, ένα εργαλείο που να έρθει να ενδυναμώσει τους ανέργους, εσείς το κάνετε ευκαιρία τιμωρίας. Αν κάποιος δεν δεχθεί και αυτός διαγράφεται για έξι μήνες. Όπως και τους άλλους που δεν δέχονται για τρεις φορές εργασία τους βγάζετε από το μητρώο για δύο χρόνια. Είναι αυτό κοινωνική αντίληψη, όσον αφορά τη στήριξη για την αντιμετώπιση της ανεργίας και τη στήριξη των ανέργων!

Φτάνετε στο σημείο ακόμα να κάνετε τιμωρία και στον άνεργο ο οποίος δεν τα καταφέρνει στην κατάρτιση. Αν δεν πετύχει στην πιστοποίηση και αυτός φεύγει για έξι μήνες από το μητρώο.

Βέβαια ο κύριος Υπουργός είχε μια κρίση ειλικρίνειας, όπως μίλαγε, παρά τον νεοφιλελεύθερο λαϊκισμό. Είπε: «Μα, δεν γίνεται να έχουμε στο μητρώο του ΟΑΕΔ ένα εκατομμύρια εκατό χιλιάδες ανέργους». «Αυτό είναι κάτι που δεν μας αρέσει» μας είπατε σε σχέση με την ΕΛΣΤΑΤ.

Η ΕΛΣΤΑΤ έχει άλλα κριτήρια, κύριε Υπουργέ. Είναι στατιστική υπηρεσία. Εδώ είναι μια διοικητική απογραφή και καταγραφή των ανέργων. Δεν θα το λύσετε εσείς μέσα από διοικητικά και τιμωρητικά μέτρα το ζήτημα αυτό, επειδή σας ενοχλεί η πραγματικότητα και υπάρχει ένα εκατομμύριο εκατό χιλιάδες άνθρωποι οι οποίοι δεν έχουν δουλειά και ζητούν δουλειά και θέλουν στήριξη και όχι βέβαια τιμωρία.

Αλλά η όλη ιστορία για το ξεκαθάρισμα των ανέργων είναι πάνω από όλα αυτή η διαφορετική φιλοσοφία. Δεν δέχεστε το δικαίωμα στη δουλειά, δεν δέχεστε την υποχρέωση για τη στήριξη των ανέργων. Εσείς μιλάτε για το δικαίωμα στην κατάρτιση. Η κατάρτιση, όπως ξέρετε, κύριε Υπουργέ, δημιουργεί εφόδια, δημιουργεί ευκαιρίες για απασχόληση, αλλά σε καμμία περίπτωση δεν δημιουργεί θέσεις εργασίας.

Δεν είναι αυτό το όπλο το οποίο δημιουργεί θέσεις εργασίας. Σωστή ως εργαλείο η κατάρτιση, αλλά σε καμμία περίπτωση δεν μπορείτε να αντικαταστήσετε τα βασικά δικαιώματα όσον αφορά στην εργασία και την υποχρέωση του κράτους να στηρίζει τους ανέργους ουσιαστικά με το δικαίωμα που εσείς επιχειρείτε στην κατάρτιση και με τον τρόπο που το προωθείτε.

Η πραγματικότητα, λοιπόν, είναι -επειδή μας μιλήσατε πάρα πολλές φορές όσον αφορά στα διάφορα ζητήματα που έρχεστε να λύσετε με αυτό το σχέδιο νόμου- ότι υποβαθμίζετε τον ΟΑΕΔ. Διότι μας ρωτήσατε: Πού το είδατε ότι υποβαθμίζεται ο ΟΑΕΔ; Και μάλιστα, κάνατε και ένα αστειολόγημα. Είπατε: «Μα, γιατί; Επειδή αλλάζουμε το όνομα;». Φυσικά!

Ξέρετε πάρα πολύ καλά ότι, όταν ένας οργανισμός γίνεται δημόσια υπηρεσία, σημαίνει ότι υπάρχει υποβάθμιση, πρώτα από όλα, της αυτονομίας και του ρόλου του οργανισμού. Και βέβαια, οι επιλογές σας στο σχέδιο νόμου έρχονται να ενισχύσουν αυτή την απαξίωση πολλαπλά. Πρώτα από όλα, ενισχύετε τον έλεγχο του κράτους, του Υπουργείου και περιθωριοποιείτε τους κοινωνικούς εταίρους. Αυτή είναι η πραγματικότητα. Είναι κάτι που σας είπαν όλοι οι κοινωνικοί εταίροι, όταν έγινε η ακρόαση των φορέων.

Αυτό, όμως, δεν είναι απλό. Στην ουσία, με αυτόν τον τρόπο, έρχεστε εσείς να ελέγξετε τον προσανατολισμό των πολιτικών και των μέτρων που εφαρμόζει η νέα Υπηρεσία Απασχόλησης, άρα λοιπόν και τον προσανατολισμό που θα πάει ο πακτωλός όσον αφορά τα κονδύλια του 1,2 δισεκατομμυρίων για την κατάρτιση, πώς θα γίνουν οι έλεγχοι και όλα τα σχετικά. Ταυτόχρονα, βέβαια, ενισχύετε και με δύο υποδιοικητές, χωρίς μάλιστα να λέτε -προφανώς, πήρατε το μάθημα από τον ΕΦΚΑ- ποια θα είναι η αμοιβή τους, προφανώς, γιατί δεν θέλετε πάλι να ακουστεί ότι θα είναι 8.000 ευρώ, όπως ήρθατε για τον ΕΦΚΑ και τις διάφορες θέσεις προϊσταμένων του ΕΦΚΑ. Αυτή είναι η πραγματικότητα.

Η υποβάθμιση, όμως, συνεχίζεται. Καταργείτε το Εθνικό Ινστιτούτο Εργασίας, το οποίο είχε και αυτό μια αυτονομία όσον αφορά στη διάγνωση των αναγκών της εργασίας.

Και τι κάνει το νομοσχέδιο αυτό, κυρίες και κύριοι συνάδελφοι; Έρχεται να μεταφέρει και όχι υποχρεωτικά όλους, αλλά όσους επιλέξει ο Υπουργός, σε αυτή την ομάδα εμπειρογνωμόνων, που στην ουσία είναι μια ομάδα ελεγχόμενη από τον Υπουργό. Άρα, να η δεύτερη υποβάθμιση. Ακόμα και η διάγνωση των αναγκών της εργασίας, άρα του πού θα προσανατολιστούν και με ποιον τρόπο οι πολιτικές και φυσικά, ο πακτωλός της κατάρτισης πάλι θα γίνει από στενά ελεγχόμενο κύκλο του επιτελικού κράτους της Νέας Δημοκρατίας.

Το βλέπετε, λοιπόν, πως όλη η εικόνα έρχεται και συμπληρώνεσαι και φτιάχνει την ίδια λογική που βλέπουμε σε όλα τα νομοσχέδια; Απαξίωση του φορέα, ενίσχυση του ελέγχου του επιτελικού κράτους και ταυτόχρονα, στοχοποίηση των ίδιων των ανέργων, όπως είχατε κάνει στο παρελθόν με όλους τους φορείς για τους οποίους έχετε την ευθύνη.

Είναι σαφές ότι είναι ένα σχέδιο νόμου αυτό το οποίο όχι δεν μας πάει μπροστά, αλλά μας πάει πάρα πολύ πίσω και για αυτόν τον λόγο, εμάς η θέση μας είναι σαφής. Το καταψηφίζουμε και δεσμευόμαστε ότι όλες αυτές τις αντικοινωνικές ρυθμίσεις, όπως και όλα τα δικά σας αντεργατικά, αντικοινωνικά νομοσχέδια μετά τις εκλογές, με την εντολή του ελληνικού λαού θα τα καταργήσουμε και θα αποκαταστήσουμε ένα ισχυρό κοινωνικό κράτος για τη στήριξη του δικαιώματος στην εργασία και την προστασία των ανέργων.

Έρχομαι τώρα, κύριε Πρόεδρε, στα θέματα των τροπολογιών. Μια σύντομη παρατήρηση, επειδή με κάθε τροπολογία που φέρνετε έχουμε και μια περαιτέρω υπονόμευση της Κυριακής αργίας και της δουλειάς όσον αφορά το Σαββατοκύριακο.

Μας φέρνετε, λοιπόν, εδώ μια επιπλέον επέκταση όσον αφορά στα φροντιστήρια και όσον αφορά στα κέντρα ξένων γλωσσών. Είναι σαφές ότι αυτή είναι η λογική σας και συνεχώς, διευρύνετε αυτόν τον κύκλο.

Εμείς το καταδικάζουμε και το καταψηφίζουμε.

Όμως, να κλείσουμε με το μείζον θέμα του fast track όσον αφορά στις συντάξεις.

Κύριε Υπουργέ, αυτό που φέρνετε όσον αφορά το fast track των συντάξεων έχει τέσσερις λόγους. Σημαίνει πανικό, ομολογία αποτυχίας, εμπαιγμό ξανά των συνταξιούχων και στο βάθος προεκλογική διάσταση όσον αφορά το πότε θα γίνουν οι εκλογές και την αγωνία μιας Κυβέρνησης που συνεχώς καταρρέει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω σε ένα λεπτό, κύριε Πρόεδρε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Πόσες είναι οι εκκρεμείς συντάξεις;

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ο πανικός: Παραλάβατε εκατόν επτά χιλιάδες εκκρεμείς συντάξεις από την κυβέρνηση του ΣΥΡΙΖΑ -έχουμε επανειλημμένα καταθέσει τα στοιχεία- όπου, μάλιστα, είχαμε μειώσει, ως κυβέρνηση, κατά 70% από ό,τι παραλάβαμε το 2015 και αυτή τη στιγμή οι εκκρεμείς συντάξεις είναι υπερτριπλάσιες. Αυτή είναι η πραγματικότητα.

Είναι ομολογία αποτυχίας, γιατί κάθε φορά που έρχεστε στο Βήμα μας λέτε ότι θα λύσουμε το πρόβλημα των συντάξεων. Θα λύσετε το πρόβλημα των συντάξεων, όταν με ένα κουμπί, όπως έλεγε ο κ. Βρούτσης, θα βγαίνει η σύνταξη.

(Θόρυβος από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Σσσσς!

**ΙΩΑΝΝΗΣ ΜΕΛΑΣ:** Είναι συμπεριφορά αυτή;

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Θα έλεγα, κύριοι συνάδελφοι, ότι μπορεί να μη σας ενδιαφέρει τι λέει η Αντιπολίτευση, αλλά θα έλεγα τουλάχιστον να αφήσετε τον Υπουργό…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΙΩΑΝΝΗΣ ΜΕΛΑΣ:** Σας παρακαλώ εγώ!

**ΠΡΟΕΔΡΕΥΩΝ (Απόστολος Αβδελάς):** Δεν ακούστηκε κάτι.

**ΙΩΑΝΝΗΣ ΜΕΛΑΣ:** Είναι απαράδεκτο, είναι απρεπές αυτό που κάνει, κύριε Πρόεδρε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Μελά! Δεν υπάρχει λόγος να γίνεται αυτό!

Κύριε Μελά, σεβαστείτε την κυρία Ξενογιαννακοπούλου! Σας παρακαλώ! Δεν ακούστηκε κάτι! Σεβαστείτε τη συνάδελφο!

Ορίστε, κυρία Ξενογιαννακοπούλου, συνεχίστε, παρακαλώ.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Επαναλαμβάνω. Η Κυβέρνηση Μητσοτάκη και ο κ. Χατζηδάκης έχουν έρθει από αυτό το Βήμα και έχουν λύσει πολλές φορές το πρόβλημα των εκκρεμών συντάξεων, το οποίο παραμένει στο ακέραιο. Μας είπατε ότι με ένα κουμπί θα βγαίνει η σύνταξη. Μετά ήρθατε να απαξιώσετε τον ΕΦΚΑ, να ιδιωτικοποιήσετε όσον αφορά στις θέσεις προϊσταμένων, βάλατε ιδιώτες και στην ουσία, ξέρουμε ότι με το ζόρι αν έχουν βγει πενήντα σχέδια αποφάσεων, όπου τα περισσότερα επέστρεψαν πίσω με λάθη και έρχεστε τώρα στην ουσία να ομολογήσετε το φιάσκο μιας πολιτικής, η οποία δεν στηρίζει τον ΕΦΚΑ, δεν ολοκληρώνει το πληροφοριακό σύστημα και δεν κάνει τις αναγκαίες προσλήψεις.

Ο εμπαιγμός δε στους συνταξιούχους είναι ότι, στην ουσία, κύριε Υπουργέ, τι κάνετε με αυτό; Τους μεταθέτετε την ευθύνη. Την ευθύνη την έχει ο απλός συνταξιούχος και όχι το δημόσιο, το Υπουργείο και ο ΕΦΚΑ. Τους υποχρεώνετε να πάνε όλοι να πληρώσουν ιδιώτες λογιστές και δικηγόρους για να υποβάλουν, επειδή θα έχουν την ευθύνη, την αίτηση συνταξιοδότησης. Αυτό κάνετε. Μπορεί ο κάθε απλός συνταξιούχος να μπορεί να υποβάλλει λεπτομέρειες τα στοιχεία της σύνταξής του;

Ταυτόχρονα, έρχεστε και λέτε ότι μέσα σε πέντε χρόνια θα γίνει ο έλεγχος και σε αυτά τα πέντε χρόνια -άρα, στην ουσία νομιμοποιείτε τα τρία με πέντε χρόνια- θα έρθετε πίσω να ζητήσετε τα χρήματα που τους έχετε δώσει. Λέμε, λοιπόν, ότι είναι ο απόλυτος εμπαιγμός.

Να κλείσουμε, βέβαια και με την προεκλογική σκοπιμότητα, γιατί ακούσαμε τον κ. Μητσοτάκη στο Χαλάνδρι να λέει ότι ναι μεν οι εκλογές θα γίνουν στο τέλος της τετραετίας, αλλά πρέπει να είστε σε εγρήγορση. Προφανώς, είστε σε εγρήγορση και γι’ αυτό φέρνετε αυτή την τροπολογία.

Εμείς, από την πλευρά μας, έχουμε ζητήσει εκλογές, γιατί εδώ όπου έχει φτάσει η χώρα μας και έχει γονατίσει η κοινωνική πλειοψηφία, οι εκλογές είναι η λύση, η πολιτική και κοινωνική αλλαγή και μια ισχυρή προοδευτική διακυβέρνηση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Μην ενοχλείστε τώρα και με τις χειρονομίες οι οποίες γίνονται. Δεν υπάρχει λόγος.

**ΚΩΝΣΤΑΝΤΙΝΟΣ ΜΠΑΡΚΑΣ:** Εμείς;

**ΠΡΟΕΔΡΕΥΩΝ (Απόστολος Αβδελάς):** Όχι. Γενικά μιλώ. Άμα αρχίσουμε και με αυτά, δεν θα τελειώσουμε ποτέ.

Καλείται στο Βήμα η κ. Σοφία - Χάιδω Ασημακοπούλου της Ελληνικής Λύσης.

Επειδή θα διακόψουμε στις δώδεκα τα μεσάνυχτα, αυτό δεν σημαίνει ότι έχουμε χρόνο. Το επτάλεπτο θα το τηρούμε. Δεν έχουμε καθόλου χρόνο. Σας το λέω πολύ υπεύθυνα αυτό.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Το δικαίωμα στην εργασία και στην επαγγελματική αποκατάσταση είναι θεμελιώδες και αυτό σηματοδοτείται και από την ύπαρξη ειδικής διάταξης στο Σύνταγμα.

Ωστόσο οι σημερινές συνθήκες έχουν επιφέρει σημαντικές αλλαγές στο εργασιακό καθεστώς και η αδιαμφισβήτητη αξία της εργασίας υπονομεύεται τα τελευταία χρόνια. Και φυσικά, σε συνδυασμό με την ακρίβεια που μαστίζει τα ελληνικά νοικοκυριά, οι περισσότεροι πολίτες αδυνατούν να ανταποκριθούν ακόμη και στα βασικά.

Προχωράτε στη μετονομασία του Οργανισμού Απασχόλησης Εργατικού Δυναμικού «ΟΑΕΔ», σε Δημόσια Υπηρεσία Απασχόλησης «ΔΥΠΑ», μια μετονομασία χωρίς ουσία. Κατά την ακρόαση φορέων ρωτήσαμε αν έχουν υπολογιστεί το κόστος και οι χαμένες εργατοώρες, για να υλοποιηθεί αυτή η αλλαγή. Δεν μας απάντησε κανείς. Μας παρουσιάζετε μια σειρά από στοχεύσεις, οι οποίες, το πιθανότερο, είναι να μείνουν στα χαρτιά. Ο διοικητής και οι υποδιοικητές θα επιλέγονται από τον Υπουργό Εργασίας και Κοινωνικών Υποθέσεων. Πώς αλλιώς άλλωστε; Σε αυτά είστε πρώτοι.

Οι νέοι άνθρωποι στις μέρες μας λόγω της υψηλής ανεργίας αδυνατούν να λάβουν μια αυτόνομη θέση στην κοινωνία, να αξιοποιήσουν τις γνώσεις τους και να επιτύχουν τους στόχους τους. Η παρατεταμένη ανεργία οδήγησε τόσο κατά τα χρόνια της κρίσης, αλλά και συνεχίζει να οδηγεί λόγω των διαδοχικών κρίσεων χιλιάδες νέους μας, πάνω από εξακόσιες πενήντα χιλιάδες, με τον αριθμό να αυξάνεται στη μετανάστευση. Όλοι αυτοί οι Έλληνες ζητούν κίνητρα και ευκαιρία να επιστρέψουν στην πατρίδα μας. Οφείλουμε να τους τα δώσουμε.

Τα υψηλά ποσοστά ανεργίας ωθούν τους νέους ανθρώπους να επιλέξουν ένα επάγγελμα το οποίο δεν σχετίζεται με τις σπουδές και τα ενδιαφέροντά τους, μόνο και μόνο για να μπορέσουν να διασφαλίσουν τα αναγκαία οικονομικά έσοδα. Και φυσικά, δεν πρέπει να παραβλέπουμε το γεγονός ότι σε πολύ μεγάλο βαθμό εξαναγκάζονται να δεχθούν ποικίλες παραβιάσεις των εργασιακών τους δικαιωμάτων, από την υπερωριακή απασχόληση χωρίς αμοιβή, μέχρι την απουσία ασφάλισης ή την ελλιπή ασφάλιση.

Ένα από τα κύρια αίτια που έχουν οδηγήσει στη σημερινή κατάσταση είναι και ο ελλιπής επαγγελματικός προσανατολισμός που έχει ως αποτέλεσμα τη μαζική διεκδίκηση συγκεκριμένων πανεπιστημιακών σχολών και συγκεκριμένων επαγγελμάτων. Εκεί πρέπει να δοθεί έμφαση. Αυτός ο συνωστισμός και τα αποτελέσματά του θα μπορούσαν να αποφευχθούν σε κάποιο βαθμό μέσω του οργανωμένου και έγκαιρου επαγγελματικού προσανατολισμού.

Η μεγάλη μείωση της απασχόλησης και η αύξηση της ανεργίας που σημειώθηκαν από την έναρξη της κρίσης και έπειτα, προκάλεσαν βαθιά ρήξη στην ήδη προβληματική σχέση μεταξύ εκπαίδευσης και αγοράς εργασίας που είχε διαμορφωθεί και ενισχυθεί πριν την κρίση. Η αδυναμία σύνδεσης της αγοράς εργασίας με τον χώρο της εκπαίδευσης έχει ως αποτέλεσμα πολύ συχνά νέοι απόφοιτοι να μην κατέχουν τα επιθυμητά προσόντα και την αναγκαία κατάρτιση και τις δεξιότητες για την απρόσκοπτη επαγγελματική τους αποκατάσταση.

Θα θέλαμε να κάνουμε ειδική αναφορά στο άρθρο 29 του παρόντος σχετικά με το μηχανισμό διάγνωσης των αναγκών της αγοράς εργασίας. Σύμφωνα με αυτό, η διάγνωση των αναγκών της αγοράς εργασίας σε δεξιότητες, παρούσες και μελλοντικές, και η πρόταση ενεργητικών και παθητικών πολιτικών της αγοράς εργασίας ανατίθεται στη μονάδα εμπειρογνωμόνων απασχόλησης, κοινωνικής ασφάλισης, πρόνοιας και κοινωνικών υποθέσεων του άρθρου 80 του ν.4826/2021 «Μονάδα Εμπειρογνωμόνων».

Όμως, σύμφωνα με το άρθρο 6 του ν.4763/2020 του Υπουργείου Παιδείας και Θρησκευμάτων σχετικά με τη σύνδεση επαγγελματικής εκπαίδευσης και κατάρτισης με την παραγωγή και την αγορά εργασίας αναφέρεται στην παράγραφο 3 ότι: «Τα συμβούλια σύνδεσης με την παραγωγή και την αγορά εργασίας έχουν ως αποστολή την υποβολή εισηγήσεων/γνωμοδοτήσεων ως προς το Κεντρικό Συμβούλιο Επαγγελματικής Εκπαίδευσης και Κατάρτισης που θα πρέπει να έχει συσταθεί σύμφωνα με τον ανωτέρω νόμο στο Υπουργείο Παιδείας και Θρησκευμάτων και ειδικότερα, στη Γενική Γραμματεία Επαγγελματικής Εκπαίδευσης, Κατάρτισης, Διά Βίου Μάθησης και Νεολαίας για θέματα επαγγελματικής εκπαίδευσης και κατάρτισης και ιδίως, για τους τομείς και τις ειδικότητες που πρέπει να λειτουργήσουν στα δημόσια ΙΕΚ, μεταλυκειακό έτος, τάξεις μαθητείας, ΕΠΑΛ, δημόσιες ΕΣΚ και ΕΠΑΣ,μαθητείας του ΟΑΕΔ, καθώς και τα ειδικά μαθήματα, τα προγράμματα και τις δραστηριότητες, πέραν του εγκεκριμένου κορμού μαθημάτων, εφόσον τεκμηριωμένα αποσκοπούν στην ενίσχυση του αναπτυξιακού χαρακτήρα της συγκεκριμένης περιφέρειας».

Δεν φαίνεται να υπάρχει διασύνδεση αυτών των δύο οργάνων, ενώ φαίνεται οι αρμοδιότητές τους να καλύπτουν η μια την άλλη. Προκειμένου να αναπτυχθεί ένα νέο, ανταγωνιστικό και παραγωγικό μοντέλο, απαιτείται η δημιουργία νέων θέσεων εργασίας και νέες δεξιότητες στους εργαζόμενους. Για την ανάπτυξη των νέων δεξιοτήτων είναι αναγκαίες οι αλλαγές στη δομή, στα χαρακτηριστικά του εκπαιδευτικού συστήματος και στο περιεχόμενο της παρεχόμενης εκπαίδευσης.

Είναι, επίσης, αναγκαίο να υπάρχει αποτελεσματική μέριμνα για τη συνεχή κατάρτιση των ανέργων, για να έχουν τη δυνατότητα να διεκδικήσουν ένα διαφορετικό προσανατολισμό χάρη στις νέες τους δεξιότητες.

Αξίζει να αναφέρουμε –και θα το καταθέσουμε στα Πρακτικά- ότι στον ευρωπαϊκό δείκτη δεξιοτήτων του CEDEFOP η Ελλάδα καταλαμβάνει την τελευταία θέση με 17% με μέσο όρο της Ευρωπαϊκής Ένωσης στο 66%. Ως προς την αντίστοιχοδείκτη δεξιοτήτων υστερεί σημαντικά τόσο ως προς την ενεργοποίηση των δεξιοτήτων με 45% έναντι 79% της Ευρωπαϊκής Ένωσης όσο και ως προς και την ανάπτυξη δεξιοτήτων με 43% έναντι 76% της Ευρωπαϊκής Ένωσης, ενώ στη συνολική κατάταξη καταλαμβάνει την προτελευταία θέση.

Και φυσικά, δεν πρέπει να παραλείψουμε να αναφερθούμε και στην ανεργία στα άτομα με αναπηρία, καθώς σύμφωνα με την εναλλακτική έκθεση «Ελλάδα 2019» από την ΕΣΑΜΕΑ -μέρος της οποίας θα προσκομίσουμε- το ποσοστό ανεργίας των ατόμων με σοβαρές αναπηρίες ανέρχεται σχεδόν στο 39%. Το υψηλότερο ποσοστό ανεργίας των ατόμων με σοβαρές αναπηρίες στις ηλικίες είκοσι πέντε έως είκοσι εννέα ετών ανέρχεται στο 58,2%, ενώ το αντίστοιχο ποσοστό ατόμων χωρίς αναπηρίες στις ηλικίες είκοσι πέντε έως είκοσι εννέα ετών ανέρχεται στο 40,9%.

Χρειάζονται λύσεις, όχι άλλες υποσχέσεις. Οι κρατικοί προγραμματισμοί για την αντιμετώπιση του φαινομένου της ανεργίας είναι συνήθως ευκαιριακοί και πρόχειροι, γι’ αυτό έχει δημιουργηθεί αυτός ο φαύλος κύκλος.

Εμείς στην Ελληνική Λύση το λέμε ξεκάθαρα: Οι Έλληνες χρειάζονται ουσιαστική στήριξη, χρειάζονται εξασφάλιση ευκαιριών και παροχή κινήτρων και όχι στείρα επιδοματική πολιτική. Όχι άλλη εξαθλίωση.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου.

Καλείται στο Βήμα η κ. Αναστασία Γκαρά από τον ΣΥΡΙΖΑ - Προοδευτική Συμμαχία.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα άλλο ένα καταστροφικό, αντικοινωνικό, αντεργατικό νομοσχέδιο της Κυβέρνησης Μητσοτάκη, άλλο ένα νομοσχέδιο με ευφάνταστο τίτλο όμως, όπου οι λέξεις χάνουν το νόημά τους. «Καλές δουλειές» ονόμασαν το συγκεκριμένο νομοσχέδιο.

Βέβαια, η Κυβέρνηση Μητσοτάκη όχι μόνο δεν έφερε –και δεν στοχεύει να φέρει- τις πολλές και καλές δουλειές που είχε υποσχεθεί προεκλογικά, αλλά καθημερινά λεηλατεί τη μεσαία τάξη, τους εργαζόμενους, τους αγρότες, τους νέους και τις νέες, ενώ έρχεται σήμερα με έναν νόμο να λύσει, όπως λέει, το πρόβλημα της ανεργίας στη χώρα. Πώς θα το λύσει; Κόβοντας επιδόματα και διαγράφοντας τους ανέργους από τα μητρώα του ΟΑΕΔ, εξαφανίζοντας, ουσιαστικά, τους καταγεγραμμένους ανέργους με διάφορα προσχήματα, άκρατο λαϊκισμό και, προφανώς, μπόλικο νεοφιλελευθερισμό.

Σύμφωνα με την Κυβέρνηση, λοιπόν, η λύση για τους πάνω από ένα εκατομμύριο ανέργους, σύμφωνα με τα στοιχεία που δίνει ο ΟΑΕΔ, δεν είναι πια οι πολλές και καλές δουλειές, αλλά η δια νόμου διαγραφή ανέργων από τα μητρώα με επιβολή ποινολογίου και μέσω εκφοβισμού και απαξίωσης των ίδιων των εργαζομένων στον οργανισμό, στον ΟΑΕΔ.

Χαρακτηριστικό είναι ότι με πλήρη κατάργηση κινδυνεύουν το ειδικό βοήθημα τρίμηνης παραμονής στο Μητρώο Ανέργων και το ειδικό βοήθημα μετά τη λήξη του επιδόματος ανεργίας, το οποίο έχουν λάβει χιλιάδες δικαιούχοι ειδικά στα χρόνια της κρίσης. Αποδεικνύεται για άλλη μια φορά πως το μόνο που ενδιαφέρει την Κυβέρνηση Μητσοτάκη είναι η επικοινωνία και οι αριθμοί. Δεν δίνει καμμία δεκάρα για τους εργαζόμενους, τους άνεργους και κυρίως τις ανάγκες τους σε δύσκολες, ξαναλέω, εποχές.

Η συνταγή διάλυσης δημόσιου φορέα, βέβαια, είναι γνωστή στη Νέα Δημοκρατία, το έχουμε δει και σε άλλους οργανισμούς. Δεν είναι τυχαίο, άλλωστε ότι τη διάλυση αυτή έχει αναλάβει ο κ. Χατζηδάκης –έχει το know how από το παρελθόν.

Απαξίωσε τη ΔΕΗ, για να την ξεπουλήσει μετά και τα αποτελέσματα τα βλέπουμε στους λογαριασμούς ρεύματος που έρχονται σε επιχειρήσεις και νοικοκυριά, ενώ έχει ξεπουλήσει τον ΔΕΔΔΗΕ, τη ΔΕΠΑ. Απαξίωσε τον ΕΦΚΑ, για να προσληφθούν και εκεί γαλάζια golden boys εκτός ΑΣΕΠ προφανώς και κριτηρίων, με μισθό 8.000 ευρώ το μήνα. Ιδιωτικοποίησε την επικουρική ασφάλιση, ενώ τριακόσιοι σαράντα χιλιάδες συνταξιούχοι περιμένουν ακόμα να λάβουν τη σύνταξή τους. Ήταν, που ο κ. Χατζηδάκης και η Νέα Δημοκρατία θα έλυναν με μιας και με ένα κουμπί το πρόβλημα των εκκρεμών συντάξεων.

Εάν σήμερα δεν είναι ομολογία πλήρους αποτυχίας της πολιτικής τους και απόλυτου εμπαιγμού των συνταξιούχων, τότε τι είναι; Διότι, όχι μόνο το ζήτημα των εκκρεμών συντάξεων δεν λύθηκε με το πάτημα ενός κουμπιού, αλλά τώρα ο κ. Χατζηδάκης και η Κυβέρνηση Μητσοτάκη μεταθέτουν την ευθύνη στους συνταξιούχους, λέγοντας ότι είτε θα κάνετε μόνοι σας τις αιτήσεις και εμείς κάποια στιγμή θα τις εξετάσουμε είτε αν έχετε την οικονομική δυνατότητα, θα μεταβείτε και θα πληρώσετε κάποιον ιδιώτη, λογιστή, δικηγόρο ή ειδήμονα, για να κάνει την αίτηση για τη σύνταξη.

Με την ίδια συνταγή, λοιπόν, που ανέφερα και πριν απαξιώνει η Κυβέρνηση σήμερα και τον ΟΑΕΔ, καταργώντας το όνομα ενός ιστορικού οργανισμού και υποβαθμίζοντας τον σε απλή υπηρεσία. Τον μετατρέπει από ασπίδα προστασίας και αρωγό των ανέργων, των φτωχοποιημένων νοικοκυριών, των λαϊκών στρωμάτων, σε ένα μηχανισμό στοχοποίησης και περαιτέρω περιθωριοποίησής τους από την κοινωνία. Αν και διαλύουν τον ΟΑΕΔ, δεν έχουν ξεχάσει βέβαια να κάνουν και πάλι δουλίτσες με τα κέντρα κατάρτισης. Ανοίγουν αφειδώς την κάνουλα, για να ξεκοκκαλίσουν τα κέντρα κατάρτισης πάνω από 2 δισεκατομμύρια από το Ταμείο Ανάκαμψης και το νέο ΕΣΠΑ, ενώ αυτά τα χρήματα θα μπορούσαν να πέσουν στην παραγωγή. Επαναφέρουν, δηλαδή, το πάρτι που είχαν στήσει με την κατάρτιση την περίοδο 2012-2014, πάρτι -για να μην ξεχνάμε- που μόνο η κυβέρνηση του ΣΥΡΙΖΑ σταμάτησε, τροποποιώντας ριζικά τα προγράμματα στον ΟΑΕΔ, θέτοντας μια εντελώς διαφορετική φιλοσοφία, στόχευση και πρακτική προς όφελος των ανέργων και των εργαζομένων.

Άλλωστε, η ελληνική κοινωνία δεν ξεχνά και το πρόσφατο ακριβοπληρωμένο σκάνδαλο της Νέας Δημοκρατίας με τα «σκόιλ ελικικού» και τα κέντρα κατάρτισης, αλλά και πολλά άλλα σκάνδαλα και τακτοποιήσεις που έχουμε ζήσει τα τελευταία χρόνια επί διακυβέρνησής τους. Γι’ αυτό και ο λαός έχει αποσύρει την εμπιστοσύνη του από τη Νέα Δημοκρατία και κάνει σπασμωδικές κινήσεις η Κυβέρνηση και καταρρέει κάθε μέρα, γιατί κυνικά αδιαφορεί για τις ανάγκες αυτού του λαού και το μόνο που κάνει είναι πλούσιες εξυπηρετήσεις σε φίλους και κολλητούς.

Δεν αρκούνται, όμως, μόνο σε αυτά. Όπως και με τον ΕΦΚΑ, βάζουν χέρι και στην ακίνητη περιουσία του ΟΑΕΔ, στα μεγάλα οικόπεδα του πρώην Οργανισμού Εργατικής Κατοικίας, μετατρέποντάς τα σε real estate. Χαρακτηριστικό παράδειγμα είναι τα ακίνητα του ΟΑΕΔ στην Αλεξανδρούπολη, τα οποία έχουν απαξιώσει. Δεν φροντίζουν εκπληκτικές εγκαταστάσεις με πάρα πολλές δυνατότητες, δεν φροντίζουν για τη συντήρησή τους και τώρα μαθαίνουμε με αυτό το νομοσχέδιο ότι θα προχωρήσουν με τη λογική real estate. Business as usual, γνωστή μέθοδος και στόχευση της Νέας Δημοκρατίας.

Παράλληλα, σε αυτό το νομοσχέδιο δεν βάζουν πλαφόν στις ανώτερες αμοιβές διευθυντή και υποδιευθυντών στη νέα υπηρεσία που δημιουργούν και αναρωτιόμαστε ποια γαλάζια golden boys, άραγε, ετοιμάζονται να θησαυρίζουν και πάλι από τα δημόσια ταμεία με υπογραφή Κυριάκου Μητσοτάκη;

Κυρίες και κύριοι συνάδελφοι, οι νέοι και οι νέες σήμερα βιώνουν ανασφάλεια και αβεβαιότητα. Η Νέα Δημοκρατία, η οποία μας οδήγησε στη γενιά των 700 ευρώ, που μετά έγιναν 400, στον εξευτελιστικό υποκατώτατο μισθό, στη μαζική μετανάστευση νέων επιστημόνων, απαξιώνει και υποβαθμίζει τη ζωή μας και σήμερα, μέρα με τη μέρα, με ακρίβεια, ανεργία, επισφάλεια, ανασφάλεια, εργασιακή ζούγκλα, λουκέτα, χρεοκοπία, φυγή στο εξωτερικό. Αυτό είναι το μέλλον που επιφυλάσσετε για εμάς.

Με αυτό το νομοσχέδιο πάτε ένα βήμα παραπέρα το νεοφιλελεύθερο αφήγημά σας, την επίθεση που έχετε κηρύξει σε πολίτες και ειδικά στη νεολαία,

κατηγορώντας τους ουσιαστικά πως οι ίδιοι φταίνε που είναι άνεργοι. Προσπαθείτε να διώξετε από πάνω σας εγκληματικές ευθύνες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, σας παρακαλώ.

Επιχειρείτε να παρουσιάσετε μια ψεύτικη ειδυλλιακή εικόνα για τη χώρα, όπου οι καλές δουλειές είναι εκεί έξω και μας περιμένουν, πως η Ελλάδα είναι νέα Σίλικον Βάλεϊ, όπου πληθώρα νέων καλοπληρωμένων θέσεων εργασίας περιμένουν, αλλά οι τεμπέληδες, όπως λέτε, καταχραστές και επιτήδειοι άνεργοι, όπως τους χαρακτηρίζετε, αρέσκονται να ζουν με τα ψίχουλα που τους παρέχει το κράτος από το ταμείο ανεργίας. Μα, δεν ντρέπεστε να τα λέτε αυτά; Σε ποια χώρα, άραγε, ζείτε; Σε ποια χώρα ζείτε και τα λέτε αυτά;

Κυρίες και κύριοι συνάδελφοι -και κλείνω, κύριε Πρόεδρε, με αυτό- ο ΣΥΡΙΖΑ ήταν η μοναδική κυβέρνηση που κατά τα έτη 2015-2019 προχώρησε ένα μεγάλο πρόγραμμα μεταρρύθμισης του ΟΑΕΔ, με στόχο να μετατραπεί σε έναν σύγχρονο οργανισμό που στηρίζει τον άνεργο και τον εργαζόμενο, βρίσκεται δίπλα στις ανάγκες του και απαντά με νέα ψηφιακά εργαλεία ανάλυσης προφίλ των ανέργων και ηλεκτρονικής παρακολούθησης των τάσεων ζήτησης των επαγγελμάτων και της επιχειρηματικότητας ανά κλάδο και τοπικές αγορές, με την εφαρμογή καινοτόμων και ανοιχτών προγραμμάτων απασχόλησης, κατάρτισης, επιχειρηματικότητας, με προσλήψεις εργασιακών συμβούλων και κατάρτιση του συνόλου του προσωπικού του ΟΑΕΔ.

Ας μην ξεχνάμε, επίσης, πως ήταν εκείνη η κυβέρνηση του ΣΥΡΙΖΑ εν μέσω κρίσης που μείωσε την ανεργία κατά δέκα ολόκληρες μονάδες. Ανεργία που οι δικές σας, δυστυχώς, κυβερνήσεις είχαν φτάσει στα ύψη. Είναι προφανές και έχουμε δεσμευτεί γι’ αυτό, πως μόλις αναλάβουμε τη διακυβέρνηση της χώρας -και αυτή η στιγμή έρχεται πάρα πολύ σύντομα-, θα αξιοποιήσουμε όλους τους διαθέσιμους εθνικούς και ευρωπαϊκούς πόρους βάσει ενός ολοκληρωμένου σχεδίου για στοχευμένα προγράμματα ενεργητικών πολιτικών απασχόλησης, στήριξης και ενίσχυσης των ανέργων και των ευάλωτων ομάδων, με σεβασμό στα εργασιακά δικαιώματα, την αξιοπρεπή εργασία, τη σταθερή απασχόληση, τη δίκαιη αμοιβή, κυρίως όμως, την αξιοπρέπεια των συνανθρώπων μας.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα δώσω τον λόγο σε έναν Βουλευτή από τη Νέα Δημοκρατία και συγκεκριμένα στον κ. Γεώργιο Κοτρωνιά. Μετά, θα πάω στον κ. Βασίλειο Βιλιάρδο από την Ελληνική Λύση. Στη συνέχεια, είναι και ο κ. Γρηγοριάδης και περιμένουμε και τον κ. Κουτσούμπα.

Κύριε Κοτρωνιά, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε.

Ακούγοντας τις τοποθετήσεις, κυρίες και κύριοι συνάδελφοι της Αντιπολίτευσης, μπορώ να πω ότι δεν περιμένατε ποτέ από την Κυβέρνηση της Νέας Δημοκρατίας -και τα έχετε και λίγο χαμένα- να κάνει μια σύγχρονη εργατική και κοινωνική πολιτική προς όφελος των εργαζομένων και της εργατικής τάξης. Και όμως, υπάρχει εξήγηση και μάλιστα απλή: Είναι, γιατί το θέμα της αντιμετώπισης της ανεργίας υπήρξε εξαρχής ένας βασικός πυλώνας δράσης και πολιτικής της σημερινής Κυβέρνησης, η οποία, άλλωστε, σύμφωνα με τα στοιχεία της EUROSTAT, κατόρθωσε να μειώσει την ανεργία κατά 5,3 ποσοστιαίες μονάδες, σημειώνοντας το χαμηλότερο ποσοστό ανεργίας από τον Ιούνιο του 2010 και τον χαμηλότερο αριθμό ανέργων από το Μάρτιο του 2010 και μάλιστα -ας ληφθεί και αυτό υπ’ όψιν- σε εποχή κρίσης.

Ωστόσο, παρά τις βελτιώσεις που έχουν σημειωθεί στον τομέα αυτό, η μείωση της ανεργίας παραμένει σημαντική προτεραιότητα για την Κυβέρνηση, η οποία στο άμεσο μέλλον και με το παρόν νομοσχέδιο θα ευνοήσει ακόμα περισσότερο ανέργους και εργαζόμενους με μια σειρά μέτρων στήριξης και με πολλαπλασιασμό των προγραμμάτων για επιδότηση θέσεων εργασίας από τον ΟΑΕΔ.

Το παρόν νομοσχέδιο έχει ως στόχο την ενδυνάμωση του ΟΑΕΔ και την ενίσχυση του βασικού του ρόλου ως διαμεσολαβητή μεταξύ των ανέργων και της αγοράς εργασίας, με στόχο αφ’ ενός την καταπολέμηση της ανεργίας και αφ’ ετέρου τη στελέχωση των επιχειρήσεων με τους πιο κατάλληλους υπαλλήλους.

Βασική επιδίωξη του οργανισμού δεν θα πρέπει να είναι η διαιώνιση και η συντήρηση της ανεργίας, αλλά η στήριξη των ανέργων και η δημιουργία των κατάλληλων συνθηκών, ώστε να επανενταχθούν το συντομότερο δυνατόν στην αγορά εργασίας. Σε αυτόν τον ουσιαστικό ρόλο, σε αυτή την πολιτική εστιάζει το παρόν νομοσχέδιο, όπως υποδηλώνει άλλωστε και η μετονομασία του ΟΑΕΔ σε Δημόσια Υπηρεσία Απασχόλησης, που από ’δω και πέρα θα τη λέμε ΔΥΠΑ, σηματοδοτώντας έτσι την εφαρμογή ενεργητικών πολιτικών απασχόλησης, παράλληλα με την καταβολή των αναγκαίων επιδομάτων.

Οι διατάξεις του παρόντος νομοσχεδίου έχουν τρεις βασικούς στόχους. Πρώτον, την υποβοήθηση των ανέργων, ιδίως των μακροχρόνιων, με νέα ψηφιακά εργαλεία για να βρουν δουλειά και να επιβραβευθούν όσοι αναζητούν ενεργά ή όσοι βρίσκουν τελικά εργασία. Δεύτερον, την αντιμετώπιση φαινομένων κατάχρησης των παροχών του οργανισμού. Τρίτον, την αναβάθμιση του συστήματος κατάρτισης και απόκτησης δεξιοτήτων του εργατικού μας δυναμικού.

Για την ενίσχυση της απασχόλησης και την εξάλειψη των φαινομένων απάτης και κατάχρησης των επιδομάτων το νομοσχέδιο προβλέπει μια σειρά από σημαντικές παρεμβάσεις οι οποίες είναι οι εξής:

Πρώτον, το επίδομα εργασίας, το οποίο θεσπίζεται για πρώτη φορά για όλους όσους βρίσκουν δουλειά, οι οποίοι θα μπορούν παράλληλα με τον μισθό τους να συνεχίζουν να εισπράττουν το 50% του επιδόματος ανεργίας μέχρι την προβλεπόμενη ημερομηνία λήξης της περιόδου καταβολής του, δημιουργώντας έτσι ένα πρόσθετο κίνητρο ενεργούς αναζήτησης της εργασίας.

Δεύτερον, η καταβολή μπόνους 300 ευρώ σε όσους μακροχρόνια ανέργους, άνω των πέντε ετών, καταρτίζουν ατομικό σχέδιο δράσης.

Τρίτον, η θέσπιση νέων ψηφιακών εργαλείων διευκόλυνσης των ανέργων, όπως η ψηφιακή κάρτα ΔΥΠΑ, το ψηφιακό μητρώο και το ψηφιακό ατομικό σχέδιο δράσης, το οποίο διαμορφώνεται σε συνεργασία με τον εργασιακό σύμβουλο της ΔΥΠΑ.

Τέταρτον, η εισαγωγή εισοδηματικών κριτηρίων σε σχέση με τη διατήρηση σειράς βοηθημάτων προς τους εγγεγραμμένους του ΟΑΕΔ, προκειμένου πλέον να προορίζονται για όσους τα έχουν πραγματικά ανάγκη και να εκλείψουν περιπτώσεις ατόμων με εισοδήματα δεκάδων χιλιάδων ευρώ ετησίως τα οποία παράλληλα παραμένουν εγγεγραμμένα ακόμα και μέχρι είκοσι χρόνια στον Οργανισμό Απασχόλησης Εργατικού Δυναμικού. Ας σημειωθεί ότι για το επίδομα ανεργίας μακροχρόνιας ανεργίας και το βοήθημα για αυτοτελώς και ανεξάρτητα απασχολούμενους παραμένουν οι προϋποθέσεις της ισχύουσας νομοθεσίας.

Πέμπτον, διαγράφονται από το μητρώο ανέργων για έξι μήνες και χάνουν το επίδομα ανεργίας όσοι δεν συμμετέχουν σε δράση κατάρτισης από τη ΔΥΠΑ, όπως επίσης διαγράφονται για δύο χρόνια και χάνουν το επίδομα όσοι αρνηθούν τρεις προσφερόμενες θέσεις εργασίας υπό την προϋπόθεση ότι αυτές οι προσφερόμενες θέσεις είναι σύμφωνες με το ψηφιακό ατομικό σχέδιο δράσης που έχουν καταρτίσει και με τα ειδικότερα χαρακτηριστικά τους.

Παράλληλα με την αναζήτηση εργασίας, το νομοσχέδιο εστιάζει και στην κατάρτιση των ανέργων ως όχημα για την επαγγελματική επανένταξή τους. Στο πλαίσιο αυτό προβλέπονται μια σειρά ρυθμίσεων που αναβαθμίζουν τα προγράμματα επαγγελματικής κατάρτισης, αλλά και η αναβάθμιση των δεξιοτήτων του επαγγελματικού δυναμικού με παράλληλη σύγχρονη χαρτογράφηση των πραγματικών αναγκών της αγοράς εργασίας.

Ιδιαίτερα θα σταθώ στη σημαντική παρέμβαση για εκσυγχρονισμό της στεγαστικής πολιτικής προς όφελος των εργαζομένων, των ανέργων και των οικογενειών τους. Στο πλαίσιο αυτό οι αρμοδιότητες της ΔΥΠΑ επεκτείνονται πλέον από τις στεγαστικές ανάγκες του εργατικού δυναμικού και σε εκείνες των νέων συνολικά, μία παρέμβαση και μία πρόβλεψη πολύ σημαντική για την ενίσχυση των νέων ανθρώπων, των νέων ζευγαριών, των νέων οικογενειών, με απώτερο στόχο, βέβαια, την πάταξη και την ελαχιστοποίηση του φαινομένου της συρρίκνωσης του ελληνικού πληθυσμού.

Μέσα, λοιπόν, από διατάξεις του παρόντος, παρέχεται η δυνατότητα στη ΔΥΠΑ να αποκτά αδόμητα και δομημένα ακίνητα για την εκπλήρωση των σκοπών που σχετίζονται με τη στεγαστική συνδρομή, καθώς και να συμπράττει με δημόσιους ή ιδιωτικούς φορείς για την ανέγερση ακινήτων. Στόχος να διευκολύνει τη στέγαση για χιλιάδες εργαζομένους και ιδιαίτερα για τους νέους. Παράλληλα, προβλέπεται η αξιοποίηση της περιουσίας της ΔΥΠΑ και η αύξηση των εσόδων της με ακίνητα, βέβαια, που δεν προορίζονται για κάλυψη στεγαστικών αναγκών.

Θα κλείσω με μία ακόμα σημαντική ρύθμιση που αφορά στην επιτάχυνση των διαδικασιών απονομής συντάξεων. Θεσμοθετούμε τις fast track συντάξεις και τις συντάξεις εμπιστοσύνης για την επιτάχυνση των συντάξεων. Οι fast track αφορούν στις νέες συντάξεις που υποβάλλονται από εδώ και μπρος. Οι συντάξεις εμπιστοσύνης αφορούν στο ξεκαθάρισμα των συντάξεων που εκκρεμούν ακόμη στον ΕΦΚΑ. Συγκεκριμένα, καθιερώνεται προθεσμία τριών μηνών για τη διεκπεραίωση αιτήσεων για έκδοση κυρίας σύνταξης, επίσης τριών μηνών για έκδοση επικουρικής σύνταξης η οποία εκκινεί με την έκδοση της κύριας σύνταξης, καθώς και έξι μηνών για χορήγηση εφάπαξ παροχής. Έτσι, με εμπιστοσύνη στους πολίτες, θα χορηγείται η σύνταξη, ενώ παράλληλα προβλέπεται και η διενέργεια του ελέγχου των πράξεων απονομής της σύνταξης.

Επιπλέον, καθιερώνεται η ηλεκτρονική υποβολή φυσικών παραστατικών για αναγνώριση του χρόνου ασφάλισης, όπως προκύπτει από το σύστημα «ΑΤΛΑΣ» χωρίς την υποχρέωση προσκόμισής τους σε φυσική μορφή στον ΕΦΚΑ και αξιοποιείται κάθε πρόσφορο στοιχείο που μπορεί να αποδείξει την εργασία των προς συνταξιοδότηση συμπολιτών μας.

Πρόκειται, εν κατακλείδι, για ένα νομοσχέδιο με σημαντικό κοινωνικό πρόσημο το οποίο εντάσσεται στο πλαίσιο της πολιτικής της Κυβέρνησης η οποία εκπλήσσει συνεχώς την Αντιπολίτευση με την περαιτέρω ενίσχυση ανέργων και εργαζομένων μέσα από την ουσιαστική αλλαγή του ΟΑΕΔ, οδηγώντας τα επιδόματα στους πραγματικούς ανέργους, επενδύοντας στην κατάρτισή τους, επεκτείνοντας τη στεγαστική πολιτική με αποδέκτες και τους νέους της πατρίδας μας συνολικά και εν τέλει δημιουργώντας έναν ισχυρό δίαυλο επικοινωνίας μεταξύ ανέργων και αγοράς εργασίας με στόχο, βέβαια, το κοινό όφελος των πολιτών.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα δώσω τον λόγο στον Κοινοβουλευτικό Εκπρόσωπο της Ελληνικής Λύσης, τον κ. Βασίλειο Βιλιάρδο, στη συνέχεια στον κ. Βασίλειο Γιόγιακα και στη συνέχεια στον Κοινοβουλευτικό Εκπρόσωπο του ΜέΡΑ25. Πάντα είμαι σε αναμονή του κ. Κουτσούμπα, ο οποίος έκανε παραχωρήσεις σήμερα –να το ξέρετε- ως Αρχηγός.

Ορίστε, κύριε Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, εισαγωγικά, είναι απαράδεκτο αυτό που συμβαίνει με τους Υπουργούς και τους Βουλευτές της Νέας Δημοκρατίας. Ο ένας μας λέει πως όταν από πληθωρισμό -2% τον Φεβρουάριο φτάνουμε σε πληθωρισμό 8%, η άνοδος των τιμών είναι 6%. Δηλαδή όταν από το δεύτερο υπόγειο πηγαίνεις στον όγδοο όροφο, διανύεις έξι ορόφους; Ο άλλος συγκρίνει τον πληθωρισμό 8,9% της Ελλάδας με το 8,5% των Ηνωμένων Πολιτειών και λέει «όλα καλά». Στις Ηνωμένες Πολιτείες, όμως, δρομολογήθηκαν τεράστια νομισματικά και δημοσιονομικά μέτρα, αυξάνοντας κατακόρυφα την ποσότητα χρήματος, ενώ ανακοινώθηκε σταδιακή αύξηση των μισθών ύψους 15%, αυξάνοντας κατά πολύ την αγοραστική αξία τους. Εκτός αυτού, οι Ηνωμένες Πολιτείες είχαν πέρυσι τον Μάρτιο πληθωρισμό 2,6%, οπότε η άνοδος των τιμών ήταν 5,9%, ενώ στην Ελλάδα η άνοδος είναι 10,5%, αφού τον ίδιο μήνα πέρυσι είχαμε αποπληθωρισμό 1,6%, είχαμε δηλαδή τη διπλάσια άνοδο των τιμών σχετικά με τις Ηνωμένες Πολιτείες με μισθούς πείνας, σε πλήρη αντίθεση φυσικά με τους μισθούς των Ηνωμένων Πολιτειών.

Τι σημαίνει ο πληθωρισμός; Απλούστατα πως οι μισθοί, οι συντάξεις, τα εισοδήματά μας κ.ο.κ. έχουν αξία 10,5% λιγότερη από τον περσινό Μάρτη, ενώ από τις καταθέσεις θα χάνεται ένα αντίστοιχο ποσοστό που είναι το ίδιο με τη δήμευσή τους, με τη δήμευση, θυμίζουμε, που φοβόντουσαν στο παρελθόν οι Έλληνες και απέσυραν τις αποταμιεύσεις τους. Αυτό, όμως, γίνεται σήμερα χωρίς να το καταλαβαίνουμε.

Θα ήταν καλό, λοιπόν, να προσέχουν τι λένε οι Υπουργοί και οι Βουλευτές της Νέας Δημοκρατίας, αφού οι Έλληνες δεν είναι ανόητοι και καταλαβαίνουν, ειδικά αυτοί που πληρώνονται με τον κατώτατο μισθό, η πτώση της αγοραστικής αξίας του οποίου ήταν 14% τον Ιανουάριο πριν από τον πόλεμο, σύμφωνα με τη Γενική Συνομοσπονδία Εργατών Ελλάδας.

Από την άλλη πλευρά, ο πληθωρισμός είναι φόρος. Το τονίζω ξανά. Ο πληθωρισμός είναι φόρος, οπότε δεν μπορεί να ισχυρίζεται η Κυβέρνηση πως μείωσε τους φόρους ελαφρύνοντας τη μεσαία τάξη, αφού συμβαίνει ακριβώς το αντίθετο. Αύξησε τους φόρους.

Τέλος, είναι αδύνατο να μην καταλαβαίνει πως με αυτές τις τιμές των τροφίμων, της βενζίνης, του ρεύματος, των ενοικίων κ.ο.κ. δεν μπορούν να επιβιώσουν οι Έλληνες, βιώνοντας μια κατάσταση πολύ χειρότερη από την πρώτη εποχή των μνημονίων.

Στο νομοσχέδιο τώρα, ακολουθείται εν πρώτοις η ίδια συνταγή με τις μετονομασίες, όπως από το «τρόικα» στο «θεσμοί» και από το «θεσμοί» στο «ενισχυμένη εποπτεία», εν προκειμένω από ΟΑΕΔ σε ΔΥΠΑ.

Ενδεχομένως, δε, στο μέλλον οι άνεργοι θα μετονομαστούν σε αρνητές εργασίας, αφού θα τους παρέχεται εκπαίδευση και συνεντεύξεις για εργασία σε μια χώρα που δεν υπάρχουν ποιοτικές θέσεις εργασίας, ενώ οδηγείται ξανά στη χρεοκοπία.

Περαιτέρω, καταργείται ένας οργανισμός, ο ΟΑΕΔ, και απορροφάται από το δημόσιο, όταν άλλου η Κυβέρνηση δημιουργεί από δημόσιους οργανισμούς, νομικά πρόσωπα ιδιωτικού δικαίου, όπως με την απόλυτη απολιγνιτοποίηση. Όπως και σε άλλες αλλαγές, δε, συνοδεύεται από προσλήψεις και ανακατατάξεις προσωπικού, χωρίς καν κοστολόγηση από το Γενικό Λογιστήριο του Κράτους, όσον αφορά στις αποζημιώσεις στα μέλη του Εθνικού Συμβουλίου Εργατικού Δυναμικού της ΔΥΠΑ στα άρθρα 27, 28 και 63 παρ. 1.

Εκτός αυτού, με το άρθρο 32 καταργείται ένα νομικό πρόσωπο ιδιωτικού δικαίου, το Εθνικό Ινστιτούτο Εργασίας και Ανθρώπινου Δυναμικού, ενώ στη θέση του καθολικού διαδόχου υπεισέρχεται το δημόσιο, αναλαμβάνοντας όλα τα δικαιώματα, τις υποχρεώσεις και το προσωπικό του, χωρίς ούτε εδώ κάποια κοστολόγηση. Άλλα αντί άλλων, δηλαδή χωρίς καμμία λογική και καμμία στρατηγική.

Όσον αφορά τώρα τον τίτλο «Δουλειές Ξανά», θυμίζει προεκλογικό σύστημα, παρά τίτλο σχεδίου νόμου, όπως το «Επενδύω στην Ελλάδα» του Υπουργείου Ανάπτυξης, επενδύσεις δεν είδαμε, το «Ελλάδα, ισχυρή ανάπτυξη», ανάπτυξη δεν είδαμε ή το «Μάτι Ξανά», που τελικά ως οντότητα διαλύθηκε, όπως θα καταθέσουμε για τα Πρακτικά μαζί με όλα όσα λέμε. Θέσεις εργασίας, πάντως, δεν δημιουργούνται έτσι, θυμίζοντας πως οι εγγεγραμμένοι άνεργοι στον ΟΑΕΔ είναι σταθερά περί το ένα εκατομμύριο, ενώ η ΕΛΣΤΑΤ ανακοινώνει συνεχώς πολύ χαμηλότερα ποσοστά ανεργίας.

Τα Greek statistics, λοιπόν, ζουν και βασιλεύουν, ενώ σε σχέση με την αναφορά σε πλουσίους και τον αποκλεισμό τους από τον ΟΑΕΔ πρόκειται για τη γνωστή αποπροσανατολιστική τακτική του Υπουργού, όπως με τους πλούσιους συνδικαλιστές πριν ξεπουλήσει μια ΔΕΚΟ, τους πλούσιους συνταξιούχους πριν μειώσει τις συντάξεις κ.ο.κ..

Το μεγάλο πρόβλημα είναι, όμως, ότι η Ελλάδα έχει το χαμηλότερο ποσοστό συμμετοχής εργατικού δυναμικού στην Ευρωπαϊκή Ένωση, στο 61%, επίσης έναν πολύ χαμηλό μέσο μισθό και σχετικά υψηλό αριθμό μερικής απασχόλησης.

Το πλέον ανησυχητικό, βέβαια, είναι ότι έχουμε υψηλά ποσοστά ανεργίας και στους πτυχιούχους, ενώ το πτυχίο έχει εξελιχθεί σε ένα διαβατήριο, για να φεύγουν οι νέοι μας από τη χώρα. Περί τους εξακόσιους πενήντα χιλιάδες νέους μας έχουν εγκαταλείψει τη χώρα, με κόστος για την οικονομία μας πάνω από 100 δισεκατομμύρια ευρώ -κόστος εκπαίδευσης-, στερώντας μας ΑΕΠ πάνω από 32 δισεκατομμύρια ευρώ ετησίως.

Εκτός αυτού, το συγκεκριμένο γεγονός είναι τρομακτικό για ένα κράτος με τεράστιο δημογραφικό πρόβλημα, όπως η Ελλάδα, για το οποίο δεν ενδιαφέρεται καθόλου η Κυβέρνηση.

Συνεχίζοντας, για την καταπολέμηση όλων των παραπάνω δεν χρειάζονται μετονομασίες, αλλά η διόρθωση των δομικών προβλημάτων της οικονομίας μας, όπως τις αναφέρει η μελέτη Πισσαρίδη στις σελίδες 141 και 142. Το παράδοξο, βέβαια, είναι ότι αφού η μελέτη το αναφέρει, προτείνει εκπαίδευση και αναμόρφωση του ΟΑΕΔ στις σελίδες 148 έως 151. Τα ίδια, δηλαδή, με το νομοσχέδιο.

Εν προκειμένω, καταλαβαίνουμε πως ο κ. Χατζηδάκης, ως Υπουργός ειδικών αποστολών, δεν αναρωτήθηκε πού θα εργαστούν όλοι αυτοί. Είναι ακατανόητο, όμως, για τον κ. Πισσαρίδη που βραβεύτηκε με Νόμπελ για θέματα τριβής στην αγορά εργασίας. Το ίδιο πρόβλημα, βέβαια, έχει η μελέτη Πισσαρίδη και σε πολλά άλλα σημεία.

Ολοκληρώνοντας, γιατί δεν έδωσε το κόστος των μέτρων το Γενικό Λογιστήριο του Κράτους; Στο Ταμείο Ανάκαμψης, πάντως, υπάρχουν πολλές από αυτές τις δράσεις, με προϋπολογισμό άνω των 450 εκατομμυρίων ευρώ, όπως θα καταθέσουμε για τα Πρακτικά, αφού δεν υπάρχει χρόνος να τα αναφέρουμε.

Σχετικά με τα ακίνητα του ΟΑΕΔ τώρα και του πρώην ΟΕΚ, πρέπει να καταγραφούν, θυμίζοντας πως ο Υπουργός ψήφισε νομοσχέδιο για τη διαχείριση των ακινήτων των ταμείων με τον εκσυγχρονισμό του ΕΦΚΑ, χωρίς καν να μας ενημερώσει πόσα ακίνητα έχουν.

Στο σημερινό νομοσχέδιο, δε, παρέχει τη δικαιοδοσία για μίσθωση και αγορά με τα άρθρα 43 και 44, χωρίς καμμία κοστολόγηση. Αν είναι δυνατόν τέτοια προχειρότητα! Δεν την έχουμε ξαναδεί ποτέ.

Τι να περιμένει, βέβαια, κάποιος από ένα κράτος που μεταβίβασε πάνω από εβδομήντα χιλιάδες ακίνητα του δημοσίου στην ΕΤΑΔ του Υπερταμείου των ξένων, με αποτίμηση μόνο των δύο χιλιάδων εξακοσίων σαράντα πέντε, με τη συνολική τους αξία στο 1 δισεκατομμύριο ευρώ, που σημαίνει μόλις 14.670 ευρώ για κάθε ακίνητο.

Όσον αφορά στο άρθρο 58, το Γενικό Λογιστήριο του Κράτους δεν αναφέρει το ποσό μείωσης των εσόδων του κλάδου επικουρικής ασφάλισης, λόγω υπαγωγής προσωπικού στο Ταμείο Επικουρικής Κεφαλαιοποιητικής Ασφάλισης. Αλήθεια, τι απόδοση θα έχει φέτος το ταμείο; Οι αποδόσεις από 43% έως 68%, όπως αναφερόταν από τον Υπουργό για τις επικουρικές συντάξεις στην παρουσίαση του Υπουργείου, βασιζόταν σε ετήσια απόδοση 4,5%. Φαντάζομαι πως θα βλέπει τώρα ο Υπουργός πώς εξελίσσονται τα χρηματιστήρια και ότι η απόδοση αυτή που υποσχέθηκε δεν πρόκειται να πραγματοποιηθεί ποτέ.

Σχετικά με το ΤΣΜΕΔΕ -άρθρο 62-, θυμίζουμε πως οι ζημίες του από το PSI ήταν τουλάχιστον 2 δισεκατομμύρια ευρώ, ενώ από τη συμμετοχή του στην Τράπεζα Αττικής είχε επίσης μεγάλες ζημίες, με δική του ευθύνη, βέβαια, αλλά και μεγάλη ευθύνη της Τράπεζας της Ελλάδος ως εποπτικού μηχανισμού. Επομένως, απαιτείται πολύ μεγάλη σοβαρότητα με τις επενδύσεις, καθώς επίσης με τις επιχειρηματικές δραστηριότητες των ασφαλιστικών ταμείων.

Συμπερασματικά, λοιπόν, πρόκειται για ένα προεκλογικό νομοσχέδιο, που δεν λύνει προβλήματα, αλλά αυξάνει τις δαπάνες, θέτοντας ακόμα ένα λιθαράκι στην υπερχρέωση της χώρας μας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Βιλιάρδο.

Καλείται στο Βήμα ο κ. Βασίλειος Γιόγιακας από τη Νέα Δημοκρατία και στη συνέχεια ο Γενικός Γραμματέας του Κομμουνιστικού Κόμματος Ελλάδας κ. Δημήτρης Κουτσούμπας, τον οποίο και ευχαριστώ για την παραχώρηση.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριε Γενικέ Γραμματέα -χαρά μας που βρίσκεστε στην Αίθουσα-, κυρίες και κύριοι συνάδελφοι, με τις διατάξεις που συζητούμε σήμερα απευθυνόμαστε, πρώτα απ’ όλα, στους άνεργους, αυτούς που θέλουμε να ενισχύσουμε, με επίγνωση των θεμάτων τους, με αίσθημα κοινωνικής δικαιοσύνης, με κοινή λογική.

Απευθυνόμαστε, λοιπόν, στους ανέργους, για να τους πούμε ότι θα έχουν περισσότερα κίνητρα, περισσότερα εργαλεία, ώστε να έχουν περισσότερες πιθανότητες να βρουν δουλειά και μάλιστα, κατάλληλη δουλειά.

Είναι το νέο ψηφιακό ατομικό σχέδιο δράσης, ένα είδος συμβολαίου με τη Δημόσια Υπηρεσία Απασχόλησης με το προφίλ του ατόμου που ψάχνει δουλειά, τους επαγγελματικούς στόχους του, τις ενέργειες και τον χρόνο που χρειάζονται.

Είναι το επίδομα των 300 ευρώ για κάθε άνεργο, με προτεραιότητα στον άνεργο πάνω από πέντε χρόνια, που θα συμφωνήσει να κάνει ατομικό σχέδιο δράσης, δηλαδή να επανασυνδεθεί με τον δημόσιο φορέα απασχόλησης.

Είναι ο εργασιακός σύμβουλος, που ενεργοποιείται για να βοηθήσει τον κάθε ενδιαφερόμενο να πετύχει τους στόχους του ατομικού σχεδίου δράσης.

Είναι, επίσης, οι προσφερόμενες δουλειές σύμφωνα με το προφίλ και τους στόχους του ενδιαφερόμενου και με το δικαίωμα του ενδιαφερόμενου να απορρίψει μέχρι και δύο κατάλληλες θέσεις, καθώς στην τρίτη άρνηση θα διαγράφεται από το μητρώο ανέργων και θα χάνει το επίδομα ανεργίας για δύο χρόνια.

Είναι ακόμα το επίδομα ανεργίας που γίνεται επίδομα εργασίας. Γιατί όσοι βρίσκουν δουλειά ενώ παίρνουν επίδομα ανεργίας, θα συνεχίσουν να λαμβάνουν το 50% του επιδόματος μέχρι να λήξει η περίοδος καταβολής του.

Απευθυνόμαστε, κυρίες και κύριοι συνάδελφοι, στους ανέργους για να τους πούμε ότι θα μπορούν να αποκτήσουν ή να ενισχύσουν γνώσεις και ικανότητες που έχουν ζήτηση στην αγορά εργασίας. Ότι γι’ αυτόν τον λόγο βλέπουμε την κατάρτιση όχι ως τυπική διαδικασία, όχι ως μια επιδοτούμενη υποχρέωση που πρέπει να βγει, αλλά ως μια κίνηση ουσίας, που βοηθά τον ενδιαφερόμενο να βρει κατάλληλη δουλειά και την επιχείρηση κατάλληλο εργαζόμενο.

Με αυτόν τον σκοπό υψώνουμε τον πήχη της ποιότητας και της αξιολόγησης όσων παρέχουν επιδοτούμενα προγράμματα επαγγελματικής κατάρτισης, προβλέποντας την πληρωμή των παρόχων, αλλά και των συμμετεχόντων, βάσει της ολοκλήρωσης του προγράμματος και την πιστοποίηση των ωφελούμενων από αναγνωρισμένο φορέα, ώστε να έχει ενισχυμένο αντίκρισμα, να μετράει δηλαδή, στην αγορά.

Παράλληλα, ο ενδιαφερόμενος θα έχει σε έναν ατομικό ηλεκτρονικό φάκελο δεξιοτήτων όλη την εικόνα των καταρτίσεων και των πιστοποιήσεών του και θα παίρνει μέσω αυτού μονάδες επιχορήγησης για κατάρτιση.

Απευθυνόμαστε στους ανέργους και τους καταρτιζόμενους για να τους πάμε ακόμα παρακάτω. Θα έχουν ολοένα καλύτερα, ολοένα πιο επίκαιρα, ολοένα πιο στοχευμένα προγράμματα κατάρτισης γιατί προβλέπουμε μηχανισμούς, με τους οποίους θα εντοπίζονται έγκαιρα οι ανάγκες της αγοράς εργασίας και οι δεξιότητες στις οποίες θα προσαρμόζεται η επαγγελματική κατάρτιση.

Μαζί με όσους αναζητούν εργασία, κυρίες και κύριοι συνάδελφοι, απευθυνόμαστε σε χιλιάδες εργαζόμενους, ιδιαίτερα στις νέες και στους νέους, για να τους πούμε ότι βάζουμε τις βάσεις για να βοηθήσουμε το θέμα της στέγης. Δίνονται στον διάδοχο του ΟΑΕΔ, τη Δημόσια Υπηρεσία Απασχόλησης, διάφοροι τρόποι να αξιοποιήσει την περιουσία της και να είναι δυνατή η κατασκευή και η αγορά ακινήτων, με σκοπό να καλυφθούν στεγαστικές ανάγκες των νέων.

Θέλω να πω με την ευκαιρία, ότι ο κύριος Υπουργός έδωσε πρόσφατα ένα στίγμα σύγχρονης στεγαστικής πολιτικής μιλώντας για υιοθέτηση ευρωπαϊκών πρακτικών, όπως το επίδομα επιτοκίου, το επίδομα ενοικίου και η καταβολή χαμηλού ενοικίου και στη συνέχεια η δυνατότητα αγοράς του ακινήτου.

Με τις διατάξεις, λοιπόν, του παρόντος νομοσχεδίου απευθυνόμαστε επίσης, στις αρχικά μεγαλύτερες επιχειρήσεις, για να τους πούμε ότι θα μπορούν να προσφέρουν πιο ελκυστικές συνθήκες εργασίας στους εργαζόμενους που είναι νέοι γονείς, καθώς θα επιδοτούνται για να δημιουργήσουν στις εγκαταστάσεις τους χώρους φύλαξης παιδιών από έξι μηνών έως δυόμισι χρονών. Μας παρακολουθεί η κ. Συρεγγέλα, που είναι και από τους πρωτεργάτες του προγράμματος.

Δεν θα μπορούσα, όμως, να μην αναφερθώ, κυρίες και κύριοι συνάδελφοι, στην τροπολογία του Υπουργού Εργασίας με την οποία απευθυνόμαστε στους συμπολίτες μας που περιμένουν τη σύνταξή τους, αλλά και σε εκείνους που πρόκειται να καταθέσουν τα χαρτιά τους. Οι κύριες συντάξεις θα βγαίνουν με διαδικασία fast track. Με λίγα λόγια, ο ΕΦΚΑ υποχρεούται στο εξής να εκδίδει τις νέες συντάξεις μέσα σε τρεις μήνες. Αν ο χρόνος αυτός παρέλθει, οι αρμόδιες υπηρεσίες για να εκδώσουν την απόφαση θα ελέγχουν μόνο δύο πράγματα: Τα στοιχεία του ηλεκτρονικού συστήματος «ΑΤΛΑΣ», καθώς και τα πρόσθετα στοιχεία που έχει προσκομίσει ο ίδιος ασφαλισμένος για τον χρόνο ασφάλισής του.

Οι εκκρεμείς συντάξεις από την άλλη θα βγαίνουν με τη λεγόμενη «σύνταξη εμπιστοσύνης», με μια ακόμα πιο γρήγορη διαδικασία. Θα λαμβάνονται υπ’ όψιν τα στοιχεία του συστήματος «ΑΤΛΑΣ» και τα στοιχεία που έχουν υποβάλει στον ΕΦΚΑ οι ασφαλισμένοι, αλλά με βάση και τη δήλωση του ασφαλισμένου για τον πρόσθετο ασφαλιστικό χρόνο, χωρίς αυτό να συνοδεύεται απαραίτητα από αποδεικτικά. Και στις δύο περιπτώσεις οι συντάξεις θα ελέγχονται εκ των υστέρων και σε διάστημα μέχρι πέντε χρόνια από την έκδοσή τους.

Κλείνοντας, κυρίες και κύριοι συνάδελφοι, να πω ότι προφανώς η προσπάθεια της Κυβέρνησης να αντιμετωπίσει την ανεργία, να δημιουργήσει περισσότερες και καλύτερες δουλειές δεν εξαντλείται μέσα σε ένα νομοσχέδιο. Ούτε πανηγυρίζουμε για τη χαμηλότερη ανεργία τα τελευταία περίπου δώδεκα χρόνια παρά την πανδημία και την ενεργειακή κρίση. Από τη μείωση στις εισφορές εργαζομένων και τη νέα αύξηση του κατώτατου μισθού μέχρι την επιδότηση της πρόσληψης ανέργων, την αδειοδότηση των επιχειρήσεων και την έγκριση σημαντικών επενδύσεων, η προσπάθεια είναι συνεχής και πολυμέτωπη. Το οφείλουμε όχι μόνο σε όσους μας έχουν εμπιστευθεί, αλλά πολύ περισσότερο σε όλους τους εργαζόμενους και τους ανέργους, στους οποίους άλλωστε απευθυνόμαστε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για την τήρηση του χρόνου, όπως μου υποσχεθήκατε.

Καλείται στο Βήμα ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας και Γενικός Γραμματέας του κόμματος κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Πριν από λίγες ημέρες σε αυτήν εδώ την Αίθουσα έγιναν τα επίσημα αποκαλυπτήρια της κυβέρνησης Ζελένσκι ή πιο σωστά ότι ο Ζελένσκι και το ναζιστικό τάγμα Αζόφ πάνε χέρι-χέρι και όπως συνήθως συμβαίνει σε παρόμοιες εκδηλώσεις, τα αποκαλυπτήρια συνοδεύονται με χειροκροτήματα. Αυτό ακριβώς κάνατε, κύριοι της Κυβέρνησης της Νέας Δημοκρατίας, του ΣΥΡΙΖΑ και του Κινήματος Αλλαγής. Χειροκροτούσατε την αντιδραστική κυβέρνηση Ζελένσκι και τους ναζί του Αζόφ. Ό,τι και να πείτε, ό,τι και να κάνετε η εικόνα αυτού του αίσχους θα σας συνοδεύει για πάντα. Το ίδιο ισχύει και για όσους αποχώρησαν, αφού πρώτα με την παρουσία τους, αλλά και τη στάση τους όλες τις προηγούμενες ημέρες, νομιμοποίησαν αυτή τη διαδικασία «ξεπλύματος» του Ζελένσκι και μαζί με αυτόν των ναζιστών συνεταίρων του.

Είμαστε περήφανοι γιατί τα έδρανα του ΚΚΕ ήταν άδεια όταν μιλούσε ο Ζελένσκι και οι ναζί του Αζόφ. Είμαστε περήφανοι γιατί οι Βουλευτές του ΚΚΕ δεν χειροκρότησαν μια κυβέρνηση που ευθύνεται και αυτή, μαζί με τη Ρωσία, για το δράμα που ζει σήμερα ο λαός της Ουκρανίας.

Δεν πρόκειται ούτε για ατόπημα, ούτε απλά για φιάσκο της Κυβέρνησης. Πρόκειται για τη συνειδητή πολιτική επιλογή όλων σας, μόνο και μόνο γιατί αυτή την αντιδραστική κυβέρνηση Ζελένσκι τη στηρίζει το ιμπεριαλιστικό στρατόπεδο των Ηνωμένων Πολιτειών, του ΝΑΤΟ, της Ευρωπαϊκής Ένωσης, με το οποίο έχετε όλοι σας στοιχηθεί. Επίσης, συνειδητή επιλογή σας είναι η κλιμάκωση της ελληνικής εμπλοκής με την αποστολή στρατιωτικού εξοπλισμού στην Ουκρανία, τη μετακίνηση ελληνικών στρατιωτικών τμημάτων στην Ανατολική Ευρώπη σε νατοϊκούς σχηματισμούς, την παράδοση υποδομών της χώρας για μεταφορά νατοϊκών δυνάμεων, την επιβολή κυρώσεων προς τη Ρωσία, που τις πληρώνουν τελικά οι λαοί, ενώ τμήματα του κεφαλαίου, όπως οι Έλληνες εφοπλιστές που θα μεταφέρουν το πανάκριβο αμερικανικό αέριο LNG, θησαυρίζουν.

Δεν θα ασχοληθώ με όλους αυτούς που έτρεξαν να αποχαρακτηρίσουν το τάγμα Αζόφ από τον ναζιστικό χαρακτήρα του. Θα μπορούσαν να πάνε και για μάρτυρες υπεράσπισης στη δίκη της Χρυσής Αυγής, γιατί κάτι τέτοια επικαλούνταν στο δικαστήριο οι ναζί χρυσαυγίτες. Θα πω, όμως, για όλους εσάς που για να δικαιολογήσετε τη στάση σας επιμένετε να εκφράζετε τη συμπάθεια και την αλληλεγγύη σας στον Ζελένσκι, γιατί -όπως λέτε- είναι «ο εκλεγμένος πρόεδρος». Σας έπιασαν, δήθεν, οι δημοκρατικές σας ευαισθησίες. Τι δημοκρατία είναι αυτή με ούτε ένα, ούτε δύο, αλλά έντεκα πολιτικά κόμματα της αντιπολίτευσης εκτός νόμου, ανάμεσά τους και το Κομμουνιστικό Κόμμα Ουκρανίας βέβαια, ένα κόμμα με μεγάλη κοινοβουλευτική δύναμη πριν, του οποίου πολλά στελέχη βρίσκονται ακόμα στις φυλακές.

Λέτε ότι στηρίζετε τον Ζελένσκι γιατί είναι ο Πρόεδρος μιας χώρας που ο λαός της δέχεται επίθεση. Μάλιστα. Επίθεση ο λαός της Ουκρανίας δέχεται από τη Ρωσία εδώ και ενάμιση μήνα, αλλά δέχεται επίθεση εδώ και πάρα πολλά χρόνια και σήμερα και από την κυβέρνηση Ζελένσκι, που όπως και η προηγούμενη, του Ποροσένκο, προέκυψε μετά από πραξικόπημα με τη συμβολή των Ηνωμένων Πολιτειών Αμερικής και του ΝΑΤΟ μέσα στην Ουκρανία.

Είναι μια κυβέρνηση που έχει στηρίξει και ενσωματώσει, όπως επίσημα έχει πει η ίδια η Κυβέρνηση, στις δομές του κράτους, του στρατού και της αστυνομίας τις ναζιστικές οργανώσεις, που καταπατά δικαιώματα του, δικαιώματα του λαού της Ουκρανίας, όπως και των μειονοτήτων που ζουν στην Ουκρανία, ανάμεσά τους και της ελληνικής.

Ορισμένοι, μάλιστα, προσπαθούν να κρυφτούν πίσω από μια ψευδεπίγραφη κριτική ότι τάχα ο Ζελένσκι δεν μίλησε στα κοινοβούλια της Ελλάδας και της Κύπρου για την εισβολή και κατοχή της Κύπρου από την Τουρκία. Δεν θα σας κατηγορήσει και κάποιος ότι έχετε και πολύ άδικο βέβαια, αλλά δεν βλέπετε τι γίνεται; Εδώ η Ευρωπαϊκή Ένωση, η δική σας συμμαχία, της δήθεν αλληλεγγύης έχει σταματήσει να μιλάει για εισβολή και κατοχή στην Κύπρο, αλλά μιλάει πλέον για μια γενικά και αφηρημένα ανεπίλυτη σύγκρουση -λέει- στην Κύπρο. Τον Ζελένσκι περιμένατε; Τι να πούμε; Ντράπηκε ως και η ίδια η ντροπή.

Μπορούμε, βέβαια, να μιλάμε ώρες για τις μεγάλες ευθύνες σας για τη συμμετοχή και εμπλοκή της Ελλάδας, για λογαριασμό της άρχουσας τάξης της, στον ιμπεριαλιστικό πόλεμο στην Ουκρανία, όπως και για ώρες μπορούμε να μιλάμε και για έναν άλλο πόλεμο που ξεκίνησε πριν από τον πόλεμο και αναφέρομαι στην ακρίβεια, γιατί οι αυξήσεις στην ενέργεια, στα βασικά είδη κατανάλωσης δεν ξεκίνησαν μετά από τη ρωσική εισβολή στην Ουκρανία, είχαν ξεκινήσει πολύ πιο πριν. Η ακρίβεια σχετίζεται με τη σημερινή δημοσιονομική πολιτική που έχει ανάγκη το μεγάλο κεφάλαιο και στην Ελλάδα και στην υπόλοιπη Ευρώπη για να ανακάμψει και να επανέλθει σε κερδοφορία.

Σας βολεύει, κύριοι της Κυβέρνησης, να τα ρίχνετε όλα στον πόλεμο. Όμως, ο πόλεμος απλά επιδείνωσε μια ήδη αρνητική κατάσταση, γιατί αν οι τιμές στο ρεύμα, στα καύσιμα έχουν πάρει την ανηφόρα, είναι γιατί όλοι σας είχατε για ευαγγέλιο την πολιτική απελευθέρωσης της ενέργειας με την πράσινη μετάβαση, την απολιγνιτοποίηση, την απαξίωση των εγχώριων πηγών ενέργειας προς όφελος των κερδών μόνο των μεγάλων ενεργειακών ομίλων.

Μπορεί τώρα ο ένας να ρίχνει στον άλλον τις ευθύνες. Όλοι σας, όμως, αφήνετε στο απυρόβλητο την κοινή σας πολιτική. Όμως, πραγματική λύση για τον λαό είναι τελικά η αξιοποίηση όλων των ενεργειακών πηγών της χώρας, την οποία προτείνει μόνο το ΚΚΕ και αυτό σημαίνει συνολική, σχεδιασμένη αξιοποίηση και του λιγνίτη και των υδρογονανθράκων και της γεωθερμίας και των ανανεώσιμων πηγών ενέργειας και των υδάτων και άλλων πηγών προς όφελος των λαϊκών αναγκών για να πάψει η ενέργεια τελικά να αποτελεί εμπόρευμα.

Σε αντίθεση με εσάς, που κριτήριο είναι η αντοχή της καπιταλιστικής οικονομίας, για εμάς κριτήριο για τις θέσεις, για τις προτάσεις είναι η αντοχή και οι ανάγκες των εργαζομένων και όχι οι προτεραιότητες των μεγάλων επιχειρηματικών ομίλων. Για αυτό διεκδικούμε εδώ και τώρα ουσιαστικές αυξήσεις σε μισθούς, μέτρα προστασίας του εισοδήματος των φτωχών αυτοαπασχολουμένων της πόλης και της υπαίθρου.

Όμως, έτσι είναι. Αυτοί είστε. Για εσάς η οικονομία αντέχει τη μείωση της φορολογίας και τα κέρδη των λίγων, αλλά όχι την κατάργηση –βλέπετε- του ΦΠΑ και του ειδικού φόρου κατανάλωσης, αντέχει τις δεκάδες φοροαπαλλαγές για εφοπλιστές, αλλά όχι μέτρα ενίσχυσης των συστημάτων υγείας, αυξήσεις σε συντάξεις, επαναφορά της δέκατης τρίτης, της δέκατης τέταρτης σύνταξης, αντέχει πολεμικούς εξοπλισμούς-μαμούθ, αλλά όχι την κατάργηση των πράσινων φόρων στην ενέργεια, τη γενναία μείωση και το πλαφόν στις τιμές σε βασικά είδη διατροφής, την επιδότηση ενοικίου για λαϊκά νοικοκυριά. Για εσάς αντέχει ο λαός να πληρώνει κάθε χρόνο πάνω από 4 δισεκατομμύρια ευρώ για πολεμικές ανάγκες του ΝΑΤΟ και τώρα να πληρώνει και την εμπλοκή της χώρας στον πόλεμο της Ουκρανίας, αλλά δεν αντέχει την κατάργηση του ΕΝΦΙΑ για τις εργατικές λαϊκές κατοικίες, την κατάργηση του τέλους επιτηδεύματος για τους επαγγελματίες κ.λπ..

Για να έρθω στο σημερινό νομοσχέδιο, η σημερινή οικονομία αντέχει «ζεστό» χρήμα για τις μεγάλες επιχειρήσεις, αλλά όχι μέτρα για την προστασία των ανέργων. Μάλιστα, αντί να πάρετε μέτρα για την ενίσχυση του εισοδήματος των εργαζομένων, των συνταξιούχων ενάντια στην ακρίβεια, φέρνετε μέσα στη νύχτα τροπολογία που υπονομεύει και άλλο τα συνταξιοδοτικά δικαιώματα των εργαζομένων.

Κατ’ αρχάς, πήγαν περίπατο τα όσα μας λέγατε ότι οι αλλαγές στον ΕΦΚΑ θα λύσουν το πρόβλημα με τις συντάξεις. Το μόνο που θέλατε ήταν να βάλετε τους ιδιώτες στην απονομή των συντάξεων, φυσικά με το αζημίωτο. Πλήρωνε δεκαετίες ο εργαζόμενος για να πάρει σύνταξη, τώρα θα πληρώνει και χαράτσι για να τη βγάλει ο ιδιώτης. Του λέτε, όμως, και από πάνω ότι έχει και προσωπική ευθύνη για τα στοιχεία που θα δώσει και τι σύνταξη θα πάρει. Και αν μετά προκύψει λάθος από τον έλεγχο των υπηρεσιών του ΕΦΚΑ, εμπλέκετε τον συνταξιούχο σε μία απίστευτη ταλαιπωρία και στο τέλος μπορεί να βγει και χρεωμένος, να χρειάζεται να πληρώνει και από επάνω.

Αποσύρετε άμεσα αυτό το αίσχος. Ακούστε τους συνταξιούχους που αυτή την εβδομάδα κάνουν μαζικές κινητοποιήσεις σε όλη την Ελλάδα. Δώστε πίσω τα κλεμμένα, όσα τους έχετε πάρει και εσείς και όλες οι προηγούμενες κυβερνήσεις. Δώστε τώρα πίσω το δώρο του Πάσχα σε όλους τους συνταξιούχους και όχι τα «ψίχουλα» των 200 ευρώ που δίνετε μόνο σε μία μερίδα.

Νομοθετείστε ώστε να μην υπάρχει σύνταξη κάτω από 650 ευρώ. Έχετε τεράστια ευθύνη να στηρίξετε τους συνταξιούχους.

Διαβάζουμε πως το νομοσχέδιό σας για τον ΟΑΕΔ έχει τίτλο: «Δουλειές Ξανά». Θα μπορούσατε, βέβαια, κάλλιστα να το βαφτίσετε «Χρυσές δουλειές ξανά» για κάποιους επιχειρηματίες με τα χρήματα των εργαζομένων. Γιατί τέτοιο είναι το νομοσχέδιό σας που δίνει τη χαριστική βολή στον οργανισμό.

Παίρνετε τις εισφορές των εργαζομένων, χρήματα που παρακρατούνται για να προστατευθούν οι άνεργοι, για να υπάρχουν υποτυπώδεις κοινωνικές παροχές σε όλους τους εργαζόμενους και τις δίνετε πεσκέσι σε κάποιους επιχειρηματικούς ομίλους για να χρηματοδοτείται η ολιγόμηνη, ελαστική, κακοπληρωμένη εργασία.

Αλλά πού να τη βρείτε την τσίπα, την έχετε χάσει εδώ και χρόνια, μαζί και οι προηγούμενες κυβερνήσεις του ΣΥΡΙΖΑ, του ΠΑΣΟΚ κ.λπ..

Τον κοινωνικό τουρισμό τον έχετε κουτσουρέψει. Τον Οργανισμό Εργατικής Κατοικίας τον καταργήσατε. Τις επιδοτήσεις σε βιβλίο, σε θέατρο τις εξαφανίσατε. Υποχρηματοδότηση και κατακερματισμός σε ό,τι συνέβαλε στην προστασία της μητρότητας: στους βρεφονηπιακούς σταθμούς, στη μαθητεία. Όλα αυτά τα κάλυπτε ο ΟΑΕΔ και οι καταργηθέντες οργανισμοί της κατοικίας και της εστίας που, ανεξαρτήτως εάν ήμασταν ευχαριστημένοι από τις παροχές και την επάρκειά τους, ήταν μία βάση για τη διεύρυνση των κοινωνικών παροχών, για την αύξηση του επιδόματος ανεργίας, των επιδομάτων προστασίας.

Όταν οι μισθοί βρίσκονται σε ιστορικό χαμηλό, ο πληθωρισμός καλπάζει μήνα με τον μήνα και επίδομα ανεργίας παίρνει ένας στους δώδεκα ανέργους, το πρόβλημα δεν βρίσκεται στη διάταξη του οργανισμού, αλλά στον προσανατολισμό του και στο πάρτι που έχουν στήσει επιχειρηματικοί όμιλοι επάνω στις πλάτες του εργαζόμενου λαού.

Μαζί με τη μεγαλοεργοδοσία επιχειρείτε να τελειώνετε συνολικά με ό,τι είχε απομείνει από τον ΟΑΕΔ ως ένας οργανισμός προστασίας ανέργων και εργαζομένων. Γι’ αυτό και το νομοσχέδιο χτίστηκε επάνω σε ένα κρεσέντο ψεμάτων και μιας αντιδραστικής κυβερνητικής προπαγάνδας που έκανε το άσπρο-μαύρο.

Για να εστιάσουμε, λοιπόν, στο κύριο που είναι η προστασία των ανέργων και των εργαζομένων σας ρωτάμε εσάς της Κυβέρνησης:

Είναι αλήθεια ή ψέμα πως όλα αυτά τα χρόνια επιδοτείτε το ένα δωδέκατο των καταγεγραμμένων ανέργων με το ποσό των 400 ευρώ και αυτό με την πολύ πρόσφατη αύξηση στον κατώτατο μισθό, όταν για όλη την περίοδο της δεκαετούς κρίσης ο άνεργος ήταν αναγκασμένος να ζει με ένα επίδομα καθηλωμένο στα 360 ευρώ;

Είναι αλήθεια ή ψέμα πως για να πάρει ένας άνεργος το επίδομα του μακροχρόνια άνεργου υπάρχουν ασφυκτικοί όροι, αλλά και αυστηρά εισοδηματικά κριτήρια που έρχονται κόντρα στην κυβερνητική προπαγάνδα που ήθελε εξ αρχής να ρίξει σκόνη και οσμές σκανδάλου ότι τάχα γίνεται ευρεία σπατάλη χρημάτων από ανθρώπους που έχουν μεγάλο εισόδημα;

Είναι αλήθεια ή ψέμα ότι το επίδομα των μακροχρόνια ανέργων, το οποίο λαμβάνουν ελάχιστοι από τους εκατοντάδες χιλιάδες, φτάνει στο υπέρογκο ποσό των 200 ευρώ και αυτό για χρονικό διάστημα έως δώδεκα μήνες;

Είναι αλήθεια ή ψέμα πως άνεργος που μέσα σε μια τετραετία έχει συμπληρώσει τετρακόσιες μέρες επιδότησης χάνει το επίδομα και κάθε άλλο δικαίωμα;

Είναι αλήθεια ή ψέμα πως εδώ και δέκα τουλάχιστον χρόνια δεν υπάρχει κανένα κατασκευαστικό έργο εργατικής κατοικίας; Πώς τόσο αυτό όσο και άλλες κοινωνικές παροχές των καταργηθέντων οργανισμών εργατικής κατοικίας και εστίας που κληρονόμησε ο ΟΑΕΔ έχουν εξαφανισθεί;

Όλα τα παραπάνω είναι μύθοι και υπερβολές ή είναι η πραγματικότητα; Άρα, καμμιά αναβάθμιση του οργανισμού δεν υπάρχει σε αυτό το νομοσχέδιο. Δηλαδή, το μόνο που κάνετε είναι να καταλογίζετε ευθύνες στον άνεργο για την ανεργία του. Η μετατροπή του επιδόματος ανεργίας σε μισθό για τις επιχειρήσεις δεν είναι νέα πρόταση ούτε συζητείται για πρώτη φορά. Οι προτάσεις της ενεργητικής, τάχα, απασχόλησης, της ενεργούς γήρανσης είναι βασική στρατηγική της Ευρωπαϊκής Ένωσης και έχουν στον πυρήνα τους την κερδοφορία των επιχειρηματικών ομίλων.

Στόχος της Συνθήκης του Μάαστριχτ από το 1992 είναι η απελευθέρωση των απολύσεων, η κατάργηση της αποζημίωσης απόλυσης και του επιδόματος ανεργίας. Αυτή την πολιτική υπηρετείτε με συνέπεια και εσείς και τα άλλα κόμματα του ευρωμονόδρομου.

Με το νέο νομοσχέδιο επιχειρείτε να ολοκληρώσετε αυτόν τον σχεδιασμό, να μετατραπεί η προστασία των ανέργων σε κέρδος για τους ομίλους. Να δημιουργηθεί ένα ακόμα ισχυρό κλίμα που θα πιέζει προς τα κάτω τους κλαδικούς μισθούς, δηλαδή μια ακόμα δεξαμενή ανέργων που θα εντάσσεται στις επιχειρήσεις με διαφορετικούς όρους εργασίας και δικαιώματα.

Όλο αυτό το διάστημα χρησιμοποιήσατε πάρα πολλά ψέματα και οδικούς χάρτες προς τα μέσα ενημέρωσης για να περάσει η προπαγάνδα σας. Προπαγάνδα που βρίσκεται, όμως, εκτός πραγματικότητας. Θέλατε να φτάσετε στο βασικό για σας που είναι ο αποκλεισμός των ανέργων από τα μητρώα ανέργων, ο περιορισμός του μεγέθους τους με την ενεργοποίηση της πρότασης που αναφέρει πως στις τρεις αρνήσεις προσφοράς οποιασδήποτε εργασίας ή οποιασδήποτε κατάρτισης ο άνεργος θα βγαίνει από το μητρώο ανέργων, άρα και από την οποιαδήποτε προστασία του παρείχε ο οργανισμός. Κυριολεκτικά πιάσατε πάτο.

Με την εφαρμογή του ποινολογίου που καταγράφεται στο νομοσχέδιο για τις υποχρεώσεις και τα καθήκοντα των ανέργων, τους εξαναγκάζετε έμμεσα να αποδεχθούν θέσεις εργασίας με οποιουσδήποτε όρους εργασίας, με κάθε είδους ελαστική εργασιακή σχέση. Τους εξαναγκάζετε να μπαίνουν σε κάθε είδους πρόγραμμα απασχόλησης, σε διάφορα ψευτοσυμβουλευτικά προγράμματα, σε προγράμματα κατάρτισης αμφιβόλου και πολλές φορές πολύ αστείου περιεχομένου, όπως πολύ καλά ξέρετε, προκειμένου να μην χάσουν την ιδιότητα του ανέργου.

Βέβαια, τέτοια προσπάθεια είχε κάνει και η κυβέρνηση του ΣΥΡΙΖΑ η οποία δεν εφαρμόστηκε κάτω από τις κινητοποιήσεις και τις σωστές αντιδράσεις των εργαζομένων. Για παράδειγμα, σε έναν άνεργο που θα του προτείνετε μια εργασία ορισμένου χρόνου πεντάμηνη, εξάμηνη, οκτάμηνη, αλλά ακόμη και αυτές τις περίφημες συμβάσεις του ενός μήνα, τι περιθώριο θα έχει να αρνηθεί; Ή αυτό θεωρείται ευκαιρία και θέση εργασίας που δεν πρέπει να χαθεί; Σε έναν εργαζόμενο που του προτείνετε, μέσω συμβούλων ΚΕΚ και golden boys που βάζετε μέσα σε κάθε οργανισμό, μια εργασία μερικής απασχόλησης με τετράωρο, εξάωρο κ.λπ., τι δυνατότητα θα έχει ο άνεργος να την απορρίψει; Και δεν θέλουμε να αναφέρουμε καν την ευρωπαϊκή εμπειρία, όπου ο αντίστοιχος γερμανικός ΟΑΕΔ μέσω επιστολής πρότεινε σε νεαρή κοπέλα μια θέση εργασίας ως σερβιτόρα σε οίκο ανοχής. Αυτοί, όμως, είστε και στη βάση αυτή επαναφέρουμε δύο ερωτήσεις που ζητούν άμεση απάντηση και όχι γενικές και αόριστες φαμφάρες.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Πόσες θέσεις σταθερής εργασίας έχουν δημιουργηθεί την τελευταία δεκαετία από τα περίφημα και πολυδιαφημιζόμενα προγράμματα του οργανισμού, τα προγράμματα που έταζαν «λαγούς με πετραχήλια»; Πέρασαν αρκετές κυβερνήσεις αυτά τα χρόνια. Ζητάμε τα αναλυτικά στοιχεία που να δείχνουν ότι οι θέσεις εργασίας στα εκατοντάδες προγράμματα απασχόλησης μετατράπηκαν σε σταθερή εργασία.

Επίσης, θέλουμε να γίνει γνωστό στους εργαζόμενους και τους ανέργους ποιες είναι αυτές οι ρήτρες που έχουν σήμερα οι επιχειρήσεις για να διατηρήσουν έναν εργαζόμενο στην εργασία του, να γίνουν γνωστοί οι όροι, το χρονικό διάστημα, οι μεταβολές στο εργατικό δυναμικό. Όταν με ευκολία μάς παρουσιάζετε στοιχεία για τάχα παρανομίες για τους ανέργους της Κηφισιάς, που δήθεν κατασπαταλούν χρήματα άλλων ανέργων, τα παραπάνω στοιχεία με το πάτημα ενός enter θα μπορούσαν να δοθούν. Γιατί σιωπάτε;

Φυσικά δεν τρέφουμε αυταπάτες. Οι απαντήσεις στα παραπάνω ερωτήματα είναι γνωστές σε όλους τους εργαζόμενους και τους ανέργους. Εκατοντάδες χιλιάδες, όλα αυτά τα χρόνια, έχουν γνώση και πείρα και παραπάνω από μια φορά γι’ αυτά τα προγράμματα που ανακυκλώνουν την ανεργία τους. Το γνωστό πλέον ιδεολόγημα της ατομικής ευθύνης έφτασε και στους ανέργους. Τους χαρακτηρίζετε εμμέσως ως υπεύθυνους για την ανεργία τους. Τους θέλετε ευέλικτους εργαζόμενους μιας χρήσης, καταρτιζόμενους για κάποιους μήνες και με βάση αυτό να πέφτουν τα ποσοστά της ανεργίας και αυτός ο κόσμος μετά να επιστρέφει στη δεξαμενή της ανεργίας, να δίνει τη θέση του στην επόμενη φουρνιά ανέργων και φτου ξανά από την αρχή και όλο αυτό στο πλαίσιο της ανακύκλωσης της ανεργίας και της διαρκούς κινητικότητας.

Η διαγραφή των ανέργων από τα μητρώα του οργανισμού αγγίζει και άλλες πλευρές, ιδιαίτερα σημαντικές -πιστεύουμε- για τη ζωή τους. Για παράδειγμα, η απώλεια της ιδιότητας του ανέργου σημαίνει ακύρωση και άλλων παροχών προστασίας και όχι ωφελημάτων, όπως αναφέρετε, λες και τους κάνετε και καμμιά χάρη. Οι ευνοϊκές ρυθμίσεις σε δάνεια, η προτεραιότητα σε προγράμματα κοινωνικού τουρισμού, οι μοριοδοτήσεις, οι ρυθμίσεις οφειλών σε υπηρεσίες, η δωρεάν μετακίνηση στις μεταφορές, οι εκπτώσεις ή άλλες διάφορες παροχές που απευθύνονται αποκλειστικά σε ανέργους δεν μπορούν να καταργούνται ή να φιλτράρονται στο όνομα της σκανδαλολογίας και των κούφιων αριθμών που ανακοινώνετε. Άλλωστε, αυτό το έργο είναι χιλιοπαιγμένο και κακοπαιγμένο.

Στο όνομα των υψηλών συντάξεων τσακίσατε το σύνολο των συντάξεων και την κοινωνική ασφάλιση. Μετατρέψατε το ασφαλιστικό δικαίωμα σε χρηματιστηριακό ρίσκο. Στο όνομα των ψεύτικων δικαιολογητικών ισοπεδώσατε συνολικά τα προνοιακά επιδόματα. Στο όνομα της ισότητας προσπαθείτε να αποχαρακτηρίσετε επαγγέλματα και κλάδους που είναι ενταγμένα ή θα έπρεπε να ενταχθούν στα βαρέα και ανθυγιεινά. Με δυο λόγια, στόχος είναι να δημιουργήσετε έναν ΟΑΕΔ «ανώνυμη εταιρεία» που να έχει πρωταγωνιστικό ρόλο στην απορρύθμιση των εργασιακών σχέσεων, μια προωθητική υπηρεσία που θα ενδυναμώνει τις ελαστικές σχέσεις εργασίας, καθώς η δημιουργία θέσεων σταθερής εργασίας ως ευθύνη του κράτους, με βάση τις οξυμένες ανάγκες που υπάρχουν σήμερα σε μια σειρά από κλάδους και τομείς, δεν αποτελεί προτεραιότητα. Ο ρόλος του ΟΑΕΔ αναβαθμίζεται για τους επιχειρηματικούς ομίλους εις βάρος των δικαιωμάτων των εργαζομένων και των ανέργων.

Στις σημερινές συνθήκες ο ρόλος του είναι να τονώσει τις μηχανές των μεγάλων επιχειρήσεων, δίνοντας μέσα από δεκάδες προγράμματα όχι μόνο φτηνό και ευέλικτο εργατικό δυναμικό χωρίς δεσμεύσεις και ρήτρες προς τις επιχειρήσεις, αλλά και απευθείας ζεστό χρήμα. Η ανάκαμψη της οικονομίας περνά και μέσα από τις δράσεις του, καθώς έχει συγκεκριμένη και καταμερισμένη ευθύνη. Γι’ αυτό επιδιώκετε να σβήσετε όσες και όποιες φωνές έχουν αναφορά στους εργάτες μέσα στα όργανα διοίκησης του οργανισμού. Φτιάχνετε εσείς νέα σχήματα μακριά και έξω από το διοικητικό συμβούλιο. Προσπαθείτε να ρίξετε ένα πέπλο σιωπής σε όσες φωνές μπορούν να ελέγξουν, να αποκαλύψουν, να βάλουν φρένο σε απαράδεκτες προτάσεις, σε αντεργατικούς σχεδιασμούς σας.

Ακόμα και την αλλαγή στην ονομασία του οργανισμού εμείς δεν τη θεωρούμε τυχαία. Η αντικατάσταση της εργασίας από την απασχόληση δεν σχετίζεται με λεξιλογικές ή εννοιολογικές διαφορές, αλλά με πολιτικές κατευθύνσεις. Η μετατροπή του ΟΑΕΔ σ’ έναν μηχανισμό κατάρτισης και ανακύκλωσης της ανεργίας με κεντρικό ρόλο τον συντονισμό του δικτύου των ΚΕΚ και όποιων άλλων «παράσιτων» που εμπορεύονται την ανάγκη για εργασία του κόσμου, αφορά στο σύνολο των εργαζομένων, στο σύνολο των ανέργων.

Γι’ αυτό θα κάνουμε τα πάντα για να αναδείξουμε αυτό το αίσχος που δημιουργείται με το νέο νομοσχέδιο. Δεν είναι νομοτέλεια η ζωή με ψίχουλα, η ανασφάλεια, η μισή δουλειά, το μοίρασμα μιας θέσης εργασίας σε δύο και τρεις εργαζόμενους. Δεν μπορεί να είναι άπιαστο όνειρο το να εργάζονται οι νέοι άνθρωποι πάνω σε αυτό που σπούδασαν, το να έχουν όλοι οι εργαζόμενοι δικαιώματα στη μόνιμη και σταθερή δουλειά.

Ο αγώνας σήμερα -και ιδιαίτερα σε συνθήκες συχνών, συνεχών ανατιμήσεων και ακρίβειας- για μέτρα προστασίας των ανέργων συνδέεται με την πάλη μας για ριζικές αλλαγές, για την ανατροπή μιας πολιτικής που ξεριζώνει το δικαίωμα στη σταθερή εργασία με δικαιώματα, ακριβώς γιατί σήμερα υπάρχουν όλες οι προϋποθέσεις, με βάση τα επιτεύγματα της επιστήμης και της τεχνολογίας, για πλήρη και σταθερή δουλειά για όλους και όλες, με πλήρη ασφαλιστικά δικαιώματα, με αποφασιστική μείωση της εργάσιμης μέρας και με αύξηση του ελεύθερου χρόνου των εργαζομένων. Αυτό είναι το μοναδικά προοδευτικό, το σύγχρονο και όχι η κυριαρχία ξανά ενός νέου εργασιακού μεσαίωνα.

Πάρτε το πίσω τώρα. Ούτε ένας εργαζόμενος ούτε ένας νέος άνθρωπος δεν πρόκειται να σας συγχωρέσει αυτό το νέο έγκλημα που επιχειρείτε.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς τον Γραμματέα του Κομμουνιστικού Κόμματος Ελλάδας.

Γίνεται γνωστό στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις των σχεδίων νόμου του Υπουργείου Εθνικής Άμυνας:

Α. «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Ρουμανίας σχετικά με την ίδρυση, διοίκηση και λειτουργία του Κέντρου Αριστείας Ναυτικής Ασφάλειας (Maritime Security Center of Excellence Operational Memorandum of Understanding)».

Β. «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας, του Υπουργείου Εθνικής Άμυνας της Ρουμανίας καθώς και του Στρατηγείου του Ανώτατου Συμμαχικού Διοικητή Μετασχηματισμού σχετικά με τη λειτουργική σχέση που αφορά στο Κέντρο Αριστείας Ναυτικής Ασφάλειας (Maritime Security Center of Excellence Functional Memorandum of Understanding)».

Γ. «Κύρωση της Συμφωνίας Ασφαλείας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών».

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη «Εναρμόνιση της ελληνικής νομοθεσίας με την εκτελεστική Οδηγία (Ε.Ε.) 2019/69 της Επιτροπής της 16ης Ιανουαρίου 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας δυνάμει της Οδηγίας 2021/555 του Ευρωπαϊκού Κοινοβουλίου και του Συμβουλίου της 24ης Μαρτίου 2021 σχετικά με τον έλεγχο της απόκτησης και της κατοχής όπλων (L 115)».

Τον λόγο έχει ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δίνετε τον λόγο, κύριε Πρόεδρε.

Κυρίες και κύριοι Βουλευτές, κυρία και κύριε Υπουργέ, για όλον αυτόν τον αζοφικό ζόφο που προσέθεσε στο ήδη, πρέπει να πει κανείς, ζοφερό μας Κοινοβούλιο μετά από τα πέντε μνημόνιά σας η είσοδος -έστω και από γιγαντοοθόνη- του νεοναζιστικότατου τάγματος Αζόφ εδώ μέσα στη Βουλή μας, θα ζητήσει κάποιος από την Κυβέρνησή σας συγγνώμη ευθέως, στα ίσια, λεβέντικα, όμορφα και τίμια από τον ελληνικό λαό; Γιατί τον ελληνικό λαό εξευτέλισε η στάση του Προέδρου μας, του κ. Τασούλα, να μη διακόψει στο δευτερόλεπτο αυτή την άθλια συνεδρίαση της Βουλής μας όταν είδε ότι ξαναμπήκαν από το παράθυρο νεοναζί τους οποίους, ευτυχώς, είχαμε χρόνια να δούμε, από τότε που ο ελληνικός λαός έστειλε από κει που ήρθαν τους φασίστες και τους νεοναζιστές της Χρυσής Αυγής. Θα ζητήσει, άραγε, κάποιος συγγνώμη από την Κυβέρνησή σας από τον ελληνικό λαό γι’ αυτό το αίσχος;

Σιγά να μη ζητήσει. Σιγά να μη ζητήσει, κύριε Πρόεδρε. Το ξέρω. Κανείς δεν ζήτησε συγγνώμη από τον ελληνικό λαό για τα πέντε μνημόνια που του φορέσατε στον σβέρκο. Κανείς δεν ζήτησε, ποτέ σας, συγγνώμη από τον ελληνικό λαό για το ένα - ενάμισι εκατομμύριο των ανέργων -ανάλογα με την εποχή- που δημιούργησαν τα μνημόνιά σας. Κανείς σας δεν ζήτησε ποτέ συγγνώμη από τον ελληνικό λαό -και από τα τρία κόμματα εννοώ- για την πτώση του ΑΕΠ μας από 244 δισεκατομμύρια ευρώ τον χρόνο σε 166 δισεκατομμύρια ευρώ, μόλις σε δέκα χρόνια. Γιατί κανείς σας -από σας μόνο πια αυτή τη φορά, από τη Νέα Δημοκρατία- δεν έχει ζητήσει συγγνώμη ακόμα από τον ελληνικό λαό που είκοσι οκτώ χιλιάδες νεκρούς και τρία χρόνια μετά από μια παγκόσμια πανδημία δεν έχετε προσλάβει ούτε έναν μόνιμο γιατρό στο Εθνικό Σύστημα Υγείας. Δεν περιμένουμε, βέβαια, να ζητήσει κάποιος σας συγγνώμη για το αίσχος του τάγματος του Αζόφ στην Εθνική μας Αντιπροσωπεία. Γιατί κανείς σας δεν κοκκινίζει καν που εδώ και δέκα χρόνια ζούμε σε μια ζούγκλα χωρίς καμμία συλλογική σύμβαση σχεδόν πουθενά και ποτέ. Είναι ντροπή για όλους μας αυτό το εργασιακό. Είναι ντροπή η γαλέρα στην οποία έχετε σύρει τους εργαζόμενους αυτής της χώρας.

Εκπροσωπώ το ΜέΡΑ25. Σας ενημερώνω ότι θα πρότεινε μια προσθήκη στον ευρηματικό τίτλο του νομοσχεδίου σας που μοιάζει σαδιστικός θα έλεγε κάποιος. Κρυπτοχαμογελάτε με τον σαδισμό σας απέναντι σ’ αυτούς τους δύσμοιρους εργαζόμενους του ελληνικού λαού. Θα προτείναμε να βάλετε ανάμεσα στις δυο ευρηματικότατες λέξεις και τη λέξη «ποτέ». Να γίνει, δηλαδή, με «Κυριάκος Μητσοτάκης Α.Ε. δουλειές ποτέ ξανά». Γιατί αυτό γίνεται. Αυτό είναι το πρακτέο και όχι η μαγική εικόνα που περιγράφετε.

Έψαχνα σήμερα το βιογραφικό του Υπουργού κ. Χατζηδάκη, του αγαπητότατου αυτού Υπουργού της Κυβέρνησής, του Υπουργού των ειδικών αποστολών. Είδα έκπληκτος μια φοβερή σύμπτωση. Είμαστε της ίδιας κλάσης. Ο κ. Χατζηδάκης κι εγώ έχουμε την τύχη να έχουμε έρθει σ’ αυτόν τον όμορφο κόσμο το 1965. Ας δούμε λίγο το βιογραφικό του Υπουργού σας. Ήρθε ο άνθρωπος από την Κρήτη στα δεκαοκτώ του χρόνια για να σπουδάσει. Μπράβο του. Μόλις μπήκε στη ΔΑΠ ΝΔΦΚ αμέσως φρόντισε να ανέλθει ταχύτατα. Έγινε από το 1992 μέχρι το 1994 πρόεδρος της ΟΝΝΕΔ σας. Ευρωβουλευτής από το 1994 έως το 2007. Δεκατρία συνεχή χρόνια Ευρωβουλευτής. Έκτοτε, από την επόμενη ημέρα Βουλευτής και Υπουργός. Με άλλα λόγια, από τα είκοσι εννέα του χρόνια ως τα σαράντα δύο του ήταν Ευρωβουλευτής. Από τα σαράντα δύο του μέχρι σήμερα Βουλευτής και Υπουργός. Είναι δηλαδή, αυτό που θα έλεγε κάποιος, επαγγελματίας πολιτικός ή εν πάση περιπτώσει επαγγελματίας Υπουργός. Είναι κακό αυτό θα μου πει κάποιος; Όχι βέβαια και όχι κατ’ ανάγκη. Ξέρετε πότε γίνεται επικίνδυνο και κακό; Όταν μιλάμε για το άτομο, τον άνθρωπο, δηλαδή, που είναι ο Υπουργός που αναλαμβάνει όλες ανεξαιρέτως τις επικίνδυνες αποστολές της «Κυριάκος Μητσοτάκης Α.Ε».

Τι να πρωτοθυμηθούμε; Τι να πρωτοθαυμάσουμε; Τη ΔΕΗ; Τον ΟΣΕ; Όταν ιδιωτικοποιούσε τη ΔΕΗ και την τεμάχιζε σε εκατό κομμάτια τα οποία έχει μοιράσει στους παρασιτικούς φίλους του που τώρα αισχροκερδούν εις βάρος του ελληνικού λαού που λιμοκτονεί, έλεγε ότι θα μας σώσει. Έλεγε ότι είναι πρόβλημα η ΔΕΗ και χρειάζεται εξυγίανση. Είδαμε πολύ ωραία πως την εξυγίανε. Τη ΔΕΗ, λοιπόν, να θυμηθούμε, κύριε Χατζηδάκη; Τον ΟΣΕ να θυμηθούμε; Το ασφαλιστικό σας να θυμηθούμε; Τα εργασιακά σας; Όλα τα σφάζει, όλα τα μαχαιρώνει ο επαγγελματίας καθαριστής του δημοσίου πλούτου και ρευστοποιητής της εργασίας προς όφελος πάντα της παρασιτικής ολιγαρχίας.

Ξέρετε γιατί αντιπαρέβαλα και γιατί σας είπα από την αρχή ότι τυγχάνει να έχουμε γεννηθεί την ίδια χρονιά και έτσι κατά κάποιο τρόπο τυγχάνει να είμαστε της ίδιας κλάσεως με τον κ. Χατζηδάκη; Όχι γιατί θεωρώ τίποτα σπουδαίο τον εαυτό μου. Ένα τίποτα είμαι με μπόλικο καθόλου, όπως λέει και μια διάσημη λαϊκή ρήση. Ένα τίποτα. Ένας ανθρωπάκος είμαι που σε λίγα χρόνια θα σας αφήσει στην ησυχία σας. Θα αποδημήσει εις άλλους τόπους χλοερούς. Το κάνω για να κάνω την αντίστιξη. Ξέρετε εγώ από τα δεκαοκτώ μου χρόνια που τέλειωσα τη βασική και τη μέση εκπαίδευση δουλεύω τριάντα επτά χρόνια ανελλιπώς στο θέατρο, στην τηλεόραση και στον κινηματογράφο. Επί τριάντα επτά χρόνια κολλάω ένσημα στη δουλειά μου. Κάνω, λοιπόν, όλη αυτή την αντίστιξη για να πω απλώς ότι εγώ που είμαι στην ίδια ηλικία, στα πενήντα επτά, με τον Υπουργό σας τον κ. Χατζηδάκη, θα έβρισκα πάρα πολύ κακή ιδέα και θα απέφευγα -αν ήμουν στη θέση του- να τολμούσα να μιλήσω για Αριστερά του χαβαριού. Έτσι είπε στον λόγο που προηγήθηκε και ακούσαμε με τα ίδια μας τα αυτιά εδώ, μπροστά μας. Μίλησε για Αριστερά του χαβαριού. Εγώ, κύριε Χατζηδάκη, θα το απέφευγα αυτό. Δεν θα τολμούσα να μιλήσω για καμμία Αριστερά του χαβιαριού καθώς θα ένιωθα ότι εκπροσωπώ εδώ μέσα στη Βουλή των Ελλήνων τη δεξιότερη Δεξιά του αρπαχτικού. Άγριου αρπαχτικού.

Η πάρα πολύ ενδιαφέρουσα μετατροπή του ΟΑΕΔ σε ΔΥΠΑ μας βάζει ιδέες. Να σας πω μία; Γιατί δεν τον κάνετε κατευθείαν Α.Ε. όπως είναι και ο Κυριάκος Μητσοτάκης, όπως είναι η κυβέρνησή σας, να τελειώνουμε; Γιατί δεν κάνετε τον ΟΑΕΔ ανώνυμη εταιρεία αφού σας είναι πρόβλημα η στοργή και το νοιάξιμο των ανέργων μας; Σε έναν μήνα να πείτε «δυστυχώς επτωχεύσαμεν, καταπίπτουμε στο άρθρο 99». Ουκ αν λάβεις, άνεργε Έλληνα, βλάκα, παρά του μη έχοντος. Κάνε δουλειά σου. Βγάλ’ τα πέρα μόνος σου. Ή αν προτιμάτε: κάνε τα κουμάντα σου. Κάντε το έτσι. Να είναι απροκάλυπτο. Να είναι ωραίο.

Είναι τερατώδης και πρωτοφανής η ανεργία σε μια χώρα που το εργατικό δυναμικό δεν είναι παραπάνω από πέντε εκατομμύρια. Πόσοι είναι σε θέση να εργαστούν; Όσοι δεν είναι παιδιά, δεν είναι υπέργηροι, δεν είναι συνταξιούχοι. Είναι κάπου σε αυτόν τον αριθμό. Σε μια χώρα που καταφέρατε, βρε αθεόφοβοι -θα χρησιμοποιώ συχνά αυτόν τον όρο- να κάνετε τον έναν στους πέντε άνεργο, γιατί φτάσαμε να έχουμε ενάμισι εκατομμύριο ανέργους, πραγματικά αυτό το νομοσχέδιο που προσπαθεί να κρύψει τους μισούς σας εκθέτει. Δεν είναι σανίδα σωτηρίας για εσάς. Αυτοί οι άνεργοι είναι σήμερα ένα εκατομμύριο εκατόν δεκατρείς χιλιάδες περίπου.

Στο Δ.Σ. της στατιστικής υπηρεσίας σας κουμάντο κάνει η Κομισιόν και οι Βρυξέλλες. Δεν κάνει καμμία ελληνική κυβέρνηση. Η Ελληνική Στατιστική Υπηρεσία σας τους βρίσκει -τι παράξενο;- μισό εκατομμύριο λιγότερους από τον ΟΑΕΔ, από τον οργανισμό, δηλαδή, που είναι αρμόδιος για την ανεργία. Όταν σας είπε ο κ. Βαρουφάκης «εν πάση περιπτώσει, έλεος. Συνεννοηθείτε να λέτε το ίδιο ψέμα στον ελληνικό λαό» βγήκε αίφνης η Εθνική Στατιστική Υπηρεσία να πει ότι έχει άλλη μεθοδολογία. Αισχρό επιχείρημα. Ξέρετε ποια είναι η μεθοδολογία της; Να τη μάθει ο ελληνικός λαός. Παίρνει τηλέφωνα. Δειγματοληπτικοί έλεγχοι είναι από internet, από τηλέφωνα και ρωτώντας στον δρόμο. Ο ΟΑΕΔ είναι ο οργανισμός που ξέρει πόσοι είναι οι άνεργοι γιατί σ’ αυτόν πάνε για να μην πεθάνουν από την πείνα οι άνεργοι. Το επιχείρημά σας λοιπόν, ήταν τόσο έωλο. Ότι έχει καλύτερη επιστημονική μεθοδολογία η ΕΛΣΤΑΤ.

Το δε δεύτερο επιχείρημά σας ήταν ότι είναι απατεώνες. Αυτό είναι το αισχρό επιχείρημά σας. Αυτό το μισό εκατομμύριο των παραπάνω ανέργων είναι απατεώνες οι οποίοι θέλουν να γεύονται τα φοβερά κομφόρ και ωφελήματα του ΟΑΕΔ. Ποιος το έβγαλε αυτό; Ποιος ήταν ο παπαγάλος; Ο παπαγάλος ήταν και πάλι ο περίφημος Υπουργός των δύσκολων αποστολών, ο κ. Χατζηδάκης, ο οποίος βγήκε με ένα ποστάρισμα και είπε ότι ενετοπίσθη στα βόρεια προάστια μια κυρία η οποία έχοντας ακίνητη περιουσία 200.000 ευρώ ήταν οκτώ χρόνια εγγεγραμμένη στον ΟΑΕΔ. Θαυμάσια λογική. Επειδή υπάρχει ένας, εκατό, χίλιοι απατεώνες, όπως σας είπε πριν από λίγο ο κ. Παφίλης, να δαιμονοποιήσουμε και τους πεντακόσιες χιλιάδες ότι όλοι αυτοί κλέβουν τους συνανθρώπους τους, κλέβουν όλους εμάς του υπόλοιπους Έλληνες. Γιατί; Για να αρπάξουν και να γεύονται τα εκπληκτικά ωφελήματα του ΟΑΕΔ. Δηλαδή, να μπαίνουν δωρεάν στις αστικές συγκοινωνίες και να λαμβάνουν μια επιμόρφωση της κακιάς ώρας. Αυτά τα φοβερό ωφελήματα.

Είναι δυνατόν να τολμάτε να μιλάτε έτσι για τους ανθρώπους που εσείς έχετε φτωχοποιήσει; Όλοι αυτοί οι άνεργοι, αυτό το ενάμισι εκατομμύριο που τώρα έχει γίνει ένα εκατομμύριο εκατό χιλιάδες, έπεσαν από τον ουρανό, κύριε Πρόεδρε; Τι έγινε; Έβρεξε ανέργους μια μέρα των ημερών; Γιατί ξέρετε ποιο είναι το μυστικό. Ότι μέχρι το 2010 επί δεκαετίες οι άνεργοι στην Ελλάδα δεν ξεπέρασαν ποτέ το μισό εκατομμύριο. Πώς έγιναν ενάμιση μέσα σε τρία χρόνια; Το 2013 ήταν ενάμισι εκατομμύριο. Πώς έγιναν;

Τους έκαναν οι πολιτικές, οι οικονομικές, οι πτωχεύσεις και τα μνημόνια που βρήκατε σαν λύση στις πτωχεύσεις που εσείς φέρατε. Όχι, εσείς δεν φέρατε, εσείς απλώς φέρατε ένα μνημόνιο. Αυτές οι πολιτικές φτωχοποίησαν τους ανθρώπους, αυτές έκαναν τους πεντακόσιους χιλιάδες πάγιους ανέργους στη χώρα μας, να είναι ενάμισι εκατομμύριο.

Και τολμάτε -αυτό είναι το σαδιστικό, αυτή είναι η σαδιστική λεπτομέρεια που με κάνει να βγαίνω από τα ρούχα μου- να υπαινίσσεστε ότι αυτοί οι πεντακόσιες χιλιάδες, που εσείς φτωχοποιήσατε -ήταν αξιοπρεπείς άνθρωποι που δεν είχαν καμμία ανάγκη να πηγαίνουν σε κανέναν ΟΑΕΔ και να ντρέπονται που περιμένουν στην ουρά, ήταν άνθρωποι όπως όλοι οι κανονικοί άνθρωποι- τολμάτε να λέτε ότι είναι κλέφτες και απατεώνες, ότι κλέβουν το σύστημα. Ποιο σύστημα; Το υπέροχο σύστημά σας, που μετά από πέντε μνημόνια, στους δώδεκα μήνες δεν πάει να πεθαίνεις από την πείνα σου κόβει τον ΟΑΕΔ μαχαίρι και σου λέει κόψε τον λαιμό σου τώρα, πήγαινε ψόφα παραπέρα να μη σε βλέπω.

Αυτό που προσπαθείτε να κάνετε με το νομοσχέδιό σας -και είναι χυδαίο και αισχρό αυτό- είναι να κρύψετε τους μισούς από τους ανέργους που δημιουργήσατε σε αυτή τη χώρα και είναι εθνική ντροπή. Τους δημιουργήσατε και τώρα προσπαθείτε, απλώς, να τους κρύψετε.

Τι λέει το νομοσχέδιό σας; Τι πουλάτε στον κόσμο, στους οπαδούς σας και στους ψηφοφόρους σας; Αναρωτιέμαι αν σας έχουν μείνει πια ψηφοφόροι σκεπτόμενοι, δεν θα σας έχουν μείνει, μόνο οπαδούς θα έχετε πια. Λέει ότι, επειδή αυτοί είναι τεμπέληδες, κακομαθημένοι και λουσάτοι τύποι, οι άνεργοι της Ελλάδας, εγώ θα τους βάλω δικλείδες ασφαλείας και θα λέω, αν αρνηθείς τρεις φορές δουλειά, δεν έχεις δικαίωμα να είσαι πια στον ΟΑΕΔ. Ακούγεται, σχεδόν, λογικό, αν δεν προσθέσει κάποιος τις πραγματικές λεπτομέρειες. Ποιες είναι οι λεπτομέρειες; Τρεις φορές αν αρνηθείς δουλειά, που δεν σε ρωτάει κανένας τι είδους δουλειά, που ο επιχειρηματίας αποφασίζει μόνος του –μονομερέστατα- τους όρους της δουλειάς, τα ωράρια της δουλειάς και την αμοιβή σου. Μοιάζει με δουλειά ή περισσότερο με δουλεία; Γιατί εμένα μου ακούγεται ως δουλεία.

Αυτή είναι η συκοφάντηση, λοιπόν, των ανέργων μας ότι, δήθεν, είναι κακομαθημένοι και αρνούνται τρεις φορές δουλειά. Ποια δουλειά; Δουλειά γαλέρας; Κάθε αξιοπρεπής άνθρωπος, κάθε μυρμήγκι αξιοπρεπές, θα αρνιόταν δουλειά γαλέρας το 2022 στην Ευρωπαϊκή Ένωση, που εσείς ισχυρίζεστε ότι πρέπει πάση θυσία να μείνουμε γιατί θα χάσει η Βενετιά βελόνι και ο Έλληνας θα πτωχεύσει αν φύγουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα μακρηγορήσω πολύ, κύριε Πρόεδρε. Να μιλήσουμε για τις τροπολογίες σας; Να μιλήσουμε για το αλήστου μνήμης -αξέχαστο θα μείνει για πάντα στην ιστορία της ανθρωπότητας- εύρημά σας να ονομάσετε εθελοντική την εργασία στα φροντιστήρια των δύσμοιρων εκπαιδευτικών μας, τους οποίους έχετε πνίξει με βρόγχο, γιατί έχουν αποστρατευτεί στα μνημόνιά σας σαράντα δύο χιλιάδες, δεν έχετε προσλάβει κανέναν και έχετε εξαγγείλει έντεκα χιλιάδες εξακόσιες προσλήψεις, θριαμβολογώντας μάλιστα η κ. Κεραμέως. Ναι θα μας λείπουν τριάντα χιλιάδες απ’ ό,τι ήταν πριν τα μνημόνια σας. Θα πρέπει να θριαμβολογείτε γι’ αυτό;

Αυτή, λοιπόν, η κατάπτυστη τροπολογία, η οποία λέει κάτι καταπληκτικό και θα ήθελα να το ακούσει ο ελληνικό λαός να ξέρει: Μιλάει για εθελοντική καταναγκαστική εργασία. Είναι υπέροχο σχήμα αυτό. Για πρώτη φορά παγκοσμίως θεσπίζετε εσείς, την εθελοντική καταναγκαστική εργασία, όπου είσαι εθελοντής, αλλά άμα δεν θες, θα σε καταναγκάσουμε να θελήσεις.

Σε αυτή την περίπτωση, λοιπόν, οι άνεργοι θα διαγράφονται από τον ΟΑΕΔ για δύο χρόνια, κύριε Πρόεδρε. Δεν θα παίρνουν κανένα επίδομα και καμμία παροχή. Αν διαφωνήσουν, τα είπαμε αυτά και συνεχίζω να σας πω και το εξής: Προβλέπεται, επίσης, διαγραφή σε περίπτωση που ο άνεργος αρνηθεί να συμμετάσχει στην κατάρτιση, που άλλοι θα επιλέξουν ή αν θα αποτύχει στις εξετάσεις πιστοποίησης. Έτσι τι γίνεται ο νόμος σας; Τι γίνεται στην πραγματικότητα η κατάρτιση; Είναι ένα χρήσιμο εργαλείο -μη γελιόμαστε- όλοι το θέλουμε, καταρτισμένοι άνεργοι έχουν περισσότερες πιθανότητες να πάψουν να είναι άνεργοι, όμως, από ένα χρήσιμο εργαλείο για τη βελτίωση ή και την απόκτηση δεξιοτήτων, μετατρέπεται με το σχέδιο νόμου σας σε μέσο καταναγκασμού και σε εργαλείο, τελικά, διαγραφής. Θέλετε να διαγραφούν.

Ξέρετε τι θέλετε; Αυτό που θέλατε με μας. Θέλατε να μην υπάρχουν εργαζόμενοι στις τέχνες. Έκανε η κ. Μενδώνη –η συμπαθέστατη κ. Μενδώνη- ένα χρόνο να μας δει. Είχαμε πεθάνει, βέβαια, αρκετοί από εμάς από την πείνα, εν τω μεταξύ, μέχρι να αποφασίσει να μας δει. Και όταν μας είδε έκανε το μητρώο καλλιτεχνών. Καλό. Δεν πρόλαβαν, όμως, μες στην αναμπουμπούλα να γραφτούν ούτε οι μισοί καλλιτέχνες της Ελλάδας. Από τις διακόσιες χιλιάδες έχουν γραφτεί κάπου τριάντα με σαράντα χιλιάδες. Ξέρετε τι έκανε η κ. Μενδώνη αμέσως μετά; Είπε ότι όποιος δεν έχει γραφτεί μέχρι τις 10-1-2021, δεν είδε τον Κύριον -γιατί όποιος πρόλαβε τον Κύριο είδε- να κόψει το λαιμό του, να δέσει και μια πέτρα για να πάει χωρίς βασανιστικό θάνατο. Αυτά είπε η κ. Μενδώνη.

Και σας τα λέω όλα αυτά για να κάνω μια γέφυρα, κύριε Πρόεδρε -και θα τελειώσω σύντομα- να πω ότι ήμουν σήμερα, εδώ, δίπλα στο Υπουργείο Εργασίας -που έλειπαν οι Υπουργοί, όπως πάντα και δεν συναντήθηκαν σε κανονισμένο ραντεβού με την ΠΟΘΑ, την Πανελλήνια Λέσχη Θεάματος Ακροάματος- ήμουν εδώ δίπλα, λοιπόν, μαζί με τους συναδέλφους μου που εργάζονται στις τέχνες. Ξέρετε γιατί ήμασταν εδώ δίπλα; Γιατί αφού, όπως σας είπα, η Κυβέρνησή σας δεν μας έβλεπε για ένα χρόνο, όταν μας είδε, είδε το 1/6 μας ή έστω το 1/4 μας και όταν είδε το 1/4 μας, τι έκανε; Μας στοχοποίησε. Μας ενοχοποιήσε. Είπε: «εστίες υπερμολύνσεως όλοι οι χώροι που εργάζονται στις τέχνες. Θέλετε μπαρ; Θέλετε θέατρα; Θέλετε σινεμά; Θέλετε συναυλίες; «Εστίες υπερμολύνσεως», χωρίς την παραμικρή επιστημονική τεκμηρίωση. Μετά από χρόνια έγιναν πειράματα σε ευνομούμενες χώρες, όπως η Ισπανία και απεδείχθη ότι ήμασταν το αντίθετο, ήμασταν εστίες μη μολύνσεως, ήμασταν ο λιγότερο μολυσματικός χώρος.

Έτσι, λοιπόν, μας κλείσατε πρώτους, έτσι δεν μας βλέπατε για έναν χρόνο και έτσι έχετε αφήσει απέξω όλο το 2021 τα 4/5 από εμάς. Και μετά τι κάνατε; Έρχεται κάθε χρόνο το εποχικό επίδομα που παίρνουμε εμείς οι καλλιτέχνες, το οποίο δεν μπορούμε να πάρουμε, γιατί από λάθος του Υπουργείου Εργασίας σας δεν προσμετρώνται σωστά τα ένσημα που προκύπτουν από το προηγούμενο επίδομα, το επίδομα έκτακτου ειδικού σκοπού, και έτσι οι άνθρωποι για να πάρουν 300 ευρώ πριν από έξι μήνες, χάνουν 500 ευρώ σήμερα. Και αυτό που βλέπουμε ξέρετε ποιο είναι; Αυτό που είδαμε σήμερα με τον Πρόεδρο του Σωματείου Ελλήνων Ηθοποιών και τον κ. Κεχαγιόγλου, τον Πρόεδρο της ΠΟΘΑ. Είδαμε ότι είχαμε κλείσει ένα ραντεβού όπου πάλι ο έτερος, ο άλλος του ραντεβού από την Κυβέρνηση, ήταν απών, είχε δουλειά.

Σας ενημερώνω ότι, όπως από καιρό σας έχω ενημερώσει, οι Έλληνες που εργάζονται στις τέχνες έχουν, επίσης, ανάγκες. Δεν είναι όπως ο γάιδαρος του Χότζα, που μόλις έμαθε να μην τρώει, πέθανε από την πείνα. Πρέπει να τρώνε, πρέπει να ζεσταίνονται, πρέπει να έχουν φως και ρεύμα γιατί είναι σαν κι εσάς, είναι κανονικοί άνθρωποι, παρ’ ότι εσείς πιστεύετε ότι είναι δαίμονες που έχουν σκοπό να ανατρέψουν την καθεστηκυία τάξη των πραγμάτων. Οι καλλιτέχνες και όσοι τους υποστηρίζουν είναι άνθρωποι και αν συνεχίσετε με αυτόν τον μονόπλευρο τρόπο να κάνετε ότι τους αγνοείτε, όπως βλέπω, όμως, μεθοδεύετε τώρα γενικά, καθώς αγνοείτε και μισό εκατομμύριο ανέργων, σιγά μην ενδιαφερθείτε για τους δώδεκα χιλιάδες Έλληνες ηθοποιούς ή για τους διακόσιες χιλιάδες ανθρώπους που εργάζονται συνολικά στις τέχνες. Αν, όμως, συνεχίσετε να το κάνετε αυτό, θα έχετε πολύ δύσκολα ξεμπερδέματα με τους συναδέλφους μου.

Και θα φύγω, κύριε Πρόεδρε, με μία μόνο φράση: Αν ήμουν, αγαπητοί και αγαπητές Υπουργοί της Κυβέρνησης -και κυρίως του Κυριάκου Μητσοτάκη που είστε και ανώνυμη εταιρεία ταυτοχρόνως και είναι σπάνιο χάρισμα αυτό- ένας από τους πεντακόσιες χιλιάδες αυτούς ανθρώπους -που θα ήμουν, πιθανόν, αν δεν είχα την τύχη και να μου κάνει την τιμή ο ελληνικός λαός και να με στείλει εδώ μέσα- αν, λοιπόν, ήμουν αυτός ο οποίος έχασε τη δουλειά του το 2011 με το πρώτο μνημόνιό σας, το 2013 υποθηκεύτηκε το σπίτι του από ένα δάνειο που κοκκίνισε χωρίς καμμία δική του ευθύνη, απλώς γιατί του φέρατε ένα μνημόνιο και του μειώσατε το μισθό στο μισό ή στο 35% από αυτόν το μισθό που είχε και είχε κάνει τα κουμάντα του για να το ξεχρεώνει και του το είχαν αρπάξει το σπίτι το 2017 ή το 2018 τα αρπακτικά ταμεία, στων οποίων τη μετοχική σύνθεση -ειρήσθω εν παρόδω, θυμίζω ξανά- συμμετέχουν συγγενείς προσώπων της Κυβέρνησής σας, τα αρπακτικά ταμεία του σχεδίου «ΗΡΑΚΛΗΣ», αν, λοιπόν, είχα χάσει το σπίτι μου με αυτό τον τρόπο και αν τώρα ήμουν άνεργος, μακροχρόνια άνεργος, χωρίς σπίτι, χωρίς πρώτη κατοικία, ευάλωτος άνεργος και είχα πάθει όλα αυτά -άνεργος δέκα χρόνια- και δεν είχα και σπίτι, αναρωτιέται κάποιος από εσάς τι ακριβώς αισθήματα θα είχα και πως θα ήθελα να σας φερθώ; Εγώ, ειλικρινά, κυρίες και κύριοι Βουλευτές, Εθνική μας Αντιπροσωπεία, δεν θέλω καν να μπω στον πειρασμό να αναρωτηθώ.

Σας ευχαριστώ πολύ για την ανοχή, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς.

Το λόγο έχει τώρα για ένα λεπτό η κ. Ξενογιαννακοπούλου και μετά θα παρουσιάσει και η Αναπληρώτρια Υπουργός Υγείας κ. Γκάγκα το άρθρο 5 της τροπολογίας 1274/100/11-4-2022.

Ορίστε, κυρία Ξενογιαννακοπούλου.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Θα ήθελα εκ μέρους της Κοινοβουλευτικής Ομάδας του ΣΥΡΙΖΑ - Προοδευτική Συμμαχία να καταθέσω πρόταση ονομαστικής ψηφοφορίας για το νομοσχέδιο που συζητάμε.

Ευχαριστώ πολύ.

(Στο σημείο αυτό κατατίθεται στα Πρακτικά η προαναφερθείσα πρόταση ονομαστικής ψηφοφορίας του ΣΥΡΙΖΑ, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 310)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Βίτσας):** Μάλιστα. Ευχαριστώ πολύ.

Κυρία Γκάγκα, έχετε τον λόγο για πέντε λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Υπήρχε ένα προηγούμενο άρθρο που ήταν του ν.4690/20 που έδινε μοριοδότηση στους ειδικευόμενους νοσηλευτές και όταν κατεβάσαμε την υπόλοιπη μοριοδότηση, θεωρούσαμε ότι κι αυτό ισχύει, αλλά το ΑΣΕΠ θέλει μια ειδική διάταξη που να φέρεται ότι αυτή η μοριοδότηση ισχύει για το ΑΣΕΠ. Έχουμε όπως ξέρετε ειδικευόμενους νοσηλευτές σε διάφορες ειδικότητες και αυτή τη στιγμή έχουμε περίπου πεντακόσιους νοσηλευτές που ολοκλήρωσαν την ειδικότητα και πολλοί από αυτούς δουλεύουν μέσα στις μονάδες.

Για τους ανθρώπους που δουλεύουν αυτή τη στιγμή ως νοσηλευτές, επικουρικοί βασικά στα νοσοκομεία ή που είναι σε τμήματα COVID, δίνουμε είκοσι μόρια το μήνα μοριοδότηση και εάν δεν ισχύσει για τους ειδικευόμενους νοσηλευτές αυτό, δεν θα μπορέσουν να πάρουν τα μόρια που παίρνουν οι υπόλοιποι για να μπορέσουν να μοριοδοτηθούν.

Άρα με τη διάταξη που κατεβάζουμε λέμε ότι ο προβλεπόμενος χρόνος άσκησης για τη λήψη νοσηλευτικής ειδικότητας υπολογίζεται ως χρόνος προϋπηρεσίας και υπό τον όρο της λήψης του αντίστοιχου τίτλου ειδικότητας μοριοδοτείται ως χρόνος εμπειρίας στο αντικείμενο της θέσης κατά παρέκκλιση της περίπτωσης β΄ του άρθρου 1 του ν.4765 περί μοριοδότησης της εμπειρίας στο αντικείμενο της θέσης στις προκηρύξεις του Ανώτατου Συμβουλίου Επιλογής Προσωπικού για την κάλυψη θέσεων ΠΕ και ΤΕ νοσηλευτικού προσωπικού και είναι με είκοσι μονάδες ανά μήνα άσκησης στην ειδικότητα, το ίδιο που δίνουμε και στους υπόλοιπους νοσηλευτές. Η μοριοδότηση του πρώτου εδαφίου υπό τον όρο της λήψης του τίτλου νοσηλευτικής ειδικότητας ισχύει και για τον χρόνο παράτασης, κατ’ εφαρμογή του άρθρου 9 του ν.4889/2022 για την παράταση παραμονής ειδικευόμενων νοσηλευτών στην ειδικότητα της επείγουσας συντηρητικής νοσηλευτικής και της νοσηλευτικής της δημόσιας υγείας και κοινωνικής νοσηλευτικής. Ο τρόπος τεκμηρίωσης της υπαγωγής στη μοριοδότηση της παρούσας προσδιορίζεται στις εκάστοτε προκηρύξεις του ΑΣΕΠ.

Αυτό βασικά είναι η διάταξη, δηλαδή θεωρούμε ότι είναι απαραίτητη γιατί οι άνθρωποι που δουλεύουν είναι ήδη στο σύστημα υγείας, που επιπλέον εξειδικεύονται στις ΜΕΘ, κάτι που θέλουμε, άρα τους μοριοδοτούμε όπως μοριοδοτούμε και τους υπόλοιπους νοσηλευτές που υπηρετούν στο δημόσιο σύστημα υγείας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

Τον λόγο έχει τώρα η Υφυπουργός Εργασίας, κ. Μαρία Συρεγγέλα και ακολουθεί ο κ. Ιωάννης Μελάς από τη Νέα Δημοκρατία.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Αξιότιμες κυρίες και κύριοι Βουλευτές, η Κυβέρνησή μας έχει αποφασίσει να συγκρουστεί με τα δόγματα. Δεν είναι δυνατόν ένας άνεργος με εξαψήφιο ετήσιο εισόδημα να δικαιούται ωφελήματα που παρέχει ο ΟΑΕΔ. Αυτό δεν είναι επικοινωνιακή πολιτική, είναι κοινωνική αδικία. Και αυτό το νομοσχέδιο είναι εδώ για να εξαλείψει αυτή την αδικία, ενώ κάποιοι από εσάς για άλλη μια φορά στηρίζετε αυτούς τους ανθρώπους που θεωρούνται καταχραστές. Γιατί κάποιος με εξαψήφιο ετήσιο εισόδημα που ζητά να απολαμβάνει ωφελήματα, όπως είναι ο κοινωνικός τουρισμός, όπως είναι η δωρεάν μετακίνηση από τα μέσα μαζικής μεταφοράς, αποστερώντας με αυτό τον τρόπο πόρους από τους ανθρώπους που, πραγματικά, το έχουν ανάγκη, ναι, είναι καταχραστές.

Με το νομοσχέδιο «Δουλειές Ξανά» προσπαθούμε να εξελίξουμε τον ΟΑΕΔ σε έναν οργανισμό που βοηθά στην πράξη τους άνεργους ώστε να βρουν σταθερή εργασία και να στηριχτούν οικονομικά και κοινωνικά όσες και όσοι έχουν πραγματικά ανάγκη στήριξης.

Και πώς το κάνουμε αυτό; Θεσπίζοντας για πρώτη φορά επίδομα εργασίας για τους επιδοτούμενους ανέργους που βρίσκουν δουλειά, οι οποίοι εκτός από τον μισθό τους θα συνεχίσουν να εισπράττουν και το 50% του επιδόματος ανεργίας, μέχρι την προβλεπόμενη ημερομηνία. Επίσης, με νέα ψηφιακά εργαλεία που αποσκοπούν στη διευκόλυνση των ανέργων να επανενταχθούν στην αγορά εργασίας, προβλέποντας τον ρόλο των κοινωνικών εταίρων στην ανάπτυξη δράσεων και προγραμμάτων σχετικών με την επαγγελματική κατάρτιση και την αναβάθμιση δεξιοτήτων του επαγγελματικού δυναμικού.

Γνωρίζουμε όλες και όλοι, ειδικά όσοι έχουμε παιδιά, ότι τα παιδιά μας μέσα στα επόμενα χρόνια, ό,τι κι αν σπουδάσουν, μπορεί να χρειαστεί είτε να το εξελίξουν κάποια στιγμή είτε να επανακαταρτιστούν σε κάτι άλλο. Τι θα κάνουμε; Θα τους λέμε: «Καθίστε σε μία γωνία. Αν μπορέσετε να βρείτε δουλειά, καλώς. Αν δεν μπορέσετε, δεν μας ενδιαφέρει τι θα κάνετε;» Το πραγματικά κοινωνικό κράτος είναι αυτό το κράτος που προσπαθεί και να επανακαταρτίσει και να δώσει όλα τα εφόδια στους νέους και στις νέες να μπορέσουν να βρουν εργασία, γιατί αυτό άλλωστε είναι και το πιο σημαντικό.

Αναβαθμίζουμε, λοιπόν, τον μηχανισμό διάγνωσης των αναγκών της αγοράς εργασίας. Θεσπίζεται ο ατομικός λογαριασμός δεξιοτήτων όπου θα καταγράφονται οι δεξιότητες, οι καταρτίσεις και οι πιστοποιήσεις που λαμβάνει ή και δικαιούται ο καταρτιζόμενος και η καταρτιζόμενη. Παρέχεται για πρώτη φορά bonus ύψους 300 ευρώ στους ανέργους που καταρτίζουν ατομικό σχέδιο δράσης.

Και έρχεστε λοιπόν, έχοντας σύνθημά σας ότι η Κυβέρνηση κάνει αντικοινωνική πολιτική, πραγματικά, χωρίς κατάθεση αντιπροτάσεων. Έχετε επιλέξει πολλές φορές, κύριοι και κυρίες της Αντιπολίτευσης, να ταυτίζετε την πολιτική σας με συνθήματα. Για τη δική μας Κυβέρνηση, η εργασία αποτελεί πυλώνα της κοινωνίας. Η κοινωνική ευημερία ταυτίζεται με την εργασία και όχι μόνο με τα επιδόματα ανεργίας. Για μας κοινωνική πολιτική είναι η διασφάλιση του εργαζόμενου και της εργαζόμενης.

Τι αποδυνάμωσή είναι αυτή, στην οποία αναφέρεστε, όταν δεκαπλασιάζουμε τα κονδύλια για προγράμματα κατάρτισης και με πόρους από το Ταμείο Ανάκαμψης; Δεν μειώθηκε μαγικά η ανεργία. Δεν πήραμε ένα μαγικό ραβδί και μειώσαμε την ανεργία από το 17,2%, που την παρέδωσε η κυβέρνηση του ΣΥΡΙΖΑ το καλοκαίρι του 2019, στο 11,9%, τον Φεβρουάριο του 2022 ούτε φυσικά η γυναικεία ανεργία μειώθηκε με ευχολόγια.

Και εδώ θέλω να καταθέσω και στοιχεία της έρευνας ανθρώπινου δυναμικού της ΕΛΣΤΑΤ για το 2020 - 2021, σύμφωνα με τα οποία η γυναικεία ανεργία τον Δεκέμβριο του 2019 ήταν 20,1%, ενώ τον Δεκέμβριο του 2021 είχε πέσει στο 16,2%. Επομένως, τα μέτρα τα οποία λαμβάνουμε είναι και πρακτικά, είναι και ουσιαστικά και πάνω από όλα έχουν συγκεκριμένα αποτελέσματα.

(Στο σημείο αυτό η Υφυπουργός Εργασίας και Κοινωνικών Υποθέσεων κ. Μαρία Συρεγγέλα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το χάσμα απασχόλησης μεταξύ των δύο φύλων σαφώς είναι ιδιαίτερα μεγάλο και αποδίδεται και σε σημαντικό βαθμό στις οικογενειακές υποχρεώσεις. Αν και έχουν γίνει σημαντικά βήματα, η συμμετοχή των γυναικών στην αγορά εργασίας παραμένει πολύ μικρότερη από αυτή των ανδρών. Και δεδομένου ότι οι οικογενειακές υποχρεώσεις και η διακοπτόμενη εργασία, η διακοπτόμενη καριέρα που λέμε πολλές φορές για τις γυναίκες, αναφέρονται και ως οι κύριοι λόγοι αδράνειας, η αύξηση της διαθεσιμότητας μακροχρόνιας και υψηλής ποιότητας υπηρεσιών παιδικής φροντίδας θα μπορούσε να βελτιώσει και την κατάσταση απασχόλησης των γυναικών. Και στο πλαίσιο της στήριξης των νέων εργαζομένων και ιδίως των μαμάδων εντάσσεται και η προτεινόμενη ρύθμιση της δημιουργίας χώρων φύλαξης παιδιών από έξι μηνών έως δυόμισι ετών σε επιχειρήσεις στις οποίες εργάζονται οι γονείς τους.

Και αναφέρομαι ξανά. Οι υπηρεσίες φροντίδας παιδιών της πρώιμης ηλικίας πρέπει να καλύπτουν όλο το φάσμα των αναγκών των εργαζόμενων γονέων και να παρέχουν πρακτικές λύσεις. Η διεύρυνση των υπηρεσιών φροντίδας βρεφών αποτελεί βασικό πυλώνα κάθε σύγχρονης οικογενειακής πολιτικής. Και αυτή η ανάγκη έχει αναγνωριστεί και από τη διακομματική επιτροπή της Βουλής για το δημογραφικό, για το οποίο έχετε ψηφίσει. Σαφώς αποτυπώνεται και στην ευρωπαϊκή στρατηγική για την ισότητα των φύλων.

Στο υφιστάμενο πλαίσιο των υπηρεσιών φροντίδας βρεφών, όπου συμπεριλαμβάνονται οι βρεφονηπιακοί σταθμοί και οι υπηρεσίες κατ’ οίκον φροντίδας, όπως είναι οι νταντάδες της γειτονιάς, έρχονται να προστεθούν και να συμπληρώσουν οι υπηρεσίες φροντίδας στο χώρο εργασίας του γονέα, ώστε να καλύπτονται με αυτόν τον τρόπο πολύπλευρα οι ανάγκες των εργαζόμενων γονέων και των παιδιών τους.

Παραδείγματος χάριν, οι ανάγκες της θηλάζουσας μητέρας μετά την άδεια της και την επιστροφή στην εργασία. Επίσης για μια μητέρα που εργάζεται απογευματινές ώρες, που δεν λειτουργούν οι βρεφονηπιακοί σταθμοί.

Στόχος της δράσης είναι να παρέχει άμεση υποστήριξη στους εργαζόμενους γονείς και ιδίως στις εργαζόμενες μητέρες και να ενισχύσει ενεργά την συμμετοχή τους στην αγορά εργασίας, όταν τελειώνει η άδεια μητρότητας, όταν τελειώνει η άδεια πατρότητας ή οι γονικές άδειες που έχουμε ήδη δώσει με τον ν.4808 και για τους μπαμπάδες και για τις μαμάδες.

Με το πρόγραμμα αυτό που χρηματοδοτείται από πόρους του Ταμείου Ανάκαμψης, πρόκειται να καλύψουμε τόσο τη δημιουργία και τον εξοπλισμό των χώρων φροντίδας βρεφών εντός των εγκαταστάσεων μεσαίων και μεγάλων επιχειρήσεων όσο και το μισθολογικό και μη μισθολογικό κόστος έως δύο εξειδικευμένων επαγγελματιών βρεφονηπιοκόμων, με ειδίκευση στη φροντίδα και στην αγωγή της πρώιμης ηλικίας για τη στελέχωσή του. Κι αυτό θέλω να το τονίσω, διότι άκουσα από κάποιους «τι χώροι φύλαξης θα είναι αυτοί, τι χώροι φροντίδας χωρίς εξειδικευμένο προσωπικό;». Ο νόμος λέει ότι θα είναι εξειδικευμένο προσωπικό.

Φυσικά στο επίκεντρο επίσης των προτεινόμενων ρυθμίσεων βρίσκεται η υγεία και η ασφαλής παραμονή των παιδιών σε αυτούς τους χώρους. Και για τον λόγο αυτό θεσπίζονται αυστηρά κριτήρια, προκειμένου να ενταχθεί μια επιχείρηση στη δράση, σε σχέση και με την τήρηση της νομοθεσίας για την υγεία και την ασφάλεια, για τη νόμιμη ίδρυση και λειτουργία της, για την τήρηση των απαιτούμενων προδιαγραφών και πυρασφάλειας και πυροπροστασίας, ενώ τίθενται και αυστηρές προδιαγραφές για τον εξοπλισμό, τη διαμόρφωση και τη λειτουργία των χώρων.

Τέλος, οι χώροι θα ελέγχονται όσον αφορά στην υγεία και την ασφάλεια των εργαζομένων από το ΣΕΠΕ, όσο για την υγεία και την ασφαλή παραμονή των παιδιών από τις οικείες υπηρεσίες των περιφερειακών ενοτήτων, που ελέγχουν και τις άλλες δομές φροντίδας παιδιών.

Τα οφέλη, λοιπόν, από τη δράση πέρα από το γεγονός ότι έρχονται να καλύψουν μια πρακτική ανάγκη των οικογενειών είναι πολλά τόσο για τους γονείς όσο και για τα παιδιά.

Οι γονείς θα βρίσκονται κοντά στα παιδιά τους προκειμένου να μη χάσουν την επαφή ειδικά σε μια πρώιμη ηλικία που υπάρχει μια πλήρης εξάρτηση, συναισθηματική και αναπτυξιακή. Μειώνεται ο χρόνος μετακίνησης από την εργασία τους σε άλλη δομή φροντίδας εκτός εργασίας και αντίστροφα. Στηρίζονται οι θηλάζουσες μητέρες, καθώς θα υπάρχει και χώρος θηλασμού. Δίνεται η δυνατότητα στις μητέρες να επιστρέψουν στη δουλειά μετά την εγκυμοσύνη και μετά τις άδειες που δικαιούνται, χωρίς να υπάρχει ψυχολογική δυσφορία. Το ίδιο ακριβώς αφορά και για τους μπαμπάδες. Και ενεργοποιείται και η παροχή φροντίδας τις απογευματινές ώρες, όπου, όπως ξαναείπαμε, δεν λειτουργούν εκείνες τις ώρες βρεφονηπιακοί σταθμοί.

Τέλος, οι επιχειρήσεις δεσμεύονται για τη διατήρηση της παροχής για τουλάχιστον δυο χρόνια μετά τη λήξη της δράσης, δίνοντας έτσι τον χρόνο και το έναυσμα για τη δημιουργία μιας νέας κουλτούρας ακόμα πιο φιλικής προς τους εργαζόμενους και, κυρίως ,τους εργαζόμενους γονείς.

Η δημιουργία, λοιπόν, χώρων φύλαξης σε επιχειρήσεις αποτελεί ένα συμπληρωματικό μέτρο φροντίδας των παιδιών της συγκεκριμένης ηλικιακής ομάδας και μαζί με τις «Νταντάδες της Γειτονιάς», τις γονικές άδειες και συγκεκριμένα με τις άδειες μητρότητας και πατρότητας, τις ευέλικτες ρυθμίσεις εργασίας του ν.4808, το σήμα ισότητας στις επιχειρήσεις ενισχύει το γενικότερο πλέγμα εναρμόνισης προσωπικής ή οικογενειακής και επαγγελματικής ζωής στην πράξη.

Κυρίες και κύριοι, κλείνοντας θα ήθελα να πω ότι η Κυβέρνηση και το Υπουργείο Εργασίας και Κοινωνικών Υποθέσεων αντιλαμβάνεται πλήρως τις ανάγκες των εργαζομένων και ιδιαίτερα των εργαζόμενων γονέων και το αποδεικνύει συνεχώς δημιουργώντας νέες και καινοτόμες δράσεις στήριξής τους. Ασκεί κοινωνική πολιτική απομακρύνοντας τετριμμένες πρακτικές δεκαετιών που δεν αποδίδουν και ταυτόχρονα δημιουργεί τα θεμέλια για την εξατομικευμένη κατάρτιση, την απασχόληση, την ισότιμη πρόσβαση στην αγορά εργασίας και τελικά την οικονομική ανάπτυξη της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε πολύ.

Τον λόγο έχει τώρα ο κ. Ιωάννης Μελάς από τη Νέα Δημοκρατία.

**ΙΩΑΝΝΗΣ ΜΕΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, για κάθε κυβέρνηση η μείωση της ανεργίας και η δημιουργία νέων θέσεων εργασίας πρέπει να είναι ένας από τους σημαντικότερους στόχους. Η αύξηση της απασχόλησης μάλιστα κρίνει σε πολύ μεγάλο βαθμό και το έργο της κάθε κυβέρνησης.

Τον Ιούλιο του 2019, όταν η Νέα Δημοκρατία ανέλαβε τη διακυβέρνηση του τόπου, η ανεργία κυμαινόταν στο 17,2%. Σύμφωνα με τα τελευταία στοιχεία της EUROSTAT η ανεργία τον Φεβρουάριο του 2022 διαμορφώνεται στο 11,9%. Μειώθηκε δηλαδή η ανεργία πάνω από 5% μέσα σε λιγότερο από τρία χρόνια μέσα στη διακυβέρνηση της Νέας Δημοκρατίας. Και το αξιοσημείωτο σε αυτό είναι ότι η μείωση αυτή έγινε μέσα σε μια περίοδο αστάθειας και αβεβαιότητας για την παγκόσμια οικονομία. Παρά την πανδημία, την ενεργειακή κρίση, τον πόλεμο και την εισβολή της Ρωσίας στην Ουκρανία, εμείς συνεχίζουμε και ακολουθούμε τον στόχο μας που είναι οι αναπτυξιακές πολιτικές, οι οποίες έχουν πραγματικά και μετρήσιμα αποτελέσματα.

Ένας από τους παράγοντες μάλιστα για την αύξηση της απασχόλησης είναι και η λειτουργία του ΟΑΕΔ.

Κυρίες και κύριοι συνάδελφοι, έχει ενδιαφέρον να δούμε πώς αντιλαμβάνονται οι πολίτες τον ρόλο του οργανισμού. Ο Διοικητής του ΟΑΕΔ κ. Πρωτοψάλτης στην αρμόδια συνεδρίαση της επιτροπής αναφέρθηκε σε μια έρευνα που είχε διενεργήσει η προηγούμενη διοίκηση του οργανισμού στις αρχές του 2019 επί διακυβέρνησης ΣΥΡΙΖΑ.

Σύμφωνα, λοιπόν, με αυτή την έρευνα οι πολίτες αντιλαμβάνονται τον ΟΑΕΔ περισσότερο ως διεκπεραιωτικό όργανο παροχής επιδομάτων και λιγότερο ως μέσο μείωσης της ανεργίας. Με απλά λόγια, οι πολίτες νομίζουν ότι ο ΟΑΕΔ επιδοτεί την ανεργία και όχι την εργασία, που είναι ο πραγματικός του στόχος. Αυτό, λοιπόν, πρέπει να αλλάξει, έτσι ώστε ο ΟΑΕΔ να συνδέεται με δράσεις για την εύρεση σταθερών θέσεων εργασίας και όχι πληρωμής επιδομάτων.

Αυτό, λοιπόν, γίνεται με το παρόν νομοσχέδιο του Υπουργείου Εργασίας. Συγκεκριμένα:

Εκσυγχρονίζεται και προσαρμόζεται στις σύγχρονες ανάγκες της αγοράς εργασίας ο ρόλος του οργανισμού. Μετονομάζεται σε Δημόσια Υπηρεσία Απασχόλησης. Θεσπίζεται για πρώτη φορά επίδομα εργασίας για τους επιδοτούμενους ανέργους που βρίσκονται σε δουλειά. Οι άνεργοι, λοιπόν, που θα βρίσκουν εργασία, εκτός από τον μισθό τους, θα συνεχίζουν να εισπράττουν και το 50% του επιδόματος ανεργίας. Παρέχεται για πρώτη φορά μπόνους ύψους 300 ευρώ σε αυτούς που είναι πάνω από πέντε χρόνια άνεργοι οι οποίοι καταρτίζουν ατομικό σχέδιο δράσης. Εισάγονται εισοδηματικά κριτήρια για τη διατήρηση βοηθημάτων και παροχών που προβλέπονται για τους εγγεγραμμένους ανέργους. Προβλέπεται η διαγραφή από το Μητρώο Ανέργων για δύο χρόνια και η διακοπή του επιδόματος ανεργίας μετά από τρεις αρνήσεις κατάλληλων θέσεων εργασίας. Επίσης, προβλέπεται διαγραφή από το μητρώο για έξι μήνες και διακοπή του επιδόματος ανεργίας για άρνηση συμμετοχής σε δράσεις κατάρτισης. Αναβαθμίζεται επίσης ο μηχανισμός διάγνωσης των αναγκών της αγοράς εργασίας με σκοπό τα προγράμματα κατάρτισης και απασχόλησης να ανταποκρίνονται στις πραγματικές ανάγκες της αγοράς. Θεσπίζεται επίσης ο ατομικός λογαριασμός δεξιοτήτων. Πρόκειται για ένα ψηφιακό εργαλείο στα χέρια του πολίτη που θα καταγράφονται οι δεξιότητες, οι καταρτίσεις και οι πιστοποιήσεις που λαμβάνει και δικαιούται ο καταρτιζόμενος. Επίσης, προβλέπεται η αξιοποίηση της ακίνητης περιουσίας του ΟΑΕΔ και η ανάπτυξη στεγαστικής πολιτικής με έμφαση στους νέους ανθρώπους.

Κυρίες και κύριοι συνάδελφοι, σε όλες αυτές τις αλλαγές, οι οποίες είναι προς όφελος των ανέργων και, κυρίως, των ανθρώπων που θέλουν να βρουν δουλειά, η Αντιπολίτευση απαντάει για ακόμη μια φορά με λαϊκισμό. Μας κατηγορεί ότι θεσπίζουμε την τιμωρία των ανέργων. Μα πώς γίνεται αυτό; Με τη θέσπιση του επιδόματος εργασίας τιμωρούμε τους ανέργους ή με τα 300 ευρώ που θα δίνονται στους μακροχρόνια ανέργους για να καταρτίσουν ατομικό ψηφιακό σχέδιο δράσης με τον ΟΑΕΔ; Ή μήπως διαφωνείτε με τα εισοδηματικά κριτήρια για τη λήψη συγκεκριμένων παροχών, ώστε να βοηθάμε τους πιο αδύναμους συμπολίτες μας;

Για να ξεκαθαρίσουμε και κάτι το οποίο άκουσα πριν ότι είπε ο κ. Γρηγοριάδης, από τα στοιχεία του ΟΑΕΔ προκύπτει ότι σχεδόν σαράντα χιλιάδες άτομα, οι οποίοι βρίσκονται στα μητρώα των ανέργων για περισσότερο από έναν χρόνο, έχουν ετήσιο εισόδημα άνω των 20.000 ευρώ. Δεν προσπαθούμε να τους τιμωρήσουμε.

Αυτό που κάνουμε είναι να προσπαθούμε να τους δικαιώσουμε, κύριε Γρηγοριάδη, για να μην εκμεταλλεύονται κάποιοι τον ΟΑΕΔ ,ώστε να κερδίζουν εις βάρος αυτών που έχουν πραγματική ανάγκη. Δεν καταλαβαίνω ούτε από εσάς, το ΜέΡΑ25, ούτε από τα υπόλοιπα κόμματα της Αντιπολίτευσης την επιμονή σας να προσπαθείτε να ξεπλύνετε όλους αυτούς.

Μας κατηγορείτε ότι υποβαθμίζουμε και διαλύουμε τον ΟΑΕΔ. Από πού προκύπτει αυτό; Έχουμε διάλυση όταν αυξάνονται σημαντικά τα κονδύλια που διαχειρίζεται από εδώ και πέρα ο οργανισμός; Ή μήπως είναι διάλυση ότι για πρώτη φορά από το 2013 και μετά χαράσσεται στεγαστική πολιτική αξιοποιώντας το αποθεματικό 1,5 δισεκατομμυρίου του ΟΑΕΔ το οποίο για πολλά χρόνια έμεινε αναξιοποίητο; Ή είναι διάλυση το επίδομα ενοικίου με το οποίο κάποιος θα έχει τη δυνατότητα να πληρώνει φθηνό ενοίκιο και στη συνέχεια να μπορεί να αγοράζει σπίτι;

Υποβαθμίζουμε μας λέτε την επαγγελματική κατάρτιση. Πώς γίνεται αυτό, αφού προβλέπονται αυστηροί κανόνες, ώστε η κατάρτιση να αποκτήσει πραγματικό περιεχόμενο; Θεωρείτε την κατάρτιση κάτι δευτερεύον και ασήμαντο; Μήπως προτείνετε να σταματήσουν οι συνεργασίες με την «GOOGLE», με την «AMAZON», με τη CISCO, ενώ υπάρχουν πάρα πολλοί νέοι οι οποίοι δείχνουν πολύ μεγάλο ενδιαφέρον γι’ αυτό;

Κυρίες και κύριοι συνάδελφοι, η συγκεκριμένη μεταρρύθμιση έχει κοινωνικό και αναπτυξιακό χαρακτήρα. Έχει στόχο την αύξηση της απασχόλησης και όχι την επιδότηση της ανεργίας. Δεν επιδιώκει μόνο τον περιορισμό του brain-drain, αλλά και την επιστροφή των νέων που έφυγαν στο εξωτερικό τα χρόνια της κρίσης, καθώς εντάσσεται σε ένα γενικότερο πλαίσιο και στρατηγική της Κυβέρνησης Νέας Δημοκρατίας και του Πρωθυπουργού Κυριάκου Μητσοτάκη για την ανάπτυξη και την εξωστρέφεια της ελληνικής οικονομίας. Έχουν γίνει ήδη σημαντικά βήματα που αποτυπώνονται στην πραγματική οικονομία για τη δημιουργία ενός φιλο- επενδυτικού κλίματος. Ένα από αυτά μάλιστα είναι η μείωση της φορολογικής επιβάρυνσης τόσο για τους εργαζόμενους, όσο και για τις επιχειρήσεις που συνεχίζεται να υλοποιείται παρά τις πρωτοφανείς διεθνείς εξελίξεις.

Επενδύουμε, λοιπόν, στην καινοτομία, στον ψηφιακό μετασχηματισμό του κράτους, στις νέες τεχνολογίες, στην πράσινη ανάπτυξη για την προσέλκυση επενδύσεων και τη δημιουργία νέων και καλά αμειβόμενων θέσεων εργασίας. Χαρακτηριστικό, μάλιστα, παράδειγμα είναι ότι το 2021 άνοιξαν είκοσι οκτώ χιλιάδες εξακόσιες εβδομήντα μια περισσότερες επιχειρήσεις από ότι το 2020 και μάλιστα σε μία περίοδο με πανδημία, σε μία περίοδο με αστάθεια για την παγκόσμια οικονομία.

Η στοχοπροσήλωση στην ανάπτυξη, η στοχοπροσήλωση στη δημιουργία νέων θέσεων εργασίας, η στοχοπροσήλωση την καινοτομία, στην ψηφιακή ανάπτυξη, στην ανάπτυξη της οικονομίας μας είναι ο μόνος σταθερός δρόμος που μπορεί να αναπτύξει πραγματικά και ουσιαστικά την ελληνική οικονομία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Σταμενίτης από τη Νέα Δημοκρατία.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μετά από τις νομοθετικές πρωτοβουλίες για την επικαιροποίηση και τις αλλαγές στην εργατική νομοθεσία και τον εκσυγχρονισμό του ΕΦΚΑ το Υπουργείο Εργασίας και Κοινωνικών Μεταρρυθμίσεων προχωρά σε μια ριζική μεταρρύθμιση της πολιτικής για την απασχόληση, τη δημιουργία νέων θέσεων εργασίας, την αναβάθμιση των δεξιοτήτων και του συστήματος κατάρτισης.

Οι βασικοί στόχοι που επιχειρεί να πετύχει η Κυβέρνηση με το παρόν σχέδιο νόμου είναι: Πρώτον, να παρέχει βοήθεια στους μακροχρόνια ανέργους, κυρίως, μέσα από τα ψηφιακά εργαλεία να βρουν δουλειά. Δεύτερον, να επιβραβεύσει όσους αναζητούν ή βρίσκουν εργασία. Τρίτον, να εξασφαλίσει ότι τα επιδόματα και οι παροχές πηγαίνουν σε αυτούς που τα έχουν πραγματικά ανάγκη αντιμετωπίζοντας δραστικά τα φαινόμενα κατάχρησης που συναντούμε σήμερα σε πολλά παραδείγματα εγγεγραμμένων στον ΟΑΕΔ. Και τέλος, να αντιμετωπίσει το ζήτημα που υπάρχει στη χώρα μας στον τομέα των δεξιοτήτων μέσα από την αναβάθμιση των επιδοτούμενων προγραμμάτων κατάρτισης.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Τι περιλαμβάνει, λοιπόν, το σχέδιο νόμου ώστε να δημιουργηθεί το πλαίσιο για την επίτευξη των παραπάνω στόχων; Αναλυτικά αναφέρω ορισμένες παρεμβάσεις. Περιλαμβάνει: Πρόβλεψη για επίδομα εργασίας στο 50% του επιδόματος ανεργίας στην περίπτωση που οι επιδοτούμενοι άνεργοι βρουν δουλειά. Είναι μια ρύθμιση τομή και κατά την άποψή μου ρύθμιση κίνητρο για την εισαγωγή των επιδοτούμενων ανέργων στην αγορά εργασίας πριν τη λήξη της περιόδου επιδότησης τους. Σκεφτείτε μόνο πόσα παραδείγματα συμπολιτών μας έχουμε που καθυστερούν την επανείσοδο στην αγορά εργασίας λόγω της επιδότησης ανεργίας. Επίσης, ρυθμίσεις για την επανεκκίνηση της στεγαστικής πολιτικής, οι οποίες να είναι προσαρμοσμένες στις σύγχρονες ανάγκες των νέων ανθρώπων. Ρυθμίσεις για την ουσιαστική αντιμετώπιση της κατάχρησης των παροχών του ΟΑΕΔ. Πρόβλεψη μπόνους 300 ευρώ για την κατάρτιση ψηφιακού ατομικού σχεδίου δράσης για τους μακροχρόνια ανέργους. Ρυθμίσεις για την ουσιαστική και ενεργή στήριξη των ανέργων προκειμένου να βρουν δουλειά μέσα από την αναβάθμιση των δεξιοτήτων και την αξιοποίηση των ψηφιακών εργαλείων. Παρεμβάσεις για την αναβάθμιση του συστήματος κατάρτισης ώστε να ανταποκρίνεται στις ανάγκες της οικονομίας και δημιουργία ατομικών λογαριασμών δεξιοτήτων. Και τέλος, ρυθμίσεις για τη σύνδεση των αμοιβών παροχών και καταρτιζομένων με το αποτέλεσμα της κατάρτισης.

Κυρίες και κύριοι συνάδελφοι, αυτή είναι σε γενικές γραμμές η πρόταση της Κυβέρνησης και του Υπουργείου Εργασίας και Κοινωνικών Υποθέσεων για την ανασυγκρότηση του τομέα εύρεσης εργασίας και τη στήριξη των ανέργων στη χώρα μας. Και είναι νομίζω ξεκάθαρο ποια είναι η άποψή μας για το ζήτημα, ποιο είναι το σχέδιο μας για τη διαχείρισή του αλλά και ποιο είναι το όραμά μας για τις νέες και τους νέους που αναζητούν εργασία, αλλά δεν έχουν σήμερα τα κατάλληλα εργαλεία ως προς την κατάρτιση, αλλά και προς τη διαδικασία εύρεσης.

Πραγματικά για μια ακόμα φορά δεν μας προκαλεί καμμία, μα εντελώς καμμία έκπληξη η στάση της Αντιπολίτευσης μπροστά σε μια μεταρρύθμιση. Ειδικά στον τομέα των εργασιακών και ασφαλιστικών ζητημάτων, κυρίες και κύριοι συνάδελφοι, έχετε δώσει ρέστα. Αντίθετοι σε τετραήμερη εργασία, την οποία, βέβαια, μετά την αποθεώσατε όταν την υιοθέτησε το Βέλγιο. Αντίθετοι στην καταπολέμηση της αδήλωτης εργασίας με την εφαρμογή της ψηφιακής κάρτας εργασίας. Αντίθετοι στον εκσυγχρονισμό του ΕΦΚΑ. Αντίθετοι στην εξυπηρέτηση των ασφαλισμένων και την επιβράβευση της αποδοτικότητάς τους. Και σήμερα πάλι αντίθετοι στην ανασυγκρότηση του ΟΑΕΔ και στην μετατροπή του από ένα παθητικό οργανισμό απλής καταγραφής ανεργίας σε έναν ενεργητικό οργανισμό πιστοποιημένης κατάρτισης, παροχής κινήτρων και ενίσχυσης απασχόλησης.

Και σας ρωτώ, αγαπητοί συνάδελφοι, υπάρχει καλύτερη προοπτική για έναν άνεργο από την προοπτική εύρεσης εργασίας; Γιατί αυτή είναι η προοπτική που του δίνουμε μέσα από τις ρυθμίσεις για καλύτερη και πιο οργανωμένη κατάρτιση.

Εμείς στη Νέα Δημοκρατία λέμε ότι δεν υπάρχει. Εσείς από όσο μας επιτρέπει η στάση σας να καταλάβουμε είστε αντίθετοι και σε αυτό. Αντίθετοι συνολικά στα συμφέροντα και στα δικαιώματα των εργαζομένων, ανέργων και συνταξιούχων. Άρα θα είστε και αντίθετοι σε ρυθμίσεις για την επιτάχυνση της διαδικασίας απονομής συντάξεων; Θα το δούμε.

Αγαπητές και αγαπητοί συνάδελφοι, στους τριάντα τρεις μήνες που η Νέα Δημοκρατία βρίσκεται στη διακυβέρνηση της χώρας αντιμετωπίσαμε μια σειρά από εξωγενείς κρίσεις που αναμφίβολα επηρέασαν σημαντικά και το τοπίο στα εργασιακά. Κυρίως η πανδημία και η αναγκαστική λήψη μέτρων για τον περιορισμό της νόσου δημιούργησαν δύσκολες συνθήκες. Οι δραστικές παρεμβάσεις, όμως, της Κυβέρνησης δεν επέτρεψαν τον εκτροχιασμό. Όχι μόνο δεν επέτρεψαν τον εκτροχιασμό αλλά βελτίωσαν και τη συνολική εικόνα.

Έτσι, λοιπόν, παρά τις επάλληλες κρίσεις η πολιτική που εφαρμόζει η Κυβέρνηση πετυχαίνει συνεχή και σημαντική αποκλιμάκωση της ανεργίας. Σύμφωνα με τα στοιχεία της EUROSTAT η ανεργία στη χώρα μας τον περασμένο Φεβρουάριο υποχώρησε στο 11,9% από 12,8% που ήταν τον Ιανουάριο και πλέον βρίσκεται σε επίπεδα που είχαμε να συναντήσουμε από τον Μάιο του 2010. Υπενθυμίζω ότι ο ΣΥΡΙΖΑ παρέδωσε την ανεργία στο 17,2%, πέντε μονάδες κάτω βρισκόμαστε σήμερα.

Άραγε αυτά τα αποτελέσματα τα πετυχαίνουμε με τις αντεργατικές και κοινωνικά ανάλγητες πολιτικές για τις οποίες μας κατηγορεί ο ΣΥΡΙΖΑ; Ούτε στον ΣΥΡΙΖΑ δεν το πιστεύουν πια αυτό το παραμύθι.

Έχουμε, λοιπόν, στα χέρια μας αποτελέσματα που δικαιώνουν τις στρατηγικές επιλογές της Κυβέρνησης και δικαιώνουν την προσπάθεια του Υπουργείου Εργασίας. Και αυτή είναι μια προσπάθεια, που όπως έχει τονίσει και ο ίδιος ο Πρωθυπουργός, Κυριάκος Μητσοτάκης και μας έχει αναλύσει τον τρόπο που θα γίνει ο Υπουργός Εργασίας, ο Κωστής ο Χατζηδάκης θα συνεχιστεί και θα ενισχυθεί.

Μέρος, λοιπόν, αυτής της μεγάλης προσπάθειας είναι και το παρόν σχέδιο νόμου που καλούμαστε σήμερα να ψηφίσουμε και για μια ακόμα φορά θα κριθεί ποιοι συντάχθηκαν με το όραμα για μια παραγωγική Ελλάδα που προσφέρει δουλειές, που προστατεύει την εργασία και ενισχύει τις δεξιότητες και ποιοι είναι αυτοί που συντάχθηκαν με την οπισθοδρόμηση, τη στασιμότητα και κυρίως με τις κοινωνικές ανισότητες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κ. Σταμενίτη.

Αμέσως μετά έχει ζητήσει να κάνει παρέμβαση στο συζητούμενο νομοσχέδιο του Υπουργείου Εργασίας και Κοινωνικών Υποθέσεων ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας, κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κυρίες και κύριοι Βουλευτές, κατ’ αρχάς μου κάνει εντύπωση η περιορισμένη συμμετοχή συναδέλφων της Αντιπολίτευσης σε ένα νομοσχέδιο, το οποίο θεωρώ ότι έχει ξεχωριστή σημασία. Μάλιστα, δεν βλέπω κανέναν συνάδελφο από το ΚΙΝΑΛ. Ίσως θα πίστευε κανείς ότι το ΚΙΝΑΛ έχει προσυνεδριακές διαδικασίες και ετοιμάζονται για το επόμενο Σαββατοκύριακο.

Σε κάθε περίπτωση χαίρομαι, γιατί μου δίνεται η δυνατότητα να βρεθώ σήμερα και να μοιραστώ μαζί σας λίγες σκέψεις, εδώ, από το Βήμα της Βουλής για ένα νομοσχέδιο το οποίο θεωρώ ότι είναι εξαιρετικά σημαντικό, όχι μόνο για τις επιπτώσεις που θα έχει στην αγορά εργασίας αλλά και γιατί πιστεύω ότι αποτυπώνει με ξεκάθαρο τρόπο την αντίληψη της Νέας Δημοκρατίας για μία προοδευτική, ενεργητική πολιτική στα ζητήματα της εργασίας.

«Καμμία χώρα στον κόσμο, όσο πλούσια κι αν είναι, δεν μπορεί να αντέξει την σπατάλη του ανθρώπινου δυναμικού της», είχε πει κάποτε ο Αμερικανός Πρόεδρος Φραγκλίνος Ρούζβελτ, γιατί η ανεργία είναι πάντα η μεγαλύτερη απειλή για κάθε κοινωνία. Και αυτή ακριβώς την απειλή, που στη Νέα Δημοκρατία τη θεωρούμε τη μεγαλύτερη μορφή κοινωνικής αδικίας, αντιπαλεύουμε εδώ και τριάντα τρεις μήνες, από τότε που ο ελληνικός λαός μας εμπιστεύθηκε την ευθύνη της διακυβέρνησης του τόπου τον Ιούλιο του 2019.

Και παρά τις μεγάλες δυσκολίες, παρά τις αντιξοότητες, τα στοιχεία δείχνουν ότι αυτή η προσπάθειά μας πιάνει τόπο. Από το καλοκαίρι του 2019 μέχρι και τον Φεβρουάριο του 2022 -τον τελευταίο μήνα που έχουμε διαθέσιμα στοιχεία- η ανεργία έπεσε από το 17,2% στο 12,8%.

(Χειροκροτήματα από την πτέρυγα της Νέας Δημοκρατίας)

Είναι η μεγαλύτερη, είναι η ταχύτερη αποκλιμάκωση σε όλη την Ευρώπη, κάτι που σημαίνει ότι σε αυτό το διάστημα δημιουργήθηκαν παραπάνω από διακόσιες χιλιάδες νέες θέσεις εργασίας και για πρώτη φορά εδώ και πολλά πολλά χρόνια ξεπεράσαμε το ορόσημο των τεσσάρων εκατομμυρίων απασχολούμενων. Είναι μια επίδοση με πρόσθετη σημασία, αν σκεφτεί κανείς το εξαιρετικά δυσμενές περιβάλλον μέσα στο οποίο επιτεύχθηκε, μεταναστευτικό, εθνικές προκλήσεις στον Έβρο, στο Αιγαίο, μετά τα δύο χρόνια της πανδημίας, ύστερα η διεθνής ενεργειακή κρίση με τις εισαγόμενες ανατιμήσεις, ο πόλεμος στην Ουκρανία, ένα εξαιρετικά δυσχερές διεθνές περιβάλλον.

Και θυμάμαι ακόμα σαν χθες τις πολύ απαισιόδοξες προβλέψεις της Αντιπολίτευσης ότι η πανδημία θα οδηγούσε σε μία έκρηξη απολύσεων και σε μια ταχύτατη αύξηση της ανεργίας, σε μια αντιστροφή δηλαδή αυτής της τάσης, που η αλήθεια είναι ότι είχε ήδη ξεκινήσει τα τελευταία χρόνια της διακυβέρνησης του ΣΥΡΙΖΑ.

Οι προβλέψεις αυτές διαψεύστηκαν και διαψεύστηκαν προς όφελος των εργαζομένων, διότι η Κυβέρνηση της Νέας Δημοκρατίας έσπευσε να στηρίξει πρώτα και πάνω από όλα τον κόσμο της εργασίας, να προστατέψει τις θέσεις απασχόλησης, να στηρίξει τις επιχειρήσεις και έτσι, ουσιαστικά, να μη διακόψει αυτή την πορεία αποκλιμάκωσης της ανεργίας, η οποία συνεχίζεται μάλιστα τους τελευταίους μήνες με ακόμα μεγαλύτερη ένταση.

Βέβαια, τα αποτελέσματα αυτά, κύριε Υπουργέ, κυρίες και κύριοι συνάδελφοι, δεν μπορούν να μας ικανοποιούν, διότι εξακολουθούμε να έχουμε τη δεύτερη υψηλότερη ανεργία στην Ευρώπη. Η Ισπανία μας έχει αυτή τη στιγμή ξεπεράσει. Και βέβαια μαζί με την ανεργία έχουμε ακόμα ένα διαχρονικό πρόβλημα χαμηλών αμοιβών και αυτά τα προβλήματα γίνονται προφανώς πιο έντονα σε μία εποχή που και η χώρα μας δοκιμάζεται από την παγκόσμια ακρίβεια.

Κάναμε μια μεγάλη προσπάθεια να στηρίξουμε τα εισοδήματα των νοικοκυριών και των επιχειρήσεων στη διάρκεια της πανδημίας. Και το κάναμε μειώνοντας φόρους, μειώνοντας εισφορές και παρέχοντας απευθείας οικονομικές ενισχύσεις. Όμως είναι δεδομένο ότι όλα όσα κέρδισαν επιχειρήσεις και νοικοκυριά, σήμερα ροκανίζονται από την ανεργία.

Η άποψή μας για το ζήτημα αυτό είναι ότι δεν μπορεί σε καμμία περίπτωση το πρόβλημα της ακρίβειας, ειδικά της ακρίβειας που είναι προϊόν της αύξησης των τιμών ενέργειας, να αντιμετωπιστεί μόνο στο πλαίσιο των εθνικών προϋπολογισμών. Χρειάζεται μια οργανωμένη πανευρωπαϊκή αντίδραση και γι’ αυτή θα εξακολουθούμε να αγωνιζόμαστε και στις επόμενες Συνόδους Κορυφής. Θα γίνει έκτακτη Σύνοδος Κορυφής στα τέλη Μαΐου όπου θα συζητηθούν αναλυτικά τα θέματα αυτά.

Γνωρίζω καλά, λοιπόν, πως ο προϋπολογισμός του ελληνικού νοικοκυριού έχει επιβαρυνθεί το τελευταίο εξάμηνο, για εξωγενείς λόγους, αλλά και εκείνοι νομίζω -και τα νοικοκυριά και οι πολίτες- αναγνωρίζουν ότι παρά τις μεγάλες δυσκολίες, η Κυβέρνηση προσπαθεί στο μέτρο των δυνατοτήτων να θωρακίσει την ελληνική οικονομία απέναντι στον εισαγόμενο πληθωρισμό, με επιδοτήσεις στο ρεύμα, με εκπτώσεις στα καύσιμα, με έκτακτα μέτρα, όπως το επίδομα των 200 ευρώ, το οποίο θα εκταμιευθεί την επόμενη εβδομάδα για τους πιο αδύναμους συμπολίτες μας, ενώ μέχρι το τέλος του μήνα, όπως έχουμε δεσμευθεί και λαμβάνοντας υπ’ όψιν τις εισηγήσεις των ειδικών, η Κυβέρνηση θα ανακοινώσει και θα υλοποιήσει μια νέα σημαντική αύξηση του κατώτατου μισθού, που θα τεθεί σε εφαρμογή την 1η Μαΐου του 2022.

(Χειροκροτήματα από την πτέρυγα της Νέας Δημοκρατίας)

Αυτή, λοιπόν, είναι η κατάσταση που επικρατεί σήμερα στη χώρα και το νομοσχέδιο, το οποίο θα ψηφίσουμε σε λίγες ώρες από τώρα, έρχεται να ξαναβάλει στον πυρήνα της πολιτικής μας τη διασύνδεση μεταξύ των αναγκών των επιχειρήσεων και της προσφοράς εργασίας από την ελληνική αγορά. Για να μπορέσουμε, πραγματικά, να γεφυρώσουμε αυτό το χάσμα, το οποίο σήμερα υπάρχει, μεταξύ του τι ζητούν οι επιχειρήσεις και του τι δεξιότητες διαθέτουν οι άνεργοι, πρέπει να κάνουμε πολλά σημαντικά βήματα.

Πρέπει να συνδέσουμε τη ζήτηση της αγοράς με την προσφορά εξειδικευμένων υπηρεσιών. Πρέπει να μπορούμε να παρέχουμε σύγχρονες δεξιότητες ειδικά στους μακροχρόνια ανέργους, να προστατεύσουμε όσους παραμένουν εκτός απασχόλησης -και το νομοσχέδιο αυτό κάνει τολμηρά βήματα, κύριε Υπουργέ, σε αυτή την κατεύθυνση- αλλά και να διακρίνουμε τους αληθινούς άνεργους, αυτούς οι οποίοι έχουν ανάγκη ουσιαστικής κρατικής αρωγής και να το κάνουμε αυτό, ώστε οι δημόσιοι πόροι να μη σπαταλώνται οριζόντια σε επιδόματα αλλά να κατευθύνονται προς στοχευμένες, συγκεκριμένες πολιτικές εργασίας.

Το νομοσχέδιο, το οποίο συζητούμε σήμερα, έρχεται να αντιμετωπίσει μια σειρά από χρόνια προβλήματα της ελληνικής αγοράς εργασίας, προβλήματα τα οποία έρχονται και μας ταλαιπωρούν εδώ και πολλές δεκαετίες.

Το πρώτο πρόβλημα είναι η μακροχρόνια αποχή από την απασχόληση. Θυμίζω ότι στα τέλη του 2021 περισσότεροι από τους μισούς εγγεγραμμένους στον ΟΑΕΔ δεν είχαν βρει δουλειά για διάστημα μεγαλύτερο του ενός έτους. Μιλάμε για σχεδόν εξακόσιες χιλιάδες συμπολίτες μας, με έναν στους τρεις να είναι δηλωμένοι άνεργοι για παραπάνω από πέντε χρόνια, ενώ πενήντα χιλιάδες είναι κατά δήλωσή τους -κατά δήλωση σύμφωνα με τα αρχεία και σύμφωνα με τα στοιχεία του ΟΑΕΔ- σε αυτή την κατάσταση για πλέον της μιας δεκαετίας.

Κι όμως την ίδια στιγμή που έχουμε ένα δομικό πρόβλημα μακροχρόνιας ανεργίας, αυτή η ανεργία συνυπάρχει με κενές θέσεις εργασίας. Και δεν αναφέρομαι μόνο σε εξειδικευμένες δουλειές, όπως αυτές που δημιουργούνται στους κλάδους της τεχνολογίας, αλλά αρκετές δουλειές οι οποίες θα μπορούσαν να καλυφθούν εάν οι υποψήφιοι διέθεταν βασικές δεξιότητες.

Και σήμερα με την ανεργία να είναι ακόμα στο 12,8%, επτά στους δέκα εργοδότες μάς δηλώνουν ότι δυσκολεύονται να κάνουν προσλήψεις, επειδή δεν βρίσκουν εργαζόμενους με ειδικά προσόντα. Σε κλάδους ανταγωνιστικούς, όπως ο τουρισμός, οι εργοδότες μάς λένε ότι έχουν πρόβλημα σήμερα κάλυψης των αναγκών σε εργατικό δυναμικό, την ίδια στιγμή που η χώρα έχει ανεργία 12,8%.

Σε αυτή, λοιπόν, την αντίφαση πρέπει να απαντήσουμε και νομίζω ότι αυτή η πρόκληση -θα συμφωνήσετε μαζί μου- είναι μια πρόκληση εθνική και θα πρέπει να απαντήσουμε τώρα, όχι επιδοτώντας τη διατήρηση της ανεργίας, αλλά επιδοτώντας την επιμόρφωση των ανέργων, έτσι ώστε να έχουν πραγματική προοπτική επιστροφής στην αγορά εργασίας.

Διότι, δυστυχώς, η Ελλάδα βρίσκεται σε μία από τις τελευταίες ευρωπαϊκές θέσεις στην ανάπτυξη των δεξιοτήτων. Δημιουργεί, δηλαδή, η οικονομία μας νέες θέσεις εργασίας, όχι όμως κατάλληλα καταρτισμένους συμπολίτες μας, ώστε να μπορούν αυτές να τις καταλάβουν.

Το νομοσχέδιο προβλέπει ότι σε συνεργασία με ειδικούς συμβούλους κάθε μακροχρόνια άνεργος θα καταρτίσει το δικό του ψηφιακό ατομικό σχέδιο δράσης, διότι κάθε άνεργος είναι και μία ξεχωριστή περίπτωση. Σε αυτές θα περιλαμβάνονται οι γνώσεις του αλλά και οι ανάγκες κατάρτισης, ώστε να μπορεί να ενταχθεί στο ανάλογο επιμορφωτικό πρόγραμμα. Και σε αυτό το μεσοδιάστημα θα πριμοδοτείται με 300 ευρώ και η ενίσχυση αυτή θα συνεχίζεται και αφού βρει δουλειά. Θεωρώ πολύ καινοτόμο και πολύ τολμηρό το γεγονός ότι το Υπουργείο εισηγείται, και εγκρίναμε στο Υπουργικό Συμβούλιο και θα ψηφιστεί από τη Βουλή, πρόβλεψη που ορίζει ότι ο εργαζόμενος θα λαμβάνει το 50% του επιδόματος ανεργίας για όσους μήνες θα το δικαιούται ως άνεργος, εφόσον βρει δουλειά. Το ποσό αυτό ουσιαστικά θα προστίθεται στον μισθό του. Πρόκειται, κατά την άποψή μου, για ένα πολύ σημαντικό κίνητρο, το οποίο ωθεί τον εργαζόμενο τελικά προς την κατεύθυνση της επανεκπαίδευσης, ενώ ταυτόχρονα ενεργοποιεί τον άνεργο να ενδιαφερθεί ο ίδιος για το μέλλον του ξεφεύγοντας από αυτή την αδράνεια, την παραλυτική κατάσταση μιας τακτικής επιδότησης και στήριξης από το κράτος.

Το δεύτερο πρόβλημα που αντιμετωπίζει αυτό το νομοσχέδιο είναι η ίδια η ποιότητα της κατάρτισης. Και γι’ αυτό και είναι πολύ σημαντικό τα προγράμματα να αναμορφώνονται με βάση τα πραγματικά ζητούμενα της αγοράς εργασίας.

Η αλήθεια, κυρίες και κύριοι συνάδελφοι, είναι -και αυτό, δυστυχώς, είναι ένα διαχρονικό πρόβλημα το οποίο ταλαιπώρησε όλους όσοι κυβέρνησαν αυτόν τον τόπο, κανείς δεν εξαιρείται- ότι τα προγράμματα κατάρτισης του παρελθόντος δεν είχαν τα αναμενόμενα αποτελέσματα. Και ίσως είμαι πολύ επιεικής στις εκφράσεις τις οποίες χρησιμοποιώ. Εκατοντάδες εκατομμύρια, ενδεχομένως δισεκατομμύρια, να κατευθύνθηκαν προς μια κατάρτιση η οποία σίγουρα δεν βοήθησε τους εργαζόμενους, ενδεχομένως να ωφέλησε κάποιους επαγγελματίες στον χώρο της κατάρτισης αλλά πάντως δεν πέτυχε τον βασικό της σκοπό και στόχο που ήταν η προσθήκη δεξιοτήτων στους καταρτισμένους, έτσι ώστε να καταστούν πιο ανταγωνιστικοί στην αγορά εργασίας.

Κατά συνέπεια, πρέπει να προχωρήσουμε σε ένα διαφορετικό πλαίσιο, όπου οι πάροχοι εκπαίδευσης και κατάρτισης θα ελέγχονται από ανεξάρτητους φορείς πιστοποίησης και η χρηματοδότησή τους πρέπει να συνδέεται με την αποτελεσματικότητά τους, κάτι που σημαίνει ότι τελικά θα πρέπει να αμείβονται και βάσει στατιστικών στοιχείων που συνδέονται με την επαγγελματική αποκατάσταση των αποφοίτων τους. Μάλιστα, έχω ζητήσει από τον Υπουργό ένα αντίστοιχο τέτοιο πρόγραμμα εσωτερικής αξιολόγησης να αφορά και τον ίδιο τον ΟΑΕΔ, διότι μπορεί να υπάρχουν σύμβουλοι οι οποίοι βρίσκουν δουλειά σε έναν μήνα σε πενήντα συμπολίτες μας και άλλοι που να βρίσκουν δουλειά σε πέντε. Αυτό είναι ένα μετρήσιμο αποτέλεσμα. Και αυτοί οι οποίοι έχουν τη δυνατότητα να έχουν σημαντική προστιθέμενη αξία, εργαζόμενοι του ΟΑΕΔ, στο πλαίσιο μιας γενικότερης λογικής για το πώς εντάσσουμε πριμ παραγωγικότητας στο δημόσιο, θα πρέπει να μπορούν να ανταμείβονται περισσότερο, γιατί πολύ απλά κάνουν καλύτερα τη δουλειά τους.

Το βέβαιο είναι ότι αυτή η πολιτική αρχίζει και έχει αποτελέσματα, γιατί πάνω από τους μισούς ανέργους που συμμετείχαν στα νέα προγράμματα κατάρτισης βρήκαν δουλειά μέσα στους επόμενους δώδεκα μήνες. Και το σημαντικό δεν είναι να βρουν μόνο μία δουλειά αλλά το να παραμείνουν και στην εργασία τους σε βάθος χρόνου. Και πολλοί από αυτούς, το 90%, παρέμειναν στην εργασία τους για ένα διάστημα το οποίο ξεπέρασε τον χρόνο της επιμόρφωσης. Μάλιστα, για πρώτη φορά αναλαμβάνουν και ρόλο στην επαγγελματική κατάρτιση και τα πανεπιστήμιά μας αυξάνοντας έτσι τις δυνατότητές τους, ανοίγοντας νέους ορίζοντες και δημιουργώντας, πιστεύω, έναν θεμιτό ανταγωνισμό σε αυτή την αγορά.

Θεωρώ πολύ σημαντική καινοτομία τη δημιουργία αυτού του ατομικού λογαριασμού δεξιοτήτων που, ουσιαστικά, είναι ένα ψηφιακό εργαλείο στο οποίο θα καταγράφονται όλες οι γνώσεις κάθε ανέργου, όλες οι σχετικές πιστοποιήσεις, ώστε ο εργοδότης να γνωρίζει με σαφήνεια πού θα μπορεί να απασχοληθεί ο υποψήφιος, ώστε να τον προσλάβει στην κατάλληλη θέση. Και πάλι εδώ δεν ανακαλύπτουμε τον τροχό. Καταλαβαίνω ότι αντίστοιχα σχήματα υπάρχουν σε πιο ώριμες αγορές εργασίας, όπως είναι αυτή της Γαλλίας.

Η τρίτη παθογένεια που αντιμετωπίζει το νομοσχέδιο έχει να κάνει με την ίδια τη λειτουργία του ΟΑΕΔ. Έχει γίνει μια πολύ σημαντική δουλειά στον οργανισμό και θέλω να ευχαριστήσω τον διοικητή, ο οποίος με πολύ ενθουσιασμό έχει αναλάβει το έργο του εκσυγχρονισμού αυτού του οργανισμού φέρνοντάς μας παραστάσεις και από το εξωτερικό. Όμως, η αλήθεια είναι ότι κληρονομήσαμε έναν οργανισμό γραφειοκρατικό, ελάχιστα οργανωμένο, συνειδητά ίσως ανοργάνωτο, έτσι ώστε να μην επιτρέπεται έλεγχος σχετικά με την κατασπατάληση κονδυλίων και παροχών. Και, βέβαια, η αναντιστοιχία αυτή δεν δηλώνει τίποτε άλλο παρά την εκτεταμένη «μαύρη» εργασία, τη φοροδιαφυγή, την εισφοροδιαφυγή. Επίσης προνόμια, όπως τις δωρεάν μετακινήσεις, τη συμμετοχή σε δωρεάν προγράμματα κοινωνικού τουρισμού, τη μοριοδότηση για το δημόσιο και αρκετά ακόμα τα απολαμβάνουν αυτή τη στιγμή -πρέπει να είμαστε ειλικρινείς- πολλοί συμπολίτες μας που απλά δεν τα δικαιούνται. Και όλα αυτά, βέβαια, εις βάρος των πραγματικά ανέργων.

Πενήντα πέντε χιλιάδες φυσικά πρόσωπα με ετήσιο εισόδημα άνω των 20.000 ευρώ είναι εγγεγραμμένα στον ΟΑΕΔ για ένα έως και πέντε χρόνια. Υπάρχουν και κάποιες μεμονωμένες εξωφρενικές περιπτώσεις δήθεν δικαιούχων που αν και είχαν έσοδα 100.000, 200.000, 250.000 και διαμένουν σε ακριβές περιοχές, παρά ταύτα διατηρούσαν την ιδιότητα του ανέργου επί δέκα και είκοσι χρόνια. Τώρα, λοιπόν, η εκκαθάριση του μητρώου θα εκκαθαρίσει και το τοπίο. Και ναι, θα διαγραφούν από τους σχετικούς καταλόγους όσοι παραμένουν εγγεγραμμένοι για χρόνια, χωρίς να το αιτιολογεί η εισοδηματική τους εικόνα. Και θα διαγραφούν, επίσης, και όσοι αρνούνται επί τρεις φορές να απασχοληθούν σε κατάλληλες θέσεις που έχουν βρεθεί ειδικά γι’ αυτούς, κάτι που ισχύει σε όλους τους ευρωπαϊκούς οργανισμούς απασχόλησης.

(Χειροκροτήματα από την πτέρυγα της Νέας Δημοκρατίας)

Θέση στο μητρώο δεν θα έχουν και εκείνοι που δεν δέχονται να πάρουν μέρος σε κάποια προτεινόμενη δράση κατάρτισης. Θέλω να είμαι σαφής. Όπως και όλοι οι Έλληνες πολίτες, έτσι και οι άνεργοι έχουν δικαιώματα και απολαμβάνουν της πρόνοιας της πολιτείας. Όμως, έχουν και υποχρεώσεις. Οι υποχρεώσεις αυτές δεν είναι τόσο προς την πολιτεία. Είναι πρωτίστως προς τον εαυτό τους, γιατί οφείλουν και αυτοί να κινητοποιηθούν και να ενταχθούν στην αγορά εργασίας και μαζί στον κόσμο της ενεργού κοινωνικής ζωής. Πρακτικά στο νέο ψηφιακό μητρώο θα καταγράφονται όσοι ζητούν εργασία μαζί με τα ατομικά σχέδια δράσης, ώστε αυτά να διασταυρώνονται με συναφείς προτάσεις απασχόλησης. Ταυτόχρονα, αυτό θα αποτελεί προϋπόθεση για την πρόσβαση στις παροχές που δικαιούται ο άνεργος, γι’ αυτό και κάθε χρόνο θα συνεκτιμάται η εισοδηματική τους κατάσταση με παραμέτρους όμοιες με αυτές του επιδόματος θέρμανσης.

Σπεύδω να τονίσω ότι το ίδιο το επίδομα ανεργίας εξαιρείται από αυτή τη ρύθμιση και θα εξακολουθεί να χορηγείται χωρίς εισοδηματικά κριτήρια. Επίσης, δεν επηρεάζονται το κοινωνικό οικιακό τιμολόγιο ρεύματος, η έκπτωση, η απαλλαγή από τον ΕΝΦΙΑ και το επίδομα θέρμανσης.

Κυρίες και κύριοι Βουλευτές, ο Οργανισμός Απασχόλησης Εργατικού Δυναμικού όπως τον γνωρίζουμε εδώ και πολλές δεκαετίες μετονομάζεται σε Δημόσια Υπηρεσία Απασχόλησης. Δεν αλλάζει απλά όνομα, αλλάζει ουσιαστικά προσανατολισμό, με στόχο πλέον να προσφέρει εφόδια, αντί για εμπόδια, προς την εργασία.

Η νέα δομή θα είναι μια δομή πολύ πιο ευέλικτη, με λιγότερα μέλη στο διοικητικό της συμβούλιο, αλλά και με περισσότερα εξειδικευμένα στελέχη στις υπηρεσίες του, ενώ από τις αρχές του επόμενου έτους, το 2023, τα αποθεματικά του Λογαριασμού Απασχόλησης και Επαγγελματικής Κατάρτισης μεταφέρονται στους κοινωνικούς εταίρους. Θα συμμετέχουν στη διοίκηση του οργανισμού, αλλά θα μπορούν να διαχειρίζονται και κονδύλια για την επιμόρφωση των εργαζόμενων.

Ωστόσο, θεωρώ πολύ σημαντική μία ακόμα σημαντική τομή του νομοσχεδίου, μία ακόμα ρύθμιση που αφορά επιτέλους την αξιοποίηση της σημαντικής ακίνητης περιουσίας του οργανισμού, αξίας περίπου 1,5 δισεκατομμυρίου ευρώ.

(Χειροκροτήματα από την πτέρυγα της Νέας Δημοκρατίας)

Αυτή τη στιγμή παραμένει στην κυριολεξία ακίνητη, στερώντας από τον ΟΑΕΔ πολύτιμα έσοδα. Θα μπορεί ο ίδιος ο ΟΑΕΔ να διαθέτει ή να αποκτά κτήρια, να συμπράττει με δημόσιους και ιδιωτικούς φορείς για την ανέγερση νέων κτηρίων. Μπορεί ο ΟΑΕΔ και θα αποτελέσει σημαντικό πυλώνα της νέας μας πολιτικής για τη φτηνή στέγη την οποία πρέπει να αποκτήσουν οι Έλληνες εργαζόμενοι.

Γιατί στέκομαι ιδιαίτερα σε αυτό το ζήτημα; Διότι, δυστυχώς, στην πατρίδα μας, παρά τα υψηλά ποσοστά ιδιοκτησίας και ιδιοκατοίκησης, το 37% του πληθυσμού ξοδεύει παραπάνω από το 40% του εισοδήματός του για έξοδα στέγης. Στην Ευρώπη ο αριθμός αυτός είναι σημαντικά μικρότερος. Ένας στους τρεις Έλληνες έχει ληξιπρόθεσμες οφειλές που αφορούν την κατοικία.

Το πρόβλημα, λοιπόν, της φθηνότερης στέγης, ένα πρόβλημα το οποίο έχει αναδειχθεί και από άλλες πολιτικές δυνάμεις σε αυτή την Αίθουσα, είναι ουσιαστικό πια. Πρέπει να αντιμετωπιστεί και η άλλη όψη μιας αγοράς ακινήτων η οποία ευημερεί, με τιμές οι οποίες ανεβαίνουν, με ενοίκια που ανεβαίνουν, προφανώς κάτι το οποίο ευνοεί τους ιδιοκτήτες, αυξάνει ακόμη περισσότερο την πίεση να μπορέσουμε να δρομολογήσουμε πολιτικές έξυπνες, προσφοράς πιο φτηνής στέγης, κυρίως στα νέα μας ζευγάρια τα οποία δυσκολεύονται αυτή τη στιγμή σημαντικά στην περίπτωση που δεν έχουν πρόσβαση στο δικό τους σπίτι. Περισσότερα γι’ αυτά, όμως, θα πούμε σε μια άλλη ευκαιρία.

Όπως διαπιστώνετε, το υπό συζήτηση νομοσχέδιο δεν συγκροτείται από επιμέρους εκσυγχρονιστικές παρεμβάσεις ούτε είναι και είναι ανεξάρτητο από τις υπόλοιπες παρεμβάσεις που έχουμε κάνει στην αγορά εργασίας. Ουσιαστικά, συμπληρώνει ένα ενιαίο σχέδιο αναβάθμισής της, μετατρέποντας τον ΟΑΕΔ -τον πρώην ΟΑΕΔ, όπως πρέπει να τον αποκαλούμε πια- από παγίδα όπου λιμνάζουν τα όνειρα εκατοντάδων χιλιάδων ανέργων σε ένα σύγχρονο εργαλείο κοινωνικής κινητικότητας και ανταμοιβής.

Γιατί, θα το ξαναπώ, αν οι χαμηλοί μισθοί συνεπάγονται αδικία, ο αποκλεισμός από την εργασία είναι διπλή αδικία. Γιατί ουσιαστικά είναι ένας αποκλεισμός από την ίδια την κοινωνία, από το δικαίωμα να δημιουργεί κανείς οικογένεια, να εκπληρώνει τα όνειρά του ενώ συχνά οδηγεί, είτε στη μετανάστευση είτε ακόμα χειρότερα στην περιθωριοποίηση.

Η ανεργία, λοιπόν, αναδεικνύεται ως ο πρώτος εχθρός της συλλογικής συνοχής, της κοινωνικής αλληλεγγύης. Γι’ αυτό, ακριβώς, θεωρούμε την απασχόληση ως τον τρίτο πυλώνα της ανάπτυξης, μαζί με τις νέες επενδύσεις και την ενίσχυση του εισοδήματος που προκύπτει από τη μείωση των φόρων και των εισφορών. Χαίρομαι, καθώς οι επενδύσεις γίνονται πολύ περισσότερες, τα φορολογικά βάρη μειώνονται, το επιχειρηματικό περιβάλλον γίνεται πιο φιλικό.

Όλα αυτά αντανακλώνται ήδη στην απασχόληση, με πρώτον δείκτη το brain drain, το οποίο έχει ήδη ανακοπεί αισθητά, ενώ σε αρκετούς εξειδικευμένους κλάδους, ειδικά στον χώρο της τεχνολογίας και της έρευνας, έχει πια αναστραφεί σε κύμα brain gain. Γιατί, πράγματι, αυτή η απώλεια πεντακοσίων χιλιάδων νέων από την εγχώρια αγορά εργασίας στη διάρκεια της δεκαετούς κρίσης ήταν μια μεγάλη πληγή για την οικονομία μας και την ίδια μας την κοινωνία. Αυτό το πολύτιμο δυναμικό, όμως, τώρα έχει τη δυνατότητα να επιστρέψει και να πρωταγωνιστήσει στην αναπτυξιακή τροχιά των επόμενων χρόνων και γι’ αυτό και έχουμε εξειδικευμένα φορολογικά κίνητρα για όσους επιστρέφουν στην πατρίδα μας μετά από μακρόχρονη παρουσία στο εξωτερικό. Είναι εργαζόμενοι με εμπειρίες, με διεθνείς παραστάσεις. Μπορούν να συνδράμουν στο να ανεβάσουμε κατακόρυφα την παραγωγικότητα της οικονομίας μας.

Δεν είναι τυχαίο ότι σήμερα παγκόσμιοι κολοσσοί, από την «MICROSOFT», την «AMAZON», τη CISCO, τη «PFIZER», τη «BOEHRINGER», τη «DIGITAL REALTY», επενδύουν στην Ελλάδα και ένας από τους λόγους που το κάνουν δεν είναι μόνο η γεωγραφική, η γεωπολιτική μας θέση, είναι η ποιότητα των Ελλήνων εργαζομένων και το γεγονός ότι οι εταιρείες αυτές έχουν πρόσβαση σε Έλληνες εργαζόμενους του εξωτερικού που αυτή τη στιγμή δείχνουν για πρώτη φορά διάθεση να επιστρέψουν στην πατρίδα τους.

Σ’ αυτόν τον παγκόσμιο πόλεμο για ταλέντο, ο οποίος, τελικά, θα καθορίσει την ίδια την τύχη όλων των χωρών, η Ελλάδα πρέπει να είναι πρωταγωνίστρια και γι’ αυτό πρέπει να προχωράμε διαρκώς σε προγράμματα κατάρτισης και ενδυνάμωσης των δεξιοτήτων των εργαζόμενων, αξιοποιώντας όλα τα εργαλεία της επαγγελματικής κατάρτισης και μη σταματώντας, ασχέτως της ηλικίας του εργαζόμενου τον οποίον πρέπει να καταρτίσουμε.

Και, βέβαια, είναι ενδεικτικό ότι μέσα σε τριάντα τρεις μήνες τριπλασιάστηκαν οι ρυθμοί στα προγράμματα του ΟΑΕΔ που το 2022 θα οδηγήσουν σε παραπάνω από ογδόντα πέντε χιλιάδες νέες προσλήψεις. Στο μεταξύ, συνεχίζεται και η επιδότηση των εισφορών για εκατόν πενήντα χιλιάδες νέες θέσεις εργασίας, καθιερώθηκε το νέο ένσημο το οποίο χρηματοδοτεί το επαγγελματικό ξεκίνημα νέων χωρίς προϋπηρεσία, ενώ με το καλό τον Ιούνιο θα τεθεί σε εφαρμογή η κάρτα εργασίας, η οποία θα προστατεύει τους εργαζόμενους από αυθαιρεσίες εργοδοτών, δίνοντάς τους πρόσβαση σε ένα διαφανές εργαλείο αποτύπωσης του χρόνου εργασίας και των υπερωριών.

Υπενθυμίζω ότι από το Ταμείο Ανάκαμψης θα διοχετευθούν παραπάνω από 1 δισεκατομμύριο ευρώ για δράσεις κατάρτισης που θα ωφελήσουν πάνω από πεντακόσιες χιλιάδες συμπολίτες μας, κυρίως σε ψηφιακές αλλά και σε πράσινες δεξιότητες. Θα αποκτήσουν έτσι προσόντα για να είναι ανταγωνιστικοί στην αγορά εργασίας του μέλλοντος. Γιατί το χρέος της πολιτείας είναι να προσφέρει χειροπιαστό στήριγμα και φροντίδα δίπλα στο ρεαλιστικό όραμα για την ελπίδα.

Κυρίες και κύριοι συνάδελφοι, έχω συναντήσει πολλούς άνεργους και ιδιαίτερα νέους, πολλούς οι οποίοι ζουν ακόμα με τη βοήθεια των γονιών τους, άλλους που παρατείνουν αναγκαστικά τις σπουδές τους, αναβάλλοντας με αυτόν τον τρόπο τη δύσκολη επιλογή να εισέλθουν στην αγορά εργασίας, κάποιους που μάχονται στις διαδικασίες του παλιού ΟΑΕΔ και μερικούς οι οποίοι ισορροπούν ανάμεσα στην ντροπή και την παραίτηση.

Γνώρισα, όμως, και την άλλη εικόνα η οποία γρήγορα πρέπει να γίνει ο κανόνας. Γνώρισα την Κωνσταντίνα που προσελήφθη ήδη από μεγάλη εταιρεία μέσω προγραμμάτων του ΟΑΕΔ, τον Μιχάλη που άνοιξε τη δική του επιχείρηση με ενίσχυση του ΕΣΠΑ, τον Λουκά ο οποίος βρήκε δουλειά λίγο πριν τη σύνταξη, αφού καταρτίστηκε από τον ΟΑΕΔ σε προγράμματα τα οποία έχουν ιδιαίτερα μεγάλη απήχηση. Είναι αυτά που αφορούν τους πιο ηλικιωμένους συμπολίτες μας, ίσως στην πιο δύσκολη κατηγορία ανέργων, συμπολίτες μας που χάνουν τη δουλειά τους μετά τα πενήντα κι εκεί έρχονται τα προγράμματα του ΟΑΕΔ να τους προσφέρουν μια σημαντική ανακούφιση.

Την εικοσιδυάχρονη Μαρίνα που θα αξιοποιήσει το πρώτο ένσημο. Έχω συναντήσει πολλούς νέους αποφοίτους Πολυτεχνείου, που ιδρύουν τις δικές τους start up σε χώρους όπως η τεχνητή νοημοσύνη.

Είναι πολλές αυτές οι ιστορίες, που αποδεικνύουν ότι υπάρχουν πολιτικές οι οποίες μετατρέπουν αυτούς οι οποίοι αναζητούν εργασία στους μαχητικούς πρωταγωνιστές της Ελλάδας που αλλάζει, όταν κάποιοι τους ήθελαν κομπάρσους στις ίδιες τους τις ζωές, εγκλωβισμένους στην ακινησία και εξαρτημένους από επιδόματα αντί να προκόβουν με τις δικές τους δυνάμεις και να εξελίσσονται με τις δικές τους φιλοδοξίες.

Στην τρέχουσα συγκυρία ωστόσο δίδυμος στόχος με τη συρρίκνωση της ανεργίας είναι και η αύξηση των μισθών που, όπως είπα, παραμένουν δυστυχώς στη χώρα μας ακόμα σε χαμηλά επίπεδα δυσανάλογα χαμηλά συχνά με βάση την προσφορά των εργαζομένων. Εδώ δεν αρκεί μόνο η πολιτική απόφαση. Το χρέος μας ως προς τον κατώτατο μισθό θα το κάνουμε ως Κυβέρνηση αλλά χρειάζεται και η συμπόρευση των εργοδοτών σε ατομικό ή συχνά και σε κλαδικό επίπεδο. Πολύ συχνά η απάντησή μου σε εργοδότες, οι οποίοι μας λένε ότι «δεν βρίσκουμε εργαζόμενους να προσλάβουμε», είναι ότι η αύξηση του μισθού είναι ο καλύτερος τρόπος για να προσελκύσετε περισσότερους εργαζόμενους στις επιχειρήσεις.

(Χειροκροτήματα από την πτέρυγα της Νέας Δημοκρατίας)

Άρα χρειαζόμαστε ένα νέο κοινωνικό συμβόλαιο, το οποίο θα επιμερίσει δίκαια τον πλούτο τον οποίο δημιουργούμε ως κοινωνία με πρώτους ωφελούμενους τους εργαζόμενους, τους μισθωτούς, οι οποίοι δεν μπορούν να βλέπουν την ανάπτυξη της ελληνικής οικονομίας απλά ως μία στατιστική απεικόνιση που τελικά να μην αφορά τις ίδιες τους τις ζωές.

Αγαπητοί συνάδελφοι, κλείνω με μία διαπίστωση που αφορά την Αντιπολίτευση και ειδικά την Αξιωματική Αντιπολίτευση. Μου έκανε εντύπωση όσο παρακολούθησα τη συζήτηση ότι απέφυγε επιμελώς να μπει στην ουσία της συζήτησης, να αντιπροτείνει πραγματικές εναλλακτικές. Καταφεύγει ξανά σε ανακριβή στοιχεία, σε ψεύτικες καταγγελίες. Θα αρκούσε, βεβαίως, να επικαλεστώ το πού ήταν η ανεργία πριν από τρία χρόνια και πού βρίσκεται τώρα.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Το 2014, που ήσασταν Υπουργός, πόσο ήταν;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μη με αναγκάζετε να σας υπενθυμίσω τις προβλέψεις σας για το πού θα ήταν η ανεργία όταν ξεκίνησε η πανδημία, όταν καταστροφολογούσατε και σε αυτό το επίπεδο και μας λέγατε ότι θα εκτιναχθεί. Και πάλι πέσατε έξω.

(Χειροκροτήματα από την πτέρυγα της Νέας Δημοκρατίας)

Συζητήστε το αυτό λίγο στο συνέδριό σας. Το να προεξοφλείτε την αποτυχία της χώρας διαρκώς δεν είναι στρατηγική για να μπορέσετε να ανακτήσετε την πολιτική σας αξιοπιστία.

Εγώ, λοιπόν, θέλω να σας ρωτήσω, απαντώντας στις αιτιάσεις ότι δήθεν «τιμωρούνται» όσοι διαγράφονται από το μητρώο του ΟΑΕΔ, επειδή η κατάρτιση γίνεται υποχρεωτική, αν θέλετε πραγματικά να επιδοτούνται ως άνεργοι πρόσωπα τα οποία έχουν εισοδήματα 100.000 ευρώ, στερώντας αυτούς τους πόρους από τους πραγματικούς δικαιούχους. Ναι ή όχι, να απαντήσετε.

(Χειροκροτήματα από την πτέρυγα της Νέας Δημοκρατίας)

**ΝΕΚΤΑΡΙΟΣ ΣΑΝΤΟΡΙΝΙΟΣ:** Πόσοι είναι αυτοί;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ήλπιζα ότι θα ήταν εδώ ο Αρχηγός σας, αλλά προφανώς είναι πολύ απασχολημένος με τις προσυνεδριακές του διαδικασίες.

Υπερασπίζεστε -να το πείτε παρακαλώ- πολίτες στους οποίους η πολιτεία βρίσκει δουλειά και εκείνοι τις απορρίπτουν συνεχώς; Αυτή είναι η γραμμή σας; Καλύπτετε όσους δεν θέλουν να επιμορφωθούν, ώστε να αποκτήσουν δεξιότητες; Και γιατί τελικά αρνείστε αυτό που ακολουθεί όλη η Ευρώπη; Οι πολιτικές που εφαρμόζουμε σήμερα δεν ανακαλύπτουν τον τροχό. Είναι σύγχρονες, ενεργητικές πολιτικές εργασίας, που επιμερίζουν δίκαια τα δικαιώματα και τις υποχρεώσεις των ανέργων, προσφέροντάς τους, κυρίως, την ευκαιρία και τη δυνατότητα της ατομικής τους κινητοποίησης, για να βγουν από το φαύλο κύκλο της μακροχρόνιας ανεργίας. Εκτός αν, πραγματικά, θέλετε αυτούς τους εργαζόμενους εξαρτημένους από τα τακτικά και έκτακτα κρατικά επιδόματα.

Εδώ, λοιπόν, διαφέρουμε ουσιαστικά ως προς τη φιλοσοφία μας. Εμείς βλέπουμε τα επιδόματα ως μια αναγκαία βοήθεια που πρέπει να έχει έναν μεταβατικό χαρακτήρα. Δεν θέλουμε μόνιμους επαγγελματίες ανέργους, οι οποίοι να εξαρτώνται από το κράτος. Θέλουμε να δώσουμε τη δυνατότητα σε συμπολίτες μας που έχασαν τη δουλειά τους για οποιοδήποτε λόγο να ξαναμπούν δυναμικά στην αγορά εργασίας. Αναγνωρίζουμε ότι σε αυτή τη νέα και δυναμική παγκόσμια οικονομία η απόκτηση νέων δεξιοτήτων είναι περίπου υποχρεωτική και δίνουμε τη δυνατότητα στους άνεργους συμπολίτες μας να αποκτήσουν αυτές τις νέες δεξιότητες. Αυτή είναι η δικιά μας φιλοσοφία, η οποία μας διαφοροποιεί από τη στάση της Αξιωματικής Αντιπολίτευσης και που δικαιολογεί, κύριε Υπουργέ, τον τίτλο του νομοσχεδίου, τον οποίο θα τον διεύρυνα λέγοντας «πολλές, καλές, καλοπληρωμένες δουλειές ξανά και σήμερα και στο μέλλον».

Η σκληρότερη δουλειά είναι να μην έχεις δουλειά, είχε πει πριν από κάποια χρόνια ο ακτιβιστής συγγραφέας Γουίτνει Γιάνγκ. Σήμερα το δικό μας χρέος είναι να ψηφίσουμε το νομοσχέδιο αυτό και να δουλέψουμε σκληρά για να έχουν καλή δουλειά όλες οι Ελληνίδες και όλοι οι Έλληνες.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Θα είχε σειρά ο συνάδελφος κ. Σαντορινιός, αλλά προηγουμένως θα απαντήσει στον κύριο Πρωθυπουργό εκ μέρους του ΣΥΡΙΖΑ η Κοινοβουλευτική Εκπρόσωπος του ΣΥΡΙΖΑ κ. Μαριλίζα Ξενογιαννακοπούλου.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Πραγματικά νομίζω δημιουργεί πολύ μεγάλη έκπληξη, ακούγοντας τον κ. Μητσοτάκη, πόσο αποκομμένος από την κοινωνική πραγματικότητα βρίσκεται, σε ποιους εργαζόμενους και σε ποιους ανέργους απευθύνεται με την τοποθέτησή του, όταν έχουμε έναν κόσμο της εργασίας και την κοινωνική πλειοψηφία της χώρας μας κυριολεκτικά να έχει γονατίσει τους τελευταίους οκτώ μήνες από την ακρίβεια και την ενεργειακή κρίση και όταν η Κυβέρνηση του κ. Μητσοτάκη είναι αυτή η οποία έχει μετατρέψει τη χώρα μας σε χώρα φτηνής ελαστικής εργασίας, επισφάλειας και αβεβαιότητας για τον κόσμο της εργασίας.

Μίλησε ο κ. Μητσοτάκης για τις πολιτικές που εφαρμόζει η Κυβέρνησή του για τους εργαζόμενους. Προφανώς εννοεί την κατάργηση του βάσιμου λόγου απόλυσης αμέσως μετά τις εκλογές, την κατάργηση κάθε προστασίας των εργολαβικών εργαζομένων, την κατάργηση των συλλογικών διαπραγματεύσεων και βέβαια το επιστέγασμα, δηλαδή τον αντεργατικό νόμο Χατζηδάκη με την πλήρη διάλυση του ωραρίου, του οκτάωρου, με την πλήρη διάλυση κάθε έννοιας συνδικαλιστικού δικαιώματος και την πλήρη διάλυση του Σώματος Επιθεώρησης Εργασίας.

Μίλησε ο κ. Μητσοτάκης για στήριξη των μισθών όταν, βέβαια, με το νόμο Χατζηδάκη η Κυβέρνηση Μητσοτάκη επέβαλε δύο ώρες απλήρωτη εργασία, κατέλυσε κάθε έννοια συλλογικής διαπραγμάτευσης, επειδή μας είπε πριν από αυτό το Βήμα ότι καλεί τους εργοδότες και τους κοινωνικούς εταίρους να στηρίξουν την αύξηση των μισθών. Και όταν επί δύο χρόνια η Ελλάδα είχε παγωμένο και καθηλωμένο κατώτατο μισθό, έκανε μία αύξηση από 1η του Γενάρη της τρέχουσας χρονιάς 13 ευρώ μεικτά το μήνα. Όταν, επίσης, με τα στοιχεία του ΙΝΕ ΓΣΕΕ η μείωση της αγοραστικής δύναμης του κατώτατου μισθού πριν τον πόλεμο, δηλαδή με στοιχεία του Γενάρη και του Φλεβάρη, είναι 15%.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και όταν, βέβαια, εμείς εδώ και μήνες από τον Ιούνιο κιόλας λέμε την ανάγκη να υπάρχει άμεση αύξηση του κατώτατου μισθού και γενναία αύξηση του κατώτατου μισθού στα 800 ευρώ. Οτιδήποτε άλλο δεν μπορεί να αναπληρώσει ούτε το εισόδημα των εργαζομένων που έχει χαθεί αυτούς τους οκτώ μήνες και πολύ περισσότερο να έρθει να αναπληρώσει τις συνθήκες της ανεξέλεγκτης ακρίβειας και της αισχροκέρδειας που αφήνει η Κυβέρνηση Μητσοτάκη.

Και μάλιστα απέφυγε ο κ. Μητσοτάκης να πει γιατί ακόμα δεν έχει προχωρήσει στη φορολόγηση της αισχροκέρδειας της αγοράς ενέργειας, ενώ είχε δεσμευτεί από αυτό το Βήμα απέναντι στον Αρχηγό της Αξιωματικής Αντιπολίτευσης τον Αλέξη Τσίπρα. Και σήμερα αρνήθηκε η Νέα Δημοκρατία να κληθεί στην Επιτροπή Θεσμών και Διαφάνειας επειγόντως πριν το Πάσχα για να υπάρχουν απαντήσεις για τα υποτιθέμενα στοιχεία που περιμένει η Κυβέρνηση Μητσοτάκη προφανώς για να δικαιολογήσει γιατί δεν επιβάλλει τη φορολόγηση. Και η σύγκληση της Επιτροπής Θεσμών και Διαφάνειας, κυρίες και κύριοι συνάδελφοι, θα γίνει μετά το Πάσχα, μετά από δύο εβδομάδες και ας αφήνουμε ως τότε την αισχροκέρδεια, ας μην μπαίνει πλαφόν, ας μη γίνεται καμμία κίνηση ουσιαστικής αντιμετώπισης αυτή τη στιγμή της τραγωδίας που ζει η μέση ελληνική οικογένεια όσον αφορά την ακρίβεια και την ενεργειακή κρίση. Αυτή είναι η πραγματικότητα.

Και όταν απευθύνεται στους ανέργους και υιοθετεί πλήρως -δεν θα μπορούσε,, βέβαια να κάνει και αλλιώς- το περίφημο σχέδιο νόμου που συζητάμε σήμερα και τις τιμωρητικές διατάξεις ο κ. Μητσοτάκης έρχεται από αυτό το Βήμα για να δικαιολογήσει τη λογική του κοινωνικού αυτοματισμού και τις τιμωρητικές διατάξεις εναντίον του πιο ευάλωτου τμήματος της ελληνικής κοινωνίας.

Και τι μας λέει; Μας λέει ότι δικαιολογείται η τιμωρητική διάταξη, προκειμένου να υπάρχει κίνητρο για την κατάρτιση. Η κατάρτιση είναι αναγκαία, κυρίες και κύριοι συνάδελφοι, αλλά η κατάρτιση πρέπει να είναι κάτι το οποίο είναι προς όφελος του ανέργου και όχι φόβητρο και τιμωρία. Σε ποιους απευθύνεστε; Σε ποια αγωνία των ανέργων απευθύνεστε με αυτές τις λογικές της εκκαθάρισης του μητρώου και όλα αυτά τα οποία εισάγετε με αυτό το νομοσχέδιο;

Βέβαια ο κ. Μητσοτάκης μας είπε και άλλα πράγματα. Θεωρεί ότι πρέπει να χαιρόμαστε για την ανεργία, όταν αυτή τη στιγμή είμαστε -ο ίδιος το ομολόγησε- στη δεύτερη χειρότερη θέση στην Ευρώπη και ταυτόχρονα στη χειρότερη θέση για την ανεργία των νέων και των γυναικών κι επίσης αποκρύπτει -όπως και ο Υπουργός Εργασίας και συνολικά η Κυβέρνηση αποκρύπτουν- ποιο είναι το επίπεδο των εργασιακών σχέσεων αυτή τη στιγμή στη χώρα, όταν το 35% των εργαζομένων είναι κάτω από τον κατώτατο μισθό όσον αφορά την αμοιβή, είναι επισφαλώς εργαζόμενοι, μερικώς εργαζόμενοι και πολλοί εργαζόμενοι λίγες μέρες τη βδομάδα ή το μήνα.

Εξάλλου ακόμα και το πρόγραμμα «ΣΥΝ-ΕΡΓΑΣΙΑ» ήρθε να ενισχύσει αυτή τη λογική της μερικής απασχόλησης και της μείωσης των μισθών, την ίδια ώρα που υποτίθεται ότι υπάρχει ικανοποίηση για την αντιμετώπιση της ανεργίας. Πρέπει να δείτε όλα τα στοιχεία της λειτουργίας αυτή τη στιγμή της αγοράς εργασίας. Άρα,, λοιπόν εδώ έχουμε μια Κυβέρνηση η οποία συστηματικά απορρυθμίζει την εργασία, μειώνει τις αποδοχές των εργαζομένων και με το νόμο και με την καθυστέρηση αύξησης του κατώτατου μισθού, αλλά, κυρίως, επειδή δεν παίρνει μέτρα για να στηρίξει το εισόδημα των εργαζομένων. Δηλαδή μέτρα όπως θα ήταν η μείωση του ειδικού φόρου κατανάλωσης στα καύσιμα, όπως θα ήταν η δυνατότητα να καλύψουν τις βιοτικές τους ανάγκες με μείωση του ΦΠΑ όταν με ευρωπαϊκά στοιχεία αυτή τη στιγμή τα 3/4 των νοικοκυριών δεν μπορούν να καλύψουν τις βιοτικές τους ανάγκες, και πάνω από όλα την καταπολέμηση της αισχροκέρδειας.

Θα ήθελα όμως, κύριε Υπουργέ, να πω και κάτι άλλο και κλείνω με αυτό. Μου έκανε ιδιαίτερη εντύπωση -και προφανώς δεν τον έχετε προετοιμάσει καλά, εκθέτετε τον Πρωθυπουργό- όταν έρχεται εδώ από το Βήμα ο κ. Μητσοτάκης και λέει ότι υπάρχουν χιλιάδες άνεργοι στο μητρώο του ΟΑΕΔ με 100.000 εισόδημα. Αυτό ούτε εσείς το είπατε ποτέ. Λοιπόν, νομίζω ότι μάλλον παρασύρετε τον Πρωθυπουργό. Δεν μπορώ να πιστέψω ότι αυτό είναι το κριτήριο και η προετοιμασία που του κάνατε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έχω και την δευτερολογία μου και τελειώνω, κύριε Πρόεδρε.

Αλλά δεν μπορώ να μη σχολιάσω κύριε Υπουργέ και κάτι άλλο. Ο κ. Μητσοτάκης δεν είπε ούτε μία λέξη για την τροπολογία για τις συντάξεις fast track. Προφανώς δεν θέλει να εκτεθεί, κύριε Χατζηδάκη. Και επειδή μας προκαλέσατε, εγώ θα καταθέσω στοιχεία αυτή τη στιγμή στη Βουλή. Δηλαδή στοιχεία που έχει επικαιροποιήσει ο ΕΦΚΑ επισήμως τον Γενάρη του 2022 και τα καταθέτω στη Βουλή.

(Στο σημείο αυτό η Βουλευτής, κ. Μαριλίζα Ξενογιαννακοπούλου, καταθέτει για τα Πρακτικά το προαναφερθέν έγγραφο το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τα στοιχεία αυτά αναφέρουν ότι σύμφωνα με τον πίνακα αυτό του ΕΦΚΑ 31/01 οι εκκρεμείς κύριες συντάξεις είναι εκατόν πενήντα δύο χιλιάδες τριακόσιες σαράντα πέντε, οι εκκρεμείς επικουρικές συντάξεις είναι εκατόν είκοσι τέσσερις χιλιάδες τριακόσιες, οι εκκρεμείς εφάπαξ συντάξεις είναι σαράντα πέντε χιλιάδες συν πενήντα πέντε χιλιάδες, που οι αλχημείες και η δημιουργική λογιστική του Υπουργού Εργασίας προκειμένου να δείξει τη μεγάλη μείωση των εκκρεμών συντάξεων, είναι οι συντάξεις οι παράλληλες, δηλαδή εκεί που οι συνταξιούχοι περιμένουν τις αντίστοιχες προσαυξήσεις. Το σύνολο των εκκρεμών συντάξεων, κυρίες και κύριοι συνάδελφοι, με στοιχεία του ΕΦΚΑ που καταθέσαμε στη Βουλή είναι τριακόσιες εβδομήντα έξι χιλιάδες εξακόσιες σαράντα πέντε.

Αυτά επειδή μας λέτε συνέχεια ότι δεν φέρνουμε στοιχεία και ότι δεν καταθέτουμε στοιχεία. Αυτός είναι ο πανικός σας και ο εμπαιγμός προς τους συνταξιούχους, επειδή αυτή την πραγματικότητα δεν μπορείτε να αντιμετωπίσετε. Και προφανώς καλώς έκανε ο κύριος Πρωθυπουργός και δεν αναφέρθηκε στην τροπολογία, γιατί θα είχε εκτεθεί. Άρα, λοιπόν, η πραγματικότητα είναι ότι καταθέσατε μια τροπολογία επειδή δεν μπορέσετε να αντιμετωπίσετε αλλά υπερτριπλασίασατε τα στοιχεία του ΕΦΚΑ, τις εκκρεμείς συντάξεις. Μεταθέτετε την ευθύνη στους συνταξιούχους απόλυτα. Τους σπρώχνετε στους ιδιώτες να πληρώνουν για να καταθέτουν τα στοιχεία τους, για να έρθετε μέσα σε πέντε χρόνια να τους ζητάτε και τα ρέστα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Ξενογιαννακοπούλου.

Τον λόγο έχει ο κύριος Υπουργός για ένα λεπτό.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Πολύ σύντομα θέλω να καταθέσω νομοτεχνικές βελτιώσεις. Είναι το πρώτο πακέτο των νομοτεχνικών βελτιώσεων για να μοιραστούν στους συναδέλφους.

(Στο σημείο αυτό ο Υπουργός Εργασίας και Κοινωνικών Υποθέσεων κ. Κωνσταντίνος Χατζηδάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 368-372)

(ΑΛΛΑΓΗ ΣΕΛΙΔΑΣ)

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Πιστεύω ότι θα υπάρχει και άλλο ένα, είτε απόψε αργότερα είτε αύριο το πρωί θα κατατεθεί και αυτό.

Από τις νομοτεχνικές βελτιώσεις αυτές που καταθέτουμε οι πιο βασικές έχουν να κάνουν με τη συμπερίληψη της ΓΣΕΕ και των εργοδοτικών οργανώσεων με δικαίωμα ψήφου στη σύνθεση του Εθνικού Συμβουλίου Δεξιοτήτων και στην περαιτέρω αποσαφήνιση των αρμοδιοτήτων της δημόσιας υπηρεσίας απασχόλησης για τη στεγαστική πολιτική.

Αυτό, βασικά, θέλω να πω και ένα υστερόγραφο. Δεν θα σχολιάσω τα υπόλοιπα που είπε η κ. Ξενογιαννακοπούλου, διότι δεν μπορώ να λέω συνέχεια τα ίδια και τα ίδια. Είχα απαντήσει ήδη από την πρωινή μου ομιλία. Εκείνο το οποίο θέλω να πω είναι ότι η συνταξιοδοτική δαπάνη είναι αψευδής μάρτυς. Τι χρωστούσαμε το καλοκαίρι του 2019 και τι χρωστάμε τώρα σε εκκρεμείς συντάξεις; Χρωστούσαμε 486 εκατομμύρια, χρωστάμε 217 εκατομμύρια.

(Χειροκροτήματα από την πτέρυγα της Νέας Δημοκρατίας)

Η κ. Ξενογιαννακοπούλου μπερδεύει μήλα και πορτοκάλια. Πιάνει και συγκρίνει τις κύριες εκκρεμείς συντάξεις που υπήρχαν επί ΣΥΡΙΖΑ και στη δική μας περίπτωση προσθέτει και τις επικουρικές και τα εφάπαξ και τις παράλληλες κ.λπ.. Σταματώ εδώ. Δεν γίνεται να συναγωνιστεί κανείς τον ΣΥΡΙΖΑ στο ψεύδος, είναι επαγγελματίες στο είδος, παγκόσμιοι πρωταθλητές. Τι άλλο να κάνουμε; Δεν μπορούμε. Ξέρουν οι συνταξιούχοι!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Είχε ζητήσει τον λόγο μετά την κ. Ξενογιαννακοπούλου ο κ. Σκανδαλίδης.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, …(Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, ήρθατε εδώ και συμφωνήσαμε, για να είμαστε ξεκάθαροι.

Και σας είπα ότι φυσικά έχετε το δικαίωμα μετά τον κ. Σκανδαλίδη που προηγείται, για όσο χρόνο εκτιμάτε εσείς ότι θέλετε να παρέμβετε.

Τώρα, στα λεγόμενα του Υπουργού -επειδή αναφέρθηκε στην κ. Ξενογιαννακοπούλου- θέλει η Κοινοβουλευτική Εκπρόσωπος του ΣΥΡΙΖΑ να κάνει μία παρέμβαση.

Ορίστε, κυρία Ξενογιαννακοπούλου, έχετε τον λόγο, αλλά -θερμή παράκληση- για δύο λεπτά.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε, για μισό λεπτό μόνο.

Εγώ δεν θα σας πω ότι ψεύδεστε, θα σας πω, όμως, ότι παραπλανάτε συστηματικά και με λαϊκισμό.

Απαντώ, λοιπόν, σε αυτόν τον τρόπο που εκφράζεστε και θα σας προτείνω να δείτε τον πίνακα που καταθέσαμε, ο οποίος είναι πίνακας του ΕΦΚΑ, είναι πίνακας που υπογράφεται από τον διοικητή. Εάν εσείς αρνείστε τα στοιχεία, ωραία!

Σύμφωνα με αυτά τα στοιχεία, λοιπόν, οι εκατόν πενήντα δύο χιλιάδες τριακόσιες σαράντα πέντε εκκρεμείς κύριες συντάξεις –λέει ο πίνακας- είναι ένα κόστος 449.132.000 ευρώ. Αυτά είναι τα στοιχεία του πίνακα. Όπως η δαπάνη για τις εκατόν είκοσι τέσσερις χιλιάδες τριακόσιες επικουρικές συντάξεις ο πίνακας λέει: 223.000.000 ευρώ, κύριε Υπουργέ.

Άρα, λοιπόν, μη μας λέτε εμάς ότι λέμε ψέματα. Δείτε τον πίνακα και δείτε ο πίνακας τι στοιχεία λέει για το κόστος των εκκρεμών συντάξεων.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς, ευχαριστούμε.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κύριος Πρωθυπουργός έμπλεος χαράς και ικανοποίησης βρήκε σήμερα την ευκαιρία σε ένα αβανταδόρικο νομοσχέδιο που μοιράζει συντάξεις αύριο το πρωί αλλά έχει και κάποια εκσυγχρονιστικά στοιχεία –σοβαρά θα έλεγα- να εμφανίσει ξανά την εικόνα του συνετού μεταρρυθμιστή.

Για να μην τον αδικώ, κάποια στοιχεία εκσυγχρονισμού των λειτουργιών υπάρχουν σε όλη, σχεδόν, την γκάμα του νομοσχεδίου. Όμως, κρύβει επιμελώς μέσα από τις διατάξεις του όλα τα κενά και τις αντιμεταρρυθμιστικές τάσεις που έχει αυτή η Κυβέρνηση.

Κατ’ αρχάς, ξεκινώ από ένα βασικό που πρέπει να μας έγινε πια –εάν θέλετε- δεύτερη φύση και δεν το συζητάμε. Συνιστά οπισθοδρόμηση στο πεδίο του κοινωνικού διαλόγου, τη συνδιαμόρφωση με τους κοινωνικούς εταίρους πολιτικώς σε κρίσιμα πεδία κοινωνικής πολιτικής, αλλάζοντας τον χαρακτήρα του ΟΑΕΔ από οργανισμό τριμερούς χρηματοδότησης και αντίστοιχης τριμερούς εκπροσώπησης –και εμένα δεν με ενδιαφέρουν οι τίτλοι- στη διοίκηση και τον μετατρέπει σε φορέα κρατικής διοικητικής παρέμβασης.

Οι κοινωνικοί εταίροι από πλειοψηφία στο διοικητικό συμβούλιο μετατρέπονται σε μειοψηφία και ο διοικητής του ΟΑΕΔ πλαισιωμένος πλέον από τρεις υποδιοικητές αποκτά υπερεξουσίες.

Αυτό είναι μία απόλυτη συνέπεια, με ό,τι μέχρι τώρα έχει φέρει ο κ. Χατζηδάκης στον χώρο των εργασιακών σχέσεων. Ξεκινά πάντα από το ότι η δημοκρατία δεν μας ταιριάζει, ότι εταιρική διακυβέρνηση δεν υπάρχει, ότι η εκτελεστική εξουσία θα ασκεί όπως θέλει τη δική της πολιτική στο όνομα της αποτελεσματικότητας και του εκσυγχρονισμού. Αυτό που του υποτιμούμε κάθε φορά, γιατί μας έχει γίνει συνήθεια εδώ μέσα: αποδιαρθρώνεται η κοινωνική οργάνωση σε ό,τι αφορά τη συλλογική απόφαση, σε ό,τι αφορά τη συνεννόηση, σε ό,τι αφορά τη συμμετοχή των κοινωνικών φορέων, σε ό,τι αφορά, κύριε Χατζηδάκη, την ουσία της δημοκρατίας.

Γι’ αυτό εμείς σας λέμε ότι είστε μία αυταρχική Κυβέρνηση, όπου δεν έχετε σχέση με τη δημοκρατία και την κοινωνία. Πρώτον αυτό.

Δεύτερον. Καταργεί την αυτοτέλεια των λογαριασμών κοινωνικής πολιτικής στον ΟΑΕΔ. Μία αυτοτέλεια που διασφάλιζε ότι οι οικονομικοί πόροι κάθε επιμέρους λογαριασμού θα αξιοποιούνταν για την εξυπηρέτηση των σκοπών κάθε λογαριασμού και μεταφέρει τα αποθεματικά, ώστε να καλυφθούν τα ταμειακά ελλείμματα που προκύπτουν από τη μείωση των εισφορών κατά 3,9% που προήλθαν αποκλειστικά από τη μείωση των εισφορών υπέρ ανεργίας, επαγγελματικής κατάρτισης και κοινωνικής πολιτικής. Και αυτή είναι ουσιαστικά μία αυταρχική πολιτική.

Τρίτον. Μετά από τριάντα δύο μήνες πλήρους αδράνειας στο ζήτημα της στεγαστικής πολιτικής η Κυβέρνηση ισχυρίζεται ότι δρομολογεί την αναβίωσή της, ενώ στο Εθνικό Σχέδιο Ανάκαμψης και Ανθεκτικότητας η μόνη πρόταση που συμπεριέλαβε ως πρόγραμμα στεγαστικής πολιτικής είναι η ολοκλήρωση προγράμματος ανακαίνισης εκατό διαμερισμάτων, εβδομήντα στον Δήμο Αθηναίων και τριάντα στον Δήμο Θεσσαλονίκης για διακόσιους πενήντα δικαιούχους.

Ο Πρόεδρος του ΠΑΣΟΚ, ο Νίκος Ανδρουλάκης, έχει εξαρχής επισημάνει και επαναλαμβάνει με κάθε ευκαιρία την αναγκαιότητα δέσμευσης επαρκών κονδυλίων από το Ταμείο Ανάκαμψης και Ανθεκτικότητας για την κοινωνική κατοικία ιδιαίτερα νέων ζευγαριών που θα συμβάλει θετικά στο δημογραφικό πρόβλημα της χώρας. Όμως, τι λένε οι αριθμοί;

Ενάμισι δισεκατομμύριο αποθεματικά του πρώην ΟΕΚ πηγαίνουν στον κοινό κορβανά. Ήταν ένα απόθεμα για στεγαστική πολιτική, κυρίως, για τους νέους. Στο νομοσχέδιο δεν υπάρχει διάταξη που να δεσμεύει ρητά ότι στη στεγαστική πολιτική θα πάνε αυτά τα κονδύλια που μεταφέρονται. Τα λεφτά πάνε στο ταμείο της δημόσιας υπηρεσίας.

Ταυτόχρονα, στο Ταμείο Ανάκαμψης έχετε βάλει για τη στεγαστική πολιτική 1,3 εκατομμύριο ευρώ μόνο. Η Πορτογαλία απέναντι στο 1,3 εκατομμύριο ευρώ -τα δικά σας- έχει βάλει 2,7 δισεκατομμύρια ευρώ και στο σύνολο της στεγαστικής της πολιτικής έχει βάλει 16,6 δισεκατομμύρια. Η Ισπανία έχει βάλει 1 δισεκατομμύριο για την οικοδόμηση είκοσι χιλιάδων κοινωνικών κατοικιών. Εμείς τι κάνουμε; Ρίχνουμε στάχτη στα μάτια.

Έρχομαι τώρα στο περιβόητο θέμα των συντάξεων. Αυτό το fast truck στις συντάξεις προφανώς δεν το έχετε μελετήσει καλά. Εγώ με τα δέκα μου δάκτυλα θα ψηφίσω να πάρει σε τρεις μήνες από σήμερα ή από αύριο τη σύνταξή του ο κάθε συνταξιούχος.

Ας δούμε, όμως, τι κάνετε τρία χρόνια. Δεν βλέπω τον κ. Βρούτση εδώ και δεν τον είδα ούτε κοινοβουλευτικό πρόσωπο ούτε ομιλητή στο συγκεκριμένο νομοσχέδιο γιατί υπάρχει απόδειξη της αποτυχίας σας. Έχετε επανειλημμένα και ο προκάτοχός σας και εσείς εξαγγείλει ότι με το πάτημα ενός κουμπιού θα δίνατε αυτόματα συντάξεις. Μάλιστα, κάποια στιγμή είπατε ότι μέχρι τέλους του 2021 θα είχε ολοκληρωθεί το σύστημα. Μετά μας φέρνετε τη ρύθμιση με την οποία αναθέσατε την έκδοση των συντάξεων σε ιδιώτες δικηγόρους και λογιστές. Αποτύχατε και εκεί. Η αποτυχία σας σε αριθμούς.

Προηγούμενα κάνατε μια αντιπαράθεση με τον ΣΥΡΙΖΑ. Είναι, όμως, όπως τα λέει: Διακόσιες εβδομήντα χιλιάδες κύριες και επικουρικές συντάξεις εκκρεμείς, σαράντα πέντε χιλιάδες εφάπαξ, είκοσι τρεις χιλιάδες μερίσματα από το Μετοχικό Ταμείο, τριακόσιες τόσες χιλιάδες εκκρεμείς συντάξεις. Σήμερα, τι κάνετε; Μεταθέτετε μια υποχρέωση του κράτους στους ώμους του πολίτη και ταυτόχρονα του λέτε πόσο πολύ τον στηρίζετε και πώς σκέφτεστε το καλό του. Θα λύσει, δηλαδή, ο συνταξιούχος το αδιέξοδο του κράτους, το δικό σας αδιέξοδο.

Η αποτυχία σας, σας αναγκάζει να φέρετε ρύθμιση που μπορεί να αποβεί έωλη και ανεφάρμοστη, μια ρύθμιση καθαρά προεκλογικού χαρακτήρα, παρά μια σοβαρή, μελετημένη και αξιόπιστη λύση. Τι θα κάνει ο κάθε συνταξιούχος; Πού θα καταφύγει; Δε θα καταφύγει στους δικηγόρους και στους λογιστές; Τι θα σας φέρει; Και ποιοι θα σας φέρουν;

Εσείς, κύριε Χατζηδάκη, πιθανότατα σε τρία χρόνια δε θα είστε εδώ για να απαντήσετε σε αυτό που κάνετε, αφού θα έχετε κερδίσει, όμως, έναν εκλογικό πόντο κατά τη δική σας άποψη.

Είναι μια ρύθμιση, δυστυχώς, προεκλογικού χαρακτήρα. Δε σας ενδιαφέρει η ουσία και η πραγματική αντιμετώπιση του προβλήματος. Θα είναι τόσα τα προβλήματα που θα δημιουργηθούν που θα ενσπείρετε άλλη μια φορά την ανασφάλεια στους ανθρώπους. Όμως, για εσάς «γαία πυρί μιχθήτω».

Εμείς, λοιπόν, λέμε ότι αν θέλατε πραγματικά να δώσετε μια λύση που να είναι μακροπρόθεσμη, να είναι ουσίας, να έχει έναν επιταχυντικό χαρακτήρα, θα μπορούσατε στο πλαίσιο όλων των διαβουλεύσεων που κάνατε, να κάνατε και μια διαβούλευση συνολικά και να βλέπαμε τους όρους και τις προϋποθέσεις με βάση τις οποίες θα μπορούσε το κράτος πραγματικά να ανταποκριθεί σ’ αυτή τη διαδικασία.

Τώρα τον κάθε πολίτη τον σκέφτεστε; Εγώ είμαι τριάντα τρία χρόνια Βουλευτής. Δεν ξέρω ποια είναι η σύνταξή μου. Θα καταφύγω σε γραφείο για να τη μάθω. Σκέφτεστε τον κάθε συνταξιούχο του ΙΚΑ, του ΟΓΑ, τον κάθε συνταξιούχο που θέλει σήμερα να μάθει ποια είναι η σύνταξή του, τι θα ξοδέψει, πώς θα το ξοδέψει, σε ποιους θα πάει και όταν θα το φέρει δε θα είναι και σίγουρος γι’ αυτό που φέρνει; Επιπλέον, του μεταθέτετε και την ευθύνη ο ίδιος να κάνει τη δουλειά σας; Νομίζω ότι αυτό είναι ένα μέτρο που γίνεται στο πλαίσιο της αδυναμίας της Κυβέρνησης πια να καθορίσει τις εξελίξεις, οπότε προσπαθεί πέτρα στην πέτρα να βάλει όλες εκείνες τις προϋποθέσεις που θα μπορεί να εκμεταλλευτεί προκειμένου να υπάρξει μια εκλογική επιτυχία. Αυτή είναι η αλήθεια.

Τελειώνω λέγοντας το εξής. Το έχω πει και άλλη φορά: Μας φέρνετε πάντα σε πολύ δύσκολη θέση, γιατί μέσα στα νομοσχέδιά σας υπάρχει και το στοιχείο του εκσυγχρονισμού. Εγώ δεν είμαι μηδενιστής. Δε θα αρνηθώ την «Κοινωνία της Πληροφορίας», δε θα αρνηθώ την ανάγκη επιμόρφωσης των εργαζομένων, δε θα αρνηθώ την ανάγκη να υπάρχει πραγματικά ένα ξεκαθάρισμα στον χώρο των ανέργων, δε θα αρνηθώ την ανάγκη για τους μακροχρόνια άνεργους να διαλευκανθεί το πεδίο και να υπάρξει λύση. Δεν τα αρνούμαι όλα αυτά, όμως, στη βάση των νομοσχεδίων σας και του συγκεκριμένου νομοσχεδίου βρίσκονται πάντα αυτές οι πάγιες γραμμές μιας αντιμεταρρυθμιστικής συντηρητικής Κυβέρνησης, η οποία τα κοιτάζει όλα με τη λογική τού «βλέποντας και κάνοντας» και τώρα βλέποντας και κάνοντας έχει μπροστά της ένα μονάχα θέμα, το οποίο είναι οι επόμενες βουλευτικές εκλογές και η δυνατότητα να ξανακερδίσει την εξουσία.

Δεν είναι τυχαίο, λοιπόν, ότι ο Πρωθυπουργός διαλέγει τα αβανταδόρικα νομοσχέδια για να έρχεται εδώ και να εμφανίζει μια εικόνα αυτού του προτύπου που θέλει να δώσει στον ελληνικό λαό.

Όμως, ας μη γελιόμαστε. Τα πράγματα είναι τελείως διαφορετικά και θα είναι πολύ διαφορετικά -σας το υποσχόμαστε εμείς- στην πορεία μας προς τις εκλογές.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Μπουκώρος. Μετά, εφόσον δεν υπάρχει άλλος Κοινοβουλευτικός που θα θέλει να παρέμβει, θα συνεχίσουμε με τον κατάλογο των ομιλητών με πρώτο ομιλητή τον κ. Σαντορινιό. Μετά ακολουθούν ο κ. Λιούπης, ο κ. Αποστόλου και έπεται συνέχεια.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Δηλαδή, κυρίες και κύριοι συνάδελφοι της Αντιπολίτευσης, έναν ολόκληρο χρόνο προ των εκλογών να αρκεστούμε στα υπάρχοντα, να μην επιταχυνθεί η απονομή συντάξεων με οποιονδήποτε τρόπο; Μου έλεγε προχθές ανώτερο στέλεχος του ΟΤΕ Βόλου ότι περιμένει τέσσερα χρόνια -δεν αναλάβαμε τη διακυβέρνηση της χώρας πριν από τέσσερα χρόνια- γιατί δεν υπάρχουν τα λογισμικά στο ΤΑΠ ΟΤΕ. Και βέβαια εμείς εδώ μπορεί να νομοθετούμε και ο επισπεύδων Υπουργός να φέρνει διατάξεις και λύσεις, αλλά η δημόσια διοίκηση να μην μπορεί να συγχρονιστεί μ’ αυτούς τους ρυθμούς που απαιτούμε όλοι μας και η Κυβέρνηση και η Βουλή και κυρίως η κοινωνία.

Δηλαδή τι θέλετε να πείτε; Έναν χρόνο πριν από τις εκλογές, όταν υπάρχουν οι διαβεβαιώσεις του Πρωθυπουργού ότι οι εκλογές θα γίνουν στο τέλος της τετραετίας, να μην επιταχύνουμε τις απονομές συντάξεων, να μη δείξει εμπιστοσύνη το κράτος στον πολίτη και ιδιαίτερα σ’ αυτόν τον πολίτη που βάλλεται οικονομικά αναμένοντας το δικαίωμά του που είναι η σύνταξη, που το έχτισε με δεκαετίες αγώνα; Να μη γίνει μια επιπλέον προσπάθεια; Αυτό λέτε;

Εν πάση περιπτώσει, το είπε ο Υπουργός προηγουμένως. Απευθύνομαι κυρίως προς τον ΣΥΡΙΖΑ. Οι οφειλές προς εκκρεμείς συντάξεις και συνταξιούχους το καλοκαίρι του 2019 ήταν 460 εκατομμύρια και σήμερα είναι 220. Είναι λίγα; Να περιμένουμε να ξαναγίνουν 250, να γίνουν 300; Αυτό μας λέτε; Αυτό υποστηρίζετε;

Βέβαια, δεν είναι αυτό το κύριο μέρος του νομοσχεδίου, αλλά βλέπω μια ανησυχία διάχυτη στην Αίθουσα ότι η επιτάχυνση της καταβολής των συντάξεων ενδεχομένως να επηρεάσει θετικά το κλίμα. Μα, είναι υποχρέωση της κάθε κυβέρνησης να επιταχύνει την απονομή συντάξεων. Δεν είναι μόνο υποχρέωση δική μας. Δηλαδή όταν γίνεται κάτι θετικό, εγείρονται φόβοι ότι θα ευνοηθεί η Κυβέρνηση; Είναι αυτό λογική; Έτσι θα πάει μπροστά η χώρα;

Οι νόμοι που ψηφίζουμε εμείς εδώ μπορεί να είναι άρτιοι. Πολλές διατάξεις ψηφίζονται και απ’ όλες τις πτέρυγες. Αυτό σημαίνει ότι η δημόσια διοίκηση εναρμονίζει πλήρως τον βηματισμό της στους νέους ρυθμούς που εξυπηρετούν τις νέες ανάγκες της χώρας; Στις περισσότερες περιπτώσεις όχι.

Όμως, από το σημερινό σημαντικό και μεταρρυθμιστικό νομοσχέδιο δεν κατάλαβα πού διαφωνεί η Αντιπολίτευση. Διαφωνεί στο επίδομα εργασίας; Διαφωνεί στο να λαμβάνει ο άνεργος, ο οποίος βρίσκει εργασία κατά το διάστημα της επιδότησής του, το 50% και ο μικρός μισθός του αρχικά -που όλοι έχουμε τον προβληματισμό μας και αναμένουμε τις αυξήσεις από 1η Μαΐου- να παίρνει ένα συμπλήρωμα 2 με 2,5 κατοστάρικα μηνιαίως για ορισμένους μήνες; Δηλαδή πού είναι το κακό; Να κινητοποιείται ο άνεργος και να μην είναι σε κατάθλιψη, «όταν τελειώσει το επίδομά μου τι θα κάνω;». Να αξιοποιεί και το επίδομά του.

Πού είναι το αρνητικό, κυρίες και κύριοι συνάδελφοι; Είναι αρνητικό, δηλαδή το μπόνους των 300 ευρώ για να αποκτήσει κάποιες δεξιότητες ο άνεργος; Είναι αρνητικό ότι τα κέντρα κατάρτισης θα αξιολογούνται σύμφωνα με την επαγγελματική αποκατάσταση και θα είναι αυτό μεταξύ των σημαντικών όρων για να παίρνουν την εξόφλησή τους, των ανέργων που έχουν καταρτίσει; Υπήρχε κανένας έλεγχος; Σήμερα εκ των υστέρων ερχόμαστε να κάνουμε εξυπνακισμούς με λάθη, ατέλειες και σοβαρές παραλείψεις που εντοπίστηκαν κατά καιρούς.

Το να λέμε ότι αυτοί που θα καταρτιστούν στο κέντρο κατάρτισης δεν είναι κάποιες μηχανές που σου φέρνουν χρήματα, αλλά είναι άνεργοι που πρέπει να τους καταρτίσεις σωστά και να βρουν δουλειά, διαφορετικά δε θα πάρεις την εξόφλησή σου, είναι αρνητικό;

**ΚΩΝΣΤΑΝΤΙΝΟΣ ΜΠΑΡΚΑΣ:** Ναι.

**ΧΡΗΣΤΟΣ ΜΠΟΥΚΩΡΟΣ:** Μάλιστα. Ο κ. Μπάρκας λέει «ναι».

Μετά από τρεις αρνήσεις κατάλληλων θέσεων εργασίας, σύμφωνων με τα προσόντα των ανέργων, πρέπει να παραμένει ο άνεργος στις λίστες; Μέχρι πότε, δηλαδή, θα καταγράφει η ΕΛΣΤΑΤ και η «ΕΡΓΑΝΗ» πεντακόσιες με εξακόσιες χιλιάδες ανέργους και στα μητρώα του ΟΑΕΔ θα είναι ένα εκατομμύριο εκατό χιλιάδες οι άνεργοι; Μέχρι πότε; Δηλαδή είναι αναξιόπιστα όλα τα υπόλοιπα εργαλεία και η ΕΛΣΤΑΤ και η «ΕΡΓΑΝΗ» και είναι αξιόπιστη η θέληση ορισμένων να προσπορίζονται ορισμένες ωφέλειες που δεν δικαιούνται και τις οποίες στερούν από ορισμένους άλλους;

Πόσοι είναι οι άνεργοι οι οποίοι έχουν εισόδημα άνω των 30.000 ευρώ ετησίως και είναι εγγεγραμμένοι στα μητρώα σήμερα, κυρίες και κύριοι συνάδελφοι; Το λέγω διότι το άκουγα από τα έδρανα. Πόσοι είναι αυτοί; Ένας, δύο, τρεις, πέντε, εκατό που είναι επί πολλά χρόνια στα μητρώα του ΟΑΕΔ; Είναι περισσότεροι από δώδεκα χιλιάδες και αυτοί που έχουν εισοδήματα άνω των 20.000 ευρώ είναι κάποιες δεκάδες χιλιάδες. Αυτοί βεβαίως μπορεί να μη λαμβάνουν επίδομα ανεργίας, αλλά λαμβάνουν κάποιες άλλες επιδοτήσεις, κάποια άλλα επιδόματα, κάποιες άλλες διευκολύνσεις που προέρχονται από πόρους των Ελλήνων φορολογουμένων και που τους στερούν από κάποιους άλλους πραγματικά αδύναμους. Είναι αυτό δικαιοσύνη; Διαφωνείτε σ’ αυτό; Πραγματικά διαφωνείτε σ’ αυτό;

Είναι αυτό δικαιοσύνη; Διαφωνείτε σ’ αυτό; Πραγματικά διαφωνείτε σ’ αυτό;

Το σπουδαιότερο, όμως, κύριε Υπουργέ, κατά την άποψή μου είναι η έναρξη, η δημιουργία της αφετηρίας για ένα νέο πρόγραμμα στεγαστικής πολιτικής από τη Δημόσια Υπηρεσία Απασχόλησης, όπως είναι το νέο όνομα του ΟΑΕΔ. Ο ΟΕΚ, σας θυμίζω, ο Οργανισμός Εργατικής Κατοικίας εντάχθηκε στον ΟΑΕΔ το 2013. Άκουγα από τους εκπροσώπους του Κινήματος Αλλαγής προηγουμένως να λένε «τι κάνατε τρία χρόνια για τον Οργανισμό Εργατικής Κατοικίας» ενώ είχαν μεσολαβήσει πεντέμισι χρόνια αδράνειας χωρίς καμμία πολιτική, χωρίς καμμία στεγαστική πολιτική. Και ακούω προτάσεις από το Ταμείο Ανασυγκρότησης.

Καλά ακούγονται όλα αυτά και εντυπωσιακά. Όμως, ο λογαριασμός κοινωνικής πολιτικής που είναι χρήματα των Ελλήνων εργαζομένων και τα οποία βρίσκονται στον ΟΑΕΔ αυτή την ώρα, θα αποτελέσει τον βατήρα, τη βάση, το εφαλτήριο για τη νέα στεγαστική πολιτική. Διαθέτει ενάμισι δισεκατομμύριο ευρώ αυτή την ώρα συν η ακίνητη περιουσία του ΟΑΕΔ. Είναι πολύ μεγαλύτερο το ποσό. Είναι ένα ποσό σημαντικό για να ξεκινήσει η στεγαστική πολιτική. Γιατί οφείλουμε ιδιαίτερα στους νέους ανθρώπους, στα νέα ζευγάρια να δώσουμε φθηνό σπίτι, να δώσουμε κοινωνική ιδιόκτητη κατοικία, να βρούμε έξυπνες στεγαστικές πολιτικές με δεδομένο ότι το κόστος της στέγης αυξάνεται συνεχώς. Όσο είμαστε τουριστική χώρα, που θα είμαστε για πολύ ακόμα, συνέχεια θα πιέζονται τα νοίκια και θα κατατρώγουν ένα μεγάλο μέρος του εισοδήματος ιδιαίτερα των νέων ζευγαριών. Άρα, είναι ένα πολύ σημαντικό ποσό στην άκρη αυτή την ώρα για να εκπονηθεί η νέα εποχή στεγαστικής πολιτικής από τη Δημόσια Υπηρεσία Απασχόλησης. Το να λέμε γιατί δεν μπαίνει στο Ταμείο Ανασυγκρότησης -το οποίο βλέπετε ότι πρέπει και έχει ορισμένες διαδικασίες για να απορροφηθούν τα κονδύλια- όταν έχουμε και αναπαύονται αυτή την ώρα σε ρευστό 1,5 δισεκατομμύριο και σε ακίνητη περιουσία ενδεχομένως πάνω από 500 εκατομμύρια, δεν αντιλαμβάνομαι τις αντιρρήσεις.

Έρχεται η σημερινή Κυβέρνηση, λοιπόν, να αξιοποιήσει για αυτό τον λόγο τα χρήματα των Ελλήνων εργαζομένων. Και σε αυτό διαφωνείτε; Δεν έχουν τα νέα ζευγάρια, ανάγκη στεγαστικής συνδρομής, με τους δημογραφικούς δείκτες να επιδεινώνονται συνεχώς;

Πεντέμισι χρόνια δεν μεριμνήσατε να δώσετε παραχωρητήρια στους κατόχους εργατικών κατοικιών από δεκαετίες ολόκληρες. Δωδεκάμισι χιλιάδες δικαιούχοι, κύριε Μπάρκα, δεν έχουν οριστικά παραχωρητήρια. Δεν συστάθηκαν οριζόντιες ιδιοκτησίες επειδή δεν υπήρξαν τοπογραφικά, πράγμα το οποίο ετοιμάζει τώρα η διοίκηση του ΟΑΕΔ για να ανήκουν πραγματικά τα σπίτια αυτά σ’ αυτούς τους ανθρώπους. Οι περισσότεροι έχουν φύγει από τη ζωή και δεν ξέρουν οι κληρονόμοι τους τι να κάνουν μ’ αυτά τα σπίτια. Και μιλάτε για στεγαστική πολιτική και κοινωνική στέγη; Τι κάνατε πεντέμισι χρόνια;

**ΚΩΝΣΤΑΝΤΙΝΟΣ ΜΠΑΡΚΑΣ:** Εσείς τι κάνατε δέκα χρόνια;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ.

**ΧΡΗΣΤΟΣ ΜΠΟΥΚΩΡΟΣ:** Μη ρωτάτε εμείς τι κάναμε, κύριε Μπάρκα, γιατί ό,τι υπάρχει σε στεγαστική πολιτική σ’ αυτή τη χώρα αυτή η Κυβέρνηση το έκανε. Εσείς φανήκατε αδύναμοι να δώσετε ακόμα και τα παραχωρητήρια. Εμείς τους δώσαμε τα σπίτια. Εσείς δεν μπορέσατε να δώσετε ούτε τα παραχωρητήρια. Αυτή είναι η σύγκριση μεταξύ μας.

Ολοκληρώνω. Μην κάνετε εδώ χρηματιστήριο και πλειστηριασμούς κοινωνικής ευαισθησίας. Γιατί η κοινωνική ευαισθησία και η κοινωνική πολιτική είναι πολύ δύσκολο πράγμα και ό,τι δίνεις αδίκως σε κάποιον το στερείς από κάποιους άλλους που το χρειάζονται και το δικαιούνται. Σας καλώ να υπερψηφίσετε το νομοσχέδιο και ιδιαίτερα αυτές τις διατάξεις που εκσυγχρονίζουν τον ΟΑΕΔ και δίνουν μια ανάσα και μια ελπίδα στους ανέργους ότι δεν θα μένουν άνεργοι και αιχμάλωτοι αλλά θα αντιμετωπίσουν με μεγαλύτερη αισιοδοξία το μέλλον και θα βρουν πιο εύκολα εργασία. Γιατί στο τέλος το ζητούμενο αυτό είναι.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών. Καλούμε στο Βήμα τον κ. Σαντορινιό Νεκτάριο από τον ΣΥΡΙΖΑ. Θα ακολουθήσει ο κ. Λιούπης, ο κ. Αποστόλου και ο κ. Φάμελλος.

Κύριε Σαντορινιέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Είχα σκοπό να ξεκινήσω διαφορετικά. Μάλλον ο Πρωθυπουργός έχει κοντή μνήμη. Το 2014 ήταν Υπουργός σε μια κυβέρνηση η οποία παρέδωσε το ποσοστό ανεργίας στο 27%. Και σήμερα πανηγυρίζει που είμαστε η δεύτερη ευρωπαϊκή χώρα σε ποσοστό ανεργίας. Προφανώς και δεν είναι για πανηγυρισμούς. Και όσο κατεβαίνει το ποσοστό ανεργίας τόσο εμείς θα πανηγυρίζουμε. Αλλά υπάρχει και ένα άλλο στοιχείο. Το είπε ο κ. Μπουκώρος. Ο ΟΑΕΔ μιλάει για 1,1 εκατομμύριο ανέργους. Τελικά, μήπως γι’ αυτό καθαρίζετε το μητρώο; Μήπως γι’ αυτό καθαρίζετε τον ΟΑΕΔ; Γιατί δε σας συμφέρουν τα στοιχεία που δίνει ο ΟΑΕΔ; Γιατί η πραγματικότητα είναι ότι οι άνεργοι σήμερα, ακόμα και οι εργαζόμενοι, όπως είπε η κ. Ξενογιαννακοπούλου, είναι πολλοί από αυτούς μερικώς εργαζόμενοι, πολλοί από αυτούς με μία - δύο μέρες εργασίας; Άρα, δεν μπορούν να καλύψουν τις ανάγκες τους. Και πολλοί από αυτούς, το 35%, κάτω από τον βασικό μισθό. Έτσι δεν είπατε; Εάν αυτές είναι οι πολλές καλές δουλειές που υποσχεθήκατε στον ελληνικό λαό τότε τον έχετε εξαπατήσει.

Όπως δεν εξαπατάτε και με τον τίτλο του νομοσχεδίου «Δουλειές Ξανά». Σας έψεξε ο κύριος Πρωθυπουργός, κύριε Υπουργέ. Έπρεπε να βάλετε πολλές καλές κ.λπ. -δεν ξέρω πόσες είπε- δουλειές ξανά. Για να κρύψετε τι; Ότι καταργείτε τον ιστορικότερο οργανισμό που ήταν δίπλα στους εργαζόμενους και τους ανέργους. Και γι’ αυτό με αυτόν τον τρόπο συκοφαντείτε τους εργαζόμενους. Άκουσα να μιλάει ο κύριος Πρωθυπουργός για αληθινούς ανέργους, μετά τον κ. Μηταράκη που μίλησε για αληθινούς μετανάστες. Οι άλλοι τι είναι; Μουσαντένιοι; Δεν υπάρχουν δηλαδή αυτοί οι άνεργοι; Πηγαίνετε να τους πείτε «δεν υπάρχετε. Απλά είστε νούμερα στις στατιστικές». Πηγαίνετε να τους το πείτε να δούμε τι θα σας απαντήσουν.

Ταυτόχρονα φροντίζετε να εξασφαλίζετε τους συλλογικούς φορείς, τους κοινωνικούς εταίρους από τη διοίκηση και τους περιορίζετε σε ρόλο μειοψηφίας. Πόσοι είναι πάνω από εκατό χιλιάδες; Γιατί το εκατό χιλιάδες χρησιμοποίησε ο κ. Μητσοτάκης για να πείσει ότι είναι καταχραστές οι άνεργοι. Πόσοι είναι; Δε μας απαντάτε σε αυτό.

Είπε και το άλλο, το φοβερό. Αυτή είναι η συκοφάντηση των ανέργων. Ότι πρέπει να ενδιαφερθεί ο ίδιος άνεργος για την κατάστασή του. Σαν να του λέτε ότι δεν ενδιαφέρεσαι για να εργαστείς γι’ αυτό παραμένεις άνεργος. Αυτό του λέτε. Είναι υπεύθυνος για τη μοίρα του. Αυτό λέτε στον άνεργο. Δεν σας ενδιαφέρει τι πραγματικά συμβαίνει σε αυτό τον τόπο.

Έχετε βάλει ως πανάκεια την κατάρτιση. Ναι, πρέπει να καταρτιστούν οι άνεργοι. Αλλά πρέπει να υπάρχουν και θέσεις εργασίας. Άρα, γιατί βάλατε ως πανάκεια την κατάρτιση; Γιατί έχετε βάλει από το Ταμείο Ανάκαμψης να γίνουν πολλές καλές καταρτίσεις. Ξέρετε αυτές τις «σκόιλ ελικίκου». Αυτές τις καλές κατάρτισεις. Ξέρετε πού θα τις δώσετε αυτές τις καταρτίσεις. Στους δικούς σας πάλι θα τις δώσετε για να τους αξιολογήσετε, όπως ξέρετε. Σε μία περίοδο που η Κυβέρνηση αρνείται να στηρίξει ουσιαστικά τη μικρομεσαία επιχειρηματικότητα. Σε μια περίοδο που οι πολίτες και οι παραγωγικοί κλάδοι απειλούνται από το κύμα ακρίβειας που φέρει την υπογραφή Μητσοτάκης - Χατζηδάκης. Γιατί αυτή είναι η πραγματικότητα. Γιατί εσείς είσαστε αυτοί που ιδιωτικοποιήσατε τη ΔΕΗ σε αυτές τις συνθήκες. Γιατί εσείς είσαστε αυτοί που φέρατε σε εφαρμογή το χρηματιστήριο ενέργειας χωρίς καμμία δικλείδα ασφαλείας.

Γιατί εσείς είσαστε αυτοί που βάλατε τα golden boys, που έχουν κάνει καρτέλ στην ενέργεια και έτσι, με αυτόν τον τρόπο, χτυπάτε τις μικρομεσαίες επιχειρήσεις αυτές, δηλαδή, που θα παρείχαν θέσεις εργασίας.

Σε αυτή την περίοδο επιλέγετε να διαλύσετε τον ΟΑΕΔ, να συκοφαντήσετε τους ανέργους, αντί να τους στηρίξετε με ενεργητικό τρόπο, να στηρίξετε με ενεργητικό τρόπο τις μικρομεσαίες επιχειρήσεις για να δημιουργηθούν θέσεις εργασίας. Ο τίτλος «Δουλειές Ξανά» δεν είναι μόνο ψεύτικος, αλλά είναι και προκλητικός. Προκαλείτε την κοινωνία.

Σήμερα που οι άνεργοι χρειάζονται στήριξη, διότι η χώρα μας έχει το χαμηλότερο δείκτη προστασίας στους ανέργους σε όλη την Ευρωπαϊκή Ένωση, τους τιμωρείτε. Τους τιμωρείτε για έξι μήνες όχι μόνο αν δε συμμετέχουν στο πρόγραμμα κατάρτισης, αλλά αν δεν καταφέρουν να πιστοποιηθούν. Δηλαδή δεν έγραψες καλά στις εξετάσεις, για έξι μήνες δεν τρως. Αυτό τους λέτε. Τους τιμωρείτε με αποκλεισμό από τα μητρώα αν δε δεχτούν τρεις δουλειές. Έχετε σκεφτεί ότι πιθανόν αυτές οι δουλειές που θα τους προταθούν, οι σχέσεις εργασίας να είναι καταχρηστικές; Δημιουργείτε και πάλι ένα υπόβαθρο όπου οι εργοδότες, γνωρίζοντας αυτές τις τιμωρητικές προθέσεις από εσάς, στην ουσία, θα υποχρεώνουν τους ανέργους να αναλάβουν τη θέση εργασίας για να μη χάσουν το δικαίωμά τους. Και όχι μόνο αυτό. Αν δε δεχτούν αυτές τις τρεις θέσεις και ενδιάμεσα βρουν θέση εργασίας, η τιμωρητική σας πρόθεση συνεχίζει να υπάρχει.

Κυρίες και κύριοι συνάδελφοι, προέρχομαι από έναν τουριστικό νομό. Από την εποχή του δεύτερου μνημονίου μειώθηκε ο χρόνος του επιδόματος ανεργίας σε τρεις μήνες. Είναι προφανές ότι ιδιαίτερα σε νησιά με μικρή τουριστική περίοδο, δεν καλύπτει σε καμμία περίπτωση τον χρόνο που οι εργαζόμενοι δεν μπορούν να εργαστούν. Με δεδομένο ότι αρνείστε να κάνετε υποχρεωτική την κλαδική σύμβαση των ξενοδοχοϋπαλλήλων, με δεδομένο ότι οι αντεργατικές σας ρυθμίσεις έχουν στερήσει από τους εργαζόμενους τη δυνατότητα υπερωριακών αμοιβών -αφού θεσμοθετήσατε να πληρώνονται σε ρεπό, πάρα πολύ καλό- αλλά και δεδομένου ότι τα χρόνια της πανδημίας εργάστηκαν ελάχιστα και οι αναστολές δεν έφτασαν να καλύψουν τους προϋπολογισμούς τους, είναι επιτακτική η ανάγκη να αυξηθεί ο καλυπτόμενος χρόνος από επίδομα ανεργίας, από τρεις σε πέντε μήνες. Οι εποχικά εργαζόμενοι δεν παρακαλούν, απαιτούν να πάρουν πίσω τη ζωή τους και δεν έχετε δικαίωμα να τη στερείτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό ακόμη, κύριε Πρόεδρε.

Και επειδή ακούσαμε εδώ πέρα και τον κ. Μητσοτάκη να λέει ότι, υπάρχει πρόβλημα γιατί δεν μπορούν να βρουν οι τουριστικές επιχειρήσεις εργαζόμενους. Η πραγματικότητα είναι ότι καταγγέλλουν ξενοδοχοϋπάλληλοι ότι δεν γίνανε επαναπροσλήψεις. Στη Ρόδο δεν έγιναν τριακόσιες επαναπροσλήψεις. Η υποβάθμιση που φέρατε στο ΣΕΠΕ οδηγεί στο μη έλεγχο της εφαρμογής του θεσμού των επαναπροσλήψεων. Και ετοιμάζεστε, με αυτά που λέτε, να φέρετε εργολαβικά εργαζόμενους, οι οποίοι θα έρθουν με συμφωνίες που έχετε κάνει από το Πακιστάν, τις Φιλιππίνες, αλλά και το Μπαγκλαντές. Σας προειδοποιούμε. Μην τολμήσετε να δημιουργήσετε σκλαβοπάζαρα. Όσοι εργαστούν στη χώρα μας, από όποια χώρα και να είναι, θα πρέπει να εργαστούν με τις κλαδικές και συλλογικές συμβάσεις εργασίας. Ξέρουμε ότι, ήδη, έχετε ετοιμάσει το έδαφος για να δημιουργήσετε τέτοιου είδους συνθήκες εργασίας. Δε θα σας το επιτρέψουμε ούτε εμείς ούτε οι εργαζόμενοι.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώνετε, παρακαλώ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Με τις πολιτικές που ακολουθείτε, καταστρέφετε την εργασία, καταστρέφετε ιστορικούς οργανισμούς, καταστρέφετε την Ελλάδα, τους Έλληνες πολίτες, τη μικρομεσαία επιχείρηση. Μία είναι η υπηρεσία που μπορείτε να προσφέρετε: Να φύγετε τώρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Λιούπης Αθανάσιος από τη Νέα Δημοκρατία.

Και να υπενθυμίσω -και παράλληλα θερμή παράκληση από το Προεδρείο- να τηρείται το επτάλεπτο διότι ο κατάλογος είναι μεγάλος. Γνωρίζετε ότι μέχρι τις 24.00΄, τουλάχιστον για σήμερα, θα είναι η συνεδρίαση, θα ακολουθήσει και αύριο η συνέχεια του νομοσχεδίου, αλλά μπορούν να μιλήσουν όσο το δυνατόν περισσότεροι ως τις 24.00΄, για να τηρήσουμε και τον χρόνο. Λοιπόν, θερμή παράκληση γι’ αυτό.

Ορίστε, κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο σηματοδοτεί μια αλλαγή πλεύσης για τον ΟΑΕΔ προς μια πραγματική ενίσχυση της απασχόλησης αντί για απλή στήριξη προς τους ανέργους.

Η αλλαγή σηματοδοτείται ακόμα και από την αλλαγή της ονομασίας σε Δημόσια Υπηρεσία Απασχόλησης. Η εξέλιξη της ανεργίας τα δυόμισι τελευταία χρόνια διακυβέρνησης της Νέας Δημοκρατίας δείχνει τη σημαντική προσπάθεια που έχει γίνει στο μέτωπο ενίσχυσης της απασχόλησης, από 17,2% η ανεργία περιορίστηκε στο 11,9% τον περασμένο Φεβρουάριο -στο χαμηλότερο επίπεδο από το 2010- και μάλιστα με δύο χρόνια με κορωνοϊό, καραντίνες, κλειστά καταστήματα και περιορισμούς στην οικονομία.

Και ναι, κύριε Σαντορινιέ, η επιτυχία αυτή φέρνει το όνομα Μητσοτάκης - Χατζηδάκης, όπως είπατε προηγουμένως.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Να το πείτε στους πολίτες που πληρώνουν τους λογαριασμούς.

**ΑΘΑΝΑΣΙΟΣ ΛΙΟΥΠΗΣ:** Μία από τις αιτίες για τη σημερινή μεταρρύθμιση είναι τα παράδοξα που παρατηρούνται, σε σχέση με τους δηλωμένους ως ανέργους στη χώρα μας, όπως: Πρώτον, το γεγονός ότι χιλιάδες πολίτες παραμένουν για πέντε και δέκα έτη εγγεγραμμένοι στο μητρώο του ΟΑΕΔ. Δεύτερον, σημαντικός αριθμός ανθρώπων που φέρονται ως μακροχρόνια άνεργοι αποδεικνύεται ότι έχουν σημαντικά εισοδήματα και τρίτον, όπως προκύπτει από τις εκθέσεις ενώσεων εργοδοτών και επιχειρήσεων, αλλά και όπως διαπιστώνουμε όλοι μας στην καθημερινότητά μας, είναι πολλές οι επιχειρήσεις που αναζητούν εξειδικευμένο ή μη προσωπικό και συχνά δυσκολεύονται πολύ να βρουν και να προσλάβουν. Επομένως, είναι ξεκάθαρο ότι υπάρχει άμεση ανάγκη για αναθεώρηση της πολιτικής μας όσον αφορά την ανεργία.

Η σημερινή προσπάθεια του Υπουργείου Εργασίας και Κοινωνικών Υποθέσεων, ήδη από τον τίτλο της «Δουλειές Ξανά», μας προδιαθέτει για τις πρωτοποριακές ρυθμίσεις που θα ακολουθήσουν. Η πρώτη μεγάλη ενότητα του νομοσχεδίου αφορά στην αναδιάρθρωση της πολιτικής για την ενίσχυση της απασχόλησης, με στόχο τη στήριξη των ανέργων με τη θέσπιση επιδόματος εργασίας και όχι επιδόματος ανεργίας για τους ανέργους που βρίσκουν εργασία, αφού, πέραν του μισθού τους, θα λαμβάνουν και τον μισθό του επιδόματος για όσο διάστημα το δικαιούνται. Και αυτό είναι ένα επιπλέον κίνητρο για να εργαστούν. Τη νέα αυτή ρύθμιση στήριξε και ο πρόεδρος της ΓΣΕΕ και θεωρώ ότι πρέπει όλες οι Κοινοβουλευτικές Ομάδες να υπερψηφίσουν.

Δεύτερον, ο νέος οργανισμός κάνει ευρύτερη χρήση των ψηφιακών μέσων. Ψηφιακή κάρτα, ψηφιακό μητρώο και το ψηφιακό ατομικό σχέδιο δράσης. Η ψηφιακή κάρτα είναι μια σύγχρονη μορφή κάρτας και μάλιστα μπορεί να είναι και σε ηλεκτρονική εφαρμογή. Το ψηφιακό ατομικό σχέδιο δράσης είναι ο ψηφιακός φάκελος με όλες τις γνώσεις και τις δεξιότητες και το πλάνο του για επιπλέον κατάρτιση. Μάλιστα, δίνεται και κίνητρο 300 ευρώ σε όσους αποφασίσουν να το καταρτίσουν.

Τρίτον, αναβαθμίζεται ο ρόλος του νέου οργανισμού σε σχέση με τη στεγαστική πολιτική. Αξιοποιούνται καλύτερα τα ακίνητα που ο ΟΑΕΔ κληρονόμησε από τον ΟΕΚ, τον Οργανισμό Εργατικής Κατοικίας. Επεκτείνεται το αντικείμενο του νέου οργανισμού στην παροχή βοήθειας προς νέους εργαζόμενους για τη στέγασή τους. Ο νέος οργανισμός κάνει χρήση και άλλων πρακτικών, όπως το επίδομα ενοικίου, ώστε να μπορούν περισσότεροι εργαζόμενοι να αποκτήσουν τη δική τους κατοικία. Καταβάλλεται για πρώτη φορά προσπάθεια να πάψει η εκμετάλλευση των διαφόρων παροχών ανεργίας από τα άτομα που δεν έχουν καμμία οικονομική ανάγκη. Μπαίνουν για πρώτη φορά εισοδηματικά κριτήρια για να συνεχίσουν να έχουν οι άνεργοι πρόσβαση σε συγκεκριμένες παροχές μετά τους δώδεκα μήνες ανεργίας. Χαρακτηριστικό παράδειγμα το γεγονός ότι σαράντα χιλιάδες άτομα με εισόδημα πάνω από 20.000 ευρώ απολαμβάνουν παροχές εγγεγραμμένων στον ΟΑΕΔ. Παραμένει, ωστόσο, χωρίς εισοδηματικά κριτήρια το επίδομα ανεργίας.

Σύμφωνη με την ελληνική νομοθεσία, αλλά και συμβατή με όσα συμβαίνουν σε πολλές ευρωπαϊκές χώρες όπως η Γερμανία, η Γαλλία, το Βέλγιο, η διαγραφή των ανέργων από το μητρώο για δύο χρόνια και η διακοπή της χορήγησης του επιδόματος ανεργίας για όποιον αρνείται τρεις φορές κατάλληλη προς τα προσόντα του δουλειά και στον τόπο του.

Η Κυβέρνηση επιχειρεί, απλώς, να ξεκαθαρίσει το τοπίο για το ποιοι είναι οι άνεργοι και ποιοι πραγματικά ενδιαφέρονται να εργαστούν ώστε να βοηθηθούν όσο το δυνατόν περισσότερο.

Δίνεται έμφαση στην κατάρτιση, η οποία δεν βρίσκεται σε ικανοποιητικό επίπεδο στη χώρα μας. Μια κατάρτιση, όμως, που για πρώτη φορά δε μένει στα χαρτιά. Κατάρτιση που πρέπει να φέρει συγκεκριμένα αποτελέσματα.

Σήμερα η Ελλάδα είναι τέταρτη από το τέλος στην Ευρωπαϊκή Ένωση σε σχέση με την ανάπτυξη δεξιοτήτων και προτελευταία στην προώθηση δεξιοτήτων που ανταποκρίνονται στην αγορά εργασίας. Το πρώτο βήμα γίνεται με την καλύτερη και πιο αξιόπιστη εικόνα για τις αληθινές ανάγκες της αγοράς, ώστε να κατευθύνουμε κατάλληλα τους ανέργους.

Η αντιστοίχηση προσφοράς και ζήτησης είναι απαραίτητη για μια επιτυχημένη πολιτική στην απασχόληση. Για πρώτη φορά έχουμε πραγματική αξιολόγηση των παρόχων κατάρτισης, εισάγοντας κριτήρια όπως το εάν ο άνεργος βρήκε θέση, για πόσο τη διατήρησε, η θετική αξιολόγηση από εργαζόμενους και εργοδότες.

Η πληρωμή του προγράμματος κατάρτισης συναρτάται με την επιτυχή ολοκλήρωσή του και την πιστοποίηση του καταρτιζόμενου. Δημιουργείται ο ψηφιακός ατομικός λογαριασμός δεξιοτήτων με όλες τις κατακτήσεις που έλαβε ή μπορεί να αποκτήσει ο άνεργος. Στο πλαίσιο της κοινωνικής πολιτικής ιδιαίτερα σημαντική είναι η στήριξη επιχειρήσεων για τη δημιουργία χώρων φύλαξης βρεφών εντός των εγκαταστάσεών τους. Αφορά περίπου εκατόν είκοσι επιχειρήσεις. Βελτιώνουμε με αυτό τον τρόπο την πολιτική μας για τις οικογένειες που έχουν μικρά παιδιά, προσφέροντας επιπλέον στήριξη στους γονείς και κυρίως στην εργαζόμενη μητέρα.

Τέλος, μια αναφορά στην τροπολογία που αφορά τις fast track συντάξεις. Η βελτίωση του χρόνου της απονομής των συντάξεων είναι αναμφίβολα το μεγάλο στοίχημα για την Κυβέρνηση και το Υπουργείο Εργασίας και σε αυτή την κατεύθυνση έχουν ληφθεί πολλές πρωτοβουλίες και με αποτελέσματα.

Σήμερα έρχεται μια πολύ σημαντική ρύθμιση για τις συντάξεις fast track που εκδίδονται γρήγορα, εντός τριών μηνών και τις συντάξεις που εκδίδονται με βάση το φάκελο που υποβάλει ο υποψήφιος και ο έλεγχος γίνεται εκ των υστέρων. Όλα αυτά έρχονται να δώσουν μια ουσιαστική λύση στις μεγάλες καθυστερήσεις που ταλαιπωρούν χιλιάδες συνταξιούχους.

Συνοψίζοντας, το νομοσχέδιο στοχεύει στην ουσιαστική αντιμετώπιση της μακροχρόνιας ανεργίας. Δεύτερον, στην απόκτηση ενός αξιόπιστου και αποτελεσματικού συστήματος κατάρτισης. Τρίτον, στη διευκόλυνση της πρόσβασης των ανέργων στην αγορά εργασίας. Η συνολική αναβάθμιση του μέχρι σήμερα ο ΟΑΕΔ, πλέον ως ΔΥΠΑ, έρχεται να αναλάβει έναν εμπλουτισμένο ρόλο στη σωστή κατεύθυνση όχι απλά μία παροδική προνομιακή στήριξη των ανέργων, αλλά μια εντατικοποιημένη προσπάθεια για επανένταξη τους στην αγορά εργασίας που είναι φυσικά και το ζητούμενο από όλους μας και στο οποίο νομίζω πως όλοι μπορούμε να συμφωνήσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λιούπη.

Να ενημερώσουμε το Σώμα πως σήμερα στις 24.00΄ θα λήξει η συνεδρίαση. Υπολογίζουμε πως θα φθάσουμε στο νούμερο πενήντα πέντε, με τον κ. Πουλά. Αύριο το πρωί θα μιλήσουν οι υπόλοιποι, δέκα, δώδεκα, δεκαπέντε -το πολύ- ομιλητές, με στόχο στις 12.00΄ να έχουμε την ονομαστική ψηφοφορία.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Σκανδαλίδη.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Μια διευκρίνιση θα ήθελα να κάνω.

Βγαίνοντας από την Αίθουσα, έχω δει στα site ότι ο Πρωθυπουργός σχολίασε ότι δεν ήταν κανένας Βουλευτής του ΠΑΣΟΚ την ώρα μίλαγε. Είχαμε συντονιστικό συμβούλιο και μόλις είδαμε ότι ερχόταν ο Πρωθυπουργός, κατεβήκαμε όλοι κάτω και ήμασταν σε όλη την ομιλία του. Δε χρειάζεται αυτή η φθηνή πολιτική. Φθηνή πολιτική είναι. Δεν αξίζει σε έναν Πρωθυπουργό να καταφεύγει σε τέτοια και να παίζουν όλα τα site «πρόγκηξε το ΠΑΣΟΚ» κ.λπ.. Μη χαμηλώνετε τόσο πολύ την πολιτική ζωή.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Σκανδαλίδη. Καταγράφηκε η ένστασή σας.

Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριε Υπουργέ, κύριε Χατζηδάκη, μου φαίνεται ότι και η σημερινή σας νομοθετική πρωτοβουλία εντάσσεται σε μια γνωστή σε εσάς μεθόδευση, που έχετε εφαρμόσει στις εταιρείες ευρύτερα του δημοσίου που ακουμπήσατε, από τη ΔΕΗ πριν ένα χρόνο, από τη «ΛΑΡΚΟ» πριν μήνες που συνεχίζετε μέχρι σήμερα και βεβαίως από σήμερα, από τώρα με τον ΟΑΕΔ.

Τι κάνετε εσείς με αυτή τη μεθόδευση; Προετοιμάζετε το έδαφος για την οικονομική και λειτουργική απαξίωση που οδηγεί τον φορέα στην αδυναμία να ανταποκριθεί στο έργο που επιτελεί. Έτσι, λοιπόν, ο ολικός ανασχεδιασμός πλέον για εσάς αποτελεί μονόδρομο.

Στη συνέχεια, εμφανίζονται διαφόρων ειδών σκάνδαλα και κακοδιαχείριση, προκειμένου να δεχθεί και η κοινωνία ότι «τα πράγματα μπαίνουν στη θέση τους». Και ποια είναι αυτή η θέση; Είναι η εκχώρηση των κρίσιμων αρμοδιοτήτων και κατ’ επέκταση των κονδυλίων στα ιδιωτικά συμφέροντα. Στον Οργανισμό Απασχόλησης Εργατικού Δυναμικού έγινε συνολική περικοπή των ασφαλιστικών εισφορών το 2021 κατά 56% ή κατά περίπου 1,2 δισεκατομμύριο στα έσοδά του και από αυτή την περικοπή κυρίως ωφελημένες ήταν οι επιχειρήσεις που είδαν το μισθολογικό κόστος να μειώνεται αισθητά. Τι ακολούθησε, όμως; Μια περίοδος πλήρους απαξίωσης του φορέα, κατά την οποία εκτός από τους περιορισμένους πόρους, υπήρξε τρομακτική έλλειψη προσωπικού, εντατικοποίηση της εργασίας, δίχως ψηφιακά μέσα κατά την πανδημία, απουσία οργανογράμματος του φορέα, έξαρση των γραφειοκρατικών αγκυλώσεων λόγω έλλειψης υλικοτεχνικών υποδομών κ.λπ.. Η εικόνα της κατάντιας που σκηνοθετήσατε ολοκληρώθηκε με την εμφάνιση των «απατεώνων» ανέργων, το επαναλάβατε και σήμερα πολλές φορές, το είπε και ο Πρωθυπουργός, «τεμπέληδων» με μεγάλα εισοδήματα που δεν ανέχονται τις απαξιωμένες θέσεις εργασίας. Δεν καταλαβαίνω σε τι σας εξυπηρέτησε η μετονομασία του ΟΑΕΔ από Οργανισμό Απασχόλησης Δυναμικού σε Δημόσια Υπηρεσία Απασχόλησης. Πόσο μάλλον όταν είναι ο ΟΑΕΔ χαραγμένος στη λαϊκή συνείδηση ως ο αρωγός των ανέργων και των νέων. Είναι από τα λαϊκά στρώματα, κύριε Υπουργέ, και την εργατική τάξη αυτοί που φοίτησαν και φοιτούν στις σχολές μαθητείας και στα κέντρα επαγγελματικής κατάρτισης του οργανισμού.

Το παρόν νομοσχέδιο είναι ένα νομοσχέδιο Προκρούστης. Κονταίνει και μακραίνει τον φορέα προκειμένου με λεπτές κινήσεις να μειωθεί το πλήθος των ανέργων, για να χωράνε στα στατιστικά μιας επιτυχημένης διακυβέρνησης και μοιράζει το αποθεματικό του και τα κονδύλια για την εκπαίδευση - κατάρτιση, δίνοντας τη δυνατότητα για την ανάθεση συμβάσεων έργου προμηθειών και υπηρεσιών κατά παρέκκλιση από την κείμενη νομοθεσία. Απευθείας αναθέσεις σε όλα. Το επιδιωκόμενο αποτέλεσμα θα γίνει κατ’ εσάς εφικτό με την εκκαθάριση του Μητρώου των Ανέργων και τη θέσπιση αυστηρών κριτηρίων που αποκλείουν αρκετούς σημερινούς εγγεγραμμένους.

Θεσμοθετείτε την επιβολή ποινών που σχετίζονται με τη διαγραφή ανέργων σε περίπτωση που δε δεχθούν τρεις συνεχόμενες προτάσεις των εργασιακών συμβούλων για εύρεση εργασίας -δύο χρόνια αποκλεισμός- ή αρνηθούν τυχόν κατάρτιση -εδώ έχουμε εξάμηνο εξοπλισμό- ή αν ο άνεργος που παρακολούθησε κατάρτιση δεν καταφέρει να λάβει την απαραίτητη πιστοποίηση. Το νομοσχέδιο έχει τον τίτλο: «Δουλειές Ξανά». Η ερώτηση μας είναι για ποιους; Σίγουρα όχι για τους άνεργους και τους νέους από τα λαϊκά στρώματα και την εργατική τάξη.

Βέβαια για εσάς, κύριε Υπουργέ, θα υπάρξει και μια ειδική αναφορά, θα μείνετε στην ιστορία ως ο Υπουργός που επανακαθόρισε ποιος είναι ο άνεργος και ποιος όχι. Προσπαθείτε να δημιουργήσετε θέσεις εργασίας όχι μειώνοντας την ανεργία, αλλά με νόμους στη Βουλή.

Για παράδειγμα τι πάτε να ανατρέψετε με το άρθρο 16; Το βασικό εργαλείο της ετεροαπασχόλησης και του συμπληρωματικού εισοδήματος στην επαρχία; Είναι χιλιάδες, το τονίζω, οι άνεργοι που ασχολούνται με γεωργικές, δασικές και κτηνοτροφικές εργασίες οι οποίες τους εξασφαλίζουν ένα μικρό εισόδημα. Να μην έχουν πρόσβαση στα επιδόματα - ωφελήματα του οργανισμού; Δεν έχετε ακόμη αντιληφθεί ότι ένα από τα δύο, το επίδομα του ΟΑΕΔ ή το συμπληρωματικό εισόδημα, αν χαθεί από τους κατοίκους της επαρχίας, χάνεται και το ζητούμενο για την επαρχία που είναι η παραμονή τους στα χωριά τους;

Είπε ο κύριος Υπουργός ότι θέλει να μετατρέψει το επίδομα ανεργίας σε επίδομα εργασίας. Το κάναμε εμείς ως κυβέρνηση ΣΥΡΙΖΑ το 2018 για την καλύτερη οργάνωση της πυροπροστασίας των δασών. Ένα παραπάνω βήμα με εργαλείο τον ΟΑΕΔ. Είχαμε επιδοτήσει τότε πέντε χιλιάδες ανέργους. Είχαμε μετατρέψει στην πράξη την ανεργία τους σε εργασία. Στους δώδεκα μήνες που ίσχυε το συγκεκριμένο πρόγραμμα προσπαθήσαμε η απασχόλησή τους να συνδεθεί, πέραν της αποτελεσματικότητας στους καθαρισμούς των δασών, και με την ικανότητα ανάληψης συγκεκριμένων εργασιών πρόληψης. Δεν καταλάβατε τι σας παραδώσαμε. Γι’ αυτό και δεν ανανεώσατε το πρόγραμμα στερώντας από τη δασοπροστασία την απασχόληση χιλιάδων εξειδικευμένων συνανθρώπων μας.

Ήρθε ο κύριος Πρωθυπουργός στη βόρεια Εύβοια και μιλούσε για την αναγκαιότητα αυτοί οι άνθρωποι να απασχοληθούν. Ευχές! Το πρόβλημα όλων των ανθρώπων είναι το πώς θα παραμείνουν την επόμενη μέρα στις ρίζες τους όταν δεν υπάρχει καμμία δυνατότητα απασχόλησης και δεν υπάρχει κανένα εισόδημα για να τους κρατήσει.

Όσον αφορά την τροπολογία σας για τις συντάξεις, για να τελειώσω, ειπώθηκαν πολλά. Άνθρακες ο θησαυρός. Για ακόμη μια φορά το μόνο τελικά που καταφέρατε με το τωρινό σας νομοθέτημα είναι να μετατρέψετε τον ΟΑΕΔ σε μια απαξιωμένη δομή κοινωνικής προστασίας. Δε θα σας το επιτρέψουμε, αγαπητοί συνάδελφοι της Νέας Δημοκρατίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο Σωκράτης Φάμελλος από τον ΣΥΡΙΖΑ.

Στη συνέχεια θα ακολουθήσουν η κ. Βρυζίδου, ο κ. Μαντάς, η κ. Αδαμοπούλου, ο κ. Αχμέτ Ιλχάν και η κ. Κεφάλα.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, οφείλω να ομολογήσω ότι ο τίτλος του νομοσχεδίου είναι ιδιαίτερα ευφάνταστος: «Δουλειές για όλους». Μου θυμίζει -ξέρετε- τον άλλο τίτλο που είχατε βάλει όταν ήσασταν στο Υπουργείο Περιβάλλοντος και Ενέργειας για τη σωτηρία της ΔΕΗ. Είναι αυτό που πληρώνουν τώρα όλοι οι καταναλωτές, όλοι οι επιχειρηματίες, είναι αυτό που γονατίζει την ελληνική κοινωνία. Έτσι σώσατε τη ΔΕΗ, με τη χρεοκοπία δηλαδή και της επιχειρηματικότητας αλλά και των νοικοκυριών.

Και φυσικά χρησιμοποιείτε και σε αυτό το νομοσχέδιο την κλασική πρακτική της Νέας Δημοκρατίας: Φταίνε οι άλλοι, είτε είναι οι εργαζόμενοι του ΟΑΕΔ, είτε είναι οι άνεργοι που δεν έχουν δεξιότητες, λες και το πρόβλημα της ανεργίας δεν είναι το πρόβλημα του μοντέλου ανάπτυξης, της ανυπαρξίας σχεδίου ανάπτυξης, αλλά και του μοντέλου παραγωγικής ανασυγκρότησης που δεν έχετε, είτε φταίνε οι συνταξιούχοι. Η Νέα Δημοκρατία πάντως και ο κ. Μητσοτάκης και ο κ. Χατζηδάκης δεν φταίνε ποτέ.

Οι συνταξιούχοι τώρα, για να ξεκινήσω από το τέλος, φταίνε γιατί δεν εκδίδονται οι συντάξεις. Τώρα πρέπει να τις βγάλουν μόνοι τους. Αποτύχατε στην εξαγγελία: «Σύνταξη σε μία μέρα». Έχετε άνω των τριακοσίων σαράντα χιλιάδων εκκρεμών συντάξεων, πολλαπλάσιες αυτών που άφησε ο ΣΥΡΙΖΑ, ο οποίος πέτυχε μια πολύ μεγάλη μείωση εκκρεμοτήτων, απολύσατε τους νέους επιστήμονες που είχαμε και βοηθούσαν και έλυναν προβλήματα και τώρα φέρνετε τις «self service συντάξεις» με επισφαλή υπολογισμό και κίνδυνο αναδρομικών επιστροφών.

Αυτό πρακτικά, κύριε Χατζηδάκη, είναι μια παραδοχή της δικής σας αποτυχίας δεκαπέντε μηνών στο Υπουργείο Εργασίας και βέβαια μια αποτυχία τριών χρόνων Νέας Δημοκρατίας. «Λασπώσατε» εργαζόμενους για να πείτε ότι φταίνε για τις συντάξεις που δε βγαίνουν, φέρατε μάνατζερ πολύ καλά αμειβόμενους, ιδιωτικοποιήσατε τις επικουρικές, αλλά πάλι το μάρμαρο το πληρώνουν οι συνταξιούχοι.

Διαβάζω από την ανακοίνωση του Ενιαίου Δικτύου Συνταξιούχων: «Ανεύθυνοι και επικίνδυνοι οι πειραματισμοί Χατζηδάκη. Το φιάσκο το βαφτίζει συντάξεις εμπιστοσύνης. Πουλάει στους δύσμοιρους συνταξιούχους φύκια για μεταξωτές κορδέλες. Ο κ. Χατζηδάκης με τροπολογία μαύρα μεσάνυχτα καταθέτει για τη «self service» διαδικασία συντάξεων με ένα σύστημα που έχει ελλιπή στοιχεία και με συντάξεις του ποδαριού και αναφέρεται σε εκκρεμότητες.»

Βλέπω πως υπογράφουν ο Πρόεδρος κ. Λαζόπουλος και η Γενική Γραμματέας κ. Μουρίκη. Και βλέπω στο τέλος όλα αυτά που λένε: «Είναι κρίμα να παίξω στα ζάρια τις περιουσίες τους επειδή ο κ. Χατζηδάκης δε μαθαίνει από τα λάθη του».

Αυτός είναι ο κ. Χατζηδάκης και η «Κυβέρνηση των αρίστων».

Ας δούμε, όμως, λίγο τι λέει το νομοσχέδιο του ΟΑΕΔ:

Πρώτον, το δημόσιο πλέον δε θα έχει την ευθύνη για τους ανέργους. Άρα, η πρώτη αρχή της Νέας Δημοκρατίας, αδύναμη πολιτεία, το δημόσιο δεν αναλαμβάνει καμμία ευθύνη, η αγορά θα λύσει τα προβλήματα. Αποχωρεί, λοιπόν, η πολιτεία από το βασικό θέμα της εργασίας. Είναι μια μείωση δημόσιας πολιτικής. Το κάνετε παντού, στην ενέργεια, στην υγεία, στις φυσικές καταστροφές, παντού θέλετε ένα αδύναμο κράτος.

Δεύτερον, οι άνεργοι θα έχουν την ευθύνη της ανεργίας τους. Είναι αυτό που λέτε και στην πανδημία, η ατομική ευθύνη. Μόνος του χωρίς προστασία, χωρίς σχέδιο, κατηγορούμενος κιόλας ο πολίτης, λες και είναι ευθύνη των ανέργων ότι δεν έχουν τις δεξιότητες, λες και είναι ευθύνη των ανέργων το ότι παίρνουν τα επιδόματα.

Και προσέξτε το ψέμα του κ. Χατζηδάκη. Για πάρα πολλά βοηθήματα, κύριε Χατζηδάκη, εγώ έψαξα και είδα ότι υπάρχει σαφέστατο ανώτατο όριο εισοδημάτων για να εντάσσεται κάποιος στο βοήθημα λήψης τακτικής επιδότησης, στο βοήθημα μακροχρόνια ανέργων, στο ειδικό βοήθημα τρίμηνης παραμονής στο Μητρώο Ανέργων. Το λέει ξεκάθαρα στο site. Είναι έντεκα χιλιάδες, δώδεκα χιλιάδες εξακόσιοι. Άρα, γιατί λέτε ψέματα ότι υπάρχει ανεξέλεγκτη επιδότηση ανέργων με υψηλά εισοδήματα; Για να δικαιολογήσετε από τη λάσπη σας τη δική σας αδυναμία.

Τρίτο ζήτημα, η κατάρτιση. Είναι προσχηματικό. Δηλαδή για να μετατρέψουμε την κατάρτιση σε ποινολόγιο έχετε πολλές καλές σκέψεις, για να βοηθήσετε στη διαγραφή των ανέργων από τα μητρώα. Για να σχεδιάσετε την παραγωγική ανασυγκρότηση και να δημιουργήσετε θέσεις εργασίας δεν έχετε ευρηματικότητα. Όμως, έτσι απαξιώνετε και συκοφαντείτε τους ανέργους πρακτικά για να τους διαγράψετε και να βρείτε επιτέλους άκρη στο αν τελικά η ΕΛΣΤΑΤ ή ο ΟΑΕΔ έχουν σωστά αρχεία για να κρύψετε τους ανέργους και την ανεργία καθώς φτάνει τις πεντακόσιες χιλιάδες η διαφορά μεταξύ των καταγραφών.

Αλλάζετε τον ρόλο του ΟΑΕΔ, γιατί έχετε θέμα με τα στοιχεία και δε σας αρέσει που βγαίνουν διαφορετικά στοιχεία, αλλά και γιατί έχετε ένα σχέδιο: Να κάνετε πλιάτσικο και στα αποθεματικά του ΟΑΕΔ, όπως κάνατε στην επικουρική ασφάλιση και το υλοποιήσατε.

Και βέβαια θέλετε να υλοποιήσετε και να εξυπηρετήσετε ιδιωτικά συμφέροντα. Ξέρουμε τι πάρτι σχεδιάζετε να κάνετε στο Ταμείο Ανάκαμψης. Τα προγράμματα «σκόιλ ελικίκου», δυστυχώς, καταγράφηκαν ως την ξεκάθαρη προσπάθεια της Νέας Δημοκρατίας να βάλει το χέρι στα λεφτά της κατάρτισης, να τα πάρει από τους ανέργους, να τα πάρει από την αγορά εργασίας. Και βασικά αποδυναμώνετε οποιονδήποτε ρόλο κοινωνικού φορέα που ήταν στον ΟΑΕΔ και άρα θέλετε ένα αδιαφανές πλαίσιο λειτουργίας, ακόμη και γι’ αυτά τα περιορισμένα που θα κάνει.

Τέταρτον, η απαξίωση των εργαζομένων. Απαξιώσαμε τον ΟΑΕΔ, απαξιώσαμε και τους συνταξιούχους. Τι κάνουμε για τους εργαζόμενους; Μαθαίνουμε ότι ο κ. Πρωτοψάλτης στέλνει στα δικαστήρια την Ομοσπονδία των Εργαζομένων του ΟΑΕΔ, ζητάει αποζημίωση από την ομοσπονδία και τα μέλη του διοικητικού συμβουλίου χρησιμοποιώντας δικές σας αντεργατικές ρυθμίσεις.

Διαβάζουμε, όμως -και καταθέτω, κύριε Πρόεδρε, έγγραφο της Αγωνιστικής Ενωτικής Συνεργασίας- ότι ο κ. Πρωτοψάλτης, το «γαλάζιο παιδί» του ΟΑΕΔ κάνει αναξιοκρατικές και αδιαφανείς τοποθετήσεις ημετέρων σε επιτελικές θέσεις. Να το μοντέλο της ΔΕΗ. Το εφαρμόζετε και στον ΟΑΕΔ, κύριε Χατζηδάκη, έτσι; Συγχαρητήρια.

Υπάρχουν περιπτώσεις που ο νόμος παραβιάζεται και τοποθετούνται προϊστάμενοι χωρίς να διαθέτουν στοιχειωδώς τα απαιτούμενα χρόνια προϋπηρεσίας και αναλαμβάνουν καθήκοντα προϊσταμένων παραγκωνίζοντας άλλους που διαθέτουν περισσότερα χρόνια προϋπηρεσίας.

Βλέπω εδώ και έναν προϊστάμενο σε ένα νεοσύστατο τμήμα της Μακεδονίας που είναι από το γραφείο του διοικητή στην Αθήνα. Βλέπω συνάδελφο της Περιφερειακής Διεύθυνσης Μακεδονίας με τριάντα τρία χρόνια, τα τελευταία δέκα ως προϊστάμενος και μάλιστα για ένα χρονικό διάστημα σε δύο τμήματα, που μένει εκτός θέσεων ευθύνης γιατί δεν είναι ΔΑΚΕ.

Ξέρουμε τα ονόματα, κύριε Χατζηδάκη, όπως ξέρουμε και ποιος κάνει κομματική διοίκηση στον ΟΑΕΔ.

Βλέπω επίσης ένα νεοσυσταθέν τμήμα επαγγελματικής εκπαίδευσης και κατάρτισης που το παίρνει συνάδελφος συνδικαλιστής της ΔΑΚΕ ο οποίος μένει σε άλλη πόλη. Το ερώτημα είναι: Πώς θα υπηρετεί;

Αυτά είναι τα «γαλάζια παιδιά» και η αριστεία, κύριε Χατζηδάκη; Να σας πω, κυρίες και κύριοι Βουλευτές, ποιο είναι το μοντέλο Χατζηδάκη; Με νόμο του κ. Χατζηδάκη, που θα καταθέσω, στις 3 Δεκεμβρίου του 2019, ήρθαν τα «γαλάζια παιδιά» της ΔΕΗ. Γιατί για τους εργαζόμενους, τους ανέργους και τους συνταξιούχους δεν υπάρχει μέλλον. Για κάποια «γαλάζια παιδιά» φαίνεται ότι υπάρχει μέλλον.

Καταθέτω, λοιπόν, κύριε Πρόεδρε, δύο οικονομικές εκθέσεις της ΔΕΗ. Η μια είναι για την περίοδο 2021 και η άλλη για το 2019. Να σας διαβάσω τα «γαλάζια παιδιά» του κ. Χατζηδάκη τι αμοιβές έπαιρναν στη ΔΕΗ και τι παίρνουν τώρα; Διαβάζω, κύριε Πρόεδρε: «Το 2018 το κόστος διοίκησης του ομίλου, διοικητικό συμβούλιο, πρόεδρος, μέλη του διοικητικού συμβουλίου και διευθυντές, γενικοί διευθυντές 1.549.000 ευρώ, το 2018. Το 2021 η αμοιβή αυτή είναι 5.715.000 ευρώ».

Δηλαδή, ο κ. Χατζηδάκης αφού χρέωσε με υπέρογκο κόστος λογαριασμών όλους τους Έλληνες και τις Ελληνίδες, αφού γονάτισε την ελληνική επιχειρηματικότητα ήταν αυτός που σχεδίασε το κόστος των «γαλάζιων παιδιών» της ΔΕΗ να φτάσει το 270% αύξηση από το 2018 έως το 2021.

Συγχαρητήρια, κύριε Χατζηδάκη! Αυτό είναι το χρυσό παράσημο που θα πάρετε. Θα μείνετε και εσείς στην ιστορία ως πρώτος υπογράφων του μεγαλύτερου πλιάτσικου στη δημόσια περιουσία που έχει κάνει ποτέ κυβέρνηση στην Ελλάδα και των μεγαλύτερων και ακριβότερων ρουσφετιών στα «γαλάζια παιδιά» με χρυσές αμοιβές.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κλείνω λέγοντας ότι μόνο από το 2020 στο 2021η αύξηση του κόστους της διοίκησης της ΔΕΗ ήταν 65%, ενώ σε όλα τα ελληνικά νοικοκυριά, σε όλες τις επιχειρήσεις ήρθαν λογαριασμοί μέχρι και τριπλάσιοι, εξαιτίας της σωτηρίας του κ. Χατζηδάκη που μας έλεγε ότι έτσι θα έχουμε χαμηλότερο κόστος στην αγορά, φαίνεται ότι τα «γαλάζια παιδιά» που εσείς διορίσατε και είστε προσωπικά υπεύθυνος γι’ αυτό, δώσανε αμοιβή στον εαυτό τους, στη χρονιά της κρίσης 65% παραπάνω.

Τα καταθέτω, κύριε Υπουργέ, και κύριε Πρόεδρε, διότι αυτά χρειάζεται να μείνουν και στην ιστορία και στα Πρακτικά, επειδή είναι προφανές ότι υπάρχει θέμα ευθύνης Υπουργών και επειδή είναι προφανές ότι αυτά η επόμενη προοδευτική κυβέρνηση της Ελλάδας, που θα έρθει γρήγορα γιατί δεν αντέχετε, τα αποτελέσματα δείχνουν ήδη ότι είστε μειοψηφία στην ελληνική κοινωνία και πολύ τραγική μειοψηφία, είναι σίγουρο ότι θα εξεταστούν, δεν θα τα αφήσουμε ανεξέλεγκτα όλα αυτά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, σας παρακαλώ, ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Το πλιάτσικο που οργανώσατε δε θα μείνει ατιμώρητο, κύριε Χατζηδάκη.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Βουλευτής κ. Σωκράτης Φάμελλος, καταθέτει για τα Πρακτικά τα προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Βρυζίδου Παρασκευή από τη Νέα Δημοκρατία. Αμέσως μετά να ετοιμάζεται ο κ. Περικλής Μαντάς.

Ελάτε, κυρία Βρυζίδου, έχετε τον λόγο.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η διεκδίκηση μιας θέσης εργασίας είναι δικαίωμα του κάθε πολίτη. Και η εξασφάλιση θέσεων εργασίας, καθώς επίσης και μιας σωστής διαδρομής μέχρι να βρεθεί δουλειά είναι υποχρέωση της πολιτείας, είναι υποχρέωση των Υπουργείων και φυσικά και του οργανισμού που είναι αρμόδιος για την εργασία και την καταπολέμηση της ανεργίας.

Επίσης σε ένα σύγχρονο ευρωπαϊκό κράτος, αλλά και σε κάθε κράτος υπάρχει υποχρέωση της πολιτείας στον πολίτη, ο οποίος έχει πληρώσει τις εισφορές του, έχει ολοκληρώσει τα απαιτούμενα χρόνια και έχει φτάσει το όριο ηλικίας να ζητήσει τη σύνταξή του και σε σύντομο χρονικό διάστημα να την πάρει για να μπορέσει να ζήσει το υπόλοιπο της ζωής του και να ζήσει την οικογένειά του.

Αυτό το οποίο είχαμε αντιμετωπίσει τα τελευταία χρόνια ήταν ολοένα και να μακραίνει ο χρόνος της συνταξιοδότησης μέχρι που έφτασε σε σημείο να είναι μεγάλα χρονικά διαστήματα, να μην μπορούν να ζήσουν τις οικογένειές τους οι πολίτες και να βρεθούν σε τρομερά αδιέξοδα.

Η σημερινή Κυβέρνηση παρέλαβε ένα κουβάρι τόσο σφιχτά δεμένο που ήταν πάρα πολύ δύσκολο και να ξετυλιχτεί και να μπει σε μια σειρά. Παρ’ όλα αυτά έγιναν σημαντικά βήματα. Άρχισαν οι συντάξεις να βγαίνουν σε συντομότερα χρονικά διαστήματα, να βγαίνουν περισσότερες συντάξεις και να υπάρχουν σημαντικές διευκολύνσεις με τις προκαταβολές και με μέτρα τα οποία ελήφθησαν το ένα πίσω το άλλο για να μπορέσει να αντιμετωπιστεί αυτό το μεγάλο πρόβλημα. Ωστόσο πρέπει να παραδεχτούμε ότι ακόμη υπάρχουν δυσκολίες και έρχεται με την τροπολογία να δώσει μια σημαντική λύση με τις fast track συντάξεις και τις συντάξεις εμπιστοσύνης.

Και πραγματικά έχω εκπλαγεί από τις τοποθετήσεις της Αντιπολίτευσης, κυρίως των συναδέλφων της Μείζονος Αντιπολίτευσης, οι οποίοι δεν κατάλαβαν τη μεγάλη σημασία αυτής της τροπολογίας. Έχω αναφέρει ξανά πάνω στο Βήμα παραδείγματα που έχω συναντήσει και που είμαι στη διάθεση οποιουδήποτε να πούμε και τα ονοματεπώνυμα των ανθρώπων που έχουν υποστεί τα εξής προβλήματα.

Δεν μπορούσε κάποιος όταν συμπλήρωνε τα εξήντα επτά χρόνια, παραδείγματος χάριν στον ΟΓΑ, να ζητήσει παράταση εάν δεν συμπλήρωνε τα χρόνια εάν δεν ζητούσε πρώτα να συνταξιοδοτηθεί και να του απαντήσει ο φορέας ότι δεν έχει συμπληρώσει και μετά να κάνει αίτηση παράτασης. Επειδή, όμως, οι καθυστερήσεις αυτές επί κυβερνήσεως ΣΥΡΙΖΑ, που έχει μεγάλη ευαισθησία σύμφωνα με τα επιχειρήματα που ακούσαμε μέχρι τώρα, ήταν μεγάλες και η απάντηση κρατούσε δύο και τρία χρόνια δεν μπορούσε να ζήσει ο πολίτης του ΟΓΑ. Είχε λίγα χωράφια και αναγκαζόταν να τα πουλήσει για να ζήσει αυτά τα δύο, τρία χρόνια. Όταν, λοιπόν, του ερχόταν η απάντηση και έπρεπε να ζητήσει παράταση ένα χρόνο δεν υπήρχαν οι προϋποθέσεις, γιατί είχε πουλήσει τα χωράφια του, δεν μπορούσε να δικαιολογήσει έσοδα αγροτικά και έτσι κάποιοι πολίτες που έχουν ονοματεπώνυμο δε θα πάρουν ποτέ σύνταξη. Αυτό, λοιπόν, δεν είναι τραγικό, είναι εγκληματικό. Δεν μπορούμε να επιχειρηματολογούμε και να μη νοιαζόμαστε αυτούς τους πολίτες. Και αυτό έρχεται να καλύψει αυτό το μέτρο. Γιατί τι κάνει;

Στους τρεις μήνες απαντά. Εξετάζει εάν δικαιούται ή δε δικαιούται σύνταξη και του απαντά εάν πρέπει να πάρει παράταση και εάν δικαιούται σύνταξη. Τότε σύμφωνα με το συνταξιοδοτικό του, όπως είναι στο ΑΤΛΑΣ, μπορεί να τη ζητήσει εάν θέλει και από άλλα ταμεία μπορεί να το τεκμηριώσει με βεβαιώσεις από τους επαγγελματικούς φορείς να πάρει τη σύνταξή του και όταν αυτή θα εξεταστεί μέσα στην τριετία, θα μπορέσει να επιβεβαιωθεί και αν υπάρχουν κάποιες διακυμάνσεις είτε να πάρει αναδρομικά είτε να του κρατήσουν κάτι από τη σύνταξή του.

Εγώ δε θα επαινέσω αυτή την τροπολογία μόνον γιατί διευκολύνει τους πολίτες ούτε θα πω ότι είναι πάρα πολύ σωστή, γιατί μεγάλα αδιέξοδα θα ξεπεραστούν ούτε θα πω ότι κατάφερε αυτή η Κυβέρνηση και αυτό το Υπουργείο να δει το πρόβλημα. Θα επαινέσω αυτό το Υπουργείο και αυτή την Κυβέρνηση γιατί ακούμπησε στο πρόβλημα, γιατί άνοιξε τα αυτιά του και κατάλαβε αυτό το οποίο φωνάζουν οι πολίτες και εμείς που το ζούσαμε δίπλα στους πολίτες.

Είμαι πολύ ικανοποιημένη και το λέω με απόλυτη ειλικρίνεια, γιατί διαπίστωσα ότι υπάρχουν στο Υπουργείο ο Υπουργός, οι συνεργάτες και γενικά ολόκληρη η Κυβέρνηση, υπάρχουν άνθρωποι που ανοίγουν τα μάτια μπροστά στο πρόβλημα.

Και το ίδιο ισχύει και για τις συντάξεις εμπιστοσύνης. Και για αυτές θα δοθεί η ευκαιρία στους συνταξιούχους, οι οποίοι δεν περιμένουν να πάρουν τις μεγάλες συντάξεις ούτε και έχουν τη δυνατότητα να κάνουν κάτι άλλο γρήγορα να μπορέσουν να έχουν αυτό που δικαιούνται από τη ζωή τους και από την επαγγελματική τους πορεία, να συντηρήσουν τις οικογένειές τους και να ζήσουν την υπόλοιπη ζωή τους με αξιοπρέπεια.

Και τώρα πάμε στο κομμάτι του ΟΑΕΔ, το οποίο μετονομάζεται και θεωρώ ότι είναι σημαντικό και αυτό, γιατί θέλει να σηματοδοτήσει τις κορυφαίες αλλαγές που πρέπει να γίνουν. Και εδώ πάλι θα ήθελα να πω ότι όποιος νοιάζεται για τους ανέργους δε θα πρέπει να προβάλει τα καλύτερα δυνατά επιχειρήματα, αλλά θα πρέπει εμπράκτως να αποδεικνύει ότι νοιάζεται και μειώνει την ανεργία. Αυτό, λοιπόν, το επιχείρημα έχει κατατεθεί από στοιχεία που υπάρχουν καταγεγραμμένα και σημαίνουν ότι υπήρξε προσπάθεια, ότι οι προτάσεις ήταν αποτελεσματικές και η ανεργία μειώθηκε.

Παρ’ όλα αυτά, όμως έχουμε και άλλα ζητήματα. Έχουμε ανέργους, οι οποίοι είναι πάνω από πέντε χρόνια. Τι ακριβώς τους βοηθάει η παραμονή τους στον ΟΑΕΔ που μετονομάζεται σε ΔΥΠΑ μετά από πέντε χρόνια; Δεν πρέπει να γίνει μια περαιτέρω προσπάθεια; Δεν πρέπει να τους δώσουμε την ευκαιρία, να τους φτιάξουμε το πλάνο για να μπουν και αυτοί μαζί με εμάς και να αγωνιστούν για την εξεύρεση της εργασίας; Αυτό γίνεται με το να τους ζητάς και να τους επιδοτείς με 300 ευρώ να συνεργαστούν με τον σημερινό ΟΑΕΔ, που θα μετονομαστεί, για να μπορέσουν να βρουν εργασία. Και μάλιστα μια εργασία η οποία θα συνεχίσει να πληρώνεται και το 50% του επιδόματος ανεργίας.

Γιατί; Για να μη βάλεις τον άνεργο στο δίλημμα να μη χάσει το επίδομα, αλλά να του δώσεις ένα ακόμη κίνητρο να μπει στην αγορά εργασίας. Γιατί εμάς δε μας ενδιαφέρει να δώσουμε επιδόματα και να ικανοποιήσουμε ελαφρώς τους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εμάς μας ενδιαφέρει σε βάθος χρόνου να μπορέσουν να βρουν τη δουλειά τους, να πατήσουν στα πόδια τους, να έχουμε νέους με όρεξη για δουλειά στην αγορά εργασίας, νέους με αισιοδοξία. Aυτοί είναι η ελπίδα και το μέλλον του τόπου μας.

Θα πρέπει να δούμε και τα εισοδηματικά κριτήρια, διότι σαφώς κάποιος που είναι πολλά χρόνια μπορεί να δικαιούται να κάνει κάποια ταξίδια, να κάνει τουρισμό κ.λπ.. Εντάξει, είναι μια πολύ καλή παροχή. Όμως, δεν υπάρχουν απεριόριστες δυνατότητες και υπάρχουν άνθρωποι οι οποίοι δεν έχουν καθόλου εισοδήματα και αναγκάζονται να δουλέψουν για κάποιους μήνες και να χάσουν το επίδομα ανεργίας.

Όταν αυτοί, λοιπόν, θα διεκδικήσουν το μεροκάματο, που θα είναι το μοναδικό έσοδο γι’ αυτούς ώστε να ζήσουν την οικογένειά τους, μπορεί να μην τα καταφέρουν γιατί κάποιος που έχει τη δυνατότητα να έχει από οπουδήποτε αλλού διαφορετικά έσοδα, έχει τη δυνατότητα να έχει και μακροχρόνια ανεργία και να τους πάρει τη θέση.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία Βρυζίδου.

**ΠΑΡΑΣΚΕΥΗ ΒΡΥΖΙΔΟΥ:** Εδώ, λοιπόν, υπάρχει κοινωνική πολιτική υπέρ των ασθενέστερων και πραγματικά δεν μπορώ να κατανοήσω πως τουλάχιστον αυτό το δίκαιο, το ανθρώπινο μέτρο δεν επαινείται από παρατάξεις οι οποίες, με τα επιχειρήματά τους και με τον τρόπο που μιλούν, δείχνουν ότι θέλουν να ενστερνίζονται την κοινωνική δικαιοσύνη και υποτίθεται την ευαισθησία υπέρ των αδυνάτων.

Επίσης, υπάρχει μέριμνα και για τη φύλαξη των παιδιών με συγκεκριμένη διαδικασία, για τη στέγαση και ο ΟΑΕΔ - ΔΥΠΑ μετατρέπεται σε ένα ευέλικτο οργανωμένο σύστημα, με πολύ μεγάλη θέληση να φέρει αποτέλεσμα στους στόχους του. Και αυτό θα επιτευχθεί όχι με κριτική, αλλά με προτάσεις και σκληρή δουλειά από τους κοινωνικούς εταίρους, από τους εκπροσώπους του διοικητικού συμβουλίου και από όλους εμάς, από το Υπουργείο και από τους Βουλευτές, γιατί πραγματικά πονάμε και θέλουμε να βοηθήσουμε τον άνεργο του τόπου μας -γιατί η ανεργία είναι το χειρότερο πράγμα που υπάρχει και τραβάει προς τα κάτω την πρόοδο μιας χώρας- όπως επίσης και τον συνταξιούχο στον οποίο οφείλουμε μια ζωή με αξιοπρέπεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Περικλής Μαντάς από τη Νέα Δημοκρατία και θα ακολουθήσει η κ. Αδαμοπούλου.

Κύριε Μαντά, έχετε τον λόγο.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, διαβάζω στη «ΚΑΘΗΜΕΡΙΝΗ ΤΗΣ ΚΥΡΙΑΚΗΣ» που δημοσιεύτηκε πριν τρεις ημέρες το εξής: «Εντυπωσιακά είναι τα αποτελέσματα της στοχοθεσίας, αλλά και της παρακολούθησης απόδοσης του ΕΦΚΑ για την έκδοση συντάξεων, καθώς μόλις σε δεκαπέντε μήνες οι εκκρεμείς συντάξεις μειώθηκαν κατά 40%».

Κι αναρωτιέμαι, καταλαβαίνουμε όλοι για ποιο ακριβώς πράγμα μιλάμε; Μέσα σε δεκαπέντε μήνες μειώθηκαν οι εκκρεμείς συντάξεις κατά 40%, από εκατόν είκοσι πέντε χιλιάδες στα τέλη του 2020 σε περίπου εβδομήντα πέντε χιλιάδες στα τέλη Μαρτίου. Σε ποσά, ξέρετε για πόσα λεφτά μιλάμε; Οι εκκρεμότητες από 500 εκατομμύρια αυτή τη στιγμή έχουν πέσει λίγο κάτω από τα 200 εκατομμύρια και έτσι όπως προχωράνε τα πράγματα, θα πάμε σε μηδενισμό -αν όλα πάνε καλά- μέχρι το καλοκαίρι.

Σας θυμίζουν κάτι όλα αυτά, κύριοι συνάδελφοι; Θυμάστε τι έλεγαν από την Αντιπολίτευση πριν δώδεκα και δεκαπέντε μήνες; Θυμάστε τι ακούγαμε για όλα αυτά μέσα και έξω από τη Βουλή από όλες τις πτέρυγες; Θα σας θυμίσω εγώ τα πιο χαρακτηριστικά.

Η . Ξενογιαννακοπούλου και ο κ. Ζαχαριάδης, αρμόδιοι τομεάρχες Εργασίας και Εσωτερικών του ΣΥΡΙΖΑ - Προοδευτική Συμμαχία -πόσο προοδευτική τώρα, δεν ξέρω- έλεγαν «απαξιώνουν τους υπαλλήλους του ΕΦΚΑ για να δικαιολογήσουν τον ιδιώτη. Ο ΣΥΡΙΖΑ - Προοδευτική Συμμαχία δηλώνει ότι δε θα ανεχθεί την επανάληψη των πρακτικών του παρελθόντος, με τη στοχοποίηση των δημοσίων υπαλλήλων». Έλεγαν κι άλλα ακόμα. Έλεγαν: «Ο Υπουργός Εργασίας, ο κ. Χατζηδάκης αντί για αναγκαίες μόνιμες προσλήψεις -προσέξτε αναγκαίες μόνιμες προσλήψεις- έκανε απαξιωτικές δηλώσεις για τους εργαζόμενους στην κοινωνική ασφάλιση».

Τι μας λέγατε δηλαδή, αγαπητές και αγαπητοί κύριοι της Αντιπολίτευσης, με τόσο οίστρο και τόσο πάθος; Να κάνουμε ξανά προσλήψεις, το φάρμακο για κάθε ασθένεια στο δημόσιο, την απάντηση σε κάθε ερώτημα για τη δημόσια διοίκηση, τη μαγική λύση για τη γραφειοκρατία, την κακοδιαχείριση και τους αναχρονισμούς. Προσλήψεις, προσλήψεις, προσλήψεις. Αυτή ήταν και είναι η μοναδική σας πρόταση, η οποία όμως ταυτόχρονα είναι και η συνταγή για μια νέα ελληνική χρεοκοπία.

Θα μου πείτε, βέβαια, τι σχέση έχουν οι συντάξεις και όλα αυτά που ειπώθηκαν πριν με το σημερινό νομοσχέδιο; Μα, τα ίδια κάνετε και τώρα, την ίδια αντιδραστική νοοτροπία επιδεικνύετε ξανά, ένα μόνιμο «όχι» σε όλα, χωρίς νόημα, χωρίς λογική, χωρίς καμμία προοπτική.

Τι μας λέτε, λοιπόν, ξανά; Ότι με το νομοσχέδιο υποβαθμίζεται και διαλύεται ο ΟΑΕΔ. Και αναρωτιόμαστε, πώς γίνεται αυτό; Με ποιον τρόπο; Με τα νέα ψηφιακά εργαλεία, με τη νέα στεγαστική πολιτική, με την αξιοποίηση του 1,5 δισεκατομμυρίου αποθεματικού, με το επίδομα ενοικίου, με το να πληρώνει κάποιος φτηνό ενοίκιο και στη συνέχεια να μπορεί να αγοράζει το σπίτι; Αυτά αποτελούν απαξίωση του ΟΑΕΔ;

Και δεν είναι απαξίωση του ΟΑΕΔ η λειτουργία του ως ένας εσωστρεφής επιδοματικός οργανισμός, όπως είναι σήμερα; Δεν είναι απαξίωση του ΟΑΕΔ, όταν αντί για εργαλείο ένταξης των ανέργων στην αγορά εργασίας, έχει γίνει παγίδα μακροχρόνιας και επιδοματικής στήριξης της ανεργίας; Δηλαδή αντί να βοηθάμε τους νέους ανθρώπους να βρουν δουλειά, να τους οδηγούμε σε μια μόνιμη και διαρκή εξάρτηση από τα επιδόματα του ΟΑΕΔ; Είναι δυνατόν να λέτε και να υποστηρίζετε κάτι τέτοιο; Υπάρχει πιο παλαιοκομματική αντίληψη για την ανεργία από αυτή;

Και πότε τα λέτε όλα αυτά; Όταν οι επιχειρήσεις λένε ότι δυσκολεύονται να βρουν τους κατάλληλους εργαζόμενους, όταν η ανάπτυξη δεξιοτήτων εργατικού δυναμικού, η ενεργοποίηση των δεξιοτήτων και η αντιστοίχιση των δεξιοτήτων με αυτά που ζητά η αγορά, για τη χώρα μας τουλάχιστον, είναι απογοητευτικά, αλλά και όταν έχουν δοθεί όλα αυτά τα χρόνια εκατοντάδες εκατομμύρια ευρώ σε προγράμματα κατάρτισης, με αμφίβολη, όμως, ποιότητα και χωρίς ουσιαστική διασύνδεση με τις πραγματικές ανάγκες των επιχειρήσεων.

Και ενώ συμβαίνουν όλα αυτά, μας λένε από τον ΣΥΡΙΖΑ ότι το νομοσχέδιο δήθεν υποβαθμίζει την επαγγελματική κατάρτιση και κάνουν πως δε βλέπουν ότι το νομοσχέδιο δημιουργεί πολλά ζητήματα και διατάξεις, με τις οποίες ίσα ίσα που ενισχύεται η επαγγελματική κατάρτιση.

Κάνουν ότι δε βλέπουν το Εθνικό Συμβούλιο Δεξιοτήτων Εργατικού Δυναμικού. Δε βλέπουν τους νέους Ατομικούς Λογαριασμούς Δεξιοτήτων. Δε βλέπουν την προσήλωση στη συνεχή και ποιοτική κατάρτιση. Δε βλέπουν ότι ανεβαίνει ο πήχης και για τους παρόχους κατάρτισης, με ένα νέο ολοκληρωμένο σύστημα αξιολόγησης και λογοδοσίας, αλλά και τη διασύνδεση της πληρωμής των παρόχων και των κατααρτιζόμενων με βάση την αποτελεσματικότητα.

Και βέβαια μας κατηγορούν και για το εξής αμίμητο, ότι δήθεν τιμωρούμε τους ανέργους, λες και είναι τιμωρία όποιος άνεργος προσλαμβάνεται, να συνεχίζει να εισπράττει το 50% του επιδόματος, αυτό που λέμε δηλαδή «μπόνους εργασίας», λες και είναι τιμωρία να δίνεις πριμ 300 ευρώ στους μακροχρόνια ανέργους για να φτιάξουν Ατομικό Ψηφιακό Σχέδιο Δράσης, λες και είναι τιμωρία να συνεχίσουμε να πληρώνουμε όσους, ενώ έχουν δηλώσει ποια δουλειά θέλουν, ενώ τους έχουν προταθεί τρεις δουλειές στο αντικείμενο αυτό, αυτοί να αρνούνται να εργαστούν προτιμώντας να συνεχίζουν να λαμβάνουν δωρεάν χρήματα. Και αυτό ο ΣΥΡΙΖΑ το βαφτίζει τιμωρία των ανέργων. Αυτό δεν είναι τιμωρία των ανέργων, τιμωρία των φορολογουμένων είναι!

Και βέβαια μας εγκαλούν και για τα εισοδηματικά κριτήρια που εισάγουμε για όποιον εγγράφεται στο Μητρώο Ανεργίας. Δηλαδή είναι λογικό και δίκαιο κάποιος με εισοδήματα 30.000, 50.000, 100.000 ευρώ να εισπράττει και τα ωφελήματα του ΟΑΕΔ, να παίρνει επίδομα θέρμανσης; Είναι δίκαιο να έχει κοινωνικό τιμολόγιο, να αντιμετωπίζεται ως ευάλωτος συμπολίτης μας δηλαδή, ενώ ζει άνετα και καλύτερα από άλλους που εργάζονται; Είναι λογικά όλα αυτά;

Αγαπητοί συνάδελφοι, κλείνοντας θα ήθελα να σταθώ σε δύο καίριες ρυθμίσεις που φέρνει το Υπουργείο, σχετικά με τη δραστική επιτάχυνση απονομής των συντάξεων, οι οποίες και εντάχθηκαν στο σημερινό νομοσχέδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Προφανώς αναφέρομαι στη fast track διαδικασία έκδοσης σύνταξης, η οποία εγγυάται ότι μέσα σε τρεις μόνο μήνες θα έχει χορηγηθεί κάθε νέα σύνταξη, γιατί αν ο ΕΦΚΑ δεν πιάσει την προθεσμία, τότε η σύνταξη εκδίδεται με βάση τα στοιχεία του ΑΤΛΑΣ.

Κάτι αντίστοιχο γίνεται και με τη δεύτερη ρύθμιση, η οποία αφορά τις εκκρεμείς συντάξεις και τη «σύνταξη εμπιστοσύνης», όπως τη λέμε. Το κράτος, δηλαδή, για πρώτη φορά θα λέει στον πολίτη: «Σε εμπιστεύομαι». Το βασικότερο που μπορεί να κάνει ένα κράτος απέναντι στον πολίτη ο οποίος έχει ολοκληρώσει την επαγγελματική του διαδρομή και περιμένει να απολαύσει τους καρπούς της δουλειά του είναι να του λέει ότι σε εμπιστεύομαι. Τότε, η σύνταξη που είναι σήμερα σε αναμονή θα εκδίδεται μέσω του ΑΤΛΑΣ και μέσω των δηλώσεων του ίδιου του ασφαλισμένου, χωρίς άλλες καθυστερήσεις.

Κυρίες και κύριοι συνάδελφοι, το σημερινό νομοσχέδιο τεκμηριώνει για άλλη μια φορά ότι η Κυβέρνηση αυτή είναι μια σύγχρονη και μεταρρυθμιστική Κυβέρνηση, διότι παρά τις μεγάλες προκλήσεις των καιρών μας και παρά τις αλλεπάλληλες κρίσεις του Έβρου, του Αιγαίου, της πανδημίας και της ανεργίας, η Κυβέρνηση αυτή παραμένει σταθερά προσηλωμένη στις μεταρρυθμίσεις και στον εκσυγχρονισμό του γερασμένου κράτους μας προς όφελος κάθε πολίτη, κάθε ελληνικής οικογένειας και κάθε εργαζόμενου, συνταξιούχου και επαγγελματία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μαντά, ολοκληρώστε, σας παρακαλώ.

**ΠΕΡΙΚΛΗΣ ΜΑΝΤΑΣ:** Και αυτή η πολιτική, αγαπητές και αγαπητοί κύριοι συνάδελφοι, δεν είναι ούτε δεξιά, ούτε κεντρώα, ούτε αριστερή. Είναι σωστή, είναι ώριμη και δίκαιη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η ανεξάρτητη Βουλευτής κ. Αγγελική Αδαμοπούλου και θα ακολουθήσει ο κ. Ιλχάν Αχμέτ από το Κίνημα Αλλαγής.

Ορίστε, κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, θα ήθελα να ξεκινήσω την τοποθέτησή μου θέτοντας το εξής ερώτημα: Γιατί αποφασίσατε τη μετονομασία του ΟΑΕΔ; Παίρνετε έναν φορέα ο οποίος είναι εμπεδωμένος στην κοινωνική συνείδηση και στη συλλογική μνήμη ως ένα σημείο αναφοράς σε πεδία τα οποία άπτονται τόσο της απασχόλησης του εργατικού δυναμικού όσο και της πολύπλευρης διαχείρισης του προβλήματος της ανεργίας και του αλλάζετε το όνομα. Το ερώτημα, λοιπόν, που τίθεται είναι το εξής: Τι σας έφταιγε αυτό το όνομα το οποίο είναι καθιερωμένο εδώ και πολλές δεκαετίες; Κάνετε διαρκή αναβαπτίσματα τα οποία δημιουργούν μια κοινή απορία: Γιατί αυτή η ταλαιπωρία των διαρκών και άσκοπων αλλαγών; Και βεβαίως εδώ αυτό που προκύπτει είναι το εξής παράδοξο: Ενώ υπάρχουν ζητήματα ελλείψεων και υποχρηματοδότησης του φορέα και των δράσεών του, εσείς αντί να εξοικονομείτε πόρους για το πραγματικό έργο του, προκαλείτε και ένα έξτρα κόστος μετάβασης στη νέα εταιρική ταυτότητα, όπως θέλετε να την αποκαλείτε, με τη μαρκετίστικη λογική σας.

Μπαίνουμε, λοιπόν, στη νέα εποχή σας, όπου φαίνεται ότι θέλετε να φέρετε και να επιβάλλετε μία ολική ανακαίνιση στην αντίληψη για την ανεργία. Για εσάς δεν είναι ευθύνη της πολιτείας οι αλλεπάλληλες αποτυχημένες πολιτικές και επιτελικές δράσεις για την εργασία και την απασχόληση, δεν είναι ευθύνη της Κυβέρνησης και της Νέας Δημοκρατίας οι απατηλές προεκλογικές υποσχέσεις, τα ψέματα δηλαδή ουσιαστικά του κ. Μητσοτάκη ο οποίος έταζε προεκλογικά και μάλιστα σε υψηλούς πανηγυρικούς τόνους πολλές σοβαρές θέσεις εργασίας, καλές δουλειές και το brain gain βεβαίως και γενικότερα έκανε κάποιες προεκλογικές δεσμεύσεις οι οποίες αναιρούνται από το γεγονός ότι η χώρα μας αυτή τη στιγμή είναι ουραγός πανευρωπαϊκά στους δείκτες για την ανεργία και την αντιμετώπισή της.

Για εσάς, λοιπόν, ευθύνεται αποκλειστικά, όπως φαίνεται, ο άνεργος ο οποίος μπαίνει στο στόχαστρο των πολιτικών σας και τον οποίο βάζετε να υποστεί το σισύφειο μαρτύριο των διαρκών καταρτίσεων που ακόμα κι ένας εικοσάχρονος για να μπορεί να βρει δουλειά σε ένα καφέ, θα πρέπει να έχει την πιστοποίηση «Barista». Μάλιστα, επειδή μιλάμε για κατάρτιση και δεξιότητες, αποκλείετε θεσμικά τους εκπροσώπους των εργοδοτών και των εργαζομένων από τη διαδικασία της απόφασης για τη στρατηγική των δεξιοτήτων, κάτι το οποίο αντιβαίνει και δεν συνάδει με τις συνήθεις πανευρωπαϊκές πρακτικές.

Καμμία προοπτική για την οικονομία και καμμία προοπτική για επενδύσεις, ώστε να φέρετε σοβαρές και νέες θέσεις εργασίας και για εσάς συνεχίζει να φταίει και να είναι υπεύθυνος ο άνεργος. Και παρακαλώ, μη μου πείτε για τα κέντρα δεδομένων, τα οποία πολυδιαφημίζετε σαν τα νανογιλέκα, τα οποία θα φέρουν την ταμπέλα μεγάλων ονομάτων, όπως είναι η «MICROSOFT» και της «AMAZON», διότι γνωρίζουμε πολύ καλά ότι εκεί, στις εγκαταστάσεις αυτές, θα απασχολείται το 80% - 90% των εργαζομένων, θα είναι συντηρητές, θα είναι φύλακες, οι οποίοι μάλιστα θα απασχολούνται με τον βασικό μισθό, την ώρα που βεβαίως έχετε τάξει παράλληλα σε αυτούς κάποιες φοροελαφρύνσεις, κάποιες παροχές, όπως είναι το φθηνό ρεύμα. Την ώρα που οι πολίτες αυτό το ρεύμα το πληρώνουν χρυσάφι, εσείς θα πάρετε ως αντάλλαγμα πίσω δουλειές νυχτοφυλάκων για τα παιδιά μας. Αυτά, λοιπόν, είναι τα deal που κάνετε, αυτά είναι τα ψηφιακά επαγγέλματα και οι νέες καλές δουλειές που υπόσχεστε.

Και πάμε τώρα να δούμε κάποιες αλήθειες για την ανεργία. Γνωρίζετε πάρα πολύ καλά στο Υπουργείο ότι το επίδομα ανεργίας το λαμβάνει μόλις το 20% και κάτω από το 20% των ανέργων, περίπου ένας στους έξι, και το ποσό το οποίο λαμβάνει ανέρχεται στο 55% του βασικού μισθού, όταν οι οικογένειες με δύο βασικούς μισθούς γονατίζουν κυριολεκτικά.

Εισάγετε και ένα αδιανόητο άρθρο, το άρθρο 22 για τις κυρώσεις, το ποινολόγιο κατά των ανέργων, κάτι που δεν υφίσταται σε καμμία χώρα πανευρωπαϊκά. Καθιερώνετε, δηλαδή, την ποινή της διαγραφής διάρκειας διπλάσιας από τον ανώτερο προβλεπόμενο χρόνο παροχής και καταβολής του επιδόματος, κάτι που επαναλαμβάνω δεν υφίσταται πουθενά σε καμμία χώρα. Σε καμμία χώρα δεν υφίσταται η ποινή της εξάμηνης διαγραφής από το Μητρώο των Ανέργων και της διακοπής καταβολής του επιδόματος, γιατί, όπως λέτε, ο άνεργος δεν κατάφερε να πιστοποιηθεί σε κάποιο πρόγραμμα απασχόλησης ή κατάρτισης ή αρνήθηκε τρεις φορές την προσφερόμενη θέση εργασίας. Και το κάνετε αυτό, όταν οι στατιστικές λένε ότι η προσφορά εργασίας που κάνει ο ΟΑΕΔ είναι γύρω στα 2%-2,5% και μάλιστα η εργασία που προσφέρει συνήθως δεν ανταποκρίνεται στα επαγγελματικά χαρακτηριστικά των ανέργων. Αυτό, λοιπόν, καθιερώνετε. Αυτού του είδους οι διατάξεις είναι εμπνεύσεις του κ. Χατζηδάκη.

Εκείνο πάντως που υπάρχει στις άλλες χώρες και δεν υπάρχει στο νομοσχέδιο είναι ένας μηχανισμός προστασίας των εργαζομένων, ένα όργανο επίλυσης διαφοράς, όπως για παράδειγμα, μία επιτροπή προσφυγών με έναν εσωτερικό διαμεσολαβητή ή με έναν νομικό συμπαραστάτη.

Αντί, λοιπόν, εσείς να συρρικνώνετε τον αριθμό των ανέργων, αυτό που κάνετε είναι να τον αυξάνετε σταδιακά σε μια χώρα η οποία μαστίζεται από την ανεργία, μαστίζεται από το οικονομικό βατερλό που δεν ισχύει πουθενά σ’ αυτό τον βαθμό δέκα χρόνια τώρα σε άλλη ευρωπαϊκή χώρα και που πραγματικά αυτή η χώρα δεν μπορεί να σηκώσει κεφάλι. Και τι κάνετε; Παρέχετε λευκή επιταγή στον Υπουργό Εργασίας και στο πλήρως ελεγχόμενο από τον Υπουργό Εργασίας και τον ΟΑΕΔ και τον διοικητή του ΟΑΕΔ διοικητικό συμβούλιο της νέας υπηρεσίας να καθορίζει μονομερώς, χωρίς δηλαδή την αποφασιστική γνώμη και συμμετοχή των κοινωνικών εταίρων, τα κριτήρια βάσει των οποίων θα καταβάλλεται, θα παρέχεται αυτό το επίδομα και τα κάθε λογής βοηθήματα.

Όσο για τα επιχειρήματα που ακούστηκαν στην επιτροπή, όπως ότι παρατηρούνται καταχρηστικά φαινόμενα και κάποιοι λαμβάνουν το επίδομα χωρίς να το δικαιούνται, ξέρετε πως λειτουργεί χρόνια μια υπηρεσία επιθεώρησης του ΟΑΕΔ, η οποία μάλιστα λειτουργούσε κάποτε σε εκτεταμένη κλίμακα και μπορούσε να εντοπίζει τις όποιες παραβάσεις και να διασταυρώνει τα στοιχεία. Το γεγονός ότι αυτή η υπηρεσία έχει μείνει ανενεργή δεν είναι θέμα των ανέργων, είναι θέμα της βούλησης της εκάστοτε διοίκησης του ΟΑΕΔ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έχει προκύψει και ένα θέμα με τον ΕΦΚΑ, ο οποίος οφείλει 10 δισεκατομμύρια ευρώ στον ΟΑΕΔ, ποσό το οποίο προορίζεται, υποτίθεται, για την καταπολέμηση της ανεργίας και την ενίσχυση της απασχόλησης και το ποσό αυτό το κρατάει ο ΕΦΚΑ. Η καταπολέμηση της ανεργίας, δηλαδή, χάνει 10 δισεκατομμύρια ευρώ τη σήμερον ημέρα, ενώ πρόκειται για χρήματα που χρυσοπληρώνει ο φορολογούμενος πολίτης.

Και το ερώτημα είναι: Γιατί; Για να πληρώνει λειτουργικούς του σκοπούς; Πρέπει να διενεργηθεί ένας έλεγχος ως προς το ποσό αυτό, διότι θα μπορούσε να διοχετευθεί ακριβώς στην καταπολέμηση της ανεργίας.

Τι άλλο κάνετε; Καταργείτε τη διενέργεια επιτόπιων ελέγχων από τον ΟΑΕΔ για να ελέγχετε αν τηρούνται οι όροι των προγραμμάτων απασχόλησης. Για ποιον λόγο, λοιπόν, να μένει έκθετος ο ωφελούμενος ως προς το ασφαλιστικό του δικαίωμα; Για ποιον λόγο να παραμένει αδιαφανής η πορεία του δημόσιου χρήματος;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αδαμοπούλου, παρακαλώ ολοκληρώστε.

**ΑΓΓΕΛΙΚΗ ΑΔΑΜΟΠΟΥΛΟΥ:** Δε θα αργήσω, κύριε Πρόεδρε. Σας ευχαριστώ.

Και βεβαίως, βλέπουμε ότι κάθε χρονιά που περνάει είναι χειρότερη, διότι ούτε στεγαστική πολιτική έχετε και δεν έχετε αναβιώσει τον Οργανισμό Εργατικής Κατοικίας και την Εργατική Εστία.

Φαίνεται, λοιπόν, ότι η λύση για σας για την ανεργία είναι τα greek statistics. Έχετε βρει έναν τρόπο ώστε να αλλοιώσετε τον αριθμό καταγραφής των ανέργων. Πώς; Ουσιαστικά αφαιρώντας από τον συνολικό αριθμό ομάδες των οποίων τα μέλη πληρούν τα χαρακτηριστικά της ανεργίας για να δείξετε καλύτερα νούμερα. Αυτό θα μας φέρει ενώπιον των ευθυνών μας στην Ευρώπη και θα μας βγάλει εκτός νυμφώνος των ενωσιακών ωφελημάτων για την ενίσχυση της απασχόλησης.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ ολοκληρώστε, κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Τελειώνω, λοιπόν, λέγοντας ότι φαίνεται, κυρίες και κύριοι της Νέας Δημοκρατίας, πως εσείς καταπολεμάτε την ανεργία με τα golden boys και τους μετακλητούς επιτελείς. Γι’ αυτούς φτιάχνετε θέσεις τις οποίες έρχεται μετά και χρυσοπληρώνει ο Έλληνας φορολογούμενος πολίτης. Θα έρθει, λοιπόν, η ώρα της κάλπης όπου θα δείτε το μαύρο στην κάλπη, γιατί δε δίνετε δεκάρα τσακιστή για το 95% των πολιτών αυτής της χώρας.

Σας ευχαριστώ πολύ κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Αχμέτ Ιλχάν από το Κίνημα Αλλαγής και να ετοιμάζεται η κ. Κεφάλα Μαρία.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Πριν τοποθετηθώ επί του νομοσχεδίου, κύριε Πρόεδρε, θα ήθελα να πω το εξής. Μάθαμε από τα site ότι διαμαρτυρήθηκε ο κ. Μητσοτάκης επειδή το Κίνημα Αλλαγής δεν βρισκόταν στην Αίθουσα όταν άρχισε η ομιλία του. Θέλω να πω στον κύριο Πρωθυπουργό ότι κατ’ αρχάς βρισκόμασταν σε σύσκεψη. Ως ένα σοβαρό κόμμα και σοβαρή αντιπολίτευση, έχουμε δημοκρατία και μιλάμε για το τι θα πράξουμε για κάθε νομοσχέδιο με ευθύνη.

Θα ήθελα, όμως, να θυμίσω στον κύριο Πρωθυπουργό και το εξής. Δεν έπρεπε, τουλάχιστον, να αναγνωρίσει ότι αυτή πρόταση για φθηνή στέγη, η πρόταση του κ. Ανδρουλάκη του Προέδρου μας για κοινωνική κατοικία, ήταν δικιά μας πρόταση; Δεν έπρεπε για λόγους ευθιξίας τουλάχιστον να υιοθετήσει και να αναγνωρίσει ότι αντέγραψε την πρότασή μας; Από τη μία δηλαδή ήρθε στην Αίθουσα και έδειξε ζήλο και είπε πού είναι το ΚΙΝΑΛ και προσπάθησε να το δώσει σε όλα τα ΜΜΕ και από την άλλη υπέκλεψε την πρότασή μας και ούτε καν είχε την ευαισθησία να αναφερθεί σε αυτό. Τι να κάνουμε, όμως, έτσι είναι η πολιτική.

Κύριε Πρόεδρε, κυρίες και κύριοι συνάδελφοι, δυστυχώς δεν είναι υπερβολή ούτε σχήμα λόγου ότι η Κυβέρνηση αυτή επιμένει να βρίσκεται σε ένα παράλληλο εικονικό σύμπαν που καμμία σχέση δεν έχει με την πραγματικότητα του Έλληνα πολίτη έτσι όπως τη βιώνει αυτή τη στιγμή.

Σε αυτό το παράλληλο εικονικό σύμπαν, λοιπόν, η Νέα Δημοκρατία θεωρεί ότι όλες οι κρίσεις αντιμετωπίζονται με εντιμότητα και αποτελεσματικότητα από αυτή. Η χώρα διάγει μια περίοδο ανάπτυξης και ευημερίας, έχοντας αφήσει πίσω της την πανδημία. Η ακρίβεια νομίζει ότι οφείλεται αποκλειστικά στον πόλεμο της Ουκρανίας. Αντιμετωπίζεται με επιτυχία με στοχευμένες παρεμβάσεις από αυτή. Παράλληλα, συντελείται ένα ψηφιακό θαύμα νομίζω από τον κ. Πιερρακάκη και νομίζω ότι καλοπληρωμένες και αξιοπρεπείς θέσεις εργασίας είναι διαθέσιμες για όλους.

Όμως, η πραγματικότητα δεν είναι αυτή και θα προσπαθήσω να εξηγήσω γιατί δεν είναι αυτή. Πρώτα θέλω να αναφερθώ στο νομοσχέδιο για τον ΟΑΕΔ. Το πρόβλημα, κυρίες και κύριοι της Κυβέρνησης, είναι πως αυτή η εικονική πραγματικότητα δεν πείθει κατ’ αρχάς τους πολίτες. Οι επίσημοι δείκτες και οι έρευνες δείχνουν ότι πολλοί Έλληνες πολίτες δηλώνουν αδυναμία πλέον να ανταποκριθούν στους μηνιαίους λογαριασμούς τους. Το 85% πιστεύει πως η ποιότητα ζωής του έχει επιδεινωθεί, ενώ ένα 55% πιστεύει ότι στο μέλλον οι συνθήκες θα είναι χειρότερες. Αυτό αποτυπώνεται και στις δημοσκοπήσεις.

Τώρα όσον αφορά τον ΟΑΕΔ, στοχεύετε σε μια πλασματική μείωση της ανεργίας, που βολεύει το αφήγημά σας, βέβαια, περί ανάπτυξης και ευημερίας. Θεσπίζετε κάποια εισοδηματικά κριτήρια. Εμείς δεν είμαστε αρνητικοί στα εισοδηματικά κριτήρια. Τα εισοδηματικά κριτήρια δεν είναι απαραίτητα αρνητικά. Απλώς, όταν στηρίζεσαι σε κάποια εισοδηματικά κριτήρια, άλλο είναι η δωρεάν μετακίνηση με τα λεωφορεία, στο οποίο μπορούμε να συμφωνήσουμε κι άλλο είναι με τα εισοδηματικά κριτήρια να αφαιρούν, ιδίως από τους ανέργους, την ιατροφαρμακευτική περίθαλψη. Αυτοί, δηλαδή, που δεν δέχονται τρεις φορές και θα μείνουν εκτός λίστας των ανέργων, γιατί να στερούνται ιατροφαρμακευτική περίθαλψη; Αυτό είναι οδυνηρό και πάρα πολύ άσχημο για την έννοια του κοινωνικού κράτους.

Θα ήθελα, κυρίες και κύριοι συνάδελφοι, να αναφερθώ στην τροπολογία που αναφέρεται στις συντάξεις. Εμείς λέμε το εξής. Κατ’ αρχάς, 1 ευρώ να μπορέσουμε να βάλουμε στην τσέπη του Έλληνα πολίτη, εμείς λέμε ναι, είμαστε θετικοί σαν Κίνημα Αλλαγής. Δεν είμαστε λαϊκιστές. Από την άλλη, όμως, η τροπολογία αυτή έχει τόσα αδύνατα σημεία που μας προβληματίζει πραγματικά και θέλουμε από αυτό το Βήμα να εκφράσουμε αυτούς τους προβληματισμούς μας.

Κατ’ αρχάς, άκουσα τον συνάδελφο τον κ. Μαντά προ ολίγου που είπε μια ανακρίβεια. Είπε ότι οι εκκρεμείς συντάξεις μειώθηκαν κατά 40%. Αυτό είναι ψέμα κατ’ αρχάς και είναι κρίμα να παραπλανάτε τον ελληνικό λαό όταν η πραγματικότητα είναι τραγική και ξέρετε ότι εκκρεμούν εκατόν σαράντα οκτώ χιλιάδες κύριες συντάξεις, εκατόν είκοσι τρεις χιλιάδες επικουρικές, βάλτε και σαράντα πέντε χιλιάδες εφάπαξ και είκοσι τρεις χιλιάδες μερίσματα, δηλαδή συνολικά τριακόσιες σαράντα χιλιάδες συντάξεις.

Μάλιστα, αυτός ο αριθμός των εκκρεμών συντάξεων έχει περάσει και τον ΣΥΡΙΖΑ. Ο ΣΥΡΙΖΑ στη διακυβέρνησή του δεν έκανε τίποτα για να λύσει αυτό το πρόβλημα. Δεν υπάρχει καμμία αμφιβολία γι’ αυτό. Ασχέτως αν σήμερα έρχεται στην Ολομέλεια και σας κατηγορεί. Εμείς ήμασταν εδώ και στην προηγούμενη Βουλή.

Όμως, κι εσείς δεν έχετε δώσει καμμία λύση. Ο Υπουργός προσπάθησε δύο φορές, είτε με ένα πρόγραμμα φέρνοντας καλοπληρωμένους διευθυντές που δεν είχε αποτέλεσμα, ούτε και την προηγούμενη φορά που προσπάθησε μέσω δικηγόρων να λύσει το πρόβλημα. Δεν είχε αποτέλεσμα. Και σας λέω ένα στοιχείο. Μόνο πενήντα υποθέσεις διεκπεραιώθηκαν από αυτούς τους δικηγόρους και τους οικονομολόγους και τα μισά ήταν λάθος.

Άρα, ποια είναι η πρότασή μας; Τι μπορούσε να γίνει; Οι πρόταση είναι μία. Είναι παντελής η αποτυχία του Υπουργού Ψηφιακής Διακυβέρνησης του κ. Πιερρακάκη. Αν δεν ψηφιοποιήσετε, το θέμα δεν θα λυθεί ποτέ. Τι θέλω να πω. Η μηχανογράφηση του ΕΦΚΑ και η διαλειτουργικότητα είναι ανύπαρκτη. Δεν υπάρχει μηχανογράφηση ακόμα στον ΕΦΚΑ.

Δεύτερον, η ψηφιοποίηση του ασφαλιστικού ιστορικού κάθε ασφαλισμένου, προϋπόθεση ενός εύλογου διαστήματος, δεν προβλέπεται. Δεν υπάρχει. Ακόμα δεν έχει φτιαχτεί μια απλή μηχανογραφική εφαρμογή στην οποία να βάζουμε τα στοιχεία και να ξέρει ο συνταξιούχος τι λεφτά θα πάρει. Ποιο είναι το αποτέλεσμα που δεν έχουμε αυτό το μηχανογραφικό; Σύμφωνα με μια μελέτη που είδαμε, εβδομήντα χιλιάδες συνταξιούχοι παίρνουν χαμηλότερη σύνταξη. Δηλαδή ο άνθρωπος δεν παίρνει τη σύνταξη που έπρεπε να πάρει και εξακόσιες χιλιάδες συντάξεις έχουν επανυπολογιστεί.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Γι’ αυτό και ο Κοινοβουλευτικός μας Εκπρόσωπος, ο κ. Σκανδαλίδης, σας είπε τελικά ότι όλοι οι πολίτες θα προσφύγουν σε ιδιώτες, σε γραφεία, διότι δεν ξέρουν πότε θα πάρουν σύνταξη, ποια χαρτιά να προσκομίσουν, πόσο θα είναι το ποσό, ενώ εσείς αφήνετε και διοχετεύετε την ευθύνη αυτή τη στιγμή στον απλό πολίτη. Ενώ τα πράγματα είναι τόσο απλά.

Ο κ. Πιερρακάκης, ο πολυδιαφημισμένος Υπουργός που τα έχει κάνει όλα και νομίζετε ότι διατηρεί την Κυβέρνησή σας όρθια δημοσκοπικά, δυστυχώς έχει αποτύχει πλήρως σε αυτό το θέμα διότι δεν υπάρχει καμμία πρόβλεψη. Αν δεν ψηφιοποιηθεί κι αν δεν δοθεί λύση προκειμένου με αυτόν τον τρόπο να ελέγχουμε τον ασφαλιστικό χρόνο των ασφαλισμένων, με διασταύρωση ΚΕΑΟ και άλλων υπηρεσιών με μηχανογραφικά συστήματα, δεν θα δοθεί ποτέ λύση.

Για όλους αυτούς τους λόγους εμείς, ως αξιόπιστη αντιπολίτευση -θα σας τα πει και ο εισηγητής μας αύριο- δεν θα καταψηφίσουμε την τροπολογία αυτή.

Αλλά δεν θα υπερψηφίσουμε διότι νομίζουμε ότι δυστυχώς και αυτή η προσπάθεια θα αποτύχει, όπως απέτυχαν οι δύο προηγούμενες προσπάθειες του Υπουργού κ. Χατζηδάκη.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Αχμέτ Ιλχαν.

Τον λόγο έχει η Βουλευτής της Νέας Δημοκρατίας η κ. Μαρία Κεφάλα.

**ΜΑΡΙΑ ΚΕΦΑΛΑ:** Ευχαριστώ πολύ κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό νομοσχέδιο «Δουλειές Ξανά» η Κυβέρνηση ουσιαστικά προχωρά σε μια γενναία μεταρρύθμιση της πολιτικής για την απασχόληση. Αλλάζουμε σελίδα στον τομέα της απασχόλησης. Αλλάζουμε μέρα με τη μέρα τη χώρα. Τη μετατρέπουμε σε μια σύγχρονη ευρωπαϊκή κοινωνία, σε μια κοινωνία που απαντά στις προκλήσεις του 21ου αιώνα και εναρμονίζεται με τα νέα ψηφιακά δεδομένα.

Η συνεχής εξέλιξη και η διαρκής μεταβολή στον τομέα της αγοράς εργασίας απαιτούν επαγρύπνηση και συνεχή κατάρτιση. Για αυτό αναβαθμίζουμε τις δεξιότητες και δίνουμε εφόδια στους ανέργους και το κάνουμε μέσα από τρεις βασικούς άξονες: την αναδιοργάνωση του ΟΑΕΔ, τα νέα ψηφιακά εργαλεία και την αναβάθμιση του συστήματος κατάρτισης.

Ποιο είναι το ζητούμενο; Το ζητούμενο είναι η επιστροφή των ανέργων στην αγορά εργασίας. Εκσυγχρονίζουμε λοιπόν τον ΟΑΕΔ. Δεν αλλάζει μόνο όνομα αλλά και φύση. Μετασχηματίζεται σε μια αποτελεσματική δημόσια υπηρεσία απασχόλησης. Εμπεδώνεται πλέον στη συνείδηση των πολιτών ως ένας οργανισμός που προωθεί την απασχόληση.

Η μετονομασία λοιπόν του ΟΑΕΔ σε δημόσια υπηρεσία απασχόλησης σηματοδοτεί την επανεκκίνηση του οργανισμού στο συγκεκριμένο τομέα. Σηματοδοτεί επίσης και τον αναπροσανατολισμό του στην εφαρμογή ενεργητικών πολιτικών απασχόλησης παράλληλα με την καταβολή των αναγκαίων επιδομάτων. Εισάγουμε την ψηφιακή κάρτα, το ψηφιακό μητρώο, το ψηφιακό ατομικό σχέδιο δράσης, που αποσκοπούν τόσο στην ενίσχυση της απασχόλησης όσο και στη διευκόλυνση των ανέργων να επανενταχθούν στην αγορά εργασίας. Στόχος είναι να βρουν δουλειά και να επιβραβευθούν όσοι αναζητούν ενεργά ή βρίσκουν εργασία.

Αντιμετωπίζουμε τα φαινόμενα κατάχρησης, που έχουν εντοπιστεί ώστε τα επιδόματα και οι παροχές να κατευθύνονται τελικά σε εκείνους που πραγματικά τα έχουν ανάγκη. Διασφαλίζουμε ότι θα πιάνουν τόπο τα χρήματα των Ελλήνων φορολογουμένων για τα επιδοτούμενα προγράμματα κατάρτισης καθώς η Ελλάδα υστερεί στον τομέα των δεξιοτήτων. Από τα επίσημα στοιχεία άλλωστε του οργανισμού προκύπτει ότι το μητρώο του ΟΑΕΔ αντί για εργαλείο επανένταξης στην αγορά εργασίας όπως θα έπρεπε να είναι, έχει μετατραπεί στην πράξη για χιλιάδες πολίτες σε παγίδα μακροχρόνιας ανεργίας. Η παραμονή στο μητρώο του επί μακρόν ατόμων που δεν εισπράττουν επίδομα ανεργίας αλλά ούτε και εμφανίζουν εισοδήματα από άλλες πηγές δημιουργεί εύλογα ερωτηματικά.

Στόχος της μεταρρύθμισης είναι ο προσανατολισμός των δαπανών στους πραγματικά ανέργους. Θεσπίζουμε λοιπόν για πρώτη φορά επίδομα εργασίας για τους επιδοτούμενους ανέργους που βρίσκουν δουλειά, οι οποίοι εκτός από τον μισθό τους θα συνεχίζουν να εισπράττουν το 50% του επιδόματος ανεργίας μέχρι την προβλεπόμενη ημερομηνία. Περαιτέρω παρέχεται για πρώτη φορά μπόνους ύψους 300 ευρώ στους μακροχρόνια ανέργους πάνω από πέντε χρόνια οι οποίοι καταρτίζουν το ατομικό σχέδιο δράσης. Με το νομοσχέδιο εισάγουμε εισοδηματικά κριτήρια για την παραμονή μετά το πρώτο δωδεκάμηνο στο ψηφιακό μητρώο ανέργων και κατά συνέπεια τη διατήρηση των βοηθημάτων και των παροχών.

Όσον αφορά το επίδομα μακροχρόνιας ανεργίας καθώς και το βοήθημα για αυτοτελώς και ανεξάρτητα απασχολούμενους για αυτά εξακολουθούν να ισχύουν οι προϋποθέσεις που προβλέπει η ισχύουσα νομοθεσία. Επίσης τα εισοδηματικά κριτήρια, που εισάγονται δεν επηρεάζουν τη χορήγηση του κοινωνικού οικιακού τιμολογίου ρεύματος, την έκπτωση ή την απαλλαγή από τον ΕΝΦΙΑ και το επίδομα θέρμανσης, για τα οποία θα συνεχιστεί το μέχρι σήμερα καθεστώς που τα διέπει.

Κυρίες και κύριοι συνάδελφοι, με το σημερινό νομοσχέδιο αποτυπώνεται με τον πλέον ξεκάθαρο τρόπο η διαφορετική λογική μεταξύ της Κυβέρνησης της Νέας Δημοκρατίας και του ΣΥΡΙΖΑ. Εμείς θέλουμε να μην έχουμε ανέργους. Εσάς, κύριοι του ΣΥΡΙΖΑ, σας ενδιαφέρει μόνο να δίνετε επιδόματα στους ανέργους, ενώ εμάς μας ενδιαφέρει να βρουν δουλειές. Επαναπαύεστε σε μια πολιτική επιδομάτων, χωρίς να βλέπετε την ουσία του προβλήματος της ανεργίας.

Με το άρθρο 22 εισάγουμε μια αναγκαία ρύθμιση όπως αυτή άλλωστε ισχύει συχνά με πιο αυστηρές προϋποθέσεις στις περισσότερες ευρωπαϊκές χώρες μεταξύ των οποίων η Αυστρία, η Γαλλία, η Γερμανία. Μετά από τρεις αρνήσεις προσφερόμενων θέσεων εργασίας που θα είναι σύμφωνες με το ψηφιακό ατομικό σχέδιο δράσης και επομένως σύμφωνες με την επαγγελματική ειδικότητα, τις γνώσεις, τις δεξιότητες, τις ικανότητες, τους επαγγελματικούς στόχους, το επαγγελματικό προφίλ γενικά του ανέργου διακόπτεται η καταβολή των παροχών, το επίδομα ανεργίας και αυτός διαγράφεται από το ψηφιακό μητρώο της ΔΥΠΑ για δύο χρόνια. Περαιτέρω ενεργοποιείται η διαγραφή από το μητρώο για έξι μήνες καθώς και η διακοπή του επιδόματος ανεργίας σε περίπτωση άρνησης συμμετοχής σε δράση κατάρτισης.

Στην Ελλάδα παρατηρούμε το εξής παράδοξο. Παρά τη μείωση της ανεργίας των τελευταίων ετών -θυμίζω ότι την παραλάβαμε πάνω από 17% και σήμερα έχει φτάσει το 12,8%- όσο κι αν στεναχωριούνται από αυτή τη μείωση οι συνάδελφοι του ΣΥΡΙΖΑ, οι περισσότερες επιχειρήσεις δυσκολεύονται να βρουν εργαζόμενους. Δεν μπορούν να καλύψουν τις θέσεις εργασίας όχι μόνο υψηλών αλλά και μεσαίων τεχνικών προσόντων, λόγω έλλειψης κατάλληλων υποψηφίων με απαραίτητες γνώσεις, εμπειρία και δεξιότητες.

Με τις ρυθμίσεις λοιπόν που προωθούνται, αυξάνονται οι προσδοκίες στον τομέα της κατάρτισης με στόχο να μετατραπεί αυτή σε ένα αποτελεσματικό εργαλείο προκειμένου να βρουν δουλειά οι άνεργοι και να καλύψουν τις ανάγκες τους οι επιχειρήσεις. Αξιοσημείωτο είναι ότι για πρώτη φορά γίνεται ξεκάθαρη αναφορά στην κυβερνητική στεγαστική πολιτική και σε νέες μεθόδους για την αναβάθμισή της με αξιοποίηση της ακίνητης περιουσίας της ΔΥΠΑ. Στόχος είναι η αποτελεσματικότερη αξιοποίηση της περιουσίας του πρώην ΟΕΚ, που έχει περιέλθει στον οργανισμό αλλά και η ανάπτυξη πολιτικής που θα διευκολύνει τη στέγαση για χιλιάδες εργαζόμενους και ιδιαίτερα νέους.

Το μεταρρυθμιστικό έργο της Κυβέρνησης της Νέας Δημοκρατίας συνεχίζεται και στον τομέα της απονομής των συντάξεων. Με τη σημερινή τροπολογία του Υπουργείου Εργασίας επιδιώκεται η δραστική επιτάχυνση της διαδικασίας απονομής συντάξεων. Δύο είναι οι καίριες παρεμβάσεις. Αφορούν στις μελλοντικές αλλά και σε αυτές που περιμένουν να αποδοθούν στους δικαιούχους. Οι νέες κύριες συντάξεις θα εκδίδονται πλέον εντός τριών μηνών από την υποβολή της αίτησης συνταξιοδότησης. Οι επικουρικές εντός τριών μηνών μετά την έκδοση της κύριας σύνταξης και τα εφάπαξ σε έξι μήνες. Με τις συντάξεις εμπιστοσύνης οι εκκρεμείς αιτήσεις συντάξεων που έχουν συσσωρευτεί από τα προηγούμενα έτη θα εξαλειφθούν.

Κυρίες και κύριοι συνάδελφοι, είναι ένα τολμηρό, ένα ουσιαστικά μεταρρυθμιστικό νομοσχέδιο με το οποίο αλλάζει σελίδα ο ΟΑΕΔ αλλά και η απασχόληση συνολικά. Επανακτά κομβικό και καθοριστικό ρόλο στον τομέα της κατάρτισης και γίνεται κεντρικός βραχίονας του κράτους για την αναγκαία αναβάθμιση του εργατικού δυναμικού. Μετονομάζεται και μετασχηματίζεται σε μια αποτελεσματική, σύγχρονη και ευέλικτη ευρωπαϊκή δημόσια υπηρεσία απασχόλησης που με ενεργητικές πολιτικές απασχόλησης, θα βρίσκει δουλειά στους ανέργους.

Η διακυβέρνηση του ΣΥΡΙΖΑ και στον τομέα της απασχόλησης μας κληροδότησε πολλή δουλειά, δουλειά που μπορούμε και τη φέρνουμε εις πέρας. Στόχος μας δουλειές ξανά. Και ναι, κύριε Μπάρκα και πολλές και καλά αμειβόμενες γιατί μπορούμε και γιατί το αξίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Κεφάλα και για τη συνέπεια στον χρόνο.

Τον λόγο τώρα έχει η Βουλευτής της Νέας Δημοκρατίας, κυρία Άννα Μάνη Παπαδημητρίου.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, μια από τις σημαντικότερες προκλήσεις, ένα από τα μεγαλύτερα στοιχήματα που είχε εξαρχής να διαχειριστεί η Κυβέρνηση ήταν η μείωση της ανεργίας των νέων και όχι μόνο η οποία άγγιζε μέχρι τον Ιούλιο του 2019 επί διακυβέρνησης ΣΥΡΙΖΑ το ποσοστό ρεκόρ του 17,2%. Ένα θεμελιώδες ζήτημα στο οποίο όλα τα συναρμόδια Υπουργεία παρά τις αντικειμενικές δυσκολίες της υγειονομικής κρίσης αλλά και τις ιδιαιτερότητες της τρέχουσας συγκυρίας, ενέσκηψαν με ιδιαίτερη ευαισθησία επιφέροντας θετικά αποτελέσματα.

Η προώθηση πολιτικών φιλικών προς τις επενδύσεις, τα μέτρα προστασίας των εργαζομένων κατά τη διάρκεια της πανδημίας, αλλά και οι προσλήψεις ανέργων μέσω των προγραμμάτων του ΟΑΕΔ -και σε αυτό το σημείο θέλω να σταθώ και να συγχαρώ και τη διοίκηση του ΟΑΕΔ για το πρόσφατο πρόγραμμα απασχόλησης ανέργων πάνω από πενήντα πέντε ετών, οι οποίοι είναι μια κατηγορία συμπολιτών μας που δυσκολεύονται να βρουν δουλειά και οι οποίοι θα καταφέρουν να συμπληρώσουν τα ένσημα τους για συνταξιοδότηση. Χαιρετίζω αυτό το πρόγραμμα και αυτή την πρωτοβουλία. όλα τα παραπάνω έφεραν τη σημαντική αποκλιμάκωση της ανεργίας η οποία σήμερα κυμαίνεται στο χαμηλότερο ποσοστό της τελευταίας δωδεκαετίας και συγκεκριμένα στο 11,9%.

Στο πλαίσιο της προσπάθειας για την περαιτέρω αντιμετώπιση της ανεργίας εντάσσεται και το σημερινό πολύ σημαντικό νομοσχέδιο του Υπουργείου Εργασίας, το οποίο επιχειρεί να στηρίξει τους ανέργους, ιδίως τους μακροχρόνια ανέργους στην εξεύρεση εργασίας.

Οι στόχοι αυτοί υλοποιούνται μέσα από τρεις βασικούς άξονες: Πρώτον, η αναδιοργάνωση και ο εκσυγχρονισμός του ΟΑΕΔ με μια σειρά νέων ψηφιακών εργαλείων, όπως η ψηφιακή κάρτα απασχόλησης, το ψηφιακό μητρώο, το ψηφιακό ατομικό σχέδιο δράσης. Είναι εργαλεία που διευκολύνουν τους ίδιους τους ανέργους καθώς θα μπορεί, για παράδειγμα, ο άνεργος να χρησιμοποιεί την ψηφιακή του κάρτα στην καθημερινότητά του μέσα από την εφαρμογή του κινητού, αλλά και οι επιχειρήσεις οι οποίες θα μπορούν να αντλούν στοιχεία για όσους αναζητούν εργασία μέσα από το ψηφιακό μητρώο. Θα υπάρχει δηλαδή μία διασύνδεση μεταξύ ανέργων και επιχειρήσεων.

Δεύτερος άξονας είναι μια σειρά καινοτόμων ρυθμίσεων για την υποστήριξη των ανέργων με κυριότερες τη θέσπιση για πρώτη φορά επιδόματος εργασίας για τους επιδοτούμενους ανέργους που βρίσκουν δουλειά. Είναι ένα τολμηρό και ευφυές κίνητρο.

Δεύτερον, την καταβολή για πρώτη φορά του μπόνους 300 ευρώ στους μακροχρόνια ανέργους, ώστε να καταρτίσουν ατομικό σχέδιο δράσης, αλλά και την εισαγωγή εισοδηματικών κριτηρίων για την παραμονή στο ψηφιακό μητρώο ανέργων μετά το πρώτο δωδεκάμηνο.

Τρίτος και πλέον σημαντικός άξονας είναι η αναβάθμιση της επαγγελματικής κατάρτισης. Υψώνουμε τον πήχη στην κατάρτιση, ώστε οι άνεργοι να αποκτήσουν τα απαραίτητα εφόδια, τις γνώσεις και τις εξειδικεύσεις, που πρέπει να είναι άμεσα συνδεδεμένα με την αγορά εργασίας. Έτσι μόνο θα μπορέσουν και οι ίδιοι ευκολότερα να βρουν δουλειά, αλλά και οι επιχειρήσεις να καλύψουν τις ανάγκες τους. Μάλιστα όλες οι πρόσφατες έρευνες καταδεικνύουν ότι οι επιχειρήσεις αναζητούν εργαζόμενους με εξειδικευμένες γνώσεις και κατάλληλες δεξιότητες χωρίς όμως αποτέλεσμα, κάτι το οποίο όλοι μας, όπως και εγώ, έχω διαπιστώσει και στην εκλογική μου περιφέρεια, την Πιερία, μέσα από συνομιλίες με επιχειρηματίες κυρίως από τον κλάδο του τουρισμού, αλλά και με άλλους επιχειρηματίες, οι οποίοι αδυνατούν να βρουν το κατάλληλο προσωπικό για τις θέσεις εργασίας τους. Θα πρέπει πάση θυσία τα κενά να καλυφθούν και η κατάρτιση θα συντελέσει σε αυτό καθοριστικά.

Κλείνοντας, κυρίες και κύριοι συνάδελφοι, θέλω να εστιάσω και να συγχαρώ τον Υπουργό Εργασίας κ. Κωστή Χατζηδάκη για τη σπουδαία τροπολογία του νομοσχεδίου. Αναφέρομαι στη διάταξη, που δίνει λύση σε ένα από τα σημαντικότερα προβλήματα χιλιάδων συμπολιτών μας, οι οποίοι αναμένουν πολλές φορές για μεγάλο χρονικό διάστημα τη σύνταξη τους. Είναι ένα σοβαρό κοινωνικό πρόβλημα που η Κυβέρνηση κληρονόμησε από τον ΣΥΡΙΖΑ και ήδη μέσα σε λιγότερο από τρία χρόνια, και μεσούσης της πανδημίας και των δυσκολιών της, κατάφερε και με τη συνδρομή του προσωπικού του ΕΦΚΑ να επιταχύνει την έκδοση συντάξεων σε ποσοστό 83%.

Φυσικά υπάρχουν ακόμα καθυστερήσεις, ωστόσο σκύβουμε υπεύθυνα πάνω στο πρόβλημα και με τις σημερινές ρυθμίσεις, που πρέπει όλοι να στηρίξουμε, το πρόβλημα αντιμετωπίζεται οριστικά. Η νέα fast track διαδικασία προβλέπει για τις νέες αιτήσεις την έκδοση σύνταξης εντός τριών μηνών, διάστημα στο οποίο θα πρέπει να αποφανθούν οι υπηρεσίες του ΕΦΚΑ για το αν δικαιούται ο αιτών σύνταξη. Το πλέον σημαντικό, μάλιστα, είναι ότι ακόμα κι αν δεν προλάβουν οι υπηρεσίες να ολοκληρώσουν εντός του τριμήνου τον έλεγχο, η σύνταξη εκδίδεται κανονικά. Αντίστοιχες προθεσμίες τριών και έξι μηνών προβλέπονται και για την επικουρική σύνταξη, αλλά και για τη χορήγηση του εφάπαξ. Με την ίδια, βέβαια, ταχύτητα θα διεκπεραιώνονται και οι λεγόμενες συντάξεις εμπιστοσύνης για όσες αιτήσεις έχουν υποβληθεί έως τις 31 Μαρτίου.

Είναι μία ρύθμιση, που δίνει μια μεγάλη ανάσα στους συμπολίτες μας που παρέμεναν εγκλωβισμένοι στερούμενοι άλλων εισοδημάτων. Είναι μια ρύθμιση, που περίμενε όλη η ελληνική κοινωνία και φέρνει η Κυβέρνηση αυτή.

Κυρίες και κύριοι συνάδελφοι, η Κυβέρνηση στην ομολογουμένως δύσκολη σημερινή συγκυρία στέκεται δίπλα στους ανέργους, στην ελληνική οικογένεια, στους νέους, στις εργαζόμενες μητέρες με ρυθμίσεις που καταδεικνύουν ουσιαστική κοινωνική ευαισθησία. Στο επίκεντρο φυσικά βρίσκονται πάντοτε οι νέοι μας, το πώς θα τους βοηθήσουμε να εξασφαλίσουν όλα τα απαραίτητα εφόδια και τις προϋποθέσεις για να βρουν εργασία στην Ελλάδα, για να παραμείνουν στη χώρα μας, να παραμείνουν στην ελληνική περιφέρεια και για να καταπολεμηθεί επιτέλους το brain drain.

Ναι, η Κυβέρνηση κατάφερε να μειώσει σημαντικά την ανεργία. Κανείς όμως δεν πανηγυρίζει, κανείς δεν ισχυρίζεται ότι αυτό είναι αρκετό. Η προσπάθεια συνεχίζεται και το σημερινό νομοσχέδιο είναι ένα πολύ σπουδαίο βήμα για την ενίσχυση της απασχόλησης. Το μέλλον προμηνύεται ακόμη πιο αισιόδοξο, διότι για εμάς ο στόχος είναι ένας και είναι ο ίδιος ο τίτλος του νομοσχεδίου «Δουλειές Ξανά και δουλειές για όλους».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Άννα Μάνη - Παπαδημητρίου και για τη συνέπεια στον χρόνο.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Καλλιόπη Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, πλησιάζοντας στη συμπλήρωση τριών χρόνων από την ανάληψη της κυβέρνησης από τη Νέα Δημοκρατία είναι πλέον φανερό ένα κοινό μοτίβο, που διαπερνά το πολιτικό και νομοθετικό της έργο. Αρχικά σε όλα τα νομοσχέδια και τις κεντρικές πολιτικές αποφάσεις έχουμε μια γλωσσολογική και εννοιολογική διαστρέβλωση της πραγματικότητας. Η ιδιωτικοποίηση της παιδείας γίνεται ελευθερία της σχολικής μονάδας. Η κατάργηση των δημοκρατικών μεταρρυθμίσεων, απλή αναλογική, ισότιμη συμμετοχή των φύλων κ.λπ. γίνεται χρηστή διακυβέρνηση και εξορθολογισμός. Η ιδιωτικοποίηση της ΔΕΗ γίνεται εργαλείο ανάπτυξης, ενώ σήμερα η συκοφάντηση των ανέργων, η αποδιάρθρωση του ΟΑΕΔ και οι ευκαιρίες πλουτισμού των φίλων της Κυβέρνησης ενδύεται με τον μανδύα της αναδιοργάνωσης, της αναβάθμισης δεξιοτήτων, «δουλειές ξανά, καλές δουλειές» κ.λπ..

Επίσης, σε δεύτερο χρόνο η Κυβέρνηση αναλώνεται να βρει εξαιρέσεις, που αφορούν ελάχιστες περιπτώσεις ή να συκοφαντήσει εργαζόμενους και διαδικασίες για υπαρκτά προβλήματα που χρήζουν στήριξης και αναβάθμισης, με απώτατο σκοπό την ιδιωτικοποίηση και την επιβολή νεοφιλελεύθερων πολιτικών.

Ο κ. Χατζηδάκης άλλωστε έχει μακρά ιστορία σε αυτή την πορεία από την «ΟΛΥΜΠΙΑΚΗ» να θυμηθούμε με την εξοικονόμηση από την οποία υποστήριζε ότι θα κτίζονται παντού νοσοκομεία και θα ενισχυόταν ο ανταγωνισμός. Να θυμηθούμε τη ΔΕΗ, όπου τα λογιστικά κέρδη για τους ιδιώτες μετόχους και τα πολυπληθή golden boys δεν διανέμονται ποτέ στους πολίτες, που στενάζουν από τη λαίλαπα της ακρίβειας. Να θυμηθούμε τις λιγνιτικές μονάδες, που οδηγούνται σε βίαιο και πρόχειρο κλείσιμο για την εξυπηρέτηση των συμφερόντων του πανάκριβου φυσικού αερίου. Τη «ΛΑΡΚΟ» που απαξιώνεται την ώρα που οι περιουσιακές της αποτιμήσεις διαθέτουν υψηλότατες προοπτικές και μια σειρά άλλων καταστάσεων μη εξαιρουμένων των ρυθμίσεων για την ταχεία απονομή συντάξεων, όπου η αποτυχία της κυβέρνησης είναι πλήρης. Είδαμε τον αριθμό, είναι τριακόσιες εβδομήντα έξι χιλιάδες εξακόσιες σαράντα πέντε εκκρεμείς συντάξεις στο σύνολο.

Σήμερα η απαξίωση έχει στόχο τους ανέργους καθώς επιλέχθηκε να συκοφαντηθούν ως υπαίτιοι της ανεργίας τους. Επιγραμματικά με το σημερινό νομοσχέδιο οδηγούμαστε στις εξής αλλαγές, που θα επιτείνουν το καθεστώς για τους ανέργους. Πρώτα απ’ όλα μετονομασία του ΟΑΕΔ με απαξίωση της μακρόχρονης προσφοράς μόνο και μόνο για να δοθεί η εικόνα της ψευδεπίγραφης μεταρρύθμισης, όπως έγινε παραδείγματος χάριν, με τον «ΦΙΛΟΔΗΜΟ». Να θυμηθούμε τα επιδόματα πρόνοιας, υγείας και άλλα, όπου έγινε αλλαγή μόνο και μόνο για να ξεχαστούν -μάταια όμως- και να ξεχαστεί αυτή η παρακαταθήκη του ΣΥΡΙΖΑ στη χώρα.

Δεύτερον, επίρριψη της ευθύνης της ανεργίας στους ίδιους τους ανέργους καθώς κατά την Κυβέρνηση είναι άνεργοι κατ’ επιλογή και όχι λόγω της ευρύτερης κατάστασης.

Τρίτον, συρρίκνωση των παροχών και επιβολή κυρώσεων, ποινολογίου και αποκλεισμών από το μητρώο. Μάλιστα, αυτό συμβαίνει σε μία χώρα που έχει τη χαμηλότερη στήριξη και προστασία σε ανέργους στην Ευρωπαϊκή Ένωση.

Τέλος, τεχνητή κατεύθυνση της κατάρτισης προς ιδιωτικά κέντρα με υπαρκτό τον κίνδυνο να προωθηθούν χρήματα ακόμη και κονδύλια από το Ταμείο Ανάκαμψης σε φορείς που ανήκουν σε φίλους ή ακόμη και μέλη της Κυβέρνησης την ώρα που το σκάνδαλο του «σκόιλ ελικικού» είναι ακόμη νωπό στη συνείδηση των πολιτών.

Η ίδια η ομοσπονδία των εργαζομένων του ΟΑΕΔ απευθυνόμενη προς τους άνεργους της χώρας αναφέρει ότι με το νομοσχέδιο η ευθύνη για την εύρεση εργασίας βαραίνει, στιγματίζει και καθηλώνει τους ίδιους τους ανέργους και πλέον η εργασία από κοινωνικό και συνταγματικό δικαίωμα γίνεται ατομική ευθύνη και έπειτα ποινή και κολασμός και μάλιστα έρχεται την ώρα που ο ΟΑΕΔ μένει χωρίς στήριξη, χρηματοδότηση και προσωπικό, αδυνατώντας να εκπληρώσει σωστά τα καθήκοντά του, όπως για παράδειγμα τη διεκπεραίωση και την πληρωμή των εντασσόμενων στα επιδοτούμενα προγράμματα εργασιακής εμπειρίας και επανεισόδου στην αγορά εργασίας.

Η συγκεκριμένη κατάσταση αφήνει μόνο δύο επιλογές: Είτε θα πληρώνουν από την τσέπη τους οι εργοδότες προσδοκώντας κάποια στιγμή να πάρουν και τα χρήματα από το πρόγραμμα είτε να μην πληρώνονται καθόλου οι εργαζόμενοι.

Τόσο οι πρώτοι, όμως, όσο και οι δεύτεροι έχουν να αντιμετωπίσουν τις μεγαλύτερες πληθωριστικές πιέσεις των τελευταίων είκοσι επτά ετών. Έχουν να πληρώσουν απαγορευτικούς λογαριασμούς στο ρεύμα, ακρίβεια αγαθών και πρώτων υλών, καύσιμο και θέρμανση σε δυσθεώρητα ύψη και την ίδια ώρα ακούν τον Πρωθυπουργό να δηλώνει ανερυθρίαστα ότι η Κυβέρνηση διαχειρίστηκε με αποτελεσματικότητα και εντιμότητα όλες τις κρίσεις.

Η ανικανότητά σας επηρεάζει ιδιαίτερα και την περιοχή μου, την περιφερειακή ενότητα Κοζάνης, η οποία εξαιτίας των ανεύθυνων και αλλοπρόσαλλων πολιτικών σας βιώνει το τελευταίο διάστημα αύξηση των ανέργων κατά τέσσερις χιλιάδες ανθρώπους.

Πριν από αρκετή ώρα ακούσαμε τον κ. Μητσοτάκη να μας μιλάει για το φαινόμενο του brain drain. Αφού, λοιπόν, σας ενδιαφέρει να μη φεύγουν οι πτυχιούχοι μας στο εξωτερικό, γιατί άραγε δεν ανανεώσατε τις συμβάσεις των εργαζομένων του ειδικού προγράμματος απασχόλησης του ΟΑΕΔ που είχε κάνει ο ΣΥΡΙΖΑ για πεντέμισι χιλιάδες άνεργους πτυχιούχους ανωτάτων εκπαιδευτικών και τεχνολογικών ιδρυμάτων ηλικίας είκοσι δύο έως είκοσι εννέα ετών, που παρείχαν πολύτιμες υπηρεσίες και κάλυπταν έτσι σημαντικές θέσεις, που χρειαζόταν στο δημόσιο;

Η απάντηση του ΣΥΡΙΖΑ στην αντιμετώπιση της ανεργίας -για την οποία έχουμε δώσει τα διαπιστευτήριά μας, μειώνοντας την ανεργία από 27,4% στο 17%, αυξάνοντας παράλληλα τον κατώτατο μισθό, καταργώντας τον υποκατώτατο και ενισχύοντας συνολικά τα εισοδήματα της μεγάλης πλειοψηφίας των πολιτών- είναι μία: Η αναβάθμιση του εργατικού δυναμικού μέσω της γνώσης και της παιδείας και είναι ο μόνος δρόμος για την αντιμετώπιση της ανεργίας.

Την ίδια ώρα δε οφείλουμε και θα το κάνουμε να ενσωματώσουμε και να μην αποκλείουμε κανέναν, να μην αφήνουμε κανέναν πίσω, ανεξαρτήτως ηλικίας, φύλου, δεξιοτήτων και καταβολών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αν μου επιτρέπετε, κύριε Πρόεδρε, να τελειώσω, λέγοντας τα εξής:

Η χώρα, με αποκλειστική ευθύνη της Κυβέρνησης, βρίσκεται σε ένα σημείο όπου οι πολλαπλές κρίσεις συσσωρεύονται, επιδεινώνονται και μεγιστοποιούνται, σε αντίθεση με άλλα κράτη, όπου βρίσκονται διέξοδοι και προκρίνονται λύσεις για τους πολίτες τους.

Είστε μία Κυβέρνηση σε αποδρομή που βασίζεται σε μία φθίνουσα επικοινωνιακή αύρα και την κεκτημένη ταχύτητα που αποκτήσατε χάρη στη χρηστή μεταχείριση του ΣΥΡΙΖΑ με τα 37 δισεκατομμύρια μαξιλάρι, το Ταμείο Ανάκαμψης, αλλά και την άρση των δημοσιονομικών περιορισμών της Ευρωπαϊκής Ένωσης.

Όπου χρειάστηκε να επέμβετε μόνοι σας, να χαράξετε το στίγμα σας και να εφαρμόσετε τις πολιτικές σας, ήσασταν είτε ανίκανοι είτε καταστρεπτικοί.

Η αποχώρησή σας από την εξουσία, ευτυχώς, θα είναι πιο γρήγορη απ’ όσο νομίζετε, πιο ολισθηρή απ’ όσο εικάζετε και πιο μόνιμη απ’ όσο ελπίζετε, για το καλό της χώρας μας, ευτυχώς!

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Βέττα.

Τον λόγο τώρα έχει ο Βουλευτής της Νέας Δημοκρατίας, ο κ. Κωνσταντίνος Κόλλιας.

**ΚΩΝΣΤΑΝΤΙΝΟΣ ΚΟΛΛΙΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που έχουμε μπροστά μας αποτελεί ένα άκρως μεταρρυθμιστικό πόνημα απόλυτα προσανατολισμένο στις ευρωπαϊκές πρακτικές.

Με τις προωθούμενες διατάξεις παρέχεται αρωγή και ώθηση στους ανέργους και ιδίως στους μακροχρόνια ανέργους να βρουν δουλειά με νέα ψηφιακά εργαλεία και επιβράβευση σε όσους αναζητούν ενεργά ή βρίσκουν εργασία.

Πιο συγκεκριμένα, πρώτον, στο μικροσκόπιο του νομοσχεδίου βρίσκονται πρωταρχικώς οι διατάξεις, που προβλέπουν την αναδιοργάνωση και την ψηφιοποίηση του ΟΑΕΔ ο οποίος μετονομάζεται πλέον σε Δημόσια Υπηρεσία Απασχόλησης.

Σημειωτέον ότι στο πλαίσιο στήριξης των ανέργων οι ρυθμίσεις που περιλαμβάνονται στο νομοσχέδιο θα επιτρέψουν στο νέο οργανισμό να αξιοποιήσει αποθεματικό ύψους 1,5 δισεκατομμυρίου ευρώ για να στηρίξει το εργατικό δυναμικό της χώρας με νέα εργαλεία πέρα από αυτά που ήδη χρησιμοποιούνται.

Ο ΟΑΕΔ αναδιοργανώνεται, λοιπόν, αλλά κυρίως εκσυγχρονίζεται κατά τα πρότυπα της ευρωπαϊκής νομοθεσίας, υιοθετώντας τα εξής νέα ψηφιακά εργαλεία: Θεσπίζεται η ψηφιακή κάρτα η οποία θα διασυνδέεται με το ψηφιακό μητρώο. Μέσω αυτής θα επιβεβαιώνεται ότι ο κάτοχός της είναι εγγεγραμμένος στο μητρώο ή ότι είναι δικαιούχος επιδομάτων, παροχών και βοηθημάτων.

Προβλέπεται η κατάρτιση του ψηφιακού μητρώου, όπου θα περιλαμβάνονται μεταξύ των άλλων οι αναζητούντες εργασία και τα στοιχεία τους, τυχόν προτάσεις για απασχόληση, καθώς και η ύπαρξη ή μη ατομικού σχεδίου δράσης. Παράλληλα, προωθείται η κατάργηση του ψηφιακού ατομικού σχεδίου δράσης στο οποίο θα αποτυπώνονται οι επαγγελματικοί στόχοι που αναζητούνται ως εργασία σε συνάρτηση με τη μέχρι τότε απασχόλησή του και τις αποδοχές του.

Ο δεύτερος άξονας του νομοσχεδίου στοχεύει στην τόνωση της εργασίας και την παροχή κινήτρων σε όσους αναζητούν δουλειά. Ακόμα μια καινοτομία αποτελεί το επίδομα εργασίας, που θεσπίζεται για πρώτη φορά και θα καταβάλλεται αντί του επιδόματος ανεργίας.

Προβλέπεται ότι όσοι βρίσκουν δουλειά κατά την περίοδο καταβολής του επιδόματος ανεργίας θα συνεχίσουν να εισπράττουν το 50% του επιδόματος μέχρι την προβλεπόμενη ημερομηνία λήξης της περιόδου καταβολής του.

Επιπλέον, παρέχονται κίνητρα για εργασία και μπόνους στους μακροχρόνια ανέργους για ενεργή αναζήτηση εργασίας. Στο ίδιο πλαίσιο προβλέπεται πριμ 300 ευρώ για την ενεργότερη αναζήτηση εργασίας από τους μακροχρόνια ανέργους άνω των πέντε ετών που καταρτίζουν ψηφιακό ατομικό σχέδιο δράσης.

Θα πρέπει να τονιστεί δε ότι το επίδομα ανεργίας θα εξακολουθήσει να χορηγείται χωρίς εισοδηματικά κριτήρια, όπως επίσης και το επίδομα μακροχρόνιας ανεργίας και το βοήθημα για αυτοτελώς και ανεξάρτητα απασχολούμενους. Τα εισοδηματικά κριτήρια θεσπίζονται αποκλειστικά για τα ωφελήματα και τις παροχές που συνδέονται με την ανεργία.

Γίνεται αντιληπτό ότι η εν λόγω προωθούμενη ρύθμιση αποσκοπεί στην πρόληψη και καταστολή αντιμετώπισης φαινομένων κατάχρησης και απάτης που παρατηρούνται επί σειρά ετών.

Μην ξεχνάμε, αγαπητοί συνάδελφοι, τους κατά φαντασίαν ανέργους ή ακόμη πιο σωστά τους κατ’ επάγγελμα ανέργους, που έκαναν πάρτι τόσα χρόνια εκμεταλλευόμενοι τις τρύπες της νομοθεσίας. Αυτούς που καρπώνονταν συστηματικά τις κάθε είδους παροχές και τα ωφελήματα του ΟΑΕΔ, όπως είναι χαρακτηριστικά η πρόσβαση στα προγράμματα κοινωνικού τουρισμού ή ακόμα και η μοριοδότηση για προσλήψεις στο δημόσιο.

Και ενώ δήλωναν εισοδήματα ύψους 20, 50, 60 ή 100 χιλιάδων ευρώ ετησίως, έκαναν συστηματικά χρήση των προβλεπόμενων ωφελημάτων, στερώντας τα από όσους πραγματικά τα είχαν ανάγκη. Τέτοιες ανεκδιήγητες περιπτώσεις σταματούν να υφίστανται σήμερα και σ’ αυτό αποσκοπεί το παρόν σχέδιο νόμου.

Στην ίδια λογική εφαρμόζεται εφεξής η ενεργοποίηση της διαγραφής από το Μητρώο Ανέργων σε περίπτωση που υπάρξουν τρεις αρνήσεις κατάλληλων θέσεων εργασίας, καθώς και άρνηση συμμετοχής σε δράσεις κατάρτισης.

Με τις παραπάνω προβλέψεις υιοθετούμε μια δίκαιη ρύθμιση, η οποία ισχύει σε όλες σχεδόν τις ευρωπαϊκές χώρες. Η Ελλάδα ευθυγραμμίζεται με την ευρωπαϊκή νομοθεσία, όπου οι πολιτικές απασχόλησης στηρίζονται πραγματικά στην έννοια του αναζητούντος εργασία. Μπαίνει φρένο επιτέλους στο καθεστώς που επικρατούσε μέχρι πρότινος, σ’ ένα καθεστώς που ακροβατούσε στο όριο της νομιμότητας και της παρανομίας.

Παράλληλα, βασικό άξονα του νομοσχεδίου αποτελεί και η αναβαθμισμένη στεγαστική πολιτική μέσω της οποίας θα αξιοποιηθεί αποτελεσματικότερα η περιουσία του πρώην Οργανισμού Εργατικής Κατοικίας που έχει περιέλθει στον οργανισμό, αλλά και θα αναπτυχθεί μια δυναμική πολιτική που θα διευκολύνει τη στέγαση για χιλιάδες εργαζόμενους και κυρίως νέους. Πρόκειται για μια κυβερνητική προτεραιότητα που υλοποιείται σήμερα, ενώ για χρόνια είχε τεθεί στο περιθώριο.

Kύριοι της Αντιπολίτευσης, επί των ημερών σας τέτοιου είδους σύγχρονες πολιτικές παρέμεναν «κενό γράμμα». Σήμερα χάρη στις ενεργές πρωτοβουλίες της Κυβέρνησής μας τα αποτελέσματα είναι απτά.

Εν προκειμένω, αξίζει να σημειωθεί ότι η ανεργία τον Φεβρουάριο του 2022 ανέρχεται πλέον σε ποσοστό λίγο κάτω από το 12% και όχι μόνο αυτό, αλλά οι αποφάσεις για κύριες συντάξεις από εκατόν είκοσι τρεις χιλιάδες που ήταν το 2019, εκτοξεύτηκαν στις διακόσιες είκοσι τέσσερις χιλιάδες το 2021, χρονιά-ρεκόρ για τα ασφαλιστικά ταμεία, δηλαδή είχαμε αύξηση της τάξεως του 83%. Δεν εφησυχάζουμε, αφού προχωράμε σε συντάξεις fast track με εκτιμώμενο χρόνο απονομής συντάξεων από το ΕΦΚΑ εντός τριμήνου.

Εδώ θα ήθελα, κύριε Υπουργέ, να σας υποβάλω ένα αίτημα που υπέβαλα και στον κύριο διοικητή του ΕΦΚΑ, το οποίο έχει να κάνει με το όριο των οφειλών προκειμένου να συνταξιοδοτηθεί ένας αγρότης. Όπως γνωρίζετε, σήμερα είναι στις 6.000. Είναι πολύ μικρό το ποσό, αν συνυπολογίσουμε τα προβλήματα που αντιμετωπίζει ο αγροτικός τομέας μετά τη μεγάλη ενεργειακή κρίση και την πανδημία. Θα σας παρακαλούσα να το ανεβάσετε τουλάχιστον στις 10.000.

Αγαπητοί συνάδελφοι, το νομοσχέδιο αυτό τάσσεται υπέρ της ποιοτικής απασχόλησης όσο και υπέρ του εργαζόμενου. Είναι υποχρέωσή μας να αλλάξουμε τα κακώς κείμενα του παρελθόντος και ταυτόχρονα να συμβαδίσουμε με τις σύγχρονες ανάγκες της αγοράς εργασίας. Γι’ αυτό σας καλώ να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κόλλια.

Τον λόγο έχει ο κ. Σιμόπουλος από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Στους τελευταίους Χαιρετισμούς άκουσα τον ιερέα να ψέλνει τον παρακάτω στίχο: «Χαίρε, φιλοσόφους ασόφους δεικνύουσα, χαίρε, τεχνολόγους αλόγους ελέγχουσα». Συνειρμικά ήλθε στο μυαλό μου ο συσχετισμός με τις μεταρρυθμίσεις. Δεν είναι πάντα σίγουρο ότι οι νομοθέτες είναι σοφοί και οι τεχνοκράτες έλλογοι. Αναφέρομαι προφανώς για όλες τις πλευρές της Βουλής.

Το εντελώς αντίθετο, όμως, συμβαίνει σήμερα με το νομοσχέδιο που συζητάμε. Με την τακτική που ακολούθησε σήμερα η Αντιπολίτευση, κυρίως η Αξιωματική, χάνει το δικαίωμα στο μέλλον να μπορεί να στηλιτεύει πιθανές μεταρρυθμίσεις ως μεταρρυθμίσεις ενός μεταρρυθμιστικού λαϊκισμού. Όταν το κάνετε για ένα τέτοιο νομοσχέδιο, θεωρώ ότι ουσιαστικά έχετε σκοπό οτιδήποτε καλό κάνει η συγκεκριμένη Κυβέρνηση να το «σκοτώσετε» επικοινωνιακά.

Κυρίες και κύριοι συνάδελφοι, όσο και να θέλει να αντιπολιτευθεί κάποιος την Κυβέρνηση, δεν μπορεί παρά να παραδεχθεί ότι πρόκειται για ένα νομοσχέδιο που ανταποκρίνεται πλήρως στις ανάγκες της ελληνικής αγοράς εργασίας ή -για να το πω πιο κεντροποιημένα- στις ανάγκες της αγοράς, ώστε με οργανωμένο και ψηφιοποιημένο τρόπο να βρίσκουν απασχόληση οι πραγματικά αναζητούντες εργασία. Ακόμη και στις συντάξεις εμπιστοσύνης και στις fast track μεταρρυθμίσεις και στις fast track συντάξεις είναι προφανής η μεταρρυθμιστική διάθεση. Δεν είναι πολλές οι φορές που το κράτος θεωρεί τίμιους τους πολίτες του και αυτό από μόνο του είναι μεγάλη μεταρρύθμιση, διότι έως σήμερα, προσπαθώντας το κράτος πάντα να αντιμετωπίσει τη μικρή μειοψηφία των παρανομούντων, δημιουργούσε απίστευτο γραφειοκρατικό κυκεώνα διαδικασιών εις βάρος των μη παρανομούντων. Ναι, λοιπόν, στις συντάξεις εμπιστοσύνης και στις γρήγορες συντάξεις.

Επανέρχομαι τώρα στον βασικό κορμό του νομοσχεδίου, τονίζοντας τη λέξη «αναζητών». Δεν είναι πάντα σίγουρο ότι όλοι οι άνεργοι ή όσοι λαμβάνουν το επίδομα ανεργίας αναζητούν δουλειά. Από την άλλη, ως ένα σημείο παρωχημένος είναι και ο τρόπος με τον οποίο λειτουργεί ο σημερινός ΟΑΕΔ, χωρίς ψηφιακά εργαλεία, χωρίς το ψηφιακό ατομικό σχέδιο δράσης και το ψηφιακό μητρώο της Δημόσιας Υπηρεσίας Απασχόλησης. Δεν ανταποκρίνεται στη λειτουργία του κράτους που έχει τη βούληση, όπως φαίνεται από το παρόν νομοσχέδιο, να εξορθολογίσει τις δομές του.

Προφανώς οι μεγάλες τομές αφορούν τις εισοδηματικές προυποθέσεις, τις υποχρεώσεις των αναζητούντων εργασία και τις συνέπειες αν δεν τις εκπληρώνουν, όπως και την παράταση της καταβολής του επιδόματος ανεργίας. Ποιος λογικός άνθρωπος μπορεί να διαφωνήσει ότι το επίδομα πρέπει να δίνεται με εισοδηματικά κριτήρια; Ποιος μπορεί να διαφωνήσει ότι αν ο αναζητών εργασία αρνηθεί τρεις φορές τις προσφερόμενες θέσεις, σύμφωνα με το ψηφιακό ατομικό σχέδιο δράσης, πρέπει να διαγράφεται για δύο χρόνια από τα μητρώα; Ποιος δεν αναγνωρίζει ότι αποτελεί κίνητρο εργασίας η παράταση καταβολής κατά 50% του επιδόματος ανεργίας έως την ημερομηνία της προβλεπόμενης λήξης του; Ούτε είναι ήσσονος σημασίας η παρέμβαση για την ύπαρξη του ατομικού λογαριασμού δεξιοτήτων που θα αξιοποιείται και από τον κάτοχο, αλλά και από την πολιτεία για να υποστηριχθεί στην προσπάθειά του να επανενταχθεί στην αγορά εργασίας.

Έρχομαι τώρα στο νέο πλαίσιο για την εκμετάλλευση των προσοδοφόρων ακινήτων της ΔΥΠΑ και τη δυνατότητα απόκτησης ακινήτων για διευκόλυνση της κρατικής στεγαστικής πολιτικής. Στη διαδικασία ναι, πρέπει να συμμετέχουν ιδιώτες, ιδίως με την τεχνογνωσία τους και προφανώς με απολύτως διαφανείς διαδικασίες.

Την ίδια σημασία αποδίδω και στη δράση, δημιουργία χώρων φύλαξης βρεφών εντός επιχειρήσεων.

Συμπερασματικά, κυρίες και κύριοι συνάδελφοι, σήμερα καλούμαστε να ψηφίσουμε ένα νομοσχέδιο με μεγάλο κοινωνικό πρόσημο, ένα νομοσχέδιο σύγχρονο, ανταποκρινόμενο στις ανάγκες της αγοράς εργασίας αλλά και στις κοινωνικές ανάγκες. Εξορθολογίζεται και ψηφιοποιείται ο πρώην ΟΑΕΔ και μετατρέπεται σε ένα σύγχρονο φορέα, που θα στηρίζει όσους πραγματικά αναζητούν εργασία ενώ ταυτόχρονα θα αποτελέσει και όπλο στη στεγαστική πολιτική της κυβέρνησης, κυρίως, για τα περισσότερο ευάλωτα ζευγάρια.

Όσον αφορά στην Αξιωματική Αντιπολίτευση πάλι αναφέρω ότι με τις πολιτικές κραυγές επί παντός επιστητού επιβεβαιώθηκε μία παλαιότερα διατυπωμένη άποψή μου. Ποια είναι αυτή; Ότι όσο μειώνονται τα ποσοστά της, όσο τα στελέχη και οι Βουλευτές τους θα ανεβάζουν τους τόνους σε μία πράξη πολιτικής επιβίωσης, έτσι θα απευθύνονται πλέον στο βαθύ τους ακροατήριο, τους εμφυλιοπολεμικούς, τους αντιδεξιούς, τους επιδοματούχους, τους κρατιστές. Έτσι όμως θα απομακρύνονται πλήρως από τη συντριπτική πλειοψηφία του ελληνικού λαού.

Τελειώνοντας, επαναλαμβάνω τη στροφή από τους Χαιρετισμούς και χαίρομαι που η ηγεσία του Υπουργείου Εργασίας και Κοινωνικών Υποθέσεων πήρε πλήρως υπ’ όψιν της το συγκεκριμένο στίχο: «Χαίρε φιλοσόφους ασόφους δεικνύουσα, χαίρε τεχνολόγους αλόγους ελέγχουσα». Έκανε το εντελώς αντίθετο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Σιμόπουλο και για τη συνέπεια στον χρόνο.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία, κ. Θεανώ Φωτίου.

**ΘΕΑΝΩ ΦΩΤΙΟΥ:** Ας μην συνεχίσω τη θρησκευτική κατάνυξη.

Κύριε Πρόεδρε, είναι μεγάλο πλήγμα η διάλυση του ΟΑΕΔ, της μόνης ασπίδας προστασίας ανέργων και εργαζομένων. Ειδικά σήμερα που οι νόμοι Μητσοτάκη - Χατζηδάκη με την κατάργηση του οκτάωρου, τις αυθαίρετες απολύσεις, την ανασφάλεια που φέρνουν οι ελαστικές εργασιακές σχέσεις αφήνουν τους εργαζόμενους απροστάτευτους και αντιμέτωπους καθημερινά με το φάσμα της ανεργίας, της υποαπασχόλησης, της νέας φτωχοποίησης. Εσείς είστε που τους υποσχεθήκατε καλές και πολλές δουλειές και καλές και γρήγορες συντάξεις με το πάτημα ενός κουμπιού. Τρία χρόνια τώρα το κουμπί δεν πατήθηκε. Αντ’ αυτού συσσωρεύσατε ένα πρωτοφανές νούμερο 376.000 τριακοσίων εβδομήντα έξι χιλιάδων εκκρεμών συνταξιοδοτικών παροχών κόστους 672 εκατομμυρίων. Και έτσι, αφού τα κάνατε μούσκεμα, αποφασίσατε να βάλετε τους ίδιους τους συνταξιούχους να υπολογίζουν τη σύνταξή τους με δικηγορικά γραφεία, με λογιστές, πληρώνοντας παντού και με μία τεράστια αγωνία αν τελικά αυτό που δήλωσαν, ότι αυτή είναι η σύνταξή τους, είναι ή δεν είναι. Γιατί στο τέλος βεβαίως κάθε βράδυ στον ύπνο τους θα βλέπουν τον έλεγχο που θα τους ζητάει τα αχρεωστήτως καταβληθέντα. Θα είναι πάρα πολλές χιλιάδες ευρώ.

Γιατί διαλύετε τον ΟΑΕΔ; Γιατί αλλάζετε τον ρόλο του από φορέα προστασίας και ενίσχυσης των ανέργων σε φορέα τιμωρητικό και διωκτικό των ανέργων; Διότι οι άνεργοι που διοικητικά κατέγραψε ο ΟΑΕΔ, ένα εκατομμύριο εκατό χιλιάδες, σας χάλασαν το αφήγημα της δήθεν κατάρριψης της ανεργίας κατά 4,4 μονάδες –άκου, άκου- σε τρία χρόνια. Βεβαίως, το γεγονός ότι ρίξαμε εμείς την ανεργία δέκα μονάδες σε τέσσερα χρόνια, δεν μετράει.

Όμως φταίει ο ΟΑΕΔ γιατί η ΕΛΣΤΑΤ από την άλλη καταγράφει ως εργαζόμενους και όσους έχουν τέσσερις ώρες απασχόλησης τον μήνα. Επομένως, πρέπει τώρα να εξαφανιστούν οι άνεργοι που καταγράφει ο ΟΑΕΔ και μια και είναι ενοχλητικός να διαλυθεί. Τους καταγράφει, βέβαια, με τα ευρωπαϊκά και εθνικά στάνταρ χρόνια τώρα. Δεν άλλαξε τίποτα. Αν εξακολουθούν όμως να υπάρχουν άνεργοι φταίνε οι ίδιοι γι’ αυτό. Μας το είπε το δόγμα Πισσαρίδη, το επανέλαβε ο Πρωθυπουργός το πρωί γιατί προφανώς είναι ακατάρτιστοι. Δεν είναι καταρτισμένοι. Γι’ αυτό δεν βρίσκουν δουλειά. Και είναι και τεμπέληδες. Ενημερώσατε τον Πρωθυπουργό το πρωί ότι οι τεμπέληδες και αυτοί που ζουν με τα επιδόματα της ανεργίας στους ένα εκατομμύριο εκατό χιλιάδες ανέργους είναι διακόσιες χιλιάδες; Αυτοί παίρνουν επίδομα ανεργίας. Όλοι οι άλλοι; Είναι ντροπή η αλλαγή του ονόματος του ΟΑΕΔ, ενός μεγάλου ιστορικού οργανισμού, για να ξεχαστεί ο ρόλος του και να γίνει μια απλή υπηρεσία του Υπουργείου με την πλειοψηφία του διοικητικού συμβουλίου που διορίζεται από τον ίδιο τον Υπουργό. Είναι ντροπή και ο ίδιος ο τίτλος του νομοσχεδίου: «Δουλειές Ξανά». Για όνομα! Ποιον κοροϊδεύετε; Οι δουλειές παράγονται από την ανάπτυξη -αυτά τα ξέρουν και οι απλοί μαθητές όταν σπουδάζουν οικονομικά- και από τις επενδύσεις τις οποίες βουλιάξατε αφού ψηφίσατε όλα τα αντιπεριβαλλοντικά και αντιοικολογικά νομοσχέδια που έκαναν την Ελλάδα πάλι ξέφραγο αμπέλι.

Γιατί διαλύετε τον ΟΑΕΔ; Για να βάλετε χέρι στα αποθεματικά του, 2,5 δισεκατομμύρια περίπου, που άρχισαν ήδη να μειώνονται από πέρυσι αφού μειώσατε κατά 3,5% τις εισφορές εργαζομένων και εργοδοτών.

Γιατί διαλύετε τον ΟΑΕΔ; Για να βάλετε χέρι στη μεγάλη ακίνητη περιουσία του πρώην ΟΕΚ και πρώην Εργατικής Εστίας. Τα μεγάλα οικόπεδα του τέως ΟΕΚ αντί να δίνονται στους δήμους για κοινωφελή έργα θα γίνονται real estate από ημέτερους επιχειρηματίες με τον ίδιο ακριβώς τρόπο που εδόθη στον Λάτση και χρησιμοποιείται η γη του Ελληνικού. Και ισχυρίζεστε ότι θα λύσετε το στεγαστικό πρόβλημα των νέων ζευγαριών, των νέων ανθρώπων με εκατό διαμερίσματα -εβδομήντα στην Αθήνα και τριάντα στη Θεσσαλονίκη- που θα αναβαθμίζετε. Δεν θα πούμε απλά «ποιον κοροϊδεύετε». Γνωρίζετε τουλάχιστον πόσες χιλιάδες νέοι και νέα ζευγάρια δεν μπορούν να αντιμετωπίσουν τα έξοδα μιας κατοικίας, ενός ενοικίου και ζουν με τους γονείς τους; Ένα νούμερο να ακούσουμε. Αυτό εμείς το έχουμε τουλάχιστον. Εσείς δεν το ξέρετε;

Διαλύετε τον ΟΑΕΔ για να κάνετε δήθεν ψηφιακά όλα όσα αφορούν τον άνεργο: καταγραφή, ατομικό σχέδιο δράσης, κάρτα ανεργίας κ.λπ.. Πρόκειται για νέα ψηφιακά καθρεφτάκια προς ιθαγενείς. Όλα αυτά προϋπάρχουν και είναι άμεσα υλοποιήσιμα. Τους ανθρώπους χρειάζονται και τις κατάλληλες υποδομές. Διαλύετε τον ΟΑΕΔ για να δημιουργήσετε άλλο ένα όργανο διοριζόμενο από τον Υπουργό, το Εθνικό Συμβούλιο Δεξιοτήτων, ώστε οι ιδιώτες να βάλουν χέρι σε εξαιρετικές σχολές του ΟΑΕΔ και στα σημαντικότατα εργαστήριά του.

Κυρίως όμως διαλύετε τον ΟΑΕΔ, για να δημιουργήσετε μια υπηρεσία τροχονόμων που θα μοιράζει 1 δισεκατομμύριο του Ταμείου Ανάκαμψης σε ημέτερους για την κατάρτιση. Και βέβαια ο λαός πια γνωρίζει ότι όταν λέτε εσείς κατάρτιση εννοείτε τα προγράμματα «σκόιλ ελικίκου». Όμως εδώ αν σε αυτά τα προγράμματα ο άνεργος αποτύχει βγαίνει από το μητρώο των ανέργων για έξι μήνες. Καταργείτε βέβαια το ΕΙΕΑΔ που είχε αναπτύξει ψηφιακά τον μηχανισμό διάγνωσης αναγκών αγοράς εργασίας. Καταργείτε, δηλαδή έναν ερευνητικό επιστημονικό οργανισμό για να δημιουργήσετε δήθεν ένα think tank παρά τον Υπουργό.

Θα τελειώσω με τους βρεφονηπιακούς σταθμούς στις επιχειρήσεις. Πληρώνετε αδρά για να δημιουργήσετε σε βιομηχανικές ζώνες βρεφονηπιακούς σταθμούς από το Ταμείο Ανάκαμψης, δηλαδή, πολύ ακριβότερα απ’ ό,τι πληρώσαμε εμείς για να ιδρυθούν δημοτικοί βρεφονηπιακοί σταθμοί. Όπως ξέρετε είναι παράνομοι και απαγορεύονται.

Παρέχεται φύλαξη βρεφών που στοιχίζει διπλάσια από τους οργανωμένους και έχουν, αντίθετα, το μισό προσωπικό απ’ ό,τι ο νόμος ορίζει για τους κανονικούς βρεφικούς σταθμούς.

Το νομοσχέδιο το καταψηφίζουμε. Ο ΟΑΕΔ δεν θα γίνει παρελθόν. Πολύ σύντομα μια προοδευτική κυβέρνηση με κορμό το ΣΥΡΙΖΑ θα τον ενισχύσει και θα τον αναπτύξει.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για την συνέπεια στο χρόνο.

Το λόγο τώρα έχει ο Βουλευτής της Νέας Δημοκρατίας, ο κ. Διονύσιος Ακτύπης.

Ορίστε, κύριε Ακτύπη, έχετε το λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητούμε σήμερα είναι ένα νομοσχέδιο με άκρως θετικό πρόσημο, μέσω του οποίου επιδιώκεται η διασφάλιση πολλών και καλών θέσεων εργασίας, κυρίως δε για τους μακροχρόνια ανέργους. «Δουλειές ξανά», λοιπόν, σύμφωνα και με τον εύστοχο τίτλο του παρόντος σχεδίου νόμου.

Δεν είναι τυχαίο πως το Υπουργείο Εργασίας και Κοινωνικών Υποθέσεων στοχεύει πάντα, όπως και τώρα με το νέο αυτό σχέδιο νόμου, σε προοδευτικές πολιτικές. Αυτήν τη φορά, δε, μεταξύ άλλων επιδιώκει την αναδιοργάνωση του ΟΑΕΔ, την ενίσχυση της απασχόλησης μέσα από νέα εργαλεία και την αναβάθμιση του συστήματος επαγγελματικής κατάρτισης.

Πρόκειται για ένα άκρως μεταρρυθμιστικό νομοσχέδιο εμβληματικής σημασίας, το οποίο εναρμονίζεται πλήρως με όσα ισχύουν και εφαρμόζονται εδώ και πολλά χρόνια στα υπόλοιπα ευρωπαϊκά κράτη. Άλλωστε, πρωταρχική στόχευση του παρόντος δεν είναι άλλη από την ουσιαστική στήριξη των ανέργων.

Δευτερευόντως, το νομοσχέδιο αυτό στοχεύει στην αντιμετώπιση διαφόρων φαινομένων κατάχρησης, τα οποία έχουν εντοπιστεί, ώστε τα επιδόματα και οι παροχές να κατευθύνονται σε αυτούς που τα έχουν αληθινά ανάγκη.

Τέλος, τρίτος και κεφαλαιώδους σημασίας στόχος αυτού του νομοσχεδίου, σχετίζεται με τα θέματα της κατάρτισης των ανέργων. Αξίζει, δε, να σημειωθεί πως για την κατάρτιση, πράγματι, θα υπάρχουν αυξημένα κονδύλια σε απόλυτη σύμπλευση με τις επιδιώξεις της Ευρωπαϊκής Ένωσης. Ιδίως, λοιπόν, σε ό,τι αφορά στην κατάρτιση, επιδιώκουμε αυτή να είναι ένα εξαιρετικά και εν τοις πράγμασι χρήσιμο εργαλείο, μέσω του οποίου θα διασφαλίζεται με τον πλέον ουσιαστικό και σύγχρονο τρόπο η ένταξη των ανέργων στην αγορά εργασίας.

Από την πλευρά της Αντιπολίτευσης, ιδίως της Αξιωματικής, για μία ακόμα φορά διαμορφώνεται μια κριτική παραληρηματικού χαρακτήρα άνευ ουσίας. Λέτε εκεί στο ΣΥΡΙΖΑ -αλλά και άλλοι- πως το παρόν σχέδιο νόμου τιμωρεί τους ανέργους. Πώς, όμως, τους τιμωρεί; Επειδή καθιερώνει για πρώτη φορά το επίδομα εργασίας; Επειδή για πρώτη φορά από εδώ και πέρα ένας άνεργος, ο οποίος θα προσλαμβάνεται σε μια επιχείρηση, θα παίρνει το 50% του επιδόματος ανεργίας; Επειδή, πλέον, δίνουμε ένα μπόνους, μία ενίσχυση της τάξης των 300 ευρώ στους μακροχρόνια ανέργους άνω των πέντε ετών για να συντάξουν ένα ψηφιακό ατομικό σχέδιο δράσης, μέσω του οποίου παρεμπιπτόντως οι άνεργοι θα επανασυνδεθούν με τον οργανισμό, θα μιλήσουν με τους εργασιακούς συμβούλους και θα κάνουν μια καινούργια αρχή στις σχέσεις τους με τη δημόσια υπηρεσία απασχόλησης;

Τιμωρία, κυρίες και κύριοι της Αξιωματικής Αντιπολίτευσης, δεν είναι τα όσα κάνουμε για τους ανέργους, που στόχο έχουν να τους επανεντάξουν στην αγορά εργασίας και να τους καταστήσουν πιο παραγωγικούς, πιο καταρτισμένους, πιο χρήσιμους, κάτι που είμαι βέβαιος πως και οι ίδιοι από μόνοι τους το αποζητούν. Τιμωρητικός ήταν ο τρόπος που ο ΣΥΡΙΖΑ αντιμετώπισε τη μεσαία τάξη, που εξόντωσε το πιο παραγωγικό κομμάτι της κοινωνίας μας και νάρκωσε με επιδόματα έναν μεγάλο αριθμό συμπολιτών μας, βυθίζοντάς τους στην αδράνεια και την οκνηρότητα.

Αντίθετα, η Νέα Δημοκρατία, ιδίως, με το σημερινό σχέδιο νόμου επιδιώκει τη μετάβαση από την παθητική, επιδοματική πολιτική στην ενεργητική, ενθαρρύνοντας συγχρόνως όσους αναζητούν εργασία να καταρτίζονται, να επιμορφώνονται και κατ’ επέκταση να βελτιώνονται. Επιδιώκει να ωθήσει τους ανέργους στη δραστηριοποίηση και όχι στην εξάρτηση από τα επιδόματα. Παράλληλα, αντιμετωπίζει τα φαινόμενα κατάχρησης, εξαπάτησης ή απάτης που έχουν εντοπιστεί να συνδέονται με την ιδιότητα του εγγεγραμμένου ανέργου στα μητρώα του ΟΑΕΔ και τις παροχές και τα ωφελήματα που τις συνοδεύουν.

Κυρίες και κύριοι συνάδελφοι, ας ρίξουμε μια ματιά στους αριθμούς για να διαπιστώσουμε ποια είναι πραγματικά η πρόοδος, που έχει επιτύχει η Κυβέρνηση αυτή στο κομμάτι της αντιμετώπισης της ανεργίας. Σύμφωνα, λοιπόν, με τις επίσημες μετρήσεις ο, δήθεν, προοδευτικός ΣΥΡΙΖΑ μας παρέδωσε την ανεργία στο 17,2% το 2019 και η ανεργία έχει περιοριστεί αυτή την ώρα, σύμφωνα με την EUROSTAT, στο 11,9%. Οι προβλέψεις ήταν πολύ χειρότερες όταν ξεκινούσε η πανδημία. Δεν νομίζω ότι χωράει αμφιβολία πως υπήρξε βεβαιωμένη και σημαντική μείωση της ανεργίας.

Η Κυβέρνηση δέχεται κριτική από τον ΣΥΡΙΖΑ για την κοινωνική πολιτική που εφαρμόζει, την ίδια στιγμή που αποδεδειγμένα και με στοιχεία, που έχει προσκομίσει ο ίδιος ο Υπουργός, έχει τριπλασιάσει τους ρυθμούς με τους οποίους τρέχουν τα προγράμματα του ΟΑΕΔ. Επομένως, η Αξιωματική Αντιπολίτευση καλά θα κάνει να αποδεχθεί ότι στο πεδίο της κοινωνικής πολιτικής έχει χάσει την πρωτοκαθεδρία, που για κάποιο λόγο ανέκαθεν διεκδικούσε, εξ ορισμού και εκ των προτέρων. Διότι το μόνο το οποίο καταφέρνετε, ασκώντας μια τόσο ανερμάτιστη και δίχως έρεισμα αντιπολιτευτική κριτική, είναι να αποδεικνύετε πως άγεστε και φέρεστε από την πολιτική σας αλαζονεία, ενώ παράλληλα είστε παντελώς αποκομμένοι από την κοινωνική πραγματικότητα.

Κλείνοντας, δεν θα μπορούσα να μην αναφερθώ στις εξαιρετικά σημαντικές διατάξεις για την επιτάχυνση της απονομής των συντάξεων. Οι συντάξεις fast track από τη μια πλευρά, οι συντάξεις εμπιστοσύνης από την άλλη πλευρά, συνιστούν τις δύο όψεις μιας ουσιαστικής λύσης στο πρόβλημα των εκκρεμών συντάξεων, ένα πρόβλημα το οποίο η Κυβέρνηση αυτή έχει δεσμευτεί να λύσει τώρα και προχωρά προς αυτή την κατεύθυνση με έναν τρόπο αποφασιστικό και δίκαιο απέναντι στον Έλληνα πολίτη. Έτσι, πλέον, καθιερώνεται προθεσμία τριών μηνών για την έκδοση επικουρικής σύνταξης, η οποία ξεκινά με την έκδοση της κύριας σύνταξης, καθώς και προθεσμία έξι μηνών για τη χορήγηση εφάπαξ, με αφετηρία την ημερομηνία υποβολής του σχετικού αιτήματος.

Είναι εξαιρετικά σημαντικό, δε, να αναφέρουμε την πρόοδο που ήδη έχει επιτευχθεί στον τομέα της απονομής συντάξεων μέσα στα τελευταία δύο χρόνια. Δεν είναι τυχαίο άλλωστε πως από εκατόν είκοσι τρεις χιλιάδες αποφάσεις για κύριες συντάξεις το 2019 φτάσαμε στις διακόσιες είκοσι τέσσερις χιλιάδες αποφάσεις το 2021, αύξηση 83% και είναι βέβαιο ότι όλα τα μέτρα τα οποία πήρε στο παρελθόν η Κυβέρνηση, σε συνδυασμό με αυτά που παίρνει τώρα, θα αποδώσουν και μάλιστα στους αμέσως επόμενους μήνες, κλείνοντας οριστικά το πρόβλημα των εκκρεμών συντάξεων.

Κυρίες και κύριοι συνάδελφοι, το παρόν σχέδιο νόμου συνιστά μια ριζική μεταρρύθμιση της πολιτικής για την απασχόληση, ενώ επιδιώκει τη δημιουργία νέων θέσεων εργασίας και την αναβάθμιση των δεξιοτήτων και του συστήματος κατάρτισης. Φρονώ πως είναι χρέος μας να το στηρίξουμε, διότι είναι ένα νομοθέτημα εξαιρετικά χρήσιμο, το οποίο θα φέρει πραγματικά σημαντικές και με θετικό πρόσημο αλλαγές για το σύνολο της ελληνικής κοινωνίας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Ακτύπη.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Τι θέλετε, κύριε συνάδελφε;

**ΙΑΣΟΝΑΣ ΦΩΤΗΛΑΣ:** Επί της διαδικασίας, μόνο για λίγα δευτερόλεπτα. Καταθέτουμε αίτηση ονομαστικής ψηφοφορίας για μια σειρά από συγκεκριμένα άρθρα, καθώς και για μία εκ των τροπολογιών.

(Στο σημείο αυτό κατατίθεται στα Πρακτικά η προαναφερθείσα αίτηση ονομαστικής ψηφοφορίας της Νέας Δημοκρατίας, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 480,481)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ πολύ.

Το λόγο τώρα έχει ο Βουλευτής της Νέας Δημοκρατίας κ. Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, τα τελευταία χρόνια ανέβηκε το διαθέσιμο εισόδημα του πολίτη, κυρίως, με τη μείωση φόρων και εισφορών που κάναμε, αλλά και με την έστω μικρή αύξηση των μισθών τα τελευταία χρόνια.

Το σημαντικότερο, όμως, επίτευγμα είναι η σημαντική μείωση της ανεργίας κατά 5,3 μονάδες από το 17,2% στο 11,9%.

Αυξήσαμε την επιδότηση στην πρόσληψη των ανέργων. Κάναμε το πρώτο ένσημο για τη νέα γενιά σαν κίνητρο για την εργασία. Καλύψαμε τις ασφαλιστικές εισφορές πάνω από πενήντα χιλιάδων επιχειρήσεων και την 1η Μαΐου θα γίνει μια σημαντική αύξηση του κατώτατου μισθού. Στόχος μας πάντοτε αποτελεί η δημιουργία νέων και καλών δουλειών.

Το νομοσχέδιο έχει κάποιες βασικές ριζικές μεταρρυθμιστικές αλλαγές και δεν είναι μόνο η αλλαγή του τίτλου από ΟΑΕΔ σε Δημόσια Υπηρεσία Απασχόλησης. Θέλουμε να τον μετατρέψουμε από παγίδα μακροχρόνιας ανεργίας, σε εργαλείο επανένταξης στην αγορά εργασίας, να μην μένει μόνο στην άσκηση επιδοματικής πολιτικής, αλλά κυρίως να αποτελέσει φορέα ενεργητικών πολιτικών απασχόλησης.

Αυξάνουμε τα επιδόματα στους πραγματικούς ανέργους. Θέλουμε να βάλουμε νέα κριτήρια στα κέντρα διά βίου μάθησης, έτσι ώστε να αποτελέσουν ένα όπλο και για τους άνεργους και για τους εργαζόμενους. Θέλουμε να εκσυγχρονίσουμε τη στεγαστική πολιτική, έτσι ώστε να εξασφαλίσουμε στέγαση σε χιλιάδες πολίτες και κυρίως στους νέους μας. Δημιουργούμε από 1η Ιανουαρίου του 2023 τον ειδικό λογαριασμό επαγγελματικής κατάρτισης, όπου συμμετέχουν οι κοινωνικοί εταίροι και το 50% των εσόδων διατίθεται για επαγγελματική κατάρτιση και σε ερευνητικά κέντρα. Δημιουργούμε νέα εργαλεία για τους ανέργους. Πολύ σημαντικό το ότι θέλουμε τους ανέργους να τους στρέψουμε στη δουλειά, στην εργασία. Γι’ αυτό και εκτός από το μισθό τους θα παίρνουν το 50% του επιδόματος ανεργίας. Φτιάχνουμε ψηφιακό μητρώο των ανέργων.

Η εισαγωγή μετά το πρώτο δωδεκάμηνο θα γίνεται με εισοδηματικά κριτήρια και όχι με περιουσιακά κριτήρια για να διατηρήσουν τις παροχές. Χωρίς όμως εισοδηματικά κριτήρια θα συνεχίσουν να υπάρχουν τα επιδόματα ανεργίας, τα επιδόματα μακροχρόνιων ανέργων και τα βοηθήματα στους αυτοτελώς απασχολούμενους. Ούτε επηρεάζονται το κοινωνικό οικογενειακό τιμολόγιο, η μείωση του ΕΝΦΙΑ και τα επιδόματα της θέρμανσης.

Αντιμετωπίζουμε αυτά τα χρόνια φαινόμενα, όπως το να υπάρχουν πάρα πολλοί άνθρωποι γραμμένοι είκοσι χρόνια στον ΟΑΕΔ, ενώ έχουν πολύ υψηλά εισοδήματα ή βλέπουμε ότι διαμένουν σε ακριβές περιοχές. Έτσι έχουμε τον εξωφρενικό αριθμό του ενός εκατομμυρίου εγγεγραμμένων στον ΟΑΕΔ. Πολλές φορές βλέπουμε αρκετούς ανθρώπους να μη παίρνουν ούτε επίδομα ανεργίας ούτε να έχουν εισοδήματα και λες «τι γίνεται». Άρα σίγουρα υπάρχει μαύρη εργασία που δεν πρέπει να συνεχίσει να υφίσταται. Αυτό το κάνουν για να διατηρήσουν τις κοινωνικές παροχές, όπως είναι η μοριοδότηση, ο κοινωνικός τουρισμός και άλλα.

Στόχος μας είναι να παίρνουν περισσότερα επιδόματα και περισσότερες παροχές αυτοί που τα έχουν πραγματικά μεγάλη ανάγκη. Εργαλεία προς αυτό είναι ότι αν κάποιος αρνηθεί τρεις φορές την εργασία που του προτείνεται, δύο χρόνια διαγράφεται από το μητρώο. Διαγράφεται έξι μήνες από το μητρώο, μαζί με διακοπή του επιδόματος ανεργίας αν κάποιος αρνηθεί να συμμετέχει στην κατάρτιση.

Δημιουργούμε ψηφιακά εργαλεία, όπως την ψηφιακή κάρτα στη δημόσια υπηρεσία απασχόλησης. Για το ψηφιακό μητρώο, προκειμένου κάποιος να εξασφαλίζει τα επιδόματα και τις παροχές, πρέπει να έχει εγγραφεί και παραμονή στο μητρώο. Φτιάχνουμε ψηφιακό ατομικό σχέδιο δράσης, έτσι ώστε μακροχρόνια άνεργοι πάνω από πέντε χρόνια για ενεργή αναζήτηση εργασίας θα παίρνουν 300 ευρώ μπόνους.

Η κατάρτιση θέλουμε να αποτελέσει βασικό αντίδοτο στην ανεργία, γιατί το 72% των εργοδοτών μας λέει ότι δεν μπορούν να καλύψουν θέσεις εργασίας λόγω έλλειψης δεξιοτήτων. Η κατάρτιση πρέπει να είναι αξιόπιστη και στους παρόχους και αποτελεσματική στους ανέργους και στους εργαζόμενους.

Η αξιολόγηση των παρόχων θα είναι αυστηρή. Θα πρέπει να πληρούν τρία από τα κάτωθι πέντε κριτήρια. Το 50% των ανέργων σε έναν χρόνο να βρει δουλειά ή το 90% των εργαζομένων να διατηρήσει τη δουλειά μετά από ένα χρόνο, η αξιολόγηση να είναι θετική στο 75% των καταρτιζομένων και επίσης θετική στο 75% των εργοδοτών και το 80% των καταβληθέντων να περαιώσει την παρακολούθηση. Η αμοιβή του παρόχου θα είναι κάτω από το 40% αν δεν ολοκληρώσει την παρακολούθηση ο ωφελούμενος και θα είναι κάτω από 70% εάν δεν πιστοποιήσει την ολοκλήρωση της κατάρτισης.

Συστήνουμε μητρώο επιλέξιμων παρόχων, ιδρύσουμε ψηφιακή πύλη για δεξιότητες, με ένα κλικ να υπάρχει όλη η λίστα των κριτηρίων. Θεσπίζουμε ατομικό λογαριασμό δεξιοτήτων. Συστήνουμε εθνικό συμβούλιο δεξιοτήτων έτσι ώστε να υπάρχει διασύνδεση των δεξιοτήτων του εργατικού δυναμικού με την αγορά εργασίας. Αναβαθμίζουμε τον μηχανισμό διάγνωσης αναγκών της αγοράς. Είναι πολύ σημαντικό ότι πιλοτικά εκατόν είκοσι επιχειρήσεις θα δημιουργήσουν χώρους φύλαξης βρεφών, για δύο χρόνια θα έχουν βρεφοκόμους, με την υποχρέωση να τους διατηρήσουν για άλλα δύο χρόνια.

Διασφαλίζουμε τη συνέχιση των ΚΔΑΠ ΜΕΑ και των κέντρων διημέρευσης ημερήσιας φροντίδας και φτιάχνουμε πιο αυστηρές δικλείδες ασφαλείας για την πρόσληψη και διατήρηση του προσωπικού.

Και, τέλος, όσον αφορά την τροπολογία, αυτή που γίνεται πολύ μεγάλη συζήτηση που είναι πολύ ουσιαστική, δεν είναι μόνο ότι μεριμνούμε για τη γρήγορη διαδικασία απονομής συντάξεων στις νέες αιτήσεις, δεν είναι μόνον ότι για τις παλιές εκκρεμούσες συντάξεις δείχνουμε εμπιστοσύνη στον πολίτη. Κυρίως, αναγνωρίζουμε ότι τόσα χρόνια οι πολίτες ταλαιπωρήθηκαν με το να καθυστερούν τόσο πολύ καιρό να πάρουν αυτό που δικαιούνται, τη σύνταξή τους και τους ζητούμε συγνώμη γι’ αυτό.

Για όλους αυτούς τους λόγους πιστεύουμε ότι αυτό το νομοσχέδιο είναι άλλο ένα ισχυρό μεταρρυθμιστικό όπλο στην ανακούφιση των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία, κ. Πάνος Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Προκαταρκτικά, επειδή ανεβαίνουν διάφοροι Βουλευτές της κυβερνητικής πλειοψηφίας και επαναλαμβάνουν ότι παρέλαβαν από τον ΣΥΡΙΖΑ την ανεργία στο 17%, προφανώς ήταν στο non paper και το επαναλαμβάνετε. Οι πιο έμπειροι δεν το χρησιμοποίησαν. Σημειώστε στο non paper που σας μοίρασαν για να είναι πιο πλήρες, ότι ο ΣΥΡΙΖΑ σας παρέδωσε στο 17% την ανεργία, αλλά την παρέλαβε το Γενάρη του 2015 από εσάς στο 27% και κατέβασε την ανεργία δέκα ολόκληρες μονάδες εν μέσω μνημονίων, εν μέσω δόσεων, εν μέσω αξιολογήσεων. Υπάρχουν και άλλα τέτοια, αλλά θα πρέπει να μη μιλήσω για το νομοσχέδιο αυτό καθ’ αυτό για να σας απαριθμήσω τι επιχειρήματα ακούγονται εδώ πέρα -είναι βέβαιο ότι λέτε ψέματα-, τα οποία είναι λανθασμένα.

Πολλές και καλές δουλειές, λέγατε πριν τις εκλογές, για να πάρετε την κυβέρνηση. Ένα εκατομμύριο εκατό χιλιάδες τετρακόσιοι σαράντα ένας είναι οι άνεργοι σήμερα. Αυτό το νέο νομοσχέδιο, λοιπόν, για τον ΟΑΕΔ με τίτλο «Δουλειές Ξανά», τι ειρωνικό, που φέρνετε σήμερα προς ψήφιση στη Βουλή ενσωματώνει τη βασική παραδοχή της έκθεσης Πισσαρίδη, σύμφωνα με την οποία οι άνεργοι είναι πιθανότερο να μη διαθέτουν δεξιότητες που απαιτούνται στην αγορά εργασίας. Σύμφωνα με την αντίληψη αυτή, ο άνεργος καθίσταται μονομερώς υπεύθυνος, γιατί δεν φρόντισε να αναπτύξει κατάλληλες, για την αγορά εργασίας, δεξιότητες.

Παρουσιάζει λοιπόν, η Κυβέρνηση μια εικονική πραγματικότητα. Εμφανίζεται να διάγει μια περίοδο ευημερίας -μόνο η Κυβέρνηση το αισθάνεται και το καταλαβαίνει αυτό-, ανάπτυξης.

Περιγράφετε σαν να είναι η «SILICON VALLEY» της Ευρώπης όπου οι θέσεις εργασίας προσφέρονται απλόχερα στους τεμπέληδες και αδέξιους άνεργους. Έτσι τους αποκαλείτε και είναι ντροπή! «Τεμπέληδες» και «αδέξιοι» που δεν έχουν κατάλληλες δυνατότητες για να καλύψουν τις θέσεις. Όλα αυτά στη χώρα που έχει κυριευθεί από καταχραστές ανέργους βορείων προαστίων που λυμαίνονται το δημόσιο χρήμα.

Την ίδια ώρα η Κυβέρνηση αποφασίζει να πατάξει τους απατεώνες με τιμωρητικού χαρακτήρα διατάξεις που τους αποστερούν βοηθήματα και ωφελήματα του ΟΑΕΔ. Το νέο νομοσχέδιο εισάγει εισοδηματικά κριτήρια για τη διατήρηση σειράς βοηθημάτων, παροχών κ.λπ., που προβλέπονται για τους εγγεγραμμένους στο Μητρώο Ανέργων του ΟΑΕΔ.

Η Κυβέρνηση ενεργοποιεί ένα επικοινωνιακό τέχνασμα στα όρια του κοινωνικού αυτοματισμού. Πώς είναι δυνατόν να πιστέψουμε ότι το πρόβλημα είναι αυτοί με τα εισοδήματα των 200.000-250.000 ευρώ ετησίως που περιμένουν στην ουρά για δωρεάν μετακίνηση με τα λεωφορεία ή περιμένουν κουπόνια για τον κοινωνικό τουρισμό, όπως ισχυρίζεται ο κ. Χατζηδάκης. Πόση οικονομία να κάνει κανένας από τα επιδόματα για να μαζέψει 250.000 τον χρόνο;

Αυτό που ενδιαφέρει την Κυβέρνηση, λοιπόν, είναι να εξοικονομήσει πόρους γιατί έχει να τους διοχετεύσει αλλού -υπάρχει αυτή η βιομηχανία των απευθείας αναθέσεων και ένα σωρό άλλα- και να εκκαθαρίσει το Μητρώο των Ανέργων που είναι διπλό. Ο ΟΑΕΔ για τον Φεβρουάριο του 2022 εντοπίζει ένα εκατομμύριο εκατό χιλιάδες τετρακόσιους σαράντα ένας ανέργους, ενώ η ΕΛΣΤΑΤ την ίδια περίοδο καταγράφει μόλις πεντακόσιες ογδόντα εφτά χιλιάδες. Έχουμε μια τεράστια απόκλιση, πεντακοσίων και πλέον χιλιάδων. Για παράδειγμα η ΕΛΣΤΑΤ θεωρεί εργαζόμενο, και όχι άνεργο, όποιον εργάζεται έστω και μία ώρα την εβδομάδα. Δηλαδή, με τέσσερις ώρες δουλειά τον μήνα ένας εργαζόμενος δεν καταγράφεται στα μητρώα του ΟΑΕΔ ως άνεργος.

Παιχνίδι επίσης γίνεται και με τους αναζητούντες εργασία των οποίων, βεβαίως, η πρόθεση δεν καταγράφεται με ακρίβεια, καθώς υπάρχει έντονη μεταβλητικότητα. Σύμφωνα πάντως με τον κανονισμό ως άνεργοι θα έπρεπε να θεωρούνται άτομα ηλικίας δεκαπέντε μέχρι εβδομήντα τεσσάρων χρόνων τα οποία δεν έχουν εργασία, ήταν διαθέσιμα στην αγορά εργασίας και αναζητούσαν ενεργή απασχόληση. Τα επιπλέον κριτήρια που έχουν τεθεί με μεταγενέστερα νομοθετήματα, όπως παραδείγματος χάρη να μη λαμβάνουν σύνταξη, ελέγχεται αν είναι σύμφωνα με το πνεύμα του ευρωπαϊκού κανονισμού, ειδικά με τη φτώχεια που αντιμετωπίζουν αντίστοιχες κοινωνικές ομάδες στη χώρα.

Εισάγει κόφτες, λοιπόν, και εμποδίζει τη λήψη επιδομάτων του ΟΑΕΔ. Για τους πραγματικά αναζητούντες εργασία ενδιαφέρεστε, έτσι ειπώθηκε προηγουμένως εδώ. Πραγματικά δηλαδή υπάρχουν κάποιοι άνεργοι που δεν αναζητούν εργασία πραγματικά και δεν τους ενδιαφέρει.

Προβλέπεται διαγραφή, λοιπόν, από το Μητρώο Ανέργων για δυο χρόνια και διακοπή του επιδόματος ανεργίας μετά από τρεις αρνήσεις κατάλληλων θέσεων εργασίας, όπως επίσης διαγραφή από το μητρώο για έξι μήνες και διακοπή του επιδόματος ανεργίας για άρνηση συμμετοχής στη δράση κατάρτισης. Οι νέοι κόφτες, πέρα από την προφανή αποψίλωση του μητρώου, διατηρούν επιπλέον μια παράδοξη κατάσταση. Πρόσφατα άνεργος δέχθηκε κρούση από τον ΟΑΕΔ για εργασία από τη Μεγαλόπολη στην Καλαμάτα. Δεν είναι πολύ μεγάλη η απόσταση, όμως, αυτός έπρεπε να κάνει εκατόν είκοσι χιλιόμετρα την ημέρα, με τη βενζίνη που έχει φτάσει στα ύψη, με τη φθορά του οχήματος ή με το ενοίκιο αν μετακόμιζε στην Καλαμάτα. Πώς είναι δυνατόν να δεχθεί αυτός ο άνθρωπος την εργασία; Δεν την δέχεται και υφίσταται όλα αυτά τα οποία ανέφερα προηγουμένως.

Η υποχρεωτική κατάρτιση των ανέργων, που ήταν ανέκαθεν προαιρετική, οδηγεί σε μια βιομηχανία κατάρτισης, με τον ΟΑΕΔ να γίνεται τροχονόμος προγραμμάτων κυρίως ιδιωτικών κέντρων, πρώην ΚΕΚ κ.λπ., όπως το «σκόιλ ελικίκου». Ξέρετε, έχετε εμπειρία.

Την ίδια ώρα, διορίζει νέα golden boys -εδώ είμαστε στο στοιχείο σας- διοικητές, υποδιοικητές, ειδικούς συμβούλους, μετακλητούς σε δημόσιες θέσεις με παχυλούς μισθούς και στήνει ένα νέο πάρτι δισεκατομμυρίων που σχετίζεται με την επαγγελματική κατάρτιση.

Ένα είναι πάντως σίγουρο, η Κυβέρνηση που αρνείται να αυξήσει τους μισθούς, που διέλυσε τις συλλογικές συμβάσεις εργασίας, που απορρύθμισε το προστατευτικό πλαίσιο της εργατικής νομοθεσίας και απελευθέρωσε τις απολύσεις, που αποδιοργάνωσε την επιθεώρηση εργασίας, που μείωσε κατά 1 δισεκατομμύριο τα έσοδα του ΟΑΕΔ μειώνοντας τις ασφαλιστικές εισφορές, δεν δικαιούται να μιλά για «δουλειές ξανά». Τι ειρωνεία!

Μαζί με αυτά βέβαια και το σύντομο ανέκδοτο που ακούει στο όνομα «συντάξεις εμπιστοσύνης» με την τροπολογία που προσπαθεί να κρύψει τις εκκρεμείς συντάξεις που είναι τριακόσιες ογδόντα χιλιάδες. Και κάτι ακόμα, ο ΣΥΡΙΖΑ παρέλαβε τετρακόσιες χιλιάδες εκκρεμείς συντάξεις, παρέδωσε εκατό χιλιάδες. Πού έχετε πάει εσείς το νούμερο; Στις τριακόσιες ογδόντα χιλιάδες. Συγχαρητήρια.

Δεν είναι ένα νομοσχέδιο που φροντίζει για δουλειές ξανά. Είναι ένα νομοσχέδιο -λυπάμαι- το οποίο κρυσταλλώνεται με δύο λέξεις: «Δούλεμα ξανά».

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Σκουρολιάκο.

Τον λόγο έχει τώρα ο κ. Μπαραλιάκος, Βουλευτής της Νέας Δημοκρατίας.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το υπό συζήτηση νομοσχέδιο του Υπουργείου Εργασίας και Κοινωνικών Υποθέσεων: «Δουλειές Ξανά», όσο κι αν δεν σας αρέσει, κυρίες και κύριοι του ΣΥΡΙΖΑ, η Κυβέρνηση μεταρρυθμίζει εκ βάθρων το πλαίσιο για την απασχόληση και τη δημιουργία νέων θέσεων εργασίας. Ήταν προεκλογική μας δέσμευση οι πολλές και καλοπληρωμένες δουλειές για όλους και το κάνουμε πράξη σε κάθε ευκαιρία.

Επιπροσθέτως, αναβαθμίζονται οι δυνατότητες του συστήματος κατάρτισης προκειμένου να εναρμονιστεί με όσα ήδη εφαρμόζονται στα περισσότερα ευρωπαϊκά κράτη εδώ και πολλά χρόνια. Σκοπός του νομοσχεδίου είναι να δοθεί πραγματική βοήθεια στους μακροχρόνια άνεργους συμπολίτες μας με νέα ψηφιακά εργαλεία που θα επιβραβεύσουν όσους αναζητούν ενεργά εργασία, να αντιμετωπιστούν φαινόμενα κατάχρησης που έχουν εντοπιστεί, ώστε τα επιδόματα να παρέχονται στους πραγματικά αναξιοπαθούντες συμπολίτες μας καλύπτοντας πραγματικές τους ανάγκες. Τέλος, να αξιοποιούνται με τον πλέον αποτελεσματικό τρόπο οι εισφορές των Ελλήνων φορολογουμένων για τα επιδοτούμενα προγράμματα κατάρτισης, αφού στη χώρα μας αποδεδειγμένα το πρόβλημα στον τομέα των δεξιοτήτων είναι υπαρκτό.

Η τελευταία έρευνα του Ευρωπαϊκού Κέντρου για την Επαγγελματική Εκπαίδευση και Κατάρτιση από τον Ευρωπαϊκό Δείκτη Δεξιοτήτων του 2022 που δημοσιεύθηκε τον Φεβρουάριο κατατάσσει τη χώρα μας στην τέταρτη θέση από το τέλος ως προς την ανάπτυξη δεξιοτήτων.

Κυρίες και κύριοι συνάδελφοι, ο ΟΑΕΔ σήμερα αναδιοργανώνεται, εκσυγχρονίζεται και περνά στη νέα εποχή του με την πάγια πλέον τακτική της ψηφιακής αναβάθμισης που καταπολεμά την τροχοπέδη της γραφειοκρατίας και φέρνει το κράτος πιο κοντά στον πολίτη κάνοντας την εξυπηρέτησή του άμεση και εύκολη.

Για τον λόγο αυτό εισάγονται μια σειρά νέων ψηφιακών εργαλείων όπως είναι η ψηφιακή κάρτα της Δημόσιας Υπηρεσίας Απασχόλησης, ΔΥΠΑ, δηλαδή όπως πλέον ονομάζεται ο ΟΑΕΔ, η οποία θα διευκολύνει τον αναζητούντα εργασία στις συναλλαγές του, βεβαιώνοντας αυτόματα την ιδιότητά του και τα δικαιώματα που απορρέουν από αυτήν, όπως το αν ο αναζητών εργασία είναι δικαιούχος των βοηθημάτων και παροχών που προβλέπονται σε κάθε περίπτωση.

Τα παραπάνω ψηφιακά εργαλεία, τα οποία διασυνδέονται μεταξύ τους, θα περιλαμβάνουν και τις ανάγκες κατάρτισης του υποψήφιου εργαζόμενου διευκολύνοντας έτσι την εύρεση εργασίας με συγκεκριμένο χρονοδιάγραμμα.

Με επίκεντρο τους νέους και αυτό το νομοσχέδιο εισάγει προβλέψεις για μια ευρεία και αναβαθμισμένη στεγαστική πολιτική. Επεκτείνονται οι αρμοδιότητες της ΔΥΠΑ, ώστε να μπορεί να ασχοληθεί με τις στεγαστικές ανάγκες των νέων μέσω της χορήγησης παροχών και της υλοποίησης σχετικών προγραμμάτων, ενώ προβλέπεται μεταξύ άλλων η εκμίσθωση ακινήτων, η ανοικοδόμηση με δαπάνες του μισθωτή και η δυνατότητα αγοράς ακινήτων από τη σύμπραξη με δημόσιους και ιδιωτικούς φορείς.

Στόχος μας είναι η αποτελεσματικότερη αξιοποίηση της περιουσίας του πρώην ΟΕΚ, αλλά και η ανάπτυξη μιας πολιτικής που θα διευκολύνει τη στέγαση για χιλιάδες εργαζόμενους και ιδιαίτερα για τους νέους μας. Το επόμενο στάδιο της μεταρρύθμισης αποτυπώνει τη φιλελεύθερη προσέγγιση αυτής της Κυβέρνησης, η οποία απομακρύνεται από τη στείρα λογική των επιδομάτων εξαρτήσεων. Σε αυτήν τη λογική, λοιπόν, από την ΔΥΠΑ θα επιδοτείται πλέον η εργασία και όχι η ανεργία. Ειδικότερα προβλέπεται, ότι όσοι βρίσκουν δουλειά κατά την περίοδο καταβολής του επιδόματος ανεργίας θα συνεχίσουν να επιδοτούνται με το 50% του επιδόματος μέχρι την προβλεπόμενη ημερομηνία λήξης της περιόδου καταβολής του.

Δεν νοείται σε περιοχές με τόσα συγκριτικά πλεονεκτήματα, όπως η Πιερία, τα οποία ευνοούν την εύρεση εργασίας ιδίως τη θερινή περίοδο η ροή νέων εργαζόμενων να γίνεται με το σταγονόμετρο. Αυτό θα αλλάξει. Θα δώσουμε τα κίνητρα και θα επιβραβεύσουμε την επιθυμία για προκοπή. Οι λογικές της ήσσονος προσπάθειας δεν θα επιδοτούνται ούτε θα επιβραβεύονται. Αλλάζουμε το αξιακό πρότυπο στην κοινωνία, αυτό που πηγάζει ήδη βαθιά από την ψυχή του Έλληνα να αγωνίζεται και να προκόβει στον εργασιακό του βίο αφήνοντας το προσωπικό του αποτύπωμα μέσω της δουλειάς του. Έτσι μπορούμε ως πολιτεία να επιδοτήσουμε τους πραγματικά άνεργους, αφού εισάγεται και η πρόβλεψη για την περίπτωση που υπάρξουν τρεις αρνήσεις σε προσφορά ακατάλληλων θέσεων εργασίας ή άρνηση συμμετοχής σε δράση κατάρτισης να ενεργοποιείται η διαγραφή από το μητρώο ανέργων για συγκεκριμένο χρονικό διάστημα. Η παραπάνω πρόβλεψη έχει ως μοναδικό γνώμονα τη δικαιοσύνη και την απόδοση στοχευμένης και καλύτερης στήριξης σε όσους το έχουν πραγματικά ανάγκη.

Στον τελευταίο άξονα του νομοσχεδίου δίνεται έμφαση στην ποιοτική κατάρτιση του ανέργου. Η κατάρτιση θα αποτελεί και την προσωπική του ταυτότητα στην αγορά εργασίας, αφού θεσπίζεται ο ατομικός λογαριασμός δεξιοτήτων, ένα ψηφιακό εργαλείο όπου θα καταγράφονται οι καταρτίσεις και πιστοποιήσεις που θα λαμβάνει ο δικαιούχος και καταρτιζόμενος και με αυτόν τον τρόπο θα χορηγούνται και οι αντίστοιχες πληροφορίες σε δυνητικούς εργοδότες.

Κυρίες και κύριοι συνάδελφοι, πριν κλείσω την εισήγησή μου θέλω να σταθώ στο τρίτο μέρος του νομοσχεδίου που γίνονται σαφή βήματα προς τη βελτίωση του δημογραφικού προβλήματος της χώρας μας. Θεσπίζεται η υλοποίηση του πλαισίου της δράσης «Δημιουργίας χώρων φύλαξης βρεφών εντός επιχειρήσεων». Μέσω αυτού χρηματοδοτούνται σε πρώτη φάση εκατόν είκοσι επιχειρήσεις για τη δημιουργία και τον εξοπλισμό των χώρων φύλαξης βρεφών ηλικίας από έξι μηνών έως δυόμισι ετών εντός των εγκαταστάσεων όπου ασκούν τη δραστηριότητά τους. Στηρίζουμε έτσι την εργαζόμενη μητέρα που τόσο δοκιμάζεται, ώστε να διεκδικήσει ίση και ενεργή συμμετοχή στην αγορά εργασίας.

Κυρίες και κύριοι συνάδελφοι, ο αρχαίος ιστορικός και φιλόσοφος Ξενοφών μας δίδαξε ότι «το μεν εργάζεσθαι αγαθόν, το δε αργείν κακόν». Το σημερινό νομοσχέδιο του Υπουργείου Εργασίας και Κοινωνικών Υποθέσεων επιβεβαιώνει τη φιλελεύθερη πολιτική μας, δίνει σε περισσότερους την ευκαιρία να εργαστούν, ενώ φροντίζει και για την κατάρτιση και τις δεξιότητές τους, αλλά κυρίως διακρίνει μεταξύ άλλων τους άνεργους από τους άεργους δημιουργώντας έτσι και τον απαραίτητο δημοσιονομικό χώρο για να επιδοτηθούν όσοι έχουν πραγματικά ανάγκη. Είναι μια σημαντική τομή στον τρόπο λειτουργίας του μέχρι σήμερα ΟΑΕΔ που βελτιώνει σημαντικά το σύνολο των παρεχόμενων υπηρεσιών του, αφουγκράζεται την κοινωνία και στέκεται δίπλα στους νέους γονείς αγκαλιάζοντας την ελληνική οικογένεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπαραλιάκο.

Τον λόγο τώρα έχει ο Βουλευτής της Νέας Δημοκρατίας, ο κ. Γιώργος Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, αναμφίβολα βιώνουμε μια πολύ δύσκολη περίοδο, μια πολύ δύσκολη εποχή. Δοκιμάζονται οι αντοχές της κοινωνίας μας, δοκιμάζονται οι αντοχές των συμπολιτών μας. Και είναι αλήθεια ότι απαιτείται σε αυτήν εδώ την πολύ δύσκολη περίοδο η Κυβέρνησή μας, αλλά και εσείς να σταθούμε με υπευθυνότητα, με σοβαρότητα και με ειλικρίνεια απέναντι στην κοινωνία, απέναντι στους συμπολίτες μας.

Και ξέρετε οι συμπολίτες, οι Ελληνίδες και οι Έλληνες περιμένουν λύσεις, απαντήσεις στα προβλήματά τους. Δεν περιμένουν λεξιλαγνεία ούτε άκρατη αντιπολιτευτική διάθεση ούτε μικροπολιτικές ούτε δημιουργία εντυπώσεων. Πρώτοι εμείς αναγνωρίζουμε ότι αυτή η περίοδος είναι ευαίσθητη, είναι πολύ δύσκολη και με όλες τις δυσκολίες, οι οποίες έρχονται από το 2020 με την προσφυγική κρίση στον Έβρο, με την πανδημία και την κλιματική κρίση και τα διάφορα προβλήματα που δημιούργησε, με την ενεργειακή κρίση που ήρθε από το φθινόπωρο που οι αγορές προεξοφλούσαν την επέμβαση της Ρωσίας στην Ουκρανία και τώρα με τη γεωπολιτική κρίση όλα αυτά έχουν κορυφωθεί, δημιουργώντας ένα εξαιρετικά δυσμενές περιβάλλον κάτω από το οποίο καλείται να λειτουργήσει η Κυβέρνησή μας.

Για να δούμε τι κάνει η Νέα Δημοκρατία όλο αυτό το διάστημα. Στέκεται στο πλευρό των πολιτών; Στέκεται στο πλευρό των αδυνάτων; Στέκεται στοχευμένα σε εκείνους που πραγματικά το έχουν ανάγκη; Αυτό κάνει καθ’ όλη τη διάρκεια όλων αυτών των κρίσεων. Έδωσε σαράντα τρία δισεκατομμύρια κατά τη διάρκεια της πανδημίας για να υποστηριχθούν τα ευάλωτα νοικοκυριά, επιχειρήσεις, άνεργοι, εργαζόμενοι, να μείνει όρθια η παραγωγική μηχανή της χώρας μας, να μην καταρρεύσει ο παραγωγικός ιστός και από την αρχή της κρίσης μέχρι τώρα πάνω από δύο δισεκατομμύρια στην αρχή και άλλα δύο, τέσσερα στοχευμένα και όχι οριζόντια, όχι σε όλους, αλλά σε εκείνους που πραγματικά, νιώθουν αδύναμοι σε όλα αυτά τα ζητήματα.

Ερχόμαστε, λοιπόν, για μία ακόμη φορά και τώρα να δώσουμε απαντήσεις και λύσεις σε προβλήματα που ταλανίζουν την κοινωνία μας. Αμφιβάλλετε ότι το συνταξιοδοτικό είναι ένα μεγάλο ζήτημα για την ελληνική κοινωνία μετά από τις άστοχες, βεβιασμένες θα έλεγα ενοποιήσεις των ταμείων που έφεραν διαφορετικά ταμεία, διαφορετικές λογικές, διαφορετικές νοοτροπίες κάτω από την ίδια σκέπη με αποτέλεσμα χιλιάδες συντάξεις και συνταξιούχοι να περιμένουν εναγωνίως το πότε θα πάρουν τη σύνταξή τους; Αμφιβάλλετε; Το αγνοείτε;

Και έρχεται τώρα η Κυβέρνησή μας με δύο διατάξεις, fast track διαδικασίες, προκειμένου μέσα σε τρεις μήνες να δοθεί η δυνατότητα απόδοσης της σύνταξης σε αυτούς που το δικαιούνται με τις συντάξεις εμπιστοσύνης, γιατί αν μη τι άλλο η Νέα Δημοκρατία, ο Κυριάκος Μητσοτάκης, εμείς πιστεύουμε στην πίστη που πρέπει να έχει ο ελληνικός λαός προς την Κυβέρνηση, προς την πολιτεία, προς το δομημένο κράτος, προς τη δημόσια διοίκηση, αλλά και το ανάποδο και την πίστη που πρέπει να έχει η δημόσια διοίκηση και το κράτος προς τον πολίτη. Και πραγματικά αυτό θα δώσει μια μεγάλη ανακούφιση σε αυτό το σοβαρό ζήτημα.

Πάμε να δούμε και τον πυρήνα του νομοσχεδίου. Θα δώσει απάντηση στο μεγάλο πρόβλημα της ανεργίας; Θα δώσει απάντηση στην αναμόρφωση του καθ’ ύλην αρμόδιου φορέα, του ΟΑΕΔ, ούτως ώστε να τον κάνει πιο ευέλικτο, πιο αποτελεσματικό, πιο ουσιαστικό, για να βοηθήσει ποιον; Τον έχοντα ανάγκη, εκείνον που επιζητά να βρει μια θέση στην αγορά εργασίας.

Στηρίζουμε, λοιπόν, τους ανέργους, τους βοηθάμε να έχουν πρόσβαση στην αγορά εργασίας και μετεξελίσσουμε τον ΟΑΕΔ σε έναν σύγχρονο, αποτελεσματικό και ουσιαστικό μηχανισμό, ονομάζοντάς τον Δημόσια Υπηρεσία Απασχόλησης.

Υπήρχαν διάφορα παθογενή φαινόμενα μέσα στη διαδικασία των ανέργων; Νομίζω ότι το κατέχετε όλοι σας, το γνωρίζετε όλοι σας και δόθηκαν και συγκεκριμένα παραδείγματα. Άνεργο με 250.000 ευρώ εισόδημα ετησίως, άνεργο ή ζευγάρι ανέργων με 150.000 ευρώ εισόδημα ετησίως, θα τον βάλουμε στην ίδια μοίρα με εκείνον τον άνεργο που δεν έχει πού την κεφαλή κλίναι, με εκείνον τον άνεργο που ψάχνει εναγωνίως να βρει ένα μεροκάματο, προκειμένου να σταθεί όρθιος και να συντηρήσει την οικογένειά του; Δεν θα πρέπει να υπάρξει ένας διαχωρισμός αυτών των περιπτώσεων, κυρίως ως προς τα ευεργετήματα που απολαμβάνουν αυτοί οι άνθρωποι από τον ΟΑΕΔ.

Αυτό είναι τιμωρητική διάθεση για σας; Σοβαρά; Θα πρέπει να είναι στην ίδια μοίρα, στην ίδια θέση αυτές οι δύο περιπτώσεις ανθρώπων; Είναι λίγες; Πιθανότατα να είναι λίγες μπροστά στο μεγάλο αριθμό, είναι υπαρκτές όμως. Θα κλείσουμε τα μάτια μας; Δεν θα τις αντιμετωπίσουμε;

Για να δούμε και τα προγράμματα κατάρτισης. Έχουμε μια εμπειρία αναφορικά με τα προγράμματα κατάρτισης και τα Κέντρα Επαγγελματικής Κατάρτισης από το Α΄ Κοινοτικό Πλαίσιο Στήριξης. Επετεύχθη ο σκοπός; Τα χρήματα δίνονταν στο target group, σε εκείνους που πραγματικά είχαν ανάγκη αυτά τα χρήματα, που ήταν οι άνεργοι ή δαπανούνταν κατά το μεγαλύτερο μέρος τους στους τεχνοκράτες, στους εκπαιδευτές και στους ιδιοκτήτες των ΚΕΚ; Δεν θα πρέπει να αξιολογούνται αυτοί; Τι έχουν προσφέρει στο να δώσουμε καινούργιες θέσεις εργασίας και να προσεγγίσουν οι άνεργοι τις νέες θέσεις εργασίας;

Και εδώ νομίζω ότι μπαίνει στη σωστή διάσταση, με την αξιολόγηση, με την απόδοση λογαριασμού, αν το θέλετε, κατά το κοινώς λεγόμενο. Να δούμε ποια είναι η πραγματικότητα στην κυριολεξία, αναφορικά με την απόκτηση δεξιοτήτων από τους ανέργους, ούτως ώστε να τους διευκολύνουν να βρουν πρόσβαση στην αγορά εργασίας, γιατί δεν είναι αυτοσκοπός η απόκτηση δεξιοτήτων. Έχει νόημα η απόκτηση δεξιοτήτων, όταν βοηθούν τον άνεργο να προσεγγίσει με καλύτερους όρους την αγορά εργασίας.

Για να δούμε και εκείνο τον άνεργο που του δίνει ο κρατικός μηχανισμός τρεις ευκαιρίες να πιάσει δουλειά και αυτός το αρνείται. Θα πρέπει να επιμένουμε σε αυτόν; Θα πρέπει να έχει την ίδια αντιμετώπιση με εκείνους τους ανέργους που πραγματικά ψάχνουν να βρουν δουλειά και που την αναζητούν;

Να έρθω σε ένα τελευταίο, κύριε Υπουργέ, γιατί ο χρόνος περνά πάρα πολύ γρήγορα. Αυτό έχει να κάνει με τον ΟΕΚ, τον Οργανισμό Εργατικής Κατοικίας. Τώρα επί της ουσίας αυτά τα σπίτια έχουν περάσει στον ΟΑΕΔ. Υπάρχει το εξής ζήτημα. Όπου υπάρχουν μικρές αυθαιρεσίες, για όλα τα άλλα οικήματα τακτοποιούνται, αν αυτές οι αυθαιρεσίες είναι πριν τις 11-11-2011. Εδώ δεν μπορούν να μπουν οι ιδιοκτήτες αυτών των σπιτιών ή οι φερόμενοι ιδιοκτήτες να έρθουν στην ιδιοκτησία τους, διότι δεν το επιτρέπει ο ΟΑΕΔ.

Νομίζω ότι πρέπει να το δείτε. Έχω μιλήσει με το Υπουργείο Περιβάλλοντος. Αποδέχεται τη νομιμοποίηση αυτών των αυθαιρεσιών που εμπίπτουν στη διαδικασία –δεν είναι επιπέδου 5- ούτως ώστε πραγματικά να μην ταλαιπωρούνται και αυτοί οι ιδιοκτήτες.

Να δώσω και δύο τελευταία στοιχεία, κλείνοντας, αναφορικά με τη μείωση της ανεργίας, διότι ακούστηκαν πολλά από την Αντιπολίτευση. Τον Μάρτιο, αγαπητοί συνάδελφοι, είχαμε τριάντα τέσσερις χιλιάδες τριακόσιες εβδομήντα τρεις περισσότερες προσλήψεις, θετικό ισοζύγιο για το πρώτο τρίμηνο του 2022 με τετρακόσιες ενενήντα μια χιλιάδες αναγγελίες προσλήψεων και χαμηλό δωδεκαετίας αναφορικά με την ανεργία. Αν αυτά δεν είναι στοιχεία που συνηγορούν ότι η Κυβέρνησή μας κινείται προς τη σωστή κατεύθυνση, τότε τι άλλο μπορεί να είναι;

Εμείς αυτό που κάνουμε είναι, όπως λέει και ο Ελύτης, το άλμα πιο γρήγορο από τη φθορά. Ελάτε να το κάνουμε μαζί, αν έχετε το κουράγιο, αν έχετε τα κότσια, αν έχετε τη δύναμη. Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κωτσό.

Τον λόγο τώρα έχει ο Βουλευτής του Κινήματος Αλλαγής και Αντιπρόεδρος της Βουλής κ. Κωνσταντινόπουλος και αμέσως μετά ο κ. Κόκκαλης.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, θα μου επιτρέψετε να ξεκινήσω σήμερα -γιατί έχει σχέση με το ασφαλιστικό- με αυτό που ανακοίνωσε ξανά χθες ο κ. Πρωθυπουργός σχετικά με τα κοιτάσματα υδρογονανθράκων, που κάποιοι άλλοι τα έλεγαν υδατανθράκων.

Θέλω όμως να του θυμίσω, γιατί έχει πολύ μεγάλη σημασία, κύριε Υπουργέ, ότι μια πολύ σημαντική διαδικασία για τη χώρα μας ξεκίνησε από την κυβέρνηση ΠΑΣΟΚ με τον ν.4001/2011, όπου ξεκίνησε η οριοθέτηση της ελληνικής ΑΟΖ και υπογράφηκαν οι πρώτες συμβάσεις και βεβαίως με πρόταση του ΠΑΣΟΚ, με Υπουργό τον Γιάννη Μανιάτη, το 2013 με τον ν.4162 ιδρύθηκε ο Εθνικός Λογαριασμός Κοινωνικής Αλληλεγγύης Γενεών, όπου νομοθετήθηκε με πρόταση του ΠΑΣΟΚ, πρώτον το 70% από τα έσοδα να πηγαίνει στη βιωσιμότητα του ασφαλιστικού ταμείου, δηλαδή στις νέες γενιές, το 25% στο πράσινο ταμείο και το 5% σε μεταπτυχιακά.

Πέρασαν οκτώ χρόνια, κυβέρνησε ο ΣΥΡΙΖΑ με τον Καμμένο, ήρθε και η Νέα Δημοκρατία, ήρθε ο πόλεμος στην Ουκρανία, η εισβολή του κ. Πούτιν και θυμηθήκαμε ξανά τα κοιτάσματα! Τι κάναμε οκτώ χρόνια; Είπαμε να φέρουμε το φυσικό αέριο από τη Ρωσία. Φθηνό είναι, δεν υπάρχει κανένας λόγος να μην το κάνουμε. Δηλαδή σε προοπτικές και μεταρρυθμίσεις που έκανε το ΠΑΣΟΚ και μπορούσαν να μας ενώσουν όλους, δυστυχώς υπήρξε απραξία.

Και τώρα, κύριε Υπουργέ, να σας ρωτήσω κάτι. Εσείς δεν ήσασταν νομίζω από την αρχή. Μετά μπήκατε. Στην αρχή ήταν ο κ. Βρούτσης. Η Κυβέρνηση με τον κ. Βρούτση και εσάς έχει φέρει καμμιά δεκαριά νομοσχέδια του Υπουργείου Εργασίας. Ένα για να καταργήσετε τον νόμο Κατρούγκαλου, το οποίο είχατε υποσχεθεί, δεν θα φέρετε; Τι λέτε, συνάδελφοι της Νέας Δημοκρατίας, που λέγατε στους ψηφοφόρους σας ότι θα φέρετε έναν νόμο να καταργήσετε τον νόμο Κατρούγκαλου; Ούτε ένα.

Θα μου πείτε βέβαια, κάνατε εξεταστική για την περίοδο Τσίπρα Βαρουφάκη; Όχι βέβαια. Γιατί, έκανε εξεταστική ο ΣΥΡΙΖΑ για την περίοδο Καραμανλή; Λέω ότι τελικώς επειδή κατά δήλωση όλοι λένε ότι είναι προοδευτικοί, να το σκεφτείτε μήπως υπάρξει μια περίπτωση προοδευτικής κυβέρνησης ΣΥΡΙΖΑ - Νέας Δημοκρατίας.

Πάμε τώρα όμως στα συγκεκριμένα ζητήματα.

Κύριε Υπουργέ, άκουσα τον κ. Μουλκιώτη πριν λίγο. Αν τον άκουγε κάποιος που δεν ήταν εντός Ελλάδας, αλλά εκτός, θα έλεγε «τους αδικεί τους ανθρώπους εκεί στο Υπουργείο Εργασίας».

Κύριε Υπουργέ, και εσείς και ο κ. Χατζηδάκης θέλετε να είστε μεταρρυθμιστές, μεταρρυθμιστές βέβαια για να πληρώνει το κράτος. Θυμίζω απλώς την Ολυμπιακή. Καλό είναι να είμαστε μεταρρυθμιστές, αλλά είμαστε μεταρρυθμιστές όταν πληρώνει το δημόσιο. Όταν πληρώνει ο ιδιώτης, δεν είμαστε μεταρρυθμιστές.

Τι σας είπε λοιπόν ο Μουλκιώτης; Ψηφιακή σύνταξη σε μια μέρα. Το υποσχεθήκατε πριν δύο χρόνια; Το υποσχεθήκατε. Το νομοθετήσατε; Το νομοθετήσατε. Το κάνατε; Όχι. Δεν πειράζει, ας πούμε πέρασε αυτό, πάει στο Θεό, έρχεται το επόμενο.

Προσωρινή σύνταξη. Πόσος χρόνος χρειάζεται στους συνταξιούχους για να λαμβάνουν το συνολικό; Τρία, τέσσερα χρόνια.

Έρχεστε μετά από έναν χρόνο και νομοθετείτε την προκαταβολή σύνταξης. Δεν πάει κι αυτό καλά. Εμπλοκή ιδιωτών στην έκδοση των συντάξεων. Πάει κι αυτό. Ακούστε τώρα. Δεν πάει κι αυτό καλά. Μπόνους στους υπαλλήλους του ΕΦΚΑ. Και αυτό δεν πάει καλά. Φαίνεται ότι το πρόβλημα ήταν το κτήριο, μεταφέρουμε τους φακέλους, κύριε Υπουργέ και πάλι δεν λύνεται το πρόβλημα. Πριν έναν μήνα νομοθετήσατε την πρόσληψη από τον ιδιωτικό τομέα, γιατί πιστεύατε ότι αυτό θα λύσει το πρόβλημα. Τους προσλαμβάνουμε και αυτούς, τους δίνουμε και μεγάλους μισθούς, αλλά τίποτα και από αυτό.

Τελικώς, κύριε Υπουργέ, πού καταλήγουμε; Στην πολιτική της ατομικής ευθύνης της Κυβέρνησης, όπως λέγατε και στην πανδημία. Φτάσατε στο σημείο να λέτε τώρα να αναλάβει ο πολίτης την ατομική ευθύνη και να πάρει τη σύνταξη. Τότε, γιατί τα κάνατε όλα αυτά; Τρία χρόνια ταλαιπωρείστε και έχετε πληρώσει τόσα λεφτά. Ας λέγατε από την αρχή να γίνεται μία απλή αίτηση και να τελειώνει το θέμα.

Εσείς, κύριε Υπουργέ, που είστε καθηγητής πανεπιστημίου και έχετε μιλήσει για τον εκσυγχρονισμό και όλα αυτά, έρχεστε μετά από τόσα χρόνια να πείτε σήμερα ότι αναλαμβάνει ο πολίτης την ατομική ευθύνη, όπως και στην πανδημία και ότι λύνεται το θέμα;

Ο Μουλκιώτης είπε και όλα τα υπόλοιπα. Νομίζω ότι δεν είναι πια πιστευτό και αξιόπιστο αυτό που κάνετε. Βεβαίως και να πάρει ο κόσμος τη σύνταξή του. Όμως, εσείς νομοθετείτε και πειραματίζεστε εδώ και τρία χρόνια!

Και σας επαναλαμβάνω ότι εδώ και τρία χρόνια που πειραματίζεστε, δεν καταργήσατε τον νόμο Κατρούγκαλου κι εσείς με έναν νόμο και ένα άρθρο, όπως λέγατε.

Και τελειώνω με δύο θέματα.

Αγαπητοί συνάδελφοι της Νέας Δημοκρατίας, σας καταλαβαίνουμε για την αντιγραφή, ειδικά όταν η αντιγραφή γίνεται για σωστό λόγο, όπως για την κοινωνική κατοικία, για την οποία θέλω να σας θυμίσω ότι έχετε βάλει στο Ταμείο Ανάκαμψης εκατό κατοικίες, ενώ η Πορτογαλία τριάντα χιλιάδες κατοικίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Ωστόσο, θα πρέπει να έχετε τουλάχιστον το θάρρος να πείτε ποιος το πρότεινε. Δεν είναι κακό! Εμείς δεν είμαστε εδώ για να διχάσουμε τον λαό. Η Αριστερά και η Δεξιά είναι αυτές που εντείνουν τις κρίσεις. Η σοσιαλδημοκρατία έρχεται για να απαλύνει τις κρίσεις και για να προτείνει πράγματα.

Τελειώνω λέγοντας, ότι η κοινωνική κατοικία που αφορά τους νέους ανθρώπους, τα νέα ζευγάρια έχει να κάνει με την προοπτική του τόπου, έχει να κάνει με το δημογραφικό, με το μεγάλο αυτό ζήτημα, για το οποίο θέλω να πιστεύω ότι όλοι έχουν έγνοια και ανησυχία από όποια πλευρά του Κοινοβουλίου κι αν προέρχονται, γιατί θέλουν πραγματικά, να βοηθήσουν τους νέους ανθρώπους, τα νέα ζευγάρια. Ε, να ξέρετε ότι παρά την προσπάθεια και τη δύναμη που έχει η Κυβέρνηση στα μέσα μαζικής ενημέρωσης, η κοινωνική κατοικία είναι μια σοσιαλδημοκρατική πρόταση, είναι μια πρόταση του ΠΑΣΟΚ για τους νέους ανθρώπους και το μέλλον τους.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κωνσταντινόπουλο.

Τον λόγο έχει τώρα ο Βουλευτής του ΣΥΡΙΖΑ - Προοδευτική Συμμαχία κ. Βασίλειος Κόκκαλης και αμέσως μετά ο Βουλευτής της Νέας Δημοκρατίας κ. Δημήτριος Μαρκόπουλος.

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακόμη ένα νομοσχέδιο κοινωνικού αυτοματισμού και έντονης επικοινωνιακής προπαγάνδας. Τους ωραίους και πομπώδεις τίτλους, όπως είναι ο τωρινός «δουλειές ξανά», αλλά και «Ελλάδα, ανάπτυξη παντού» τους έχουμε δει ξανά και στο παρελθόν. Είναι γεγονός ότι η Κυβέρνηση επιδίδεται πολύ έντονα στην επικοινωνία.

Κοινωνικός αυτοματισμός. Ρίχνει αποκλειστικά και μόνο την ευθύνη στον άνεργο. Ξέρετε, ο ΟΑΕΔ έκανε χρόνια να χτίσει αυτό το όνομα και ο ΟΑΕΔ δεν είναι εφορία, είναι ένας οργανισμός ο οποίος έχει ταυτιστεί με τον αδύναμο. Σε αυτό το νομοσχέδιο πριν προσφέρει, απειλεί ότι θα τον διαγράψει από το μητρώο.

Επιτρέψτε μου, όμως, να κάνω ένα σχόλιο για το όνομα του οργανισμού. Από τούτο εδώ το Βήμα ο κ. Χατζηδάκης χαρακτήρισε ως αστεία την κριτική για την αλλαγή του ονόματος σε «Δημόσια Επιχείρηση Απασχόλησης». Να θυμίσουμε στο σημείο αυτό ότι τα τελευταία χρόνια ο ΟΑΕΔ έχει ξοδέψει πάρα πολλά χρήματα για την προβολή του ονόματός του.

Δεύτερον, ο κ. Χατζηδάκης είπε ότι θα χρειαστούν επιπλέον χρήματα, τα οποία όμως θα καλυφθούν από το Ταμείο Ανάκαμψης. Επιτρέψτε μου να πω ότι αυτό δεν είναι ένα πειστικό επιχείρημα για την αλλαγή του ονόματος.

Ένας κυβερνητικός Βουλευτής ανέφερε ότι αυτό γίνεται σε όλη την Ευρώπη. Καλό είναι, λοιπόν, να θυμηθούμε το πώς αναφέρονται οι αντίστοιχοι οργανισμοί ενδεικτικά σε κάποιες χώρες. Στη Γαλλία ως «Κέντρο Απασχόλησης», στην Ιταλία ως «Εθνικός Οργανισμός για τις Ενεργητικές Πολιτικές Αγοράς Εργασίας», στη Γερμανία ως «Ομοσπονδιακός Οργανισμός Απασχόλησης», στο Βέλγιο ως «Φλαμανδική Υπηρεσία Απασχόλησης και Επαγγελματικής Κατάρτισης», στη Σουηδία ως «Γραφεία Απασχόλησης». Συνεπώς, δεν υφίσταται καμμία υποχρέωση από την Ευρωπαϊκή Ένωση για την αλλαγή του ονόματος.

Επιτρέψτε μου να αναφερθώ στη στεγαστική πολιτική, σε ένα πολύ σοβαρό θέμα. Η ενέργεια και η στέγαση αναδεικνύονται στα δύο φλέγοντα θέματα που απασχολούν σήμερα τα νοικοκυριά στη χώρα μας. Ο κ. Χατζηδάκης είπε -θα αναφέρω χαρακτηριστικά τις εκφράσεις του- το εξής: «Τι σόι Αντιπολίτευση είναι αυτή; Πού βλέπει το άσχημο; Τι στο καλό διάλυση φέρνουμε; Είναι ανακρίβεια ότι επεκτείνεται η στεγαστική πολιτική στους νέους, ναι ή όχι;». Ήδη τα μέσα μαζικής ενημέρωσης και τα δελτία ειδήσεων έχουν πηχυαίους τίτλους -νομίζω πως όλοι θα τους έχουμε ακούσει- για φθηνή στέγη από τον ΟΑΕΔ. Δεν σας κρύβω ότι δέχτηκα τηλεφωνήματα από πολλούς συμπολίτες μου για το ότι νιώθουν την αγωνία και την προσμονή πως θα αποκτήσουν φθηνό διαμέρισμα. Θεωρείτε ως φθηνή μίσθωση τη φράση του νομοσχεδίου «…στην περίπτωση αυτής της μίσθωσης ο μισθωτής αναλαμβάνει να οικοδομήσει με δικές τους δαπάνες το ακίνητο»; Είναι δυνατόν; Σε ποιους απευθύνεται; Στους ευάλωτους. Είναι δυνατόν αυτός ο οποίος δεν μπορεί να πληρώσει σήμερα το ρεύμα, να μπορεί να χτίσει ή να ανακαινίσει; Πού τα λέτε αυτά; Ακόμα κι αν δίνατε το διαμέρισμα δωρεάν έτοιμο, πόσα χρόνια απαιτούνται; Δεν θέλει τουλάχιστον μια πενταετία;

Όμως, η στεγαστική πολιτική απαιτεί βραχυπρόθεσμα και μακροπρόθεσμα μέτρα. Ήδη από το 2009 οι τράπεζες σταμάτησαν τα στεγαστικά δάνεια. Αυτό σε συνδυασμό με το φαινόμενο της βραχυχρόνιας μίσθωσης, της «Golden Visa», αλλά και με την αύξηση του τουρισμού είχαν ως αποτέλεσμα την αύξηση της αξίας των ακινήτων και των ενοικίων.

Ήδη παράγοντες της κτηματαγοράς όπως το Πανελλαδικό Δίκτυο Κτηματομεσιτών είχαν κρούσει τον κώδωνα του κινδύνου.

Τι κάνουν οι άλλες χώρες; Στην Πορτογαλία το 2019 το πορτογαλικό κοινοβούλιο ενέκρινε νόμο για τη στέγαση, στον οποίο τα άτομα άνω των εξήντα πέντε ετών ή άτομα με 65% αναπηρία δεν μπορούν να εκδιωχθούν από την κατοικία τους. Επίσης, έδωσε κίνητρα στους ιδιοκτήτες των ακινήτων και προώθησε φορολογικά μέτρα για μακροχρόνιες μισθώσεις. Η Ισπανία το ίδιο. Η Ολλανδία δεν πήρε μέτρα ελέγχου των ενοικίων, αλλά έθεσε ως στόχο να ανακατασκευαστούν ένα εκατομμύριο διαμερίσματα μέχρι το 2030.

Στην Αυστρία, στη Βιέννη σήμερα πάνω από το 1,8 εκατομμύριο κατοίκους, το 62%, ζει σε κατοικίες κοινωνικών εισοδημάτων. Οι κατοικίες κοινωνικών εισοδημάτων περιλαμβάνουν δημοτικά και επιδοτούμενα διαμερίσματα. Η συνταγή της Βιέννης για την άμβλυνση των τιμών ενοικίασης βασίζεται στην ισχυρή παρέμβαση των δημοσίων αρχών στη στέγαση. Ποια είναι η παρέμβαση;

Η κατοικία, η στέγαση, κυρίες και κύριοι συνάδελφοι -κάτι το οποίο λησμονείτε- είναι δικαίωμα, δεν είναι εμπόρευμα και ταυτόχρονα είναι και υποχρέωση της πολιτείας. Αλήθεια, η σύμπραξη δημοσίου με ιδιωτικό τομέα που κάνετε λόγο στο νομοσχέδιο ποια θα είναι; Μόνο η ανέγερση των διαμερισμάτων;

Η Κύπρος έχει εφαρμόσει μια πάρα πολύ καλή μέθοδο. Έχει δώσει αύξηση στον συντελεστή δόμησης και ουσιαστικά κατασκευάζονται φθηνά διαμερίσματα.

Συνεπώς μια στεγαστική πολιτική -την οποία στερείται αυτή τη στιγμή η Κυβέρνηση- αποτελείται από μακροπρόθεσμα μέτρα όπως είναι η προστασία των οικιστικών μισθώσεων με φορολογικά κίνητρα στους ιδιοκτήτες, δάνεια άτοκα για αγορά ή ανακαίνιση κατοικίας, αξιοποίηση των ακινήτων αγνώστου ιδιοκτήτη από το Εθνικό Κτηματολόγιο και κατά δεύτερον, τα μακροπρόθεσμα με τη δημιουργία κοινωνικών κατοικιών.

Τέτοια, όμως, στεγαστική πολιτική στερείται η παρούσα Κυβέρνηση και γι’ αυτό το καταψηφίζουμε. Και εν τέλει, ο τίτλος του νομοσχεδίου δεν έπρεπε να είναι «Δουλειές Ξανά». Αναδουλειές ξανά, δουλειές για λίγους.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κόκκαλη.

Τον λόγο τώρα έχει ο Βουλευτής της Νέας Δημοκρατίας κ. Δημήτριος Μαρκόπουλος και ακολουθεί ο κ. Βασίλειος Βασιλειάδης.

Ορίστε, κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ πολύ, κύριε Πρόεδρε.

Μιλάω και σε prime time τηλεοπτικά, στις 21:30΄. Είναι καλή ώρα.

Τον κ. Τσίπρα δεν τον είδαμε σήμερα και αυτό δημιουργεί κάποιες εντυπώσεις. Σήμερα ήρθε τοποθετήθηκε ο Πρωθυπουργός, ο Κυριάκος Μητσοτάκης, μίλησε ξεκάθαρα γι’ αυτό το νομοσχέδιο, για τις ευεργετικές διατάξεις του. Δεν τον είδαμε τον κ. Τσίπρα. Όπως, επίσης, αν δεν έχω κάνει λάθος στην καταμέτρηση, μόλις είκοσι τρεις Βουλευτές του ΣΥΡΙΖΑ έχουν τοποθετηθεί σ’ αυτό το νομοσχέδιο, δύο-τρεις -ζητώ συγγνώμη αν δεν είναι ακριβής ο αριθμός- του ΚΚΕ, πέραν των Κοινοβουλευτικών Εκπροσώπων. Από το ΜέΡΑ25 δεν είδα κάτι σε επίπεδο Βουλευτών. Κι όλα αυτά για τα λεγόμενα, σε ό,τι αφορά την ελληνική πολιτική σκηνή, εμβληματικά νομοσχέδια της εργασίας. Αυτό, αν δεν κρύβει αμηχανία, ίσως να κρύβει την απώλεια παρουσίασης κάποιας ξεκάθαρης θέσης.

Θυμάμαι το 2020, στην αρχή της κρίσης, οι προφήτες πολιτικοί -ξέρετε αυτό το είδος ενδημεί στην εγχώρια πολιτική σκηνή- οι αναλυτές, κυρίως εξ αριστερών, έλεγαν, προφήτευαν ότι η ανεργία θα εκτοξευθεί πάνω από το 20%, θα επέλθει ένα μεγάλο πλήγμα στις εργασιακές σχέσεις. Βέβαια, εμείς σήμερα εδώ στεκόμαστε στο πολιτικό αυτό Σώμα με μεγάλη περηφάνια, καθώς αποδείξαμε ότι η ανεργία κινείται κάτω από το 13%. Είναι μια μεγάλη επιτυχία και πρέπει να την πιστώσουμε στο επιτελείο του Υπουργείου Εργασίας.

Κι ερχόμαστε εδώ για ένα νομοσχέδιο το οποίο αφορά νέες θέσεις εργασίας. Αυτό είναι το ζητούμενο. Εμείς δεν θέλουμε ανέργους εις το διηνεκές, ανέργους διαρκείας. Θέλουμε αναβάθμιση και το φέρνουμε με αυτό το νομοσχέδιο των δεξιοτήτων. Θέλουμε να φέρουμε και φέρνουμε ψηφιακά εργαλεία, επιβράβευση όσων ενεργά αναζητούν εργασία, τα επιδόματα να πηγαίνουν εκεί που υπάρχει πραγματικά ανάγκη.

Να πούμε και κάτι ξεκάθαρο. Το είχα ακούσει από τον κ. Τσίπρα, το είχε βέβαια κοπιάρει από τον κ. Γιώργο Παπανδρέου, αλλά εδώ είναι επίκαιρο. Ο ΟΑΕΔ ή θα αλλάξει ή θα βουλιάξει. Και όχι ως οργανισμός, ως οντότητα. Θα βουλιάξει για το πραγματικό νόημα το οποίο πρέπει να έχει. Ο ΟΑΕΔ δεν είναι ένας οργανισμός στον οποίο πρέπει να πηγαίνουν να «παρκάρονται» και να αραχνιάζουν οι εργαζόμενοι. Πρέπει να γίνει ένας ενεργός οργανισμός, ο οποίος θα κάνει αυτό το οποίο είναι ο ρόλος του. Να βοηθάει τον άνεργο να βρει δουλειά, να πάει κάποια βήματα παραπέρα.

Εμείς, λοιπόν, λέμε ξεκάθαρα τα πράγματα και δεν κρυβόμαστε. Δεν ακολουθούμε παθητική πολιτική. Ακολουθούμε μια σαφώς ενεργητική πολιτική. Μιλάμε για ανέργους τους οποίους εμείς δεν θέλουμε να τους εξελίξουμε σε ανέργους καριέρας. Εμείς θέλουμε καριέρες για τους ανέργους.

Εδώ μάλιστα θέλω να πω και το εξής, επειδή έχουν μπει σαφέστατες ιδεολογικές γραμμές στη συζήτηση γύρω από αυτό το νομοσχέδιο από τους ελαχιστότατους, επαναλαμβάνω, Βουλευτές της Αντιπολίτευσης -και μάλιστα θα επιμείνω της Αριστερής Αντιπολίτευσης, που δήθεν ενδιαφέρεται περισσότερο για αυτά τα θέματα- που εκπροσώπησαν τα κόμματα της Αριστεράς σε αυτή τη συζήτηση. Εδώ, λοιπόν, θα πούμε το εξής. Δεν είναι δυνατόν να έχουμε ανθρώπους που αραχνιάζουν στις λίστες της ανεργίας. Κάποιοι ίσως να βλέπουν αυτούς τους ανθρώπους πολιτικά εργαλειακά. Και τι εννοώ; Ίσως να βλέπουν μια πρώτη επαναστατική ύλη για μία τυφλή αντίδραση που επιδιώκουν πολιτικά. Εμείς αυτό δεν το θέλουμε. Εμείς θέλουμε αυτούς τους ανθρώπους να περάσουν στη δράση, να περάσουν στην παραγωγική διαδικασία.

Όπως ταυτόχρονα δεν έχουμε μέριμνα για τη στέγαση των νέων στα λόγια. Ξέρετε, στα λόγια πολλά έχουμε ακούσει. Μνημόνια που θα σκίζονταν, πολιτικές που θα γίνονταν, συντάξεις που δεν θα κόβονταν. Εμείς εδώ ερχόμαστε να πούμε τη δική μας αλήθεια και μιλάμε για στεγαστική συνδρομή.

Πάμε, όμως, και στις συντάξεις. Για τις συντάξεις το όραμα το οποίο άκουσα εγώ από την Αντιπολίτευση -και θα επιμείνω επειδή είναι ιδεολογικό πλέον αυτό το οποίο συζητάμε, έχει ιδεολογικές αποχρώσεις- είναι μία Αριστερά η οποία θέλει τον συνταξιούχο όμηρο. Είπατε όχι στους πιστοποιημένους δικηγόρους και λογιστές. Δεν θέλατε επί της ουσίας την επίσπευση της απονομής των συντάξεων. Δώσατε στοιχεία τα οποία δεν ανταποκρίνονται στην πραγματικότητα. Από εκατόν είκοσι τρεις χιλιάδες πήγαμε τις αποφάσεις -η Κυβέρνηση, το επιτελείο του Υπουργείου Εργασίας- στις διακόσιες είκοσι τέσσερις χιλιάδες. Κι ακόμα ασκείτε κριτική. Είπατε «όχι» σε έναν νέο ΕΦΚΑ. Λέτε «όχι» τώρα στις fast track συντάξεις. Όχι, όχι, όχι, όχι. Ποια είναι η πρότασή σας; Ο μηδενισμός; Είστε πωλητές της μιζέριας. Μιζέριες είσαστε. Δεν έχετε λόγο, δεν έχετε άποψη. Είστε ένα «όχι». Είστε μιζέριες. Είσαστε οι φορείς της εγχώριας μιζέριας.

Εμείς θέλουμε να εμπιστευτούμε τον συνταξιούχο ώστε να καταφέρει να πάρει τη σύνταξη στην ώρα του. Συντάξεις εμπιστοσύνης. Πρόσεξε το πόσο σημαντικό είναι. Μιλάμε για συντάξεις εμπιστοσύνης. Εμείς θέλουμε να ξεστοκάρουμε, να φύγουν χιλιάδες περιπτώσεις. Δεν είναι δυνατόν τον 21ο αιώνα να υπάρχουν άνθρωποι που δεν παίρνουν γρήγορα τη σύνταξή τους.

Κάποιοι άλλοι θέλουν τον εγκλωβισμό αυτών των πολιτών, πάλι όπως και με τους ανέργους για να εργαλειοποιήσουν πολιτικά αυτή την οργή, για να έχουν μια πρώτη ύλη η οποία θα γκρινιάζει διαρκώς. Είναι, για τους γνώστες της κομμουνιστικής ιστορίας, η επαναστατική γυμναστική.

Εμείς λοιπόν, αυτούς τους ανθρώπους δεν τους θέλουμε ως εργαλεία. Εμείς για αυτούς τους ανθρώπους θέλουμε να μπορούν να βρουν δουλειά και να μπορούν να πάρουν γρήγορα τη σύνταξή τους. Δεν τους θέλουμε σαν καύσιμη ύλη στις διαδηλώσεις για να φωνάζουν επειδή κάποιοι θέλουν να ζήσουν ξανά την επαναστατική τους σοσιαλιστική ονείρωξη. Εμείς θέλουμε αυτούς τους ανθρώπους με αξιοπρέπεια. Εγώ θα τις χαρακτήριζα όχι συντάξεις εμπιστοσύνης, θα τις χαρακτήριζα συντάξεις αξιοπρέπειας, συντάξεις αναγνώρισης τους κόπους μιας ζωής.

Θέλω να πω και να καταλήξω. Έχουμε 83% αύξηση στις απονομές συντάξεων. Παραλάβαμε ένα πρόβλημα με πάνω από εκατόν ενενήντα χιλιάδες εκκρεμείς συντάξεις. Ναρκοθετήσατε τη διακυβέρνησή μας. Όμως εμείς κινούμαστε δυναμικά. Είστε δύναμη συντήρησης. Είμαστε δύναμη επιτάχυνσης, είμαστε δύναμη προόδου. Για κάθε πρόβλημα έχουμε ένα επιτελείο στο Υπουργείο Εργασίας που δίνει λύση. Εσείς για κάθε λύση που δίνει το Υπουργείο Εργασίας και η Κυβέρνηση του Κυριάκου Μητσοτάκη ξέρετε τι έχετε να αντιπαραθέσετε; Ένα πρόβλημα. Πρόβλημα θέλετε, δεν θέλετε λύση.

Υπερψηφίζουμε, λοιπόν, με μεγάλη υπερηφάνεια το συγκεκριμένο νομοσχέδιο. Σας καλούμε να αναστοχαστείτε πολιτικά, ιδεολογικά, κοινωνικά και για τον Έλληνα άνεργο που υποφέρει και για τον Έλληνα συνταξιούχο. Αυτή είναι μία καταφανέστατα θετική μεταρρύθμιση για την οποία βλέπουμε ότι δεν ήρθε να ασκήσει κριτική ούτε καν ο Αρχηγός της Αξιωματικής Αντιπολίτευσης στην ελληνική Βουλή. Ξανασκεφτείτε το.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μαρκόπουλο.

Τον λόγο τώρα έχει ο κ. Βασιλειάδης και ακολουθεί η κ. Σκόνδρα Ασημίνα.

Ορίστε, κύριε Βασιλειάδη έχετε τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, το σχέδιό μας είναι να δημιουργήσουμε μία οικονομία με ισχυρή ανάπτυξη που θα δημιουργεί ευκαιρίες για όλους τους Έλληνες και καλές θέσεις εργασίας με υψηλές αποδοχές. Αυτή ήταν μία από τις σημαντικότερες προεκλογικές δεσμεύσεις της Νέας Δημοκρατίας και του Κυριάκου Μητσοτάκη το 2019, την οποία ο ελληνικός λαός έλαβε σοβαρά υπ’ όψιν όταν μας εμπιστεύτηκε τη διακυβέρνηση της χώρας. Δεν πρέπει να το ξεχνάμε αυτό, κυρίες και κύριοι συνάδελφοι.

Και η αλήθεια είναι πως σύμφωνα με τα στοιχεία που επικαλέστηκε και ο κύριος Υπουργός από την EUROSTAT και το σύστημα «ΕΡΓΑΝΗ», η ανεργία έχει μειωθεί και ως ποσοστό και ως αριθμός ανέργων την τελευταία τριετία. Αυτό βέβαια δεν σημαίνει πως επαναπαυόμαστε. Οφείλουμε να κάνουμε πράξη τις δεσμεύσεις μας και το σχέδιο νόμου που συζητάμε σήμερα κινείται προς αυτήν ακριβώς την κατεύθυνση. Το Υπουργείο Εργασίας και Κοινωνικών Υποθέσεων επιλέγει αυτή τη χρονική στιγμή όπου η οικονομία βγαίνει από τη δίνη των επιπτώσεων της πανδημίας να επιχειρήσει μία ριζική μεταρρύθμιση της πολιτικής για την απασχόληση.

Τρεις είναι οι στόχοι του σχεδίου νόμου. Πρώτος στόχος είναι η ενίσχυση των ανέργων και ειδικότερα των μακροχρόνια ώστε να αναζητήσουν ενεργά και να μπορέσουν να βρουν σύντομα εργασία. Σε αυτήν την κατεύθυνση εισάγεται το επίδομα εργασίας το οποίο στην πράξη σημαίνει τη συνέχιση της καταβολής του επιδόματος ανεργίας σε ποσοστό 50%, εάν ο άνεργος βρει εργασία το διάστημα που το δικαιούται. Αυτή η πολιτική συμβάλλει και στην αύξηση των αποδοχών των νεοδιόριστων, ένα ζήτημα που αναγκάζει πολλούς συμπολίτες μας να μένουν όμηροι του επιδόματος ανεργίας. Επιπλέον χρηματοδοτούνται με εφάπαξ ποσό 300 ευρώ οι μακροχρόνια άνεργοι εφόσον ενεργοποιηθούν ξανά στον τομέα της αναζήτησης εργασίας.

Δεύτερος στόχος αποτελεί η αντιμετώπιση των φαινομένων κατάχρησης της ιδιότητας του ανέργου. Σύμφωνα με τα στοιχεία που δημοσίευσε το Υπουργείο και παρουσίασε ο κ. Χατζηδάκης στις συνεδριάσεις της επιτροπής, παρ’ ότι η ανεργία ως στατιστικό μέγεθος μειώνεται, οι εγγεγραμμένοι στο μητρώο του ΟΑΕΔ παραμένουν σταθεροί. Και παρ’ όλο που δεν λαμβάνουν το επίδομα ανεργίας, απολαμβάνουν μια σειρά από άλλα προνόμια και παροχές. Προφανώς αυτό πρέπει να σταματήσει. Το κράτος δαπανά ένα αρκετά σημαντικό ποσό χρημάτων των φορολογουμένων για την αντιμετώπιση της ανεργίας. Ο αντίκτυπος της δαπάνης αυτής πρέπει να είναι στοχευμένος σε όσους έχουν πραγματικά ανάγκη.

Σε αυτή τη λογική εισάγονται κριτήρια για την παραμονή μετά το πρώτο δωδεκάμηνο στο μητρώο των ανέργων. Επίσης διαγράφεται κάποιος από το μητρώο εφόσον έχει αρνηθεί τρεις φορές κατάλληλες με βάση το προφίλ του θέσεις εργασίας, ώστε να εξασφαλιστεί ότι η παραμονή στο καθεστώς ανεργίας είναι μια προσωρινή συνθήκη μεταξύ δύο θέσεων εργασίας και όχι μία νέα μακροχρόνια κατάσταση.

Ο τρίτος στόχος αφορά στην κατάρτιση, έναν τομέα όπου το περιθώριο βελτίωσης είναι πραγματικά πολύ μεγάλο, καθώς η χώρα μας υστερεί στον τομέα των δεξιοτήτων του εργατικού δυναμικού. Αυτό είναι κάτι που το βλέπουμε καθημερινά ειδικά στην περιφέρεια. Στην Πέλλα για παράδειγμα τα εργοστάσια μεταποίησης ψάχνουν κάθε χρόνο για ειδικευμένο εργατικό δυναμικό, χωρίς να μπορούν να καλύψουν πλήρως τις ανάγκες τους. Την ίδια στιγμή η χώρα μας προβαίνει κάθε χρόνο σε μετάκληση χιλιάδων εργατών γης από γειτονικά κράτη, ενώ την ίδια στιγμή δεν αξιοποιείται το εγχώριο δυναμικό αφού οι άνεργοι δεν θέλουν να χάσουν το επίδομα ανεργίας για μία εποχική εργασία λίγων εβδομάδων ή και μηνών. Αλλά και σε θέσεις με υψηλές απαιτήσεις σε προσόντα υπάρχουν πραγματικά ελλείψεις. Είναι σημαντικό λοιπόν, οι όποιες παρεμβάσεις να γίνονται τοπικά και στοχευμένα. Η κατάρτιση πρέπει να είναι συνδεδεμένη με την τοπική οικονομία.

Σε αυτό το σημείο επανέρχομαι στο αίτημα που έχω μεταφέρει και στον Υπουργό και το έχω απευθύνει και προς τη διοίκηση του ΟΑΕΔ για τη δημιουργία επαγγελματικής σχολής στην Πέλλα με τμήματα που να συνδέονται με την τοπική οικονομία. Η Πέλλα είναι η μόνη ίσως Περιφερειακή Ενότητα της Μακεδονίας που δεν διαθέτει σχολή του ΟΑΕΔ. Η απορρόφηση των καταρτισμένων είναι θεμελιώδης για τον θεσμό της κατάρτισης. Για αυτό θεωρώ πολύ σημαντική τη συνεργασία με τους κοινωνικούς εταίρους που γνωρίζουν πραγματικά καλύτερα από τον καθένα τις ανάγκες της τοπικής οικονομίας, η οποία προβλέπεται στο σχέδιο νόμου. Επίσης η αξιολόγηση των παρόχων στα προγράμματα κατάρτισης θεωρώ πως αποτελεί μεταρρύθμιση που θα έχει άμεσο αντίκτυπο.

Για την επίτευξη των παραπάνω στόχων ο ΟΑΕΔ αναδιοργανώνεται, εκσυγχρονίζεται και μετονομάζεται σε Δημόσια Υπηρεσία Απασχόλησης. Γίνεται νοικοκύρεμα στους διαθέσιμους πόρους. Ενσωματώνονται νέα ψηφιακά εργαλεία και αξιοποιείται η μεγάλη ακίνητη περιουσία που κληρονόμησε από τον πρώην ΟΕΚ μέσω μιας αναβαθμισμένης στεγαστικής πολιτικής με έμφαση στους νέους. Ολοκληρώνεται λοιπόν η μετατροπή του ΟΑΕΔ από οργανισμό διαχείρισης της ανεργίας σε οργανισμό ενίσχυσης της απασχόλησης. Μια διαδικασία που ξεκίνησε αμέσως μετά την ανάληψη της διακυβέρνησης από τη Νέα Δημοκρατία.

Αναφορικά με τις λοιπές διατάξεις θα ήθελα να αναφερθώ στην επίλυση των θεμάτων των Κέντρων Δημιουργικής Απασχόλησης και τη διασφάλιση της λειτουργίας τους. Τα ΚΔΑΠ και τα ΚΕΔΗΒ επιτελούν ουσιαστικό έργο ειδικά στις τοπικές κοινότητες της ελληνικής περιφέρειας.

Τέλος, κύριε Πρόεδρε, θα ήθελα να αναφερθώ και στην τροπολογία με γενικό αριθμό 1276 και ειδικό 101, η οποία προβλέπει ταχεία διαδικασία έκδοσης πράξεων απονομής σύνταξης. Έχω τονίσει πολλές φορές την ανάγκη να απονέμονται οι συντάξεις συντομότερα, καθώς σε πολλές περιπτώσεις οι ασφαλισμένοι δεν έχουν άλλα εισοδήματα.

Κύριε Υπουργέ, έχετε κάνει πολλά για την επιτάχυνση της απονομής των συντάξεων. Το αναγνωρίζουμε, αλλά το περιθώριο βελτίωσης είναι ακόμη μεγάλο. Σε κάθε περίπτωση –επαναλαμβάνω- το σχέδιο νόμου αποτελεί μια ουσιαστική μεταρρύθμιση συνεπή προς τις δεσμεύσεις μας για καθολική απασχόληση και καλά αμειβόμενες δουλειές.

Και για αυτούς τους λόγους, κύριε Πρόεδρε, θα υπερψηφίσω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Βασιλειάδη.

Τον λόγο τώρα έχει η Βουλευτής της Νέας Δημοκρατίας η κ. Σκόνδρα Ασημίνα και θα ακολουθήσει η κ. Χρηστίδου.

Ορίστε, κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ρητά και κατηγορηματικά, συνεχώς και αδιαλείπτως η Νέα Δημοκρατία και η Κυβέρνηση του Κυριάκου Μητσοτάκη εκφράζει την προτεραιότητά της για προσέλκυση νέων επενδύσεων με κυρίαρχο στόχο τη δημιουργία νέων θέσεων εργασίας. Στον σχεδιασμό της συγκεκριμένης αυτής πολιτικής το σχέδιο νόμου που συζητάμε σήμερα δημιουργεί το πλαίσιο και τις προϋποθέσεις, ώστε οι νέες θέσεις που θα δημιουργούνται να αξιοποιούνται με τον καλύτερο δυνατό τρόπο από αυτούς που πραγματικά τις χρειάζονται.

Θεσμοθετείται για πρώτη φορά η επιδότηση της εργασίας. Επιδοτούμε δηλαδή το κίνητρο, τη δυναμική και την απόδοση της απασχόλησης. Ενδυναμώνουμε το δικαίωμα στην εργασία και τη βελτίωση της καθημερινότητας των πολιτών.

Το νομοσχέδιο του Υπουργείου Εργασίας και Κοινωνικών Υποθέσεων «Δουλειές Ξανά» φέρει πλειάδα ευεργετικών διατάξεων προς πολλαπλές κατηγορίες ωφελουμένων. Δεν είναι απλά μια μετονομασία του ΟΑΕΔ, όπως άστοχα υπερτονίστηκε από τα κόμματα της Αντιπολίτευσης. Προχωράει πολλά βήματα παραπέρα.

Αγαπητοί συνάδελφοι, οι ευεργετικές αυτές διατάξεις έχουν περιγραφεί και αναλυθεί από τον εισηγητή μας. Χαρακτηριστικά εκτός της μείωσης των πραγματικών ανέργων θα αναφέρω την αξιοποίηση της ακίνητης περιουσίας του πρώην Οργανισμού Εργατικής Κατοικίας. Είναι η χάραξη και η εφαρμογή μιας πολιτικής που θα διευκολύνει τη στέγαση για χιλιάδες εργαζόμενους και ιδιαίτερα για τους νέους. Παρέχονται έτσι οικονομικές διευκολύνσεις και ευελιξία σε ανθρώπους που βρίσκονται στην αρχή της επαγγελματικής τους ζωής.

Οι νέοι μας αξίζουν να σπουδάσουν, να μορφωθούν, να καταρτιστούν, να μπουν στην αγορά εργασίας με πίστη στις δεξιότητές τους, με σαφή επαγγελματικό προσανατολισμό, με κίνητρα ποιοτικά ανώτερα από την απλή εξασφάλιση της επιβίωσης. Αξιώνουν να ζουν αυτόνομα, να δημιουργούν οικογένειες και να προοδεύουν, να παράγουν και να ζουν αξιοπρεπώς. Όχι να μετρούν μεροκάματα και εργόσημα μέχρι την συμπλήρωση των απαιτούμενων, ώστε να δικαιούνται ξανά το επίδομα ανεργίας.

Η κριτική από καθέδρας είναι θεμιτή όχι όμως όταν πρόκειται για το μέλλον των παιδιών της Ελλάδος. Ρωτήστε όποιον λογιστή γνωρίζετε πόσα είναι τα τηλεφωνήματα που δέχεται καθημερινά και αφορούν το επίδομα του ΟΑΕΔ, «μπαίνω;», «δεν μπαίνω;», «πόσα θα παίρνω;», «με συμφέρει;», «άσε να τα πάρω για έναν χρόνο και βλέπουμε». Συνάδελφοι, μας κουνάτε το δάχτυλο πίσω από το οποίο κρύβεστε. Βλέπετε την πολιτική ορθότητα παραμορφωμένη πίσω από το αριστερό σας πρίσμα. Κάνετε πως δεν καταλαβαίνετε και καλείτε την Κυβέρνηση να πράξει το ίδιο.

Εμείς επιλέγουμε να ψηφίζουμε διατάξεις για προώθηση των επενδύσεων και τη δημιουργία θέσεων εργασίας διεθνών προδιαγραφών, που μπορούν να απασχολήσουν από ανειδίκευτους εργάτες έως επιστήμονες με διδακτορικά, με ανάλογες αμοιβές και προνόμια. Δεν μπορούμε να κάνουμε σκοπίμως τα στραβά μάτια και να διατηρούμε το υπάρχον καθεστώς ανεργίας. Υπάρχει μερίδα ανέργων που προσπαθεί να βρει δουλειά, αλλά δεν βρίσκει ανάλογα με τα προσόντα του. Παράλληλα υπάρχει και άλλη μερίδα, όπου από επιλογή τους παραμένουν τυπικά άνεργοι, ώστε να καρπώνονται επιδόματα και προνόμια του ΟΑΕΔ ενώ ταυτόχρονα μπορεί να απασχολούνται ή να υποαπασχολούνται σε μαύρη εργασία.

Για εσάς μάλλον είναι βολική η επιδοματική ομηρία. Είναι μια φαινομενικά φιλολαϊκή πολιτική στην οποία έχουν εθιστεί τα κόμματα της Αριστεράς. Τα εξυπηρετεί να υπάρχουν συμπαγείς κοινωνικές ομάδες εξαρτημένες από επιδόματα, καθρεφτάκια στους ιθαγενείς δηλαδή. Είναι συνήθης πρακτική υποδούλωσης με αδυναμία αντίδρασης. Σε αντιδιαστολή εμείς θέλουμε πολίτες ανεξαρτήτους, αυτόνομους και ελεύθερους με πρόσβαση σε ευκαιρίες, παραγωγικούς για τους ίδιους και για τη χώρα.

Κυρίες και κύριοι συνάδελφοι, είναι στη διάθεση του Σώματος τα στοιχεία τόσο της ΕΛΣΤΑΤ όσο και από τις πολυεθνικές εταιρείες ανάπτυξης και προώθησης ανθρώπινου δυναμικού που δραστηριοποιούνται στη χώρα μας και μετρούν την απασχόληση. Οι εργοδότες αναζητούν εργαζόμενους, τα νούμερα το λένε καθαρά. Κανένα σχέδιο νόμου και καμμία αναδιάρθρωση δημόσιου φορέα δεν μπορεί να πείσει τον πολίτη που δεν επιθυμεί να πάει για δουλειά. Μπορεί όμως να δείξει τον δρόμο σε όσους πραγματικά το επιθυμούν να επανενταχθούν στην αγορά εργασίας, να τους ενημερώσει, να ενισχύσει τις δεξιότητές τους, να τους επιτρέψει να δοκιμάσουν μια εργασία χωρίς τον φόβο απώλειας του επιδόματος.

Το νομοσχέδιο αυτό φέρνει διατάξεις και δίνει λύσεις που θα απαλλάξουν τους πολίτες από οποιαδήποτε κουλτούρα επιδομάτων. Πρέπει να ισορροπήσει η σχέση προσφοράς και ζήτησης εργασίας, στόχος που κατά τη διάρκεια της μέχρι τώρα διακυβέρνησής μας έχει εν μέρει επιτευχθεί με σημαντική μείωση του ποσοστού των ανέργων παρά τις δυσχερείς συνθήκες που δημιούργησε η πανδημία. Επιδοτήσαμε την εργασία και εξακολουθούμε μέσα από το πρόγραμμα «ΣΥΝΕΡΓΑΣΙΑ», γιατί είναι σημαντικό η μείωση του αριθμού των ανέργων να αναφέρεται σε πραγματική και σταθερή πλήρωση θέσεων εργασίας. Μέσα από το νομοσχέδιο αυτό η ΔΥΠΑ δεν θα προωθεί απλώς την απασχόληση, θα προωθεί την εργασία. Σχεδιάστηκε για να εδραιώσει την σταθερή εργασία, την παραγωγική εργασία, που ταιριάζει στις δεξιότητες του εργαζόμενου και που δίνει έναυσμα να παραγάγει και να προοδεύσει -επαναλαμβάνω, γι’ αυτούς που επιθυμούν να εργάζονται- να εργάζονται σε θέσεις βιώσιμες, να προσφέρουν στην εθνική οικονομία και κυρίως να βελτιώσουν το βιοτικό επίπεδο των ιδίων και των οικογενειών τους.

Για τους εργαζόμενους γονείς θεσπίζεται πλαίσιο δράσης δημιουργίας χώρων φύλαξης βρεφών εντός επιχειρήσεων. Είναι ξεκάθαρα μια σημαντική διάταξη διότι εγγυάται την εξισορρόπηση της επαγγελματικής με την οικογενειακή ζωή. Είναι άλλη μια έμπρακτη απόδειξη ότι η Νέα Δημοκρατία εφαρμόζει πολιτικές στήριξης των γυναικών και της οικογένειας.

Επέλεξα να σταθώ σε σημεία που έχουν ιδιαίτερη πολιτική σημασία, αφού καταδεικνύουν με τον πιο σαφή τρόπο τις ουσιώδεις διαφορές μεταξύ της δικής μας αντίληψης και διακυβέρνησης και της δικής σας ιδεοληψίας και εμποδίων που θέτατε τα προηγούμενα χρόνια. Η κρίση έφερε την ανεργία και οι δικές σας πολιτικές την γιγάντωσαν. Δεν υπάρχουν πια περιθώρια για διαιώνιση στρατιών επιδοτούμενων και ευεργετούμενων επίπλαστων ανέργων. Οφείλουμε στις νέες γενιές των Ελλήνων ίση μεταχείριση και παροχές κράτους δικαίου.

Κυρίες και κύριοι συνάδελφοι, είναι απορίας άξιο πώς είναι δυνατόν συστηματικά να ωραιοποιούμε τα ψεγάδια σε αυτόν τον τόπο, να βαφτίζουμε κοινωνική πολιτική μόνο την εύκολη πολιτική των επιδομάτων και της ανοχής. Λυπούμαστε, αν δεν το καταλαβαίνετε, αλλά η χώρα, οι Ελληνίδες και οι Έλληνες, δεν έχουν άλλο χρόνο για χάσιμο.

Κλείνοντας, θέλω να συγχαρώ την ηγεσία του Υπουργείου Εργασίας και Κοινωνικών Υποθέσεων, που εισάγει το παρόν νομοσχέδιο και το οποίο μεταξύ των άλλων υλοποιεί ουσιαστικούς στόχους για τους οποίους είχαμε δεσμευτεί απέναντι στους συμπολίτες μας.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Σκόνδρα.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Χρηστίδου Ραλλία και ακολουθεί ο κ. Μαραβέγιας.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, εδώ και μήνες η ελληνική κοινωνία έχει βρεθεί παγιδευμένη σε βομβαρδισμό αυξήσεων στους λογαριασμούς ενέργειας και σε μία θύελλα ανατιμήσεων σε βασικά αγαθά.

Σύμφωνα με το ευρωβαρόμετρο, σε έρευνα που πραγματοποιήθηκε τον Ιανουάριο και Φεβρουάριο του 2022 και άρα δεν περιλαμβάνει τον αντίκτυπο από τον πόλεμο στην Ουκρανία, τρεις στους τέσσερις Έλληνες δηλώνουν τεράστια αδυναμία να ανταποκριθούν στις μηνιαίες υποχρεώσεις τους και να πληρώσουν τους λογαριασμούς τους. Τα ενοίκια έχουν εκτοξευθεί στα ύψη, οι τιμές των τροφίμων το ίδιο. Ο πληθωρισμός έφτασε τον Μάρτιο το 8,9% σύμφωνα με τα επίσημα στοιχεία. Μεγάλη μερίδα των εργαζομένων φτωχοποιείται και φυσικά για τους άνεργους συμπολίτες μας η κατάσταση είναι ακόμα πιο τραγική.

Πώς αντιμετωπίζει αυτή την πραγματικότητα η Κυβέρνηση της Νέας Δημοκρατίας;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Όχι μόνο αρνείται να λάβει μέτρα και να φορολογήσει τα υπερκέρδη που συγκεντρώνουν τα καρτέλ της ενέργειας, όχι μόνο αρνείται να λάβει μέτρα ανακούφισης των αυξήσεων, αλλά αποφασίζει να φέρει νέες προκλητικές ρυθμίσεις σε βάρος του δυναμικού που είναι άνεργοι σε αυτή τη χώρα.

Η Κυβέρνηση προσποιείται ότι δεν αντιλαμβάνεται ότι η ανεργία οφείλεται στις οικονομικές και κοινωνικές συνθήκες εξαιτίας των ασκούμενων πολιτικών και εξαιτίας των διαρθρωτικών προβλημάτων της οικονομίας, αλλά επιλέγει να κατηγορήσει τους ανέργους βαφτίζοντάς τους τεμπέληδες που βολεύονται με τα επιδόματα.

Φτάνετε δε στο ακραίο σημείο να μιλήσετε περί καταχραστών και απατεώνων ανέργων, προβαίνοντας σε εξοργιστικές γενικεύσεις και βαφτίζοντας την εξαίρεση του 1% σε κανόνα.

Δεν γνωρίζει ο Υπουργός ότι το ύψος του επιδόματος ανεργίας είναι τραγικά χαμηλό;

Δεν γνωρίζει ο Υπουργός ότι η χώρα μας έχει τα πιο χαμηλά επίπεδα στήριξης των ανέργων στην Ευρωπαϊκή Ένωση σε ύψος και χρονική διάρκεια στήριξης; Και βέβαια, το γνωρίζει.

Και αντί να σκύψει σε αυτές τις αλήθειες και να αναζητήσει λύσεις, αποφασίζει να θολώσει την εικόνα, φέρνοντας αυτό το ντροπιαστικό νομοσχέδιο με το οποίο σκοπεύετε να κατευθύνετε τα χρήματα του Ταμείου Ανάκαμψης σε προγράμματα κατάρτισης, αντί να χρηματοδοτήσετε με αυτά προγράμματα εργασίας.

Έχουμε πολύ πικρή πείρα από αυτά τα προγράμματα κατάρτισης, που τα παρουσιάζετε σαν πανάκεια. Τα είδαμε στην πανδημία με τα «σκόιλ ελικικού» και ξέρουμε ότι οι ίδιοι θα τρέξουν πάλι να τα αξιοποιήσουν με το αζημίωτο.

Υπάρχει δομική αδυναμία πιστοποίησης των προγραμμάτων κατάρτισης και η Κυβέρνηση κλείνει τα μάτια στο πρόβλημα, αφού αυτό βολεύει τους φίλους της.

Οι πόροι του Ευρωπαϊκού Ταμείου αντί να πάνε σε πραγματικές ανάγκες κινδυνεύουν να διοχετευτούν σε μαζικά και οριζόντια προγράμματα Πληροφορικής ή σε άλλα γενικόλογα προγράμματα, χωρίς πρακτικό αντίκρισμα και όχι στην επαγγελματική αναβάθμιση συγκεκριμένων δεξιοτήτων του εργατικού δυναμικού με βάση τις πραγματικές ανάγκες των ανέργων.

Όμως, το πραγματικό σας πρόσωπο φανερώνεται στις πάμπολλες τιμωρητικές διατάξεις σε βάρος όσων δεν έχουν εργασία και αναφέρω χαρακτηριστικά παραδείγματα.

Πρώτο παράδειγμα. Επιβολή εξαιρετικά χαμηλών εισοδηματικών κριτηρίων σε ανέργους για την καταβολή παροχών, όπως ο κοινωνικός τουρισμός, ή η δωρεάν μετακίνηση σε μέσα μαζικής μεταφοράς. Στην ουσία ο άνεργος μένει χωρίς παροχές εάν ο σύζυγος ή η σύζυγός του εργάζεται και το οικογενειακό εισόδημα είναι λίγο παραπάνω από 10.000 ευρώ. Δέκα χιλιάδες ευρώ! Αυτή είναι η εκσυγχρονιστική σας αντίληψη για την υποστήριξη των αδύνατων στρωμάτων του πληθυσμού.

Δεύτερο παράδειγμα. Διαγραφή για δύο χρόνια από το μητρώο αναζητούντων εργασία, για τους ανέργους που αρνούνται τρεις προσφερόμενες θέσεις εργασίας.

Η διάταξη αυτή προσποιείται ότι αγνοεί ότι οι καλές ή οι έστω ικανοποιητικές θέσεις εργασίας αμέσως γεμίζουν και για τις υπόλοιπες θεωρεί τους όρους εργασίας μονομερές προνόμιο του εργοδότη, απαγορεύοντας οποιαδήποτε διεκδίκηση από τον εργαζόμενο. Δύο χρόνια εκτός μητρώου, με κομμένο κάθε επίδομα για όσους θέλουν αξιοπρεπή εργασία, ενώ έχουν παρακρατηθεί οι εισφορές για τη λήψη του επιδόματος όταν ο άνεργος ακόμη εργαζόταν.

Τρίτο παράδειγμα. Υπερεξουσίες για τον διοικητή της νέας υπηρεσίας ο οποίος θα αποφασίζει ως απόλυτος άρχοντας για τις ποινές των ανέργων.

Ταυτόχρονα, εσείς οι δήθεν αντικρατιστές, με το παρόν νομοσχέδιο πετάτε έξω από τη διοίκηση της νέας υπηρεσίας τους κοινωνικούς εταίρους, κρατώντας για λογαριασμό σας τη διορισμένη πλειοψηφία στο διοικητικό συμβούλιο και, συνεπώς, τον πλήρη έλεγχο των αποφάσεων.

Το κομματικό κράτος των «γαλάζιων τρωκτικών» δεν θα άφηνε, βέβαια, τον χώρο της ανεργίας με τα τόσα κονδύλια στο απυρόβλητο, εκτός συμποσίου!

Το νομοσχέδιο περιλαμβάνει πολλά ακόμη προβληματικά στοιχεία με κυριότερα: την κατάργηση του Εθνικού Ινστιτούτου για την εργασία, την απουσία των κοινωνικών εταίρων από την εθνική και την επιστημονική επιτροπή δεξιοτήτων και τα αυστηρά κριτήρια επιλεξιμότητας και αξιολόγησης παρόχων που θέτουν εκτός αγοράς τις μικρομεσαίες επιχειρήσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω να κλείσω με κάποιες αξιακές επισημάνσεις επειδή ο χρόνος πιέζει και δεν μπορώ να αναφερθώ σε όλες τις προβληματικές διατάξεις αναλυτικότερα.

Όλοι οι πολίτες έχουν δικαίωμα να απαιτούν δίκαιη αμοιβή, σταθερή απασχόληση, ικανοποιητικές εργατικές εργασιακές συνθήκες, προστασία της υγείας και ασφάλειας στον χώρο εργασίας. Ίσες εργασιακές ευκαιρίες, χωρίς διακρίσεις φύλου, εθνικής και κοινωνικής καταγωγής, ηλικίας, αναπηρίας και σεξουαλικού προσανατολισμού.

Σε αυτό το πλαίσιο, κυρίες και κύριοι συνάδελφοι, η πολιτεία οφείλει να προσφέρει στους ανέργους επαρκή εισοδηματική στήριξη και υποβοήθηση στην εύρεση κατάλληλης εργασίας. Είναι αναγκαίο να υπάρξει σχεδιασμός και σύνδεση των πολιτικών κατάρτισης και απασχόλησης των ανέργων με τις προτεραιότητες και τις ανάγκες της αναπτυξιακής πολιτικής.

Δυστυχώς, ενώ η κυβέρνηση του ΣΥΡΙΖΑ είχε βάλει τον ΟΑΕΔ σ’ αυτές τις ράγες με αυτές τις προοπτικές, ήλθατε εσείς και έρχεσθε και σήμερα και τον απαξιώνετε και τον μετατρέπετε από έναν οργανισμό προσωρινής ανακούφισης και ελπίδας σε μια γραφειοκρατική υπηρεσία ανίκανη να εκπληρώσει τον σημαντικό κοινωνικό της ρόλο.

Βρίσκετε παράλληλα κιόλας την ευκαιρία να αποκλείσετε χιλιάδες ανέργους και άνεργες από οποιαδήποτε βοήθεια δικαιούνταν να λάβουν από το κράτος. Ξηλώνετε τα πάντα, αλλά ταυτόχρονα πέφτουν και τα τελευταία φύλλα συκής που έκρυβαν τις προθέσεις σας. Χάρη σ’ αυτό το νομοσχέδιο ακόμη περισσότεροι αντιλαμβάνονται τί σημαίνει νεοφιλελεύθερη Δεξιά, τί σημαίνει η Δεξιά του κ. Κυριάκου Μητσοτάκη. Μην αμφιβάλλετε για τη συνέχεια, γιατί κάθε νύχτα -ξέρετε- έχει και ένα ξημέρωμα!

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Κωνσταντίνος Μαραβέγιας από τη Νέα Δημοκρατία και ακολουθεί ο κ. Γεώργιος Παπαηλιού από τον ΣΥΡΙΖΑ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Κυρίες και κύριοι συνάδελφοι, εάν ήθελε κάποιος να περιγράψει με μία μόνο φράση τον στόχο της μεταρρύθμισης για τον ΟΑΕΔ που συζητάμε σήμερα, θα έλεγε ότι εστιάζει περισσότερο στην ενίσχυση της εύρεσης σταθερής εργασίας και λιγότερο στην επιδότηση μιας μόνιμης ανεργίας η οποία σε καμμιά περίπτωση δεν μπορεί να αποτελεί λύση για κανέναν πολίτη. Και νομίζω ότι αυτή η νέα φιλοσοφία του Υπουργείου Εργασίας συμβαδίζει με τη γενικότερη κυβερνητική πολιτική για ανάπτυξη για νέες δουλειές και για καλύτερες θέσεις εργασίας, χωρίς να μειώνεται φυσικά η σημασία της οικονομικής στήριξης των ανέργων. Το αντίθετο μάλιστα, με αυτό το νομοσχέδιο δίνουμε έμφαση στην παροχή κινήτρων για την αναζήτηση και την αποτελεσματικότερη διεκδίκηση θέσεων εργασίας από τους εγγεγραμμένους στα μητρώα του ΟΑΕΔ. Γιατί καταβάλλουμε για πρώτη φορά επίδομα εργασίας αντί για επίδομα ανεργίας, αφού όσοι θα βρίσκουν δουλειά κατά την περίοδο επιδότησης της ανεργίας τους θα συνεχίσουν να εισπράττουν το 50% αυτού του επιδόματος μέχρι τη λήξη της κανονικής περιόδου καταβολής του.

Επίσης, πριμοδοτείται με 300 ευρώ η κατάρτιση ατομικού σχεδίου δράσης από τους μακροχρόνια ανέργους για την ενεργότερη αναζήτηση εργασίας και συνδέονται πλέον οι αμοιβές των παρόχων και των καταρτιζόμενων με πραγματικά και με μετρήσιμα αποτελέσματα της προσφερόμενης κατάρτισης. Έτσι για παράδειγμα, τα προγράμματα συνεχιζόμενης επαγγελματικής κατάρτισης θα αξιολογούνται με βάση το πόσο διευκολύνουν τους ανέργους να βρουν δουλειά και όχι από το αν αφήνουν πίσω τους τόνους χαρτιού και μεγάλα αρχεία.

Κυρία Υπουργέ, νομίζω ότι η σημερινή συζήτηση ανέδειξε την ίδια παθογένεια που πάντοτε εμφανίζει δυστυχώς, η Αριστερά όταν η Βουλή εξετάζει νομοσχέδια του Υπουργείου Εργασίας. Έτσι, λόγου χάριν, ο ΣΥΡΙΖΑ στην προσπάθειά του να δικαιολογήσει τον μύθο της κατ’ αποκλειστικότητα εκπροσώπησης των εργαζομένων προσπαθεί να πείσει ότι είναι εκείνος το εργατοπατερικό κόμμα και όχι το ΚΚΕ ή το ΜέΡΑ25 και πλειοδοτώντας διολισθαίνει σε όλο και πιο ακραίες θέσεις που τον φέρνουν σε ευθεία αντίθεση με την πραγματικότητα και χαρακτηριστικό παράδειγμα είναι και η πρόσφατη δήλωση του κ. Τσίπρα ότι η Κυβέρνηση με το νομοσχέδιο για τον ΟΑΕΔ τιμωρεί τους ανέργους.

Και πώς τους τιμωρεί; Προωθώντας, κατά τον ΣΥΡΙΖΑ, την κατάρτισή τους και τη σύνδεσή της με την αγορά εργασίας με σκοπό ακριβώς αυτό, δηλαδή, να βρίσκουν οι άνεργοι εργασία και οι ήδη εργαζόμενοι να βελτιώνουν τις απολαβές τους, αποκτώντας καλύτερες θέσεις εργασίας. Αυτή, λοιπόν, είναι η τιμωρία των ανέργων, σύμφωνα με τον κ. Τσίπρα, δηλαδή ότι θα βρίσκουν τελικά δουλειά. Μάλλον εκείνος κρίνει εξ ιδίων τα αλλότρια.

Η αλήθεια είναι ότι το νομοσχέδιο αυτό δεν έρχεται σε αντίθεση με κανένα κόμμα και δεν θα έπρεπε να έχει κανένα κομματικό πρόσημο. Επιχειρεί να δώσει λύσεις και απαντήσεις σε πραγματικά προβλήματα, χρησιμοποιώντας όχι φυσικά ιδεοληψίες, αλλά την κοινή λογική.

Για παράδειγμα, ποιος μπορεί να είναι αντίθετος στην εξαίρεση από ωφελήματα του ΟΑΕΔ ανθρώπων με υψηλά εισοδήματα; Όχι, δεν θα κάνουμε την εξαίρεση κανόνα, αλλά τα νούμερα είναι πάντα μετρήσιμα.

Με την ουσιαστική αξιοποίηση των κονδυλίων για την κατάρτιση που έρχονται από το Ταμείο Ανάκαμψης γιατί πρέπει, κύριοι του ΣΥΡΙΖΑ, να είστε αντίθετοι; Η απάντηση είναι πως μόνο όποιος ασκεί κατ’ επάγγελμα αντιπολίτευση μπορεί να απορρίπτει αυτά τα προφανή.

Βλέπουμε επομένως και εδώ μια επανάληψη όσων είχαμε δει πέρσι με το εργασιακό νομοσχέδιο, για το οποίο η Αριστερά ισχυριζόταν ότι δήθεν καταργεί το οκτάωρο και απελευθερώνει τις απολύσεις στον ιδιωτικό τομέα. Αυτά ξανακούσαμε και από ορισμένους συναδέλφους που θυμήθηκαν τον επαναστατικό τους οίστρο του περασμένου καλοκαιριού. Δεν θυμήθηκαν, όμως –ατυχώς, κατά τη γνώμη μου- το φιάσκο στο οποίο τους οδήγησαν τότε οι άτοπες καταγγελίες και οι κομματικές κινητοποιήσεις που δεν βρήκαν τελικά καμμία ανταπόκριση στον κόσμο της εργασίας. Δεν πειράζει, όμως, γιατί η επανάληψη είναι μητέρα της μάθησης και αυτή η ανυπόστατη κριτική εκ μέρους της Αριστεράς και σ’ αυτό το νομοσχέδιο θα έχει ακριβώς το ίδιο αποτέλεσμα με ό,τι έχει συμβεί και προηγουμένως, δηλαδή μηδενικό πολιτικό όφελος και γι’ αυτό σας ευχαριστούμε.

(Χειροκροτήματα από την πτέρυγα της Νέας Δημοκρατίας)

Τα συμπεράσματα για το τι κάνει σήμερα η Νέα Δημοκρατία σε σχέση με το τι λέει ο ΣΥΡΙΖΑ για τα εργασιακά δεν προκύπτουν μόνο από τη σύγκριση των πολιτικών μας θέσεων. Αψευδής μάρτυρας της αξιοπιστίας του καθενός είναι οι πράξεις και τα αποτελέσματα, ιδίως όταν έχει προηγηθεί κυβερνητική θητεία.

Έτσι, για παράδειγμα, η κυβέρνηση του ΣΥΡΙΖΑ, που σήμερα αντιπολιτεύεται τη Νέα Δημοκρατία ακόμα και για το γεγονός ότι αυξάνουμε τους πόρους για την κατάρτιση, είχε τοποθετήσει στον ΟΑΕΔ την καθηγήτρια στο Πάντειο κ. Καραμεσίνη ως διοικήτρια, η οποία είναι η ίδια που σε πρόσφατο άρθρο της στην «ΑΥΓΗ» προέβλεψε αύξηση της ανεργίας εξαιτίας της φάσης επιβράδυνσης στην οποία έχει ήδη μπει η οικονομία.

Μήπως, όμως, τα πήγαινε καλύτερα η κ. Καραμεσίνη με τα προγράμματα απασχόλησης; Δυστυχώς όχι, γιατί όπως φαίνεται και από την αυτοαξιολόγηση που έκανε και την αυτοκριτική της, κατατάσσει στις μεγάλες επιτυχίες του ΟΑΕΔ επί των ημερών της το Πρόγραμμα Κοινωφελούς Εργασίας για την απασχόληση των νέων πτυχιούχων στο δημόσιο.

Μάλιστα, πρόσφατα συνάδελφος από τον ΣΥΡΙΖΑ, η οποία έχει θητεύσει στο Υπουργείο Εργασίας, έφερε ως υπόδειγμα εξειδικευμένης απασχόλησης τους εξακόσιους ογδόντα οκταμηνίτες που τοποθετήθηκαν επί ΣΥΡΙΖΑ μέσω αυτού του προγράμματος στον ΕΦΚΑ. Έφτασε η ίδια συνάδελφος να ισχυριστεί ότι αυτά τα παιδιά έβγαζαν αρκετές χιλιάδες συντάξεις τον μήνα, έχοντας αναλάβει εξειδικευμένα –υποτίθεται- καθήκοντα λόγω σπουδών σε υπηρεσίες απονομής του ταμείου.

Δεν ξέρω τι είναι χειρότερο, η αυταπάτη ή η υποκρισία, γιατί η συνάδελφος ως αρμόδια του τότε Υπουργού όφειλε να γνωρίζει πως στον ΕΦΚΑ, όπως και αλλού στο δημόσιο, αυτοί οι νέοι πτυχιούχοι των προγραμμάτων του ΟΑΕΔ ούτε συντάξεις έβγαζαν ούτε εξειδικευμένα καθήκοντα είχαν. Η αλήθεια είναι ότι δυστυχώς, υποαπασχολούνταν -και βέβαια όχι με δική τους ευθύνη- βγάζοντας φωτοτυπίες και κάνοντας αρχειοθετήσεις.

Αυτή ήταν η αξιοποίηση των νέων ανθρώπων από τα δήθεν επιστημονικά προγράμματα του ΟΑΕΔ επί κυβέρνησης ΣΥΡΙΖΑ. Επρόκειτο για καθαρή κοροϊδία των νέων ανέργων που ενώ αναζητούσαν ουσιαστική επαγγελματική εμπειρία, ο ΣΥΡΙΖΑ τούς οδηγούσε συνειδητά στην υποαπασχόληση.

Αυτή, όμως, κύριοι συνάδελφοι του ΣΥΡΙΖΑ, είναι και η μεγάλη μας διαφορά. Δεν έχουμε αυταπάτες ούτε προωθούμε μια εικονική πραγματικότητα. Δημιουργούμε πραγματικές θέσεις εργασίας και στηρίζουμε την ουσιαστική εξειδίκευση του ανθρώπινου δυναμικού της χώρας μέσα από στοχευμένα προγράμματα κατάρτισης, τα οποία αντιστοιχίζουν τις διαθέσιμες επαγγελματικές δεξιότητες με τις ανάγκες της αγοράς εργασίας και φυσικά με τις ανάγκες των ίδιων των ανέργων.

Αυτούς τους στόχους θα συνεχίσουμε να υπηρετούμε και γι’ αυτό η πολιτική της Νέας Δημοκρατίας θα εξακολουθεί να φέρνει μόνο θετικά αποτελέσματα στη μείωση της ανεργίας μέσα από την οικονομική ανάπτυξη της χώρας, αλλά και μέσα από τη στήριξη των πλέον ευάλωτων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κύριο συνάδελφο.

Ακολουθούν ο κ. Παπαηλιού, η κ Μάλαμα και ο κ. Θραψανιώτης από τον ΣΥΡΙΖΑ.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, εισάγεται προς συζήτηση και ψήφιση στη Βουλή το συγκεκριμένο νομοσχέδιο με το οποίο δήθεν εκσυγχρονίζεται ο ΟΑΕΔ, στην ουσία όμως τιμωρούνται οι άνεργοι.

Το νομοσχέδιο εντάσσεται στην πολιτική της Κυβέρνησης της Νέας Δημοκρατίας για περαιτέρω αποδόμηση του κοινωνικού κράτους. Το χρόνιο πρόβλημα της ανεργίας αντιμετωπίζεται με τιμωρητική λογική. Μεταφέρεται η ευθύνη της ανεργίας από τις αναπτυξιακές πολιτικές, τη διάρθρωση και το περιεχόμενο της εκπαίδευσης και της κατάρτισης και την αγορά, στους ίδιους τους ανέργους που παρουσιάζονται είτε ως άτομα που δεν διαθέτουν τα κατάλληλα προσόντα είτε ως τεμπέληδες και καταχραστές επιδομάτων.

Ούτε με τον περιορισμό ή με την ενεργοποίηση των δικαιωμάτων των ανέργων ούτε με την κατάρτιση, όπως αποτυπώνονται στο νομοσχέδιο, δημιουργούνται «Δουλειές ξανά». Έτσι επιγράφεται το νομοσχέδιο. Άλλος ένας ψευδεπίγραφος τίτλος, που επιπλέον παραπέμπει σε διαφημιστική καμπάνια, εντασσόμενος στις επικοινωνιακές πρακτικές της Κυβέρνησης της Νέας Δημοκρατίας, όπως συμβαίνει με σειρά νομοσχεδίων, αφού όπως έχει πει ο ίδιος ο Πρωθυπουργός, η επικοινωνία προηγείται της πολιτικής που στηρίζεται στην ουσία των πραγμάτων.

Είναι γεγονός ότι και τα χρόνια των μνημονίων και της τεράστιας οικονομικής και ανθρωπιστικής κρίσης ο ΟΑΕΔ πρόσφερε κάποιες κατάλληλες θέσεις εργασίας, αφού στο παρελθόν είχε αποτελέσει πηγή επιβίωσης, προσωρινής ανακούφισης και ελπίδας.

Με το νομοσχέδιο ο ΟΑΕΔ μετονομάζεται σε Δημόσια Υπηρεσία Απασχόλησης, χωρίς να εξηγούνται οι λόγοι, τουλάχιστον ρητά. Πρόκειται για επιχείρηση υποβάθμισής του σε υπηρεσία, γεγονός που προϊδεάζει για μελλοντικές περαιτέρω θεσμικές ανατροπές. Επιπλέον, αυτή η μετονομασία αποσκοπεί στον απόλυτο έλεγχο από το κράτος, από την Κυβέρνηση.

Εκτός αυτού, με τη συγκεκριμένη αλλαγή-μετονομασία προσβάλλεται η ιστορία ενός θεσμού χαραγμένου στη συνείδηση των πολιτών ως αρωγού των ανέργων και των νέων από τα λαϊκά στρώματα και την εργατική τάξη που φοίτησαν και φοιτούν στις σχολές μαθητείας και τα κέντρα επαγγελματικής κατάρτισης του οργανισμού.

Αναφέρθηκε προηγουμένως από την πλευρά της Συμπολίτευσης ότι η αλλαγή του ονόματος κινείται σε συμβολικό επίπεδο και δεν έχει δημοσιονομικό κόστος, αφού η δαπάνη θα καλυφθεί από το Ταμείο Ανάκαμψης και Ανθεκτικότητας.

Κύριοι συνάδελφοι της Συμπολίτευσης, ωραία αντίληψη έχετε για τους πόρους του συγκεκριμένου ταμείου που προορίζονται για πολιτικές ανάπτυξης και κοινωνικής πολιτικής -έτσι τουλάχιστον εμφανίζονται- και εν γένει για το δημόσιο χρήμα.

Αυτή η ωραία αντίληψη επιβεβαιώθηκε και κατά τη συζήτηση το πρωί του αιτήματος άρσης της ασυλίας Βουλευτών ότι «το θέμα δεν είναι τα λεφτά» που εισέπραξαν κάποιοι χωρίς πραγματική αιτία και αδίκως. Επί διακυβέρνησης ΣΥΡΙΖΑ υλοποιήθηκε ένα πρόγραμμα μεταρρύθμισης του ΟΑΕΔ που είχε ως αποτέλεσμα τον εκσυγχρονισμό του με νέα ψηφιακά εργαλεία ανάλυσης του προφίλ των ανέργων, ηλεκτρονικής παρακολούθησης των τάσεων της ζήτησης των επαγγελμάτων και της επιχειρηματικότητας ανά κλάδο στις τοπικές αγορές, με την πιλοτική εφαρμογή καινοτόμων προγραμμάτων απασχόλησης και επιχειρηματικότητας, με την πρόσληψη μεγάλου αριθμού μόνιμων εργασιακών συμβούλων, με την κατάρτιση του συνόλου του προσωπικού του ΟΑΕΔ, με την πιλοτική εφαρμογή ενός νέου μοντέλου ανοιχτών προγραμμάτων απασχόλησης κατάρτισης και επιχειρηματικότητας, με την εισαγωγή του θεσμού των μηνιαίων συνελεύσεων εργαζομένων στα κέντρα προώθησης της απασχόλησης, με το νέο μοντέλο διοίκησης, με διαφάνεια, συμμετοχή κ.λπ..

Με το νομοσχέδιο επιχειρείται η διοικητική αναδιοργάνωση του ΟΑΕΔ που θα έχει ως αποτέλεσμα τον πλήρη έλεγχό του από την Κυβέρνηση -το κράτος-, αφού περιορίζεται η συμμετοχή των κοινωνικών εταίρων. Προβλέπεται η υποκατάσταση των δύο αντιπροέδρων του οργανισμού, που προέρχονται από τους κοινωνικούς εταίρους, από διορισμένους υποδιοικητές και ο περιορισμός των εκπροσώπων των συνδικαλιστικών και εργοδοτικών οργανώσεων στο διοικητικό συμβούλιο σε ποσοστό μειοψηφίας.

Οι διατάξεις του νομοσχεδίου που αφορούν στον δήθεν εκσυγχρονισμό του, τη σχέση του με τους ανέργους έχουν ως σκοπό τη στοχοποίηση των ανέργων με την έμμεση αναγόρευσή τους σε καταχραστές παροχών που δεν δικαιούνται. Σε αυτό το πλαίσιο ο δήθεν εκσυγχρονισμός έγκειται στη θεσμοθέτηση ποινών, όπως την επιβολή εισοδηματικών κριτηρίων για την απόδοση των παροχών του, τη διαγραφή από το μητρώο επί δύο χρόνια αναζητούντων εργασία που αρνούνται τρεις προσφερόμενες θέσεις εργασίας επί εξάμηνο λόγω άρνησης συμμετοχή τους σε κάποιο πρόγραμμα κατάρτισης ή τη σύνταξη ατομικού σχεδίου δράσης. Με τη θέσπιση της μη συμμετοχής σε πρόγραμμα κατάρτισης και στην αποτυχία σχετικής πιστοποίησης ως προϋποθέσεων διαγραφής από το μητρώο του ΟΑΕΔ η κατάρτιση, η οποία είναι απολύτως αναγκαία, αντιμετωπίζεται όχι ως εργαλείο για την απόκτηση και καλλιέργεια δεξιοτήτων, αλλά είναι προφανές ότι επιδιώκεται να προσανατολιστεί προς τα ιδιωτικά συμφέροντα ο πακτωλός του 1,2 δισεκατομμυρίου ευρώ του Ταμείου Ανάκαμψης και Ανθεκτικότητας, αφού είναι βέβαιο ότι θα δημιουργηθούν εκατοντάδες επιχειρήσεις κατάρτισης, χωρίς να θεσπίζονται μηχανισμοί ελέγχου και αποτελεσματικότητας.

Κυρίες και κύριοι συνάδελφοι, εν κατακλείδι, με το νομοσχέδιο επιδιώκεται να ενισχυθεί η αντίληψη, ότι η ανεργία δεν οφείλεται στην έλλειψη θέσεων εργασίας αλλά στους ίδιους τους ανέργους που αναζητούν εργασία, διότι είτε δεν συμμετέχουν όσο θα έπρεπε στην κατάρτιση είτε δεν θέλουν να εργαστούν στις διαθέσιμες θέσεις εργασίας. Οι θέσεις εργασίας όμως δε δημιουργούνται επειδή οι εν δυνάμει εργαζόμενοι έχουν σωστή κατάρτιση αλλά δημιουργούνται με την άνθιση της οικονομίας, δηλαδή, με την κατάρτιση σχεδίων ανάπτυξης και επενδύσεων όταν υπάρχουν προγράμματα προσλήψεων με κριτήρια για εργοδότες και εργαζόμενους που δημιουργούν σταθερές και βιώσιμες θέσεις εργασίας στο δημόσιο και τον ιδιωτικό τομέα.

Και ένα τελευταίο. Όπως είπε ο Πρωθυπουργός στη σημερινή ομιλία του πράγματι το συγκεκριμένο νομοσχέδιο αποτελεί κρίκο μιας αλυσίδας ψηφισμένων ρυθμίσεων για τις εργασιακές σχέσεις και εν γένει για τον χώρο της κοινωνικής πολιτικής. Δεν σκοπείται όμως η δημιουργία ενός σταθερού και βιώσιμου εργασιακού πλαισίου αλλά η δημιουργία και η επίταση ενός περιβάλλοντος «ζούγκλας» όπου η εργοδοτική αυθαιρεσία, η αβεβαιότητα για τους εργαζόμενους αλλά και η επισφάλεια των εργασιακών σχέσεων αποτελούν σήματα κατατεθέντα μιας πραγματικότητας οδυνηρής για τους εργαζόμενους και τους ανέργους. Δηλαδή, ένα νομοσχέδιο που αποσκοπεί όπως και τα υπόλοιπα νομοσχέδια που έχει καταθέσει και ψηφίσει η Κυβέρνηση της Νέας Δημοκρατίας στην πλήρη αποδόμηση του κοινωνικού κράτους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Να συνεχίσουμε με την κ. Μάλαμα Κυριακή από τον ΣΥΡΙΖΑ. Ακολουθούν ο κ. Θραψανιώτης, ο κ. Κωνσταντινίδης, ο κ. Γιαννούλης, ο κ. Κρητικός Νεοκλής, η κ. Καφαντάρη και ο κ. Καλαματιανός.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο για τον ΟΑΕΔ που συζητάμε σήμερα θα μπορούσε να χαρακτηριστεί ως η επιτομή του νεοφιλελευθερισμού που θα στοιχειώνει πραγματικά την Κυβέρνηση αυτή και ιδιαίτερα τον Υπουργό Εργασίας ο οποίος πριν από έναν χρόνο διέλυσε το οκτάωρο στον ιδιωτικό τομέα και τώρα εξαπολύει ένα άγριο σαφάρι στον άνεργο αλλά, όπως φαίνεται από το νομοσχέδιο και στην ίδια την περιουσία του ΟΑΕΔ. Ειδικότητα του κ. Χατζηδάκη η υποβάθμιση του οργανισμού. Το έχει συνηθίσει γιατί σε όποιο Υπουργείο πάει τα ίδια κάνει κάθε φορά.

Μετά, λοιπόν, από τρία χρόνια άγριας κρίσης μετά από την πρωτοφανή εκτόξευση του κόστους ζωής, μετά από χιλιάδες δουλειές χαμένες και επιχειρήσεις κατεστραμμένες, εσάς αυτό που σας νοιάζει είναι να στοχοποιήσετε τον άνεργο; Να τον εξαιρέσετε από τις πενιχρές παροχές που του δίνετε και να φορτώσετε στην πλάτη του ΟΑΕΔ μια απίστευτη γραφειοκρατία εξωθώντας τα στελέχη του σε καταστάσεις κοινωνικής αναλγησίας αλλά και σε απόλυτη εργασιακή εξουθένωση;

Με τις διατάξεις του νομοσχεδίου σας θέλετε να μετατρέψετε τον σύμβουλο εργασίας του ΟΑΕΔ σε μπαμπούλα κυριολεκτικά. Σε μπαμπούλα για τον άνεργο. Τον σύμβουλο εργασίας στου οποίου την πλατεία σήμερα έχετε φορτώσει μια τεράστια γραφειοκρατία εργασιών διοικητικού χαρακτήρα για να μπορέσει να μείνει η υπηρεσία όρθια. Και τι κάνετε τώρα; Του λέτε να τιμωρεί, να επιβάλει κυρώσεις και να ελέγχει ασφυκτικά τη συμπεριφορά κάθε άνεργου.

Ξέρετε με τι ασχολείται σήμερα ένας σύμβουλος εργασίας του ΟΑΕΔ; Πηγαίνετε σε ένα υποκατάστημα υπηρεσίας και θα το δείτε. Διεκπεραιώσεις αποφάσεων χορήγησης επιδομάτων ανεργίας, διεκπεραιώσεις διαδικασιών που αφορούν σε δικαιούχους κοινωνικού τουρισμού, διεκπεραιώσεις γραφειοκρατίας σε σχέση με την στεγαστική πολιτική, διεκπεραιώσεις προγραμμάτων κατάρτισης, διεκπεραιώσεις προγραμμάτων επιδοτήσεων. Η λίστα δεν τελειώνει ποτέ. Πάει και πάει και πάει και πάει. Στο Νομό Χαλκιδικής, παραδείγματος χάριν, τα κενά στην στελέχωση των υπηρεσιών του ΟΑΕΔ υπερβαίνουν το 40% των οργανικών θέσεων.

Την ίδια στιγμή έχουμε πάνω από δέκα χιλιάδες αιτήσεις για επίδομα ανεργίας κάθε φθινόπωρο με δεδομένη την εποχικότητα της εργασίας σε ένα νομό άκρως τουριστικό. Έχουμε, επίσης, εκατοντάδες καταλύματα που συμμετέχουν στα προγράμματα κοινωνικού τουρισμού. Διαιρέστε το όλο αυτό διά δεκαπέντε υπαλλήλους και δείτε τι φόρτος αναλογεί στον καθένα. Και σας ρωτάμε πώς αυτά τα στελέχη θα ασκήσουν συμβουλευτική εργασίας; Πότε θα καταφέρουν να ασχοληθούν με τη σύζευξη της αγοράς εργασίας; Εσείς όλα αυτά τα παραβλέπετε και λέτε να γίνουν μπαμπούλες και κυνηγοί των ανέργων αυτοί, οι υπάλληλοι. Κατά τα άλλα να αλλάξουμε το όνομα. Αυτό μας μάρανε.

Επίσης, με το νομοσχέδιο και ιδιαίτερα με το άρθρο 43 βάζετε ιδιώτες στη διαχείριση της περιουσίας του ΟΑΕΔ. Μιλάμε για μια τεράστια περιουσία η οποία κανονικά θα έπρεπε να αξιοποιείται για την εφαρμογή στεγαστικής πολιτικής από την πλευρά της πολιτείας προς τους εργαζόμενους και στις ευάλωτες ομάδες του πληθυσμού. Σήμερα με την κρίση των μισθών, με τον πληθωρισμό, με την εκτόξευση του κόστους της κατοικίας, εσείς πηγαίνετε σε μια λογική real estate, παραβλέποντας ότι η Ελλάδα του 2022 αποτελεί μια χώρα χωρίς πολιτικές για τη στέγη με πολύ χαμηλούς μισθούς και με τις χαμηλότερες παροχές ανεργίας στην Ευρωπαϊκή Ένωση.

Το κτηριακό απόθεμα, τώρα, του ΟΑΕΔ προσπαθείτε να το απαξιώσετε κι αυτό μέσα από την απαξίωση της υπηρεσίας, ώστε να μην μπορεί να το διαχειριστεί και τελικά να το δώσετε κοψοχρονιά στους ιδιώτες. Το συνηθίζετε εξάλλου. Τον ΟΑΕΔ του Πολυγύρου -παίρνω αυτό πάλι για παράδειγμα- στη Χαλκιδική, ο οποίος διαχειρίζεται σημαντική ακίνητη περιουσία, τον έχετε αφήσει χωρίς ούτε έναν μηχανικό, με αποτέλεσμα οι υπάλληλοι, οι σύμβουλοι εργασίας, να αναγκάζονται να επωμίζονται όλα τα καθήκοντα εγγραφής της ακίνητης περιουσίας στο κτηματολόγιο για παράδειγμα, χωρίς προφανώς να είναι αυτή η δουλειά τους.

Εμείς σας λέμε για ακόμη μία φορά να προχωρήσετε σε ουσιαστική ενίσχυση του ΟΑΕΔ, σε προσλήψεις προσωπικού και σε ειδική μέριμνα και για το προσωπικό των πενήντα πέντε - εξήντα πέντε ετών που εργάζεται στον ΟΑΕΔ ως ωφελούμενοι των προγραμμάτων μακροχρόνια ανέργων. Πρέπει να προσλάβετε εξειδικευμένα στελέχη; Βεβαίως και πρέπει. Σαφώς. Αλλά χρειάζονται και διοικητικοί υπάλληλοι και χρειάζονται και ειδικότητες κρίσιμες για τη διάσωση της ακίνητης περιουσίας του ΟΑΕΔ και για την εφαρμογή της στεγαστικής πολιτικής.

Και στους εποχικά εργαζόμενους, στους εργαζόμενους στον τουρισμό, τους οποίους έχετε πετάξει απ’ έξω, σας καλούμε άμεσα να επανεξετάσετε το επίδομα ανεργίας τους και να αποσύρετε όλες αυτές τις νεοφιλελεύθερες διατάξεις που στοχοποιούν τον άνεργο και διαλύουν τη σχέση εμπιστοσύνης ανάμεσα στα ικανότατα στελέχη του ΟΑΕΔ και στους συμπολίτες μας, που σήμερα αναζητούν εργασία.

Και τέλος, εφόσον πιστεύετε στον εκσυγχρονισμό της υπηρεσίας, προχωρήστε επιτέλους σε έναν εξορθολογισμό της τεράστιας γραφειοκρατίας -συμβατικής και ψηφιακής- που τους έχετε φορτώσει. Απλοποιήστε διαδικασίες και ελαφρύνετε τους υπαλλήλους από όλον αυτόν τον φόρτο που τους εμποδίζει να εργαστούν πάνω στο βασικό αντικείμενο του ΟΑΕΔ, δηλαδή την εξεύρεση εργασίας στους συμπολίτες μας που δεν μπορούν να δουλέψουν. Τότε, ίσως, το «δουλειά ξανά» να αποκτήσει ένα νόημα και να μην προσβάλλει τη νοημοσύνη μας, αλλά κυρίως να μην προσβάλλει τη νοημοσύνη των ανέργων συμπολιτών μας και των εργαζομένων στον ΟΑΕΔ.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Θραψανιώτης έχει τώρα τον λόγο, μετά ο κ. Κωνσταντινίδης, ο κ. Γιαννούλης και ο κ. Κρητικός.

Ορίστε, κύριε Θραψανιώτη, έχετε τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ, κύριε Πρόεδρε. Το παρόν σχέδιο νόμου θα σηματοδοτήσει και θα γραφτεί με μελανά γράμματα στην ιστορία του εργατικού και συνδικαλιστικού κινήματος, με αφορμή την αγωγή που κατέθεσε ο διοικητής του ΟΑΕΔ εναντίον της ομοσπονδίας εργαζομένων του οργανισμού για την απεργία που κήρυξαν, στη λογική εφαρμογής του νόμου ποινικοποίησης της απεργίας. Πράξη, που στο ερώτημα του κ. Χατζηδάκη ποιος είναι πιο φιλεργατικός, να ευτελίζει την έννοια του φίλου με τέτοιον τρόπο ώστε ακόμα οι Δάμων και Φιντίας, που ταυτίζονται με τον ορισμό της φιλίας από την αρχαιότητα, θα ανατριχιάζουν στον τάφο τους.

Για να γίνει, όμως, κατανοητό το ατόπημα του προέδρου του ΟΑΕΔ ανέφερε στην αγωγή που κατέθεσε, εφόσον απεργήσουν να καταβληθούν 10.000 ευρώ από την ομοσπονδία εργαζομένων του ΟΑΕΔ ως αποζημίωση και 5.000 ευρώ από κάθε νόμιμο εκπρόσωπο, δηλαδή από τον πρόεδρο και το διοικητικό συμβούλιο. Πράξη που εκτός από την ποινικοποίηση της απεργίας αποσκοπεί στον εκφοβισμό των εργαζομένων, με στόχο να απωλέσουν κάθε δικαίωμα. Ο φόβος, όμως, να ξέρετε κάλλιστα μπορεί να μετατραπεί σε οργή.

Γιατί, όμως, απήργησαν οι εργαζόμενοι; Γιατί θέλουν να υπερασπιστούν και να διαφυλάξουν εργασιακά δικαιώματα και την περιουσία τους. Έχουν άδικο; Είπε κάποιος ομιλητής από τη Νέα Δημοκρατία ότι ο ΟΑΕΔ ή θα αλλάξει ή θα βουλιάξει. Βούλιαξε το 2012 με αφορμή τη χρεοκοπία της χώρας και την επιβολή των μνημονίων που εσείς προκαλέσατε, κύριοι της Νέας Δημοκρατίας και με δική σας υπογραφή καταργήθηκε και έκλεισε ο Οργανισμός Εργατικής Εστίας, ο Οργανισμός Εργατικής Κατοικίας και μαζί με αυτούς χάθηκαν οι κοινωνικές παροχές, όπως η στέγαση ευάλωτων κοινωνικά ομάδων, η προσχολική μέριμνα, ο κοινωνικός τουρισμός, ο πολιτισμός κ.λπ.. Μια πράξη που χαρακτηρίστηκε σαν έγκλημα γιατί ήταν χρήματα των εργαζομένων και των εργοδοτών, χωρίς καμμία συμμετοχή του κρατικού προϋπολογισμού.

Για το παρόν σχέδιο νόμου «Δουλειές Ξανά» δεν μπορεί παρά να παραδεχτούμε ότι ο τίτλος είναι όντως ευρηματικός. Με αφορμή την κατάθεση του νομοσχεδίου, ο κ. Χατζηδάκης έθεσε το ερώτημα, ποιος είναι άραγε πιο φιλεργατικός; Αυτός που παραδίδει την ανεργία στο 17,2% -ο ΣΥΡΙΖΑ, δηλαδή- ή αυτός που τη ρίχνει στο 12,8%, εννοώντας τη Νέα Δημοκρατία;

Πρώτα απ’ όλα θα πρέπει να συμφωνήσουν και ο κύριος Υπουργός και οι Βουλευτές μεταξύ τους, γιατί ενώ ο κ. Χατζηδάκης την κατεβάζει στο 12,8%, άλλος την κατεβάζει στο 12 κόμμα κάτι, άλλος στο 11 και κάτι, αλλά δεν είναι, όμως, αυτό το πρόβλημα.

Όλοι σας, μηδέ του Πρωθυπουργού εξαιρουμένου, φαίνεται να έχετε πάθει αμνησία, όλοι σας θέλετε να διαγράψετε την περίοδο πριν το 2015 λες και το ελληνικό κράτος δημιουργήθηκε μετά το 2015, πιστεύοντας ότι έτσι θα παραγραφεί η ευθύνη για τη χρεοκοπία της χώρας.

Ας δούμε, όμως, ποιος είναι πράγματι πιο φιλεργατικός. Είναι μήπως εκείνος που θεσπίζει τη ρατσιστικής έμπνευσης αμοιβή, τον υποκατώτατο μισθό, για νέους κάτω των είκοσι πέντε ετών ή εκείνος που τον κατήργησε; Είναι μήπως φιλεργατικός εκείνος που καταργεί το οκτάωρο και θεσπίζει την απλήρωτη εργασία, υπονομεύει τις συνδικαλιστικές ελευθερίες; Είναι περισσότερο φιλεργατικός εκείνος που υπόσχεται προεκλογικά γενναία αύξηση και δίνει μόλις 2%, αρνείται πεισματικά την αύξηση, όταν σήμερα το μέσο νοικοκυριό έχει χάσει πάνω από 14% της αγοραστικής τους δύναμης, λόγω έκρηξης της ακρίβειας ή ο ΣΥΡΙΖΑ - Προοδευτική Συμμαχία που αύξησε κατά 11,5 μονάδες τον κατώτατο μισθό και δεσμεύεται για αύξηση στα 800 ευρώ; Είναι άραγε φιλεργατικός εκείνος που προστατεύει τους εργαζόμενους ή εκείνος που με το καλημέρα καταργεί την αιτιολογημένη απόλυση κατ’ εντολή των εργοδοτών του; Πόσο φιλεργατικός μπορεί να είναι κάποιος που στέλνει τους εργαζόμενους στο δικαστήριο για να κηρυχθεί παράνομη η απεργία τους;

Παρεμπιπτόντως, ο κύριος Υπουργός, ο κ. Χατζηδάκης, Υπουργός Ανάπτυξης το 2012 -2014, πόσες θέσεις εργασίας, άραγε, δημιούργησε ώστε να εκτοξευθεί η ανεργία στο 27,4%, ποσοστό που την παρέλαβε ο ΣΥΡΙΖΑ; Και ποιο είναι άραγε μεγαλύτερο ποσοστό, το 10,2 μονάδες μείωσης της ανεργίας επί ΣΥΡΙΖΑ ή το 4,4 για το οποίο πανηγυρίζετε;

Γι’ αυτούς, αλλά και για πολλούς άλλους λόγους ο τίτλος του νομοσχεδίου κάλλιστα θα μπορούσε να είναι αντί για «Δουλειές Ξανά», «δούλεμα ξανά».

Εξαγγείλατε, πριν ενημερωθεί η Επιτροπή Κοινωνικών Υποθέσεων, την κατάθεση της τροπολογίας για συντάξεις εμπιστοσύνης, που αποτυπώθηκαν πανομοιότυπα σε όλα τα μέσα ενημέρωσης. Σε τρεις μήνες λέτε, αν δεν έχει εκδοθεί η σύνταξη, θα τη βγάζει αυτομάτως ο ΕΦΚΑ, με βάση τα στοιχεία που θα καταθέτει ο ενδιαφερόμενος. Και η φάκα θα βρίσκεται εδώ, όπως κατήγγειλε και η Κοινοβουλευτική μας Εκπρόσωπος κ. Ξενογιαννακοπούλου. Ποιος θα φτιάχνει το φάκελο άραγε και πόσο θα στοιχίζει αυτός ο φάκελος; Και αν είναι λάθος, ποιος θα τον πληρώσει;

Ακόμα και ο κ. Σκανδαλίδης πριν από λίγο στην ομιλία του, όπως είπε ο ίδιος, μετά από τριάντα δύο χρόνια Βουλευτής θα πάει στα γραφεία για να καταθέσει τα δικαιολογητικά. Δεν μπορεί να τα φτιάξει ο ίδιος και είναι λογικό. Σκεφτείτε, λοιπόν, τι θα πάθει ο εργαζόμενος, ο αγρότης, ο κτηνοτρόφος, όταν ένας Βουλευτής προβληματίζεται πώς θα φτιάξει τη δήλωσή του. Πώς θα τη φτιάξουν οι παραπάνω ενδιαφερόμενοι;

Αλήθεια, περιμένετε να σας πιστέψουν, όταν και ο κ. Χατζηδάκης και ο προκάτοχός του δήλωναν ότι από το 2020, τον Απρίλη του 2021, τον Φλεβάρη του 2022, έχουμε χάσει το μέτρημα, θα έχουν καθοριστεί οι εκκρεμείς συντάξεις; Όταν εξαγγείλατε προσλήψεις χιλίων και δύο χιλιάδων λογιστών και δικηγόρων για την επιτάχυνση απόδοσης των συντάξεων και έχουν εκδοθεί ελάχιστες και αυτές με λάθη; Περιμένετε να σας πιστέψουν τα άτομα με αναπηρία πάνω από 80%, οι οποίοι δεν έχουν πάρει την αναπηρική σύνταξη πάνω από έναν χρόνο, παρά τις επανειλημμένες οχλήσεις στο Υπουργείο και στο γραφείο του Πρωθυπουργού και το μόνο που εισπράττουν είναι συμπάθεια και κατανόηση; Και ξέρετε γιατί; Διότι, κύριοι της Νέας Δημοκρατίας δεν έχετε ίχνος κοινωνικής ευαισθησίας και δικαιοσύνης γι’ αυτούς τους ανθρώπους. Το ενδιαφέρον σας εξαντλείται στην εξυπηρέτηση των λίγων.

Οι δουλειές ξανά, οι συντάξεις της εμπιστοσύνης αποτελούν τις δύο όψεις του ίδιου νομίσματος και επιβεβαιώνουν ένα πράγμα, την πλήρη αποτυχία του επιτελικού κράτους. Ο ελληνικός λαός υφίσταται δυστυχώς τις συνέπειες με τον χειρότερο τρόπο.

Οι επόμενες εκλογές θα δείξουν αν όντως έχετε δίκιο και θα σας παραπέμψουν εκεί που χρειάζεται, έστω καθυστερούμενα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Κωνσταντινίδη και μετά με τον κ. Γιαννούλη.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η αντίθεσή σας, κυρίες και κύριοι της έτσι λεγόμενης προοδευτικής Αριστεράς σε σχέση με το νομοσχέδιο ευθυγραμμίζεται απολύτως με τις πολιτικές σας αντιλήψεις και πρακτικές. Εσείς θέλετε τον πολίτη εξαρτημένο από επιδόματα και παροχές, που υποτίθεται ότι επιβεβαιώνουν το κοινωνικό σας προφίλ. Εμείς, από την άλλη, πρεσβεύουμε το μοντέλο του ενεργού και παραγωγικού πολίτη, που δεν είναι εξαρτημένος από το κράτος τροφό. Εσείς εγκλωβίζετε τον επιδοματούχο και εμείς του δίνουμε τα μέσα και τον τρόπο για να απελευθερωθεί.

Σε αυτήν λοιπόν την πολιτική βάση εδράζεται και η αντιπαράθεσή μας στο συζητούμενο σχέδιο νόμου. Εσείς αδρανοποιείτε και περιθωριοποιείτε τον άνεργο. Εμείς τον ενισχύουμε με κίνητρα και εφόδια για να επανενταχθεί στην αγορά εργασίας, τον κάνουμε πιο χρήσιμο και πιο απαραίτητο για τον εργοδότη του και έτσι δυνητικά του δίνουμε τις προϋποθέσεις για να αυξήσει και το εισόδημά του, τον μισθό του.

Νομοθετούμε, είπε ο κύριος Υπουργός, κατά τη συζήτηση του νομοσχεδίου την κοινή λογική. Νομοθετούμε αυτό που ζητάει η κοινωνία, λέω εγώ. Νομοθετούμε τις λύσεις που συζητάμε με τους συμπολίτες μας, όταν προσπαθούμε να βρούμε λογικές απαντήσεις σε εύλογα ερωτήματα που προκύπτουν από μια παράλογη πραγματικότητα. Πώς γίνεται σε μία χώρα με θηριώδη ποσοστά ανεργίας, ιδίως στις γυναίκες και στους νέους, να μη βρίσκει κάποιος εργοδότης ή έστω να δυσκολεύεται να βρει έναν κατάλληλο εργαζόμενο; Πώς γίνεται κάποιος να βρίσκει δουλειά και κάποιος άλλος να μένει δέκα χρόνια στην ανεργία; Πώς γίνεται κάποιοι συμπολίτες μας να μπαίνουν με όρους περιοδικότητας στην ανεργία; Πώς γίνεται κάποιοι να δηλώνουν μεγάλα εισοδήματα και παράλληλα να είναι δικαιούχοι παροχών που συνδέονται με την ανεργία, διόδια, εισιτήρια, κοινωνικό τουρισμό, στερώντας ουσιαστικά πόρους από αυτούς που πραγματικά τους έχουν ανάγκη; Πώς γίνεται να επιβραβεύουμε την ανεργία και να τιμωρούμε την εργασία; Αυτά διερωτάται έξω ο κόσμος και όχι αν ο ΟΑΕΔ που είναι μια δημόσια υπηρεσία για την απασχόληση, θα μετονομαστεί σε Δημόσια Υπηρεσία για την Απασχόληση.

Και σε αυτά τα ερωτήματα, κυρίες και κύριοι συνάδελφοι της Αριστεράς του ΣΥΡΙΖΑ, επί τεσσεράμισι χρόνια δεν δώσατε λύσεις, δεν δώσατε απαντήσεις. Και για να μην κρυβόμαστε πίσω από το δάκτυλό μας, πράγματι σε μία χώρα όπου οι αθροιζόμενες ενισχύσεις και τα επιδόματα φτάνουν σχεδόν τον μισθό ενός εργαζόμενου, ενίοτε τον ξεπερνούν, όταν πρόκειται για μερικώς απασχολούμενο, τότε ναι, το ίδιο το κράτος τον ωθεί στην ανεργία.

Τι πρέπει να γίνει, λοιπόν; Να μειώσουμε τις στηρίξεις στον άνεργο; Όχι βέβαια. Πρέπει να τις αντιστρέψουμε. Πρώτα από όλα να αυξήσουμε τις αμοιβές των εργαζομένων, για να έχει κίνητρο ένας άνεργος να ψάξει να βρει δουλειά. Και το κάναμε. Το κάναμε στην αρχή της χρονιάς και θα το ξανακάνουμε, με ακόμα πιο γενναίο τρόπο, πιο σημαντικά το αμέσως επόμενο διάστημα. Και όταν θα γίνει η σούμα θα δείτε ότι τηρήσαμε και με το παραπάνω τη δέσμευσή μας για αύξηση του κατώτατου εισοδήματος σε μεγαλύτερο ποσοστό από την αύξηση του ΑΕΠ. Ναι, αλλά τι δουλειά; Δωδεκάωρο και να πληρώνετε για οκτάωρο; Όχι! Με ψηφιακή κάρτα που θα φαίνεται πότε μπαίνει στην εργασία του και πότε φεύγει από αυτήν. Μια άλλη καινοτομία που εμείς την ψηφίσαμε και εσείς οι ευαίσθητοι, οι φιλεργατικοί την καταψηφίσατε.

Έχουμε λοιπόν και λέμε: καλύτερη αμοιβή, ψηφιακή κάρτα για να ελέγχεται η κατάχρηση από τον εργοδότη και τι άλλο; Και μπόνους. Είσαι στην ανεργία. Βρήκες δουλειά. Συνεχίζεις να παίρνεις το 50% του επιδόματος ανεργίας. Και μισθό και 50% του επιδόματος. Επιδοτείστε την εργασία και όχι την ανεργία, μας λέει ο κόσμος.

Και όχι μόνο αυτά. Ειδικά κίνητρα για τους νέους, για εκείνους που δεν έχουν προϋπηρεσία. Πρώτο ένσημο, το έχουμε νομοθετήσει, στήριξη στον νέο άνθρωπο. Στήριξη όμως και στη μητέρα. Κίνητρα για να δημιουργήσουν οι επιχειρήσεις χώρους φροντίδας βρεφών. Δυνατότητα τηλεργασίας, ψηφιακή εποχή, λέμε, νέες τεχνολογίες. Κι αυτά εμείς τα φέραμε και αυτά εσείς τα καταψηφίσατε. Νταντάδες της γειτονιάς, κυρία Υφυπουργέ, δράση που και αυτή στηρίζει τις οικογένειες. Μπράβο σας! Φρέσκες ιδέες, νέα πράγματα. Και τις νταντάδες τις καταψηφίσατε, όμως.

Πάμε όμως και παρακάτω. Να βάλουμε κάποιο αντικίνητρο στον εκ συστήματος άνεργο ή όχι. Τι λέτε γι’ αυτό; Διότι, κυρίες και κύριοι συνάδελφοι, το ταμείο της ανεργίας δεν είναι διάλειμμα. Δουλεύω κάποιους μήνες, μπαίνω σε ένα ταμείο, ξαναγυρίζω στη δουλειά. Το ταμείο είναι για εκείνον που δεν βρίσκει δουλειά. Συνεπώς, όταν σου προσφέρεται εργασία που ταιριάζει στο δηλωμένο και πραγματικό σου προφίλ, στη δουλειά που έκανες πριν βγεις στην ανεργία και εσύ την αρνείσαι όχι μία, όχι δύο, αλλά τρεις φορές -τι λέτε;-, πρέπει να συνεχίσεις να απολαμβάνεις τα ίδια προνόμια;

Μιλάμε για πρακτικές που εφαρμόζονται στα ισχυρότερα κοινωνικά κράτη της Ευρώπης. Έχουμε όμως και τον μακροχρόνια άνεργο. Να τον αφήσουμε στον πάγο; Δεν υπάρχει μεγαλύτερη παγίδα από την χρόνια απομάκρυνση από τον χώρο της εργασίας. Πάει, βάλτωσε, έμεινε μακριά από τις εξελίξεις, τις τεχνικές, την επιστήμη, τις επαγγελματικές καινοτομίες. Ακόμα χειρότερα περιθωριοποιείται από την κοινωνία. Πρέπει να βρεθεί κάτι για να τον κινητοποιήσει. Εκεί λοιπόν, χρειάζεται ο σύμβουλος απασχόλησης, να φτιάξουν μαζί ένα πλάνο, τι ξέρεις να κάνεις, πού υπάρχει ζήτηση, πώς μπορείς να εξελιχθείς. Το έκανες; Πάρε 300 ευρώ στήριξη. Κινητοποίηση λοιπόν και κινητροδότηση του μακροχρόνια ανέργου είναι η μαγική λέξη.

Κι εδώ κουμπώνει η κατάρτιση. Γιατί δεν βρίσκει δουλειά; Δεν έχει τις δεξιότητες. Πήρε πτυχίο, μάλιστα σημαντικό. Διά Βίου Μάθηση, εξίσου σημαντική. Δουλειά όμως, βρήκε με τα εφόδια που του έδωσες; Να μη βάλουμε λοιπόν, το κριτήριο της αποτελεσματικότητας στην επιδοτούμενη κατάρτιση; Μιλάμε για το Υπουργείο Εργασίας. Εδώ, οι πολιτικές στοχεύουν στην ενίσχυση του ανέργου, όχι για να παραμείνει άνεργος, αλλά για να βρει απασχόληση, να προχωρήσει τη ζωή του, να φτιάξει οικογένεια. Οικογένεια; Πώς θα φτιάξει οικογένεια όταν το ενοίκιο του μόνο ξεπερνάει το 40% του εισοδήματός του; Εκεί λοιπόν, έρχεται η άλλη διάσταση του νομοσχεδίου, η στεγαστική. Με την αξιοποίηση της ακίνητης περιουσίας του φορέα, με συμπράξεις με ιδιώτες, με ενίσχυση ενοικίου, με επιδότηση στεγαστικού, όχι μόνο για τους ανέργους αλλά και για τους νέους εργαζόμενους.

Και εκεί αυτό το σημαντικό εργαλείο, κυρία Υφυπουργέ, μπορεί να γίνει εργαλείο ανάπτυξης, εργαλείο για την περιφερειακή ανάπτυξη, εργαλείο για την αντιμετώπιση δημογραφικής απειλής της επαρχίας. Φτιάξτε σπίτια με ΣΔΙΤ για νέους ανθρώπους στην ΠΕ Κοζάνης η οποία απειλείται δημογραφικά. Φεύγει ο κόσμος από εκεί. Και εκεί που θα πάει ο εργαζόμενος θα πάει και ο εργοδότης, ιδίως όταν υπάρχουν επενδυτικά κίνητρα, όπως συμβαίνει αυτή τη στιγμή στον τόπο μου.

Θέλω ακόμα να θίξω δυο ακόμα θέματα: Υπάρχει νομική βάση και περιθώριο για να μονιμοποιηθούν οι εκπαιδευτές του ΟΑΕΔ με ανανεούμενες συμβάσεις. Τέλος, διευρύνετε το πλαίσιο στα προγράμματα της απολιγνιτοποίησης ούτως ώστε να μπορούν να ενταχθούν πολλοί συμπολίτες μας.

Κυρία Υφυπουργέ, πρόκειται για ένα φρέσκο, καινοτόμο, μεταρρυθμιστικό και προοδευτικό νομοσχέδιο το οποίο φυσικά υπερψηφίζουμε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Χρήστο Γιαννούλη. Ακολουθεί ο κ. Νεοκλής Κρητικός. Σας παρακαλώ προσοχή στον χρόνο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Κωνσταντινίδη, που προηγηθήκατε στο Βήμα, θέλω να σας ρωτήσω πολύ απλά: Πώς γίνεται να λέτε τόσα ψέματα και να πιστεύετε ότι είναι η πραγματικότητα; Πώς γίνεται να περιγράφετε την ανεργία με μια ψυχρή απόσταση ενός δακτυλογραφημένου κειμένου και όχι από καρδιάς; Έχετε υπάρξει ποτέ άνεργος για να λέτε όλα αυτά τα κενά περιεχομένου που δεν προσεγγίζουν την πραγματική εικόνα του ανέργου; Έχετε καπνίσει ποτέ απελπισμένος στο μπαλκόνι του σπιτιού γιατί έχετε υποστεί οικονομική και κοινωνική απαξίωση είτε απολυόμενος, είτε εργαζόμενος και βλέποντας την πόρτα της εξόδου σε συνθήκες ζούγκλας;

Συγγνώμη που σας απορρόφησα από την περιήγησή στα κινητά σας. Σήμερα το πρωί ο κ. Χατζηδάκης μάς αποκάλεσε «τεχνοφοβικούς». Γκουγκλάρετε, σας παρακαλώ, στα κινητά σας αυτή την ώρα, εκπροσωπώντας την πλειοψηφία που στηρίζει αυτές τις νομοθετικές ρυθμίσεις, πόσα ψέματα έχετε πει.

Προσπάθησα να μπω στην Αίθουσα και μπερδεύτηκα, αγαπητοί συνάδελφοι. Αντί να βάλω την κάρτα της Βουλής, έβαλα την ψηφιακή κάρτα ασφαλισμένου. Τι; Δεν εκδόθηκε πριν δύο χρόνια; Ο κ. Χατζηδάκης μάς έλεγε ότι εκδίδεται. Συνάδελφοι, γελάτε, αλλά δεν εκδόθηκε η ψηφιακή κάρτα ασφαλισμένου; Νόμιζα ότι εκδόθηκε.

Εν πάση περιπτώσει, η ανεργία είναι μια πολύ σοβαρή συνθήκη για κάθε έναν και κάθε μια ξεχωριστά που έχουν την εξάρτηση από τον μισθό τους -μεταφέρω τα λόγια του Κυριάκου Μητσοτάκη για την εξάρτηση από τον μισθό- και δεν ανέχονται παραπολιτικά και μικροκομματικά παιχνίδια.

Ο τίτλος του νομοσχεδίου είναι: «Δουλειές Ξανά». Από την προπαγάνδα περνάτε και στη λεζάντα, κάνετε παιχνίδια με τους τίτλους. Δεν θα μπω σ’ αυτή την παγίδα, αλλά μου κάθεται πολύ πιο εύκολα το: «δουλίτσες ξανά» και όχι το «Δουλειές Ξανά». Όμως, είναι τόσο ιερή η υπόθεση που δεν μπορεί να αστειευτεί κανείς.

Βέβαια, η προϋπηρεσία του Πρωθυπουργού και του κ. Χατζηδάκη στο να απολύεται κόσμος είναι γνωστή. Είναι οι σχολικοί φύλακες, είναι οι εκπαιδευτικοί, είναι χιλιάδες άνθρωποι που είδαν την πόρτα της εξόδου με κυβερνητικές αποφάσεις μιας κυβέρνησης υπό τον Αντώνη Σαμαρά και Υπουργό Διοικητικής Μεταρρύθμισης τον κ. Μητσοτάκη. Τι να φτουρήσει ο κ. Χατζηδάκης μπροστά του; «Δουλίτσες ξανά».

Θυμίστε μου κάτι, και επειδή εμείς δεν είμαστε «τεχνοφοβικοί» αλλά έχουμε φοβία στο ψέμα, στην παραπολιτική, στη μικρόνοη κομματική εξάρτηση, στις πελατειακές σχέσεις και στις δοσοληψίες που προσπαθείτε να χτίσετε με καθένα και καθεμία από όλους τους Έλληνες απλά για να έχετε εκλογικό ακροατήριο, ποια είναι η κυβέρνηση που μόλις πρωτοεκλέχθηκε απελευθέρωσε τις απολύσεις; Η κυβέρνηση του ΣΥΡΙΖΑ; Είναι η πρώτη σας νομοθετική παρέμβαση, με το που εκλεγήκατε, η απελευθέρωση των απολύσεων. Και σήμερα υπερασπίζεστε την ψυχική, οικονομική και κοινωνική αγωνία των ανέργων, απλά αλλάζοντας την ονομασία του ΟΑΕΔ; Ποιος είναι απέναντι στις συλλογικές συμβάσεις; Ποιος κατήργησε το Σώμα Επιθεωρητών Εργασίας μετατρέποντάς το σε μια αρχή που δεν έχει κάνει ούτε το 1/3 των ελέγχων σε μια εργασιακή ζούγκλα που έχει την πολιτική σας ανοχή; Η κυβέρνηση του ΣΥΡΙΖΑ;

Λείπει και ο απουσιολόγος της κυβερνητικής πλειοψηφίας κ. Μαρκόπουλος ο οποίος λίγο πριν έπαιρνε απουσίες πόσοι Βουλευτές είναι του ΣΥΡΙΖΑ, πόσοι του ΜέΡΑ25 και πόσοι του ΚΚΕ. Εκεί που δεν πήρε απουσίες είναι σε κοινωνικούς αγώνες που δόθηκαν εδώ και χρόνια για να υπάρχουν δικαιώματα και όχι πολιτικές συναλλαγές ή πολιτικές δεύτερες σκέψεις μέσα από ένα νομοσχέδιο που υποτίθεται ότι βαφτίζεται ως μεταρρύθμιση.

Να μην μιλήσω για τις υπερωρίες, να μην μιλήσω για τις συνθήκες εργασίας, να μην μιλήσω για τίποτε απ’ όλα αυτά. Να θυμηθώ μήπως τη φιέστα, και δεν ντρέπεστε, στα Ιωάννινα όπου ο κ. Μητσοτάκης εμφάνισε ως επιστήμονα που επέστρεψε από το εξωτερικό -και καλά να είναι το παιδί- τον γιο ενός μεγάλου εργοστασιάρχη της περιοχής; Λεζάντα, επικοινωνία και προπαγάνδα. Τα ξεχάσατε αυτά;

Κύριε Φωτήλα, γκουγκλάρετε: Απελευθέρωση απολύσεων και όλα τα ψέματα της παράταξής σας.

Μήπως ξεχάσατε επίσης την πομφόλυγα ότι θα επιστρέψουν πεντακόσιοι νέοι επιστήμονες από το εξωτερικό τους πρώτους μήνες της θητείας σας; Μα, δεν ντρέπεστε;

**ΙΑΣΟΝΑΣ ΦΩΤΗΛΑΣ:** Έχετε δίκιο, ήρθαν περισσότεροι.

**ΧΡΗΣΤΟΣ ΓΙΑΝΝΟΥΛΗΣ:** Ήρθαν λιγότεροι και φεύγουν κιόλας κι άλλοι.

Και το ότι κάνετε αστειάκια μ’ αυτό είναι δείγμα της έλλειψης ευαισθησίας, κύριε Φωτήλα. Λυπάμαι. Δεν ξέρω αν το ποτάμι της οργής έχει φτάσει σε εσάς, επειδή προέρχεστε από Το Ποτάμι, αλλά υπάρχει μια κοινωνία που βράζει έξω και δεν θέλει ψέματα, δεν θέλει τυχοδιωκτισμούς.

Εκκρεμούν εκατόν πενήντα δύο χιλιάδες κύριες συντάξεις. Εκκρεμούν εκατόν είκοσι πέντε επικουρικές. Τι κάνατε για να δείτε ότι εκτός από πολιτικοί απατεώνες είστε και εκδικητικοί; Στο πρόγραμμα «Νέων Επιστημόνων» η κυβέρνηση ΣΥΡΙΖΑ, μεταξύ άλλων, είχε προσλάβει εξακόσιους ογδόντα τρεις πτυχιούχους, νέα παιδιά, υψηλών προσόντων, υψηλής τεχνογνωσίας, τον οποίων η απασχόληση ήταν να βγάζουν και να βοηθούν στην έκδοση συντάξεων. Τους διώξατε, κάνατε έναν διαγωνισμό μετά, δεκατεσσάρων μηνών, για εκατό πτυχιούχους με συνθήκες ζούγκλας. Ήταν εξακόσιοι ογδόντα τρεις νέοι επιστήμονες οι οποίοι έδιναν συντάξεις με ρυθμούς που δεν μπορεί να διανοηθεί κανείς και τους διώξατε και σήμερα μιλάτε για την ενίσχυση των ανέργων. Είναι η ευκαιρία σας τώρα με μια διάταξη οι άνθρωποι αυτοί να επιστρέψουν και να συνεχίσουν να εκδίδουν συντάξεις γιατί τα κάνατε μούσκεμα και σ’ αυτό. Πού είναι το κουμπί του κ. Βρούτση να το πατήσω για να βγουν οι συντάξεις σε τριάντα δευτερόλεπτα; Υπάρχει σε κάποιον ονειρικό κόσμο;

Είναι τόσο σοβαρό όπου δυστυχώς η μικροπολιτική σας αντίληψη για όλα τα σύνθετα ζητήματα και της καθημερινότητας και της κοινωνίας και της οικονομίας βρίσκουν ένα εμπόδιο. Δεν σας ενδιαφέρει. Δεν είναι μόνο ότι δεν μπορείτε και δεν θέλετε. Δεν σας ενδιαφέρει. Ροκανίζετε τον χρόνο και τους πόρους, οικονομικούς και ανθρώπινους, αυτής της χώρας και είμαι σίγουρος ότι για μια ακόμη φορά, και αυτό πραγματικά σας στοιχειώνει, θα παραδώσετε στην επόμενη κυβέρνηση ΣΥΡΙΖΑ πάλι μια Ελλάδα κατεστραμμένη, γιατί είστε βουλητικοί με ένα πράγμα, με την εξουσία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Νεοκλής Κρητικός.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι…

Κύριε Μουλκιώτη, ελπίζω να μην κοιτάτε το κινητό σας την ώρα που μιλάμε, έτσι; Να είσαστε λίγο πιο προσεκτικός. Και νομίζω να είμαστε λίγο πιο σοβαροί σε αυτήν την Αίθουσα.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, να είναι σοβαρός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

**ΝΕΟΚΛΗΣ ΚΡΗΤΙΚΟΣ:** … όταν ένας οργανισμός δεν λειτουργεί σωστά ή λειτουργεί με αποδοτικότητα μικρότερη από αυτή που μπορεί, πρέπει να αλλάζει, να ανανεώνεται δραστικά με την διάγνωση των διεργασιών του, των σχεδιασμών νέων, τον μετασχηματισμό του οργανισμού, την λειτουργία συστήματος διαχείρισης των διεργασιών και τη σταδιακή βελτίωση.

Αυτή την αναδιάρθρωση προωθούμε σήμερα στον ΟΑΕΔ και είναι η σημερινή οικονομική και κοινωνική κατάσταση, η οποία απαιτεί τη μεταρρύθμιση του οργανισμού, του οποίου η διοίκηση είναι ικανή και μπορεί να ηγηθεί αυτής της προσπάθειας. Είναι μια αναδιοργάνωση σημαντική για την πραγματική ενίσχυση των μακροχρόνια ανέργων και βοήθεια να ενταχθούν σε ένα σταθερό εργασιακό περιβάλλον.

Η εμπειρία που έχουμε, στα πολιτικά μας γραφεία, τα οποία αποτελούν σημεία στα οποία οι συμπολίτες μας ευελπιστούν να βρουν δουλειά δεν αφήνει περιθώριο σε κανέναν και καμμία να αντιμετωπίζει με πλήρη άρνηση και καχυποψία την εν λόγω προσπάθεια.

Αν αφαιρέσουμε όλες τις λέξεις του νομοσχεδίου θα παραμείνει η θέληση της Κυβέρνησης να δημιουργήσει ένα αποτελεσματικό εργαλείο στα χέρια των πραγματικών ανέργων, δηλαδή, των ανέργων που θέλουν, αλλά δεν μπορούν να βρουν μια σταθερή εργασία και να εισαχθούν σε ένα σταθερό εργασιακό περιβάλλον. Το βασικό πρόβλημα που αντιμετωπίζουν οι μακροχρόνια άνεργοι είναι η έλλειψη ουσιαστικής κατάρτισης και η απουσία ικανοτήτων και εφοδίων για να ανταπεξέλθουν στη σημερινή απαιτητική εργασιακή πραγματικότητα.

Αυτό δείχνει, άλλωστε ο ευρωπαϊκός δείκτης δεξιοτήτων, ο οποίος περιέχει τον τρόπο ανάπτυξης, ενεργοποίησης και αντιστοίχισης των δεξιοτήτων των ανέργων σχετικά με την προσφερόμενη εργασία. Δείχνει την πολύ μεγάλη απόσταση που πρέπει να διανύσουμε για να δημιουργήσουμε ένα καλό πλαίσιο ενίσχυσης των συμπολιτών μας. Η θέλησή μας δεν είναι να τιμωρήσουμε ή να αποκλείσουμε κανέναν όπως επαναλαμβάνει η Αντιπολίτευση, η οποία κρίθηκε.

Βασική μας μέριμνα είναι η συμπερίληψη των πραγματικών ανέργων στην διαδικασία της επιμόρφωσης, η ανάπτυξη των δεξιοτήτων τους και στη συνέχεια η διασύνδεσή τους με την αγορά εργασίας. Η αγορά εργασίας είναι απαιτητική. Κανείς δεν προσλαμβάνει ανειδίκευτους. Κανείς δεν πληρώνει αυτόν που δεν μπορεί να κάνει τη δουλειά του αποτελεσματικά. Η σκληρή πραγματικότητα απαιτεί δράση. Για τους συμπολίτες μας η εσκεμμένη ανεργία δεν πρέπει να είναι επιλογή, γι’ αυτό και θέλουμε να επιδοτήσουμε καταλυτικά την εργασία και να ωθήσουμε τους συμπολίτες μας στην έξοδο από το τέλμα της ανεργίας.

Στις πρώτες κοινωνίες όλοι εργάζονταν, άλλοι λιγότερο, άλλοι περισσότερο. Όλοι είχαν τον ρόλο τους. Κανείς δεν ζούσε από την εργασία των άλλων εκτός και εάν δεν τους το επέτρεπε η φυσική τους κατάσταση και το ίδιο τους το σώμα. Πιστεύουμε βαθιά ότι δικαίωμα στην εργασία το έχουν όλοι. Και αυτός είναι ο στόχος μας να δημιουργήσουμε και να λειτουργήσουμε ένα εργαλείο, το οποίο θα επανεντάσσει τον άνεργο στην αγορά και θα του δίνει ώθηση να φύγει από το τέλμα της ανεργίας.

Ο τίτλος του νομοσχεδίου «Δουλειές Ξανά» είναι όντως εννοιολογικά ολόσωστος και όροι όπως: ατομικός λογαριασμός δεξιοτήτων, συνεχιζόμενη επαγγελματική κατάρτιση, σύνδεση με την αγορά εργασίας δεν είναι προβληματικοί ούτε πρέπει να προκαλούν φόβο στους συμπολίτες μας που θέλουν να δουλέψουν. Γνωρίζουν ότι η πραγματικότητα είναι συγκεκριμένη και απαιτεί πραγματικές τομές.

Θα κλείσω την ομιλία μου με δυο λόγια σχετικά με την τροπολογία για την απονομή των συντάξεων. Αποτελεί και αυτή τομή, μια τομή για τη γρήγορη απονομή των συντάξεων χωρίς ταλαιπωρία και αδικαιολόγητες αναμονές. Το ιστορικό ασφάλισης θα ελέγχεται εντός τριμήνου από τον οργανισμό και στη συνέχεια θα απονέμεται η σύνταξη ανεξάρτητα από το εάν περατώθηκε ο έλεγχος ή όχι. Μπαίνει η έννοια και η σημασία του χρόνου απονομής της σύνταξης σε πρώτη προτεραιότητα. Η πράξη απονομής θα γίνεται από τα δεδομένα του πληροφοριακού συστήματος «ΑΤΛΑΣ» και στοιχείων που έχει υποβάλει ο ασφαλισμένος μαζί με την αίτησή του για συνταξιοδότηση.

Η βασική σκέψη για τη νέα διαδικασία είναι ότι τα στοιχεία που έχουν υποβληθεί θα επαληθεύονται μετά την έκδοση της πράξης απονομής σύνταξης και όχι εκ των προτέρων. Γι’ αυτό και οι συντάξεις φέρουν τον ξένο, αλλά δόκιμο όρο fast track.

Για τις αιτήσεις που έχουν κατατεθεί μέχρι και τις 31 Μαρτίου του 2022 η πράξη απονομής σύνταξης θα εκδίδεται με βάση τα στοιχεία που ήδη υπάρχουν στα πληροφοριακά συστήματα του e-ΕΦΚΑ και των δηλώσεων των ασφαλισμένων για την αναγνώριση του χρόνου σύνταξης επιπλέον αυτού που προκύπτει από τα προαναφερθέντα συστήματα. Η διαδικασία αυτή στηρίζεται καθαρά στην εμπιστοσύνη που έχει το κράτος στους πολίτες και γι’ αυτό χρησιμοποιείται ο όρος σύνταξης εμπιστοσύνης.

Σχετικά με την επικουρική σύνταξη αυτή θα εκδίδεται στους τρεις μήνες ακριβώς μετά την κύρια σύνταξη, ενώ το εφάπαξ θα καταβάλλεται έξι μήνες μετά το σχετικό αίτημα.

Θεωρώ τη νομοθετική αυτή πρωτοβουλία και τη συγκεκριμένη τροπολογία ιστορικές, γιατί στηρίζουν τους ανέργους, στηρίζουν τους συμπολίτες μας δικαιούχους σύνταξης. Θα αναβαθμίσουν την ποιότητα κατάρτισης, θα επιταχύνουν την απονομή των συντάξεων, θα βγάλει από το αδιέξοδο χιλιάδες συμπολίτες μας. Είναι νομίζω δίκαιες ρυθμίσεις με καινοτόμες πρακτικές. Είναι σωστές, διαρθρωτικές αλλαγές.

Σας καλώ, λοιπόν, να ψηφίσετε το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Συνεχίζουμε με την κ. Καφαντάρη. Αμέσως μετά είναι ο κ. Καλαματιανός, ο κ. Κούβελας Δημήτριος και ο κ. Αυλωνίτης.

Ορίστε, κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Πραγματικά πριν ξεκινήσω την τοποθέτησή μου για το σχέδιο νόμου που συζητάμε θα ήθελα να καταθέσω μία διαπίστωση που έκανα σήμερα παρακολουθώντας το μεγαλύτερο μέρος της Ολομέλειας.

Μου έκανε ιδιαίτερη εντύπωση από την πλειοψηφία των Βουλευτών του κυβερνώντος κόμματος της Νέας Δημοκρατίας η απαξίωση και οι χαρακτηρισμοί με τους οποίους χαρακτήρισαν κάποιες φορές ουσιαστικά τους ανέργους. Μου έκανε εντύπωση η απαξίωση στον άνεργο.

Και μάλιστα, επειδή και ο προηγούμενος συνάδελφος αναφέρθηκε για τα πολιτικά γραφεία, μου γεννήθηκε το ερώτημα: Στις περιφέρειές τους οι Βουλευτές της Νέας Δημοκρατίας, στα χωριά τους από όπου είναι ο καθένας δεν έχουν να αντιμετωπίσουν ανέργους, δεν έρχονται άνεργοι να ζητήσουν δουλειά; Με αυτόν τον τρόπο, όμως και τους χαρακτηρισμούς, οι οποίοι δεν τιμούν θα έλεγα, απορώ πώς μπορούν και στέκονται.

Κύριε Πρόεδρε, κυρία Υπουργέ, πραγματικά χαρακτηριστικό δόγμα της Κυβέρνησης της Νέας Δημοκρατίας σε όλα τα επίπεδα, σε όλες τις πολιτικές είναι ότι για όλα φταίει κάποιος άλλος. Η Κυβέρνηση δεν φταίει σε τίποτα.

Ο κ. Μητσοτάκης που μίλησε σήμερα είπε: «Όλα τα κάναμε καλά, ό,τι μπορούσαμε κάναμε». Για την ενέργεια, για τις αυξήσεις της τιμής της ενέργειας, για τους λογαριασμούς που οι πολίτες σιγά-σιγά δεν μπορούν να καλύψουν, να μην πω επιχειρήσεις ακόμα και βιομηχανία, φταίει ο πόλεμος.

Αυτά τα οποία ζούμε όμως στην ενέργεια και στην αύξηση των τιμών, δεν τα έχουμε δει ακόμα συνεπεία του πολέμου που γίνεται στην Ουκρανία. Είναι μια πολιτική που έχει βάθος χρόνου τουλάχιστον οκτώ με δέκα μήνες.

Ως προς την πανδημία είμαστε πρωταθλητές στους θανάτους από COVID και λέτε ότι είναι ένα παγκόσμιο ζήτημα, κάναμε ό,τι μπορέσαμε. Πώς δικαιολογούνται τα συγκεκριμένα στοιχεία όμως, σε σύγκριση και με άλλες ευρωπαϊκές χώρες;

Ως προς την ανεργία λοιπόν, μιας και συζητάμε γι’ αυτό σήμερα, φταίει ο ίδιος ο άνεργος. «Οι νέοι δεν ξέρουν να κάνουν βιογραφικό, γι’ αυτό δεν μπορούν να βρουν δουλειά», είπε ένας Βουλευτής της Νέας Δημοκρατίας. Και αυτό πραγματικά έχει μείνει! Το βιογραφικό φταίει που δεν βρίσκουν δουλειά! Ή αυτό το οποίο λέμε και φαίνεται, δηλαδή ότι οικειοποιείται η Νέα Δημοκρατία αυτό που λέει και το πόρισμα Πισσαρίδη, ότι οι νέοι φταίνε για την ανεργία, ότι η εργασία είναι ένα προνόμιο, η στήριξη των ανέργων μάλλον είναι ένα προνόμιο και όλα αυτά.

Έτσι λοιπόν έρχεστε και καταργείτε ουσιαστικά τον ΟΑΕΔ, με τη μορφή και τη λειτουργία που είχε μέχρι σήμερα, γιατί κάποιοι -υπάρχουν περιπτώσεις, ένα μικρό ποσοστό- καταχρώνται κάποιων δικαιωμάτων και λόγω εισοδηματικών δεδομένων ή για άλλα θέματα. Και γι’ αυτές τις μεμονωμένες περιπτώσεις έρχεστε και καταργείτε ένα ολόκληρο σύστημα, καταργείτε ουσιαστικά την προστασία του ανέργου. Λογική σας είναι μόνο η τιμωρία του ανέργου και όχι η στήριξη της εργασίας και η προστασία των ανέργων και πολύ περισσότερο βέβαια συγκεκριμένες πολιτικές, οι οποίες θα δημιουργήσουν καινούργιες θέσεις εργασίας.

Φταίει λοιπόν ο νέος επιστήμονας που δεν βρίσκει δουλειά σ’ αυτό που σπούδασε. Φταίει ο τεχνικός που δεν έχει την ίδια ειδικότητα. Φταίει ο ανεκπαίδευτος, ο οποίος δεν έχει και τόσα προσόντα, που δεν δέχεται να κάνει με την όποια εξευτελιστική αμοιβή μια ταπεινή εργασία.

Όμως, τα δικά σας παιδιά, κύριοι της Κυβέρνησης, που σπούδασαν σε κολέγια, πήραν περγαμηνές από ιδιωτικά πανεπιστήμια, θα βρουν δουλειά σαν στελέχη σε επιχειρήσεις, golden boys, με τεράστια μπόνους κ.λπ.. Πώς θα σκεφτείτε εσείς τους νέους στη δυτική Αθήνα που η ανεργία είναι πολύ αυξημένη; Εσείς τους έχετε αυτούς τους νέους μόνο για ψυκτικούς και για επισκευαστές ασανσέρ. Το έχει πει ο ίδιος ο Πρωθυπουργός, ο κ. Μητσοτάκης αυτό. Τι σας νοιάζει λοιπόν για τους άλλους;

Και εδώ είναι και η μεγάλη διαφορά μας. Εμείς τον ΟΑΕΔ, την περίοδο της διακυβέρνησης του ΣΥΡΙΖΑ, τον δυναμώσαμε. Αναβαθμίσαμε με πλήθος μεταρρυθμίσεων το κύρος του ΟΑΕΔ σαν δημόσιο φορέα απασχόλησης του εργατικού δυναμικού, αναπτύξαμε μηχανισμό διάγνωσης αναγκών εργασίας. Μεγάλο πρόγραμμα μεταρρύθμισης του ΟΑΕΔ υλοποιήθηκε επί κυβέρνησης ΣΥΡΙΖΑ πάλι. Υπήρξε το απαιτητικότερο από τα ορόσημα του τρίτου μνημονίου στο πλαίσιο των θεσμικών αλλαγών στην αγορά εργασίας.

Τα κεντρικά συνθήματα 2015-2019 ήταν «Ο ΟΑΕΔ αλλάζει» και στη συνέχεια το πιο οραματικό, «Ο δικός σου ΟΑΕΔ», που σηματοδοτούσε τον τελικό σκοπό και στόχο της τεράστιας προσπάθειας να γίνει ο ΟΑΕΔ ένας φερέγγυος σύγχρονος οργανισμός που να βρίσκεται δίπλα στον άνεργο και ο τελευταίος να αισθάνεται τον ΟΑΕΔ δικό του.

Πολλά τα επιτεύγματά μας στον τομέα και πρέπει να τα λέμε, όπως ψηφιακά εργαλεία ανάλυσης προφίλ ανέργων και ηλεκτρονική παρακολούθηση τάσεων της ζήτησης των επαγγελμάτων, της επιχειρηματικότητας ανά κλάδο στις τοπικές αγορές εργασίας, καινοτόμα προγράμματα απασχόλησης, πρόσληψη μεγάλου αριθμού εργασιακών συμβούλων, κατάρτιση του συνόλου του προσωπικού του ΟΑΕΔ, πιλοτική εφαρμογή ενός νέου μοντέλου ανοικτών προγραμμάτων απασχόλησης, νέο μοντέλο διοίκησης, προπαντός με διαφάνεια, συμμετοχή, διαπερατότητα ιεραρχικών επιπέδων.

Εσείς όμως, κύριοι της Κυβέρνησης, τι κάνετε; Αλλάζετε όνομα στον ΟΑΕΔ. Τον κάνετε Δημόσια Υπηρεσία Απασχόλησης. Σβήνετε το όνομα ενός οργανισμού με πενήντα τρία χρόνια ιστορίας. Απαξιώνετε τις πρόσφατες μεταρρυθμίσεις, απαξιώνετε τους εργαζόμενους του φορέα. Αντιμετώπισαν και αστυνομική βία πρόσφατα.

Για ποιον λόγο ο οργανισμός να γίνει υπηρεσία; Γιατί λέτε ότι εκσυγχρονίζετε τη σχέση ΟΑΕΔ- ανέργων, ενώ στην πραγματικότητα κόβετε και άλλο κοινωνικές παροχές και επιβάλλετε κυρώσεις για αποκλεισμό ανέργων; Δημιουργείτε εντυπώσεις με φρασεολογίες, με τίτλους όπως «Δουλειές Ξανά». Στόχος σας είναι να αλλάξουμε το όνομα με βαρύγδουπες δηλώσεις «δουλειές ξανά», όπως είπαμε. Βέβαια άλλο εργασία, που είναι ένα αναφαίρετο δικαίωμα του κάθε ανθρώπου, άλλο δουλειά-δουλεία, όπως εσείς πραγματικά θέλετε.

Για να δημιουργηθούν όμως δουλειές χρειάζεται να πάει καλά η οικονομία μας, να υπάρχει ανάπτυξη σε όλους και όχι σε λίγους τομείς, να υπάρχουν προσλήψεις, προγράμματα απασχόλησης στον δημόσιο τομέα, να γίνεται επένδυση στην παιδεία, στην αναβάθμιση εργατικού δυναμικού, ώστε να μπορεί να ανταπεξέλθει στις σύγχρονες συνθήκες, να προσφέρονται κατάλληλες θέσεις εργασίας στους ανέργους, αφού ληφθούν υπ’ όψιν οι ικανότητές τους, οι ανάγκες, οι επαγγελματικές προσδοκίες. Το σύστημα επαγγελματικής κατάρτισης να προσαρμοστεί στις ανάγκες των ανέργων, στις ανάγκες της παραγωγής.

Και μιας και η περισσότερη ανεργία εμφανίζεται σε αυτούς που έχουν χαμηλά γενικά προσόντα, ιδιαίτερη σημασία χρειάζεται να δοθεί στην αναβάθμιση της επαγγελματικής και τεχνικής εκπαίδευσης, κάτι το οποίο πρέπει να γίνει και μέσα από την παιδεία. Αυτό θα έπρεπε να είναι ένα περιεχόμενο ενός νομοσχεδίου σύγχρονου που θα αντιμετώπιζε τα προβλήματα.

Το προτεινόμενο όμως σχέδιο νόμου, που εσείς «κατεβάζετε», δεν υπηρετεί με τίποτα όλα αυτά, απλά τις νεοφιλελεύθερες ιδεοληψίες σας και τίποτα παραπάνω.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Καλαματιανό, ο οποίος ελπίζω να κάνει καλή χρήση του χρόνου.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όπως και οι συνάδελφοί μου, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτή είναι η χρήση του χρόνου.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κάποιος από τη Νέα Δημοκρατία εδώ;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι άγχος έχετε; Μήπως δεν σας ακούσουν από τη Νέα Δημοκρατία;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Δεν πρέπει να είναι κάποιος εδώ;

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Επειδή μας μετρούσαν πριν!

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ωραία, εγώ θα μιλήσω σαν να είναι εδώ γιατί έχω πολλά να τους πω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι εδώ η Κυβέρνηση να σας ακούσει, να πείτε τις προτάσεις σας.

Ορίστε, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, πραγματικά αναρωτιέμαι αν ο κύριος Υπουργός, ο κ. Χατζηδάκης θα αφήσει τίποτα όρθιο στο πέρασμά του από το Υπουργείο Εργασίας και Κοινωνικών Υποθέσεων. Ξεκινήσατε με την απομείωση των εργασιακών δικαιωμάτων, την ισοπέδωση των εργασιακών δικαιωμάτων, υπονομεύσατε το οκτάωρο και τη λειτουργία των συλλογικών συμβάσεων εργασίας, προβλέψατε φθηνές και απλήρωτες υπερωρίες, προβλέψατε διευκόλυνση για τις απολύσεις, λιγότερη αποζημίωση απόλυσης, μειώσατε το εισόδημα των εργαζομένων.

Στη συνέχεια προχωρήσατε και «βάλατε χέρι» στην επικουρική ασφάλιση. Την ιδιωτικοποιήσατε. Τι κάνατε δηλαδή; Βάλατε σε κίνδυνο τις σημερινές και μελλοντικές συντάξεις και εισφορές και πήρατε και το 1 δισεκατομμύριο που προβλεπόταν για τη μόνιμη δέκατη τρίτη σύνταξη, που είχε προβλέψει η κυβέρνηση του ΣΥΡΙΖΑ για αποκατάσταση των περικοπών στους συνταξιούχους και δώσατε αυτό το 1 δισεκατομμύριο για να καλύψετε την τρύπα που δημιουργείται από τη μετάβαση του συστήματος στον κρατικό προϋπολογισμό και στον προϋπολογισμό του ΕΦΚΑ.

Τώρα τα βάζετε και με τον ΟΑΕΔ και τους ανέργους. Εισάγετε μία οπισθοδρομική αντιμεταρρύθμιση. Βάζετε έναν παραπλανητικό και ψευδεπίγραφο τίτλο «δουλειές για όλους», όπως λέτε. Τι κάνετε όμως στην ουσία; Θολώνετε το κοινωνικό πρόσημο του ΟΑΕΔ και πετάτε έξω από το πλαίσιο προστασίας χιλιάδες ανέργους.

**ΙΑΣΟΝΑΣ ΦΩΤΗΛΑΣ:** Ξανά, όχι για όλους.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ναι, «Δουλειές Ξανά». Τις είχατε παλιά, θα τις φτιάξετε και τώρα.

Είναι τέτοιο λοιπόν το μένος σας που δεν σέβεστε ούτε το όνομα αυτού του ιστορικού οργανισμού.

Αλήθεια, τι εξυπηρετεί η αλλαγή του ονόματος ενός οργανισμού ο οποίος έχει κερδίσει τον σεβασμό και την εκτίμηση εκατομμυρίων Ελλήνων που ωφελήθηκαν από τις παροχές και τις δράσεις του; Τι εξυπηρετεί η αλλαγή ενός ονόματος και ενός οργανισμού που συνδέεται με το κοινωνικό κράτος και το κράτος πρόνοιας; Ενός οργανισμού που έχει ιδιαίτερη συμβολή στην κοινωνική συνοχή και στηρίζει τους πιο ευάλωτους στις πολύ δύσκολες συνθήκες; Δεν εξηγείτε επαρκώς γιατί το κάνετε αυτό. Όμως, μπορώ να πω ότι είναι μία ακόμα απόδειξη ότι αποστρέφεστε, αντιμάχεστε καθετί που έχει κοινωνικό πρόσημο. Θέλετε να υπονομεύσετε, θέλετε να υποβαθμίσετε ή ακόμα και να εξαφανίσετε δημόσιες και κοινωνικές υπηρεσίες. Γιατί; Για να τις παραδώσετε σε ιδιωτικά συμφέροντα που έχουν σκοπό το κέρδος σε βάρος του δημοσίου συμφέροντος, σε βάρος του συμφέροντος της πλειοψηφίας των πολιτών.

Με το νομοσχέδιο προχωράτε σε τιμωρητικές ρυθμίσεις και στοχοποιείτε τους ίδιους τους ανέργους. Τους βάζετε ποινές αποκλεισμού για να εκκαθαρίσετε το μητρώο των ανέργων, να μειώσετε εικονικά και φαινομενικά τους ανέργους και μετά να πανηγυρίζετε και να λέτε ότι μειώσατε την ανεργία. Όμως, μιλάμε για ανθρώπους που βρίσκονται σε εξαιρετικά δύσκολη κατάσταση.

Δεν ξέρω, κύριε Υπουργέ, αν εσείς έχετε βρεθεί ποτέ σε τέτοια κατάσταση, ώστε να μπορείτε να νιώσετε την αγωνία και την απελπισία των ίδιων των ανέργων και των οικογενειών τους. Αυτοί οι άνθρωποι δεν έχουν να πιαστούν από πουθενά, δεν έχουν να στηριχθούν πουθενά, παρά μόνο στον ΟΑΕΔ. Φαίνεται, όμως, πως δεν έχετε βρεθεί σε αυτή τη θέση και δεν μπορείτε να τους νιώσετε. Διότι αν τους νιώθατε, δεν θα γενικεύατε τα λίγα και τα επιμέρους, δεν θα αναγάγατε το επιμέρους σε συνολικό και δεν θα συκοφαντούσατε τους ανέργους. Δεν θα υιοθετούσατε ποινές αντί για κίνητρα, δεν θα δημιουργούσατε συνθήκες περαιτέρω φτωχοποίησης και περιθωριοποίησης της ευάλωτης αυτής ομάδας.

Θα μου πείτε, είναι όλα καλά στον ΟΑΕΔ; Όχι, δεν λέω αυτό. Χρειάζονται παρεμβάσεις. Όμως, τι παρεμβάσεις; Παρεμβάσεις ενίσχυσης σε πόρους και προσωπικό, παρεμβάσεις ώστε να λειτουργεί καλύτερα ο ΟΑΕΔ, να στέκεται πιο ενεργά στο πλάι των ανέργων και σε όσους έχουν ανάγκη τις παροχές και τις δράσεις του. Χρειάζονται παρεμβάσεις για έναν ΟΑΕΔ που θα συμβάλει μέσα από ποιοτικά προγράμματα κατάρτισης, ώστε οι άνεργοι με χαμηλότερα προσόντα να αποκτούν ίσες ευκαιρίες ένταξης σε κατάλληλη εργασία.

Όμως, εσείς όχι μόνο δεν κάνετε αυτό, αλλά διώχνετε, αποκλείετε τους εκπροσώπους των εργαζομένων και των εργοδοτών από τη διαδικασία απόφασης της στρατηγικής δεξιοτήτων. Συρρικνώνετε τον ρόλο των κοινωνικών εταίρων, ενισχύετε την ιδιωτικοποίηση της εφαρμογής των σχετικών δράσεων με παρωχημένα και αποτυχημένα μοντέλα τύπου voucher και «σκόιλ ελικικού». Αυτό θέλετε να κάνετε στον ΟΑΕΔ! Τέτοια πράγματα θα γενικεύσετε!

Το νομοσχέδιό σας είναι μια σημαντική οπισθοδρόμηση. Όμως, κυρία Υπουργέ και κύριοι συνάδελφοι της κυβερνητικής πλειοψηφίας, ό,τι και να κάνετε, ό,τι και να ψηφίσετε, ό,τι και να μεθοδεύσετε, ο ΟΑΕΔ δεν διαγράφεται από τη μνήμη, δεν χάνει τον σεβασμό και την εκτίμηση των Ελλήνων εργοδοτών, εργαζομένων και ανέργων. Ο ΟΑΕΔ αποτελεί αναπόσπαστο μέρος της ιστορίας και του δυναμικού παρόντος του κοινωνικού κράτους. Δεν σβήνεται, δεν παραγράφεται. Και βεβαίως τα χτυπήματα που εσείς σήμερα, ή όταν και αν ψηφίσετε αυτό το νομοσχέδιο, επιφέρετε στο σώμα του ΟΑΕΔ, δεσμευόμαστε ότι θα τα αποκαταστήσουμε και θα τα θεραπεύσουμε, όταν με το καλό μας εμπιστευτεί ξανά ο ελληνικός λαός. Και δεν θα αργήσει εκείνη η ώρα.

Και έρχομαι στις τροπολογίες για τις συντάξεις. Είναι προφανές ότι βρίσκεστε σε πανικό. Έχετε δεσμευθεί κατ’ επανάληψη ότι θα μειώσετε τις εκκρεμείς συντάξεις. Λέγατε ότι θα το κάνετε το 2021, αλλά δεν σας βγαίνει. Μετά είπατε για το 2022 και πάλι δεν σας βγαίνει. Ποιο είναι το αποτέλεσμα; Ότι τα εκκρεμή συνταξιοδοτικά αιτήματα είναι εκατοντάδες χιλιάδες. Και τι κάνετε μέσα στον πανικό και την αποτυχία σας; Προσπαθείτε να εξαπατήσετε τους συνταξιούχους και φέρεστε σαν μαθητευόμενοι μάγοι. Όμως, τα αποτυχημένα μαγικά σας τα πληρώνει πολύ ακριβά ο ασφαλισμένος και ο συνταξιούχος.

Αποτύχατε σε κάθε προσπάθεια που κάνατε. Τι έχετε ανακοινώσει όλο αυτό το διάστημα, ενάμιση χρόνο τώρα και από την αρχή της διακυβέρνησής σας; Ιδιωτικούς μάνατζερ για να λύσετε το θέμα. Το λύσατε; Όχι. Φιάσκο αυτή η διαδικασία. Μετά δώσατε προκαταβολή σύνταξης. Τι διαπιστώνουμε μετά από τόσους μήνες; Ότι αυτό το μέτρο αφορά μόνο τριάντα χιλιάδες από τις εκατόν πενήντα δύο χιλιάδες εκκρεμείς διαδικασίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μάλιστα, οκτώ χιλιάδες από αυτούς καλούνται να επιστρέψουν τα χρήματα. Γιατί; Διότι βρέθηκε ότι δεν έχουν τις προϋποθέσεις για συνταξιοδότηση. Τους καλείτε να σας φέρουν πίσω 20 με 25 εκατομμύρια. Σας τα λέγαμε τότε από αυτό εδώ το Βήμα. Σας τα έλεγα εγώ, όπως και όλοι οι συνάδελφοι όλης της Αντιπολίτευσης. Σας λέγαμε να μην το κάνετε και ότι θα κληθούν άνθρωποι να δώσουν πίσω χρήματα. Και τώρα, όμως, αυτό πάτε να κάνετε πάλι, να το γενικεύσετε. Φιάσκο, λοιπόν, και η προσωρινή σύνταξη.

Μετά προβλέψατε ιδιώτες λογιστές και δικηγόρους για να βγάζουν συντάξεις. Ποιο ήταν το αποτέλεσμα; Έχουν βγάλει εβδομήντα συντάξεις και τρέχουν οι υπάλληλοι του ΕΦΚΑ για να κάνουν ελέγχους, να δούνε τι έχει γίνει. Φιάσκο, λοιπόν, και αυτή η διαδικασία με τους ιδιώτες. Όμως, φαίνεται ότι δεν πτοείστε! Φέρνετε και τις σημερινές τροπολογίες που είναι βέβαιο ότι θα αποδειχθούν κι αυτές ένα μεγάλο φιάσκο.

Πραγματικά, αυτό σκεφτήκατε μετά από δεκαπέντε μήνες στο Υπουργείο! Τι δηλαδή; Να αναλαμβάνουν οι ίδιοι οι συνταξιούχοι την ευθύνη έκδοσης των συντάξεων. Να βγαίνουν συντάξεις κατά προσέγγιση, να βγαίνουν συντάξεις στο περίπου. Κι αν γίνει λάθος και δεν έχουν τις προϋποθέσεις συνταξιοδότησης, τι θα κάνουν αυτοί οι άνθρωποι; «Καλά,…» -τους λέτε- «…έλα, βρε αδερφέ, θα τα δώσεις πίσω». Κι αν δεν έχουν να τα δώσουν πίσω, τι θα γίνει; ΚΕΔΕ, Κώδικας Είσπραξης Δημοσίων Εσόδων, ΚΕΑΟ και θα τους παίρνετε όλη την περιουσία. Μιλάμε για δεκάδες χιλιάδες ανθρώπους. Αυτό θα γίνει, θα τους ξεσπιτώνετε!

Όλα στο πόδι, λοιπόν και η ευθύνη στον πολίτη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, πρέπει να ολοκληρώσετε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τελειώνω, κύριε Πρόεδρε.

Και το κάνετε αυτό, όταν ξέρετε ότι το 20% των αιτήσεων συνταξιοδότησης απορρίπτεται, γιατί δεν έχουν τις προϋποθέσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε!

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όμως, δεν σας νοιάζει η ταλαιπωρία του κόσμου. Δεν σας νοιάζει, γιατί όταν πάει ο λογαριασμός στον πολίτη, εσείς δεν θα είστε Υπουργοί, δεν θα είστε Κυβέρνηση. Άλλος θα κληθεί να διαχειριστεί την τραγωδία.

Οι εκκρεμείς συντάξεις βασάνιζαν τους υποψήφιους συνταξιούχους. Πολλοί δεν έχουν τίποτα για να ζήσουν μέσα σε αυτό το τεράστιο κύμα ακρίβειας που εσείς φουντώσατε με τις ενέργειές σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ!

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Και τι κάνατε; Τους χτυπάτε στην πλάτη, τους εξαπατάτε και μετά θα ζητάτε τα χρήματα πίσω από πολλούς από αυτούς.

Δεν έχετε, λοιπόν, δικαίωμα να παίζετε με τις ζωές των ανθρώπων, δεν έχετε δικαίωμα να παίζετε με τον μόχθο και τον πόνο τους. Όμως, να ξέρετε ότι δεν θα επιτρέψουμε να συμβεί όλη αυτή η τραγωδία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, να είστε καλά!

Ο κ. Κούβελας δεν είναι εδώ, οπότε πάμε τώρα στον κ. Αυλωνίτη και μετά στον κ. Πουλά.

Ορίστε, κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, απ’ ό,τι βλέπω, είμαστε μία ωραία ατμόσφαιρα. Από αυτή την πλευρά γέμισε κόσμο. Μας κορόιδευε το πρωί και ο κ. Μητσοτάκης. Αλήθεια, πώς γυρίζει μπούμερανγκ το βράδυ το πρωινό επιχείρημα και πόσο έχουμε υποβαθμίσει τη Βουλή!

Κύριε Πρόεδρε, εάν σήμερα από το πρωί μέχρι τώρα ερχόταν μέσα στη Βουλή ένας ανυποψίαστος, για παράδειγμα, τουρίστας και παρακολουθούσε τον κ. Μητσοτάκη το πρωί και τους Βουλευτές της Νέας Δημοκρατίας μετά, θα νόμιζε ότι ζει σε μια υπέροχη χώρα χωρίς ανεργία, όπου όλοι οι πολίτες της είναι ευτυχισμένοι και τώρα που είναι άνοιξη πηγαίνουν στους αγρούς και στα λιβάδια και κόβουν παπαρούνες. Ξέχασε, όμως, το πρωί ο κ. Μητσοτάκης και όλοι οι Βουλευτές της Νέας Δημοκρατίας να πουν τα πορίσματα του Βαρόμετρου. Να θυμίσω τη μελέτη του Γενάρη, Φλεβάρη, πριν ξεσπάσει το ουκρανικό; Εννιά στους δέκα Έλληνες λένε ότι δεν πάμε καλά. Το 85% αυτών που ρωτήθηκαν λέει ότι η κατάσταση στη ζωή του επιδεινώνεται. Το 55% λέει ότι η ζωή του στο μέλλον θα χειροτερέψει. Τρεις στους τέσσερις Έλληνες αδυνατούν να καλύψουν τα έξοδα του σπιτιού τους. Το 99% έχει τις αγωνίες του για τη διαχείριση της πανδημίας και το 64% λέει ότι δεν ικανοποιημένο από τα μέτρα που έχει πάρει η Κυβέρνηση.

Κυρία Υφυπουργέ, εγώ δεν τα βλέπω καλά τα πράγματα για την Κυβέρνησή σας. Λέτε να είμαι τόσο υπερβολικός; Δεν νομίζω. Γιατί, για πηγαίνετε στις πλατείες και στις λαϊκές αγορές. Εγώ πηγαίνω στον δρόμο και περπατάω, πηγαίνω στη λαϊκή αγορά, πηγαίνω στο χωριό μου και μου λένε: Τι κάνεις Αλέκο, πώς πάει εκεί πέρα; Και κατηγορούν εσάς. Δεν κατηγορούν εμάς. Θα έρθει οσονούπω η ώρα να μας τα πείτε μέσα στην κάλπη.

Λείπει ο κ. Χατζηδάκης. Κάθε φορά που ο κ. Χατζηδάκης προσεγγίζει νομοθετικά ευαίσθητους κρατικούς φορείς, κάνει κι ένα νέο αντικοινωνικό και αντιλαϊκό σάλτο, ένα πήδημα. Αυτή τη φορά αυτή η νεοφιλελεύθερη μανία του χτύπησε στον ΟΑΕΔ. Άλλαξε το όνομα. Προσέξτε, άλλαξε το όνομα -έτσι τον συμβούλεψαν οι επικοινωνιολόγοι- σε Δημόσια Υπηρεσία Απασχόλησης.

Εγώ το λέω απόψε, αν το θυμηθείτε μετά από χρόνια, πάλι ΟΑΕΔ θα τον λέει ο κόσμος, γιατί πενήντα τρία χρόνια έχει περάσει στο DNA του. Κι εσείς το αλλάζετε για να γίνει πιο εύπεπτο αυτό που κάνετε σήμερα. Είναι ένας κρατικός οργανισμός στον οποίο ακουμπούν οι πολίτες στις δύσκολες στιγμές της ανεργίας, αλλά κι ένας οργανισμός που είναι συνυφασμένος με τη στήριξη των ευάλωτων ελληνικών νοικοκυριών.

Σήμερα αφήνετε το κοινωνικά ανάλγητο αποτύπωμά σας και σε αυτόν τον κρίσιμο οργανισμό. Είχε μάλιστα ο κύριος Υπουργός τη φαεινή ιδέα να καταθέσει τούτο το νομοσχέδιο την ημέρα που είχαμε γενική απεργία. Και το αποκάλεσε -προσέξτε παμπόνηρη σκέψη- «Δουλειές Ξανά». Η Χαρά Καφαντάρη είπε πριν μια πολύ σωστή κουβέντα. Δεν λέγεται η εργασία μέσα στο Κοινοβούλιο δουλειά. Παραπέμπει στη δουλεία! Εγώ το θεωρώ ντροπή αυτό. Ειλικρινά, θεωρώ ότι υποτιμάτε τόσο έκδηλα τον ελληνικό λαό και την Αντιπολίτευση που έχω εντυπωσιαστεί. Όλοι. Ο λαός έχει εντυπωσιαστεί. Δεν είμαι εγώ πιο έξυπνος από τον λαό. Υποβαθμίζετε τον ΟΑΕΔ. Εισάγετε διατάξεις που μόνο εις βάρος των ανέργων θα λειτουργήσουν, με τον αποκλεισμό τους από το μητρώο του ΟΑΕΔ, αλλά και τη στέρηση τους από το επίδομα ανεργίας. Τα είπαν οι συνάδελφοί μου επανειλημμένα. Σας σφυροκοπούν από το πρωί. Περιθωριοποιείτε από τη διοίκηση του τους κοινωνικούς φορείς και ουσιαστικά οδηγείτε στην απαξίωση των κοινωνικών προγραμμάτων του οργανισμού. Αυτό κάνετε.

Είχατε κάποτε την επιθυμία να αποκαλείστε λαϊκή Δεξιά. Σήμερα έχετε μετατοπιστεί -και το λέω με πλήρη επίγνωση και η επιλογή των λέξεων έγινε με συνειδητό τρόπο- σε μια συστημική ακροδεξιά, που συνεργάζεται με τις ντόπιες και διεθνείς οικονομικές ελίτ για να πλήξετε τα λαϊκά συμφέροντα. Δεν έγιναν από λάθος. Δεν γίνονται αυτά από λάθος. Αυτή η πολιτική δεν γίνεται από λάθος. Είναι επιλεγμένη, στοχευμένη. Σας ενοχλεί να το ακούτε, αλλά εμείς θα το λέμε.

Ο κ. Χατζηδάκης βρήκε τον χρόνο και τη βαθύτατη κρίσιμη οικονομική συγκυρία που βιώνει η χώρα μας για να νομοθετήσει κατά το γράμμα του σχεδίου Πισσαρίδη. Σας το λέμε από το πρωί και να το μάθει ο ελληνικός λαός ή κάποια στιγμή ας «γκουγκλάρει», που έλεγε και ο Χρήστος Γιαννούλης, να δει τι λέει αυτό το σχέδιο Πισσαρίδη. Μόνιμη επωδός σας ότι οι άνεργοι ευθύνονται για την ανεργία τους και η στήριξη των ανέργων αποτελεί προνόμιο και κατάκτηση.

Για σας, κυρία Υφυπουργέ -μιας και λείπει ο Υπουργός- και την ομάδα σας, την κάστα σας, μπορεί όλα αυτά να λένε και να συμβολίζουν κάτι άλλο. Για όλους, όμως, τους προοδευτικούς εργατολόγους, επιστήμονες κ.λπ., αυτό σημαίνει περιφρόνηση στη ζωή του εργαζόμενου, του Έλληνα.

Να σας πω ένα παράδειγμα. Ένας ξενοδοχοϋπάλληλος, ο οποίος αυτός και η γυναίκα του δουλεύουν και παίρνουν 20.000 τον χρόνο και βγαίνει στην ανεργία ο ένας εξ αυτών. Για πέστε μου, γιατί τον πετάτε έξω από το επίδομα ανεργίας; Γιατί τον πετάτε έξω; Δεν έχει δικαίωμα αυτός; Δεν έχει προσφέρει; Τον πετάτε. Κι ας μου πει κάποιος ότι αυτό που λέω ως παράδειγμα είναι ψέμα.

Αυτό, λοιπόν, είναι το παράδειγμα καταχρηστικής εκμετάλλευσης του οργανισμού. Βαφτίζετε «τέλος περιόδου» την εκκαθάριση του μητρώου του ΟΑΕΔ από τους πλασματικούς –ακούστε- ανέργους, κατηγορώντας ένα μέρος των εγγεγραμμένων ανέργων ως «ρετιρέ», «καταχραστές» κι ένα άλλο μέρος ως «αδρανείς», «βολεμένους», που όλοι εκμεταλλεύονται τις παροχές του οργανισμού χωρίς να αναζητούν ενεργά εργασία. Δηλαδή, -διαβολεμένη σκέψη- να δημιουργήσουν αντιθέσεις και μέσα στον εργατικό κόσμο. Να λέει δηλαδή ο πονεμένος, αυτός που δεν έχει να κάνει στη ζωή του να δει ως εχθρό όχι την Κυβέρνηση, αλλά τον άλλον ο οποίος υποτίθεται παίρνει το επίδομα ανεργίας και δεν το δικαιούται. Πιο βρώμικο από αυτό υπάρχει σε αυτήν την κοινωνία; Να διχάζεις τον κόσμο για να επιβάλεις μια πολιτική στυγνή;

Πολλά είχα να πω, αλλά πού να προλάβω να τα πω. Εγώ θεωρώ είσαστε πάρα πολύ γελασμένοι ότι όλα αυτά που κάνετε δεν περνάνε μέσα από την κρίση του ελληνικού λαού. Και θυμηθείτε, οσονούπω έρχεται η ώρα της κρίσης. Η κρίση αυτή θα είναι αμείλικτη σε εσάς, με τη μόνη διαφορά ότι αυτή η πλευρά θα αναγκαστεί και πάλι να βγάλει τα κάστανα από τη φωτιά.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Πουλάς έχει τον λόγο από το Κίνημα Αλλαγής, ακολουθεί ο κ. Ζαχαριάδης και τελειώνουμε με τον κ. Στολτίδη.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, η χώρα μας διέρχεται μία ακόμη δύσκολη οικονομική συγκυρία. Η εκτόξευση του πληθωρισμού στο 8,9% μόνο για τον μήνα Μάρτιο έχει φέρει σήμερα τα νοικοκυριά και τους ευάλωτους συμπολίτες μας και τις μικρομεσαίες επιχειρήσεις σε ένα σπιράλ οικονομικής ασφυξίας.

Αυτή τη στιγμή πληρώνουμε την κακή επιλογή της απόλυτης ενεργειακής εξάρτησης της χώρας μας από το χρηματιστήριο της ενέργειας, χωρίς κανένα μέτρο ανάσχεσης της αισχροκερδούς βουλιμίας των κερδοσκόπων. Η ακρίβεια στο καλάθι της νοικοκυράς στα βασικά είδη πρώτης ανάγκης και στις μεταφορές υπερβαίνουν κατά πολύ τις οικονομικές δυνατότητες του μέσου πολίτη και ξεπερνούν κατά πολύ το μηνιαίο εισόδημά του. Η Κυβέρνηση αδυνατεί να πάρει μέτρα εδώ και τώρα σοβαρά και μετρήσιμα, τη στιγμή που οι πολίτες δουλεύουν μόνο για να πληρώνουν λογαριασμούς, φόρους και εισφορές και το επίπεδο της ζωής τους κατεβαίνει μέρα με την ημέρα.

Στο υπό συζήτηση νομοσχέδιο είναι απολύτως ξεκάθαρο ότι μόνο ψευδεπίγραφα επικαλείται τη δήθεν αναδιοργάνωση του ΟΑΕΔ, νέα εργαλεία για την ενίσχυση της απασχόλησης και της δήθεν αναβάθμισης του συστήματος κατάρτισης. Στην πραγματικότητα πρόκειται για ένα επικοινωνιακό παιχνίδι, για πούλημα ελπίδας στους ανέργους συμπολίτες μας, τους οποίους παράλληλα καθίσταται υπόλογος για την ανεργία τους.

Χωρίς ίχνος κοινωνικής ευαισθησίας και συνείδησης βαφτίζετε ως μεταρρύθμιση την αλλαγή ονόματος, την αύξηση των θέσεων των υποδιοικητών του οργανισμού, που θα καλυφθούν προφανώς από τα δικά σας παιδιά και τη μετατροπή του οργανισμού σε φορέα αποκλειστικά κρατικής διοικητικής παρέμβασης και απόλυτα κυβερνητικά ελεγχόμενο.

Είναι απολύτως εμφανής η προσπάθειά σας να ελέγξετε τόσο διοικητικά όσο και στελεχιακά τον οργανισμό, με απώτερο στόχο τον κυβερνητικό έλεγχο στη διοχέτευση των κονδυλίων σε επιχειρηματικά συμφέροντα και δραστηριότητες που η Κυβέρνηση κάθε φορά θα επιλέγει και όχι σε ανάγκες της αγοράς και του κόσμου της εργασίας.

Τα κονδύλια αυτά δεν είναι καθόλου ευκαταφρόνητα. Εκτός από τα χρήματα του Ταμείου Ανάκαμψης μιλάμε για ποσά που οφείλονται στον ΟΑΕΔ και δεν έχουν ακόμα αποδοθεί, τα οποία θα μπορούσαν να κατευθυνθούν στην πραγματική στήριξη των εργαζόμενων, στη χρηματοδότηση προγραμμάτων κοινωνικής στέγασης, στην εφαρμογή κοινωνικών προγραμμάτων βοήθειας των εργαζόμενων και στην ουσιαστική οικονομική ενίσχυση των ανέργων.

Την ίδια ώρα, τα εργαλεία που θα μπορούσαν να βοηθήσουν πραγματικά στην καταπολέμηση της ανεργίας, όπως η ψηφιακή κάρτα, το ψηφιακό μητρώο, το ψηφιακό ατομικό σχέδιο δράσης, μπαίνουν στην αναμονή, καθώς δεν υπάρχει κανένα συγκεκριμένο χρονοδιάγραμμα για την εφαρμογή τους.

Η επίθεση στους ανέργους ολοκληρώνεται με την εισαγωγή εισοδηματικών κριτηρίων για παροχές προς ανέργους και αναζητώντας την εργασία, τη διαγραφή από το μητρώο ανέργων και την εξίσωση στον ιατροφαρμακευτικό τομέα με άπορους και ευάλωτους για όσους ανέργους δεν αποδέχονται την προσφερόμενη εργασία, την ακύρωση στην πράξη της διαδικασίας εξατομικευμένης συμβουλευτικής βάζοντας όλους τους εργαζόμενους στο ίδιο τσουβάλι χωρίς να λαμβάνονται υπ’ όψιν οι δεξιότητες και οι ανάγκες τους και με τον κίνδυνο να τους προσφέρονται οριζόντια θέσεις εργασίας επισφαλείς ή άσχετες με το αντικείμενο της κατάρτισης.

Παράλληλα σημαντικά θέματα νομοθετούνται με προχειρότητα και παραπέμπονται σε υπουργικές αποφάσεις, όπως όσα αφορούν την ταχεία και αποτελεσματική υλοποίηση προγραμμάτων και όσα αφορούν την πολιτική, κοινωνική στέγαση του οργανισμού από τη στιγμή που η χώρα μας είναι πρωταθλήτρια στο κόστος ανεύρεσης κατοικίας με τα ενοίκια να έχουν εκτοξευτεί στα ύψη. Την ίδια ώρα η Κυβέρνηση "αγρόν αγοράζει" και αντί να εκπονήσει ένα γιγαντιαίο πρόγραμμα κοινωνικής στέγασης με επιδοτήσεις ενοικίων με φοροελαφρύνσεις και κατασκευή σύγχρονων εργατικών κατοικιών, πετάει την μπάλα στην εξέδρα κάνοντας ότι δεν καταλαβαίνει πως το πρόβλημα της στέγασης συνιστά εθνική προτεραιότητα καθώς συνδέεται άρρηκτα με το δημογραφικό πρόβλημα που αντιμετωπίζει η πατρίδα μας.

Εσείς μπροστά στις μεγάλες αυτές προκλήσεις και κοινωνικές ανάγκες βαφτίζετε το κρέας ψάρι αποκαλώντας μεταρρύθμιση μία επιφανειακή και πρόχειρη νομοθέτηση χωρίς όνομα αλλά και χωρίς κοινωνικό πρόσημο. Φαίνεται ότι δεν πήρατε κανένα μάθημα από την πανελλήνια κατακραυγή για τις πλατφόρμες τύπου «σκόιλ ελικικού». Αντίθετα φαίνεται ότι υιοθετείτε και εσείς τα προκλητικά αφηγήματα των εργοδοτών φίλων σας.

Έχετε όμως μεριμνήσει στην πραγματικότητα για να γίνει η χώρα μας πιο παραγωγική; Έχετε ελέγξει την αγορά εργασίας όπου προσφέρονται αμοιβές χαμηλότερες από τις νόμιμες ή σε αναξιόπιστες εργασιακές συνθήκες χωρίς υπερωρίες και με αμφίβολη ασφάλιση; Έχετε μεριμνήσει για την πραγματική κατάρτιση των ανέργων αντί να μοιράζετε κονδύλια σε φίλους και γνωστούς και να συντηρείτε εξαρτήσεις και ρουσφέτια; Η τροπολογία που κατατέθηκε για την απονομή συντάξεων fast track είναι η απόλυτη παραδοχή της αποτυχίας του Υπουργού Χατζηδάκη και του κ. Βρούτση.

Και από την άλλη μεριά αυτό αποτελεί την αποθέωση της πελατειακής αντίληψης, να δίνει εν όψει εκλογών όπως, όπως συντάξεις με τον κίνδυνο βέβαια να ζητηθούν τα καταβληθέντα πίσω μετά τις εκλογές και μάλιστα με το παραπάνω.

Κύριε Υπουργέ, δυστυχώς στην κοινωνική πολιτική στερείστε οράματος, προοπτικής και κυρίως ευαισθησίας, τομείς στους οποίους το ΠΑΣΟΚ, το Κίνημα Αλλαγής έχει προσφέρει τα μέγιστα στη χώρα. Επιλέγετε συνειδητά να είστε προσδεμένοι στο άρμα μιας κακής επιχειρηματικότητας, η οποία όμως δεν φέρνει την ανάπτυξη που ευαγγελιστήκατε, αντίθετα υποβαθμίζει τη ζωή των πολιτών ολοένα και περισσότερο και δίνει χώρο στην ανασφάλεια και τον λαϊκισμό. Συνεπώς μην περιμένετε από εμάς να δώσουμε άλλοθι στις νεοφιλελεύθερες και αποτυχημένες επιλογές σας.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Ζαχαριάδης εντός του χρόνου παρακαλώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ναι, κύριε Πρόεδρε, βεβαίως.

Κύριε Φωτήλα, είναι περασμένη η ώρα αλλά δεν είναι η μόνη μέρα που τα έδρανα της Συμπολίτευσης είναι άδεια. Και δεν είναι τυχαίο. Οι Βουλευτές της Συμπολίτευσης δεν έχουν ούτε το σθένος ούτε την ψυχή, ούτε την κοινωνική αντοχή να έρθουν εδώ και να δηλωθούν ομιλητές για να υποστηρίξουν τα νομοσχέδια της Κυβέρνησης. Δείτε πόσους ομιλητές έχετε σε αναλογία εκατόν πενήντα επτά Βουλευτών από τη Νέα Δημοκρατία και πόσους έχουμε εμείς σε αναλογία από τον ΣΥΡΙΖΑ. Το μόνο το οποίο σας μένει σε υποστήριξη δημόσιου λόγου είναι ένα κέλυφος κάποιων media, που για πολύ συγκεκριμένους λόγους σας στηρίζουν. Δεν έρχονται οι Βουλευτές σας να μιλήσουν στην Βουλή. Ο κόσμος σας, αυτοί οι οποίοι σας πίστεψαν και σας ψήφισαν, σας αμφισβητούν. Είστε πλέον αντιμέτωποι με τις συνέπειες της πολιτικής σας, γιατί έχετε γράψει πλέον χιλιόμετρα. Έχετε συμπληρώσει χίλιες μέρες στη διακυβέρνηση και είναι πολλές, πάρα πολλές.

Κυρία Συρεγγέλα, περίπου πέρυσι τέτοια περίοδο σας λέγαμε ότι το κόστος της ιδιωτικοποίησης της επικουρικής ασφάλισης είναι άχρηστο, είναι αχρείαστο, είναι περιττό και θα το βρούμε μπροστά μας. Ούτε εμείς μπορούσαμε να φανταστούμε ότι αυτό το 1% του ΑΕΠ που κοστίζει κατ’ έτος η ιδιωτικοποίηση της επικουρικής ασφάλισης για τις επόμενες δεκαετίες θα το βρίσκαμε τόσο κοντά μπροστά μας.

Λέτε δεν έχουμε πόρους να χαμηλώσουμε τον ειδικό φόρο κατανάλωσης στα καύσιμα. Λέτε δεν έχουμε πόρους να χαμηλώσουμε τον ΦΠΑ σε είδη πρώτης ανάγκης. Είχατε όμως 1% του ΑΕΠ να δώσετε για την ιδιωτικοποίηση της επικουρικής ασφάλειας. Πληρώνουμε μαζί με τη διεθνή κρίση -δεν το αρνούμαι, δεν θέλω να είμαι άδικος- τις ιδεοληψίες σας.

Εδώ μιλάμε για ένα νομοσχέδιο του Υπουργείου Εργασίας. Ποτέ στη σύγχρονη ιστορία της χώρας ο εργαζόμενος δεν ήταν τόσο φτωχός. Έχετε περιθωριοποιήσει απολύτως τον ρόλο της εργασίας στον οικονομικό και κοινωνικό κύκλο. Εργασία πρώτα απ’ όλα πρέπει να σημαίνει ισορροπία ατομική και κοινωνική, ατομική σταθερότητα και πρόοδο, κοινωνική ανέλιξη, κοινωνική συνοχή, οικογενειακή σταθερότητα. Η ίδια η εργασία, οι δομές που στηρίζουν και προστατεύουν τον εργαζόμενο και τον άνεργο, όλα τα κατεδαφίζετε.

Όσοι λαμβάνουν λογαριασμό ηλεκτρικού ρεύματος, γιατί επισπεύδων Υπουργός είναι ο κ. Χατζηδάκης, ξέρουν πολύ καλά πόσο πετυχημένος και επιτελικός είναι. Τις αποτυχίες του κ. Χατζηδάκη, τις ιδεοληψίες του κ. Μητσοτάκη τις πληρώνει ο ελληνικός λαός. Κάνετε αυτή τη δήθεν μεταρρύθμιση στον ΟΑΕΔ. Φέρατε μάνατζερ, αποτύχατε. Φέρατε ιδιώτες, αποτύχατε. Αν πέτυχαν οι προηγούμενες προτάσεις σας, γιατί φέρνετε αυτή την πρόταση;

Και τι μας φέρνετε εδώ πέρα; Να δίνετε συντάξεις χωρίς έλεγχο. Συγγνώμη εσείς δεν είστε η παράταξη που κάνετε νοικοκύρεμα; Αυτό είναι το νοικοκύρεμα, να δίνετε συντάξεις χωρίς έλεγχο; Είναι επιτελικό κράτος αυτό; Λέτε στον πολίτη «έλα κάνε τον έλεγχο εσύ»;. Ξέρετε πόσα αχρεωστήτως καταβληθέντα θα προκύψουν από αυτή τη διαδικασία; Ο κ. Χατζηδάκης βέβαια στην καλύτερη των περιπτώσεων θα βλέπει αυτά τα αχρεωστήτως καταβληθέντα από τα έδρανα της Αντιπολίτευσης. Αλλά τι θα παραδώσει στον διάδοχό του; Θα παραδώσει χάος. Για άλλη μια φορά η Νέα Δημοκρατία θα παραδώσει καμένη γη. Πάτε να βγάλετε συντάξεις με το μάτι, με το ζύγι.

Δεν είναι αυτό σπατάλη; Αυτό είναι η αριστεία; Υπάρχει μεγαλύτερη δημαγωγία, μεγαλύτερος λαϊκισμός από αυτό; Εσείς δεν είστε που λέτε για χρηστή διαχείριση; Είναι αυτό χρηστή διαχείριση, ό,τι δηλώσεις παίρνεις;

Ο κ. Μητσοτάκης το 2020 από το έδρανο του Πρωθυπουργού δεν μας έλεγε ότι πάνε όλα καλά; Έχουν περάσει δύο χρόνια. Έγιναν άλματα στην ψηφιακή εποχή. Ο Υπουργός εκεί στο Υπουργείο Ψηφιακής Πολιτικής πανηγυρίζει. Πού είναι όλα αυτά; Έλα δήλωσε και θα πάρεις ό,τι πάρεις; Ο κόσμος ακόμα ταλαιπωρείται.

Και τι κάνετε ακριβώς με τον ΟΑΕΔ μαζί με όλα τα άλλα; Πάτε και αλλάζετε τον τίτλο. Έχετε αναλογιστεί τι διοικητικά και λειτουργικά κόστη προκύπτουν από αυτό; Οι νέες ταμπέλες, οι νέες επιγραφές, οι νέες σφραγίδες, τα χαρτιά, τα έχετε αναλογιστεί, τα έχετε μετρήσει; Τα βάζετε από την τσέπη σας; Είναι λεφτά του ελληνικού λαού αυτά που ξοδεύετε για να αλλάξετε τον τίτλο. Αλλάζετε τον τίτλο! Όπως και με το τηλεφωνικό κέντρο που σε δέκα μήνες ήταν 10 με 12 εκατομμύρια. Κάπου πρέπει να υπάρξει μία ντροπή, ένα φρένο. Γιατί δεν σέβεστε την ιστορία και τη συνέχεια αυτού του οργανισμού;

Εμείς αυτό θα το καταργήσουμε. Θα τον επαναφέρουμε τον ΟΑΕΔ και θα τον ενισχύσουμε πραγματικά.

Και εδώ πρέπει να απαντήσετε τι γίνεται με τα έσοδα του οργανισμού. Είναι ή δεν είναι μειωμένα; Είναι μειωμένα στο μισό. Τον αποδιαρθρώνετε τον οργανισμό. Υπονομεύετε τον κοινωνικό του ρόλο. Δεν έχετε πάρει πόρους από το Ταμείο Ανάκαμψης, όπως κάνουν σε όλη την Ευρώπη, για να μπορέσετε να τον ενισχύσετε πραγματικά. Και πού θα πάνε όλοι οι πόροι; Στο αγαπημένο χόμπι του παλιού πολιτικού κόσμου, δηλαδή στην κατάρτιση. Από το 2000 τα έχουμε ζήσει με συγκλονιστικό τρόπο αυτά.

Άκουσα την ομιλία του κ. Χατζηδάκη. Λέει ότι είναι φιλεργατικός. Εντάξει, οι μεγάλοι επιχειρηματίες, το βαρύ κεφάλαιο, ο ΣΕΒ, οι billionaire αυτής της χώρας έχουν χάσει τον ύπνο τους με τον κ. Χατζηδάκη. Είναι μια πραγματικότητα αυτή. Χρόνια είχαμε να δούμε τέτοιον φιλεργατικό Υπουργό. Τρέμουν όλοι αυτοί, τρέμουν και δεν τολμούν να διατυπώσουν πρόταση γιατί ξέρουν πολύ καλά ποιον έχουν απέναντί τους. Να σας πω κάτι; Ούτε ο Πίνατ στο Μαξίμου δεν είναι τόσο πειθαρχημένος όσο η σημερινή ηγεσία του Υπουργείου Εργασίας στα συμφέροντα. Λάθος, δεν είναι πειθαρχημένη στα συμφέροντα, είναι τα ίδια τα συμφέροντα.

Αυτό το πράγμα στο Υπουργείο Εργασίας με όλα τα νομοθετήματα τον τελευταίο ενάμιση χρόνο δεν είναι Νέα Δημοκρατία. Αυτό είναι κάτι άλλο. Αυτό δεν το τόλμησε ποτέ κανείς. golden boys στον ΕΦΚΑ; Σπάσατε τον δημοσιοϋπαλληλικό κώδικα; Προσλάβετε μέσα στην κρίση ιδιώτες μέσα σε αυτήν τη φτωχοποίηση; Διευθυντές και γενικοί διευθυντές στο δημόσιο με μισθούς 4.500 και 8.200 ευρώ; Αυτό είναι ντροπή!

Διαβάζετε Ευρωβαρόμετρο; Σας αρέσουν οι αγαπημένες σας δημοσκοπήσεις; Τι λέει; Ότι η συντριπτική πλειοψηφία των πολιτών δεν μπορεί να πληρώσει τους λογαριασμούς. Ότι στις 19 του μήνα εξαντλείται το διαθέσιμο εισόδημα των νοικοκυριών. Και μέσα σε αυτή την κρίση αντί να εμπιστευτείτε τη δημόσια διοίκηση, πηγαίνετε και διορίζετε τριακόσιους γενικούς διευθυντές και διευθυντές με μισθούς 8.000 και 4.500 ευρώ. Είναι ντροπή! Είναι γαλάζια golden boys. Αυτά είναι τα χρήματα του ελληνικού λαού, δεν είναι από την τσέπη σας.

Είστε δυστυχώς μια Κυβέρνηση εκτός τόπου και χρόνου. Είστε μια Κυβέρνηση πρόκληση. Είστε μια Κυβέρνηση επικίνδυνη για την εργασία, για την κοινωνία, για την οικονομία, για την κοινωνική συνοχή. Όσο ταχύτερα φύγετε τόσο καλύτερα για τους πολίτες και τη χώρα.

Κύριε Πρόεδρε, σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τελευταίος ομιλητής είναι ο κ. Κούβελας.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για ποιον λόγο; Δεν έχετε τον λόγο.

**ΙΑΣΟΝΑΣ ΦΩΤΗΛΑΣ:** Μόνο δέκα δευτερόλεπτα για την αποκατάσταση της αλήθειας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είστε εισηγητής. Θα ανοίξουμε διάλογο μετά και θα αρχίσουμε διαδικασία.

**ΙΑΣΟΝΑΣ ΦΩΤΗΛΑΣ:** Εισηγητής είμαι. Εκτός του ότι ακούστηκε και το όνομά μου. Θα είχα τελειώσει τώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε μου παρακαλώ.

**ΙΑΣΟΝΑΣ ΦΩΤΗΛΑΣ:** Επειδή ακούστηκε ότι οι Βουλευτές της Νέας Δημοκρατίας δεν υποστήριξαν το νομοσχέδιο, θα πω μόνο ότι εδώ, τώρα μόλις ζήτησα τη λίστα των ομιλητών. Τα δύο τρίτα, δηλαδή τριάντα εννέα στους εξήντα επτά, είναι Βουλευτές της Νέας Δημοκρατίας και είκοσι δύο του ΣΥΡΙΖΑ. Αυτά για την ιστορία.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, συγγνώμη, αλλά αυτό είναι τήρηση του Κανονισμού; Να πάρουμε και εμείς τον λόγο;

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Αναφέρθηκε το όνομά του.

**ΧΡΗΣΤΟΣ ΓΙΑΝΝΟΥΛΗΣ:** Δεν αναφέρθηκα σε εσάς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το ένα λεπτό χρόνου δυστυχώς έπρεπε να του το δώσω, έτσι λέει ο Κανονισμός.

Τον λόγο έχει ο κ. Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Το σημερινό σχέδιο νόμου, κυρία Υπουργέ, κύριε συνάδελφε, είναι πραγματικά μεταρρύθμιση ό, τι κι αν λέτε, όσο κι αν επιμένετε για το αντίθετο. Είναι στον πυρήνα της πολιτικής της Νέας Δημοκρατίας για την ενδυνάμωση της απασχόλησης, της δημιουργίας νέων και καλών θέσεων εργασίας, την αναβάθμιση των δεξιοτήτων των εργαζομένων και τη θωράκιση ενός συστήματος υψηλής ποιότητας στην κατάρτιση και επιμόρφωση των ανέργων μέσω του νέου ΟΕΑΔ.

Έρχεται να αλλάξει διαχρονικά κακώς κείμενα και να καλλιεργήσει μια υγιή κουλτούρα στο εργασιακό τοπίο. Συμβάλλει αποτελεσματικά στην καλύτερη και αποδοτικότερη λειτουργία του ιστορικού οργανισμού, του ΟΕΑΔ, εναρμονίζοντας πλήρως την εθνική μας νομοθεσία με όσα ισχύουν και εφαρμόζονται εδώ και χρόνια σε προηγμένα κοινωνικά ευρωπαϊκά κράτη. Ακόμη μια νομοθετική πρωτοβουλία υιοθέτησης καλών διεθνών πρακτικών λοιπόν με στόχο αυτή τη φορά να απαγκιστρωθούμε από την παθητική επιδοματική πολιτική και να περάσουμε σε μια ενεργητική πολιτική δράσεων και τελικά ενίσχυση της απασχόλησης. Αφήνουμε ό,τι ξέραμε τα προηγούμενα χρόνια και πάμε να ενισχύσουμε την εργασία αντίθετα με θέσεις και τοποθετήσεις των συναδέλφων τόσο στην επιτροπή όσο και σήμερα στην Ολομέλεια.

Ακούστηκε μάλιστα και το εξής αμίμητο ότι το νομοσχέδιο αυτό φορτώνει την ευθύνη της ανεργίας στους ίδιους τους ανέργους. Έλεος, συνάδελφοι, γκρίνια, μικροκομματική μιζέρια, φτάνει. «Όχι σε όλα», το λέτε με κάθε ευκαιρία.

Μας λέγατε ότι θα ενισχύσετε τον ΟΕΑΔ εσείς όταν θα βρεθείτε πάλι -πότε άραγε;- στην εξουσία. Μα, δεν έχετε καταλάβει ότι οι πολίτες σας γυρίζουν την πλάτη με όλα αυτά που λέτε επίμονα; Εσείς, οι κοινωνικά ευαίσθητοι, πείτε μας λοιπόν τι κάνατε τεσσεράμισι χρόνια, όπου βρεθήκατε να διαχειρίζεστε τις τύχες της χώρας, προκειμένου να βοηθήσετε τους ανέργους και ιδίως τους μακροχρόνια ανέργους για να βρουν κατάλληλη δουλειά; Ποια ήταν τα νέα ψηφιακά εργαλεία τα οποία εφαρμόσατε στον χώρο της εργασίας ή έστω τα παλιά, των χρόνων και της εποχής που εσείς κυβερνούσατε; Πώς επιβραβεύσατε όσους έκαναν μεγάλη προσπάθεια, αναζητούσαν ενεργά δηλαδή εργασία ή έβρισκαν άμεσα εργασία; Τι κίνητρα δώσατε σε μακροχρόνια ανέργους, προκειμένου να αποκοπούν από τον ομφάλιο λώρο των επιδομάτων και να συνδεθούν με την κεντρική αρτηρία ενός μόνιμου μισθού, να βρουν δηλαδή δουλειά; Τι κάνατε για να εξαλειφθούν όλα αυτά τα φαινόμενα κατάχρησης και εξαπάτησης που εντοπίστηκαν πρόσφατα, το προηγούμενο διάστημα, επί των ημερών αυτής της ηγεσίας του Υπουργείου Εργασίας, που επίμονα κατηγορείτε ότι θέλει να εξυπηρετήσει τα συμφέροντα των λίγων και όχι των ανέργων, των εργοδοτών και όχι των εργαζομένων; Είχαν να κάνουν αυτά τα φαινόμενα με τους αιωνίως εγγεγραμμένους στα μητρώα του ΟΑΕΔ, αλλά είχαμε και ωφελήματα σε ανθρώπους με μεγάλα εισοδήματα, με κατοικία σε ακριβές περιοχές.

Αλίμονό μας, όμως, συνάδελφοι, αν δεν μπορούμε να συμφωνήσουμε στα αυτονόητα, στα ελάχιστα, ότι πρέπει δηλαδή επιτέλους να εφαρμοστούν πολιτικές οι οποίες θα επιδοτούν την εργασία και όχι την ανεργία. Και φυσικά τα όποια ωφελήματα και κοινωνικές παροχές θα πρέπει να καταλήγουν να ενισχύουν εκείνους τους συμπολίτες μας που έχουν πραγματικά ανάγκη.

Είστε η Αντιπολίτευση των μεγάλων λόγων και των μικρών έργων όμως τελικά. Παραδώσατε την ανεργία στο 17,2% ενώ με τα επίσημα στοιχεία του Φεβρουαρίου του 2022, δηλαδή ενάμιση μήνα πριν, η σημερινή Κυβέρνηση του Κυριάκου Μητσοτάκη είναι αυτή που έφτασε τους δείκτες ανεργίας στο 12,8% αν και βρέθηκε, βρεθήκαμε όλοι μας, αντιμέτωποι με πρωτόγνωρες κρίσεις.

«Δουλειές Ξανά», λοιπόν. Με το νομοσχέδιο αυτό θωρακίζουμε την απασχόληση, δημιουργούμε τα απαραίτητα κίνητρα εύρεσης εργασίας με τέσσερις βασικούς στόχους: Να βοηθήσουμε κυρίως τους μακροχρόνια ανέργους να βρουν κατάλληλη δουλειά, να αξιοποιήσουμε τα ψηφιακά εργαλεία τα οποία έχουμε στη διάθεσή μας και θα τα θέσουμε σε εφαρμογή. Αν δεν είναι αυτό προοδευτική πολιτική, τότε τι είναι;

Θέλουμε να επιβραβεύσουμε αυτούς που αναζητούν ενεργά, προσπαθούν δηλαδή να βρουν εργασία και αυτούς που άμεσα τη βρίσκουν και προσλαμβάνονται, πιάνουν δουλειά. Αν δεν είναι αυτό δίκαιη κοινωνική πολιτική, τότε τι είναι; Θέλουμε ακόμη να εξαλείψουμε όλα εκείνα τα φαινόμενα κατάχρησης, ώστε τα επιδόματα και οι κοινωνικές παροχές να κατευθύνονται σε εκείνους τους συμπολίτες μας που τα έχουν πραγματικά ανάγκη. Αν δεν είναι αυτό πολιτική διαφάνειας, τότε τι είναι;

Τέλος, θέλουμε να διασφαλίσουμε ότι θα πιάνουν τόπο τα χρήματα των φορολογουμένων για τα επιδοτούμενα προγράμματα κατάρτισης και διαρκούς επιμόρφωσης των ανέργων με σκοπό την καλλιέργεια των απαραίτητων δεξιοτήτων. Αν δεν είναι αυτό ορθή δημοσιονομική πολιτική, τότε τι είναι, κυρίες και κύριοι συνάδελφοι;

Εμείς στη Νέα Δημοκρατία λέμε «ως εδώ». Φτάνει με την κατρακύλα της χώρας, με την κατρακύλα της Ελλάδος στους διεθνείς πίνακες. Στη λίστα του Οργανισμού Επαγγελματικής Εκπαίδευσης και Κατάρτισης για τον ευρωπαϊκό δείκτη δεξιοτήτων του 2022, η Ελλάδα κατατάσσεται στην τέταρτη θέση από το τέλος ως προς το σύστημα εκπαίδευσης και ανάπτυξης δεξιοτήτων των ανέργων.

Στην πέμπτη θέση από το τέλος στην κατάταξη αναφορικά με την ενεργοποίηση δεξιοτήτων που αφορούν στη μετάβαση από την εκπαίδευση στην εργασία, δηλαδή από την εκπαίδευση και κατάρτιση να περάσουμε στην αγορά εργασίας. Είμαστε πάρα πολύ πίσω. Το λέμε όλοι χρόνια να συνδέσουμε το πανεπιστήμιο με την αγορά εργασίας, να συνδέσουμε τις σχολές κατάρτισης με την αγορά εργασίας, αλλά αυτό έχει μείνει κενό γράμμα.

Ως εδώ, λοιπόν, προχωρούμε. Αλλάζουμε τον ΟΑΕΔ, δημιουργούμε τις προϋποθέσεις έτσι ώστε οι άνεργοι να μειωθούν ακόμη περισσότερο στη χώρα και με μια κουβέντα χτίζουμε το πλαίσιο το οποίο θα δώσει την ευκαιρία στην ελληνική κοινωνία, αλλά και στην ελληνική αγορά εργασίας να περάσουν στην επόμενη μέρα παρά τις δυσκολίες, παρά την κυμαινόμενη σήμερα ακρίβεια, παρά τον εισαγόμενο πληθωρισμό, παρά την ενεργειακή κρίση, παρά τον πόλεμο ο οποίος ακόμη δεν έχει τελειώσει.

Αν όλα αυτά για σας είναι παράλογα και αντικοινωνικά, ευτυχώς για το σύνολο της κοινωνίας είναι αυτονόητα και επιβεβλημένα. Συνεχίζετε τη στείρα άρνηση, αλλά εμείς συντονιζόμαστε με το παρόν και με τις σύγχρονες κοινωνικές ανάγκες. Αυτό το χρέος αναλάβαμε απέναντι στον ελληνικό λαό να εκπληρώσουμε και αυτό θα κάνουμε!

Σας καλώ να υπερψηφίσουμε το παρόν σχέδιο νόμου.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 0.02΄ λύεται η συνεδρίαση για σήμερα Πέμπτη 14 Απριλίου 2022 και ώρα 9.00΄, με αντικείμενο εργασιών του Σώματος, νομοθετική εργασία: συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Δουλειές Ξανά: Αναδιοργάνωση Δημόσιας Υπηρεσίας Απασχόλησης και ψηφιοποίηση των υπηρεσιών της, αναβάθμιση δεξιοτήτων εργατικού δυναμικού και διάγνωσης των αναγκών εργασίας και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**